
Jano van Eiko misija 


Buvo ruduo. Senų medžių šakos, nukarusios virš tamsaus kanalo van- 
dens, žaižaravo auksu ir raudoniu. Saulės spinduliai glostė Briugės namų 
smailius stogus ir įvairiaspalvius frontonus. Dvelkė vėsa, ir visi langai buvo 
uždaryti. Virš kaminų sukosi dūmai, balkšvi jų ratai tirpo debesyse, plau- 
kiančiuose melsvai pilku dangumi. Vėjo gūsiai plėšė nuo medžių lapus ir 
mėtė juos į tamsų vandenį. Artinosi žiemos ramybė... 

Kaip ir kituose būstuose, Katrinos name degė ugnis. Ugnies liežuviai 
linksmai šoko aukštame akmeniniame židinyje. Ji ir dailininkas sėdėjo 
erdviame kambaryje. Katrina pozavo van Eikui jau dvi valandas ir juto 
nuovargį. Jai įsmilko rankos ir kojos, nejučia įsitempė veido bruožai, ir 
dailininkas tai pamatė. 

— Kodėl nepasakėt man, kad pavargot? — paklausė su šypsniu, kuris 
teikė žavesio jo liesam veidui. 

— Todėl kad jūs piešiate taip uoliai, jog aš jaučiuosi neturinti teisės jums 
trukdyti, meistre Janai. Ar jūs patenkintas? 

— Daugiau nei patenkintas. Jūs esate modelių karalienė... šiai dienai 
užteks. Dar vienas seansas, ir paveikslas bus baigtas. 

Dailininkas įmetė teptuką baltai žalsvon fajansinėn vazon, kurioje jų jau 
buvo dvidešimt ar daugiau, tr atsitraukė atbulas, kad apžvelgtų savo darbą. 

Jo pilkai melsvos, įdėmios lyg gydytojo akys bėginėjo nuo aukšto, iš 
klevo padaryto panelio, ant kurio jis tapė Katrinos portretą, prie modelio. 

Jis vaizdavo ją madona. Ji sėdėjo ant aukštos kėdės, stovinčios ant 
gobelenų dengtos pakylos, apsirengusi nuostabia, žemyn krentančiomis 
klostėmis purpurinio aksomo suknia, po krūtine surišta auksiniu raiščiu. 

Suknelės šleifas dengė sosto laiptelius. Katrina nebuvo pasipuošusi jokio- 
mis brangenybėmis, tik siaura auksine grandinėle su ametistais ir perlais; ji 
prilaikė gelsvų plaukų garbanas, laisvai krintančias ant pečių. Rankose 
turėjo kažką panašaus į lelijos formos skeptrą. 

Van Eikas patenkintas giliai atsiduso. 

— Norėčiau žinoti, ar man kada nors nusibos piešti jus, Katrina? Jeigu 
neklystu, tai jau trečias jūsų portretas. Tačiau argi dailininkas gali pavargti 
nuo tokio neprilygstamo grožio? 

Katrina atsakydama irgi atsiduso. Ji nusileido laipteliais nuo savo sosto, 
padėjo ant stalo auksinę leliją ir priėjo prie bufeto, ant kurio stovėjo daugybė 
įvairiaspalvių Venecijos stiklo taurių ir aukštas stiklinis grafinas su aukso 
spalvos gėrimu. Ji pripylė dvi taures ispaniško vyno ir padavė vieną jų 
dailininkui; nugėrusi gurkšnį iš savo taurės, ji atlaidžiai nusišypsojo. 

— Nereikia vėl apie tai... Dar akimirka, ir jūs tikinsite, kad esu vienintelė 
pasaulyje ir kad jūs mane aistringai mylite. O man reikės duoti įprastą 
atsakymą... tad ar verta pradėti? 

Janas van Eikas gūžtelėjo pečiais, paskui vienu mauku ištuštino savo 
taurę ir pastatė ją ant stalo. 

— Aš visąlaik tikiuosi, jog kada nors jūs atsakysite kitaip. Jau treji metai, 
Katrina, kai hercogas padarė mane savo rūmų dailininku, treji metai turiu 
galimybę matyti jus gyvenančią šalia jo, treji metai, kai jus myliu ir 
dievinu... 

Pavargusiu judesiu Katrina nusiėmė nuo galvos auksinę grandinėlę ir 
numetė ją ant stalo šalia lelijos taip nerūpestingai, lyg tai būtų daiktas, 
neturintis jokios vertės. 

— Žinau... Trejus metus gyvenu šalia Pilypo kambarinio šunelio gyve- 
nimą, žaisliuko, kurį rengia ir puošia. Pati gražiausia krikščioniškojo pasau- 
lio dama! Štai vardas, kuriuo jis, Didysis Krikščionių Pasaulio Hercogas, 
mane apdovanojo. Treji metai!.. Janai, nėra moters labiau vienišos negu aš... 

Ji liūdnai nusišypsojo dailininkui. Van Eikas buvo trisdešimtmetis vyras, 
protingo veido, paženklinto šaltumu ir santūrumu. Jis turėjo ilgą tiesią nosį, 
plonas lūpas, tokius šviesius antakius, kad vos buvo įžiūrimi, šiek tiek 
išgaubtas akis; tai greičiau buvo valstybės veikėjo nei dailininko veidas.“ Ir 
vis dėlto tarp gyvųjų jis buvo didžiausias dailininkas! Jam prilygo tik brolis 
Hubertas, miręs prieš dvejus metus Gente. Nedaugelis tesuprato, kad šis 


* Janas van Eikas — Nyderlandų tapytojas. Gimė apie 1390 metus netoli Mastrichto. Nuo 
1425 m. Burgundijos hercogo Pilypo Gerojo rūmų dailininkas. Manoma, jog Katrina 
pavaizduota paveiksle “Madona bažnyčioje“, nutapytame apie 1427 metus. Dabar 
paveikslas yra Berlyno valstybiniame muziejuje. 


aukštas, santūrus, ironiško žvilgsnio ir aštraus proto žmogus slepia savyje 
audringas aistras, karštą meilę grožiui ir labai jautrią prigimtį. Katrina kaip 
tik buvo viena iš tų nedaugelio... Nuo pirmojo susitikimo van Eikas perse- 
kiojo ją su ištikima ir karšta aistra... be to, labai atkaklia. Nebuvo nieko, ko 
van Eikas negalėtų iškęsti dėl šios nepaprasto grožio moters. Jai buvo leista 
viskas, nes ji buvo nuostabi; kartais Katrina patirdavo pagundą nusileisti 
šiam atkakliam, kantriam jausmui. Tačiau ji buvo pavargusi nuo meilės... 


Ketveri metai praėjo nuo jos vyro Gareno mirties, tačiau viską ji prisi- 
minė taip ryškiai, lyg būtų jo netekusi tik vakar. Gerai prisiminė ir išvykimą 
iš Dižono, praslinkus keletui dienų po Gareno žūties. Norėdama apsaugoti 
draugę nuo miestelėnų smalsumo, kuris būtų tik dar labiau veikęs sukrėstą 
jaunąją buvusio valstybės iždininko našlę, Ermengarda nusprendė kuo 
greičiau ją išvežti. Lydimos Saros, jos kartu apleido miestą; tą pačią dieną 
statybininkai pradėjo griauti puikų namą Pergamentininkų gatvėje — tai 
buvo dar vienas liudijimas apie Gareno mirtį. Katrina matė griovėjus, kurie 
lupo auksines delfinų formos vėjarodes, puošiančias namo stogą. Ji nusisuko 
ir sukando lūpas, kad užgniaužtų virpulį, trokšdama kuo greičiau užversti 
šį savo gyvenimo puslapį... Jeigu jie abu nebūtų tapę žiauraus likimo 
aukomis, koks gyvenimas jų laukė? Jie galėjo būti laimingi... 


Dižone Katrina nepaliko nieko, tik gailestį. Jos motina ir dėdė apleido 
Grifono gatvę ir persikėlė į Marsaną, kuriame ruošėsi gyventi visą laiką. 
Dėdulė Matjė buvo pakankamai turtingas, galėjo gyventi iš savo fermų ir 
vynuogynų, todėl nebenorėjo ilgiau likti toje dvokiančioje skylėje — taip 
jis vadino šią vietą. Loiza buvo vienuolyne Tarte, o Landri — Sen Sino 
vienuolyne. Ermengardai našlaujančios hercogienės mirtis buvo baisus 
smūgis, ir ji nutarė pasitraukti į savo valdas Šatovilene. 


— Ten auklėsiu tavo kūdikį, — pasakė ji Katrinai. — Jis turės gauti 
išsilavinimą, vertą savo hercogiško kraujo. Mes padarysim iš jo riterį arba 
gerai išauklėtą damą... 


Grafienė neturėjo anūkų; mintis apie kūdikį, kurį ji galėtų globoti ir 
lepinti, žavėjo Ermengardą, matyt, dar ir todėl, kad ji turėjo nedaug artimųjų. 
Jos vyras liko su Pilypu ir gyveno savo amžiui gana palaidą gyvenimą. “Jis 
niekada nesupras, kad jau nebe jaunuolis ir kad moterys — labiausiai 
alinantis užsiėmimas pasaulyje!" — grafienė mėgo viską aiškinti filosofiš- 
kai. Jo neištikimybė nejaudino Ermengardos. Jos meilė savo teisėtam val- 
dovui seniai užgeso; sūnus buvo toli, ir ji retai jį tematė. Jis buvo narsus 
kovotojas. “Toks jo kraujas", — sakydavo Ermengarda. Katrinos kūdikis 

būtų miela pramoga nuobodžiame kaimo gyvenime, nes dabar Ermengarda 
nusprendė likti Šatovilene, užsiimti ūkiu ir prižiūrėti valstiečius. 

Ermengarda gyveno už stiprių Šatovileno pilies sienų, tad Katrina, kaip 
ir pilies šeimininkė, jautė šių mūrų galybę ir patikimumą. 

Feodalų pilis su tyliuose Ožono vandenyse atsispindinčiomis senovinė- 
mis sienomis buvo Katrinai saugi prieplauka, ir ilgais vakarais ji mėgdavo 
žiūrėti, kaip už medžių viršūnių leidžiasi saulė. Kaip tik čia vieną rugpjūčio 
rytą po ilgos skausmo ir kančių nakties Katrina pagimdė sūnų, kurį pilies 
kapelionas nedelsdamas pakrikštijo Filipu... Ermengarda netvėrė džiaugs- 
mu žiūrėdama, kaip maitina kūdikį žindyvė, išrinkta iš daugybės pretenden- 
čių. Grafienė akivaizdžiai buvo laimingesnė už Katriną, nejaučiančią 
didelės motiniškos meilės. Katrina netroško Pilypo kūdikio. Jos meilė 
hercogui iš esmės buvo kūniška. Jis patrauklus, mokėjo uždegti ugnį jos 
gyslose ir jo kaip meilužio išradingumas teikė jai daug laimės, tačiau galvos 
dėl jo ji nepametė. Pilypas nesukėlė Katrinai tokios beprotiškos meilės ir 
aistros kaip Arno, ir ji nesiilgėdavo hercogo, kai jo nebūdavo šalia. 

Vis dėlto, kai po kokio mėnesio Pilypas atvyko į Šatovileną, ji pasijuto 
labai laiminga. Pilypas skleidė neatremiamą žavesį, ir šalia jo Katrina 
nesunkiai patikėdavo, kad nieko kito jai nereikia. Jis puolė jai po kojomis 
maldaudamas atleisti už tai, kad neatvyko anksčiau. Jis prisiekinėjo mylįs 
ją labiau negu bet kada ir aistringai įrodė tai dar tą pačią naktį. Katrina jautė, 
kaip jo rankos pažadina ją gyventi. Gilus aistringas susijaudinimas, kurį jis 
sugebėjo jai sukelti, vėl atgaivino jos gyvybingumą, koketiškumą ir ji 
suvokė vėl trokštanti būti graži. 

Pilypas neslėpė nuo jos vėl ketinąs vesti. Spalio mėnesį jis turėjo susi- 
tuokti su grafiene Bonė d' Artua, daug vyresne už save moterimi, kuri buvo 
jo dėdės, žuvusio mūšyje prie Azenkūro, našlė. Sąjunga su ja, ligota, romia 
būtybe, buvo svarbi Burgundijai ir Pilypas, ją vesdamas, negalėjo galvoti 
apie savo jausmus. 

— Nereikia pavyduliauti, — tikino jis Katriną. — Aš myliu ir visuomet 
mylėsiu tik tave. Nuo šiol visuomet būsi greta manęs; jeigu nori, padarysiu 
tave hercogienės garbės kambarine... 

Katrina atsisakė daugiau iš išdidumo negu iš padorumo. Ji neketino dieną 
tarnauti moteriai, su kurios vyru susitikinėja naktimis. Katrina paprašė 
leidimo dar truputį paviešėti pas Ermengardą, ir Pilypas sutiko. 1424 metų 
spalio 30 d. jis vedė Bonė d' Artua, bet po keleto dienų atidūmė į Šatovileną, 
kad gautų skubotų savo meilužės bučinių ir vėl paprašytų ją vykti drauge. 
Katrinai patiko kaimo gyvenimas, ją raminamai veikė Ermengardos drau- 

gija bei kūdikis, kurį ji mylėjo vis labiau... Tačiau naujosios Burgundijos 
hercogienės dienos buvo suskaičiuotos. Ji mirė po nepilnų metų, 1425—ųjų 
rugsėjo 17—3ąją, palikdama Pilypą be teisėto įpėdinio. Kaip tik tada herco- 
gas išsivežė Katriną iš tylios priebėgos, išsivežė beveik jėga ir padarė ją 
savo oficialia favorite, turinčia neribotą įtaką, akinančia žvaigžde, aplink 
kurią sukosi visas jo dvaras, vienas iš puikiausių Europoje. 

Jis grąžino Katrinai šimteriopai daugiau, negu teisėjai atėmė per Gareno 
teismą. Katrina tapo grafiene de Brazi, taigi mažasis Filipas gavo titulą, o ji 
— pilį Dižono apylinkėse ir nedidelius rūmus Briugėje. Be to, jos žinioje 
buvo daug dvarų, brangenybių, nuostabių suknelių ir neblėstanti Pilypo 
meilė. Jis tebedievino jos grožį, kurį mokėjo pabrėžti ir išgarsinti per 
turnyrus bei puotas. 

Ji buvo mylima, šlovinama, jai pataikavo, ją lepino. Ji turėjo jaustis 
laiminga, bet nesijautė. Praėjus ketveriems tokio gyvenimo metams ji gulėjo 
šilku išmuštame kambaryje kamuojama nemigos ir tyrinėjo savo širdį, 
tačiau ji nieko nesakė. Katriną supo meilė, daugelis vyriškių buvo taip ją 
įsimylėję, kad rizikuodami sukelti Pilypo pavydą troško prisipažinti jai, 
tačiau ji neturėjo ką jiems atsakyti. Kai kurie iš jų kaudavosi ir užmušdavo 
vieni kitus, vildamiesi bent jos žvilgsnio ar šypsenos, tačiau ji įstengė tik 
gailėtis jų, bet tas gailestis niekad nevirsdavo meile. Net aistringiausiais 
momentais Pilypo glėbyje ji kartais nejausdavo nieko, tik abejingumą. Ji jau 
neatsiliepdavo į jo išradingas glamones kaip pirmosiomis jų meilės dieno- 
mis, nors jis glamonėjo ją taip pat aistringai kaip ir anksčiau. 


Tik vienas vyriškis galėtų pažadinti puikiosios Katrinos jausmus, tačiau 
ji uždraudė sau net galvoti apie jį. Jis buvo toli, vedęs, neprieinamas, amžinai 
prarastas. Tai buvo Arno, kurio net vardo skambesys versdavo skausmingai 
susigniaužti širdį... 

Janas van Eikas tylėjo ir nežadino jaunosios moters iš susimąstymo. Ji 
stovėjo prie židinio, žvelgdama į liepsnas pro rubino spalvos savo taurės 
stiklą, ir buvo tokia gracinga, jog dailininkas jautė pagundą vėl čiupti savo 
teptukus ir imtis naujo portreto. Viduje jis nusišaipė iš savęs suprasdamas, 
kad “Madona su taure" vargu ar sulauktų pritarimo. Bet jam nepatiko, kai 
Katrina taip išsisukdavo nuo jo, o pastaruoju metu tai pasidarė vos ne 
taisyklė. 

Ji jau ketino prabilti, bet įėjo tarnas, vilkintis purpurine, sidabru papuošta. 
de Brazi namų livrėja. Tyliai prisiartinęs spindinčiomis mozaikos grindimis, 
tarnas pranešė Katrinai, kad už durų laukia mesiras de Sen Remi ir prašosi 

priimamas. Katrina krūptelėjo išgirdusi mažordomo balsą, pažadinusį ją iš 
susimąstymo, ir įsakė pakviesti lankytoją. Van Eikas atsiduso: 

— Dabar teks visą valandą sėdėti ir klausytis rūmų apkalbų. Negaliu 
pakęsti to juokingo gražbyliautojo. Mielai pasišalinčiau. 

— Ne, prašom neišeiti, — tarė Katrina. — Jis nedrįs asistuoti man, jeigu 
būsime ne vieni. 

— Ir jis taip pat! — susiraukė dailininkas. — Katrina, mano brangioji, 
ar yra nors vienas vyriškis Flandrijoje ir Burgundijoje, kuris nebūtų daugiau 
ar mažiau susižavėjęs jumis. Gerai, aš lieku. 

Besišypsantis Sen Remi jau žengė į kambarį, kaip visuomet elegantiškai 
ir prabangiai pasipuošęs. Vizito pas Katriną proga šis Burgundijos madų 
diktuotojas pasirinko rudens spalvas. Jo aksominės rudų tonų striukės 
didžiulės rankovės buvo pamuštos brokatu ir papuoštos auksiniais bei 
purpuriniais lapais. Aptempti pantalonai buvo ryškiai raudoni, o aksominę 
skrybėlę puošė nuostabūs auksiniai lapai, tokie pat kaip ir dengiantys 
auksinę jo durklo rankeną. Batai traukė žvilgsnį didžiulėm smailom purpuro 
spalvos nosimis, dėl kurių jo eisena juokingai panėšėjo į anties. 

Sen Remi išsakė susižavėjimą Katrinos išvaizda ir negailėjo pagyrų 
nebaigtam portretui. Žinovo mina jis apžiūrėjo ant komodos gulinčius 
papuošalus, pasisukiojo po kambarį ir pagaliau krito į krėslą. Šeimininkė 
padavė svečiui vyno taurę. Sen Remi pažvelgė į Van Eiką kupinu užuojautos 
žvilgsniu. 

— Na, mesire pasiuntiny, — sušuko jis, — girdėjau, vėl ketinate palikti 
mus! Patikėkite, pavydžiu jums, juk keliaujate į šiltus kraštus ir paliekate 
mus, vargšus šiauriečius, paskendusius žiemos niūrume. 

— Jūs iškeliaujate, van Eikai? — nustebusi sušuko Katrina. — Nieko 
man apie tai nesakėte. 


Dailininkas tirštai paraudo ir metė į Sen Remi priekaištingą žvilgsnį. 
— Kaip tik ketinau pasakyti, — tarė jis rūškanu balsu, — bet scenoje 
pasirodė mesiras Sen Remi... 


Jaunasis svečias dabar išraudo ne mažiau kaip dailininkas. Jis sumišęs 
žvelgė čia į Katriną, čia į van Eiką. 

— Jei neklystu, — tarė jis mikčiodamas, — aš vėl padariau šiurkščią 
klaidą... 

Katrina nesivaržydama nutraukė jį, pasisuko į van Eiką ir atsistojo taip, 
kad šis buvo priverstas pasižiūrėti jai į akis. 
8 


— Kur jūs rengiatės, Janai? Jūs abu pasakėte per daug, kad nesužadin- 
tumėte mano smalsumo. Taigi aš turėčiau žinoti apie jūsų naująją misiją, 
argi ne? Jūs juk iškeliausite hercogo pavedimu? 

Tai buvo ne pirmas kartas, kai Pilypas Burgundietis panaudodavo savo 
mėgstamo dailininko diplomatinį talentą. Kaip menininkas būdamas labai 
jautrus, van Eikas ypač tiko atlikti delikačias užduotis. Jis gūžtelėjo pečiais. 

— Taip, hercogas siunčia mane kaip pasiuntinį. Būtų maloniau, jei jis 
pats praneštų šią naujieną jums, tačiau vėliau ar anksčiau vis tiek viską 
sužinosite. Hercogas siunčia mane į Portugaliją. Turiu pradėti derybas dėl 
galimų infantės Izabelės ir hercogo... 

— Hercogo Burgundiečio vedybų! Tęskite, tęskite, mano drauge, juk 
nemanote, kad nežinau, jog hercogas privalo vėl vesti ir susilaukti įpėdinio? 
Jau seniai laukiu šios žinios. Ne taip jau ji mane nustebino. Tad kam toks 
atsargumas? 

— Bijojau, kad galite susikrimsti. Hercogas jus labai myli, ir aš žinau, 
jog numatoma santuoka yra grynai politinė. Infantei daugiau kaip trisdešimt 
ir nors kalbama, jog ji graži, bet taip kalbama apie visas princeses... 

— Naštai, — nusijuokė Katrina, — jūs vėl atsiprašinėjate! Veltui laužote 
galvą, kaip pateisinti hercogą. Monsinjoro jausmai man žinomi geriau negu 
jums... ir mano pačios jausmai — taip pat. Jūs manęs visai nenuliūdinote. 
Geriau pakalbėkime apie svarbesnius dalykus. Kada gi baigsite mano por- 
tretą, jeigu iškeliaujate su šia misija? 

— Aš neišvyksiu iki mėnesio pabaigos, taigi laiko turiu daug. 

Naujiena, kurią išplepėjo Sen Remi, paveikė Katriną labiau, negu ji 
parodė. Vadinasi, jos gyvenimas visiškai pasikeis. Ji visuomet žinojo, dar 
nuo tada, kai mirė antroji Pilypo žmona, kad ateis diena, ir jam teks išsirinkti 
naują hercogienę. Hercogo galybė nuolat augo. Jam sekėsi viskas, ko 
imdavosi, ir jo valdos nepaliaujamai plėtėsi. Neseniai jis pergalingai užbai- 
gė karą su Olandija — sutramdė nenuolankiąją pusseserę, puikiąją Žakliną 
Liuksemburgietę, apie kurią rūmų poetai kūrė balades. Patyrusi pralaimėji- 
mą grafienė buvo priversta padaryti Pilypą savo paveldėtoju. Be to, grafas 
de Namiuras, kurio valdas Pilypas turėjo gauti po jo mirties, sunkiai sirgo. 
Tokioms plačioms valdoms reikėjo ne tik valdovo, bet ir teisėto įpėdinio; 
vaikai, kuriuos Pilypas sugyveno su įvairiomis meilužėmis, į tai pretenduoti 
negalėjo. 

Katrina žinojo, jog kita moteris teisėtai užims vietą šalia Pilypo, ir jau 
seniai buvo tvirtai nusprendusi: kai ta diena ateis, ji pasišalins. Per pasta- 
ruosius trejus metus Pilypo meilė padarė ją tikra nekarūnuota karaliene, 


9 


rūmų šeimininke. Jos išdidumas maištavo galvojant apie tai, kad vėl turės 
pasitenkinti meilužės, nors ir favoritės, vaidmeniu. Atėjo laikas ieškoti 
išeities, bet kokios? Išmintingiausia, žinoma, būtų grįžti į Burgundiją, ir 
pirmiausia į Šatovileną. Jau dveji metai ji nematė savo sūnaus, kurį Ermen- 
garda augino su švelnia meile ir jai būdinga energija. Katrina ėmė ilgėtis 
vaiko. 

— Apie ką galvojate? — paklausė Sen Remi. — Matau, jūsų mintys toli 
nuo čia. Van Eikas nori atsisveikinti, o jūs net negirdite. 

Katrina šypsodamasi atsiprašė: 

— Atleiskite man. Iki rytojaus, Janai. Pabaikime paveikslą kuo greičiau, 
nes, manau, būsite užimtas... 

Dailininkas neatsakė. Jis liūdnai linktelėjo sugavęs Katrinos balse vos 
jaučiamą susierzinimą, paskui palinko prie jos ištiestos rankos. 

“Kodėl būtent man patikėta ši misija... juk paaukočiau gyvybę už tai, kad 
jai nereiktų išlieti nė ašaros? Kokia likimo ironija!" — pagalvojo jis. 

— Dabar eikite. Keliaukite į Portugaliją ir niekuo nesirūpinkite. Nuta- 
pykite puikų infantės portretą ir kuo geriau atlikite savo misiją. Patikėkite, 
ši naujiena manęs nenuliūdino. Aš paliksiu rūmus neapgailestaudama, nes 
pavargau nuo šitokio gyvenimo. O kai sugrįšite, žinosite, kur mane rasti. 
Mes visuomet būsime draugai. 

Jis nenorom paleido dailią Katrinos ranką ir išėjo netaręs nė žodžio. 
Žanas de Sen Remi palydėjo jį akimis. 

— Galvą guldau, jog šis žmogus beprotiškai jus įsimylėjęs! Bet, manau, 
tai neišvengiama, jūsų grožis negalėjo neužburti dailininko širdies... Nežiū- 
rėkite į mane taip, brangioji. Žinau, ką galvojate: šitam Sen Remi, atnešu- 
siam nemalonių naujienų, derėjo išeiti pirmam. Ne ne, nebandykite to neigti, 
tai natūralu. Buvau toks kvailas ir likau tik todėl, kad turiu jums kai ką 
pasakyti... kai ką svarbaus. 

— Jūs irgi išvykstate? 

— Ne, žinoma, ne. Tiesiog išmokau būti budrus. Jaučiu, kad jūs beveik 
pasirengusi priimti sprendimą, ir nenorėčiau šį kartą keliauti jūsų ieškoti į 
pasaulio kraštą. Jūs pati mįslingiausia, nuolat iš rankų išslystanti... ir labi- 
ausiai dievinama moteris! 

— Žanai, — susierzinusi tarė Katrina. — Šiandien visiškai nenoriu 
klausytis komplimentų. Nekalbėkite man apie mano grožį ir žavesį... mal- 
dauju! Neįsivaizduojate, kaip pavargau visą laiką klausytis vieno ir to paties. 
Jei ne jūs, tai van Eikas, jeigu ne van Eikas, tai Rusė, de Lanua, Tulonžeo- 

nas... net metras Nikolia Rolenas pastaruoju metu dažnai čia lankosi baisiai 
man įkyrėdamas. 

—- Be abejo, jis mėgina paįvairinti savo rūsčią kasdienybę su dorybingąja 
žmona Gigona de Salin. Mūsų kanclerio gyvenimas ne itin linksmas. Bet aš 
atėjau čia kalbėti ne apie jį, o apie save. 

— Labai patraukli tema... — paerzino pašnekovą Katrina. 

— O... nežinau, ar patraukli! Bet garantuoju, kad įdomi. Taigi... — Žanas 
de Sen Remi pakilo, ištiesė savo ilgą liesą kūną ir atsistojo prieš Katriną 
visu ūgiu. — Taigi, mano vardas Žanas Lefevras de Sen Remi. Man 
trisdešimt dveji metai, aš turtingas, mano puiki sveikata. Man priklauso 
pakankamai daug žemių, mano gyslomis teka pakankamai daug mėlynojo 
kraujo... ir aš myliu jus taip, kaip tik Sen Remi gali ką nors mylėti. Jūs 
tekėsite už manęs? Jūs našlė, vadinasi, esate laisva... 

— ir šiuo metu neužimta? — su pašaipia šypsena baigė Katrina. — 
Mano brangusis Žanai, jūsų pasiūlymas mane giliai sujaudino. Jūs pasakėte 
sau: ji liks viena, aš pasiūlysiu jai savo vardą, solidžią padėtį... argi ne tiesa? 
Visuomet žinojau, kad jūs mano draugas... 

— Kodėl jūs kalbate apie draugystę, nors aš nuolat tvirtinu, kad myliu 
jus? 

— Tiesiog todėl, kad niekuomet netekėsiu už jūsų. Jeigu mylite mane, 
taptumėte per daug nelaimingas. Būtų neteisinga atiduoti jums tik ranką, o 
aš jaučiu jums vien draugiškumą... nuoširdų draugiškumą. Bet to juk nepa- 
kanka! 

Jaunuolio veide pasirodė nuoširdus nusivylimas, net jo akinantis pliu- 
mažas nuslinko į šoną ir nublanko. 

— Aš pakankamai myliu jus, kad tenkinčiausi tuo, — tarė jis. — Žinoma, 
negaliu tikėtis pakeisti hercogo. Jūs mylite jį ir... 

Katrina nutraukė pašnekovą: 

— Puikiai žinote, kad aš jo nemyliu! Esate per daug artimas mano 
draugas, kad tuo abejotumėt. Niekada nerasdavau tinkamų žodžių, kuriais 
galėčiau išreikšti savo jausmus jam. Aš daugiau nebegaliu mylėti, Žanai, 
net jeigu norėčiau... ir jūs tai žinote! 

Stojo tyla. Už lango tirštėjo sutemos, pamažu užpildydamos kambarį. 
Vienintelis šviesos šaltinis buvo židinyje liepsnojanti ugnis, kurios fone 
išsiskyrė tamsus Katrinos siluetas. Sen Remi pasitraukė atgal, į šešėlį. Jam 
rodės, kad tarp jo ir šitos nepaprastos moters kažkas stovi. Jis neužmiršo 
dvikovos prie Araso sienų ir riterio juodais šarvais, kuris tiesiog beprotiškai 
sujaudino šią šaltą moterį. Jis sumurmėjo: 

— Aš suprantu. Per tiek metų jums nepavyko pamiršti Mon... 

— Tss! — nutraukė jį Katrina. — Nenoriu girdėti jo vardo. 

Ji drebėjo it šalčio krečiama, o didelėse žibuoklių spalvos akyse spindėjo 
toks sielvartas, jog Sen Remi pagailo jos. 

— Atleiskite, — sumurmėjo Katrina. — Aš susijaudinusi... Mano drau- 
ge, jums geriau būtų palikti mane vieną. Jūs kalbate man apie meilę, o viskas, 
ką galiu atsakyti — niekai... greitai ateikite vėl... 

Ji ištiesė šaltą ranką, kurią jaunuolis akimirkai pakėlė prie lūpų. Jis atrodė 
toks sunerimęs ir susirūpinęs, jog Katrina švelniai nusišypsojo jam, sujau- 
dinta, kad šis plevėsa gali nuoširdžiai kentėti. 

— Ateikite, kai aš nebūsiu tokia susijaudinusi, — tarė ji. — Aš net leidžiu 
jums vėl pasakyti, jog mylite mane. 

— Ir vėl pasipiršti jums? 

— Kodėl gi ne?.. Jeigu tik jūs pageidaujate išgirsti neigiamą atsakymą. 
Labos nakties, mano drauge. 

Kai Sen Remi išėjo, Katrina su palengvėjimu atsiduso. Pagaliau ji viena! 
Tamsa, gaubianti kambarį, veikė raminamai. Katrina mėgo sutemas. Ji 
prisiartino prie vieno iš smailiaviršūnių langų ir pastūmė rėmą su spalvotais 
stiklais, papuoštais jos herbu — mėlyna chimera sidabro fone, apvainikuota 
grafo karūna. Šaltas drėgnas oras padvelkė į jos veidą, pakedeno palaidus 
plaukus. Apačioje, kanale, tekėjo juodas vanduo, lyg veidrodis atspindėda- 
mas kaimyninių namų žiburius. Nušniokštė vėjo gūsis, blaškydamas nukri- 
tusius lapus. Ant artimiausio bastiono riktelėjo sargybinis, akimirkai 
nustelbdamas liutnios melodiją, sklindančią iš kažkurio namo už kanalo. 
Buvo taip ramu, kad Katrinai norėjosi ilgai stovėti prie lango, įsiklausius į 
tilstančius miesto garsus. Bet buvo jau vėlu ir Pilypas šį vakarą turėjo ateiti 
vakarieniauti su ja. Nenoromis ji uždarė langą kaip tik tuo momentu, kai 
durys atsidarė ir pasirodė Sara, nešina kandeliabru su dvylika žvakių, kurios 
apšvietė jos paslaptingą tamsų veidą. Čigonės elgesys buvo kažkoks iškil- 
mingas, jos antakiai suraukti. Ji pastatė kandeliabrą ant medinės skrynios ir 
išėmusi vieną degančią žvakę ėmė degioti kitas. 

Jos judesiai atrodė kažkokie nenatūralūs, įsitempę, ir tai nustebino 
Katriną. 

— Kas atsitiko? Tu šiandien kažkokia keista. 

Sara pasisuko į ją. Katrina pastebėjo, kad jos veidas sutrikęs ir neramus. 

— Kątik atvyko pasiuntinys iš Šatovileno, — tarė ji bespalviu balsu. — 
Vaikas serga. Grafienė Ermengarda nori, kad atvažiuotumėte pas ją... 

Daugiau ji nieko nepasakė, nieko nepridūrė. Ji tiesiog stovėjo, žvelgda- 
ma į Katriną, ir laukė... Jaunoji moteris išblyško. Jai niekad neatėjo į galvą, 
kad mažajam Filipui gali kas nors atsitikti. Ermengardos laiškai visada buvo 
tarsi pagiriamoji giesmė jo sveikatai, grožiui, protui. Katrina pakankamai 
gerai pažinojo savo draugę, kad suprastų: jeigu Ermengarda atsiuntė kviesti 
jos, vadinasi, vaikas serga... smarkiai serga. Ji netikėtai suvokė, koks didelis 
atstumas skiria ją nuo sūnaus, ir ją užliejo atgailos banga. Katrina nesigai- 
lėjo, kad paliko sūnų su Ermengarda, nes ši dievino berniuką. Vargu ar ji 
būtų radusi jam geresnę globėją. Teisybę sakant, būtent norėdama padaryti 
malonumą beprotiškai kūdikį mylinčiai grafienei, ji ir paliko sūnų ten. Dabar 
gi ji priekaištavo sau už tai, kad nepakankamai jį mylėjo, mėnesių mėnesiais 
nematydavo jo. Katrina susitiko su Saros akimis. 

— Mes iškeliaujame auštant, — tarė ji, — kai tik atsidarys miesto vartai. 
Tjerselinas prižiūrės namus. Eik, sukrauk dėžes kelionei... 

— Perina jau krauna... 

— Gerai. Mums reikės ištvermingų arklių ir trijų ginkluotų tarnų. Bagažo 
daug neimsime. Jeigu ko pritrūks, galėsiu ką nors atsiųsti... 

Katrinos balsas buvo ramus ir šaltas, įsakymai — tikslūs. Sara veltui 
ieškojo susijaudinimo pėdsakų gražiame abejingame veide. Rūmų gyveni- 
mas išmokė jaunąją moterį meistriškai slėpti savo jausmus ir valdyti veido 
išraišką. 

— O... šis vakaras? — paklausė Sara. 

— Ateis hercogas. Pasakysiu jam, kad išvykstu. Padenk stalą, paskui 
padėsi man apsirengti. 

Katrinos kambaryje, žavioje priebėgoje, išpuoštoje blyškiai rausvu Ge- 
nujos aksomu, kur visi baldai buvo gryno sidabro, Perina ir dar dvi kamba- 
rinės plušėjo kraudamos bagažą. Tačiau balto atlaso “namų suknelė“, 
išsiuvinėta smulkiais perlais, buvo išskleista ant lovos. Pilypas mėgo, kad 
Katrina vilkėtų baltai tais retais atvejais, kai galėdavo pabūti su ja dviese, ir 
griežtai draudė rodytis su vakarinėmis suknelėmis. Per pasimatymus su 
Pilypu Katrina dėvėdavo paprastas sukneles, o jos plaukai būdavo paleisti 
ant pečių. 

Palikusi tarnaitės prie darbo, Katrina nuėjo į tualeto kambarį; ten jos 
laukė vonia, į kurią ji paskubom pasinėrė. Suprasdama, kad Katrinos nervai 
be galo įtempti, Sara įdėjo į vandenį truputį verbenos lapų. Trumpam 
Katrina atsipalaidavo švelnioje vonios šilumoje, prisiversdama negalvoti 
apie sergantį vaiką. Ji jautėsi pavargusi, tačiau jos protas buvo stebėtinai 
aiškus. Jai atrodė keista, kad turi palikti Pilypą tą pačią dieną, kai sužinojo 

apie artėjantį išsiskyrimą. Pats likimas nurodė jai, kokį žingsnį turi žengti. 
Laikas pasitraukti. Kurį laiką ji pabus Šatovilene ir pamėgins nuspręsti, ką 
daryti su savo gyvenimu... 

Katrina išlipo iš vonios, ir Sara, susupusi ją į didžiulę ploną drobulę, 
energingai ištrynė. Bet kai čigonė atnešė dėžutę su brangiais kvepalais, 
Katrina atstūmė ją. 

— Ne... ne šiandien, man skauda galvą, — tarė ji. 

Sara nesispyrė, bet jos akys akimirką žvelgė į moterį, kai rankšluostis 
nukrito ant grindų. 

— Aprenk mane, — tarė Katrina. 

Kol Sara atnešė atlaso suknią, Katrina stovėjo prieš veidrodį nežiūrėda- 
ma į save. Jai nebebuvo malonu gėrėtis savo pačios grožiu. Nepasotinamas 
Pilypo geismas geriau už veidrodį sakė jai, kad ji gražesnė negu bet kada 
anksčiau. Po gimdymo jos figūra suapvalėjo, išnyko paskutiniai nebrandu- 
mo požymiai. Talija, tokia plona, kad Pilypas galėjo ją suimti delnais, 
tebebuvo mergiška, bet klubai tapo apvalesni, o krūtys pilnesnės. Jos 
auksinė oda buvo švelni, ir Katrina gerai jautė, kokią turi galią vienam iš 
pačių galingiausių krikšioniškojo pasaulio valdovų. Pilypas tebebuvo toks 
pat aistringas meilužis... bet dabar visa tai nejaudino Katrinos. 

Sara, nesakydama nė žodžio, aprengė ją suknele, kuri apkrito dailiomis 
klostėmis. Šalto atlaso prisilietimas prie nuogos odos privertė Katriną 
suvirpėti. Ji buvo tokia išblyškusi, kad Sara sušnibždėjo: 

— Pasiųsti į rūmus laiškelį, kad tu nesveikuoji? 

Katrina papurtė galvą. 

— Ne, nesirūpink. Turiu pasimatyti su juo šiandien. Be to, jau per vėlu, 
jis čia. 

Tą pat akimirką pasigirdo greiti žingsniai ir vyriškas balsas linksmai 
pasisveikino su kambarinėmis gretimame kambary. Vonios kambario darys 
atsidarė ir vidun veržliai įėjo Pilypas. 

— Palik mus, Sara... kad galėčiau ją bučiuoti kiek širdis geidžia! Trys 
dienos be tavęs, mano meile... tris dienas klausytis Briuselio valdovo 
skundų! Kokia nuobodybė! 

Kai Sara nusilenkusi išskubėjo iš kambario, hercogas priėjo prie Katri- 
nos ir stipriai ją apkabino, apipildamas godžiais bučiniais. 

— Mano širdie... mano gyvenime... mano karaliene... mano auksaplauke 
burtininke... amžina meile, — švelniai šnibždėjo jis, lūpomis liesdamas 
jaunosios moters krūtinę, kurios beveik neslėpė gili suknelės iškirptė. — 

Kiekvieną kartą, kai matau tave, atrodai man dar nuostabesnė... tokia 
nuostabi, kad nuo šito grožio man kartais skauda širdį... 

Katrina švelniai priešinosi Pilypo glamonėms, beveik dusdama jo aist- 
ringame glėbyje. Neįprastai linksmas ir įsimylėjęs, jis ėmė segioti jos 
suknelę, bet Katrina atstūmė jį. 

— Ne, Pilypai... ne dabar. 

— O! Kodėl? Aš taip troškau pamatyti tave, mieloji, kad turi suprasti 
mano nekantrumą. Juk žinai, kaip mane veikia tavo grožis! Katrina... mano 
žavioji Katrina, niekad anksčiau tu man neatsakydavai. Blogai jautiesi? Tu 
labai išblyškusi... 

Jis atstūmė ją, kad geriau įsižiūrėtų, o paskui susirūpinęs prisitraukė, 
abiem delnais laikydamas jos dailų veiduką, kad priverstų ją pažvelgti į save. 
Netikėtai Katrinos skruostais nusirito ašaros ir ji užmerkė akis. 

— Tu verki! — išsigandęs sušuko Pilypas. — Kas atsitiko? Mano 
mylimoji... mano širdie... niekada nemačiau tavęs verkiančios. 

Rodės, jis irgi pravirks. Jo plonos lūpos virpėjo prie jos smilkinio. 

— Aš turiu išvykti, — sušnibždėjo ji. — Ermengarda atsiuntė manęs... 
Vaikas serga. 

— Smarkiai? 

— Nežinau, bet bijau, kad taip. Ermengarda nebūtų siuntusi pasiuntinio. 
Pilypai, aš staiga išsigandau... baigėsi mūsų bendras laimingas gyvenimas. 

Jis švelniai apkabino ją guosdamas, paskui nuvedė prie lovos ir privertė 
atsisėsti, o pats atsiklaupė ant persiško kilimo prie jos kojų. 

— Nekalbėk kvailysčių, — švelniai tarė jis, spausdamas jos rankas. — 
Vaikas gali susirgti, bet tai nereiškia, kad jo gyvybei gresia pavojus. Juk 
žinai, kad Ermengarda rūpinasi juo kaip tikru savo vaiku. Aš suprantu tavo 
nerimą, bet jaučiuosi nelaimingas dėl to, jog privalai mane palikti. Kada 
išvyksti? 

— Auštant... 

— Labai gerai. Įsakysiu, kad tave lydėtų ginkluotas eskortas... Taip taip, 
aš reikalauju. Kelias ilgas ir pavojingas. Bet... neužsibūk ten per daug ilgai, 
maldauju tavęs. Aš skaičiuosiu dienas... 

Katrina žvelgė į šalį ir mėgino ištraukti savo rankas, bet Pilypas stipriai 
laikė jas. 

— Galbūt aš pasiliksiu Burgundijoje ilgiau, negu tu manai. Iš tikrųjų aš 
gal niekad negrįšiu į Flandriją, — lėtai pasakė ji. 

— Ką? Bet... kodėl? 

Ji pasilenkė ir paglostė liesą jo veidą, kurio išdidžius ir subtilius bruožus 
savotiškai mylėjo. 

— Pilypai, — švelniai sušnibždėjo ji, — laikas mums atvirai pakalbėti. 
Tu privalai vėl vesti... Dabar... dabar nesijaudink. Žinau, kad tu pasiuntei 
van Eiką į Portugaliją, nors ne jis man tai pasakė. Aš tavęs nekaltinu — tu 
privalai savo valdiniams padovanoti įpėdinį. Bet... aš pati dabar -mieliau 
pasitraukčiau. Nebenoriu... slapto gyvenimo, slapto ryšio. Mes mylėjome 
vienas kitą atvirai ir nemanau, kad galėsiu susitaikyti su patamsių meile. 

Pilypas šiurkščiai griebė ją už pečių ir atsiklaupęs ant lovos žvelgė į ją 
iš viršaus žemyn. 

— Nusiramink! Nieko nesakyki. Aš niekad neversiu tavęs gyventi slapto 
gyvenimo. Dabar aš myliu tave taip, kaip niekada nemylėjau, ir tai, kad esu 
priverstas vesti, nepažemins tavęs. Aš — Burgundijos hercogas, ir esu 
tikras, kad tu išsaugosi tą padėtį, kurią suteikiau tau. 

— Tai neįmanoma... bent jau čia. Aš galiu gyventi Burgundijoje... Jūs 
nedažnai joje lankotės, tačiau bent jau galite atvykti tenai vienas... 

Sara, kuri pasirodė pranešti, jog vakarienė paruošta, nutraukė jų pokalbį. 
Pilypas padavė Katrinai ranką, kad nuvestų prie stalo. Vakarienė buvo 
patiekta prie židinio, patarnavo trys liokajai. Tarnų akivaizdoje Katrina 
kalbėjo mažai. Hercogas buvo susimąstęs. Gili raukšlė įsirėžė tarp jo pilkų 
akių..Kai jis žvelgdavo į Katriną, jo akyse ji matė maldavimą. Jis nepalietė 
patiekalų, pastatytų prieš jį... Kai tarnas jau buvo pasirengęs pjaustyti 
pyragą, hercogas pašoko ir taip stipriai atstūmė stalą, kad tas apvirto. Pilypas 
rankos mostu parodė tarnams duris. 

— Lauk visi, visi! — riktelėjo jis. 

Jie pakluso, nedrįsdami surinkti taurių ir auksinių indų, kurių turinys 
išlakstė ant grindų. Pilkos hercogo akys pasidarė beveik juodos, veidą 
iškreipė mėšlungis. 

— Pilypai! — sušuko Katrina. 

— Nebijok, aš nenuskriausiu tavęs... 

Jis prisiartino prie jos, pakėlė ant rankų taip lengvai, lyg ji nieko nesvertų, 
ir greitai nusinešė į miegamąjį. Jo veidu sruvo ašaros... Jis pasodino ją, 
nesiliaudamas stipriai glausti prie savęs. 

— Klausyk, — sušnibždėjo jis, — niekad neužmiršk to, ką tau pasakysiu: 
aš myliu tave labiau už viską pasaulyje, labiau už savo gyvybę ar sielos 
išgelbėjimą... ir labiau už savo valdas. Jeigu paprašysi, rytoj pat atsižadėsiu 
sosto, kad tik turėčiau tave. Galų gale kam man įpėdinis? Įsakysiu van Eikui 
niekur nevykti... Aš apskritai nevesiu. Nenoriu prarasti tavęs, ar girdi? 

Niekada nesutiksiu tavęs netekti! Jeigu reikalauji, leisiu tau rytoj išjoti, bet 
prisiek, jog grįši... 

— Pilypai, — sudejavo Katrina. — Aš turiu pamatyti savo sūnų, mūsų 
sūnų! 

— Nesvarbu! Prisiek, kad grįši, kai tik įsitikinsi, jog viskas gerai. Prisiek, 
arba duodu riterio žodį, kad niekad nepaliksi šio miesto. Jau greičiau 
pasodinsiu tave į kalėjimą. 

Jis jau nebesivaldė. Jo ploni stiprūs pirštai suteikdami skausmą paglemžė 
ją po savim. Karštas kvėpavimas degino sunerimusios belaisvės lūpas. 
Didelės ašaros ritosi iš jo akių ant Katrinos veido. Ji niekad nebuvo jo tokio 
mačiusi. Jis visas drebėjo ir netikėtai priminė jai Gareną, kai vieną sykį jis 
neįstengė sutramdyti savo geismo. Gareno buvo toks pat žvilgsnis, kupinas 
kankinančios aistros ir atkaklaus maldavimo. 

— Prisiek, Katrina. Prisiek, kad grįši, — sušnibždėjo jis pusiau įsakomai, 
pusiau maldaujamai. — Arba pasakyk, kad niekada manęs nemylėjai. 

Katrina jautė, kaip stipriai plaka Pilypo širdis prie jos krūtinės. Netikėtai 
ji pasijuto pavargusi, kupina gailesčio, ir galbūt nesuvokdama, kad ją vis 
dar jaudina aistra valdovo, kuris šalia jos virsta tik beprotiškai įsimylėjusiu 
vyriškiu, kapituliavo. 

— Prisiekiu, — sušnibždėjo ji. — Aš grįšiu, kai tik vaikas pasveiks... 

Jos žodžiai tučtuojau paveikė. Pilypas atsipalaidavo. Jo dėkingumas 
kankino ją. Jis atsiklaupė prieš ją ant kelių ir bučiavo jos rankas bei kojas. 

— Ne, Pilypai, — maldavo ji, — nereikia. 

Jis atsistojo, dar kartą apkabino ją ir pabučiavo į lūpas. Bučinio aistrin- 
gumas sujaudino Katriną, ji jautė, kaip silpnėja jos valia ir dingsta noras 
priešintis. Rodės, Pilypas staiga suprato, kokia stebuklinga jėga taip ilgai 
laikė prikausčiusi prie jo Katriną. 

Vėlai naktį, kai Pilypas pagaliau užmigo jai ant krūtinės, ji gulėjo plačiai 
atvertomis akimis žvelgdama į tamsą, apšviečiamą gęstančio židinio ugnies. 
Ji buvo apimta tos pusiau sąmoningos būsenos, kuri išlaisvina sielą ir leidžia 
prasiskverbti į ateitį. Pilypas niekad nemylėjo jos taip kaip šią naktį. Jo aistra 
atrodė nepasotinama. Šios valandos buvo pačios nuostabiausios per visą jų 
meilės laiką. Kodėl taip, kodėl ji nujaučia, jog buvo su juo paskutinį sykį, 
nors ir prisiekė grįžti? 

Trumpi šviesūs Pilypo plaukai lietė jos skruostą. Katrina pasuko galvą 
ir pažvelgė į jį. Jis miegojo kaip kūdikis ir piktoka jo veido išraiška buvo 
panaši į išbarto berniūkščio. Labai švelniai, kad neišbudintų, Katrina palietė 
lūpomis jo smilkinį toje vietoje, kur pro ploną odą jautėsi pulsas. Paskui ji 

nejučiom pravirko, suvokusi, kad niekada nemylėjo jo taip stipriai kaip 
dabar. 

Pajutęs Katrinos judesį, Pilypas stipriau suspaudė ją savo glėbyje. Ji 
gulėjo tyliai, bijodama trukdyti jo miegą. Greitai išauš, ir ji išsiskirs su juo. 
Ar ilgam? 

Ji jautė, kad jau nebepriklauso šiam žmogui ir jo rūmams. Ji jau buvo 
kely, kuris vedė pas sūnų ir seną draugę... 


Antras skyrius 


Vienuolis iš Bevrė 


Kai po ilgos varginančios kelionės Katrina ir jos eskortas pagaliau išvydo 
Šatovileno bokštus, ją apėmė niūri nuojauta. Mažame kaimelyje, prigludu- 
siame prie Ožono upės vingio pilies kalno papėdėje, skambėjo laidotuvių 
varpai, ir liūdni dūžiai lėtai sklido šaltame ore. Aukščiau, ant kalvos, iš rūko 
kilo stačios pilies sienos, jos grėsmingi bokštai, kurių stogai blizgėjo nuo 
lietaus. Akimis Katrina paieškojo raudonos Šatovileno vėliavos, kuri pa- 
prastai kabėdavo virš centrinio bokšto, bet ten vangiai plevėsavo juoda 
vėliava. 

Ji paspaudė pentinus ir nušuoliavo stačiu takeliu. Nors buvo pats dienos 
vidurys, pilis atrodė stebėtinai tyli. Tiltas buvo pakeltas ir niekur nesimatė 
sargybinių... Katrina pasisuko į eskorto vadą, jaunutį leitenantą, kuris raus- 
davo kiekvieną sykį, kai susitikdavo su ja akimis, ir liepė jam papūsti ragą. 
Ją kankino nerimas, krėtė šaltis. Grėsminga mažojo kaimelio atmosfera 
slėgė ją. 

Jaunasis leitenantas pakluso. Vienas iš karių pajojo į priekį ir pakėlė prie 
lūpų ragą. Miglota lyguma nuplaukė ilgas liūdnas garsas; kai jis pasikartojo 
trečiąjį kartą, viename bokšte pasirodė galva su šalmu. Katrina drebėjo po 
savo nuo lietaus permirkusiu apsiaustu. Ji apsidairė ieškodama Saros, kuri 
jojo kiek atsilikusi. Kelionė atrodė begalinė. Jiems ne kartą teko gintis nuo 
banditų ar badaujančių valstiečių, nuvarytų nuo savo žemių ir priverstų 
plėšikauti, kad prasimaitintų. Ir, beje, tie, kuriuos kamavo alkis, buvo 
žiauresni už tuos, kurie troško praturtėti. Katrina apgailestavo, kad šalia nėra 
jos nuolatinio palydovo Žako de Rusė, kuris negalėjo šį kartą joti su ja, nes 
buvo susilaužęs koją. Jį pakeitęs jaunas karys sunkiai susidorojo su savo 
pareigomis. Atsakomybė slėgė jį, dėl menkiausio nemalonaus įvykio jis 

puldavo į paniką. Tačiau kai jis pareikalavo atidaryti vartus ir įleisti grafienę 
de Brazi, jo balsas skambėjo tvirtai. 

—- Laukite! — sušuko balsas nuo bokšto. 

Laikas Katrinai slinko beprotiškai lėtai. Ji nenuleido akių nuo pakelia- 
mojo tilto. Pagaliau baisiai girgždėdamas jis ėmė leistis, ir prieš akis atsivėrė 
aukšti vartai su Šatovilenų giminės herbu. Pro kylančias į viršų apsaugines 
grotas matėsi lankininkai, skubiai bėgantys į savo postus. Tiltas nusileido, 
ir rąstais subildėjo arklių kanopos. Katrina pirmoji įjojo į kiemą ir atsidūrė 
prieš masyvią citadelę. Ji aplenkė duris į bokštą ir pasuko pagrindinio 
pastato su dailiais blizgančiais langais link. Tuo momentu ant slenksčio 
pasirodė juodai apsivilkusi moteris su lazda. Katrina ne iš karto pažino, jog 
tai Ermengarda. Jaunoji moteris nušoko nuo arklio, neįstengdama atitraukti 
žvilgsnio nuo juodo silueto, lėtai slenkančio jos pasitikti. Kažkada putli 
Ermengarda taip sulyso, kad juoda aksominė suknelė kabėjo ant jos kaip ant 
mieto. Plaukai visai nubalo, veidas buvo pelenų spalvos, akys užtinusios 
nuo verksmo. 

Katrina, sukrėsta šio vaizdo net labiau negu savo spėjimo, puolė prie 
draugės ir apkabino ją. 

— Ermengarda! Dieve mano... Kas? Filipas? 

Slopindama raudą vargšė moteris prigludo prie Katrinos ir gailiai sukūk- 
čiojo, įsikniaubusi į jos petį. Šitas gyvybingos grafienės bejėgiškumas 
pasakė Katrinai viską, ką ji norėjo Žinoti: pasitvirtino blogiausi spėjimai. 

— Ak, jis... — Katrina neįstengė užbaigti frazės. 

Ermengarda patvirtindama linktelėjo... Sara ir kareiviai, stovintys prie 
laiptų, apstulbę žvelgė į moteris, raudančias viena kitos glėbyje. Katrinos 
skausmas prasiveržė konvulsyvios raudos priepuolių, purtančiu visą jos 
kūną. Kai praėjo pirmasis baisiosios žinios šokas, Sara, skubiai nulipusi nuo 
arklio, pribėgo prie verkiančiųjų, atsargiai išskyrė jas, paskui paėmė už 
parankių: 

— Eime, jums negalima čia stovėti. Lauke šalta ir drėgna... 

Gūdi tyla apgaubė visą pilį. Tarnai, irgi vilkintys juodai, šmėkščiojo lyg 
šešėliai, nedrįsdami pakelti akių. Kai mirė mažasis Filipas, baisus Ermen- 
gardos sielvartas pripildė senovinį pastatą nerimo ir baimės. Tą rytą kape- 
lionas turėjo atplėšti grafienę nuo vaiko lovos, kad kūną būtų galima 
pašarvoti. Gilus Ermengardos sielvartas privertė Katriną susigėsti. Ji pati 
jautėsi tarsi suvyniota į storą vatos sluoksnį, kuris trukdė iš tikrųjų įsisąmo- 
ninti, kas atsitiko. 

— Kaip tai įvyko? — paklausė ji bespalviu pasikeitusiu balsu. 

Ermengarda, kurią Sara privertė atsisėsti, pakėlė į Katriną gailų, sielvarto 
sudarkytą veidą. 

— Siaubinga karštinė... — ištarė ji. — Keletas valstiečių kaime numirė 
išgėrę užnuodyto šaltinio vandens. Berniukas irgi išgėrė, grįždamas iš 
pasivaikščiojimo su savo tarnu. Jis buvo ištroškęs, sustojo prie malūno ir 
paprašė gerti... Kitą dieną jis jau kliedėjo — tada ir pasiunčiau tavęs. Pilies 
vaistininkas darė viską, ką galėjo... ir man net nepalengvėjo, kai liepiau 
pakarti malūnininką, — pridūrė Ermengarda taip žiauriai, kad Katrina 
sudrebėjo. — Vaikas mirė tą patį vakarą nuo prakeikto šaltinio vandens... 
Ar galėsi kada nors man atleisti? Tu patikėjai jį man, o dabar jis numirė... 
mano mažasis Filipas, mano mielasis berniukas negyvas! 

Grafienė susiėmė galvą rankomis ir vėl ėmė gailiai raudoti. Katrina 
pasilenkė ir apkabino ją per pečius. 

— Ermengarda! Liaukis taip save kankinusi! Tau nėra kuo savęs kaltin- 
ti... Buvai jam geriausia pasaulyje motina, daug geresnė negu aš! Taip, iš 
tikrųjų geresnė negu aš... 

Katrinos akys prisipildė ašarų ir ji jau buvo bepravirkstanti, kai pirštų 
galais įėjo kapelionas ir pasakė, jog viskas paruošta vaikui pernešti į 
bažnyčią. Akimirką atrodė, kad Ermengarda tapo panaši į ankstesniąją. 
Grafienė pakilo ir paėmė Katriną už rankos. 

— Eime eime, pasižiūrėsime į jį. 

Ji išėjo iš kambario, lydima Katrinos ir Saros, ir nulipusi laiptais nusku- 
bėjo plačia skliautuota galerija, kurios vieną pusę puošė gotiški langai 
spalvotais stiklais. Iš galerijos durys vedė į koplyčią. Įėjusi vidun Katrina 
nustebusi šūktelėjo. Šventykla buvo nedidelė: vėduoklės formos skliautas 
rėmėsi į romaniško stiliaus pilko akmens kolonas. Vidury ant katafalko, 
užtiesto juodu paauksuotu audeklu, apvilktas prabangiais juodo aksomo 
drabužiais ilsėjosi vaikas. Prie jo kojų gulėjo jo motinos herbas, greta 
Burgundijos hercogo herbas. Keturi kariai spindinčiais šarvais stovėjo 
remdamiesi į alebardas po vieną prie kiekvieno katafalko kampo, sustingę 
tarsi statulos. Daugybė storų geltonų vaško žvakių apšvietė koplyčią, kurios 
senas sienas dengė vėliavos ir juodos aksomo drapiruotės. Viskas atrodė 
nepaprastai didingai ir iškilmingai. Tai apstulbino Katriną ir ji atsuko į 
draugę nustebusį veidą. Ermengarda netikėtai sukūkčiojo ir kilstelėjo ranką 
gestu, kupinu nesąmMoningo išdidumo. 

Netarusi nė žodžio Katrina priėjo ir atsiklaupė prie katafalko. Ji jautė 
sūnui kažkokį baimingą dievinimo jausmą ir vos drįso pažvelgti į jo kūną: 
jai buvo skaudu matyti, kaip stulbinamai vaikas panašus į savo tėvą. Ji taip 

seniai nematė jo, kad sunkiai atpažino. Sapnuodamas paskutinį savo sapną 
Filipas atrodė toks didelis su savo mažomis rankelėmis, sukryžiuotomis ant 
krūtinės! Jo bruožuose jau reiškėsi išdidumas, o trumpi šviesūs plaukai buvo 
lygiai tokie pat kaip tėvo. Miglotas pavydo jausmas sustiprino Katrinos 
sielvartą. Atrodė, kad mažasis Filipas tyčia nusisuko nuo savo motinos, 
atsiskyrė nuo jos, kad priartėtų prie žmogaus, suteikusio jam gyvybę. 
Veriantis liūdesio ir atgailos skausmas sugniaužė moters širdį: ji gailėjosi 
to laiko, kurį prarado. Matyt, ji buvo netekusi proto. O dabar mirtis išskyrė 
juos amžinai... Ji žiauriai priekaištavo sau už šaltumą, už abejingumą... Jau 
susilpnėjęs kraujo ryšys netikėtai vėl atgijo suteikdamas nepakeliamą skaus- 
mą. 

Ji troško priglausti mažą kūnelį, sušildyti jį, įkvėpti gyvybę, kad galėtų 
pamatyti atmerktas Filipo akis, jo šypseną. Bet ne jai, o Ermengardai jis 
paskutinį sykį nusišypsojo. Perverta skausmo, Katrina paslėpė veidą del- 
nuose ir ilgai verkė prie savo mirusio sūnaus kojų. Mažas berniukas, 
besiilsintis prabangiame guolyje, jau priklausė kitam pasauliui. 

Visą kitą naktį, nepaisydama nuovargio po sunkios kelionės, Katrina 
meldėsi koplyčioje. Nei švelnūs Saros ir Ermengardos protestai, nei patari- 
mai kapeliono, kuriam kėlė nerimą jos nepaprastas blyškumas, negalėjo 
atitraukti Katrinos nuo savo vaiko. 

— Turiu būti su juo tiek, kiek leis jėgos! — karčiai sušuko ji. — Aš taip 
gailiuosi dėl tų visų metų, kai nemačiau jo... 

Ermengarda nesispyrė suprasdama savo draugės jausmus. Ji meldėsi 
drauge. Ryte vaikas buvo palaidotas, dalyvaujant visam kaimui. Paskui, kai 
akmuo, dengiantis angą į šeimyninį Šatovilenų rūsį, buvo užristas į vietą, 
paslėpdamas mažąjį hercogo sūnų, Katrina ir Ermengarda liko vienos. Dvi 
moterys, gedinčios to paties mirusiojo... Abi tą vakarą atsisakė vakarienės 
ir drauge grįžo į grafienės kambarį. Gana ilgai jos sėdėjo aukštuose ąžuolo 
krėsluose abipus židinio, žvelgdamos į ugnį. Jos atrodė labai keistai su savo 
gedulingais drabužiais, kaip motina ir duktė, prislėgtos bendro skausmo... 
Nė viena nedrįso prabilti pirmoji, menkiausia pastaba bijodama užgauti 
kitą... Pagaliau Ermengarda pažvelgė į Katriną. 

— O kas dabar? — paklausė ji. 

Šie žodžiai, rodės, išsklaidė piktus kerus, vertusius jas tylėti. Katrina 
veržliai pašoko ir pripuolusi prie savo draugės atsiklaupė ant grindų, paslėp- 
dama veidą jos juodos suknelės klostėse. 

— Ašnieko nebeturiu, Ermengarda, — raudojo ji. — Nei vyro, nei vaiko, 
nei meilės... Turiu tik tave! Leisk man likti su tavim. Mano gyvenimas 

tuščias, tuščias! Aš noriu gyventi su tavim čia, kur palaidotas mano sūnus. 
Leisk man pasilikti... 

Ermengarda nuėmė Katrinai nuo galvos juodą apdangalą, suglamyžtą į 
jos kelius, ir paglostė auksines jaunosios moters kasas. Švelni šypsena 
pasirodė jos sielvartingame veide. 

— Žinoma, tu gali likti čia, Katrina... Nieko nebūtų maloniau, kaip 
visuomet gyventi drauge su tavim. Juk žinai, kad myliu tave, kaip tikrą 
dukterį. Bet tu pati paliksi šią vietą, nes neįstengsi kaip aš užsidaryti iki 
dienų galo senoj pily. 

Sniegas iškrito praėjus trims dienoms po Filipo laidotuvių. Jo privertė 
tiek, kad Šatovileno miestelyje beveik sustojo gyvenimas. Pati pilis, virš 
kurios dabar plevėsavo juoda ir raudona vėliavos, rodės, snaudė savo 
išdidžioj vienatvėj. O už jos sienų slinko dviejų sielvarto palaužtų moterų 
gyvenimas, kurio kiekviena nauja diena niekuo nesiskyrė nuo praėjusios. 
Kas rytą jos išklausydavo mišias koplytėlėje, o paskui eidavo į vieną iš 
kambarių, kur visą dieną užsiimdavo rankdarbiais. Antradieniais keletas 
valstiečių ateidavo į pilį su savo skundais. Tada Ermengarda užimdavo vietą 
valdovės soste ir ilgas valandas klausydavosi pretenzijų ir ginčų dėl žemės 
ribų ar takelio, kertančio lauką. Kartais ji nagrinėdavo paveldėjimo bylas, 
duodavo leidimą tuoktis ar bausdavo neištikimą žmoną. Ermengardos 
sprendimai buvo nešališki, greiti ir energingi, pilni išminties. Po truputį 
Katrina labai susidomėjo šiais dalykais, jie atitraukdavo ją nuo niūrių 
minčių. 

Per Kalėdas atvyko hercogo pasiuntinys su laišku ir puikia maldaknyge, 
įrišta dramblio kaulu ir auksu — Pilypo dovana. Tai buvo ne pirmasis 
laiškas, pasiekęs Šatovileną. Po vaiko mirties Pilypas Burgundietis parašė 
savo meilužei išreikšdamas visą liūdesį, kurį jautė dėl šio beprasmiško 
praradimo. Kad sušvelnintų motinos sielvartą, jis rado be galo meilių 
žodžių, ir jeigu ne jo artėjančios vedybos, Katrina būtų sugrįžusi pas jį. Bet 
ji nesijautė turinti pakankamai jėgų, kad dabar, kamuojama nevilties, galėtų 
pakęsti smalsius dvariškių žvilgsnius, trokštančius pamatyti, kaip ji reaguo- 
ja į tai, kad jau nėra dėmesio centre, taip pat pakęsti pyktį moterų, kurios 
slapta jau seniai jos neapkentė. 

Kitas laiškas buvo toks pat švelnus kaip ir pirmasis, bet tarp jo eilučių 
Katrina pajuto valdingą Pilypo troškimą priversti ją grįžti atgal. Ji negalėjo 
suklysti: primindamas jos pažadą grįžti, Pilypas jai tarsi įsakė tai padaryti. 

— Tikrai skamba kaip įsakymas, — tarė Ermengarda, kai Katrina parodė 
jai laišką. — Ką darysi? Paklusi? 

Katrina papurtė galvą. 

— Nemanau. Aš nenoriu. Po keleto mėnesių atvyks infantė, ir vėl būsiu 
priversta išvažiuoti. 

— Jis myli tave, puikiai žinai, ir negali be tavęs apsieiti... Jis apie tai 
rašo, — tarė Ermengarda, rodydama į eilutę laiške. 

— Jis taip rašo... O, žinoma! Bet jis gali apsieiti be manęs. Tu per daug 
gerai pažįsti Pilypą, kad patikėtum, jog aš viena galėjau patenkinti jo 
neišsenkamą geidulingumą per paskutiniuosius trejus metus! Daugybė mo- 
terų dalijosi su manimi jo prieraišumą, ir taip bus visuomet. Žinau, jis myli 
mane, jis visuomet geidė manęs, o dabar ypač. Bet yra ir kitų moterų. Beje, 
infantė garsėja savo grožiu. Ji atitrauks jo mintis nuo manęs. 

Ermengarda paėmė Katrinos rankas į savąsias. 

— Iš tikrųjų, mieloji, kokią ateitį sau tu numatai? Ko tu nori? Kuo 
pasikliauji? Aš negaliu patikėti, kad tokia jauna... ir labai graži moteris kaip 
tu netrokšta nieko kito kaip tik leisti savo dienas senės draugijoje niūrioje 
pilyje. Aš galiu suprasti, kad tu atsisakai žeminančio oficialios meilužės 
vaidmens, kai hercogas turės žmoną. Bet kodėl tau nepakeitus savo gyve- 
nimo? Yra daugybė kitų vyrų, kurie mielai nusivestų tave prie altoriaus. 

— Aš tuo neabejoju, — melancholiškai šypsodamasi atsakė Katrina. — 
Bet nenoriu, kad mane vestų kuris nors iš jų. 

— Ką tu atsakysi hercogui? 

— Nieko!.. Nežinau, ką jam atsakyti. Jeigu čia būtų mano senasis 
draugas Abu al Chairas, jis, be abejo, rastų kokią nors puikią filosofo ar 
poeto citatą, galinčią nusakyti mano dabartinę būklę. Esu tikra, jis turi citatų 
visiems gyvenimo atvejams... Bet jis toli... 

Iš tikrųjų mažasis Mauritanijos daktaras netrukus po Gareno mirties 
iškeliavo į Grenadą, nors Ermengarda ne kartą siūlė jam savo svetingumą. 
Jo ponas sultonas Mahomedas VIII, įtrauktas į begalinius pilietinius karus, 
galų gale pasiuntė žmones pakviesti geriausią draugą ir patarėją. Daktarui 
tikrai buvo gaila skirtis su Katrina, kurią nuoširdžiai pamilo. 

— Jeigu kada nors taip atsitiks, kad neturėsite kur eiti, atvažiuokite pas 
mane. Citrinmedžiai ir migdolmedžiai vešliai auga sode aplink mano namelį 
ant upės kranto, o oras didžiąją metų dalį kvepia rožėmis. Jūs taptumėt man 
seserim, ir aš išmokyčiau jus išminties... 

Dabar, kai, rodos, atsidūrė aklavietėje, Katrina prisiminė jo draugiškus 
žodžius ir tie prisiminimai privertė ją nusišypsoti. 

— Galbūt galėčiau nuvykti pas Abu al Chairą. 

— Tikriausiai išėjai iš proto! — sušuko Ermengarda. — Kol pasieksi 
Grenadą, tau reiks perkirsti daugybę svetimų šalių, ir kol pasieksi tikslą, 
tave dvidešimt kartų išprievartaus ir, be abejo, daug kartų nužudys! 


— Užtektų ir vieno karto! — atsakė Katrina. — Bet tu teisi. Geriau ramiai 
palaukime ir pažiūrėkime, kas atsitiks. Galbūt likimas parodys man palan- 
kumą ir atsiųs kokį nors ženklą. 


Nepaisant Pilypo dovanos ir meilės laiško, Kalėdos abiem moterims 
buvo liūdnos. Drauge jos dalijo dovanas valstiečiams ir miestelėnams, daug 
laiko praleisdavo koplyčioje prie Kūdikėlio Jėzaus prakartėlės ir prie maž- 
ojo Filipo kapo. Visą apylinkę dengė sniegas. Kiekvieną rytą pabudusi ir 
pažvelgusi pro langą Katrina pajusdavo neviltį: rodės, saulė niekada nepra- 
švis. Visur buvo šalta ir tamsu, ir ji jautė, kad jos širdis po truputį ima stingti. 

Bet žemė po sniegu buvo gyva ir greitai žiema turėjo užleisti vietą 
pavasariui. Iš žemės lindo gležni daigeliai, brinko medžių pumpurai. Ir štai 
vieną kovo dieną vienuolis ant mulo atjojo stačiu takeliu, vedančiu prie 
pakeliamojo Šatovileno tilto. 

Sargybinių keliauninkas paklausė, ar gyvena pilyje ponia de Brazi, ir 
gavęs teigiamą atsakymą, paprašė nuvesti pas ją. 

— Ponia de Brazi gerai mane pažįsta, pasakykite jai, kad atvyko brolis 
Etjenas de Šarlo. 


Katrina liepė pakviesti jį į kambarį. Ji buvo viena. Ermengarda nuėjo į 
arklides aplankyti kumelės, turinčios atsivesti kumeliuką. Šis vienuolio 
vizitas, sugrąžinęs Katriną į praeitį, suteikė jai malonumą. Ji nematė brolio 
Etjeno iš Sen Bevrė nuo to laiko, kai jis ir Odeta de Šandiver buvo išsiųsti 
į tremtį. Netrukus po to, kai gimė sūnus, Katrina sužinojo, kad buvusiojo 
Karolio VI favoritė mirė tik atvykusi į Dofinė. Kalėjimo sunkumai ir vargas 
palaužė jos trapią sveikatą. Odetos motina Marija de Šandiver greitai nuėjo 
paskui dukterį: sielvartas sutrumpino jos dienas. 

Katriną labai sukrėtė šios mirtys, ir ji manė, kad brolis Etjenas irgi jau 
palikęs šią ašarų pakalnę. Bet kai jis pasirodė kambaryje, jaunoji moteris 
įsitikino, kad jis beveik nepasikeitęs. Plaukai jo buvo nubalę, bet veidas toks 
pat apvalus, o akys — spindinčios. 

— Broli Etjenai! — sušuko Katrina, pasitikdama jį išskėstomis ranko- 
mis. — Aš ir nesitikėjau vėl jus pamatyti šiame pasaulyje! 

— Teisybę sakant, vos nepalikau jo, ponia, nes po kalėjimo labai sirgau. 
Bet mano brolių vienuolių rūpestingumas ir grynas Morvano oras, dėkui 
Dievui, grąžino man sveikatą! 

Katrina pasodino svečią šalia savęs ant ilgo medinio suolo prie židinio. 
Paskui ji liepė atnešti vaišes ir paruošti kambarį. 

— Nesirūpinkite manimi, — tarė vienuolis, sumišęs dėl tokio malonaus 
priėmimo. — Kai sužinosite, ko atvykau, galbūt nepanorėsite, kad pas jus 
pasilikčiau. Aš čia, kad paprašyčiau jus vienos paslaugos. 

— Nežinau, ką galėčiau dėl jūsų padaryti, broli Etjenai, tačiau kad ir koks 
būtų jūsų prašymas, mano vaišingumas dėl to nesumažės. Iš pradžių paval- 
gykite, o paskui papasakosite, kas jus atvedė pas mane... 

Energingai kibęs į šaltą šernieną, brolis Etjenas ištuštino visą butelį vyno, 
paskui išdėstė savo vizito tikslą. Nuo praeitų metų spalio 12 dienos anglai 
laiko apgulę Orleaną, ir apie beviltišką šio didžio miesto padėtį norėjo 
pasikalbėti vienuolis. Nepaisant to, kad anglai ir burgundai neįstengė visiš- 
kai blokuoti miesto ir į jį vis dar buvo galima įeiti iš šiaurės rytų, Orleano 
gyventojų padėtis darėsi tokia beviltiška, kad jie pasiuntė Ksantrajų pas 
Burgundijos hercogą prašyti jį paimti miestą savo globon... bet jo kariai 
apgulties nenutraukė. 

— Hercogas linkęs pamiršti, jog jis Prancūzijos princas, — rūsčiai tarė 
vienuolis. — Kalbama, jis nori steigti riterių ordiną... tačiau jis turėtų žinoti, 
kad Orleano apgultimi pažeidžiamas vienas svarbiausių riterystės principų: 
draudžiama atakuoti miestą, kurio valdovas paimtas į nelaisvę, ypač jei 
miestas sumokėjo duoklę, kad išvengtų užpuolimo. Burgundijos hercogas 
tai puikiai Žino. 

— Man tai ne naujiena, — tarė Katrina, kuri ne kartą priekaištavo Pilypui 
už jo simpatijas anglams, o Ermengarda tiesiog virė pasipiktinimu nuo pat 
apgulties pradžios. Grafienė manė, kad Pilypas nebevertas nešioti auksinių 
riterio pentinų. 

— Bet ką aš galiu padaryti? — paklausė jaunoji moteris. 

Etjeno veide pasirodė maldaujama išraiška. Jis pasilenkė, paėmė Katri- 
nos ranką į savąsias ir suspaudė taip smarkiai, kad jai net suskaudo. 

— Ponia... šalyje nėra vyro ar moters, kurie nežinotų apie didžią mons- 
injoro Pilypo meilę jums... Jūs turite paprašyti jį, kad atitrauktų kariuomenę 
nuo Orleano. Neįsivaizduojate, ką šis miestas reiškia karaliui Karoliui. Jeigu 
Orleanas kris, Prancūzija ir karalius pasmerkti. Valdantis Paryžiuje anglas 
turės prie savo kojų visą šalį. Jolandos Aragonietės pastangos neatneš 
naudos ir tuščiai prasilies daug kraujo. 

Akimirką vienuolis patylėjo, paskui labai tyliai pridūrė: 

— Daugelis riterių pasirengę žūti dėl puikiojo miesto! Nuostabieji 
Orleano priemiesčiai sugriauti, žmonės grumiasi beviltiškai, tačiau su giliu 

tikėjimu. Jūs galite padaryti stebuklą, ponia! Visur pranašingi balsai skelbia, 
jog kažkokia moteris atneš Orleanui sėkmę. Pagalvokite... Kapitonas Mon- 
salvi kovoja mieste drauge su saujele narsių riterių! 

Netikėtai nuskambėjęs Arno vardas paveikė Katriną kaip botago kirtis. 
Jos širdis sustojo, ji visa plykstelėjo raudoniu, paskui, kai kraujas vėl 
suplūdo į krūtinę, ji išblyško ir ėmė drebėti. 

— Broli Etjenai, — tarė ji blankiu balsu, — nedera jums žadinti neįgy- 
vendinamos vilties širdyje, kuri siekia tik vieno — užmiršti. Aš našlė, mano 
broli, aš praradau sūnų, ir nors tikrai kažkada prašiau jus padėti minėtam 
kapitonui Monsalvi, dabar nieko negaliu dėl jo padaryti. Jeigu jam nepadeda 
jo žmonos maldos, ką galiu padaryti aš? 

— Jo žmonos? — nustebęs paklausė vienuolis. — Kokios žmonos? 

Nejaugi vienuolis išėjo iš proto? Katrina žvelgė į jį ir klausė savęs: ar jis 
prarado atmintį, ar juokiasi iš jos? 

— Paskutinį kartą girdėjau apie kapitoną Monsalvi prieš keletą metų, — 
tarė ji lėtai, nes ištarti šį vardą jai buvo sunku. — Jis ketino vesti Izabelę de 
Severak, maršalo dukterį, ir... 


— Izabelė de Severak, ponia, mirė prieš du mėnesius iki savo vestuvių! 
Sklido gandai, kad mesiras Arno ne itin veržėsi atsisakyti savo laisvės ir 
neieškojo, kas ją pakeistų. 

— Ką?! 

Katrinos rankos, spaudžiančios krėslą, sudrebėjo. Jai suspaudė krūtinę, 
akys prisipildė ašarų. Ji buvo sukrėsta... Ji taip ilgai neleido sau galvoti apie 
žmogų, kurio vien vardas vertė apmirti nuo švelnumo, kurio mylimą paveik- 
slą ji taip ryžtingai išgujo iš savo minčių kaip neįgyvendinamą svajonę! Ir 
staiga visai netikėtai ji girdi, kad jis laisvas — laisvas kaip ir ji pati! Nuo to 
galima prarasti protą. 

— Mano broli, — tarė ji liūdnai, — kodėl jūs anksčiau nesusiradote 
manęs? Kodėl man to nepasakėte? Kodėl visus tuos metus jūs leidote man 
manyti, kad esu jį praradusi? 

— Bet kaip galėjau manyti, jog jūs nieko nežinote? — susijaudinęs 
sušuko vienuolis. — Na, vyksta karas, karaliaus Karolio rūmų naujienos 
kaip ir anksčiau pasiekia hercogo rūmus... ir dar galiu jums priminti, kad 
tremtis sutrukdė pamatyti jus. Mano priorui pagaliau pavyko pakeisti nu- 
osprendį... ir štai aš čia. Ar jūs susitiksite su hercogu dėl Orleano? 

Katrinos akys spindėjo kaip žvaigždės. Brolis Etjenas jautė, kad ji toli 
nuo čia, paskendusi svajonėse. 

— Ponia... — švelniai papriekaištavo jis, — jūs nesiklausote. Ar važi- 
uosite pas Pilypą? 

Ji staiga tarsi grįžo į žemę ir nusišypsojo tokia akinama šypsena, jog 
vienuolis pralinksmėjo. Ši liūdna, užgesusi moteris pasikeitė jo akyse. 
Rodės, ji tiesiog nusimetė juodą sunkų apsiaustą, slėpusį jos spindesį. Ji 
papurtė galvą. 

— Ne, mano broli! Aš niekada negrįšiu pas Pilypą Burgundietį. Liaukitės 
prašęs mane. Aš negaliu! Pats to nežinodamas jūs davėte man ženklą, kurio 
laukiau. Viskas baigta! 

— Bet ponia... O kaip Orleanas? 

— Orleanas? Aš ruošiuosi tenai... Rytoj pat iškeliauju į apgultąjį miestą. 
Jūs sakėte, kad ten vis dar įmanoma patekti — na, tai aš įeisiu į miestą ir 
mirsiu ten, jeigu reikės. 

— Jūsų mirtis nepadės miestui, ponia, — rūsčiai pasakė vienuolis. — 
Orleanui nereikia dar vieno lavono. Orleaną reikia išvaduoti nuo burgundų. 

— Dar anksčiau, spalio mėnesį, aš prašiau hercogo atitraukti kariuome- 
nę, — tarė ji. — Jis to nepadarė. Kodėl dabar jis turėtų pakeisti savo 
sprendimą? Hercogas ketina vėl vesti; mano valdžia jam baigėsi. Viskas, ką 
galiu dėl jūsų padaryti, tai duoti žinią hercogui, kad ketinu nusigauti į 
apgultą miestą. Ir jeigu jam ne vis tiek, gyva aš ar mirusi, jis atitrauks savo 
kariuomenę... Galbūt tai padės jums... o gal ne! Bet nieko daugiau padaryti 
negaliu. 

Katrina pakilo drebėdama iš džiaugsmo ir susijaudinimo, trokšdama 
tučtuojau leistis į kelionę. Ji greitai pasuko durų link ir kailiu apsiūtas juodos 
suknios šleifas nusidriekė paskui ją. 

— Vaišinkitės toliau, broli, — tarė ji. — Aš turiu kai ką padaryti... 

Ji puolė laiptais pasitikti Ermengardos, kuri kilo į viršų. Neįstengdama 
susilaikyti Katrina apkabino draugę ir apdovanojo ją dviem skambiais 
bučiniais į abu skruostus. 

— Ermengarda, sveikink mane. Aš išvažiuoju! 

— Išvažiuoji? Kur? 

— Į Orleaną, kad numirčiau, jeigu reikės! Aš niekada nebuvau tokia 
laiminga! 

Nespėjus grafienei ištarti nė žodžio, Katrina nulėkė susirasti Saros ir 
liepti jai kuo greičiau paruošti bagažą. Širdis šokinėjo jos krūtinėje. Dabar 
ji visiškai tiksliai žinojo, ką turi daryti: bet kokia kaina rasti Arno, paskutinį 
kartą prisipažinti jam meilėje ir būti palaidotai drauge su juo paskutinėje 

Prancūzijos karalių tvirtovėje. Orleanas bus didžiulis kapas jos neaprėpia- 
mai meilei... 

Nei Katrina, nei brolis Etjenas nežinojo, kad tą pačią dieną jauna aštuo- 
niolikmetė mergina iš Loreno, vilkinti šiurkščios medžiagos vyriškais dra- 
bužiais, klūpėjo prieš Karolį VII milžiniškoje Šinono rūmų salėje ir kalbėjo: 
“Brangusis dofine, aš esu Mergelė Žana ir atėjau padėti jūsų karalystei. 
Dangiškasis Karalius lemia jums per mane būti pateptam Šventu Aliejum 
ir karūnuotis Reimse..." 

Tai buvo 1429 metų kovo aštuntąją. 

Kitą rytą auštant šeši rateliai šuoliais perlėkė pakeliamąjį Šatovileno 
tiltą. Juodai vilkinti moteris iš vieno bokšto stebėjo, kaip jie nušuoliavo 
žemyn pilies kalnu, perkirto Ožoną senu romėnišku tiltu ir dingo lygumą 
užklojusiame rūke. Kai nutilo kanopų bildėjimas, Ermengarda de Šatovilen 
nuėjo į koplyčią melstis. Jos širdį slėgė sunkumas ir liūdesys, nes ji nežinojo, 
ar pavyks jai kada nors vėl pamatyti Katriną. Jaunoji moteris taip lengva- 
būdiškai puolė į beprotišką avantiūrą! Nepasakytum, kad grafienė nepritarė 
Katrinai. Būdama jos vietoje ji pasielgtų taip pat. Ermengardai neliko nieko 
kito, kaip tik tikėtis ir melsti dangų, kad pasiųstų Katrinai laimę, kuri, rodos, 
nuolat vengė jos. 

Tuo metu Katrina savo nedidelio būrio priešakyje įveikė pirmąsias Ijė iš 
tų septyniasdešimties iki Orleano. Ilgai kelionei ant žirgo ji pasirinko 
vyriškus drabužius ir neapsiriko, nes jautėsi su jais labai patogiai. Juodos 
kojinės aptempė jos ilgas kojas, apautas minkštais auliniais batais iki kelių. 
Trumpa juoda striukė, papuošta karakuliu, jojimo apsiaustas su nedideliu 
gobtuvu slėpė viską, išskyrus blyškų veido ovalą. Durklas su graviruoto 
plieno rankena buvo užkištas už juostos. Per ilgus nevilties mėnesius 
Katrina sublogo ir su griežta vyriška apranga priminė kilmingos šeimos 
atžalą. 

Sara, kurios vešliai figūrai neitin tiko pilkai žydras kostiumas, nebuvo iš 
moterų, linkusių labai krimstis dėl savo išvaizdos, ir joti gryname ore kaimo 
vietove buvo jai nepaprastai malonu. Paskui jas jojo brolis Etjenas, leisda- 
mas tarp pirštų rožančiaus karoliukus, ir buvo aišku, kad jis įpratęs leisti 
arkliui pačiam rinktis kelią. Kavalkadą užbaigė trejetas kareivių, kurie, 
reikalaujant Ermengardai, lydėjo keliautojus. 

Visą dieną jie jojo monotoniška Šatiljono lyguma, kurią retkarčiais 
kirsdavo miškas. Vakare būrys pasiekė Šatiljono miestą. Katrina nusisuko 
nuo Burgundijos hercogų rūmų, kur vien jos vardo paminėjimas būtų 
garantavęs jiems šiltą priėmimą. Ji nusprendė praleisti naktį prieglaudoje. 

Poelgis buvo simboliškas. Dabar, nepaklususi Pilypui ir prisidėjusi prie jo 
priešų, ji nenorėjo naudotis jo pilimis. Per dieną ji pavargo ir miegojo kaip 
užmušta, o kitą rytą pabudo pailsėjusi, pakilios nuotaikos ir kupina energi- 
jos. 

Antroji jų kelionės diena buvo panaši į pirmąją. Vietovę kartkartėm 
kirsdavo gilūs slėniai, paįvairindami kelionės monotoniją. Katrinai, kamuo- 
jamai nekantrumo greičiau išvysti Orleano įtvirtinimus, atrodė, kad jie 
kasasi į priekį nežmoniškai lėtai, bet jie nesiryžo joti greičiau, bijodami 
užvaryti arklius. Kitą naktį keleiviai praleido piligrimų namuose. Reikia 
pasakyti, kad kareiviai didžiausią laiko dalį šveitė ir galando ginklus. Kitą 
dieną jie turėjo palikti Burgundiją ir pavojus būti užpultiems labai padidėjo. 
Bet Katrinos tai nė kiek nejaudino: svarbiausia — rasti Arno. 

Trečią dieną, kai nedidelis būrelis vėl leidosi į kelią, prasidėjo liūtis. 
Vandens srovės, plūstančios iš dangaus, permerkė šešetą raitelių iki siūlo 
galo. 

Vidudienį Sara pareiškė: 

— Turime sustoti, Katrina. 

— Kur sustoti? — nervingai paklausė ši. — Mes pavojingose vietose, ir 
kiekvieni svetingi namai gali pasirodyti esą spąstai. Mums dar liko apie Ijė 
iki Kulanžo. Ten galėsime sustoti. 

— Kulanžas nėra nepavojingas, — paprieštaravo vienas iš karių. — 
Tenykštę pilį užėmęs armanjakas banditas Žakas de Puji, vadinamas Forte- 
pisu. Geriau joti iki Oksero. 

— Oksere nė kiek ne geriau, — ryžtingai nutraukė jį Katrina. — Šiaip 
ar taip, mes neturime nieko, kas galėtų suvilioti plėšikus. Tokiu bjauriu oru 
tas jūsų Fortepisas sėdės prie pleškančios ugnies ir žais šachmatais su vienu 
iš savo žmonių. Ar yra Kulanže vienuolynas? 

— Taip, bet... 

— Na, tai mes jame ir apsistosime, nepajudėsime iš ten iki aušros, o 
paskui josime toliau. Dabar pirmyn, vyrai, juk jūs, žinoma, nebijote! O jeigu 
būgštaujat, geriausia sukit atgal į Burgundiją, kol ji dar netoli. 

— Ponia, ponia... — papriekaištavo jai brolis Etjenas. — Keliauti priešo 
teritorija reikia daug drąsos. Šie žmonės tik atlieka savo pareigą, įspėdami 
jus apie pavojų. 

Katrina gūžtelėjo pečiais ir paragino savo arklį. Netrukus pro pilką 
lietaus maršką pasirodė Kulanžo la Vinezo kalva ir pilis. Tačiau kai jie 
prijojo arčiau, Katrina pajuto neaiškų nerimą. Vietovė, kuri anksčiau tikri- 
ausiai buvo turtinga ir patraukli, atrodė dabar keistai niūri. Už jų nugarų liko 

taikios, saugios Burgundijos žemės. O čia juoda žemė buvo išdeginta, ir 
nesimatė nieko, be retų susisukusių medžių liekanų, kurios anksčiau gal 
buvo vynuogienojai. Retkarčiais raiteliai prajodavo sugriautus namus, pa- 
verstus atšalusių pelenų krūvomis, arba pro ant šakos pakartą žmogaus kūną, 
lėtai pūvantį po atviru dangumi... Kai jie prisiartino prie vieno išlikusio 
namo, Katrina ir Sara iš siaubo užsimerkė, išvydusios ant klėties durų 
nukryžiuotą ir išskrostą moterį ilgais juodais plaukais. 

— Dieve mano, — sukrėsta sumurmėjo Katrina, — kur mes atsidūrėm? 

Kareivis, kuris prieš tai ragino ją pakeisti kryptį, vėl prabilo: 

— Sakiau jums, ponia, kad Fortepisas niekšas, bet aš nė nemaniau, jog 
jis taip įsisiautėjo! Pažvelkite į sugriautus namus priešaky! Tai vienuolynas, 
kur jūs ketinote praleisti naktį. Banditas tikriausiai sudegino jį! Turime bėgti 
iš čia, ponia, kol dar laikas. Galbūt, kaip jūs ir manote, Fortepisas sėdi pilyje 
dėl blogo oro, tačiau būtų kvaila rizikuoti. Matote takelį, vedantį į mišką? 
Jokime juo. Už dviejų Ijė nuo čia yra Kursono miestas, ten apsistosime 
nakčiai. Tiesa, aš nežinau, kas dabar valdo Kursono pilį... 

Katrina, sukrėsta ką tik matyto klaikaus vaizdo, neprieštaravo. Ji leido 
kariui paimti jos arklį už kamanų ir pasukti į mišką. Takas vingiavo tarp 
tamsių krūmų, kurių susivijusios šakos kilo kaip siena. Kuo toliau būrys 
skverbėsi į mišką, tuo siaurėjo takelis, virš galvos susipynusios šakos sudarė 
juodą tunelį. Girdėjosi tik kanopų bildesys, kartkartėm pakildavo išgąsdin- 
tas paukštis. Ir čia juos netikėtai užpuolė. 

Ginkluotų žmonių gauja iššoko ant tako iš medžių ir iš už akmenų. Vieni 
griebė arklių pavadžius, kiti traukė iš balnų žemėn raitelius. Akimirksniu 
Katrina ir jos palydovai gulėjo surišti ir bejėgiai ant pažliugusio tako. 
Užpuolikai buvo stiprūs vyrai, bet nuskurę, jų veidus slėpė medžiaginės 
kaukės. Jų ginklai buvo geri ir puikiai išvalyti. Vienas iš banditų dėvėjo 
plieno antkrūtinį, turėjo ilgą kalaviją ir riterio pentinus. Jis atsiskyrė nuo 
kitų ir priėjo apžiūrėti belaisvių. 

— Menkas grobis, — suurzgė kažkuris banditas. — Žmogeliai su 
tuščiomis piniginėmis. Geriau juos iš karto pakarti. 

— Arkliai ir ginklai geri, — šaltai nutraukė jį vyriškis su antkrūtiniu, 
matyt, jų vadeiva. — Čia aš sprendžiu. 

Aukštas liesas banditas truputį pastovėjo, kad geriau ištyrinėtų surištuo- 
sius. Paskui jis staiga nusijuokė, nusiimdamas purviną kaukę nuo veido. 
Katrina nustebusi pamatė, kad vyras daug jaunesnis, negu ji manė: kokių 
dvidešimt dvejų trisdešimties metų. Bet šis liesas veidas godumu degančio- 
mis akimis jau turėjo ištvirkusios sielos žymę. 

— Šioje puikioje kavalkadoje tik trys raiteliai vyrai! — sušuko jis. — 
Kiti — vienuolis ir, Dieve mano, dvi moterys! 

— Dvi moterys! — apstulbęs sušuko kitas banditas, tiesdamas kaklą, kad 
geriau įsižiūrėtų. — O, be abejo, viena iš jų — moteris, bet galėčiau prisiekti, 
jog kita — berniūkštis! 

Užuot atsakęs, vadeiva išsiėmė savo durklą ir perrėžęs įniršusios Katri- 
nos apsiaustą apnuogino jos krūtinę. 

— Su tokiu berniuku mes galėtume apsieiti be moterų! — sušuko jis 
linksmai. — Bet man ji per liesa. Aš mėgstu putnias. Antroji tiks labiau. 

— Kiaule! — sušuko Katrina. — Tu užmokėsi už savo įžūlumą! Tebūnie 
tau žinoma, jog aš grafienė de Brazi, ir monsinjoras Burgundijos hercogas 
privers tave pasigailėti dėl šito užpuolimo... ir įžeidimo! 

— Nusispjaut man ant galingojo hercogo, mano gražuole! Ir tebūnie tau 
ne paslaptis, kad greta šio išdaviko aš, Fortepisas, laikau save tikru angelu! 
Gali kalbėti ką nori apie mano manieras, bet leisiu sau dar vieną įžeidimą, 
kad įsitikinčiau, ar tu nemeluoji. 

Jis pasilenkė, nutraukė nuo Katrinos galvos gobtuvą, ir storos auksinės 
kasos suspindėjo pilkoje lietingos dienos šviesoje. 

— Grafienė de Brazi, žavingoji Pilypo Burgundiečio meilužė, garsi tuo, 
kad turi pačius gražiausius pasaulyje plaukus. Tegu mane pakaria, jeigu taip 
nėra! 

— Nesirūpinkite, — šaltai tarė Katrina. — Jus pakars. 

— Ne per daug greitai, tikiuosi! Na, grobis vertesnis, negu aš maniau. 
Kertu lažybų, hercogas pasirodys esąs tikrai dosnus princas, kad atgautų 
tave, mano gražuole. Kol nebus atsiųsta išpirka, tau teks paviešėti mano 
pilyje Kulanže. Maistas prastas, tačiau vynas nuostabus. O dėl kitų... Beje, 
kas ši graži dama juodomis akimis, žiūrinti į mane taip, lyg būčiau pats 
velnias? 

— Mano draugė, — išdidžiai atsakė Katrina. 

— Tada ji sudarys tau kompaniją, — netikėtai galantiškai pasakė Forte- 
pisas. 

Jis nusišypsojo, ir ta šypsena sukėlė Katrinai didesnį nerimą negu jo 
pasityčiojimai. Pasisukęs į savo parankinį, jis paliepė: 

— Tranšimerai, pririšk moteris ir vienuolį prie balnų. Jie jos drauge su 
mumis. Man kartais reikia kapeliono, ir vienuolis puikiai tiks. O dėl kitų... 

Gestas, palydėjęs paskutinius žodžius, buvo toks iškalbingas, jog Katrina 
sušuko: 

— Jūs negalite užmušti šių žmonių! Jie man tarnauja ir yra narsūs 
kareiviai bei ištikimi palydovai! Draudžiu jums liesti juos! Už juos jūs irgi 
gausite pinigų... 

— O galirne! — sušuko Fortepisas. — Nėra prasmės maitinti dar kelias 
burnas. Daryk, ką liepiau. 

— Žmogžudys! — veriamai suriko Katrina. — Jeigu padarysite tai, 
prisiekiu, kad... 

Fortepisas giliai atsiduso ir paniuro. 

— O ji kelia per daug triukšmo, šita kvaila moteris! Aš nemėgstu 
triukšmirigų žmonių. Užkimškite jai burną, Tranšimerai. 

Kad ir kaip ji priešinosi, Tranšimerui galų gale pavyko užkimšti jai burną 
nešvariu skuduru, kurį nešiojo kaip kaukę. Kamštis beveik uždusino ją 1r ji 
buvo priversta iš siaubo plačiai atmerktomis akimis tyliai stebėti, kaip 
banditai užpuolė kareivius ir šaltakraujiškai perpjovė jiems gerkles. Pasipy- 
lė kraujo čiurkšlės, aplaistydamos žolę ir susimaišydamos su purvino van- 
dens balomis. Trys aukos mirė, neišleidę nė garso... 

Banditai skubiai atrišo lavonus, pasiėmė jų ginklus ir drabužius. 

— Ką sujjais daryti? — paklausė Tranšimeras. 

— Takas veda į lauką netoliese. Nuneškite juos tenai. Visu kitu pasirū- 
pins varnos... 

Kol vyrai, vadovaujami Tranšimero, vykdė šiuos kraupius nurodymus, 
Fortepisas užšoko ant vieno iš arklių, priklausiusių jo aukoms, ir savo gaujos 
priekyje pasuko į Kulanžą. 

— Visą dieną nesisekė medžioti! — sušuko jis, žvelgdamas į Sarą. — 
Bet dėl tokio grobio negaila prarasto laiko. 


Trečias skyrius 


* 
Via Dolorosa 


Pilis, kurioje slėpėsi Fortepisas, buvo pusiau sugriauta, bet vis dar atrodė 
grėsminga, sienos buvo tvirtos ir, banditų vadeivos nuomone, neįveikiamos. 
Pilies vidus stebino siaubinga nešvara. Purvas prasidėjo jau vidiniame 
kieme, kur dvokiančiuose gyvulių aptvaruose mėšlo buvo iki kelių. Gyve- 
namosios patalpos irgi nebuvo patogios. Katrina gavo mažą kambarėlį 


* Via Dolorosa (lot.) — Sielvarto kelias. 

pačiame kampinio bokšto viršuje, iš kurio atsivėrė vaizdas į Jonos slėnį. 
Pusapvalį kambarį apšvietė siauras romaniško stiliaus langas. Visiškai 
tuščias sienas dengė voratinkliai, virpantys nuo skersvėjo, o grindys, nešluo- 
tos jau daugelį dienų, buvo padengtos storu dulkių sluoksniu ir senais 
pūvančiais šiaudais, kurių niekas nesiteikė išnešti ar pakeisti. Kambaryje 
buvo drėgna, dvokė pelėsiais, bet žemos durys su stipria stūma iš lauko pusės 
buvo pateptos ir negirgždėjo. 

— Tik prašom be skundų! — tarė Katriną atlydėjęs Tranšimeras. — Čia 
mūsų geriausias kambarys, net yra kur užkurti ugnį. 


Kambario kampe po gaubtu matėsi židinys, bet, kaip pastebėjo Katrina, 
jame nedegė ugnis. 

— Bus malkų, bus ir ugnies židinyje, — filosofiškai tarė Tranšimeras. 
— Dabar jų vos užtenka maistui išvirti. Žmonės pasiųsti į mišką žabų. 
Vakare galėsite užsikurti ugnį. 

Jis išėjo palikęs jaunąją moterį vieną su savo mintimis, kurios toli gražu 
nebuvo linksmos. Jos pyktį pakeitė depresija ir pasišlykštėjimas pačia 
savimi. Kaip kvaila buvo joti į šią pavojingą vietą! Kiek dabar jai reiks 
prabūti? Fortepisas kalbėjo apie išpirką. Jis turbūt ketina pasiųsti savo 
žmogų pas Pilypą Burgundietį, ir Pilypas, žinoma, pasistengs išlaisvinti 
savo mylimąją. Tačiau kad ir kas atvyks jos vaduoti, tai tebus naujo kalėjimo 
sargas, be abejo, turintis įsakymą kuo greičiau nugabenti ją į Briugę. Pilypas 
vargu ar leis jai vykti į Orleaną... Ji turi rasti būdą pati išsikapstyti, kol dar 
neatvežta išpirka... 

Katrina prisiglaudė prie lango kolonos ir niūriai žvelgė žemyn į svaigią 
bedugnę. Uola, ant kurios stovėjo pilis, buvo kokių šešiasdešimties pėdų 
aukščio, o ji neturėjo sparnų. Staiga dingtelėjus netikėtai minčiai, Katrina 
puolė prie lovos ir nutraukusi panešiotą užtiesalą terado skylėtą šiaudų 
čiužinį. Nebuvo jokių antklodžių ar paklodžių, iš kurių būtų galima nusivyti 
virvę... Ji atsisėdo ant čiužinio. Negalima leisti sau atsipalaiduoti, pulti į 
neviltį ir verkti, nes ašaros aptemdo protą, o dabar jos protas turi būti šaltas 
ir blaivus. Kad tik jie leistų Sarai būti drauge su ja! Bet Fortepisas nusivedė 
čigonę į savo kambarį, net neslėpdamas savo ketinimų. Ir brolis Etjenas 
dingo nežinia kur. 

Kad ir kaip stengėsi Katrina nepasiduoti nuovargiui, jos blakstienos ėmė 
lipti. Lova buvo nežmoniškai nepatogi, bet Katrina taip pavargo, jog nejautė 
šito. Ji užmerkė akis ir jau ėmė grimzti į miegą, kai ją išbudino atsidarančios 
durys. Ji atsisėdo. Tai buvo Tranšimeras su geležine žvakide, apšviečiančia 

jo raupų išėstą veidą, raudoną girtuoklio nosį ir išsišiepusią burną. Jis atnešė 
kažkokį drabužį ir numetė ant lovos. 

— Tai jums! Vadas pasakė, kad čia jums nereikalingi vyriški drabužiai. 
Jis atsiuntė geriausia, ką rado. Jis nori jus matyti. Paskubėkite! Vadas 
nemėgsta laukti! 

— Gerai. Aš persirengsiu. Jūs galite eiti. 

— Ne, — plačiai išsišiepęs atsakė Tranšimeras. — Liksiu čia, kad 
įsitikinčiau, jog tikrai persirengiate, be to, paimsiu vyriškus drabužius. Na 
ir padėsiu jums, jeigu reikia. 

Katrina supyko. Nejaugi šis bukagalvis mano, kad ji rengsis jam matant! 

— Aš nenusirengsiu, kol neišeisite iš kambario! — sušuko ji. 

Tranšimeras pastatė žvakidę ir prisiartino prie jos. 

— Puiku, — ramiai tarė jis. — Tada aš jums padėsiu. Žinokite, galiu 
pašaukti ir pagalbininką! 

— Gerai. Aš persirengsiu. 

Katrina nervinosi nežinodama, kaip elgtis. Vien nuo minties, kad ją 
palies bandito rankos, jai darėsi bloga. Ji išskleidė drabužius: tamsiai rudą 
aksominę suknelę, truputį sukandžiotą, tačiau gana švarią, apatinį drobės 
sijoną ir storą vilnonę skraistę. 

— Nusisukite, — tarė ji, neturėdama jokios vilties, kad jos bus paklau- 
syta. 

Tranšimeras liko stovėti kaip stovėjęs, apžiūrinėdamas ją su neslepiamu 
smalsumu. Staiga įpykusi, ji nusimetė vyriškus drabužius ir užsimovė 
apatinį sijoną taip greitai, kad jos baltą kūną banditas galėjo matyti ne ilgiau 
kaip sekundę kitą. Bet ir to pakako, kad Tranšimeras taip garsiai atsidustų, 
jog, rodės, lubos užgrius. 

— Velniai griebtų! Ir mums uždrausta jus liesti. Vadas, matyt, išėjo iš 
proto, kad pasirinko ne jus, o jūsų tarnaitę. 

— Kurji? — susijaudinusi paklausė Katrina, baigdama segiotis korsažą. 

Sudrėkusios rankos neklausė jos. Ji su džiaugsmu būtų apskaldžiusi ausis 
šitam idiotui, spoksančiam į ją. Tranšimeras nusijuokė. 

— Prisiekiu Viešpačiu, kurgi bus, jei ne vado lovoje! Jis negaišta laiko 
veltui. Jeigu bobelė jam patinka, iš karto tempia į guolį... Tikėsimės, kad jo 
nuotaika gera. 

— Kodėl jūs to tikitės? — šaltai paklausė Katrina. 

Kvaila Tranšimero šypsena įsiutino Katriną dar labiau. 

— Velnias! Jeigu jis bus gerai nusiteikęs, tai po to atiduos ją mums. 
Gražių moterų retai pasitaiko šiais sunkiais laikais. Šiose apylinkėse jos 

visos liesos kaip nusususios katės... Tokia moteris kaip jūsų tarnaitė dabar 
tikra retenybė... 

Juokaujamas Tranšimero tonas buvo paskutinis lašas, perpildęs kantry- 
bės taurę. Kraujas užliejo Katrinos veidą. 

— Jūs eisite ir surasite Fortepisą, kad ir kur jis būtų, ir atvesite jį čionai! 
— sušuko ji. 

Tranšimero akys iššoko ant kaktos. 

— Ką? Sutrukdyti jį dabar? Už jokius pinigus. Jis man gyvam nudirs 
kailį! 

Katrina pribėgo prie lango ir parodė į jį iš pykčio drebančia ranka. 

— Nudirs kailį? Jis tuo nepasitenkins, jeizu pasakysite, kad numiriau 
jūsų akyse, ar ne? Pažadu jums, kad iššoksiu pro langą, jeigu neatvesite jo! 

— Išprotėjote? Kas jums rūpi, kad vyrai pasismagins su jūsų tarnaite? 

— Nesikiškite ne į savo reikalus ir darykite, ką sakau. Kitaip... 

Ji ėmė ropštis ant palangės. Tranšimeras sutriko. Jis norėjo pulti prie 
Katrinos ir taip jai trenkti, kad ta nulėktų į kampą be sąmonės. Bet vienas 
velnias žino, ką ji padarys, kai atsigaus. Problema pasirodė per daug 
sudėtinga primityviam bandito protui. Jis suprato viena: nieko negali atsi- 
tikti įkaitei, už kurią laukia didelė išpirka. Fortepisas tikėjosi įsigyti už 
belaisvę didelį turtą. Ir Tranšimeras žinojo, kad jeigu šitai velnienei kas nors 
atsitiks, Fortepisas surengs savo mėgstamą pramogą — nudirs jam kailį 
lopas po lopo. Taigi vertėjo sukliudyti besismaginantį vadą. 

— Nusiraminkite, — šiurkščiai įsakė jis. — Aš eisiu jo, bet jūs atsakysite 
už pasekmes. 

Kai tik Katrina nulipo' žemėn, Tranšimeras išėjo uždarydamas paskui 
save duris. Galvoti apie ištikimąją Sarą, pakliuvusią banditams į rankas, 
buvo nepakeliama. Katrina nušoktų nuo bokšto nesvyruodama, kad tik 
Tranšimeras atsidurtų beviltiškoje padėtyje. Tačiau dabar ji turėjo sukaupti 
visas savo jėgas susitikimui su Fortepisu. 

Fortepisas atėjo po keleto minučių ir atrodė kaip šuo, iš kurio atėmė 
kaulą. Jis dėvėjo aptemptas kelnes ir keliose vietose įplėštus marškinius 
atviru kaklu. 

— Ko jums reikia? — paklausė jis nuo slenksčio. — Jeigu nesielgsite 
ramiai, mes sukaustysime jus grandinėmis. 

Dabar, be savo karinės amunicijos, jis atrodė daug jaunesnis. Katrina 
pajuto, kad nebebijo jo. 

— Jeigu jūs ir sukaustysite mane grandinėmis, tai nepakeis to, ką 
pasakysiu, — šaltai atsakė ji. — Aš pasiunčiau jūsų, kad pasakyčiau: palikite 

Sarą ramybėje. Mintis apie tai, kad ji jūsų nešvariose rankose, kelia man ne 
mažesnį siaubą, kaip galimybė atsidurti jūsų rankose man pačiai. Visa tai, 
kas vyksta, gali labai sumažinti monsinjoro Pilypo dosnumą. 

Fortepisas ironiškai pažvelgė į ją ir trumpai nusižvengė lyg arklys. 

— Kaip belaisvė jūs per daug įžūli! O dėl Saros, tai jūsų įspėjimai 
pavėluoti.... ji mane visiškai patenkino, jeigu norite žinoti, ir aš neturiu nė 
menkiausio noro paleisti ją. Ji liks su manim. 

— Viską apie jus Žinau! — suriko Katrina, raudona iš įniršio. — Iš 
pradžių pasismaginsite su ja, o paskui atiduosite savo gaujai. Prisiekiu, jūs 
negausite nė skatiko, jeigu šitie šlykštūs gyvuliai bent pirštu palies ją! Aš 
noriu ją matyti. Girdite? Aš reikalauju! 

Plėšikų vadeiva priėjo prie jos ir nespėjus jai pasipriešinti apkabino per 
liemenį ir prispaudė prie savęs. Iš pykčio jis buvo išbalęs kaip kreida. 

— Pakaks! Aš neketinu atiduoti jos savo vyrams, jeigu tai norėjote 
išgirsti. Bet įspėju: elkitės ramiau, jei nenorite patekti į mano lovą. 

— Aš per liesa. 

— Nesu tikras! Su vyrišku kostiumu — galbūt. Bet vilkėdama šią 
suknelę atrodote visai kitaip, ir man gali kilti pagunda pamiršti didelę 
išpirką. Nemanau, kad jūs nekalta mergelė, taigi Pilypas Burgundietis 
nedaug praras, jeigu aš pasismaginsiu su jumis. Taigi įspėju: netriukšmau- 
kite! 

Jis apkabino jos kaklą, prisitraukė išsigandusį veidą ir godžiai pabučiavo. 
Katrina, kad ir kaip stengėsi, negalėjo išsiveržti iš geležinio glėbio. Kai jis 
paleido ją, ji susvyravo ir prisiglaudė prie lovos galo. 

— Dabar supratote? — paklausė Fortepisas, staiga nusiraminęs. — 
Patariu jums būti klusniai. 

— Aš noriu, kad Sara būtų čia! — suriko Katrina nesivaldydama. 

Akimirkai jų žvilgsniai susitiko. Žibuoklių spalvos Katrinos akys degė 
pašėlusiu įniršiu, ir banditas suprato, kad ji pasirengusi viskam. Jis gūžtelėjo 
pečiais ir nuėjo prie durų. 

— Atsiųsiu jums ją rytoj ryte. O kol kas jums patarnaus Tranšimeras. 
Tuojau jis atneš vakarienę. Labos nakties! 

Katrina atsiklaupė prie lovos ir padėjo galvą ant užtiesalo. Ji visai 
nusilpo, galva plyšo iš skausmo. Ji laimėjo šiokią tokią pergalę. Bent jau 
niekas, be vadeivos, nelies Saros. Jėgų galvoti apie tai, kas bus toliau, jau 
neturėjo. Ji buvo alkana, ir kai Tranšimeras atnešė maisto ir ąsotį vyno, ji 
godžiai kibo į valgį. Tai buvo skysta neskani sriuba, kurioje plaukiojo 
keletas gabalėlių mėsos. 

— Jūs ne itin gerai maitinate belaisvius, — kandžiai pareiškė Katrina. 

— Nėra ko skųstis! Šitą maistą valgom ir mes visi. Jūsų sriuboje net yra 
mėsos! Vakar de Kursonas pavogė mūsų vienintelę karvę ir dvi kiaules, 
todėl vakarienė šiandien tokia skurdi. Gal rytoj bus geresnė. 

— Kodėl? Jums atveš maisto? 

— Iš kur? Ne, mes pamėginsime pavogti Kursono ožkas. Reikia gi kaip 
nors gyventi. 

Maistas buvo šlykštus, tačiau vynas stebėtinai geras. Katrina išgėrė 
daugiau kaip paprastai, ir jai apsvaigo galva. Jau buvo tamsu, ir neliko nieko 
kito, kaip gultis miegoti. Ji puolė į lovą nenusirengusi, užsitraukė užtiesalą 
ir užmigo. 

Pabudusi ji pamatė ties savim palinkusią Sarą. Buvo jau diena ir silpna 
saulės šviesa metė lango kolonos šešėlį ant grindų. Katrina apkabino čigonę 
už kaklo ir sušuko: 

— Sara! Pagaliau tu čia! Aš taip dėl tavęs rūpinausi. Ar viskas gerai? 

Sara šyptelėjo ir patraukė pečiais. Jos tamsus veidas sulyso, po akimis 
tamsavo ratilai, bet nepaisant to ji neatrodė kaip kankinė. Jos plaukai gaubė 
pečius lyg juoda spindinti srovė ir dėl to ji atrodė jaunesnė. Vilkėjo ji 
senutėle geltono šilko suknele tokiomis ilgomis rankovėmis, kad jomis buvo 
galima šluoti grindis, ir gilia iškirpte priekyje. 

— Viskas gerai, — tarė ji. — Bet jeigu tu klausi, kaip elgėsi Fortepisas, 
pasakysiu, jog jis elgėsi kaip paprastas vyriškis, nei geriau, nei blogiau už 
kitus. Manau, jo prasta šlovė kiek perdėta. 

Nors Sara atrodė susirūpinusi, jos balsas skambėjo beveik linksmai, ir 
Katrinai pasirodė, jog Sara netgi patenkinta. Bet Katrina skubiai nuvijo šią 
baisią mintį. 

— Kokie tavo planai? — paklausė Sara. 

Katrina pažvelgė į ją apstulbusi. Koks kvailas klausimas! 

— Mano planai? Neturiu kitokių planų kaip tik kuo greičiau ištrūkti iš 
čia! 

— Ar tau neatrodo, kad protingiausia būtų ramiai laukti išpirkos? Forte- 
pisas naktį pasiuntė žmogų į Flandriją su brolio Etjeno laišku. Dabar aš 
suprantu, kodėl jam buvo reikalingas šventikas: ne tam, kad laikytų mišias 
ar melstųsi už žuvusius jo draugus. Tiesiog gaujoje niekas nemoka rašyti! 

Katrina pašoko ant kojų: 

— Ką tu nori pasakyti? Laukti čia išpirkos? Ar tik nemanai, jog leidausi 
į šią pavojingą kelionę tam, kad sėdėčiau uždaryta apgriuvusiame bokšte ir 
laukčiau, kol Pilypas išpirks mane už maišą aukso? Jeigu taip būtų, galėjau 

iš karto keliauti į Briugę ir išvaduoti visus nuo nemalonumų. Bet kaip tik to 
man nereikia. Aš bijau Pilypo aukso labiau negu banditų. Nes pakliūti pas 
jį — vadinasi, atsidurti kalėjime, iš kurio negalėsiu pabėgti. 

Ji griebė Sarą už pečių ir šiurkščiai supurtė ją. 

— Aš nenoriu matyti Pilypo, — suriko ji degančiomis akimis, — ar tu 
girdi? Aš noriu pas Arno! Arno! Supratai? 

— Iš proto išėjai, Katrina. Jis nekenčia tavęs. Jis nieko daugiau ir nedaro, 
tik skaudina ir niekina tave! 

— Žinau, bet aš jį myliu! Ir tai vienintelis svarbus dalykas. Aš verčiau 
sutikčiau būti sudeginta Orleane negu karūnuota Briugėje, kad tik prieš mirtį 
galėčiau apkabinti Arno. Ar gali suprasti, kad myliu ir mylėsiu jį vieną iki 
pat mirties? Noriu ištrūkti iš čia, ir kuo greičiau. 

Sara išsilaisvino iš jos rankų. 

— Man skauda, — įsižeidusi pasakė ji. — Manau, tu tikrai išsikraustei 
iš proto. 

— Kas tau, Sara? — suriko Katrina. — Nejaugi Fortepiso glamonės taip 
pakeitė tave per vieną naktį? Tu tikrai siūlai man ramiai sėdėti ir laukti 
išpirkos? Ar tik nenori, kad Fortepisas gautų savo pinigus? 

Katrina buvo taip įpykusi, kad jau nesuprato, ką kalba. Sara krūptelėjo. 
Jos balse pasigirdo ašaros: 

— Kaip gali taip kalbėti su manimi? Nejaugi mes per naktį tapome 
priešais? 

Katrina nusisuko ir priėjo prie lango. 

— Aš tau ne priešas, Sara. Bet, keista, tu nebesupranti manęs. Arno — 
vienintelis žmogus, kurio man reikia. Jeigu jis netaps mano, aš neįstengsiu 
gyventi! 

Sara nuleidusi galvą nuėjo durų link. Saulės spindulys apšvietė jos 
skruostus, ir Katrina pamatė, kad jie ašaroti. 

— Aš nepykstu ant tavęs, nes žinau, kaip tu kenti. Aš rasiu būdą 
išlaisvinti tave iš čia šiandien naktį. Taigi lauk ir nedaryk kvailysčių. 

Ji išėjo, ir Katrina liko viena, jausdama labai menką sąžinės graužimą. 
Net Saros jausmai dabar jai nieko nereiškė. Ją nenugalimai traukė įdėmaus 
žvilgsnio ir švelnaus balso vyriškis, kurio ji niekada nepamirš. Ji gyveno tik 
dėl susitikimo su juo akimirkos... 

Visą rytą ji praskrajojo svajonėse žvelgdama į sidabrinį Jonos kaspiną, 
blizgantį saulės spinduliuose. Jos mintys buvo taip toli, kad įėjus su pusry- 
čiais Tranšimenui, ji krūptelėjo — grįžti į realybę buvo skaudu. Pusryčius 

sudarė keletas ožkienos gabalėlių, truputį perkeptų, bet skanių. De Kursono 
ožkos šią naktį, matyt, gavo galą! | 

Diena slinko nepaprastai lėtai. Tačiau viltis palaikė Katrinos jėgas. Sara 
žadėjo, kad šią naktį padės pabėgti iš Kulanžo — bet kaip? Ji su džiaugsmu 
sutiko saulėlydį. Dar kiek, ir ji sužinos... 

Po vakarienės, kurią atnešė Tranšimeras, atkakliai, bet nesėkmingai 
mėginęs įtraukti belaisvę į pokalbį, vėl ėmė slinkti begalinės valandos. 
Triukšmas pilyje po truputį tilo. O Sara vis nesirodė. Tamsoje aidėjo sunkūs 
sargybinio žingsniai. Vidurnaktį Katrina, praradusi viltį, ketino gultis mie- 
goti, kai durys tylutėliai atsidarė ir įėjo Sara. Vilkėjo ji taip pat kaip ir ryte, 
O po pažastimi nešėsi didelį virvės ritinį. Katrina pašoko iš lovos. 

— O ašjau nesitikėjau... 

— Kaip galėjai? Laukiau, kol užmigs Fortepisas — nuo vyno ir... 
nesvarbu. Bet mes neturime gaišti nė minutės. Tai vienintelis įmanomas 
būdas pabėgti... 

Sara ėmė vynioti virvę, vieną jos galą pririšusi prie lango kolonos. Kitas 
virvės galas nuniro į tamsą lyg nuodinga gyvatė ir dingo iš akių. Sara 
pasisuko į Katriną, kuri stovėjo nebyliai žvelgdama į ją, ir padėjo jai ranką 
ant peties. 

— Tai viskas, ką galiu padaryti. Ar užteks tau drąsos nusileisti iš tokio 
aukščio? Aš liksiu čia ir žiūrėsiu, kad neatsirištų virvė. Kai tik pasieksi žemę, 
suvyniosiu ją ir padėsiu į vietą. Pasuksi už rytinio pilies sparno, rasi ten 
takelį, kuris nuves tave pas tavo meilę, jeigu jau taip pas jį veržiesi... 

Nevilties banga vos neišmušė Katrinos iš pusiausvyros. 

— Taip pildosi lemtis, kurią tu man labai seniai išpranašavai, Sara, jeigu 
prisimeni. Bet aš maniau, kad tu mane taip myli, kad nepaliksi vienos. 
Nejaugi leisi man išeiti vienai! Ką tau padarė tas banditas, kad lieki čia? 

— Nieko nepadarė. Aš mielai sekčiau paskui tave, bet jis taip mane 
įsimylėjo, jog pagrasino, jei pabėgsiu, nudirti broliui Etjenui gyvam odą. 
Nenoriu, kad jis numirtų per mane, todėl lieku. Bet kai tik mums su broliu 
Etjenu pavyks pabėgti, aš susirasiu tave. O dabar eik. Daug duočiau, Katrina, 
kad galėčiau būti su tavimi, patikėk... 

Katrina puolė ištikimosios draugės glėbin. 

— Žinoma, aš tavim tikiu! Atleisk man, Sara. Aš einu iš proto nuo tada, 
kai sužinojau, kur Arno ir kad galiu jį rasti... 

— Linkiu tau laimės. Čia trys sidabrinės monetos, kurias paėmiau iš 
Fortepiso kišenės. Galėsi atiduoti jas valtininkui, kad nuplukdytų tave į 
Orleaną. 

Bet Katrina ryžtingai atstūmė sidabrą. 

— Ne, Sara, jeigu Fortepisas sužinos, kad pavogei jo pinigus, užmuš 
tave. 

Sara tyliai nusijuokė. Jai grįžo gera nuotaika. 

— Aš taip nemanau. Pasakiau jam, kad tu ragana ir gali skraidyti oru. Ir 
kad anksčiau jam to nesakiau, nes labai bijojau tavęs! 

— Kodėl nepasakei jam to, kai mes atsidūrėm čia? — atsidususi paklausė 
Katrina. 

— Jis labai patiklus ir prietaringas. Jeigu būčiau tai pasakiusi anksčiau, 
jis būtų liepęs sukrauti didelį laužą ir sudeginti tave, tikėdamasis, jog 
Viešpats už tai grąžins jam dvigubai daugiau malkų... Bet taip galim 
prakalbėti visą naktį. Negaiškime laiko. Turiu grįžti pas jį, kol nepabudo. 
Tai vienintelis realus pavojus... 

Ji priglaudė Katriną prie savęs ir pabučiavo į kaktą. 

— Tepadeda tau Viešpats pasiekti tikslą, — ištarė ji virptelėjusiu balsu. 

Paskui priėjo prie lango pažiūrėti, ar bokšto papėdėje nieko nėra. Katrina 
tuo tarpu nuplėšė savo suknelės kraštą, kad galėtų laisviau judėti. 

— Jei būtum galėjusi atnešti man vyrišką kostiumą, — atsiduso ji. 

— Fortepisas žinojo, ką daro, kai atėmė mūsų vyriškus kostiumus. Jis 
supranta, kad su šia geltona suknele toli nenubėgsiu, — atsakė Sara, mos- 
telėjusi ilgomis rankovėmis. — Bet tu su savo tamsia suknele ir vilnone 
pelerina nesušalsi ir netrauksi per daug dėmesio. Man pavyko atgauti kai 
kuriuos tavo daiktus, štai... 

Ji išsitraukė durklą, kurį Katrina buvo pasiėmusi iš Šatovileno. Jaunoji 
moteris patenkinta paėmė jį ir užsikišo už korsažo. Jos švelniai apsikabino. 

— Pasistenk rasti mane, kai tik galėsi, — tarė Katrina, mėgindama 
nusišypsoti, — juk žinai, kad be tavęs prapulsiu. 

— Mes susitiksime, — pažadėjo Sara, — esu tikra! 

Tamsi erdvė apačioje privertė Katrinos širdį susigūžti iš baimės. Būdama 
vaikas ji mėgo laipioti po medžius. Bet tuomet tai buvo žaidimas. Ar sugebės 
ji tai padaryti dabar? Juk nuo to priklauso jos išsigelbėjimas! Už pilies sienų 
buvo tamsu nors durk į akį, bet Katrina prisivertė apie nieką negalvoti ir 
nesijaudinti. Ji stengėsi neprisiminti bedugnės, į kurią žiūrėjo, kai laukė 
Saros. Katrina sukalbėjo maldą, persižegnojo, čiupo virvę ir perlipo per 
palangę. Paskutinis dalykas, kurį ji matė prieš užmerkdama akis, buvo 
išsigandęs Saros veidas. Laimė, nebuvo stipraus vėjo, ir virvė beveik 
nesiūbavo. Katrina įsikibo į šiurkščią virvę, apsikabino ją kojomis ir ėmė 
greitai slysti žemyn. Tai buvo lengviau, negu ji tikėjosi: padėjo vaikystės 

patyrimas. Ji leidosi vis žemiau ir žemiau, nusilupdama delnų odą, bet 
nesustodama. Katrina pravėrė akis, kad apsižvalgytų kur esanti. Bokšto 
langas buvo aukštai virš galvos — vos šviečiantis kvadratas su Saros siluetu. 
Katrina pajuto, kokioje siaubingoje padėtyje atsidūrė! Ji buvo tarp dangaus 
ir žemės. Jeigu virvė išsprūstų jai iš rankų, ji nusilaužtų sprandą, atsitrenkusi 
į akmenis apačioje. Ją pasiekė vos girdimas Saros balsas: 

— Drąsiau! Kaip tu ten? 

— Viskas gerai, — atsakė Katrina. 

Jos rankos degė nuo skausmo, ji iš visų jėgų skubinosi pasiekti apačią, 
bijodama, kad neišlaikys ir paleis virvę. Jai rodės, kad rankos tuoj apskritai 
atitrūks. Kartais ji pasijusdavo mirštanti, nes širdis nustodavo plakusi. 
Katrina stengėsi galvoti tik apie Arno, visa siela šaukdamasi prisiminimų 
apie jį, bet fizinė įtampa buvo jai per daug sunki. Ji visa drebėjo, širdis 
daužėsi, kūnas liovėsi jos klausęs. Sužalotų delnų skausmas darėsi nepake- 
liamas ir Katrina... paleido virvę! 

Žemė pasirodė esanti visai arti. Nuo smūgio ji tik akimirką prarado 
sąmonę. Uolos buvo apaugusios gervuogių krūmais, ant kurių nukritusi ji 
susidraskė, bet susitrenkė ne itin smarkiai. Ji šiaip taip atsistojo, prisiminė 
Sarą ir tris kartus truktelėjo virvę, kuri tučtuojau dingo. Katrina matė, kaip 
Sara pasitraukė nuo lango. Greitai šviesa kambaryje užgeso ir jaunoji 
moteris liko viena neįžvelgiamoje tamsoje... 

Katrina taip ilgai apžiūrinėjo pro langą apačioje besidriekiantį peizažą, 
kad dabar jos galvoje susiklostė visiškai aiškus vietovės planas. Laikyda- 
masi sienos, supančios seną tvirtovę, ji išėjo į takelį, apie kurį kalbėjo Sara, 
ir nuskubėjo juo. Jos akys priprato prie tamsos ir nesunkiai rado kelią. 
Truputį paėjusi ji sustojo ir apsidairė aplinkui. Gigantiška medžių gyvatvo- 
rė, tamsi ir nepraeinama, priminė sieną. Kaipgi rasti taką, vedantį į vieškelį? 
Susijaudinusi Katrina karštai pasimeldė. Ji turi rasti taką, turi... 

Tarsi atsiliepdami į jos tylią maldą debesys prasiskyrė ir pro juos 
prasimušė silpnas sidabrinės šviesos spindulys, kurio kaip tik užteko, kad 
Katrina pamatytų siaurą tarpą medžių sienoje. Nieko nelaukdama ji pasilėi- 
do link jo, net neatsisukusi pažvelgti į juodą pilies siluetą. Kaip Sara patarė, 
ji išėjo tiesiai į laukus aplenkdama kaimą ir todėl galėjo nebijoti atsitiktinai 
ką nors susitikti. Dabar, einančios šiuo saugiu miško taku, jos neįmanoma 
bus pamatyti iš pilies. 

Pasislėpusi už medžių Katrina sustojo atsikvėpti ir palaukti, kol nurims 
smarkiai besidaužanti širdis. Ji pasirąžė jausdama, jog nors ir skauda nugarą, 

nors delnai nutrinti iki kraujo, ją vėl apima ryžtas... Dėkui Dievui, krisdama 
ji nepametė durklo. Ir apskritai viskas pasisekė labai gerai. Ji laisva... 

Katrina drąsiai leidosi į kelią, stengdamasi laikytis tako. Tai buvo 
nelygus keliukas. Jis vis platėjo. Katrina nusprendė eiti visą naktį, o paskui 
rasti kokią nors užuoglaudą ir pamiegoti. Didžiausia problema buvo mais- 
tas. Kur rasti pavalgyti šioje nualintoje šalyje? Ji net abejojo, ar duos kokios 
naudos Saros pinigai. Bet nereikia užbėgti įvykiams už akių, — išmintingai 
nusprendė ji. Dabar svarbiausia kuo toliau pabėgti nuo Fortepiso. Visą naktį 
Katrina ėjo pasikliaudama intuicija. Ji kirto miškus ir laukus, kuriuose 
šmėkščiojo ežerai bei upės, stengdamasi nepamesti krypties. Auštant iš 
miško, kurio pakraštyje atsidūrė, ji išvydo miestą, virš kurio kilo įspūdinga 
ir neabejotinai gerai įtvirtinta pilis. Prieš pasukdama į miesto pusę Katrina 
ėmė dvejoti — turint omeny jos dabartinę padėtį stipri tvirtovė reiškė 
pavojų. Ji visai nenorėjo dar kartą patekti į rankas žmogui, trokštančiam 
hercogo išpirkos. Bet ji pavargo nuo ilgo ėjimo ir turėjo kur nors gauti 
duonos. Miestas atrodė gerai apsaugotas ir klestintis... Kaip tik tuo metu 
vieškelyje pasirodė valstietis su kirviu ant peties. Jis atrodė pakankamai 
draugiškas, ir Katrina prisiartino prie jo. 

— Kaip vadinasi šis miestas? — paklausė ji. 

Žmogus nustebęs pažvelgė į ją. Ji suprato atrodanti keistai su savo. 
suplėšyta aksomo suknia ir apgailėtina pelerina. Valstiečio drabužiai buvo 
irgi prasti, tačiau tvarkingi. 

— Iš kur jūs? — lėtai paklausė jis. — Šitas miestas — Tusi, o pilis, kurią 
ten matote, priklauso Oksero vyskupui. Jūs einate ten? 

Ji papurtė galvą ir pridūrė: 

— Viskas, ko aš noriu, tai truputis duonos. Aš alkana, o prieš akis ilgas 
kelias... 

Valstietis akimirką susimąstė. Katrina jautė jo žvilgsnį, mėginantį nu- 
statyti, kas ji per moteris. Tai buvo tyras doras žvilgsnis, ir ji nusprendė, kad 
šiuo žmogumi galima pasitikėti. 

— Aš buvau nelaisvėje Kulanžo pilyje, — greitai tarė ji. — Man pavyko 
pabėgti 1r dabar aš keliauju į Orleaną. 

Nespėjus jai baigti sakinio, valstietis paėmė ją už rankos ir tarė: 

— Eime. Nebijokite. Tiesiog eikite paskui mane. 

Jis nuvedė ją ta kryptimi, iš kur atėjo, greitais plačiais žingsniais. 
Netrukus Katrina išvydo mažą namelį, prisiglaudusį prie miško. Vyras dar 
paspaudė žingsnį, tartum skubėdamas greičiau pakliūti į namus. Jis stumte- 

lėjo stiprias lentų duris. Šviesiaplaukė mergina, triūsianti prie ugniakuro, 
nustebusi atsisuko į Katriną. 

— Radau ją miške, Madlena, — paaiškino vyriškis. — Ji pabėgo nuo 
Fortepiso. Ji alkana... Štai ir parsivedžiau... 

— Gerai padarei! 

Neta:4ama daugiau nė žodžio mergina patraukė taburetę, paėmė nuo 
skrynios dubenėlį ir pripylė sriubos, paskui atpjovė keletą riekių tamsios 
duonos. Visa tai ji padėjo priešais Katriną. 

— Valgykite, — tarė ji paprastai. — Paskui galėsite truputį pamiegoti. 
Jūs turbūt pavargusi... 

Jos nuoširdus vaišingumas iki ašarų sujaudino Katriną. Ji pažiūrėjo į 
merginą. Apvalus skaistus Madlenos veidelis spinduliavo gerumu. 

— Jūs net nežinote, kas aš, tačiau atvėrėte savo duris. 

— Jūs pabėgote nuo Fortepiso, — tarė vyriškis balsu, kuriame skambėjo 
tramdomas pyktis. — Ir keliaujate į Orleaną. Tai viskas, ką mums reikia 
žinoti. Dabar pavalgykite ir pamiegokite. 

Katrina buvo per daug pavargusi ir išalkusi ginčytis. Ji padėkojo, suvalgė 
duoną su sriuba, paskui su džiaugsmu išsitiesė ant čiužinio kampe, kuris, 
matyt, buvo Madlenos guolis, ir tučtuojau užmigo. 

Kai ji pabudo, jau temo. Valstietis, sėdėdamas prie ugnies, drožė peiliu 
ąžuolo pliauską. Katrina pamatė, kad jis skaptuoja nedidelę skaisčiausios 
Mergelės statulėlę. Mergina sėdėjo šalia jo, kažką tepdama ant duonos 
riekių. Pastebėjusi, kad Katrina pabudo, ji nusišypsojo: 

— Jums geriau? 

— Taip, dėkoju. Jūs tokie malonūs. Dabar aš vėl turiu eiti. 

Vyriškis pakėlė akis nuo savo darbo ir pažvelgė į Katriną tuo pačiu atviru 
nuoširdžiu žvilgsniu, kuris padarė jai tokį didelį įspūdį rytą. 

— Kodėl jūs norite keliauti naktį? 

— Pjerai, — priekaištingai tarė mergina. — Tu neturi teisės jos 
klausinėti! 

— Nieko baisaus, — nusišypsojo Katrina. — Aš tiesiog noriu išvengti 
pavojaus pakliūti į Fortepiso rankas. 

— Geriau vis dėlto būtų keliauti dieną. Ypač jeigu ši vietovė jums 
nepažįstama. Jūs žinote kelią į Orleaną? 

Katrina papurtė galvą. Pjeras padėjo į šalį statulėlę su peiliu ir priėjo prie 
jaunosios moters. 

— Jį lengva rasti. Eikite senuoju romėnišku keliu iki Žjeno. Iš ten jums 
kelią rodys Luara. Ką jūs ketinate veikti Orleane? 

— Pjerai! — sušuko Madlena. — Jos gyvenimas tau neturi rūpėti. 

Bet Katrina meiliai nusišypsojo jam. 

— Kodėl gi jam šito nesužinojus. Aš einu ten, kad būčiau drauge su 
vyriškiu, kurį myliu. Jis mieste. 

Madlena, palikusi viryklę, priėjo prie Katrinos ir apkabino ją per taliją. 

— Eime, pasėdėsime drauge, — tarė ji. — Jeigu tu įsimylėjusi vieną iš 
tų vyriškių, kurie gina dofino Karolio miestą, esi mūsų šeimos narys. Mano 
sužadėtinis Kolenas — jo brolio Bastardo“ armijos šaulys. Dabar pasakyk 
savo mylimojo vardą. 

— Arno, — tarė Katrina. 

Geriau tegul Madlena laiko ją paprasta mergina, titulas tik priverstų ją 
varžytis ir galbūt įtarti ką nors negero. Juk sunku patikėti, kad turtinga 
kilminga dama klajoja po šalį ieškodama kažkokio šaulio! Ji pridūrė: 

— O aš vardu Katrina... 

— Dabar mes dar labiau džiaugiamės tavo viešnage, — draugiškai tarė 
Pjeras. — Lik šiandien čia! Galėsi išeiti auštant. Aš palydėsiu tave iki 
romėnų kelio. 

Vakarą, praleistą kukliame namelyje, Katrina prisimins ilgai. Šių žmonių 
gyvenimas ir paprastumas buvo tarsi ilgai laukta atvanga tarp tų išmėgini- 
mų, kuriuos ji ką tik patyrė, ir tų, kurie jos dar laukė. Visi nuėjo miegoti 
netrukus po vakarienės, taupydami žvakę. Katrina atsigulė drauge su Mad- 
lena. Pjero lova buvo namelio priestate. Nors Katrina buvo pramiegojusi 
visą dieną, tačiau greitai vėl užmigo. Jos delnai skaudėjo jau ne taip 
smarkiai. Madlena patepė juos taukais ir aprišo drobės skiautėmis. 

Pjeras pažadino Katriną auštant. Jis turėjo eiti dirbti į laukus ir negalėjo 
gaišti laiko. Madlena jau seniai buvo atsikėlusi. 

— Naktį viską apmąsčiau, — tarė Pjeras, — ir nusprendžiau, jog keliauti 
bus lengviau, jeigu apsimesi piligrime, traukiančia į Sen Benua abatiją. 
Nelaimei, šiuose kraštuose pasitaiko ir blogų žmonių... Tu jauna... ir graži. 
Piligrimės lazda apgins tave... 

Jis ištraukė iš sieninės spintos medinę lazdą su pritvirtinta gertuve ir 
ištiesė Katrinai. 

— Mano dėdė buvo nukeliavęs į Santjago de Kompostelą, — juokdama- 
sis tarė jis. — Su ja tu būsi panaši į tikrą piligrimę. 


* Žanas, grafas Diunua, Orleano Bastardas (1403—1468) — mylimas Karolio VII 
pusbrolis, karvedys, diplomatas, Šimtamečio karo herojus, Žanos d'Ark draugas. 
Vadovavo apsiausto Orleano armijai. 

Tuo tarpu Madlena užmetė Katrinai ant pečių storą apsiaustą, tikindama, 
kad taip bus saugiau. Paskui mergina įdavė jai gabalą duonos, nedidelį ožkos 
sūrį ir pabučiavo ją. 

— Tesaugo tave Dievas, — nuoširdžiai tarė ji, — ir tepadės jis tau rasti 
mylimąjį. Jeigu susitiktum Koleną, pasakyk jam, kad aš jo laukiu ir lauksiu 
amžinai. 

Katriną iki ašarų sugraudino jų gerumas ir dosnumas. Ji norėjo atsisakyti 
dovanų, tačiau pajuto, kad tuo tik įžeis juos. Dėl tos pat priežasties ji nedrįso 
pasiūlyti jiems savo trijų sidabrinių monetų. Ji švelniai atsibučiavo su 
Madlena, iš susijaudinimo neįstengdama ištarti nė žodžio, o paskui priėjo 
prie Pjero, kuris laukė jos prie durų. Ji keletą sykių atsisuko pamojuoti ranka 
merginai, kol jie dar nebuvo nuėję per toli. Madlena ilgai žvelgė jiems 
įkandin... 

Pjeras ėjo prieky plačiais, lygiais, neskubiais žingsniais. Katrina pažino 
vietą, kur jie vakar susitiko. Nuo ten jie pasuko laukais, kol pasiekė kelią, 
kurio dideli plokšti akmenys buvo sudėti dar romėnų laikais ir dabar, apaugę 
žole ir samanomis, vis dar tarnavo žmonėms. Čia Pjeras sustojo ir parodė į 
vakarus. 

— Štai kelias! Laikykis jo, kol nepasieksi didelės upės. 

Ji pažvelgė į jį. 

— Kaip galėčiau atsidėkoti jums ir jūsų seseriai? 

— Nepamiršk mūsų, — tarė jis, gūžtelėdamas plačiais pečiais. — Mes 
melsimės už tave... 

Tarsi skubėdamas išsiskirti Pjeras pasuko atgal į laukų takelį, bet paskui 
staiga atsigręžė ir vėl pažvelgė į ją. 

— Galų gale, — tyliai tarė jis, — niekada juk nežinai... Jeigu nerasi savo 
mylimojo, žinok, kad visada gali grįžti pas mus. Mes būtume laimingi, 
Madlena ir aš... ypač aš, jeigu tu gyventum su mumis... 

Katrinai dar nespėjus suvokti šio naivaus prisipažinimo prasmės, Pjeras 
nusisuko ir nubėgo per lauką, tarsi jį kas vytųsi. Ji pastovėjo žvelgdama, 
kaip jo vyriška figūra ištirpo miglotame pilkame ore. Katrinos skruostais 
tekėjo nesulaikomos ašaros. Ją sujaudino ši nedrąsi meilė, tokia netikėta ir 
beveik nedrįstanti egzistuoti. Tai buvo tarsi maža draugiška ugnelė, kuri 
šildys ją kelyje. Auštanti diena sklaidė ryto rūką, išryškindama aplinkinių 
daiktų kontūrus. Ji galėjo matyti rūkstančius kaminus ir mėlyną vėliavą, 
plevėsuojančią virš dantytų pilies sienų. Varpas kvietė rytinių mišių, ir jo 
trapūs garsai sklido virš derlingų žalių apylinkių. Kažkur užgiedojo vytu- 
rys, ir Katrinos širdį užliejo toks pat gilus, paprastas ir pirmykštis džiaugs- 

mas kaip visa ši platybė aplink ją. Senasis kelias ėjo tarp dviejų nedidelių 
slėnių. Karštai padėkojusi Šventajai Mergelei už šį laimės mirksnį, Katrina, 
pasiremdama lazda, leidosi į kelią. 

Kitai dienai merkiantis Katrina sėdėjo nendrėse ir žiūrėjo, kaip teka pilki 
Luaros vandenys. Visą laiką ji nepaprastai ryžtingai keliavo į priekį nek- 
reipdama dėmesio į skaudančias kojas, kirsdama kalvas ir miškus, aplenk- 
dama ežerus. Temstant Katrina apsistojo apleistoje medkirčio trobelėje. 
Prarijusi pusę savo duonos ir sūrio, ji užmigo, nepaisydama nepatogumo, 0 
auštant vėl leidosi į priekį, nors rankas ir kojas traukė mėšlungis. Kiekvienas 
jos kaulelis, kiekvienas raumuo, rodės, virto kankinimo instrumentu. Kojos 
taip skausmingai degė, kad kartkartėmis jas turėdavo mirkyti tvenkiniuose. 
Pėdos nuėjo pūslėmis, kurios netrukus susproginėjo, ir Katrina apraišiojo 
jas drobės juostomis, nuplėštomis nuo apatinio sijono. Vis dėlto ji atkakliai 
ėjo į priekį senuoju romėnų keliu, kuris, rodės, niekad nesiliaus vingiavęs 
tolyn... Valstiečiai, kuriuos ji sutikdavo pakeliui, sveikindavo ją ir kartais 
paliesdavo jos lazdą, prašydami pasimelsti už juos, bet niekas nesiūlė jai 
maisto ir pastogės. Jai kenkė jos jaunystė ir grožis: paprasti žmonės manė, 
kad ji — didelė nusidėjėlė ir eina prie šv. Benua kapo prašyti atleidimo už 
savo nuodėmes. Šimtą kartų Katrinai atrodė, kad kris be jėgų iš nuovargio, 
tačiau kiekvieną sykį ji priversdavo savo kojas judėti toliau. Kartais eidama 
pro pakelės kryžių ar Šventosios Dievo Motinos koplytėlę kryžkelėje, ji 
sustodavo ir prašydavo jėgų, o paskui pakeldavo lazdą ir vėl eidavo. 

Pamačiusi plačią veržlią upę Katrina šūktelėjo iš džiaugsmo. Nepaisy- 
dama baisaus nuovargio ji pribėgo prie jos kaip prie draugo ir pasilenkė, kad 
atsigertų, nusipraustų rankas ir kojas. Paskui ji atsisėdo ir ėmė žiūrėti į 
vandenį, kuris greitai pratekės pro Orleano sienas ir galbūt rytoj pasiims 
drauge ir ją. Priešais ją kilo į kalvą aukšti mediniai namai rudais stogais. Tai 
buvo senas Žjeno miestas su griūvančia niūria pilimi. Bet Katrinos nedomi- 
no senovinė Orleano hercogų tvirtovė. Prie jos sienų, tarp tilto arkų, ant 
kranto ji pamatė valtis ir baržas. Saulė — ugnies kamuolys, besileidžiantis 
ant pilkų miesto bokštų, — pavertė Luarą kraujo upe. Prie vartų nuaidėjo 
sargybinio ragelis, ragindamas vėluojančius keliauninkus paskubėti už mi- 
esto sienos. Miesto vartai buvo uždaromi nakčiai... Katrina skubiai apsiavė 
batus ir šlubuodama prisidėjo prie žmonių, einančių pakeliamojo tilto link. 
Saulė dingo už horizonto, greitai temo. Katrina viena iš paskutiniųjų įėjo 
pro aukštus akmeninius vartus, nes vos pavilko skaudančias kojas. Ji stab- 
telėjo, kad paklaustų vieno iš sargybinių kelio į turgaus aikštę. Jai buvo 
žinoma, kad daugumoje miestų, pro kuriuos eina piligrimų keliai, turgaus 


46 


kampas paprastai paliekamas nakvynei. Ta vieta būna aptverta medžio 
barjeru, saugančiu nuo vėjo. 

— Tiesiai, o paskui į dešinę, — atsakė sargybinis. — Tu keliauji į Fleri, 
moteriške? 

— Taip. 

— Tesaugo tave Dievas ir šventasis Benua! 

Ji linktelėjusi padėkojo jam ir pasuko į tokią siaurą gatvę, kad namų 
stogai beveik lietėsi virš jos galvos. Eidama ji baigė valgyti likučius duonos 
ir greitai pasiekė turgų; jį dengė čerpių stogas, besiremiantis į aukštus 
medžio stulpus. Ten buvo priebėga piligrimams. Pastūmusi duris, ji pamatė, 
kad ant grindų pakreikta švarių šiaudų. Čia buvo tik vienas senis, miegantis 
kampe. Jo veidas atrodė sustingęs, kaip labai pavargusio žmogaus. Katrinai 
įėjus, jis pramerkė vieną akį, kažką sumurmėjo ir vėl garsiai užknarkė. 
Katrina pajuto palengvėjimą, kad jai nereikės kalbėtis. Ji įsitaisė kampe ant 
šiaudų ir greitai užmigo. 

Nespėjusi sumerkti akių (ar jai taip pasirodė), ji pajuto, kad kažkas ją 
purto. Senas barzdotas piligrimas linksojo ties ja. 

— Ei! — tarė jis. — Ei! Jei eini į abatiją, laikas keliauti. 

Ji pravėrė akis, pamatė, kad virš turgaus aikštės blykšta dangus, ir 
paskubomis atsikėlė. 

— Naktis buvo trumpa, — tarė ji atsiprašomai šypsodamasi. 

— Jos visada trumpos, kai pavargsti. Eime, laikas į kelią. 

Katrina palingavo galvą. Kaip piligrimė ji turėjo tęsti kelionę pėsčia, bet 
buvo per daug išvargusi. Ji tikėjosi, kad už vieną iš trijų Saros duotų 
sidabrinių monetų pasiseks nusisamdyti valtį. 

— Manau, kad šiandien dar neisiu, — sumelavo ji. — Mieste turiu 
reikalų. 

— Jeigu nori gauti nuodėmių atleidimą, tau turi rūpėti tik šventoji vieta, 
į kurią keliauji! — pasibaisėjęs sušuko senis. — Bet kiekvienas turi teisę 
elgtis, kaip nori. Tesaugo tave Dievas! 

Piligrimas išėjo. Katrina keletą minučių palaukė ant slenksčio. Kai senis 
dingo iš akių, ji numetė savo lazdą, stipriai susisupo į šiurkštų apsiaustą, nes 
dulkė lietus, ir ėmė leistis į krantinę. 

Rasti valtį nebuvo sunku. Krantinėje ant tinklų krūvos sėdėjo žmogus, 
valgė svogūną ir žvelgė į tekantį vandenį. Jis buvo aukštas ir tylus ir, rodės, 
nepastebėjo lietaus. Kai Katrina paklausė, ar nepažįsta jis valtininko, kuris 
galėtų nuplukdyti ją bent iki Šatonefo, vyras pakėlė sunkius pilkus vokus. 

— Pinigų turi? 

Ji linktelėjo, bet žmogus nejudėjo. 

— Parodyk! Lengva pasakyti, kad turi pinigų, bet, supranti, mūsų laikais 
prasimanyti pinigų sunku. Žemės nedirbamos, prekyba apleista. Dabar 
mokėti reikia iš anksto. 

Katrina išsitraukė sidabro monetą ir padėjo ją ant nešvaraus vyriškio 
delno. Jis mestelėjo ją ore, pabandė dantimis, atidžiai apžiūrėjo, ir niūrus jo 
veidas nušvito. 

— Gerai, — tarė jis. — Bet tik iki Šatonefo. Toliau didelė rizika pakliūti 
į nagus anglams. O aš branginu savo kailį. 

Tai sakydamas jis nuleido į vandenį plokščiadugnę valtį ir padėjo Kat- 
rinai įlipti. Ji atsisėdo priekyje, atsukdama veidą į upės srovę. Vyriškis įšoko 
vidun taip lengvai ir vikriai, kad valtis beveik nesusiūbavo. Jis pakėlė ilgą 
kartį, panėrė ją į vandenį ir stipriai atsispyrė nuo kranto. Srovė buvo greita 
ir lengvai nešė valtį. Katrina žiūrėjo, kaip jai prieš akis driekiasi miestas, o 
toliau — užliejamosios pievos, apkraštuotos po žiemos vis dar parudavu- 
siais meldais. Lietus purškė jai į veidą, bet ji dėl to nesijaudino, nes storas 
apsiaustas gerai saugojo nuo drėgmės. Jos galvoje plaukė senų dienų prisi- 
minimai. Ji vėl matė save bėgančią iš sukilusio Paryžiaus drauge su Barnabi, 
savo motina, seserimi ir Sara... Kaip ji džiaugėsi ta pirmąja kelione, kuri 
buvo tokia įdomi! Tačiau dabar Barnabi nėra, Paryžius toli, o miestas, į kurį 
Katrina keliauja, atsidūręs beviltiškoje padėtyje. Jai ten nėra ko tikėtis, be 
žiauriausio nusivylimo ar net mirties! Pirmą sykį ji susimąstė apie tai, kaip 
ją sutiks Arno, ar pažins. Tiek daug laiko praėjo, kai jie susitiko prie Araso 
sienų! 

Katrina prisivertė nuvyti niūrias mintis, kilusias dėl per didelio nuovar- 
gio ir nervinės įtampos. Ji norėjo kuo geriau išnaudoti šį trumpą atokvėpį, 
kol valtis slydo upe... Artėjant vakarui priekyje pasirodė balti didelės pilies 
bokštai ir mėlyni smailūs stogai. Jos papėdę supo didelis griovys, maitina- 
mas upės vandens. Katrina pasidomėjo — kas tai. 

— Siuli! — atsakė valtininkas. — Pilis priklauso Karolio VII favoritui 
de la Tremujui... — ir kad parodytų, kokią pagarbą jam kelia šis kilmingas 
ponas, su pasibjaurėjimu nusispjovė į vandenį. Katrina neatsakė. Ji jau buvo 
susitikusi su Žoržu de la Tremuju, burgundų renegatu, kuris tapo mėgstamu 
Karolio patarėju ir jo piktuoju genijumi. Jos jausmai Tremujo atžvilgiu 
nedaug skyrėsi nuo valtininko, tačiau ji šito neparodė. Be to, ji tik dabar 
pastebėjo, kad valtis suka kranto pusėn. 

— Mes čia sustosime? — su nuostaba paklausė ji atsisukusi. 

— Aš turiu reikalų Siuli, — atsakė vyriškis. — Lipk. 

Ji atsistojo, kad išliptų į lėkštą krantą, ir tą pačią akimirką pajuto stiprų 
smūgį galvon ir parkrito veidu žemyn, prarasdama sąmonę... 

Katrina atsigavo, kai danguje švietė paskutiniai saulėlydžio gaisai. Ji 
pasirėmė alkūne ir įsitikino, kad yra visiškai viena. Nesimatė nei valties, nei 
valtininko — nieko, be būrio kuolingų, kurios skrido danguje virš jos. Visa 
tai suvokė pamažu, nes baisiai skaudėjo galvą. Ji apčiuopė didelį gumbą. 
Matyt, valtininkas užpuolė ją norėdamas apiplėšti! Ir iš tikrųjų nebuvo 
likusių dviejų sidabro monetų, durklo ir storo apsiausto, taip puikiai saugo- 
jusio nuo nakties šalčio ir lietaus. Akimirką ją apėmė didžiausia neviltis. 
Rodės, visi kaip susitarę trukdo jai susitikti Arno. Tačiau pamažu ji vėl 
atgavo dvasios stiprybę. Nors išsimokslinimas ir išsiauklėjimas padarė ją 
aristokrate, širdies gilumoje ji išsaugojo paprastos Paryžiaus mergaitės 
gyvenimo meilę ir sugebėjimą drąsiai sutikti nelaimes. Ji sunkiai pakilo ant 
kojų, laikydamasi už ievos šakų, kad neprarastų pusiausvyros. Kai žemė 
liovėsi sukusis aplink ją, ji giliai atsikvėpė ir ėmė žingsniuoti keliu palei 
upę. Ji žinojo, kad Sen Benua abatija yra už dviejų Ijė. Ten ji gaus prieglobstį 
ir maisto. Kelionė valtimi grąžino jai jėgas, ir jeigu ne smarkus galvos 
skausmas, ji būtų jautusis visai neblogai. Katrina paspaudė žingsnį, ir po 
valandos prieš ją iškilo masyvūs vienuolyno pastatai ir didžiulis romaniškas 
vartų bokštas, galingas ir puikus kaip tvirtovė, kylantis į dangų tarsi malda. 
Tarp jo stambių kolonų spindėjo šviesa. Ten miegojo keletas piligrimų. 
Pagyvenusi moteris, pamačiusi ją, gestu pasikvietė artyn ir pasislinko. 

— Užvažiuojamasis kiemas kimšte prikimštas, — tarė ji Katrinai. — 
Tiek daug žmonių atėjo čia pasimelsti šv.Benua, kad -išgelbėtų Orleano 
miestą! Gulkis šalia manęs, bus šilčiau. 

Katrina pakluso. Pasimeldusi ji atsigulė šalia senės, kuri kilniai pasida- 
lijo su ja senu sulopytu apsiaustu. 

— Tu iš toli? — smalsiai paklausė ji. 

— Nuo Burgundijos sienos, — atsakė Katrina, nedrįsdama prisipažinti 
esanti burgundė. 

— Tu per jauna tokioms ilgoms kelionėms! Irgi atėjai pasimelsti prie 
šventojo kapo? 

— Aš eisiu į Orleaną, — trumpai tarė Katrina, tikėdamasi, kad senė 
paliks ją ramybėje. 

Senos išblukusios akys suspindėjo tarsi žvaigždės. 

— O... tu ne viena! Tau irgi norisi pamatyti stebuklą, taip? 

— Stebuklą? 

— Na na, — tarė senė mirktelėdama ir bakstelėdama jai alkūne. — 
Neapsimesk. Visi Luaros slėnyje žino, kad Orleaną išvaduos Dievo pasiun- 
tinė, mergelė, kuri atėjo iš Lotaringijos į Šinoną pas mūsų maloningąjį 
karalių. Ji pasakė jam, kad Dievo padedama išvarys anglus iš Prancūzijos 
ir išvaduos Orleaną iš apsupties. 

— Tai pasaka, — tarė Katrina atlaidžiai šypsodamasi. 

Senė net paraudo iš pykčio. 

— Pasaka? Tai teisybė. Dievo teisybė. Yra net žmonių, kurie matė ją, 
Mergelę Žaną, kai ji atėjo į Šinoną su šešiais ginkluotais kariais. Nors 
apsirengusi vyriškai, ji jauna, skaisti, nuostabi kaip angelas, o jos akyse 
šviečia dangiška šviesa. Ir dar tau vienas įrodymas — sakoma, kad kapitonai 
jau laukia jos atvykstant į Orleaną, o grafas Diunua Bastardas liepė savo 
žmonėms neliūdėti, nes Dievas siunčiąs jiems maisto ir pagalbą... Rodos, 
karalius pasiuntė Mergelę į Puatjė, kad vyskupai ir dvasininkai sutiktų ją ir 
pagerbtų, bet greitai ji įžengs į Orleaną... Žinok, jei nebūčiau tokia sena, 
eičiau tiesiai į apsuptąjį miestą, kad pamatyčiau ją. Bet mano vargšės senos 
kojos per silpnos tokiai kelionei, aš numirčiau kur ant griovio krašto. Taigi 
liksiu čia ir melsiuos, kad Dievas rodytų jai kelią. Mūsų šalies angelas sargas 
— Štai kas ji! 

Taip Katrina pirmą kartą išgirdo apie Žaną d'Ark. Šita naujiena nenu- 
stebino jos, nors pusę nakties neleido užmigti. Greičiausiai ji jautė susierz- 
inimą ir pavydą jaunai gražiai merginai, kurios “kapitonai jau laukia", tarp 
jų ir Arno. Ši Lotaringijos mergina, gaubiama šventos misijos ir savo grožio 
aureolės, su visa ginklo šlove (o juk Arno dėl totegyvena), be abejo, patrauks 
de Monsalvi mintis ir širdį. Katrina turi skubėti ir patekti į Orleaną anksčiau 
už šią pavojingą moterį. Savo neramios širdies gilumoje Katrina ėmė 
neapkęsti Mergelės. 

Kitą rytą ji paėmė duonos, kurios jai, kaip ir kiekvienam piligrimui davė 
vienuolis, o kai visi suėjo į bažnyčią, nuskubėjo keliu palei upę. Senoji 
piligrimė sakė jai, kad iki Orleano liko devynios Ijė. Devynios Ijė... Baisiai 
daug! 

Prasidėjo pati skausmingiausia Katrinos katorgiškos kelionės dalis, nes 
ne tik baigė išsekti fizinės jėgos, bet ir sielą dabar draskė nerimas ir abejonės. 
Rytą viskas ėjosi neblogai, bet aplenkus Šatonefą žaizdos ant kojų vėl 
atsivėrė, 0 visi raumenys ėmė skaudėti. Į jos kraują lėtai sėlino karštinė. 
Katrina pasilenkė prie vandens atsigerti ir pajuto siaubą, pamačiusi savo 
atsispindintį veidą — iškankintą, sulysusį, pilką nuo dulkių ir nuovargio. Ji 
atrodė kaip elgeta ir pamanė, jog Arno jokiu būdu nepažins jos, greičiau jau 

pasijuoks iš tokios nuskurėlės. Vieta pasitaikė negyvenama, o upę užstojo 
tankus ievynas. Oras irgi buvo gana šiltas. Katrina skubiai nusimetė savo 
skarmalus ir pasinėrė į vandenį. Nuo šalčio ji ėmė kalenti dantimis, bet 
palengva nuo maudynės ji pasijuto geriau. Bent jau kojos liovėsi degusios. 
Ji kiek įstengė apsitrynė kūną, su apgailestavimu prisimindama švelnų 
muilą, kurį taip meistriškai gamino Sara, paskui išsitrinko galvą. Lipdama 
iš vandens ji pamatė savo figūros atspindį ir tai ją paguodė. Dėkui Dievui, 
ji neprarado nė trupinėlio savo žavesio ir išraiškingo dailumo. Atsigaivinusi 
Katrina šiaip taip apsišluostė, vėl apsirengė ir leidosi į kelią tarp Luaros ir 
tankaus miško. Kuo toliau ji ėjo, tuo labiau keitėsi vaizdas. Miške pasirodė 
didelės išdegusios properšos. Vis dažniau pasitaikydavo sugriautų kaimų, 
net pūvančių kūnų. Visur jautėsi karo alsavimas. Bet Katrina, genama 
nekantrumo kuo greičiau patekti į Orleaną, mažai į tai tekreipė dėmesio. 
Įtempusi akis ji žvelgė į priekį, trokšdama išvysti miestą, kuris jai tapo 
Pažadėtąja žeme. Artėjant saulėlydžiui ji buvo įveikusi šešias Ijė ir tolumoje 
jau bolavo neryškūs miesto kontūrai. Ji suprato — tai Orleanas, ir taip 
susijaudino, kad parkrito ant kelių ir apsipylė ašaromis. Paskui ji sukalbėjo 
trumpą maldą. Greitai naktis paslėpė miestą; Katrina išsitiesė žolėje kaip 
išvargęs žvėrelis, net nemėgindama rasti kokios užuoglaudos. Ji neturėjo 
nieko, ką būtų galima pavogti, ji buvo neturtingesnė už didžiausią vargšą, 
alkana, pusnuogė, kraujuojančiomis kojomis... Katrina miegojo kietai ir 
pabudo, kai pirmieji saulės spinduliai nušvietė dangų. Ji pašoko ant kojų 
taip lengvai, tarsi būtų ką tik prigulusi, ir vėl leidosi į kelią. Žingsnis... dar 
žingsnis... dar... Miestas augo akyse; rodės, jis vilioja ją... Jos degančios 
akys nematė nieko, tik jį, ji nekreipė dėmesio į dūmus ir ugnį, kylančią iš 
degančių horizonte sodybų. Netrukus Katrina ėmė įžiūrėti medžių guotus, 
didelį sugriautą tiltą ir tvirtovę. Ji pamatė bažnyčių bokštus, dideles verdan- 
čio aliejaus ir dervos patakas ant sienų, jas vainikuojančias mortyras. Ji 
pamatė milžinišką dykynę, kuria patys orleaniečiai pavertė savo nuostabius 
priemiesčius: gražius namus, tapusius tuščiais kevalais, bažnyčių griuvė- 
sius, herojiškus tyrus su mmediniais ir moliniais fortais. Pagaliau ji išvydo 
raudoną anglų vėliavą su auksiniu leopardu virš šių fortų, tarsi metančią 
iššūkį Karališkajai lelijai, spinduliuojančiai mėliu ir auksu ant aukščiausio 
pilies bokšto... 

Katrina sustojo, jos akis užtemdė ašaros, ji viską užmiršo — savo 
kančias, alkį, griaužiantį vidurius. Liko viena mintis: čia, už šių sienų, 
gyvena Arno, kvėpuoja, kaunasi ir taip pat kenčia, nes mieste, kalbama, 
nebeliko duonos... 

Paskui ji lėtai ir atsargiai ėmė sėlinti į miestą, slėpdamasi už griuvėsių. 
Tarp jos ir miesto buvo didelis Sen Lu bastionas. Ji turėjo nepastebimai jį 
aplenkti ir pasiekti Burgundų vartus, kurie vis dar liko prieinami, nes 
anglams Safolkui ir Talbotui trūko žmonių, kad aklinai apsuptų kankinamą 
miestą. Tolimas trimito aidas pasiekė Katriną, beveik iš karto po jo sekė 
artilerijos sviedinio sprogimas. Patrankos abiejose tilto pusėse išspjovė 
paskutinę akmens sviedinių porciją, užbaigdamos dienos mūšį. Katrinai 
pavyko aplenkti Sen Lu, ir ji jau suko prie vartų, kai pamatė, kad virš laiptų, 
kurie, rodės, dingsta žemės gelmėse, išlindo kažkieno galva. Kažkieno 
rankos pagriebė ją, ir po akimirkos ji atsidūrė laiptų apačioje, rūsy, silpnai 
apšviestame taukų žvakės. Dar nespėjus jai pasipriešinti linksmas balsas 
sušuko: 

— Na, mano gražuole! Kas gi čia dabar? Ar tik nemanai, kad gali eiti į 
Orleaną vidury šviesios dienos! Tau teks palaukti, ko! sutems! 

Katrina apsidairė ir pamatė, kad koks dvidešimt vyrų ir moterų, atrodan- 
čių beveik taip pat apverktinai kaip ir ji, sėdi pozomis, liudijančiomis apie 
baisų išsekimą. 

— Kas visi šie žmonės? — paklausė Katrina. — Kur mes? 

Jaunuolis, įtempęs ją į rūsį, išsišiepė. Jis buvo neįsivaizduojamai purvi- 
nas, didžiąją jo veido dalį dengė susivėlusi barzda, o kūnas atrodė stiprus ir 
gerai sudėtas, nors ir liesas. Vyrukas patraukė pečiais. 

— Žmonės iš Montarano. Anglai vakar sudegino mūsų kaimą. Dabar 
laukiame, kada galėsime eiti į miestą. Tau irgi nieko kito nelieka, tik sėdėti 
ir laukti. 

Daugiau nieko nepasakęs, jis vėl grįžo į savo stebėjimo postą. Geriau 
įsižiūrėjusi į kaimynus, Katrina pamatė daug sielvartingų veidų ir užverktų 
akių. Čia pat mėtėsi skurdūs mantos ryšulėliai. Žmonės slėpė akis tarsi 
gėdydamiesi savo neturto. Katrina nedrįso jų kalbinti ir atsisėdo atokiau. 

Rūsyje buvo šalta, ir Katrinos nugara perbėgo drebulys. Ji norėjo miego, 
bet turėjo grumtis su pagunda užsnūsti, nes bijojo, kad kiti gali ją pamiršti, 
kai pagaliau reikės eiti į miestą. Ilgai laukti jiems neteko: po valandos vėl 
pasirodė jaunuolis ir davė visiems ženklą sekti paskui jį. 

— Eime greičiau, jau laikas! 

Pabėgėliai tylėdami pakilo, klusnūs kaip avys, įpratusios sekti paskui 
savo vedlį. Vienas po kito jie lindo iš rūsio ir susilenkę slinko griuvėsiais, 
stengdamiesi likti nepastebėti. Naktis pasitaikė nelabai tamsi, žvaigždės 
šaltai spindėjo aukštai danguje. Katrina pastebėjo vartus tarp dviejų pušų... 
Po kurio laiko visi pasiekė juos ir greitai jau stovėjo ant mažo pakeliamojo 

tilto, kuris vedė prie šoninio įėjimo, sujungto su dideliais vartais. Didysis 
tiltas buvo pakeltas. Kol jie slinko siauru tarpu, vedančiu prie sienų, Katrina 
vos neprarado sąmonės iš džiaugsmo. Ji vis dėlto pasiekė tikslą! Jos nepa- 
prastoji kelionė baigėsi. Ji Orleane!... 


Ketvirtas skyrius 


Arno rankose 


Burgundų vartai vedė į siaurą gatvę, kurios vienoje pusėje stūksojo 
vienuolynas, o kitoje namai uždarytomis langinėmis. Ten stovėjo keletas 
žmonių su dulkinais ir pajuodusiais paskutinėje atakoje ginklais. Kai kurie 
iš jų laikė fakelus, apšviečiančius kelią nuo vartų. Ant ugnies geležiniame 
laikiklyje virė puodas su viralu. Pūtė stiprus vėjas ir ugnis blaškėsi tamsoje. 

— Dar keliolika pabėgėlių! — sušuko šiurkštus balsas, kuris privertė 
Katrinos širdį plakti smarkiau. — Ką su jais darysime? Nereikalingos 
burnos. Reikia išsiųsti juos... 

— Čia žmonės iš Montarano, — paaiškino kažkas. — Jų kaimas vakar 
buvo sudegintas. 

Pirmasis iš kalbančiųjų nieko neatsakė, bet Katrina pajuto, kad nenuga- 
lima jėga ją traukia į tą pusę, kur jis yra. Ji nesuklydo: už keleto žingsnių 
stovėjo Arno de Monsalvi. 

Atsirėmęs į vienuolyno sieną, jis susierzinusiu veidu tyrinėjo žmones, 
kurie ką tik įėjo į miestą. Arno buvo vienplaukis, ant veido juodavo parako 
pėdsakai, skruostą kirto randas, kurio anksčiau nebuvo. Jo šarvai buvo 
suraižyti, jis atrodė pavargęs, bet Katrina su didžiausiu džiaugsmu įsitikino, 
kad jis nepasikeitė. Bruožai buvo tie patys, tik gal labiau išryškėję. Prie 
burnos susimetė sielvartinga raukšlelė. Akys, kurias taip retai šildė švelnu- 
mas, buvo kaip visuomet griežtos, ir galvą jis laikė taip pat išdidžiai kaip ir 
anksčiau. Nesiskutęs, ką tik iš mūšio, jis atrodė Katrinai gražesnis už 
arkangelą. Argi jis nebuvo jos svajonių įsikūnijimas? 

Iš laimės, kad susitiko jį taip greitai, vos tik peržengusi miesto vartus, 
Katrina užmiršo viską. Ją nesulaikomai traukė prie jo... Degančiomis akimis 
ir su šypsena lūpose ji ėmė eiti link jo ištiesusi rankas... Ji atrodė tarsi apimta 
ekstazės, ir žmonės apstulbę davė jai kelią. Arno tuo tarpu labai susikrimtęs 
apžiūrinėjo sulankstytą makštį. Staiga jis pakėlė akis ir pamatė nuskurusią 
moterį, einančią link jo apvaliais, vis dar blizgančiais nuo ką tik praužusio 

lietaus akmenimis. Kažkas joje prikaustė jo išsiblaškiusį žvilgsnį. Rodės, ji 
vos laikosi ant kojų, tačiau akys švietė nežemiška šviesa ir nuostabūs plaukai 
lyg auksinė srovė gaubė pečius. 

Ji ėjo prie jo lėtai, ištiesusi drebančias rankas su iki kraujo nutrintais 
delnais. Akimirką Arno pasirodė, jog tai haliucinacija, kilusi dėl nuovargio. 
Jis smarkiai pasitrynė akis, pažvelgė dar kartą... ir staiga netikėtai pažino ją. 

Katrina, sustojusi netoli jo, nesakė nė žodžio, tik rijo jį akimis. Jų 
žvilgsniai susitiko, akimirkai susijungė. Arno akys vėrėsi vis plačiau, reikš- 
damos nuostabą, nepasitikėjimą ir džiaugsmą vienu metu, bet tai truko tik 
akimirką... Jis bemat susiėmė, išsitiesė, jo veidą iškreipė baisaus susierzini- 
mo grimasa. Rodydamas į Katriną, jis piktai riktelėjo: 

— Tučtuojau suimkite šitą moterį! 

Katrina maldaujamai pakėlė į Arno akis. Ji susverdėjo, taip šiurkščiai 
išplėšta iš savo palaimingo užsimiršimo. Jos rankos nusviro, akyse užgeso 
šviesa. Ji silpnai sudejavo: 

— Ne!.. Arno!.. 

Bet jį akino įniršis. Griebęs už rankos, jis kone sviedė ją kareiviams, 
kurie bukai spoksojo nejudėdami. Sugriaudėjo Arno balsas: 

— Jūs ką, visi kurti ar idiotai? Aš įsakiau suimti šią moterį! 

— Bet, mesire... — pradėjo seržantas. 

Arno prišoko prie jo ir sustingo. Jo kumščiai buvo sugniaužti, kūnas 
įsitempęs, į veidą mušė kraujas. 

— Jokių “bet", mano dftuge! Tai įsakymas! Kaip manote, kas ji? 
Burgundė... ir pati blogiausia iš jų visų! Ji ne apgailėtina pabėgėlė, kaip nori 
atrodyti, o paties Pilypo Gerojo meilužė, nuostabioji Katrina de Brazi! 
Nereikia turtingos vaizduotės, kad suprastumėt, ko ji čia atėjo! 

Išgirdęs Pilypo vardą kareivis išsigando. Jis jau norėjo čiupti Katriną už 
rankos, kai staiga kažkas dvejodamas sušuko: 

— Puikioji Katrina čia? Dama auksiniais plaukais? Kas tai pasakė? 

Tai buvo Ksantrajus. Jis dėvėjo šarvus, jo kaštoninius plaukus plaikstė 
vėjas. Nors buvo matyti, kad jis ką tik iš mūšio, tačiau jo veidas nebuvo 
praradęs geraširdiškos išraiškos. 

— Aš tai sakau! — šaltai pareiškė Arno. — Pažvelk, jeigu netiki! 

Aukštas riteris kaštoniniais plaukais priėjo prie grupės kareivių, apsu- 
pusių Katriną, ir įsispoksojo į ją su neslepiama nuostaba. Netikėtai jis garsiai 
nusikvatojo. 

— Iš tikrųjų! Puikioji ponia, kas atvedė jus čia? Ir taip apgailėtinai 
atrodančią? 

— Ji pasiųsta šnipinėti savo meilužio naudai — tai visiškai akivaizdu, 
— piktai pareiškė Arno. — O ką ji veiks dabar, tai priklauso nuo manęs, 
mano drauge. Po valandos ją uždarys į kalėjimą iki teismo. O dabar šalin! 
Išveskite ją... 

Ksantrajus liovėsi juokęsis. Vis tebežvelgdamas į Katriną, jis padėjo 
ranką Arno ant peties. 

— Ar tau neatrodo, kad tai nelabai įtikėtina? — paklausė jis, linguoda- 
mas galva. — Kam Pilypui Burgundiečiui siųsti ją čia dabar, kai jis atitraukė 
savo kariuomenę, susipykęs su Bredfordu? Ir dar taip atrodančią! Jos 
drabužiai suplyšę, kojos kraujuoja, ji vos pastovi... 

Užuojauta, pasirodžiusi kapitono akyse, grąžino Katrinai šiek tiek drą- 
sos. Bet Arno susierzinęs pasimuistė. 

— Tai tik įrodo, jog ji geresnė aktorė, negu tu manai. O apie Pilypo 
Burgundiečio tikruosius ketinimus aš greitai sužinosiu! Žinia, kad Mergelė 
eina čionai, turėjo daug ką pakeisti Briugės rūmuose. Išveskite iš čia šnipę 
ir pasodinkite į kalėjimą. Aš rasiu būdą atrišti jai liežuvį! 

Ksantrajus neprieštaravo. Jis per daug gerai pažinojo Arno ir suprato, jog 
niekas pasaulyje nepriverstų jo pakeisti savo žodžio, ypač viešai. Be to, 
aplink belaisvę ėmė rinktis minia, grasindama jai: 

— Mirtis burgundų šnipei! 

Minios šauksmai virto riaumojimu. Apsiaustis tęsėsi jau daug mėnesių, 
ir Orleano gyventojai, apimti bejėgio įniršio, buvo pasirengę išlieti jį kiek- 
viena patogia proga. Kareiviai apsupo Katriną, būgštaudami, kad juos gali 
šluote nušluoti, ir atmušinėjo pačius atkakliausius rėksnius savo ietimis. 

Taikliai mesto purvo gabalas atsitrenkė Katrinai į krūtinę, bet ji nė 
nekrustelėjo... Ji stovėjo tvirtai ir tiesiai lyg iškalta iš akmens. Visa jos siela 
atsispindėjo akyse, įsmeigtose į Arno. Skystas purvas tekėjo jos suknele, 
palikdamas juodą juostą. Staiga ji nusikvatojo... Siaubingas piktas kvatoji- 
mas, kuris, rodės, niekada nesiliaus, netikėtai privertė minią nutilti. 

— Išveskite ją! — sukriokė Arno. — Išveskite, arba aš užmušiu ją! 

Kvatojimas virto rauda. Seržantas pastūmėjo Katriną už pečių, tuo tarpu 
kareiviai skubiai surišo jai rankas. Ji atsisuko. Viskas plaukė lyg rūke. Ji 
bejėgiškai susigūžė... Jai jau neberūpėjo, kas su ja daroma, ir ji nė karto 
nepakėlė akių, kol ėjo gatvėmis. 

Katrina nepastebėjo Ksantrajaus, kuris pasirodė iš už fontano, kai jie 
kirto nedidelę aikštę. Jis akimirkai pasivedėjo seržantą į šalį. 

— Patalpinkite ją į kamerą, — tyliai tarė kapitonas, — bet ne į požemį, 
ir nesukaustykite grandinėmis. Pasakysite kalėjimo prižiūrėtojui, kad rastų 

jai ko nors pavalgyti. Ji vos laikosi ant kojų. Dar nemačiau nusikaltėlės, kuri 
būtų tokia panaši į auką. 

Seržantas linktelėjimu parodė, kad suprato, ir įsidėjo į kišenę auksinį, 
kurį Ksantrajus įspraudė jam į delną. Šatlė, į kurią atvedė Katriną, buvo 
Orleano tvirtovė. Ji saugojo priėjimą prie didžiojo tilto, kuris jungėsi su 
galinga Turnelio tvirtove priešingame krante, — ten buvo vienas iš anglų 
armijos vadovybės atraminių punktų. 


Kai tik prašvito, Katrina pasistiebė prie mažo savo kameros langelio ir 
pamatė apačioje Luarą. 


Šitas vaizdas ją truputį nuramino. Kai po ilgos sekinančios kelionės ji 
pasiekė šią didžią upę, ėmė žiūrėti į ją kaip į savo draugę. Vakar įmesta į šią 
kamerą ji nejautė jokių jausmų. Sukrėsta, išvargusi ir nusivylusi griuvo į 
šiaudų krūvą ir užmigo lyg užvarytas žvėrelis. Ji net negirdėjo, kaip prižiū- 
rėtojas atnešė jai ąsotį vandens ir gabalėlį duonos... 

Pabudus jai prireikė šiek tiek laiko, kad įsitikintų, jog viskas — ne baisus 
sapnas. Palengva vakarykštės dienos įvykiai atgijo jos sąmonėje. Ji sėdėjo 
susiėmusi rankomis galvą, ir stengėsi įsisąmoninti savo padėtį, bet nuo to 
darėsi tik sielvartingiau. Visą šį laiką nuo to momento, kai brolis Etjenas 
pranešė, jog Arno nevedęs, ji gyveno lyg užhipnotizuota, o dabar, grįžusi į 
realybę, jautė burnoje pelenų skonį. Vos pagalvojus apie Arno de Monsalvi, 
gėdos ir įniršio banga versdavo ją raudonuoti. Bet labiausiai ji pyko ant 
savęs. Matyt, ji išėjo iš proto, jeigu tikėjosi, jog jis suspaus ją savo glėbyje 
vien todėl, kad atėjo pas jį su savo meile. Jai visuomet atrodė, kad jis turi 
laukti, nes du kartus jos glėbyje patyrė nesuvaldomą aistrą. Ji pamiršo 
atsižvelgti į tai, kad Arno užtiko ją Pilypo lovoje ir jautė jai Žudančią 
panieką. Būta dalykų, kurių toks tiesus ir patiklus žmogus kaip Arno negali 
atleisti. Jo akimis Katrina buvo dvigubai nusikaltusi ir verta dvigubos 
neapykantos: ji viena iš Legua, kurie kažkada nužudė jo brolį Mišelį, ir ji 
buvo Pilypo Burgundiečio meilužė, o jo jis neapkentė kaip išdaviko. Ne, jei 
ji ir galėjo ką nors kaltinti, tai tik save, viską paaukojusią dėl neįgyvendina- 
mos svajonės. Ji prarado viską, viską... ir štai dabar ji kalėjime, galbūt ją 
nuteis mirti. Ji atlaikė šimtus pavojų — ir viskas veltui... 


Katrina atsistojo ir ėmė tyrinėti savo kamerą. Tai buvo ilgas siauras 
kambarys žemomis lubomis ir mažu langeliu nišoje. Prie šiaudų krūvos 
kampe stovėjo taburetė, ant kurios prižiūrėtojas padėjo duonos ir pastatė 
ąsotį vandens, daugybė grandinių ir žiedų kabojo ant drėgnų sienų. Jau trečią 
kartą Katrina pakliūva į kalėjimą, ir nebėra vilties, jog šį kartą jai pasiseks 

pabėgti, kaip pasisekė jau du sykius. Dabar viskas galėjo baigtis visai 
kitaip... 

Tikėdamasi susigrąžinti jėgas, ji ėmė valgyti kietą sudžiūvusią duoną, 
paskui išgėrė visą ąsotį iki lašo. Ji pasijuto daug geriau ir net įstengė 
nusišypsoti, prisiminusi puikius, su daugybe subtiliausių patiekalų pokylius, 
kuriuos taip mėgo kelti Pilypas ir kurie ją taip vargindavo. Dabar ji mielai 
paragautų nors vieno iš tų paštetų, vertų Gargantiua apetito. 

Paskui Katrina dar truputį pamiegojo, kad nereiktų galvoti. Jos siela 
liepsnojo pykčiu sau ir visam pasauliui, ir ji iš visos širdies keikė šį miestą, 
į kurį taip veržėsi... 

Temstant žemos jos kameros durys atsidarė ir įėjo prižiūrėtojas. Keturi 
kareiviai su ietimis rankose laukė už durų. 

— Eime, — tarė prižiūrėtojas, storulis linksmu apvaliu veidu. Katrina 
pažvelgė į jį ir nustebusi pamatė, kad jo akys žydros. 

— Kur mane ves? — paklausė ji. 

Jis gūžtelėjo pečiais ir parodė vieną iš kareivių. 

— Jis žino. Tai viskas, ką galiu jums pasakyti. 

Katrina tylėdama ėmė lipti su jais sraigtiniais laiptais į viršų. Greitai jie 
atsidūrė kambaryje, iš kurio šakojosi daugybė koridorių, išėjimas į kiekvie- 
ną buvo uždarytas masyviomis geležinėmis grotomis. Vienos iš šių grotų 
girgždėdamos atsidarė. Jie perėjo koridorių ir pakilo dar keletą laiptelių, 
vedančių prie sunkių geležimi kaustytų durų su mažu grotuotu langeliu. 

Kai durys atsidarė, Katrina atsidūrė ilgame kambaryje žemomis skliau- 
tuotomis lubomis, kurios rėmėsi į keturias masyvias kolonas. Kambaryje 
stovėjo ilgas stalas. Už jo sėdėjo penketas vyrų, dar vienas prie mažostalelio 
kažką rašė žvakės šviesoje. 

Sargybiniai atvedė Katriną į kambario vidurį prieš ilgą stalą ir liko stovėti 
aplink ją. Katrina suprato esanti prieš tribunolą. Ji krūptelėjo tarp teisėjų 
išvydusi Arno. Jis sėdėjo greta tribunolo pirmininko, kokių šešiasdešimties 
metų rūstaus veido vyro. Ir visi kiti teisėjai buvo vyresnio amžiaus, išseku- 
siais nuo maisto trūkumo, bejausmiais veidais. Arno atsistojo. Jis rūsčiai 
pažvelgė į Katriną. 

— Jūs čia atvesta, kad pasiaiškintumėt mesirui Rauliui de Gokūrui, 
miesto komendantui, ir kitiems seniūnams dėl kaltinimo, kad bendradarbi- 
aujate su priešu. 

— Su kokiu priešu? — ramiai paklausė Katrina. — Per savo gyvenimą 
nė karto nesu kalbėjusis su anglais. 

Arno trinktelėjo kumščiu į stalą. 

— Nežaiskite žodžiais! Burgundai mums tokie pat priešai kaip ir Safolko 
žmonės, gal net didesni: juk galų gale užpuolikai tik atlieka savo pareigą, o 
jūsų žavusis meilužis smaugia savo paties šalį, kad įtiktų anglams. Jis ir jus 
atsiuntė čia, turėdamas kažkokį tikslą, kurio mes kol kas nežinome. Todėl 
jūs ir stovite prieš tribunolą. 

— Mesire, — atsidususi nutraukė jį Katrina, — vakar mes susitikome 
su jumis ne pirmą kartą, ir jūs puikiai žinote, kad esu burgundė ne iš 
prigimties, mane privertė tapti ja. Kodėl gi jūs negalite įsivaizduoti, jog aš 
savo noru palikau juos, kai supratau, jog jie elgiasi neteisingai? Aš atėjau 
čia, netekusi viso savo turto, įveikusi ilgą kelią, kuris išsekino mano jėgas 
ir paliko žymes ant mano kojų... 

Arno vėl trenkė kumščiu į stalą. Tai neišgąsdino Katrinos. Ji suprato, kad 
jis kursto savo pyktį ir agresyviu elgesiu tiesiog slepia vidines abejones. 

— Tylėt! — suriko jis. — Aš geriau negu bet kas kitas žinau, kad neverta 
tikėti jumis. Jūs iškalbinga ir mokate būti įtaigi... 

Orleano komendantas sukosėjo. 

— Mesire de Monsalvi, — mandagiai įsikišo jis. — Bijau, jūs vadovau- 
jatės asmeninėmis nuoskaudomis. Būtų geriau, jeigu leistumėte toliau klau- 
sinėti šiems ponams ir man. Kai ištirsime, kas mums rūpi, galėsite tardyti 
kalinę kiek norėsite. Ir be to, man rodos, mes pamiršome paskirti kaltina- 
majai gynėją. 

— Atleiskite, mesire komendante, — mandagiai nutraukė jį Katrina. — 
Man nereikalingas gynėjas. Pakaks mano nekaltumo ir nuoširdumo... Ne- 
padariau nė vieno iš tų nusikaltimų, kuriais esu čia kaltinama; negana to, aš 
niekad neketinau jų daryti. 

— Vis tiek tai dar reikia įrodyti, — tarė komendantas. — Bet pradėkime 
iš pradžių. Norėčiau, kad atsakytumėte į mano klausimus. Katrina de Brazi, 
ar jūs nesate hercogo Pilypo favoritė? 

Gokūro žodžiai buvo apgalvoti ir neįžeidūs. Katrina pajuto, kad šis 
žmogus nėra jai priešas, ir tai ją kiek padrąsino. 

— Aš, Katrina de Brazi, valstybės iždininko, nuteisto mirti už išdavystę, 
našlė, dabar neturiu jokių ryšių su hercogu. 

Tą akimirką Arno nusijuokė, ir Katrinai teko sukaupti visas jėgas, kad 
susivaldytų. Ji prisivertė nežiūrėti į jį. 

— Nuo kada? — paklausė jis piktai. 

Ji atsakė ramiai, žvelgdama į komendantą: 

— Nuo tada, kai sužinojau, jog hercogas rengiasi vesti, visi ryšiai tarp 
mūsų nutraukti. Aš nepaklusau jo įsakymui grįžti į rūmus. Matote, mesire, 

kūdikis, kurį mes turėjome, mirė prieš penkis mėnesius. Neliko nieko, kas 
mus jungtų, ir aš palikau jį... 

— Kad ateitumėte čia? — tarė Gokūras. — Keistas pasirinkimas! Ir juo 
keistesnis būdas keliauti tokiai turtingai ir įtakingai moteriai kaip jūs. 

— Pakeliui mane apiplėšė banditas Fortepisas. Man pavyko pabėgti iš 
jo pilies, kai sužinojau, jog jis pasiuntė į Briugę laišką, reikalaudamas už 
mane didelės išpirkos. Teko keliauti vieninteliu būdu — pėsčiai. 

— Bet ko jūs atėjote čionai? Ko ieškojote? 

Katrina atsakė ne iš karto. Jos veidas pamažu nuraudo, gerklėje įstrigo 
kamuolys. 

Ji nuleido galvą ir tyliai pasakė: 

— Aš vijausi... seną, seną svajonę, bet, matyt, buvau išėjusi iš proto... 

Ji atmetė galvą ir apsipylusi ašaromis karštai sušuko: 

— Išėjusi iš proto! Taip, išėjusi iš proto, kaip tie maži vaikai, kurie mato 
pilnatį šulinio gilumoje ir mėgindami sučiupti savo pačių atvaizdą, krenta 
žemyn pasitikti mirties. 

Jos balsas užkimo. Komendantas žvelgė į ją susidomėjęs ir su simpatija. 
Tai nepraslydo pro Arno akis. Jis piktai nusikvatojo: 

— Ką aš jums sakiau? Ji užburia jus savo kerais! Ši moteris nori įtikinti 
mus, kad siekė savo svajonės. O iš tikrųjų, ponai, ji laiko mus kvailiais. Jeigu 
norite, kad ji pasakytų tiesą, reikia griebtis kitokių metodų. Pažiūrėsim, ar 
ji kalbės apie svajones ant kankinimų suolo. 

— Aš daug galvojau apie tave, Arno de Monsalvi! — suriko Katrina. — 
Bet niekad neįtariau, kad tu kvailys, ir dabar pradedu gailėtis dėl to! 

Jos paskutinius žodžius užgožė teisėjų ginčas, reikia ją kankinti ar ne. 
Katrinai kraujas sustingo gyslose iš siaubo. Ji tokia nusilpusi. Dievas žino, 
ką galima iš jos ištraukti baisiais kankinimais! Ji įtempė klausą, mėgindama 
išgirsti, ką kalba vyrai, ir suprato, jog trys teisėjai pritarė Arno, tik komen- 
dantas buvo prieš. Katrina girdėjo, kaip jis pasakė: 

— Mano nuomone, visa tai kvailystės. Jūs, Orleano žmonės, rodos, 
užmiršote, kad pasiuntėte mesirą Ksantrąjų pas Pilypą Burgundietį su 
prašymu paimti miestą į savo globą, ir hercogas sutiko. 

— Sutiko, bet neišvedė savo kariuomenės. Jis tai padarė tik tada, kai 
susipyko su Bredfordu. Jo veiksmus diktavo ne patriotizmas, o bloga 
nuotaika. Be to, dabar jis žino, kad Dangus siunčia mums pagalbą ir kad jam 
nėra ko daugiau iš mūsų tikėtis. Aš manau, jog ši moteris atsiųsta čia su 
kokiu nors tikslu, ir mes turime išgauti iš jos tą paslaptį. Nuo to gali 
priklausyti mūsų miesto likimas, — pareiškė vienas 1š teisėjų. 

Du kiti pritarė savo kolegos kalbai. Arno šypsodamasis pažvelgė į 
Gokūrą. 

— Matote, mesire, mes keturiese prieš jus vieną. Mūsų nuomonė nusve- 
ria. — Jis pakėlė balsą. — Budeli! Imkis darbo! 

Katrina pasibaisėjusi žiūrėjo, kaip nedidelis storas Žmogus, vilkintis 
raudonai rudais drabužiais, išėjo iš už kolonos. Kitas žmogus, vilkintis taip 
pat, bet aukštesnis, sekė iš paskos. Kareiviai prasiskyrė, leisdami jiems 
pasiimti Katriną. Jie šiurkščiai ir be ceremonijų griebė ją. Katrina tik dabar 
pamatė tą kambario dalį, kurioje geležiniai įrankiai kaito sukišti į žaizdrą, 
o netoliese šešėlyje stūksojo didžiulis ratas su geležiniais spygliais. 

Sukrėsta ir persigandusi Katrina netikėtai suriko. Budelis šiurkščiai 
nuplėšė nuo jos suknelę ir apatinį sijoną. Pasijutusi nuoga prieš vyriškius, 
kurių akys godžiai susmigo į jos kūną, Katrina paraudo ir mėgino prisidengti 
rankomis. Budeliai sugriebė ją už rankų, norėdami jas surišti, bet piktas 
Arno balsas sustabdė juos. 

— Kas jums liepė nuplėšti jai drabužius? 

— Bet, mesire, toks paprotys, — užprotestavo budelis. 

— Man nusispjauti į paprotį! Grąžinkite jai bent apatinį sijoną! 

Jeigu Katrina nebūtų tokia išsigandusi, būtų pastebėjusi, kad Arno išbalo 
kaip drobė. Bet jai dabar terūpėjo susilaikyti nesurikus iš siaubo. Ištempęs 
ant medinio suolo, vienas iš budelių pririšo jos išsekusias rankas prie 
suktuvo galvūgaly, o kitas tą pat padarė su kojomis. Teisėjas Liuiljė pasi- 
lenkė prie jos ir paklausė: 

— Moteriške, kol jūsų nepradėjo kankinti, maldauju papasakoti mums, 
ko jūs atvykote į šį miestą. Apsaugokite mus ir save nuo to, kas gali sekti 
priešingu atveju. Kodėl jūs atvykote čia? 

Katrinos akys beviltiškai ieškojo Arno, bet jis stovėjo taip, kad jo 
nesimatė. Ji pažvelgė į Liuiljė. 

— Kad susirasčiau žmogų, kurį mylėjau, — sumurmėjo ji. — Bet aš 
negaliu pasakyti jo vardo. 

— Kodėl? 

— Todėl, kad jūs nepatikėsite manimi! 

Ji suriko iš skausmo. Teisėjui davus ženklą, budelis pasuko suktuvą. 
Skausmo banga užliejo Katriną. Ji jautėsi taip lyg jai plėštų nuo kūno rankas 
ir kojas. 

— Būkite protinga, — švelniai tarė Liuiljė. — Jeigu norite, kad mes 
Jumis patikėtume, turite pasakyti bent šio žmogaus vardą. Kas jis? Tikriau- 

siai koks nors burgundas, slapta gyvenantis čia? Na pasakykite, ir jūsų 
kančios baigsis. 

Ašaros ritosi Katrinos skruostais. Skausmas buvo toks, kad ji vos galėjo 
ištarti žodį. 

— Paklauskite... mesirą de Monsalvi. Jis... gali... pasakyti jums! 

Teisėjas dvejojo, bet tuo metu į kambarį įėjo du riteriai ir greitai pasuko 
prie kankinimų suolo. Nors akis temdė ašaros, Katrina pažino, kad vienas 
iš jų Ksantrajus, bet antrojo ji niekad nematė. Tai buvo grafas Žanas Diunua 
Orleanietis, Bastardas, apsiaustojo miesto armijos vadas. Visi sustojo aplink 
Jį, kupini pagarbos, nes jis pasižymėjo ne tik aukšta kilme, bet ir ypatinga 
drąsa, ištikimybe ir begaliniu gerumu. Jis pažvelgė į auką ir paliepė: 

— Atriškite šią moterį, budeli... 

— Senjore, — pradėjo Liuiljė, — ar nemanote... 

Ramiai, tačiau tvirtai Diunua nutraukė jį: 

— Ne, mano drauge. Turime svarbesnių darbų, negu kankinti nekaltą 
moterį. Aš atnešiau gerų naujienų. 

Arno pasirodė iš už kolonos, išblyškęs iš pykčio. 

— Tai aš, senjore, įsakiau suimti šią moterį. Aš pasakiau, jog ji pavojin- 
ga, ir jūs mane įžeidėte, atšaukdamas mano įsakymą. 

Bastardas atsakė jam švelnia šypsena, ir Katrina, kuriai budelis padėjo 
atsisėsti, pastebėjo nepaprastą šios šypsenos žavesį. Diunua padėjo abi 
rankas Arno ant pečių. 

— Žinoma, aš negaliu pakeisti jūsų įsakymų, Arno! Kaip galėčiau! Jūs 
mano ginklo brolis, ir aš myliu jus kaip giminę. Jeigu manote, kad ši moteris 
pavojinga, tai ją suimdami pasielgėte visiškai teisingai. Bet kam ją kankinti? 
Dangaus pasiuntinė greitai bus čia. Netrukus ji paliks Puatjė, kur daktarai 
patvirtino, jog ji skaisti ir šventa, o moterys paliudijo jos nekaltybę. Karalius 
padovanojo jai šarvus. Greitai ji iškeliaus į Turą, perims armiją ir po to 
pasirodys čia. Ji nuspręs šios kalinės likimą, kai Orleanas bus išvaduotas. 
Iki tol laikykite ją kalėjime. Sargyba, išveskite moterį! 

Arno nuolankiai nuleido galvą. Kol budelis padėjo Katrinai apsivilkti 
suknelę ir atsistoti ant kojų, ji, nugalėdama skausmą, galvojo apie tai, kad 
Arno, matyt, labai myli Bastardą, jeigu taip greitai pakluso jam. Katrina 
buvo per daug silpna ir negalėjo eiti. Kareiviams teko nešte nešti ją, lydimą 
piktų teisėjų žvilgsnių. 

Praėjus kelioms dienoms Katrina ėmė manyti, kad ją pamiršo. Niekas 
nieko jos neklausinėjo ir niekas neateidavo pas ją. Palikta kalėjimo kame- 
roje, greitai ji ėmė dėkoti Dievui už tokį prižiūrėtoją, koks jai teko. Pitu 

būdas visiškai atitiko jo išvaizdą. Jis buvo geras žmogus ir dirbo tokį darbą 
tik todėl, kad paveldėjo jį iš tėvo. Pitu turėjo tris aistras: žmoną Alison, 
didelę gerą moterį galingu balsu, kuri mušdavo vyrą bent kartą per savaitę, 
kad parodytų, kas namuose šeimininkas; gerą maistą, ypač dešreles, kurio- 
mis garsėjo “ Auksinių dešrelių" taverna, ir pagaliau — apkalbas bei gandus. 

Miesto apsiaustis padarė galą jo kulinariniams malonumams, taigi Pitu 
tenkinosi Alison ir atsitiktinėmis apkalbomis. Ir nors iš pradžių jis į savo 
globotinę žvelgė su tam tikru priešiškumu, manydamas, kad Katrina susijusi 
su burgundais, tačiau tas faktas, jog monsinjoras Bastardas pats susidomėjo 
ja, gerokai sumažino Pitu baimę. Jis nematė priežasčių, kurios trukdytų jam 
lankyti Katriną, ypač dabar, kai ji buvo vienintelė jo kalinė. 


Pitu pasakodavo Katrinai visas naujienas. Viltis stiprėjo kaip karštinė 
mieste, kuriame žmonės iš bado valgė šunis ir kates, kur dubenėlis miltų 
kainavo pasakiškus pinigus. Pasitaikydavo, kad koks nors prekiautojas 
prasiskverbdavo į miestą, bet tai buvo lašas jūroje, ir jo prekė visuomet 
patekdavo į turtingųjų rankas. Orleano gyventojus buvo apėmusi viena 
mintis: kaip nors ištverti, kol pasirodys stebuklingoji Mergelė. Kasdien 
miesto salėje Žanas de Diunua kreipdavosi į juos ugningomis kalbomis, 
ragindamas ištverti, ir mieste nebuvo vyriškio, moters ar vaiko, kurie 
nežinotų naujienų apie Žanos artėjimą. 

Buvo žinoma: ji iškeliavo iš Puatjė į Šinoną, o paskui į Turą, kur karalius 
surinko jai kariuomenę ir įteikė vėliavą. 

— Jai paskyrė ginklanešį, du pažus, du heroldus ir kapelioną, — pranešė 
nustebęs Pitu. — Tiesiog kaip didžiausiam karo vadui. O dabar ji traukia į 
Blua, kur kapitonai susijungs su jos armija. 


Apstulbintoje Katrinos vaizduotėje ėmė formuotis keistas kaimo mergi- 
nos, tapusios karo vadu, paveikslas. Ji atrodė jai kaip nepaprastai gudrus 
padaras, apdovanotas tokia galia, jog gali užburti žmones per atstumą, o 
tuos, kurie pamato ją, pavergti akimirksniu. Tikriausiai ir Arno greitai 
paklius jos įtakon kaip ir visi kiti. Katrina ėmė laikyti Mergelę kalta dėl visų 
savo nelaimių. Ji neabejojo, kad jeigu Arno netrokštų pamatyti Mergelės, 
tai niekada nesielgtų su ja, Katrina, taip žiauriai kaip dabar. Mergina, kurios 
jis laukė, Dangaus pasiuntinė, taip aukštai yra iškilusi virš kitų moterų, jog 
vien tai galėjo sunaikinti Arno potraukį Katrinai, jeigu jo dar būta. Šiaip ar 
taip, Arno įsitikinęs, jog Katrina ydingas padaras, velnio įrankis, pavojingas 
ir bjaurus... Taigi ji, jausdama liūdesį ir drauge įniršį, klausėsi Pitu pasako- 
jimų apie Mergelės šlovę. Katrina atleisdavo Pitu jo kalbas apie Žana. nes 

jis niekada nepamiršdavo atnešti jai ąsočio vandens nusiprausti ir, be to, 
atidavė seną savo žmonos suknelę. 

Vieną antradienį, paskutinės balandžio savaitės pradžioje, Pitu kaip 
visada atnešė vandens ąsotį ir dubenėlį skystos ropių sriubos, uždarytos 
supelijusiais miltais. Jis spindėte spindėjo. 

— Jūs čia gaunate nedaug maisto, — tarė jis, statydamas dubenėlį ant 
kėdės, — bet kareiviai maitinami dar prasčiau. Nieko, greitai prisivalgysime 
iki soties. 

— Kodėl? Anglai pasitraukė? 

— O Dieve, ne! Bet iš Blua gabenami maisto produktai su ginkluota 
apsauga, ir Mergelė atvyks drauge... 

Jis pasilenkė prie Katrinos ir prisidengęs lūpas delnu sušnibždėjo, tarsi 
bijodamas, kad jo neišgirstų sienos: 

— Šiandien vakare Bastardas, mesiras Gokūras ir beveik visi kapitonai 
išvyko sutikti Žanos. Galbūt jau rytoj ji bus čia ir mes būsime išgelbėti... 

— Jie išvyko? — suriko Katrina. — Bet kas saugo miestą? 

— Seniūnai, žinoma, ir kai kurie kapitonai. Jie ne visi išvyko. Pavyz- 
džiui, mesiras de Monsalvi vis dar čia... 

Bet Katrina jau nesiklausė. Praėjo daugiau kaip mėnuo, kai ji užrakinta 
kameroje, ir visą šį laiką ji puoselėjo tik vieną mintį — pabėgti, bet kokia 
kaina ištrūkti į laisvę. Deja, gerai saugomame mieste įvykdyti šią svajonę 
buvo beveik neįmanoma. Kaip tik todėl naujiena, jog dauguma karo vadų 
išvykę, buvo jai labai vertinga. Kol Pitu pasakojo naujienas, Katrina su 
šypsena žvelgė į jį. Jos galvoje brendo planas... 

Pitu mėgo praleisti su ja keliolika minučių kiekvieną vakarą, nes ji 
mokėjo klausytis, o jis baisiai didžiavosi, kad saugo tokią kilmingą damą. 
Per tuos vakarinius pokalbius Pitu visiškai pasitikėdavo Katrina, be to, jis 
apskritai nejautė antipatijos mielai liūdnai poniai, turinčiai auksinius plau- 
kus ir pasižyminčiai švelniomis manieromis. Taigi Katrina neabejojo, kad 
nebus sunku apsvaiginti Pitu taburete, paimti jo rūbus ir pasislėpti nakties 
tamsoje. Bet pirmiausia jai reikėjo daugiau sužinoti apie pilies įrengimą ir 
tvarką. Ji nusprendė paplepėti su Pitu tą vakarą, priversti jį išsikalbėti, idant 
galėtų sukurti smulkų pabėgimo planą. 

Svarbiausia pasprukti iš miesto, kol nepasirodė Mergelė. Katrina visai 
netroško būti jos teisiama... 

Gauti reikiamų žinių pasirodė juokingai lengva. Pitu džiaugėsi, kad 
greitai galės iki soties prisivalgyti, ir jai net nereikėjo įkalbinėti jo paplepėti. 
Priešingai, jį buvo sunku sustabdyti. Greitai Katrina sužinojo tikslų laiką, 

kada sargyba apeina pilį, vardus sargybinių, saugančių vartus, ir net slapta- 
žodį. Ji nusprendė bėgti ketvirtadienį. Tą naktį ji kietai miegojo... 

Ketvirtadienį ji nerimavo ir jautėsi kaip ne savo kailyje. Artilerijos 
kanonada griaudėjo garsiau negu kada nors anksčiau. Anglai irgi žinojo, kad 
artinasi mergina, kurią jie savo ruožtu vadino “Ragana" 

Patrankos kėlė kurtinantį triukšmą, bet Katrinai tai buvo paranku. Jeigu 
šaudymas nesiliaus ir nusileidus saulei... Katrina žvelgė į saulėlydį drasko- 
ma vilties, baimės ir nekantrumo. Artinosi laikas, kai ateidavo Pitu. 

Pagaliau ji išgirdo žingsnius koridoriuje, ir jos širdis pašėlusiai sudunk- 
sėjo... 

Ji jau ketino griebti taburetę, bet įėjęs Pitu iš karto atsistojo prie durų, 
laikydamas kepurę rankoje. Katrina sukrėsta atšoko: iš paskos žengė seniū- 
nas Liuiljė, lydimas dviejų kareivių. Rankoje jis laikė pergamento ritinėlį. 
Nuo jo- raudonos mantijos ant kameros sienų krito grėsmingi atšvaitai. 
Katrinos akys įsmigo į sustingusį seniūno veidą. Jis greitai pažvelgė į ją, 
išvyniojo pergamentą ir ėmė garsiai skaityti: 

— “Išvykus iš miesto monsinjorui Žanui Orleaniečiui ir mesirui Rauliui 
de Gokūrui, Orleano komendantui, mes, miesto seniūnai, nuteisėme mirties 
bausme ponią Katriną de Brazi, kaltinamą išdavyste ir ryšiais su priešu..." 

— Mirties bausme? — išsigandusi suriko Katrina. — Bet... 

Liuiljė ramiai tęsė: 

— “Todėl mes nusprendėme, jog minėtoji ponia rytoj auštant turi būti 
pristatyta į Sen Krua katedros aikštę, kad paprašytų Dievo atleidimo už savo 
nuodėmes, o paskui į diu Matrua aikštę, kad būtų pakarta už kaklo, kol ateis 
mirtis. Pasirašyta šiandien Orleane..." 

Katrina daugiau nebesiklausė. Griuvusi ant čiužinio ji apsikabino rank- 
omis kelius, jos kūną krėtė drebulys. Pakarta!.. Ji bus pakarta!.. 

— Mesiras Žanas sakė, kad mano likimas bus sprendžiamas išlaisvinus 
miestą, — tarė ji silpnu balsu. 

— Monsinjoras patikėjo mums valdyti miestą, ir kol jo nėra, tik mes 
sprendžiame, kas naudinga Orleanui, — šaltai atsakė Liuiljė. — Mums 
rodos, kad miestas turi atsikratyti jūsų, kol neatvyko Viešpaties pasiuntinė. 
Jūs darote Orleanui gėdą. 

Plonos Liuiljė lūpos persikreipė reikšdamos neapsakomą panieką. Jis, 
matyt, irgi laikė ją velnio įrankiu, ir Katrina suprato, kad negali tikėtis šių 
žmonių gailestingumo ar atlaidumo. 

— Ar jūs nebijote sutepti savo sąžinės žmogžudyste? — paklausė ji su 
kartėliu. — Vėl jums sakau: aš nekalta! 

— Tai jau liečia tik jus ir Dievą, moteriške! Dvasininkas ateis pas jus 
rytoj, kad paruoštų susitikti su Juo! 

Seniūnas abejingai suvyniojo pergamentą, užsikišo jį už savo rankovės 
plataus atvarto ir nusisuko. Durys sunkiai užsitrenkė paskui jį ir jo palydo- 
vus. Katrina vėl liko viena visiškoje tamsoje... Tai buvo galas, niekas 
neišgelbės jos dabar! Baisi neviltis apėmė ją, ji parkrito ant šiaudų raudo- 
dama. Ji viena, visiškai viena šioje šaltoje, siaubingoje tvirtovėje! Rytoj 
priešai nuvarys ją mirti... Rytoj! Jai liko gyventi keliolika valandų! 

Ilgą laiką ji gulėjo nejudėdama. Rauda liovėsi ją purčiusi, bet Katrinai 
atrodė, kad jos siela palieka kūną. Ji pajuto stingdantį šaltį ir drebulį... net 
jeigu Pitu dabar grįžtų, ji neįstengtų įvykdyti savo plano. Ji girdėjo, kaip 
Liuiljė įsakė sargybiniams saugoti kamerą ir nesitraukti jokia dingstimi. 
Nieko neįmanoma padaryti! 

Iš lauko sklido stiprus triukšmas. Kamerą pasiekdavo džiaugsmingi 
šūksmai ir dainavimas. Katrina su širdgėla pamanė, kad galbūt miestiečiai 
švenčia jos artėjančią mirtį. Ji gerai atsiminė neapykantos pilnus šūksnius, 
lydėjusius ją tą dieną, kai buvo vedama į Šatlė. Rytoj galbūt bus dar blogiau. 
Jie grūsis išilgai kelio, tyčiosis, įžeidinės ją, drabstys purvais... 

Prieš pat vidurnaktį kameros durys vėl atsidarė. Katrina pašoko, many- 
dama, kad atėjo šventikas, bet tai buvo Arno. Akimirką jis stovėjo ant 
slenksčio žvelgdamas į ją. Paskui labai lėtai užtrenkė sunkias duris ir 
prisiartino prie jos. 

— Atėjau atsisveikinti, — tarė jis kimiai. 

Arno pastatė savo žibintą ant žemės, ir ant sienos išaugo milžiniškas 
šešėlis. Arno stūksojo virš Katrinos galvos, ir žvelgdama į jį iš apačios į 
viršų ji pamanė, kad niekada nematė jo tokio aukšto... ar tokio išbalusio. O 
gal šitas kreidinis blyškumas ir gilios raukšlės ties lūpų kampučiais — tik 
šviesos žaismas? 

Katrinos širdis daužėsi krūtinėje. Ji girdėjo, kaip kraujas bilsnoja smil- 
kiniuose, bet matydama, kad jis stovi, tyliai žvelgdamas į ją, ji nutraukė tylą. 

— Taigi, — lėtai, bet karingai ištarė ji, — mesiras de Monsalvi nuspren- 
dė ateiti atsisveikinti? Kokia garbė! Koks netikėtas tokio išdidaus žmogaus 
dėmesio ženklas! Bet ar galėčiau paklausti, kodėl jūs įsivaizduojate, kad ir 
aš to noriu? Būkite sąžiningas, mesire! Jūs atėjote tik tam, kad pažiūrėtu- 
mėte, kokia mano būklė ir kaip aš ruošiuosi mirti. Na, tada pasakysiu jųms: 
aš laukiu mirties su tokiu džiaugsmu ir laime, kokios jūs ir įsivaizduoti 
negalite, nes ji išvaduos mane nuo jūsų ir į jus panašių žmonių. Dabar viską 
žinote, taigi galite eiti! 

Kapitonas palingavo galvą. Jo gražiame veide nesimatė pykčio, tik 
nervingumas ir netikrumas. 

— Ne.. Dalykas ne tas, — tarė jis pagaliau. — Aš atėjau todėl, kad 
negalėjau įveikti savęs. Kasnakt aš kovoju su troškimu ateiti čia. Dieną aš 
kaunuosi ir pamirštu tave, bet naktis mane nugali... Joje visuomet... tu! Tu 
persekioji mane. Ragana! 

Ji pratrūko juoku, kupinu žiauraus džiaugsmo dėl to, kad ji vis dar turi 
galios priversti jį kentėti. 

— Ragana! — suriko ji. — Ir tai viskas, ką gali pasakyti? O aš maniau, 
tu protingesnis... 

— Ir aš taip pat, — atsakė jis ramiai, be pykčio. — Ir dar aš maniau, jog 
esu stipresnis, bet praėjo jau tiek metų nuo tada, kai apkerėjai mane ir vis 
persekioji. Tu apnuodijai man gyvenimą... Aš neapkenčiu tavęs. Dariau 
viską, kad pamirščiau tave, — vynas, moterys... Aš net ketinau vesti. Ji 
buvo graži, madmuazelė de Severak, švelni ir tyra, ir ji mylėjo mane. Bet 
būdamas su ja aš mačiau tave, aš liečiau tavo rankas, bučiavau tavo skruos- 
tus... Pabėgau nuo jos. Tai buvo šventvagystė — galvoti apie tokią kekšę 
kaip tu, turint greta žavią jauną merginą. Paskui aš vėl grįžau pas ją 
maldaudamas Dievą, kad leistų ją pamilti!.. Bet Dangus buvo kurčias mano 
maldoms, ir mano aistra tau tik dar žiauriau kankino mane. Paskui vargšė 
mergina mirė, ir aš vėl likau vienas. Buvo laikas, kai net norėjau tapti 
vienuoliu... 

Ši mintis Katrinai pasirodė tokia beprotiška, kad ji vėl nusijuokė: 

— Vienuoliu? Tu? Toks išdidus ir negailestingas? 

— Taip, bet aš per daug myliu karą, kad galėčiau būti geras Dievo tarnas. 
Galima suvaldyti išdidumą, bet ne kovos aistrą, kuri yra įgimta, ji yra mano 
kraujuje. Aš vėl atsidūriau kovos arenoje, tikėdamasis, kad mirtis išlaisvins 
mane nuo tavęs, bet mirtis buvo kurčia. 

Katrina lėtai atsistojo. Prigludo prie sienos tarsi ieškodama atramos, 
tačiau akys kaip durklas smeigė jį. Ji niekinamai nusišypsojo: 

— Štai kodėl tu pamanei, kad mirtis gali pasiimti mane? Tai tu privertei 
seniūnus nuteisti mane, kol dar nėra Gokūro, ar ne? 

— Taip, aš. Bet aš nesigailiu. Tu jiems bloga lemiantis ženklas. Jie pakars 
tave su džiaugsmu... 

— O tu? Tu taip pat džiaugsies? Manai, tapsi laisvas? Taip? 

— Taip, taip, — pratarė jis kimiai. 

Katrina prapliupo beprotišku juoku tiesiai jam į veidą, jausdama neap- 
sakomą džiaugsmą, svaiginantį šėlsmą. Koks jis silpnas ir bejėgis! Šimtus 

tūkstančių kartų nelaimingesnis už ją, nors ją jau palietė mirties angelas savo 
sparnu. 

— Ar iš tikrųjų manai, kad mano šešėlis tave mažiau kankins, negu 
prisiminimai apie mane? Nejaugi mano kūnas, pavirtęs pelenais, tavęs 
nebepersekios? Vargšas kvailys! Mirusi aš būsiu šimtus kartų baisesnė. Tu 
mane matysi visur: kiekvienos moters veide, kiekviename kūne, kurį apka- 
binsi; nei amžius, nei liūdesys neturės man jokios įtakos. Ir dar, tavo visi 
norai ir ketinimai bus paženklinti atgaila... 

Tamsiose Arno akyse plykstelėjo pyktis. 

— Atgaila? Nebūk kvaila. Tu užsitarnavai mirtį — atvykai čia, norėdama 
pakenkti. 

— O, užteks tos apgaulės! Po to, kai nulėmei mano gyvenimą, mums 
niekas nebeturi jokios reikšmės. Tu puikiausiai žinai, kodėl aš čia. Žinai nuo 
tos akimirkos, kai priėjau prie tavęs prie Burgundijos vartų. Tu tai žinojai 
būdamas kankinimo kameroje. Žinai, kad aš myliu tave ir esu pasiryžusi 
viskam. Aš galiu visko netekti, nes troškau vienintelio dalyko gyvenime: 
rasti tave ir kartu su tavimi mirti šio miesto griuvėsiuose. 

— Tylėk! — sušvokštė jis. 

— Ne, netylėsiu. Aš dar gyva ir burnos man neužčiaupsi. Šį vakarą 
išsakysiu viską, ką norėjau tau pasakyti per visus tuos metus. Ilgomis 
bemiegėmis naktimis tu girdėsi mano šauksmą: “Aš mylėjau tave, otu mane 
nužudei" 

— Ar užsičiaupsi? 

Jis šiurkščiai griebė ją už pečių ir įniršęs ėmė purtyti; jos galva kretėjo 
tarsi lėlės. Ji suriko. Staiga jis paleido ją, ir ji krisdama ant grindų išsisuko 
koją. Skausmas nusmelkė ją visą. Ji norėjo atsistoti, bet jis puolė, prispaus- 
damas ją prie grindų savo sunkiu kūnu. 

Balsvoje žibinto šviesoje Katrina pamatė įtūžio ir geismo iškreiptą Arno 
veidą. 

— Ne, tu manęs nepersekiosi! Tu mirsi rytoj, o demonus aš išvarysiu iš 
tavęs, ragana, šią naktį! Ištrauksiu visas paslaptis. Permiegojęs su tavimi, aš 
galbūt įsitikinsiu, jog esi tokia pat moteris kaip ir visos... 

Tarp jų prasidėjo įnirtinga, tyli kova. Katrina pešėsi taip atkakliai, tarsi 
nuo to būtų priklausęs jos likimas. Ji buvo vikri ir lanksti kaip ungurys, bet 
Arno —- vyriškis pačiame jėgų žydėjime, o ji tebuvo moteris, išsekusi 
nelaisvėje. Katrina jautė, kaip apleidžia jėgos. Ilgi plaukai apsivijo jos kūną 
tarsi tinklas. Arno sugriebė jos rankas ir užlaužė už nugaros. Katrina neteko 
Jėgų. Arno įsisiurbė į jos lūpas, ir ji pajuto, jog tuoj neteks sąmonės. Arno 

truputį atsitraukė, ir tebelaikydamas jos rankas už nugaros, ėmė plėšti jos 
rūbus. Ji užsimerkė, nenorėdama to matyti, bet girdėjo, kaip sunkiai jis 
kvėpuoja, tarsi ilgą nuotolį bėgęs žmogus. Kieti pirštai skaudžiai spaudė jos 
rankas, ir ji išsilenkė, norėdama ištrūkti, bet jis staiga taip švelniai paglostė 
ją, kad ji nutirpo. Jis vėl ją pabučiavo, ir Katrina pajuto, kaip joje nubunda 
senieji demonai — reiklūs ir išalkę po ilgo išsiskyrimo. Ji viską pamiršo: 
neapykantą, pyktį, artėjančią mirtį — ir atsidavė jam visu kūnu. Ji net 
nepastebėjo, kaip jis atleido jos rankas, ir apkabino jo kaklą. Jis kalbėjo 
kimiu, vos girdimu balsu, kaip per sapną. Lūpomis liesdamas jos veidą, jis 
kuždėjo pakaitomis malonius ir įžeidžiamus žodžius. Užsimerkusi ir pravė- 
rusi burną, ji tylėjo apimta ekstazės... 

Ir įvyko stebuklas. Du žmonės, sutverti vienas kitam, įžiebė stebuklingą 
kibirkštį. Katrina atsidavė karštai kaip niekada ir pajuto tokį malonumą, 
kurio minutė buvo verta viso gyvenimo. 

Kai aistros banga atslūgo, Katrina pavargusi liko gulėti ant grindų. Po 
kurio laiko ji atsimerkė ir pamatė, kaip Arno klupdamas eina prie durų. 

— Arno, — pašaukė ji. 

Jis iš lėto atsisuko ir pravėrė burną lyg kažką sakydamas, bet nepasigirdo 
joks garsas. Tuomet ji švelniai sušnibždėjo: 

— Dabar tu gali eiti, o aš mirsiu su džiaugsmu, žinodama, kad manęs 
niekada niekada nepamirši. 

Kimiai riktelėjęs, jis stumtelėjo duris ir išėjo, palikęs žibintą. Katrina 
girdėjo, kaip jo žingsniai tolsta kalėjimo koridoriais. Katrina skubiai apsi- 
rengė ir atsigulusi užmigo. 

Kai vienas sargybinis atėjo paimti žibinto, rado ją kietai miegančią. 

— Stebuklai! Taip miegoti, kai po kelių valandų tavęs laukia kartuvės! 
— kalbėjo jis draugui. — Tikriausiai ji labai drąsi moteris. 


Penktas skyrius 


Zana 


Išėjęs iš kameros, Arno nė neįtarė, kaip nušvito Katrina, pasijutusi laisva, 
laisva savo dvasia, nepaisant žeminančio įkalinimo ir gresiančios mirties, 
kuri jai bus tarsi palaima. 

Katrina buvo tokia laiminga, kad visai nebebijojo mirties. Vienuolis, 
atėjęs išklausyti priešmirtinės išpažinties, išvydo nežemišką moterį. Ji klau- 
sėsi jo žodžių su šypsena veide. Gerasis vienuolis buvo nepatenkintas. 

Apsipylęs ašaromis Pitu atnešė jai skanių valgių, kurių ji nebuvo raga- 
vusi per pastaruosius mėnesius: pyrago, mėsos ir vyno. Prieš dieną karava- 
nas atplaukė su maistu, lydimas Mergelės asmeninės sargybos. 

— Kai pagalvoju apie iškilmingą Mergelės įžengimą šį vakarą į miestą 
ir apie tai, kad tu negali jos sutikti... — gerasis žmogelis sušniurkštė nosimi. 

Katrina suprato, kad kalėjimo prižiūrėtojas nori ją nuraminti. Vargu, ar 
Mergelė jai gali būti tokia reikšminga, nes ji jau pasirengusi mirčiai. 

Ji buvo visiškai rami, kai ją 8 valandą vakaro įsodino į vežimą, kokiu 
vežamas mėšlas. Greta prisėdo vienuolis, o budelis atsistojo už jos. Lanki- 
ninkų būrio apsuptas kortežas išvažiavo iš Šatlė. 

Aprengta šiurkščia suknele, su užmesta ant kaklo kilpa, Katrina kratėsi 
sutręšusiame vežime. Jos išplėstos akys buvo įsmeigtos į tolį tarsi neregės. 
Ji atrodė nebepriklausanti žemei. 

Vežimas perkirto ištuštėjusį paukščių turgų ir nuvažiavo Mokyklos 
gatve. Beveik visuomet triukšminga gatvė, aplipusi smuklėmis su ryškiomis 
iškabomis, dažnai tampanti spektakliu žiopliams, šį vakarą buvo tyli, nesi- 
matė nė vieno žmogaus. Namų langinės buvo užvertos, o keli atsitiktiniai 
praeiviai taip skubėjo, jog nė nepastebėjo varganos procesijos. Vienas 
sargybinis prakošė: 

— Jie skuba prie Burgundijos vartų, pro kuriuos Mergelė turėtų įžengti 
į miestą. Kodėl seniūnai nepakorė tos moters anksčiau? Tuomet ir mes 
būtume ten... 

— Reikia greičiau visa tai baigti! — pasakė kitas. 

— Tyliau! — sušuko seržantas. 

Tuo metu pasigirdo tūkstančių balsų gaudesys, primenantis bičių spieči- 
aus dūzgimą: Po to linksmai suskambo bažnyčių varpai. 

— Ji įžengė į miestą! — sušuko vienas lankininkas. — Garbė Dievui! 

— Amen, — aidu atsiliepė vienuolis. 

Katrina patraukė pečiais. Ji nepaprastai troško, kad kaip galima greičiau 
baigtųsi šis siaubingas farsas. Kad ir kaip būtų keista, ji mintyse galvojo ne 
apie Arno, o apie Mišelį. Ji tarsi regėjo jo tragišką kelionę į kartuves Sen 
Deni gatvės gale. Bet jį lydėjo minia, o ji buvo viena, ir niekur nesimatė 
vaikų, kurie rizikuodami gyvybe bandytų ją išlaisvinti. 

Ji ėjo į mirtį, lydima vienuolio ir kelių abejingų kareivių. 

Staiga kelias praplatėjo, ir jie įvažiavo į bažnyčios aikštę. Bažnyčios 
bokštai spindėjo tamsioje padangėje. Prie portiko jų jau laukė dvasininkas 
juodais rūbais su dideliu kryžiumi rankose. Tą akimirką Sen Krua varpas 
suskambo virš vargšės moters galvos, liudydamas visuotinę linksmybę. 
Katrinos kūnas įsitempė, reikšdamas įniršį ir protestą. Kodėl šie žmonės 
verčia ją mirti? Savisaugos jausmas prabudo taip staiga ir taip stipriai, kad 
ji net sudrebėjo, ėmė plėštis iš grandinių ir šaukti: 

— Aš nenoriu mirti! Aš nekalta!.. 

Jos balsas nuskendo klegesyje. Atrodė, jog vežimą sutryps nelauktai 
pasirodžiusi minia su fakelais. Per kelias akimirkas aplink prisigrūdo dau- 
gybė žmonių. Vėrėsi namų langai, spinduliuojantys malonią šilkų ir gobe- 
lenų šviesą. Vežimas su Katrina įstrigo minioje, bet niekas nekreipė į ją 
dėmesio. Virš žmonių jūros Katrina matė artėjančią ginkluotą procesiją, 
kurios priekyje jojo vienplaukis raitelis ant balto žirgo. Kaip tik ten ir veržėsi 
žmonės. Katrina suprato, jog tai yra Mergelė Žana, ir tą pačią akimirką 
išnyko neviltis. Plačiai išplėstomis susižavėjusiomis akimis ji stebėjo pa- 
mažu artėjančią merginą. 

Žanos balti šarvai žėrėjo tarsi sidabriniai ir dengė ją nuo galvos iki kojų. 
Viena ranka ji valdė žirgą, o kita laikė iškeltą vėliavą, ant kurios buvo 
išsiuvinėtas Ganytojo, apsupto angelų su baltomis lelijomis, paveikslas. 
Žodžiai “Jėzus Marijos sūnus" buvo išsiuvinėti kitoje pusėje. Bet Katrina 
matė tik tyrą Mergelės veidą žydromis akimis ir trumpų kaštoninių plaukų 
kupetą. Moterys ir vyrai veržėsi prie jos, stengdamiesi paliesti ranką, šarvus 
ar nors žirgo pakinktus. Žana maloniai šypsojosi ir prašė neiti per daug arti, 
kad arklys nesutryptų. Už Mergelės nugaros Katrina išvydo Žaną Orleanietį, 
Ksantrajų, Gokūrą ir daugelį kitų pažįstamų. Arno nebuvo. 

Netikėtai Žana pamatė Katriną. Ji sustabdė savąjį žirgą ir grįžtelėjo į 
Diunua: 

— Pone Bastardai, nejau širdys šiame mieste taip sudiržo, kad vargšę 
moterį siunčiate mirti tada, kai visai džiūgauja? — ištarė ji susijaudinusiu 
balsu, nuo kurio Katriną nupurtė drebulys. 

Diunua paniuro. Jis iš karto pažino Katriną. Apžvelgęs aplinkinius tarsi 
kažko ieškodamas, jis nervingai patraukė pečiais. 

— Aš liepiau šią moterį laikyti kalėjime iki tavo atvykimo, Žana. Daryk 
su ja ką nori. Ji čia atvyko prieš mėnesį, visa apiplyšusi ir kliedinti, bet vienas 
mūsų kapitonas atpažino ją ir pasakė, jog ji esanti aukštuomenės dama, 
Pilypo mylimoji, ir apkaltino ją šnipinėjimu. 

— Tai netiesa! Aš tik norėjau būti ir mirti kartu su šio miesto žmonėmis. 

Katrina taip gailiai pravirko, kad Žana įsmeigė į ją akis. Žanos žvilgsnis 
buvo geras ir nuoširdus, ir Katrina iš karto užmiršo savo nuoskaudas. Kai 
Žana jai nusišypsojo, ji taip pat nedrąsiai šyptelėjo. 

— Koks jūsų vardas? — paklausė Žana. 

— Jūsų malonybe, mane vadina Katrina. 

Šį kartą Žana plačiai nusišypsojo ir linksmai krėstelėjo trumpai kirptą 
galvą. 

— O aš visai nesu kilminga. Esu kaimo mergina, turiu jaunesnę seserį, 
kurios vardas Katrina, toks pat kaip vienos iš mano mylimų šventųjų. 
Kadangi jūsų likimas, regis, priklauso nuo mano sprendimo, tai jūs būsite 
išteisinta. Tikiuosi, kad dėl manęs kas nors pasirūpins jumis. Mes dar 
susitiksime... 

Akimirksniu visi susidomėjo kaline. Ją atrišo ir iškėlė iš dvokiančio 
vežimo, pasodino ant žemės, apgaubė apsiaustu. Atrodė, jog jie ginčijasi dėl 
jos; tie patys žmonės, kurie reikalavo jos mirties, dabar kovojo už teisę ją 
priglausti. 

Žana su būriu skubėjo bažnyčion į vakarines pamaldas. Aukšta, grakšti, 
puošniai apsirengusi moteris priėjo prie jos: 

— Patikėkite kalinę man, Žana, — pasakė ji. — Esu iždininko Žako 
Bušė, kuris siūlo jums apartamentus šiame mieste, motina. Aš ja pasirūpin- 
siu. 

Žana dėkingai šyptelėjo ir įžengė į didžiulę bažnyčią, laikydama iškeltą 
baltą vėliavą. 

Matilda Bušė paėmė Katriną už rankos, ir jos ėmė brautis per minią, 
sklindant pritarimo balsams: 

— Eik, eik, vargšele. Atrodo, tau reikia truputį švelnumo ir dėmesio. 

Katrina judėjo nenoriai. Ji negalėjo atitraukti akių nuo baltos švytinčios 
Žanos, kuri ėjo į bažnyčios galeriją. Matilda nusišypsojo: 

— Na, dabar eime, — pasakė ji. — Mes greitai ją pamatysime, nes ji 
gyvens musų namuose. 

Išgirdusi tai, Katrina klusniai nusekė paskui savo gynėją. Einant pro 
bažnyčios prieglaudą, jos akys užkliuvo už angelo didžiuliais sparnais, 
klūpančio prieš vartus. 

— Labai seniai, kai aš buvau maža mergaitė, — pasakė ji tyliai, — čigonė 
išbūrė, jog aš sutiksiu angelą. Ar jūs, ponia Matilda, nemanote, kad Žana ir 
yra angelas? 

Matilda kelias sekundes švelniai žvelgė į savąją viešnią, netikėtai paju- 
tusi jai simpatiją. 

— Aš tuo įsitikinusi, — iškilmingai tarė ji. 

Karaliaus iždininkas Orleane Žakas Bušė gyveno šalia Renjaro vartų. 
Pastatas buvo aukštas ir didingas, o įmantrūs frontonai, subtilūs langų ir 
stogo papuošimai bylojo apie šeimininko turtingumą. Pro viršutinius langus 
matėsi anglų stovykla. Tolumoje tarp Luaros ir Šiaurės vartų Solsberio ir 
Sofolko žmonės pastatė penkis gynybinius įrenginius — su bokštais ir 
aikštelėmis. Aukščiausiame iš jų plevėsavo Šrusberio grafo Džono Talboto 
vėliava. 


Ponia Matilda parodė šį bokštą pro savo miegamojo langą. Nors jau 
temo, bet dar buvo galima įžvelgti anglų stovyklos įvairiaspalves palapines, 
kurios margavo tarp įtvirtinimų. Išdeginta apylinkė atrodė tarsi nuplikusi 
galva. 


— Jiems blogiau, negu mums, — tarė naujoji Katrinos draugė, rodydama 
į didįjį bastioną. — Normaliai pavalgyti jie gali tik labai retai. O mes 
šiandien vakare Žanos dėka gerai pasilinksminsime! 


Katrina jautėsi atsigaunanti po slogaus sapno. Gerosios šeimininkės 
džiaugsmas neturėjo ribų, ir Katrinai ji priminė Ermengardą de Šatovilen. 
Matilda Bušė su malonumu savo viešnią vadino “mano brangioji grafiene", 
tarsi pamiršusi, kad dar prieš valandą jai grėsė mirties bausmė. 


Katrina vėl pajuto gyvenimo džiaugsmą. Nors visi tarnai buvo užimti 
pokylio ruošimu, Matilda paliepė dviem merginoms pripilti vonią karšto 
vandens ir paruošti kambarį. 


Gulėdama kvapnioje vonioje, Katrina galvojo, jog tokio malonumo ji 
seniai nebuvo patyrusi. Karštas vanduo, kvapnus muilas — viskas atsirado 
tarsi burtininko lazdelei mostelėjus. 


Šalto vandens ąsotis, kurį Pitu atnešdavo į kamerą kiekvieną rytą, dabar 
jai atrodė tolimas prisiminimas. Gerai išsimaudžiusi, Katrina pasijuto žvali 
1r energinga. Plono batisto marškiniai, raudonai rudos spalvos šilkinė suk- 
nelė (ji buvo didoka, bet Katrina vikriai keliais smeigtukais pritaikė ją prie 
savo figūros) štai ir naujoji Katrina. Kol merginos aikčiodamos ir 
susižavėjusios šukavo jos ilgus plaukus, Katrina mintyse perkratė savo 
nemalonius prisiminimus ir nutarė, jog jie liko toje vonioje, kurią merginos 
ką tik išnešė. 


Matilda, įžengusi į kambarį, net aiktelėjo. Prireikė tik valandos, kad 
vargšas padaras, pasmerktas mirti, virstų gražia, jauna ir elegantiška mote- 
rimi. Ji nesusilaikė ir priėjusi apkabino Katriną. 

— Mano brangioji grafiene, aš negaliu jumis nesižavėti! Dabar pradedu 
suprasti... Atvirai kalbant, aš nustebau išgirdusi, jog kažkoks beprotis įsi- 
vaizdavo jus esant priekabiojo hercogo mylimąja! 

— Na, ką jūs! Aš jau nesu hercogo mylimoji, — atsakė šypsodamasi 
Katrina. — Kada nors jums viską papasakosiu. Jūs man labai gera, ir aš viską 
papasakosiu. 

— Nesirūpinkite. Mes jumis labai džiaugiamės. Aš, kaip ir Mergelė, 
labai greitai supratau, kad čia įvyko kažkoks siaubingas nesusipratimas. 
Eikime, noriu jus supažindinti su ja, girdžiu, procesija artėja. 

Iš tikrųjų vėl atgijusio miesto garsai buvo vis labiau girdimi. Matyt, Žana 
išėjo iš bažnyčios ir pasuko link namų. Katrina atsisakė. 

— Ne, tik ne šį vakarą. Aš labai susijaudinusi, o rytoj pati pulsiu prie 
Žanos kojų ir padėkosiu jai. 

Kaip tik tuo momentu pasirodė suprakaitavęs raudonas Margaritos Bušė 
veidas. Ji sveikindamasi nusišypsojo Katrinai ir pasisuko į anytą: 

— Ji jau čia! Prašau, eikime. Negaliu gi aš viena ją pasitikti. 

— Kada gi pagaliau, Margo, nustosi bijoti Žanos, — paprieštaravo 
Matilda. — Juk ne gaujos vadą priimi, o gražią, švelnią, malonią jauną 
merginą... 

— kurią čionai atsiuntė pats Dangus! Tai juk ne mažiau pavojinga, 
negu susitikti su viso nusikaltėlių pasaulio vadais! 

Abi moterys išbėgo, palikusios Katriną vieną. Žana su palyda artėjo prie 
namų. Katrina priėjo prie lango. Mergelė kaip ir anksčiau jojo ant žirgo, bet 
vėliavą jau nešė jos pažas Žanas d'Olonas, o ji spaudė ištiestas į ją rankas 
ir bučiavo vaikučius. 

Už jos jojantys kapitonai šypsojosi. Tik vienas iš jų atrodė niūrus, jojo 
įsistebeilijęs į žirgo ausis. Katrina pažino Arno, ir jos širdis suspurdėjo 
krūtinėje. Jis atrodė tarsi belaisvis, velkamas nugalėtojų vežimo, ir Katrinai 
parūpo: ar jis žino, kad Žana ją išgelbėjo? Įdomu, ar jam liūdna sužinojus, 
kad Katrina laisva, ar jį kankina sąžinė ir atgaila? Tikra kankynė turėjo būti 
jo prisiminimai apie praeitą naktį. Katrina šypsojosi. Kaip gera gyventi! Ji 
sugebės išblaškyti visus tarp jų seniai atsiradusius nesusipratimus. 

Netikėtai ją apėmė keršto troškimas. Iš tikrųjų, jos jausmai jam buvo 
gana prieštaringi. Ji ir mylėjo, ir neapkentė to žmogaus, kuris šaltakraujiškai 
pasiuntė ją mirti, o paskui visiškai pametė galvą, aistringai ją myluodamas. 
Jo niūrus liūdesys sukėlė Katrinai pikdžiugiškų jausmų. Dabar jo eilė 
kankintis, ir išdidumas čia jau negalėjo padėti Arno. 

Visiems įėjus, kai namai prisipildė triukšmo ir balsų, Katrina pasitraukė 
nuo lango ir prigulė ant lovos. Šį vakarą ji būtinai turi susitikti su Arno, 
tačiau širdies gilumoje jautė baimę. Kaip jis reaguos, išvydęs ją gyvą? 
Katrinai Arno buvo neįmenama mįslė. Jau du kartus ji jam atsidavė taip 
karštai ir aistringai, kad jis negalėjo to nepastebėti. tad kodėl gi jis persekiojo 
ją su tokia baisia neapykanta, net siuntė į kartuves? Be jokios abejonės, jis 
bijojo jos, bijojo to pašėlusio geismo, kurį ji sukeldavo. Jis įtikino save, kad 
ji yra blogis, nuo kurio reikia išsivaduoti. 

Katrina stengėsi likti ištikima jam. Kai jie susitiko pirmą kartą, o tai 
įvyko keliaujant į Flandriją, jis neslėpė savo susižavėjimo. Jis nuolat galvojo 
apie ją, apie jos grožį. Jis laikydavo ją savo glėbyje, geisdamas jos, ir visai 
nesidomėjo jos asmeniniu gyvenimu. Bet likimas, sujungęs abu meilės 
siautulyje, juos tuoj pat ir išskyrė. Kaip siaubinga, kad viena, ką jis prisiminė 
iš savo brolio mirties aplinkybių, tebuvo Legua vardas. Paryžiuje gyveno 
daug žmonių su tokia pavarde, tačiau tarp jų vienintelis — pusbrolis Toma 
— žiauriai nužudė brolį Mišelį. Kaip atsitiko, kad Arno nebuvo girdėjęs apie 
mažą paryžietę, dalyvavusią šiuose įvykiuose? Nejaugi niekas jam nepapa- 
sakojo apie juvelyrą, priglaudusį jo brolį ir dėl to pakartą, apie bejėgį vaikutį, 
išdrįsusį maldauti žmonių minios pasigailėti jauno žmogaus? 

Galvodama apie tai Katrina tarsi suprato Arno ir mėgino jį pateisinti. 
Kodėl Arno turi ja tikėti po viso to, kas įvyko? Ji kilusi iš šeimos, kuriai 
Arno privalėjo keršyti. Vis dėlto, sutikęs ją prie Araso sienų pamiršo kerštą, 
nes pamilo ją. 

Kas gi atsitiko? Laužant riterių garbės įstatymus, Arno buvo suimtas ir 
įmestas į kalėjimą. O kai jį išvadavo, jis Katriną pamatė Pilypo lovoje — 
reginys, kuris, žinoma, gerų jausmų nesukėlė. Ir pagaliau dabar, kai jis 
pamatė ją Orleane, kaip galėjo patikėti, kad ji atėjo, norėdama būti su juo. 
Žmogui, šešis mėnesius atlaikiusiam miesto apsuptį, alkanam ir pavargu- 
siam, jos kelionė turėjo atrodyti įtartina... 

Pamažu Katrina mintyse darėsi vis nuolaidesnė Arno. Dabar jį suprato. 
Tačiau ji negalėjo dovanoti už tą neapykantą, kurią jis parodė. Galbūt juo 
dėta ji jaustų tą patį... Katrinai galbūt geriau reikėjo jo atsisakyti. Dabar ji 
suvokė, kad visa tai tik svajonė. Jis niekuomet neatleis moteriai, kuria 
nepasitiki. Katrina pajuto silpnumą ir bejėgiškumą... 

Su didžiausiu vargu ji nusirengė ir susiruošė gulti, kai pasirodė labai 
susijaudinusi ponia Matilda. 

— Jūs nepatikėsite! Žana atsisakė vakarienės! — sušuko ji. — Mesjė 
Žanas ir kapitonai pavakarieniavo karališkai, o Žana suvalgė tik kelis 

gabalėlius duonos, išmirkytos vandenyje. Jos dvasininkas, brolis Žanas 
Pekerelis, pasakė man, kad ji apskritai retai kada valgo. 

Gerosios moters balse skambėjo toks susirūpinimas, kad Katrina nega- 
lėjo susilaikyti nenusišypsojusi. 

— Aš, kaip ir jūs, nieko nežinau apie Dievo pasiuntinę, — ramiai 
paaiškino ji. — Mums dar daug ką reikės sužinoti... 

Matilda Bušė, kuri, matyt, nepatikėjo tuo, ką išgirdo, tik iškilmingai 
palinksėjo galvą, pridengtą aukštu dviragiu apdangalu. 

— Jūs iš tikrųjų manote, kad ji buvo tik paprasta kaimo mergelė? Ar 
matėte, kaip ji sėdi balne? Koks kilnumas ir pasitikėjimas! Jos ginklanešys, 
mesiras d'Olonas, sakė man, kad paskutiniame turnyre ji buvo sukryžiavusi 
eitis dvikovoje su hercogu d'Alansonu ir hercogas buvo priblokštas jos 
meno. Argi tai ne stebuklas? 

Geroji moteris galėjo valandų valandas tarškėti apie su Žana susijusius 
stebuklus, bet Katrina beveik nieko negirdėjo. Jos dėmesį patraukė iš toli 
sklindantis vyriškas balsas. Nuo to šiurkštaus ir šilto tuo pat metu balso jai 
per nugarą nubėgo skruzdėlės. Šeimininkei išėjus, Katriną vėl apėmė nevil- 
tis ir liūdesys. Ji visiškai buvo sutrikusi, nežinojo, ką daryti. Gal reikėtų 
sukaupti stiprybę ir visam laikui atsisveikinti su Arno?! 

Kitą rytą Katrina pabudo nuo garsių balsų gatvėje — plūdimosi ir 
prakeiksmŲ. Greitai numetusi apklotą, ji nubėgo prie lango. Taip, tai buvo 
Arno. Jis smarkiai ginčijosi su iždininku Bušė. Abu taip garsiai šaukė, kad 
Katrina iš pradžių nieko nesuprato, apie ką kalbama. Bušė užtvėrė kelią 
kapitonui. 

“— Prisiekiu Romos popiežiaus žarnomis, — šaukė sužvėrėjęs Arno, — 
aš priversiu praleisti. Maniau, kad pasileidėlė jau mirusi, o dabar sužinau, 
kad ji yra jūsų name, ir dar kaip brangi viešnia. Tokio pažeminimo neįma- 
noma pakelti! 

Bušė jau norėjo atsikirsti, bet čia pasigirdo toks pat energingas kaip ir 
kapitono balsas. Katrina matė, kaip Žana, išbėgusi iš namo, sučiupo Arno 
už pečių ir ėmė purtyti kaip kriaušę. 

— Mesire! — šaukė Žana. — Kaip jūs drįstate tarti Aukščiausiojo vardą 
be reikalo? Sakau jums, jūs iš čia nepajudėsite, kol neatsiimsite savo žodžių! 

Arno neteko žado — jis nebūtų labiau nustebęs, net jei būtų išvydęs žaibą 
giedrą dieną. Jaunos merginos valdingas tonas ir stipri ranka, regis, prablai- 
vė įtūžusį kapitoną. Dievo pasiuntinė nebuvo piemenė! Bet ir Arno buvo iš 
tų, kurie negreit pasiduoda. 

— Aš, kapitonas de Monsalvi, noriu įeiti ir įsitikinti, kad teisingumas 
nugalėjo! — sušuko jis. 

— Jei net būtumėte karalius, be metro Bušė leidimo negalite čia įeiti. 
Viskas, ką aš norėčiau išgirsti, tai jūsų prašymą Aukščiausiojo atleisti už 
įžeidimą. Daugiau mes neturime apie ką kalbėtis. Na, klaupkitės! 

Klauptis? Mergelė iš tikrųjų įsakė jam klauptis? Katrina negalėjo patikėti 
tuo, ką išgirdo. Dar labiau ji nustebo išvydusi, kaip Arno, kurio veidas iš 
raudono tapo numirėlio spalvos, suklupo ant grindinio ir ėmė melstis. Ji 
liūdnai pagalvojo, kad šis pažeminimas tik padidins jo neapykantą jai. 

Kai nusidėjėlis baigė maldą, Žana grįžo į namą, ir kaip tik tuo momentu 
pasirodė Ksantrajus;jį lydėjo kitas kapitonas, gerokai senstelėjęs, bet toks 
pat didingas ir rūstus, primenantis jautį. Pamatę Arno, klūpantį viduryje 
gatvės ir besimeldžiantį, jie sustingo ir vienu metu pratrūko garsiai juoktis. 

— Norėčiau žinoti, ko jūs juokiatės kaip idiotai! — įniršęs sušuko Arno. 

Jo karinga išvaizda nė kiek nesujaudino karių ir tik vyresnysis, sekundei 
stabtelėjęs, metė trumpą pastabą: 

— Taip, drauguži, Mergelė gerokai ištrinko tau galvą. Atrodo, kad tu 
galų gale turėsi globėją. 

— Kertu lažybų, La Girai, kad ir tu to paties prašaisi. Niekas kitas visoje 
armijoje taip bjauriai nesikeikia kaip tu. Dar pažiūrėsime, ką Žana pasakys, 
išgirdusi tavo repertuarą. Kodėl gi mums nesusilažinus? 

— O dėl ko? — įtariai pasiteiravo gaskonas. 

— Dėl tavęs! Kertu lažybų iš šimto auksinių ekiu, kad ji tave pasiųs 
išpažinties! 

La Giro juokas sudrebino orą. Jis net apsiašarojo ir vis plojo rankomis 
sau per šlaunis. Etjenas de Vinjolis, pramintas La Giru pikčiurna dėl savo 
baisaus charakterio, vos neplyšo iš juoko. 

— Sutinku! — rėkė jis. — Gali jau dabar pradėti skaičiuoti pinigus. 
Pasiųsti mane išpažinties? Kodėl gi šito negali padaryti Šventasis Tėvas?... 

— Bet Žana tai padarys. Ir tu, mano drauge, jai paklūsi. Paklūsi dėl to, 
kad kitaip neįmanoma, pamatysi... 

Tai pasakęs, Arno pažvelgė į viršų 1r pamatė Katriną, stovinčią prie 
lango, — auksinės kasos driekėsi per jos baltą palaidinę. Jis pabalo ir 
nusisuko. Po to atkišo Ksantrajui ranką ir pasakė: 

— Gerai, baikime. Žana su šia moterimi gali daryti ką nori. Geriausia 
būtų, jei ją pasiųstų velniop... 

— Žana? Velniop? Tu mane stebini! — sušuko La Giras. 

Ksantrajus šyptelėjo ir nusilenkė Katrinai. Jo šypsena truputį ją nurami- 
no, bet Arno žodžiai deginte degino. Matyt, Ksantrajus yra šiek tiek jai 
palankus, ir Katrina susimąstė, ar jis turi įtakos Arno. Gal Ksantrajus ką nors 
žino apie tikruosius Arno jausmus. Katrina nusprendė pirmai progai pasi- 
taikius pakalbėti su juo. 

Visą dieną ji stebėjo Žanos D' Ark veiklą. Žana kerėjo ir traukė ją kaip 
nė viena moteris iki šiol, ir Katrina net Arno primiršo. Kai mintys vėl grįžo 
prie jo, Katrina stengėsi išmesti jį iš galvos, nes jaudinančių meilės scenų 
prisiminimai Žanos akivaizdoje glumino Katriną. Kilni ir naivi mergina iš 
Lotaringijos, Žana, nepaisant jai rodomo didžiulio dėmesio, išliko paprasta 
ir kukli. Ji spinduliavo džiaugsmą, gilų ir nuoširdų, bet reikalui esant, tuoj 
pat įniršdavo kaip ir bet kuris kapitonas. Tą rytą po mišių, kurias laikė Žanas 
Pekerelis Matildos Bušė koplyčioje, Žana degė nekantrumu. Ji buvo pasi- 
rengusi tuojau pat pulti į mūšį, o Diunua atsargumas ją erzino. Bastardas 
manė, jog saugiau yra palaukti, kol iš Blua atvyks pagrindinės armijos jėgos. 

Bet Žana, tikra lotaringietė, buvo užsispyrusi kaip ožka. Su Matilda 
pasislėpusi už durų Katrina išsigandusi klausėsi, kaip didžiojoje salėje 
audringai vyko karo tarybos susirinkimas. 

Žana, remiama La Giro, Ksantrajaus, Iljero ir Monsalvi, pasisakė už 
nedelsiamą ataką, o Bastardas, Gokūras ir de Gamašas reikalavo laukti 
pastiprinimo. Žodis po žodžio tarp Gamašo ir Mergelės kilo aršus ginčas. 
Žana buvo karo vadas ir neleido abejoti jos įsakymais. Gamašas, netekęs 
kantrybės, pavadina Žaną “paprasta mergiote" bei pareiškė atsisakąs savo 
pareigų. Jis vos pabėgo nuo Arno, kuris prišokęs norėjo įžeidimą suvaryti 
jam atgal į gerklę kardo ašmenimis. Didžiausiomis pastangomis Diunua 
nuslopino bręstantį skandalą. Jis garsiai išbarė Gamašą, apšaukė Žaną ir galų 
gale privertė juos apsikabinti. 

Buvo nutarta, kad Bastardas ir Žana vyks į Blua ir bandys pagreitinti 
armijos persikėlimą, be to, Žana parašys laišką anglams, o jai padės Žanas 
Pekerelis. Ksantrajus tuo metu išėjo iš salės ir akis į akį susitiko su Katrina. 

— Mesire, — maldaujamai ištarė Katrina, — aš norėčiau su jumis 
pasikalbėti! Ar galėčiau jus sutrukdyti vienai minutėlei? 

Jis nusivedė ją prie lango ir įsitikinęs, kar jie yra vieni kambaryje, 
paklausė: 

— Kuo galėčiau jums padėti, gražuole? — plačiai nusišypsojo jis. 

— Pirmiausia noriu jums padėkoti, — pasakė Katrina. — Prižiūrėtojas 
papasakojo man, kad tik dėl jūsų mano įkalinimas buvo sušvelnintas. Aš 
gaudavau užtektinai maisto, nebuvau surakinta grandinėmis 1r... 


77 


— Daugiau nė žodžio. Jūs man nesate skolinga. Aš dariau tai, ką liepė 
mano protas. Ar jūs neprisimenate mūsų išlaisvinimo iš Araso kalėjimo? 

Katrina nusivylusi atsiduso: 

— Štai dėl ko? O aš maniau, kad jūs tikite mano nekaltumu! Maniau, jūs 
norėjote man padėti tik todėl, kad mesiras Arno neteisingai elgėsi su 
manimi. 

— Galbūt ir dėl to. Aš niekada netikėjau jūsų “misija" Jūs atrodėte 
pasigailėtinai! Tik pykčio apakintas Arno galėjo taip suklysti. Kadangi jis 
nenorėjo girdėti jokių teisinančių jus Žodžių, aš stengiausi padėti kuo 
galėdamas. 

— Jūs net neįsivaizduojate, kaip aš jums dėkinga. Jeigu ne jūs, jis būtų 
suplėšęs mane į gabalus. Juk jis neapkenčia manęs. 

Ksantrajaus veidas tapo keistai mįslingas. Jis dvejojo, tarsi eidamas 
plonu ledu. 

— Atvirai kalbant, nežinau. Atrodo, jis jūsų ir neapkenčia, ir 

— Ir? — aidu atsiliepė Katrina. 

— Ir vis dėlto jis elgiasi keistai. Ar žinote, kodėl jis nė neįtarė apie jūsų 
išlaisvinimą iki šio ryto? Todėl, kad praėjusią naktį prisigėrė iki sąmonės 
netekimo. Jis lenkė taurę po taurės ir visą laiką tarsi gėrė už kažką nemato- 
ma. Jį išnešė auštant, beveik bejausmį ir apsiverkusį kaip vaiką. Jis kažką 
bambėjo, ir aš esu beveik tikras, kad girdėjau jūsų vardą. Gal jis jūsų ir 
neapkenčia, bet galiu prisiekti, kad myli jus kur kas labiau. 

Iš salės pasigirdo Iljero valsas — jis reikalavo vyno. 

— Einu! — atsiliepė Ksantrajus. Po to jis paėmė, Katrinos ištiestą ranką 
ir sulaikęs ją tyliai paklausė: — Juk jūs mylite jį kaip anksčiau? | 

— Labiau už viską pasaulyje! Labiau už gyvenimą! — sušuko ji taip 
aistringai, kad Ksantrajus nusišypsojo. 

— Jis — laimės kūdikis. Laimingesnis, nei pats supranta. Tad paklausy- 
kite, nuostabioji Katrina. Arno yra bukas ir užsispyręs asilas, bet jo širdis 
labai švelni, nors jis elgiasi kaip laukinis. Jei jūs jį mylite taip, kad esate 
viskam pasiryžusi, ir gyvenate tik viltimi, kad sugrįš, tai gal ir turite šansų. 
Ateis diena, kai jis nebegalės kovoti ir su savimi, ir su jumis. 

— Dar šį rytą jis norėjo mane pakarti! 

— Galbūt ir būtų taip padaręs, jei būtų prasiveržęs. Bet reikėjo matyti jo 
veidą, kai jis išgirdo, jog Žana jus išgelbėjo. Arno veidas negali meluoti. Aš 
jums prisiekiu, kad mačiau plykstelėjusį džiaugsmą... 

Ksantrajus daugiau nieko nepasakė. Jis išėjo palikęs užsisvajojusią Kat- 
riną. Jo kalba įžiebė mažytę vilties kibirkštį, kuri taip nenoriai miršta 
mylinčioje širdyje... 

Kol vyrai didžiojoje salėje gėrė vyną, Žana atėjo pas moteris, kad šios 
padėtų užsivilkti šarvus. Matilda, Margarita ir Katrina sukosi apie ją, jungė 
atskiras šarvų dalis. Atsiklaupusi Katrina padėjo apsiauti baltus, batus. 
Staiga ji pakėlė akis ir paklausė: 

— Kodėltu velkiesi šarvus, Žana? Juk šiandien nedalyvausi mūšyje. Esu 
įsitikinusi, kad neketini pulti viena! 

Žana nusijuokė. 

— Šiuo metu aš noriu tik vieno — palydėti pasiuntinius iki pagrindinio 
tilto ir gauti naujausių Žinių. 

Abu Žanos heroldai, Hijenas ir Amblevilis, gavo įsakymą perduoti jos 
laišką Tolbotui. 

— Žana, — sušnibždėjo Katrina, laikydama jos pirštinaitę, — aš norė- 
čiau eiti su tavimi. Įsakyk parūpinti man kokį nors vyrišką rūbą. Aš galėčiau 
tave lydėti kaip ginklanešys. 

— O, mano kapitonai išeitų iš proto, pamatę tokį žavingą pažą! — 
šyptelėjo Žana. - Ne, Katrina, eik ant tvirtovės pylimo ir viską matysi. 

Katrina atsiduso, bet nebesiprašė. Ji matė, kaip Žana išjojo kartu su 
kapitonais, su jais buvo ir Arno. Jis buvo atsidavęs Mergelės šalininkas. Be 
to, Katrina tikėjo, kol Arno yra kartu su Žana, jam nieko blogo neatsitiks. 
Ja galima pasitikėti... 

Katrina stovėjo ant tvirtovės pylimo lyg įbesta ir stebėjo juos, kol jie vėl 
grįžo į saugią vietą. Namuose ji užtiko Žaną pilnomis ašarų akimis. Anglai 
į jos laišką atsakė užgauliojimais, išvadino ją kekše. Bet blogiausia, kad jie 
į nelaisvę paėmė vieną iš jos heroldų. Amblevilis grįžo vienas. Anglai 
sučiupo Hijeną ir pagrasino sudeginsią jį gyvą. 

— Prašau man leisti, — sušuko Arno. — Aš jį atsiimsiu!. 

— Ne! — suriko Katrina tokiu veriančiu balsu, kad visi sužiūro į ją. 

Ji paraudo iš gėdos, o tai pastebėjęs Arno išdidžiai nusisuko. Ji pasislėpė 
už plačios ponios Matildos nugaros, norėdama tik vieno — kad žeinė čia 
pat prasivertų... Žana jai nusišypsojo. 

— Tu turi sugrįžti, — pasakė ji, kreipdamasi į Amblevilį, kurio veidas 
nuo išgąsčio tapo pelenų spalvos. Žana patapšnojo jam per petį. 

— Eli, jie tavęs neužmuš! — sušuko ji. — Pasakyk Talbotui, kad aš 
kviečiu jį į dvikovą prie miesto sienų. Jei jis mane nugalės, tai tesudegina 

mane kartu su Hijenu. Jei aš laimėsiu, anglai turės nutraukti miesto apsuptį 
ir pasišalinti. 

Čia įsikišo Diunua: 
yra didis vadas ir garbingas riteris ir niekada nesutiks kautis su moterimi. 
Aš manau, kad Amblevilis turėtų pasakyti tik tiek: jei kas nors atsitiks su 
Hijenu, mes taip pat pasielgsime su visais belaisviais ir net su tais, kurie 
pateks į mūsų rankas. 

Diunua pasirodė esąs teisus. Valanda vėliau Amblevilis grįžo kartu su 
Hijenu, ir Žana su visais namiškiais išvyko į bažnyčią padėkoti Dievo 
Motinai. Tarp lydinčiųjų buvo Katrina, Margarita ir Matilda. 

Mišioms pasibaigus ir visiems grįžtant namo, Katrina pastebėjo, kaip 
vienas iš Mergelės kapitonų įkyriai sekioja ją žvilgsniu. Taip įkyriai, kad ji 
pasijuto nejaukiai, nors, tiesą pasakius, tai buvo ir malonu. Pirmą kartą po 
tiek laiko į ją buvo žiūrima geidulingai. Tai įkvėpė jai daugiau pasitikėjimo. 

Vyriškis, atkreipęs į save jos dėmesį, buvo aukštas, gal dvidešimt pen- 
kerių metų amžiaus. Jo plaukai ir trumpa barzda, rėminanti rūstų, kilnų 
veidą, buvo melsvai juodos spalvos. Tamsios akys žybčiojo kaip anglys, o 
plonos raudonos lūpos buvo tarsi žaizda išblyškusiame veide. Katrina 
virpėdama paklausė Matildos: 

— Kas šis niūraus veido riteris? 

Senoji dama, metusi žvilgsnį, paniuro ir paspartino žingsnį: 

— Žilis de Rė, bretonas. Pasakojama, kad jis pasakiškai turtingas, bet 
žiaurus. Jo senelis, senasis plėšikas Žanas de Kraonas, nepripažįsta jokių 
įstatymų, išskyrus savuosius. Visas miestas tik ir kalba apie jaunojo plevėsos 
išlaidumą ir žiaurumą. Jis gyvena “Mauro galvoje" kartu su Agnese Gros- 
viljen, kuri negali apsispręsti: ar girti jį už dosnumą ar peikti už išlaidumą. 
Pasakojama, kad jis yra suviliojęs jaunų mergaičių... ir net berniukų! Man 
jis visai nepatinka ir aš tau patarčiau vengti jo. 

Tačiau Katrina negalėjo pamiršti jaudinančių Žilio de Rė žvilgsnių, kurie 
persekiojo ją iki pat vėlumos. Visi jau buvo sumigę, o Katrina dar ilgai 
blaškėsi lovoje. Ji girdėjo Žano d'Olono, miegančio prie Matildos ir Mar- 
garitos Bušė durų, knarkimą. 

Abu jos pažai — jaunutis Raimonas ir nutrūktgalvis Luji de Kutas, — 
miegojo koridoriuje, tačiau net ir tai negalėjo jos nuraminti. Artėjant vidur- 
nakčiui Katrina staiga išgirdo įtartiną bruzdesį už praviro lango, lyg kas liptų 
siena. 

Katrina pašoko ir puolė prie lango, atsargiai iškišo galvą, stengdamasi 
likti nepastebėta. Ji aiktelėjo ir užspaudė burną ranka, kad nesuriktų iš 
netikėtumo: ten, apačioje, vyriškis lėtai, bet atkakliai ropštėsi beveik lygia 
siena. Gamta jį apdovanojo katės vikrumu, jis lengvai kopė aukštyn. Žino- 
ma, jis būtų greitai pasiekęs Katrinos langą, jei netikėtai nebūtų pasirodęs 
kitas vyriškis, kuris tą pačią akimirką puolė vyrą ant sienos. Šis, sugriebtas 
už kojų, riktelėjo ir žnektelėjo žemėn. Vėl pasirodęs vyriškis užgriuvo jį. 
Užvirė smarki kova, ir Katrina nežinojo, ką daryti — tylėti ar šauktis 
pagalbos. Pamažu jos akys apsiprato su tamsa ir ji galėjo matyti, kad abu 
vyriškiai yra vienodo ūgio ir stiprūs. Jie pakaitomis atsidurdavo vienas ant 
kito, o dėl tamsių rūbų negalima buvo jų atskirti. Ji tik girdėjo sunkų 
šnopavimą. Netikėtai blykstelėjo durklas ir vienas iš priešininkų suriko iš 
skausmo. Katrina jau norėjo šaukti, bet staiga virš jos atsidarė langas ir 
Žanas Bušė su naktiniu chalatu ir žvake rankoje persisvėrė per jį. Aukštai 
iškėlęs žvakę, jis dairėsi aplinkui, norėdamas suprasti, kas darosi. 

— Eli, jūs! — riktelėjo. — Kas čia vyksta? 

Šitokio posūkio priešininkai nesitikėjo. Tarsi susitarę, jie atšlijo vienas 
nuo kito ir nubėgo į priešingas puses: vienas upės, kitas — Banjero vartų 
link. Skubių žingsnių aidas nutilo. Metras Bušė patraukė pečiais ir dingo 
kambario tamsoje. Šviesa užgeso. Susimąsčiusi Katrina grįžo į lovą. Ji buvo 
tikra, jog iš barzdos atpažino mesirą de Rė, bet kas buvo tas kitas? 

Po kurio laiko ji vėl pašoko lovoje. Širdis siaubingai daužėsi. Tas pats 
triukšmas... vėl tas pats triukšmas. Ji įtempė klausą ir ėmė stebėti langą. 
Užgniaužusi kvapą ir klausydamasi vos girdimų garsų, išpilta šalto prakaito, 
rankomis glamžydama naktinius marškinius, svarstė, ar tai tas pats vyriš- 
kis... ar kitas? Ji buvo taip išsigandusi, kad negalėjo pajudėti. 

Kai lange pasirodė kažkieno galva, Katrina pravėrė burną, norėdama 
sušukti, bet riksmas įstrigo gerklėje. Tamsus šešėlis persivertė per palangę 
ir be jokio garso, tarsi katė, nušoko į kambarį. Artėjantis pavojus privertė 
Katriną atsitokėti. Ji pašoko iš lovos ir puolė prie durų, bet jos peniuaro 
šiugždesys privertė suklusti nekviestą svečią. Jis puolė prie jos ir apkabino 
per liemenį. 

Katrina pajuto, kaip ją spaudžia stiprios ir godžios rankos. 

Ji pažino jas. 

— Arno! — iškvėpė ji, bet jis nieko neatsakė. Ji pakluso nenusakomam 
aistros antplūdžiui, kuris tarsi potvynis užliejo ją, ir aistringai prigludo prie 
jo, atsakydama į pabučiavimus. Tamsus kambarys ėmė suktis, ir ji kojose 
pajuto silpnumą, bet jis pagriebė ją į glėbį ir paguldė ant lovos. Naktis 

užklojo abu meilužius, tamsoje tesigirdėjo dejonės ir atodūsiai. Kai Arno 
pabudo, jis ir toliau neištarė nė žodžio, bet vėl stipriai apkabino Katriną. Ji 
negalėtų pasakyti, kas tą naktį buvo vergas, o kas ponas, taip beprotiškai jie 
atsidavė vienas kitam. 

Pajutusi, kad Arno ruošiasi išeiti, Katrina ištiesė į jį rankas, norėdama 
sulaikyti, bet apčiuopė tik tuštumą. Ji atsisėdo ir pamatė siluetą lange. Po 
akimirkos jis dingo. Ji atsilošė į pagalvę. Dabar Arno galėjo ją palikti. Jos 
laimės taurė buvo išgerta iki dugno. Rytoj vėl nauja diena, ir ji vėl pamatys 
jį. Daugiau neverta galvoti apie bėgimą į Burgundiją. Ksantrajus buvo 
teisus, bet mūšis gal bus trumpesnis, negu jis mano. Atrodo, Arno jau 
pasirengęs kapituliuoti. 

Likusią nakties dalį Katrina praleido svajodama, mintyse statydama oro 
pilis, ir kiekviena nauja buvo ištaigingesnė už ankstesniąją. 

Bet kitą rytą, kai kapitonai atvyko gauti Žanos nurodymų, Katrina, nuo 
viršutinių laiptelių gėrėdamasi jų ginklų blizgesiu, pastebėjo du dalykus: 
Žilio de Rė skruoste naują randą, o Monsalvi veide puikavosi mėlynė. Arno, 
tik žvilgtelėjęs į Katriną, tuoj pat nusigręžė ir susigūžęs stengėsi nežiūrėti į 
Ją. 

Žymės ant kapitonų veidų išdavė apie vykusias peštynes. Metusi skvarbų 
žvilgsnį į juos, Žana pusiau juokais, pusiau rimtai tarė: 

— Ponai, būtų buvę geriau, jeigu naktį būtumėte miegoję savo lovose. 

Abu tarsi nusikaltę mokinukai nuleido galvas, bet suglumęs Arno veidas 
Katrinai kėlė nerimą. Ji negalėjo suprasti, kodėl jis taip atkakliai ir net 
šiurkščiai vengia jos po tokios aistringos nakties? Jam gėda? Kita vertus, ar 
gyvulišką jo alkį, kurį ji jautė šią naktį, galima vadinti meile? 

Katrina išsaugojo keistus, neaiškius, bet Žžavius prisiminimus apie pas- 
kutines Orleano apsiausties dienas, apie aukštą žydraakę merginą, valdančią 
arklį tarsi vyrą, su pakilimu ir energija puolančią į ataką kaip žymus 
karvedys, o po to gebančią su motinišku švelnumu guosti ir slaugyti sužeis- 
tuosius bei mirštančiuosius; merginą, kuri verkė, nuoširdžiai išpažindama 
savo kaltes Žanui Pekereliui, ir kuri tuoj pat galėjo pagrasinti kilpa, jei 
Bastardas būtų leidęs priartėti anglų pastiprinimui. Didi, švelni Žanos širdis 
niekada nepripažino kompromisų! 

Gegužės ketvirtosios vakare Katrina pamatė prie vartų armiją išvaduo- 
toją ir maisto konvojų, kurį vedė Diunua. Mergelė, sumušusi anglus prie 
Sen Lupo, atvėrė kelią į Burgundiją. Gegužės šeštąją ji užėmė Augustinų 
vienuolyną, kuriame anglai buvo įsitaisę redutą, gegužės septintąją atakavo 
Turnelio fortą, ir jai į petį pataikė strėlė, kurią ji pati išsitraukė. Kai tik žaizda 

buvo sutvarstyta, Žana vėl grįžo į mūšį. Nuo aukštų miesto sienų Katrina 
įdėmiai stebėjo gegužės aštuntosios mūšį, kuris galutinai išlaisvino miestą 
nuo apsiausties. Ji matė, kaip Talbotas, surinkęs savo armijos likučius, ir 
visam laikui pasitraukė nuo Orleano. Ištikimas praeičiai, nors ir išvargintas, 
miestas buvo paskutinė karalystės tvirtovė. 

Visą tą laiką Katrina nė nemėgino prisiartinti prie Arno. Kartais mūšio 
metu jos akyse šmėkštelėdavo juodi šarvai ir šalmas su vanago plunksnomis: 
jis be atvangos mojavo savo kovos kirviu tarsi medkirtys. Naktį, kai sutemos 
apgaubdavo dienos mūšius, jis dingdavo, įveiktas nuovargio. Kas naktį 
Katrina jo laukė budriai klausydamasi, ar nepabels į langą... bet niekas 
nepasirodydavo. Tais retais atvejais, kai ji pamatydavo jį Žano Bušė namuo- 
se. Arno žiūrėjo pro ją, tarsi ji būtų iš stiklo... Kartą vakare ji pabandė 
užtverti jam kelią, bet jis velniškai gudriai ją apėjo, ir ji, pasijutusi įžeista, 
daugiau nebandė to daryti. Arno vėl tapo tolimas ir nepasiekiamas: ignoruo- 
damas ją, jis Katrinai sukėlė ankstesnes abejones ir baimę. 

Iš Mergelės sužinojusi, kad Arno gyvena Šv. Jurgio viešbutyje, kelis 
kartus ji ruošėsi nueiti ten ir pareikalauti iš jo pasiaiškinimo, bet kaskart ją 
apimdavo siaubas ir netikrumas: jis galėjo visų akivaizdoje išmesti ją į 
gatvę. 

Anglų armijai pasitraukus, Katrina kartu su visais miestelėnais meldėsi 
ant pylimo po atviru dangumi. Ją buvo apėmusi neviltis: miestas išlaisvintas 
ir jai čia nėra ko toliau pasilikti. Reikia kažką daryti. Bet ką? Kur eiti, kad 
galėtų būti kartu su Arno? Žana dar nepasiekė tikslo. Katrina dažnai girdėjo 
ją kalbant, kad ji lydės Karolį VII į Reimsą, kur jis bus karūnuotas, o 
kapitonai ir Arno žygiuos su ja. 

Šis žygis artėjo ir Katrina nežinojo, ką daryti. 

Kai po mišių Žana grįžo namo pailsėti, Katrina atėjo į kambarį jai 
patarnauti. Matilda ir Margarita rūpinosi būsimos puotos reikalais, tad jos 
liko dviese, ir Katrina nutarė pasinaudoti proga. Padėdama Žanai nusiimti 
šarvus, ji nedrąsiai pasakė: > 

— Žana! Miestas dabar išlaisvintas ir tu jį greitai paliksi, kad įgyvendin- 
tum savo tikslą. Aš noriu eiti kartu su tavimi. Aš galiu viską daryti, rūpintis 
tavo rūbais ir būstu... 

Žana pažvelgė į Katriną tyromis veriančiomis akimis. Ji nusišypsojo, 
papurtė galvą. 

— Aš norėčiau, kad tu būtum su manimi, mieloji Katrina, bet vieta, kur 
ketinu eiti, tau netinkama. Esu kaimo mergina, pratusi prie sunkaus gyve- 
nimo, 0 tu — kilminga dama, jautri ir trapi. 

— Aš? Aš mergina iš liaudies, Žana. Visiškai tokia kaip tu! — suriko 
Katrina su pasididžiavimu ir iššūkiu. 

— Taip, aš ptisimenu, kalbėjai apie tai ir tu teisi, kad didžiuojiesi tuo. 
Tačiau yra kita medalio pusė. Katrina, tu per daug graži ir patraukli, kad 
galėtum gyventi armijoje. Mano kareiviai ne angelai, taip pat ir kapitonai. 
Tu gali pažadinti juose žemuosius instinktus, sukelti pavydą ir vaidus. 

— Aš apsirengsiu vyriškais rūbais ir trumpai apsikirpsiu plaukus kaip 
tu. 

— Tai nieko nepakeis. Tu vis tiek liksi moterimi, net ir su vienuolės 
abitu. Ne, Katrina, vyrų laukia sunkūs išbandymai ir aš turiu būti tikra, kad 
niekas nepakenks jų vienybei ir narsumui. Todėl būtų geriau, jeigu tu 
grįžtum į namus, kol karas nesibaigė. 

— Grįžti namo? Į Burgundiją? — su siaubu paklausė Katrina. — Grįžti 
į ankstesnį, nuodėmingą gyvenimą? Žana, juk tu gerai žinai, koks buvo 
mano gyvenimas. Tu negali vėl išsiųsti manęs tenai. Tik ne tu! 

Žana akimirką susimąstė. Katrina padavė Diunua dovanotą žaliai raudo- 
ną — Orleano miesto spalvų — liemenę. Žana draugiškai padėjo jai ant 
peties ranką. 

— Tu teisi, — pasakė ji. — Jeigu jauti, kad sunku priešintis seniems 
įpročiams, geriau negrįžti. Tačiau kaip aš galėčiau tau padėti, Katrina? 
Išsiųsti į vienuolyną? Tavyje tiek daug gyvenimo žaismo, kad neverta 
galvoti apie tai.... Kodėl tau nenuvykus pas Jolandą? 

— Bet aš jos nepažįstu. 

— Tai neturi reikšmės, parašysiu jai laišką. Ten tu rasi pagalbą ir apsaugą 
ir sulauksi karo pabaigos... sulauksi grįžtant vyro, su kuriuo nori būti labiau 
negu su manimi. 

Katrina buvo priblokšta, kad Žana taip lengvai atspėjo paslaptį. Ji 
bejėgiškai nusileido ant kėdės ir apskritomis akimis įsistebeilijo į Žaną. 

— Kaip tu supratai? — paklausė ji. 

— Tai nesunku, — šyptelėjo Žana. — Tavo akys viską pasako. Tačiau 
dabar atėjo kantraus laukimo metas, o vyrams išmušė didžiojo mūšio 
valanda, jie turi atlikti savo pareigą. Vyk pas karalienę ir melskis už mūsų 
kovos sėkmę. 

Katrina suprato, jog nepakeis Žanos nusistatymo, ir nesistengė jos su- 
stabdyti, kai toji susiruošė eiti. Matyt, tai buvo geriausias sprendimas. Brolis 
Etjenas tiek daug pasakojo apie Karolio VII uošvę, karalienę Jolandą, kad 
Katrinai atrodė, jog pažįsta ją daugelį metų. Tačiau svarbiausia buvo tai, 
kad ji galės būti su Arno draugais, jeigu negali būti su juo. 

Kol merginos tvarkė kambarį, Katrina šiek tiek užtruko, norėdama joms 
padėti. Linksmybės vis garsiau aidėjo namuose. Katrina per plačiai atvertus 
langus galėjo matyti žinomus miestiečius ir jų išsipuošusias žmonas, sku- 
bančias prie Renjero vartų, kur jų laukė svetingasis Žanas Bušė. Katrina 
neturėjo jokio noro dalyvauti šventėje, nors ir žinojo, kad ten bus Arno. Ji 
mieliau būtų pabėgusi iš čia ir atsidūrusi tarp paprastų miestiečių, šokančių 
aikštėje, į kurią nešė vyno statines. Miesto vartai buvo plačiai atverti ir pirmą 
kartą po septynių mėnesių buvo galima laisvai vaikščioti po visas apylinkes. 
Katrina, pasakiusi vienai iš merginų, jog nori pasivaikščioti, spruko iš namų, 
skarele prisidengusi galvą. Ji patraukė bažnyčios link. Atrodė, kažkokia 
nematoma jėga stūmė ją prie Burgundijos vartų, pro kuriuos ji, išsekusi, bet 
sklidina vilčių, atvyko tą atmintiną vakarą. Jai norėjosi vėl juos pamatyti. 
Gatvėse buvo daug žmonių. Jie šūkčiojo vienas kitam, stengdamiesi įtraukti 
į linksmybes kareivius — škotus, gaskonus, ispanus ir prancūzus, — kurie 
išvadavo miestą. 

Kai tolumoje pasirodė Burgundijos vartai, Katrina pamatė nesibaigian- 
čia srove pro didžiulę akmeninę arką einančius vyrus, moteris, vaikus. Ji 
kurį laiką su šypsena stebėjo šią džiaugsmingą procesiją. Netikėtai jos 
žvilgsnis užkliudė keistą porą: per tiltą ėjo aukšta, tamsaus gymio moteris, 
apsirengusi sulopytomis drapanomis, suplyšusiu šaliku ant pečių, pasiram- 
sčiuodama stora lazda, ir neaukštas vienuolis palaikiais drabužiais. Tai buvo 
Sara ir brolis Etjenas. 

Begalinio džiaugsmo banga užliejo Katriną, ir ji kiek įkabindama pasi- 
leido prie jų. Šaukdama ir juokdamasi ji puolė į Saros glėbį. 


Šeštas skyrius 


Karalienės Jolandos gobelenas 


Penktadienį, gegužės 13 dieną, Katrina, Sara ir brolis Etjenas pasiekė 
Lošą, kur gyveno karalienė Jolanda, Karolio VII uošvė. Auštant jie paliko 
Orleaną, lydimi raudančių namiškių ir pažadų vėl susitikti. Sara ir vienuolis 
be didelių pastangų įgijo ponios Matildos simpatijas. Ji atvirai išsakė savo 
susižavėjimą šia keistai atrodančia pora, kurią, ko gero, siejo tik viena — 
prieraišumas Katrinai. Pačiai Katrinai susitikimas su Sara buvo dangaus 

palankumo įrodymas. Kai jos senoji draugė buvo šalia, jai nieko blogo 
negalėjo atsitikti. 

Čigonė ir vienuolis atvyko į Orleaną gerokai apdriskę. Jų kelionė iš 
Kulanžo buvo tokia pat pavojinga, kaip ir Katrinos, tik su vienintele išimtimi 
— juos lydėjo geras oras. Tačiau jiems buvo maloniausia prisiminti, kaip 
jiems pavyko pasprukti nuo Fortepiso. 

— Mums pavyko du kartus, — pasakojo Sara namiškiams. — Kai 
Fortepisas sėkmingai pavogė pono de Kursono ožkas, kiekvieną naktį tarp 
abiejų stovyklų jodinėjo raiteliai. Kasnakt pradingdavo tai Fortepiso arklys, 
tai pono de Kursono vištos. Šie susidūrimai baigėsi tikru mūšiu, kuriame de 
Kursonas patyrė visišką pralaimėjimą. Kitą dieną Fortepisui pavyko api- 
plėšti Oksero pirklius, grįžtančius su gausybe prekių iš Ženevos. Džiaugda- 
masis savo sėkme, Fortepisas įsakė iškelti didžiulę puotą, tikriau masines 
išgertuves, nes paryčiais visa gauja su pačiu vadeiva buvo nusigėrę iki 
sąmonės netekimo. Niekam neatėjo į galvą mintis nuleisti vartų grotas, 
pakelti tiltą ir išstatyti sargybą bokštuose. Žinoma, mes su broliu Etjenu tuo 
pasinaudojome. Nesutikę nė gyvos dvasios, palikome miestą. Mes netgi 
sugebėjome pavogti arklius, taip tikėdamiesi palengvinti kelionę į Orleaną. 
Tačiau mums nepavyko, nes kai miegojome apleistoje abatijoje, arklius 
pavogė. Todėl kelionę teko baigti pėsčiomis. 

— Aš galėjau keliauti ir pėsčias, — tyliai pridūrė brolis Etjenas. — Tiek 
esu nuėjęs per savo gyvenimą, tačiau Sara prie to nepratusi! 

Nors ponia Matilda nuoširdžiai prašė keliautojus jaustis kaip namuose, 
Sarą jaudino Žanos buvimas. Pirmą kartą išvydusi Mergelę, ji prarado žadą. 
Drebėdama, plačiai atvertomis akimis, negalėdama ištarti nė žodžio, ji puolė 
ant kelių. Kai pagaliau Katrina įkalbėjo ją atsikelti, ji visa drebėjo. 

— Dievo mano! Kas atsitiko? — susirūpinusi paklausė Katrina. — Tu 
mane labai išgąsdinai. 

Sara atrodė lyg pabudusi iš miego. Blausiomis akimis ji pažvelgė į 
Katriną. 

— Išgąsdinau? — tyliai pakartojo ji. — Tau, Katrina, reikia baimintis 
dėl jos. Vieną akimirką aš išvydau ant Mergelės galvos tokį didelį kančių ir 
šlovės vainiką, kad apstulbau. 

— Ką tu išvydai? Pasakyk man! 

Sara liūdnai palingavo galvą. 

— Spindintį vainiką ir liepsnas — didelius, raudonus liepsnos liežuvius. 
Tačiau galėjau ir suklysti, aš taip pavargau... 

Katrina mėgino pasijuokti iš keisto Saros regėjimo, įtikinėdama save, 
kad nuovargis sukėlė jai haliucinacijas. Tačiau vis tiek ji labai susijaudino 
ir sutikusi Žaną pasakė lydinčiam ją Ksantrajui: 

— Jūs turite ją saugoti, pone. Ji bus pirmoji. 

Rudaplaukis kapitonas nusišypsojo su įprastu pasitikėjimu. 

— Nesibaiminkite, nuostabioji Katrina. Niekas, juo labiau anglai, neiš- 
plėš jos iš lydinčiųjų būrio. 

Tačiau Katrinai buvo neramu. Niūri nuojauta lydėjo visą kelionę ir 
ištirpo tik išvydus horizonte smailius Lošo bokštus. Ji žinojo, kad Žana 
greitai vyks tenai, o su ja kartu ir Arno. Katrina nesiliovė galvoti apie jį. 

Važiuodama per karališkuosius vartus, ji pamatė, kaip brolis Etjenas šiek 
tiek pristabdė savo mulą ir kažką šnipštelėjo išbėgusiam sargybos seržantui, 
paskui su šypsena išsitiesė balne ir rankos mostu pakvietė savo palydovus. 

— Karalienė mūsų laukia, — pasakė jis, pradėdamas kilti į kalvą. — 
Pirmyn! 

— Kaip ji gali mūsų laukti? — su nuostaba šūktelėjo Katrina. — Argi 
jūs perspėjote ją dėl mūsų atvykimo? 

— Aš pasiunčiau žmogų iš Orleano, — ramiai atsakė mažasis vienuolis. 
— Taigi jos didenybė apie jus žino ir pasitiks, suprasdama jūsų misijos 
svarbą. 

Kai Katrina lenkėsi Jolandai Anžujietei, ji pajuto seniai nepatirtą jaudulį. 
Moteris, kurią vadino “keturių karalysčių karaliene“, ką tik buvo atšventusi 
savo penkiasdešimtmetį, tačiau niekas nebūtų galėjęs to atspėti. Ji buvo 
aukšta ir liesa, liekna kaip kardo ašmenys. Jos nepriekaištingo kūno grožio 
nesunaikino laikas. Didingumas spinduliavo iš elegantiškos Jolandos laiky- 
senos, tamsių akių žvilgsnio, gražių rankų ir griežtų lūpų linijos. 

Tik veržli energija, narsa ir aštrus protas liko iš kalnų mergaitės Violan- 
tos Aragonietės, išaugusios narsiojoje Saragosoje, Violantos, kuri vieną 
1400 m. gruodžio rytą su gražuoliu hercogu Liudviku Anžujiečiu atsiklaupė 
šv.Trofino bažnyčioje. Tačiau visais kitais atžvilgiais nuo kojų iki galvos ji 
buvo prancūzė, viena protingiausių ir didingiausių prancūzių. Būdama 37 
metų ji tapo našle. Kankinama liūdesio, ji ryžtingai atsisakė meilės ir kitų 
moters egzistencijos malonumų ir tapo buvusio valdovo išdraskytos, išpar-. 
duotos karalystės angelu sargu. Izabelė Bavarietė nekentė Jolandos dėl to, 
kad ji, pagal Juvenalijaus Ursinskio aprašymą, buvo “visų Žavingiausia 
šalies moteris", kad ši patraukli moteris ją pergudravo. Būtent Jolanda 
nutarė apvesdinti mažametį princą Karolį su savo dukra Marija. Kai mažasis 
princas, kurį atstūmė tikroji motina, tapo Prancūzijos princu, būtent Jolanda 

atsisakė jį išsiųsti suglumusiai karalienei. Izabelė niekada neužmirš laiško, 
kurį ta proga parašė Jolanda. 

“Moteriai, turinčiai meilužį, nereikia vaiko. Aš jį išauginau ir išmaitinau 
ne tam, kad jis būtų numarintas, kaip jo broliai, ar išvestas iš proto, kaip jo 
tėvas. Arba paverstas anglu, kaip jūs. Jis liks su manimi! Jeigu išdrįsite, 
ateikite ir pasiimkite!" 

Izabelė taip ir neišdrįso to padaryti. Jolanda daugelį metų, kovodama 
labai nepalankiomis aplinkybėmis, stengėsi išsaugoti karalystę nuo žūties. 
Būtent ji, išgirdusi iš savo sūnaus, hercogo Renė de Bara, kad pas jį lankosi 
keista kaimietė mergina iš Doremi, atvėrė Žanai kelią ir pasirūpino, kad ją 
pripažintų rūmuose. 

Katrina visa tai sužinojo iš brolio Etjeno, kuris daugelį metų buvo slaptas 
karalienės agentas. 

Atsidūrusi prieš karalienę ir turėdama galimybę įvertinti, kokia didinga 
ir kilniaširdė moteris yra Jolanda, Katrina iš nusižeminimo ir pagarbos 
nedrįso net atsikvėpti. Kojos drebėjo. Darydama gilų reveransą, ji suklupo 
ant spindinčio balto marmuro grindų. Toks nuolankumas patiko Jolandai. 
Nusišypsojusi ir atidėjusi į šalį audžiamą gobeleną, ji priėjo prie Katrinos, 
norėdama ją pakelti. 

— Daug laiko praėjo nuo tos dienos, kai pirmą kartą iš brolio Etjeno 
išgirdau apie jus, ponia de Brazi. Žinau, kokia ištikima ir prieraiši draugė 
jūs buvote vargšei Odetai de Šandiver. Odeta niekada nebūtų mirusi tokio- 
mis baisiomis aplinkybėmis, nes jūs, būdama dar baisesnėje situacijoje, 
negalėjote jai padėti. Žinau, kad jūsų širdis visada buvo su mumis. Jūs 
patyrėte siaubingų išbandymų, ir štai jūs čia. Sveika atvykusi! 

Karalienės kontraltui lengvas ispaniškas akcentas teikė žavesio. Katrina, 
su pagarba pabučiavusi Jolandos ranką ir padėkojusi už svetingumą, patiki- 
no, kad nuo šiol jos vienintelis noras — visomis išgalėmis tarnauti karalie- 
nei. 

— Karalienei visada reikia ištikimų freilinų, — pasakė Jolanda, — o 
rūmams — žavingų moterų. Jūs, mano brangioji, būsite viena įš mano rūmų 
damų. Aš liepsiu kancleriui parengti įsakymą dėl jūsų paskyrimo. Jums 
padės ponia de Gokūr, kuri prižiūrės, kad jūs būtumėte viskuo aprūpinta. O 
dabar aš noriu pakalbėti su broliu Etjenu dviese. 

Ponia de Gokūr, kaip kilminga dama, buvo per daug drovi. Atrodė, jog 
ji gyvena nuolat kažko baimindamasi, o labiausiai — savo vyro. Beveik 
vienmetė su karaliene Jolanda, ji buvo mažytė ir tyli, savo judrumu priminė 
pelę. Kartkartėmis nugalėjusi savo drovumą, ji stebindavo gausybe gudrių 

patarimų. Rūmus ji žinojo kaip savo penkis pirštus. Jai nebuvo lygių 
tvarkant rūmų ūkį. 

Katrina ir Sara netrukus buvo apgyvendintos namuose su tarnais miesto 
centre, gavo drabužių, kurių joms ypač reikėjo. Ponia de Gokūr buvo tokia 
rūpestinga, kad tą patį vakarą naujai iškepta freilina gavo maišelį aukso. Tuo 
pat metu pasiuntinys sėdo į balną su Katrinos laišku Ermengardai Šatovilen. 
Laiške Katrina prašė draugės, kuriai buvo patikėjusi visas savo brangenybes 
ir didžiąją dalį turto, visa tai atsiųsti jai arba, jeigu pageidaus, pačiai atvežti. 

Katrinos namas buvo nedidelis — iš viso keturi kambariai, — tačiau 
suremontuotas ir atrodė labai simpatiškai. Jis priklausė buvusiam pilies 
komendantui, kuris po žmonos mirties iš čia išsikėlė. Dabar namas buvo 
skirtas svečiams. Katrinai atrodė, kad tai idealus namas. Jis stovėjo pusiau- 
kelėje tarp šv.Urso bažnyčios ir didelio pagrindinio bokšto, saugančio 
pietinę miesto pusę. Pro langus kiek akys užmatė plytėjo Endro slėnis. Sarai 
nusileidus į virtuvę rūpintis pietumis, Katrina neskubėdama ėmė ruoštis 
ponios de Gokūr, pažadėjusios užsukti dar kartą vakare, priėmimui. 

Ji pasirodė po Angelų“, kaip visada skubanti ir nerimaujanti, tačiau šį 
kartą ne viena. Ją lydėjo nuostabi, skoningai ir prabangiai apsirengusi 
būtybė. Katrina pagalvojo, jog iki šiol nėra mačiusi gražesnės rudaplaukės 
moters. Ji vilkėjo žalią, auksu siuvinėtą suknelę, kurios spalva paryškino 
rudas akis, puikią veido odą ir raudonas jausmingas lūpas, o gili iškirptė 
apnuogino gražią nugarą. Jos plaukai, spindintys tamsiomis liepsnomis, 
buvo beveik paslėpti po keistos formos galvos apdangalu. Ji turėjo gerokai 
pasilenkti, norėdama praeiti pro duris. Veidas, lygus ir pilnas, gausiai 
nurausvintas, trikampe forma šiek tiek priminė katę. Katrinai atėjo į galvą 
keista mintis: ši dama ir ponia de Gokūr sudaro keistą porą — katė ir pelė. 

Rudaplaukė gražuolė apkabino Katriną ir, švelniai glamonėdama, rodė 
savo beribį džiaugsmą: 

— Mano brangioji! Kaip malonu jus čia matyti. Po šitiek mėnesių niekas 
nežinojo, kas su jumis atsitiko. Mes su vyru taip dėl jūsų jaudinomės. Ir, 
sako, hercogas | Pilypas taip pat labai nusiminęs. 

Katrina susiraukė. Pilypas buvo tas žmogus, apie kurį ji mažiausiai 
norėjo kalbėti būdama Loše. Ponia de Gokūr, apsipylusi raudoniu, puolė jai 
padėti. 

— Taip, iš tiesų, ponia de la Tremuj ir mūsų vyriausiasis hofmeisteris 
dažnai prisimindavo jus. 


* Katalikų malda ir varpų skambesys, pranešantis apie šios maldos skaitymą. 

— Na, žinoma! Dingo Burgundijos rožė, Briugės karalienė! Visuose 
kultūringuose Europos rūmuose buvo kalbama apie jus. 

Nuostabioji ponia de la Tremuj, griuvusi į aukštą krėslą, ėmė taukšti 
niekus. Katrina susitvardžiusi su mandagia šypsena ėmė apžiūrinėti ją 
atidžiau. 

Su storuliu Žoržu de Tremuju Katrina buvo susitikusi Pilypo rūmuose, 
tačiau jo žmoną matė pirmą kartą. Nors, žinoma, apie ją ir anksčiau buvo 
girdėjusi, kaip apie labai blogą vardą turinčią damą. Jos gyvenimo istorija 
buvo panaši į romaną. 

Susituokusi su galingu Burgundijos aristokratu Jugu de Šalonu, ji greitai 
liko našlė. Jos grožiu susiviliojo paslaptingasis Pjeras de Žijakas. Tuo metu 
jis buvo Karolio VII favoritas, apie kurį buvo kalbama, jog jis pardavęs savo 
dešiniąją ranką velniui. Dėl meilės nuostabiajai Katrinai Žijakas numarino 
savo pirmąją žmoną Žaną de Naijak. Tai jis padarė šlykščiausiu būdu: 
privertęs išgerti nuodų, pririšo nelaimingą moterį prie arklio ir paleido jį 
šuoliais. Palaidojęs žmoną, jis grįžo, tikėdamasis vesti savo garbinamąją. 
Tačiau jis neįvertino Tremujo, kuris taip pat siekė turtingos našlės rankos ir 
kuris nenurimo tol, kol Žijakas buvo apkaltintas išdavyste. Vieną naktį 
karalienės Jolandos įsakymu jis buvo suimtas ir teismo sprendimu odiniame 
maiše įmestas į upę. Po trijų savaičių Katrina ištekėjo už la Tremujo. 

Ši pora gyveno palaidą gyvenimą. Vyras buvo baisus garbėtroška ir 
tironas. Žmona pasižymėjo ugningu temperamentu. Papildydami vienas 
kitą, jie buvo savotiška, keliančia baimę pora. 

Katrina iki pat ponios de Tremuj vizito pabaigos stengėsi būti mandagi 
1r santūri. Ji ėmė suprasti, kad įeiti į Karolio VII rūmus bus taip pat nelengva 
kaip ir į Pilypo Burgundiečio, o gal net ir sunkiau. Šį kartą jai nepadės nei 
mylintis valdovas, nei ištikima Ermengardos de Šatovilen draugystė. Nuta- 
rusi būti labai atsargi, Katrina vis dėlto priėmė viešnios kvietimą. 

— Rytoj jus pristatysiu karaliui. Taip, taip, aš reikalauju. Paskolinsiu 
jums tinkamą suknelę, nes jūs neturėsite laiko sutvarkyti savo tualeto. 

Katrina mandagiai jai padėkojo. Palinkėjusios gerai išsimiegoti, abi 
lankytojos išėjo. Ponia de Gokūr, atrodo, skubėjo išeiti, todėl Katrina 
nesistengė jos sulaikyti. 

— Tavim dėta, — pasakė Sara, — aš pasisaugočiau rudaplaukės gražuo- 
lės. Ji šypsosi, meiliai kalba, bet jos akys šaltos. Jeigu ji negaus iš tavęs ko 
nori, taps didžiausiu tavo priešu. 

— Kaip tau atrodo, ko ji nori iš manęs? 

— Nežinau, mes ką tik atvykome. Tačiau aš pasistengsiu kuo daugiau 
sužinoti apie ponią Tremuj. 

Katrina nusirengdama atsisuko į ją: 

— Aš norėčiau, kad tu sužinotum kai ką svarbesnio: kur apsistojo 
kapitonas Monsalvi? 

Sara iš karto atsakė: 

— Kai jis budi pas karalių, gyvena mieste prie Kordelio vartų turtingo 
odininko namuose, kur virš durų išpjaustyta šv.Krepeno figūra. 

Kadangi Katrina, pravėrusi iš nuostabos burną, įsistebeilijo į ją, čigonė 
juokdamasi tęsė: 

— Išklausinėjau tarnų, nes pamaniau, kad tu norėsi tai sužinoti. 

Nuraudusi Katrina ėmė vilktis korsetą, bet Sara ryžtingai išplėšė jį jai iš 
rankų. 

— Šį vakarą tu tenai neisi. Jis grįš tik rytoj, kartu su karaliumi. Tau 
nebūtina klajoti gatvėmis, kad pamatytum uždarytas duris. Dabar gulk, aš 
atnešiu tau lengvą vakarienę. Rytoj tu turi atrodyti pailsėjusi ir graži. 

Patvirtindama savo žodžius, Sara akimirksniu nurengė savo ponią, ap- 
vilko ją ilgais naktiniais marškiniais ir kaip penkiolikmetę mokinukę be 
ceremonijų paguldė į lovą. Paskui įsirėmusi rankomis į klubus ir įžūliai 
šypsodamasi, Sara atsistojo priešais ją ir pasakė: 

— Reikia pamiršti čigoniškus įpročiais, mano brangioji. Tu vėl tapai 
dama, tikra dama, ir nuolat turėtum prisiminti karalienę, kuriai vargu ar 
patiktų, jeigu jos freilinos sutemus slampinėtų gatvėmis. 

Suknelė, kurią kitą rytą atsiuntė ponia de la Tremuj, buvo nuostabiai 
graži. Katrina liesdama ją juto malonų virpulį: ji jau seniai nelaikė rankose 
tikro Milano brokato. Ir nors spalvos — auksiniame fone mėlyni ir avietiniai 
paukščiai — jai nepatiko ir atrodė per ryškūs, tačiau suknelė buvo prabangi 
ir iškilminga. 

— Kaip aš tau patinku? — paklausė ji Saros. — Ar tau neatrodo, kad esu 
panaši į dažyklos durų iškabą. 

Sara, tiriamai nužvelgusi ją, pakratė galvą. 

— Tau viskas tinka. Suknelė labai ryški, bet simpatiška. 

Katrina dėl visa ko plisuotu batistiniu įdėklu pridengė iškirptę, kuri buvo 
tokia gili, kad bet kuriuo momentu galėjo apsinuoginti krūtys. Vidinė 
nuojauta sakė jai, kad karalienei tai nepatiktų. 

Grožėjimąsi veidrodyje nutraukė trimito garsai. Katrina paskubomis, bet 
kaip pritvirtinusi tokios pat spalvos kaip suknelė galvos apdangalą, puolė 
prie durų. 

— Aš girdžiu procesijos garsus, — šūktelėjo ji Sarai, — tuojau pat 
privalau eiti į rūmus. 

Didėjantis triukšmas skelbė apie karaliaus, Žanos ir didžiulio eskorto 
atvykimą. Katrina prisijungė prie karaliaus damų, kai pirmieji heroldai 
pravažiavo.-Karališkuosius vartus. Ji priėjo prie ponios de Gokūr ir atsistojo 
greta. Katrina negalėjo nepastebėti šiek tiek susirūpinusio karalienės veido, 
kitų damų šnabždesio ir baltai auksiniu atlasu apsirengusios ponios la 
Tremuj šypsenos. Ilgalaikė pažintis su rūmų gyvenimu išmokė Katriną 
išlikti ramia ir pasitikinčia. Spindinti procesija priartėjo, ir Katrina visa kita 
užmiršo. Ji pamatė Žaną ir karalių, jojančius greta. Tačiau jos dėmesį 
prikaustė juodi šarvai ir šalmas, apkaišytas vanago plunksnomis. Vien šis 
vaizdas privertė jos širdį suspurdėti. Arno priklausė Žanos svitai. Jis jojo už 
jos. Greta Katrina pamatė Ksantrajų, La Girą ir Žaną d'Oloną. 

Karalius visai nesudomino Katrinos. Ji netgi juo šiek tiek nusivylė. Jis 
buvo liesas, blyškaus ir didelio veido, ilga nosimi ir bespalvėmis iššokusio- 
mis akimis. Atrodė, kad jį slegia nuolatinis nepasitenkinimas. Gerokai laisvi 
aksomo drabužiai ir plačiabrylė skrybėlė darė jį panašų į vyskupą. Už jo 
važiavo ekstravagantiškai apsirengęs didikas, kurio galvos apdangalas šiek 
tiek priminė turbaną. Iš pradžių Katrina pamanė, kad jis musulmonas. Dėl 
juodos barzdos, plataus veido, gestų ir pabrėžtinai demonstruojamo kilmin- 
gumo jis panėšėjo į sultoną. Tačiau išvydusi, kaip ponia de Treinuj puolė 
jam į glėbį, suprato, kad tai tikriausiai jos valdovas, Žoržas de la Tremujis. 
Nuo to laiko, kai Katrina matė jį Pilypo rūmuose, jis buvo gerokai išstorėjęs, 
todėl sunku buvo jį pažinti. Kartu jis atrodė dar labiau pasitikintis savimi. 
Šilkaplaukis katinas visiškai tiko gražiai rudaplaukei katei. 

Kai susirinkusieji įėjo į rūmus, kur buvo paruošta šalta užkanda, Katrina 
netikėtai pajuto, kaip kažkieno ranka patraukė ją atgal. Atsisukusi ji pamatė 
piktą Arno veidą. 

— Iš kur tu ją paėmei? — rodydamas į suknelę, šiurkščiai paklausė jis, 
užmiršęs pasisveikinti. 

— Koks tavo reikalas? — atrėžė ji. — Dabar, kai tau vadovauja moteris, 
pradėjai kreipti dėmesį į drabužius? — Ir su įžūlia šypsena pridūrė: — Tik 
jau nesakyk man, kad Žanos svita visą laiką tik ir kalba apie madas. 

Arno patraukė pečiais ir nuraudo. 

— Manęs nedomina tavo samprotavimai. Atsakyk man, iš kur paėmei tą 
suknelę? 

Katrinai norėjosi pasiųsti jį po velnių, tačiau agresyviame kapitono tone 
buvo kažkas tokio, kas neleido prieštarauti. 

— Šįryt ją man atsiuntė ponia Tremuj, kad deramai atrodyčiau karaliaus 
sutikimo ceremonijoje. Aš turiu tik kasdieninių drabužių. 

— Kurie tau šimtą kartų geriau tiktų. Visi rūmai žino: ponia de Tremuj 
šią suknelę vilkėjo ne kartą. Apsivilkti ją, tai tas pats, kaip viešai įsirašyti į 
jos šalininkes. Garbės žodis, ant tavęs paprasčiausia livrėja. Ką apie tai mano 
karalienė Jolanda? Ar tu nežinojai, kad de Tremujis mirtinas jos priešas? Ir 
kad visi, kurie linki karaliui gero, trokšta tik vieno: kad už visus karaliui 
duotus kvailus patarimus jis paspringtų savo riebalais. Jis — didžiausias 
Žanos priešas. Tu visiškai susikompromitavai. 

Katrina apsipylė karštu raudoniu, negalėdama sau atleisti, kad leidosi 
apgaunama. 

— Aš nieko apie tai nežinojau, — nuoširdžiai tarė ji. — Juk vakar 
atvykau ir nieko nežinau apie šituos rūmus. 

— Ką gi, tu greitai suprasi, kad jie niekuo nesiskiria nuo tavo didžiojo 
draugo Pilypo rūmų. Tos pačios intrigos, melas, grobuoniškumas ir aštrūs 
nagai aksominėse pirštinaitėse. Eik ir nusivilk šią suknelę, jeigu nori išsau- 
goti Jolandos pagarbą. 

Jis pasisuko, norėdamas eiti paskui Ksantrajų, bet Katrina, droviai padė- 
jusi ranką ant peties, jį sustabdė. 

— Arno, — tyliai pasakė ji, žiūrėdama plačiai atvertomis akimis, kuriose 
švietė švelnumas. — Tu vienintelis, kurio pagarbos man reikia. Tu iš tiesų 
nusprendei visą gyvenimą manęs nekęsti? 

Pirmą kartą su Katrina Arno liko ramus, tik šiek tiek nusisuko, galbūt 
tikėdamasis išvengti meilių, maldaujančių akių kerų. Paskui atsargiai nuėmė 
jos ranką. 

— Aš net nežinau — myliu ar nekenčiu tavęs, Katrina. Kaip tu gali 
kalbėti su manimi apie pagarbą? 

Kurį laiką Katrina žiūrėjo, kaip jis dingo karaliaus apartamentuose. Jo 
visada tvirtas žingsnis šį sykį atrodė neužtikrintas. Sklidina ryžto daryti tik 
tai, kas patinka Arno, ji strimgalviais nulėkė namo ir nusiplėšė suknelę. 

— Namuose austa suknelė būtų geresnė už šitą akį rėžiantį apdarą, — 
piktai suriko ji Sarai, mesdama drabužį. — Išsiųsk ją atgal ir nesugalvok 
dėkoti jiems... 

Susitvarkiusi Katrina grįžo į rūmus. Pamačiusi ją, karalienė apdovanojo 
ilgu pritariamu žvilgsniu. 

— Jūs persivilkote suknelę, ponia de Brazi? — paklausė ji meiliai. 

— Taip, valdove, — atsakė Katrina, darydama gilų reveransą. — Prašau 
atleisti už savavališką išėjimą, bet... man nepatiko suknelė, kurią buvau 
apsivilkusi! Liepiau ją grąžinti savininkei. 

Jolanda ištiesė jai ranką ir tyliai pridūrė: 

— Man ji irgi nepatiko. Ačiū, kad persirengėte. Dabar eime į bažnyčią, 
kur mūsų laukia Žana. 

Kai damos išsirikiavo lydėti karalienę, Katrina pagavo grėsmingą ponios 
de la Tremuj žvilgsnį. Tačiau ji norėjo patikti tik Arno ir visiškai negalvojo, 
kokių naujų priešų įsigijo. 

Tą patį vakarą karaliaus apartamentuose vyko didelė puota. Nors buvo 
pakviesti visi rūmai, Katrinai buvo leista pasilikti namuose. Atvykėlės 
statusas, taip pat drabužių stygius laikinai leido jai nedalyvauti rūmų gyve- 
nime. Svarbiausia priežastis buvo ta, kad Arno atsisakė dalyvauti iškilmėse. 
Mergelė taip pat grįžo į savo butą miesto seniūno namuose. Seniūno žmona 
garsėjo nepriekaištinga reputacija. Arno stengėsi įtikti merginai, kurią dabar 
laikė savo globėja. 

Tačiau Katrina negalėjo ramiai sėdėti namuose. Naktis buvo sklidina 
rūmų linksmybių garsų: aidėjo šūksmai, violos muzika, moterų juokas, 
tačiau nė vienas iš tų garsų nerado atgarsio jos širdyje. Ji stovėjo prie lango 
ir žiūrėjo, kaip kyla mėnulis virš spindinčių Lošo stogų. Visi rūmų langai 
ryškiai švietė, bet miegantis miestas buvo tylus, tik pelėda retsykiais su- 
ūbaudavo migloje... Katrina žvelgė į Kordelio vartų bokštus. Atrodė, lyg 
koks magnetas ten ją traukė. Naktis buvo šilta. Ji negalėjo užmigti. Ji žinojo 
viską apie karštus ginčus dėl Karolio karūnavimo, vykusius iš vienos pusės 
tarp Žanos ir Jolandos, iš kitos pusės — de Tremujo, kanclerio Renjo de 
Šartro, Reimso arkivyskupo. Žana ir karalienė buvo už tai, kad reikia veikti 
energingai ir užimti Reimso miestą. Karaliaus šalininkai tvirtino apie žygio 
pavojus per vietovę, kuri vis dar buvo užimta priešų. Jeigu Žana nugalėjo, 
vadinasi, Arno vėl greitai išvyks. Todėl nėra prasmės veltui švaistyti bran- 
gaus laiko. 

Nė žodžio nepasakiusi Sarai, miegojusiai kampe, Katrina užsimetė 
skraistę ir išėjo. Artėdama prie Karališkųjų vartų, o iš ten į prekybinę miesto 
dalį, Katrina negalvojo, ką pasakys Arno. Jos širdis reikiamu momentu 
pakuždės žodžius. Ji iki skausmo norėjo jį vėl pamatyti. 

Gatvelės ir skersgatviai, ypač leidžiantis prie Karališkųjų ir Kordelio 
vartų, buvo visiškai tuščios. Iki čia atsklisdavo linksmybių garsai. Katrina 
bėgte bėgo žemyn kalva, vedančia prie namo su šv.Krepeno figūra virš durų. 
Odininko namas, kur gyveno Arno, stovėjo prie masyvaus kvadratinio 

bokšto su vartais. Neryški šviesa, sklindanti iš apskritos arkos, rodė, kad čia 
yra sargyba. Toliau tekėjo upė. 


Aplinkui buvo tylu, tačiau už vartų linksmintasi ne mažiau negu rūmuo- 
se. Katrina praeidama stengėsi nepatekti į nuo langų sklindantį šviesos 
srautą. Pasitraukusi į bokšto šešėlį, ji bandė įsivaizduoti, kas dabar vyksta 
Arno namuose. Viename iš antro aukšto langų sklido silpna šviesa, prie 
kurios Katriną labai traukė. Prisėlinusi prie durų, kur blizgėjo bronzinis 
žiedas, naudojamas kaip durų plaktukas; truktelėjusi jį, greitai vėl atšlijo ir 
prisiglaudė prie sienos. Už durų pasigirdo žmonių balsai. Akimirksniu durys 
prasivėrė. Sušlamėjo šilkas ir moteriškas balsas sušnibždėjo: 


— Aš ateisiu rytoj, nesijaudinkite... 


Kitas balsas neaiškiai ištarė kelis žodžius, kurių Katrina nesuprato. 
Žvakės šviesa apšvietė aukštos elegantiškos moters, apsisiautusios purpu- 
rinio šilko skraistę, siluetą. Smalsumas nugalėjo, ir Katrina ištiesė kaklą, 
norėdama pamatyti moters veidą. Viršutinę veido dalį slėpė tos pačios kaip 
skraistė medžiagos kaukė. Tačiau tuo metu šiek tiek nuslinkęs gobtuvas 
atidengė rusvas garbanas ir jausmingas lūpas. Tai buvo Katrina de la 
Tremuj. 


Užgniaužusi piktą šūksnį, Katrina vėl pasislėpė šešėlyje, stengdamasi 
nuraminti besidaužančią širdį. Ją pervėrė aštrus, neapsakomas skausmas, 
kokio iki šiol nebuvo patyrusi. Ji pirmą kartą pajuto baisų pavydą. 


Kai Katrina vėl sujudėjo, ponia de la Tremuj jau buvo pradingusi 
tamsioje gatvėje. Lyg žaibas ją pervėrė žiauri tiesa. Štai kodėl Arno nėjo į 
karališkąją puotą! Kadangi ponas de Tremujis privalėjo būti su Karoliu VII, 
Arno priėmė meilužę nieko nebijodamas. Tik dabar Katrina suprato jo įniršį, 
pamačius ją su meilužės suknele. Jam rūpėjo, kad žaviosios Tremuj drabužių 
nenešiotų kitos moterys. 


Name, prie kurio ji stovėjo, buvo tylu. Lange užgeso šviesa. Triukšmas, 
sklindantis iš pakelės smuklės, vis didėjo. Pagal garsus galėjai suprasti, kad 
keli kareiviai su savo damomis švenčia Orleano pergalę. Šiuo metu Katrinai 
niekas neturėjo reikšmės. Nusprendusi, kad jai nėra ko bijoti ir pamiršusi 
atsargumą, ji žengė iš savo priedangos į gatvę. Smilkiniuose tvinksėjo 
kraujas, sukosi galva. Katrinai norėjosi tik vieno: greičiau grįžti į namus ir, 
pasidėjus galvą ant Saros kelių, gerai išsiverkti. Rytoj pat ji paprašys 
Jolandos leidimo išvykti pas Ermengardą. Gyvenimas Loše daugiau nieko 
jai nežadėjo. 

Ji žengė kelis žingsnius ir atsidūrė gatvės viduryje. Tuo pat metu atsidarė 
smuklės durys ir pasirodė du susikibę girti kareiviai. Tačiau nors ir ap- 
spangę, jie atkreipė dėmesį į moterį. 

— Mmm... mergaite! — suriko vienas iš jų, sugriebė Katriną per liemenį 
ir nutraukė gobtuvą. — Na... ir gražuolė! Žiūrėk, Flambarai. 

Antrasis kareivis išleido neaiškų garsą, kuris turėjo reikšti susižavėjimą. 
Šis vaikinas, matyt, nemėgo veltui gaišti laiko. Apkabinęs Katriną abiem 
rankomis, stengėsi ją pabučiuoti. Nuo vyno tvaiko jai vos nepasidarė bloga. 
Iš nevilties ji garsiai sušuko: 

— Arno!.. Gelbėk! 

Užpuolikai akimirksniu nusiramino. Katrina norėjo sušukti dar kartą, bet 
prasivėrė vienas iš namo langų ir iš jo iššoko juoda figūra su kardu rankoje. 
Kova buvo trumpa. Po dviejų Arno de Monsalvi kirčių kareiviai pabėgo. 
Bematant išblaivėję, girtuokliai dingo prie pilies sienų. Patraukęs pečiais, 
Arno įkišo kardą į makštį ir priėjo prie Katrinos, kuri iš baimės beveik 
netekusi sąmonės stovėjo prie namo sienos. Mėnulis apšvietė jos išblyškusį 
veidą. 

— Man pasirodė, kad pažinau tavo balsą, — ramiai pasakė kapitonas. 
— Ar negalėtum paaiškinti, ką čia naktį veiki? 

Katrina greičiau būtų numirusi nei prisipažinusi, kad norėjo jį pamatyti. 

— Vaikštinėju, — atrėžė ji, tačiau nelabai tvirtai. — Turbūt tai neuž- 
drausta? Aš... norėjau pamatyti Žaną. 

— Iš tikrųjų? Čia? Negi tau niekas nesakė, kad ji gyvena kitame miesto 
gale? Be to, kodėl tu ne puotoje pas karalių? 

— Kodėl ten turėčiau būti, jeigu ten nėra tavęs? Tiesa, tu turi pasiteisi- 
nimą, kodėl nedalyvauji. 

Ji prikando lūpą pajutusi, kad pasakė per daug. Tačiau trauktis atgal jau 
buvo per vėlu. Ji pamatė, kaip sublizgėjo tamsoje jaunojo vyro dantys, ir 
išgirdo jo juoką. 

— Pasiteisinimą? Norėčiau žinoti — kokį? 

Jo šiek tiek pašiepiamas tonas įsiutino Katriną. Ji užmiršo savo gerus 
ketinimus. 

— Rudplaukis pasiteisinimas, — atrėžė ji. — Ir nebandyk meluoti, Arno 
de Monsalvi. Aš mačiau, kaip prieš kelias minutes šitas pasiteisinimas išėjo 
iš tavo namų. Ir supratau, kodėl tau nepatiko suknelė, gauta iš ponios de 
Tre... 

Arno ranka, šiurkščiai užspaudusi burną, ne tik neleido jai kalbėti, bet ir 
kvėpuoti. 

— Prašau be vardų! Tai visada pavojinga! Eime, aš palydėsiu tave į 
namus. 

Jis traukė ją paskui save, tačiau Katrina ryžtingai išsivadavo iš jo rankų. 

— Aš esu laisva ir galiu daryti ką noriu. Nereikia manęs lydėti. Nesijau- 
dink dėl manęs ir grįžk pas savo meilužes. 

— Meilužes, meilužes? Tai tikrai juokinga! Aš juk negaliu nieko pada- 
ryti, kai moteris pati ieško progos pakibti ant kaklo. Ji norėjo papirkti mano 
tarnus, kad jie įleistų į namus. 

— Nori įtikinti mane, kad ji ne tavo meilužė? 

— Žinoma, ne. Kuo tu mane laikai? Manai, kad esu vyras, kuris gali 
tenkintis trupiniais nuo svetimo stalo? Tu turėtum suprasti, kad tokia moteris 
nieko negali tikėtis iš manęs. O dabar eime! 

Katrina su nepasitikėjimu pažvelgė į aukštą, juodą figūrą. Jai norėjosi 
tikėti juo, tačiau akyse stovėjo moters su purpurine skraiste vaizdas. 

— Prisiek man, kad nemyli jos, — pasakė ji vaikiškai, kaip mažutė 
mergaitė. Kapitonas nenoromis nusijuokė. 

— Man atrodo, kad mano asmeniniai reikalai tau neturėtų rūpėti. Tačiau 
dėl šventos ramybės aš atsakysiu. Prisiekiu, aš jos nemyliu. 

— Tai ką tu myli? 

Atsakymas, nuskambėjęs po nedidelės pauzės, buvo trumpas: 

— Nieko! Ir užteks apie tai! 

Jie neskubėdami ėjo kalva prie vartų, vedančių į karališkąjį miestą. Abu 
buvo paskendę savo mintyse. Tačiau Katrinai norėjosi kuo greičiau nutrauk- 
ti tylą. Nuo to, kad jis buvo taip arti ir kartu taip toli, jos meilė dar labiau 
įsiliepsnojo. Sukaupusi visą savo drąsą, ji sušnibždėjo: 

— Kada tu suprasi, Arno, kad aš tave myliu? Kad aš niekada nieko 
daugiau nemylėjau? Argi tu nepajutai per tas dvi naktis, praleistas kartu, kad 
priklausau tau siela ir kūnu? 

Nedrąsiai žvilgtelėjusi, ji pamatė griežtą profilį ir akis, įsmeigtas į priekį. 

— Aš būčiau dėkingas, jeigu man neprimintum naktų, dėl kurių man 
gėda iki šiol. 

— Tačiau aš nesigėdiju. Tada mes abu buvome sąžiningi ir aš nesigėdiju, 
kad atsidaviau tau. Tiesą sakant, aš laiminga. Ir jeigu nori žinoti, šiandieną 
atėjau pas tave, vildamasi vėl patirti tokią naktį. Dėl tavęs atsisakiau titulų, 
turtų, meilės. Aš sutikau kentėti, netgi numirti, norėdama tik vieno — surasti 
tave. Tačiau tu nenori to suprasti. 

Ji apsikabino Arno ir prisiglaudė, stengdamasi uždegti jį meilei. Atsisto- 
jusi ant pirštų galiukų, Katrina siekė paliesti jį lūpomis. Tačiau netikėtai 
pagautas įniršio jis nusuko veidą ir atstūmė ją nuo savęs. 

— Aš daug kartų prašiau palikti mane ramybėje, — pasakė jis pro 
sukąstus dantis. — Taip, aš du kartus pamečiau galvą. Du kartus leidausi 
užvaldomas jausmo. Tačiau aš pasmerkiau save, pasmerkiau kaip už nusi- 
kaltimą... tu girdi... nusikaltimą prieš savo brolio sielą. Tu, atrodo, visai 
užmiršai apie tai. Aš turėjau brolį, atsimink, brolį, kurį beprotiškai mylėjau 
ir kurį tavo giminės nužudė. 

Kapitono kalbą nutraukė prislopinta rauda. 

— Tunežinai, koks jis buvo, mano brolis Mišelis, — tęsė jis liūdnu balsu, 
kuris skverbėsi Katrinai tiesiai į širdį. — Net arkangelas Mykolas nebuvo 
drąsesnis, nuostabesnis ir paslaugesnis už jį. Man, kaimo vaikinui, jis buvo 
daugiau negu brolis. Jis buvo tyras, spindintis įvaizdis viso to, kuo aš 
žavėjausi. Jis buvo mūsų namų jaunystės, ištikimybės, garbės ir riteriškumo 
įsikūnijimas. Kai aš matydavau jį saulėje blizgančiais auksiniais plaukais 
jojant ant didžiulio balto arklio, man atrodydavo, kad širdis sprogs iš 
džiaugsmo. Aš mylėjau jį labiau už viską pasaulyje. Jis buvo... jis buvo 
Mišelis, vienintelis. Tu negali to suprasti... 

— Galiu, — švelniai pasakė Katrina. — Aš mačiau jį. Aš... 

Tie keli nekalti žodžiai buvo lašas, perpildęs Arno įtūžio taurę. Jis vėl 
stumtelėjo Katriną prie sienos ir pykčio iškreiptu veidu pasilenkė prie jos. 

— Ką tu matei? Matei, ką tavo giminės padarė su juo? Kraujuojantis, 
išniekintas žmogus, kurį tie mėsininkai puolė kaip išbadėję vilkai. Jis 
ieškojo prieglobsčio viename iš prakeikto Legua požemių, jis buvo išduotas 
ir užmuštas, sudraskytas į gabalus... Tu sakai, kad matei jį! O ar tu matei tą 
siaubingą daiktą, kurį mes su dėde atvykome paimti iš Monfokono? Begal- 
vis kūnas, pakabintas už pažastų ant surūdijusių grandinių. Galva buvo 
įmesta į odinį maišą, kuris gulėjo šone... galva, siaubingas juodas gabalas. 
Ir tu man drįsti kalbėti apie savo meilę? Negi nesuvoki, kad kai tu kalbi apie 
meilę, man norisi tave pasmaugti. Jeigu tu nebūtum moteris, aš seniai būčiau 
tai padaręs... 


— Tau reikėjo dar šiek tiek pasistengti ir būtų pavykę, — sušuko Katrina. 
— Tu padarei viską, kad atiduotum mane į budelio rankas... 


— Ir nesigailiu. Aš kad ir rytoj padaryčiau tą patį, jeigu tik būtų galima. 
Deginančios ašaros pasirodė Katrinos akyse ir nuriedėjo skruostais. 

— Tada nėra ko laukti. Užmušk mane dabar, juk turi kardą. Tai bus 
geriau, negu tavo neteisingas požiūris. Kodėl tu nenori išklausyti, ką aš galiu 
pasakyti apie tavo brolio mirtį? Prisiekiu, kad... 

Ją nutraukė triukšmas, netikėtai kilęs mieste. Girdėjosi šūksniai, bėgan- 
čių žmonių žingsniai, o dangus virš sienos nušvito raudonais gaisais. Arno 
paleido Katriną. 

— Kas atsitiko? — paklausė ji. 

— Atrodo, gaisras. Eime, pasižiūrėsim. 

Jie drauge metėsi vartų link, į tą pusę, iš kur sklido triukšmas. Katrina, 
pamačiusi per išdaužytus namo langus besiveržiančius liepsnos liežuvius, 
sustojo kaip įbesta. 

— Bet... juk tai mano namas! — išsigandusi pasakė Katrina. — Dega 
mano namas! 

— Ar tu tikrai čia gyveni? — riktelėjo Arno, griebdamas ją už rankos. 

— Taip, su Sara... Dieve mano, Sara! Sara! Ji miegojo, kai aš išėjau... 

Ji lyg beprotė puolė prie namo, kuris degė lyg sausa pliauska. Gatvėje 
išsirikiavę Žmonės su odiniais kibirais mėgino gesinti, tačiau vargu ar galėjo 
padėti. Iš liepsnojančio namo sklido aimanos. 

— Dieve mano, — sudejavo Katrina iš nevilties laužydama rankas. — 
Sara iš ten neišeis! Ji žus!.. 

Ji pradėjo raudoti. Kaip Sarai išeiti iš tokio pragaro? Katrina pamatė 
liepsnose pagalbos maldaujantį siluetą. 

— Aš pamėginsiu jai padėti, — trumpai tarė Arno. — Stovėk čia! 

Jis greitai nusimetė švarką ir marškinius ir liko tik su trumpomis kelnė- 
mis. Katrina stebėjo, kaip Arno, užsipylęs kibirą vandens, pradingo dūmų 
sūkuryje. Minia pritilo. Katrina klūpėdama meldėsi. Ugnis vis smarkiau 
kėsinosi į stogą. Girdėjosi, kaip traška balkiai ir baldai“ Katrinai atrodė, kad 
praėjo visa amžinybė. Viduje daugiau nebuvo girdėti jokių šūksnių. 

Stogas, žerdamas žiežirbų srautą, pradėjo griūti. Tuo momentu Arno 
išbėgo iš namo, rankose nešdamas nejudantį kūną. Žmonės džiaugsmingais 
šūksniais sveikino Arno. Katrina puolė prie jo. 

— Tu gyvas! Ačiū Dievui! 

Jis buvo sveikas ir nesusižeidęs ir juokėsi kaip vaikas, džiaugdamasis 
savo rizikingo sumanymo sėkme. Sara be sąmonės gulėjo ant jo rankų. 
Tamsioje jos odoje matėsi keli įbrėžimai, šiek tiek apdegė plaukai, tačiau 
daugiau ji nenukentėjo. Jis paguldė Sarą ant suolo ir aplink ją susibūrė 
moterys. Tuo metu atskubėjo žmonės iš rūmų. Katrina pažino ponią de 
Gokūr, kuri prisilaikydama abiem rankomis sijoną, bėgo iš visų jėgų. Už jos 

skubėjo keli tarnai. Ji pranešė Katrinai, jog ją atsiuntė karalienė Jolanda, ji 
nori, kad Katrina su tarnais persikeltų į rūmus. 

— Jums iš tiesų nesiseka, mano brangioji, — atsiduso ponia de Gokūr, 
šluostydamasi kaktą. — Galima pagalvoti, kad jus persekioja negeroji 
dvasia! 

— Kur jūs apgyvendinsite ponią de Brazi? — paklausė Arno karalienės 
ekonomę. 

— Mažame bokšto kambarėlyje, greta madam Jolandos asmeninių apar- 
tamentų. Karalienė pati nori rūpintis ponia de Brazi. 

Jaunas vyras pritariamai linktelėjo galva, tačiau raukšlės neišnyko nuo 
jo kaktos. Kol ponia de Gokūr stengėsi padėti nualpusiai Sarai, jis pasitraukė 
su Katrina į šalį. 

— Rytoj, — pasakė jis rimtai, — paprašyk karalienės Jolandos pasiųsti 
tave pas jos dukrą, karalienę Mariją į Buržą. Ir ten pasilik. 

— Tu vis dar nori atsikratyti manimi! — sušuko ji. 

Šie žodžiai išvedė Arno iš kantrybės. Jis griebė ją už pečių ir gerokai 
papurtė. 

— Aš pradedu manyti, kad esi beprotė. Noriu, kad tu būtum saugi. Nes 
kolesi čia, tavo gyvybei gresia pavojus. Žinai, ką aš radau po namo laiptais? 
Šiaudų gniūžtes ir fakelus. Loše yra žmonių, trokštančių tavo mirties. 
Klausyk, ar tu atidavei suknelę .eisėtai šeimininkei? 

— Tuojau pat! 

— Tada viskas aišku. Ši moteris niekada neatleidžia menkiausio įžeidi- 
mo. Jeigu tu būtum sutikusi tapti jos šalininke, ji būtų panaudojusi tavo grožį 
savo tikslams. Tačiau tu atstūmei ją ir iš karto tapai mirtinu priešu. Tu daug 
gražesnė už ją, tave pastebėjo karalius. Jeigu tau pavyktų įgyti įtaką Karo- 
liui, ponios Tremuj galybei būtų galas. Daryk, kaip aš sakau: važiuok ir kurį 
laiką pasislėpk tarp dievobaimingų damų, kurių draugiją mėgsta Marija. 

— Bet tai juokinga! — nusistebėjo Katrina. — Pagaliau... kuo didesnis 
pavojus man grės, tuo greičiau atsikratysi manęs. 

Ji laukė ironiško atsakymo, bet jis tik palingavo galvą. 

— Nebūk kvaila! Aš greitai išvyksiu. Žanai pavyko gauti sutikimą žygiui 
į Reimsą, užpuolant Mengą, Božansi ir Žaržo miestus, kur yra įsitvirtinę 
anglai. Paskui, jeigu viskas vyks pagal jos planą, mes pulsime Šampanę, kad 
su ginklu pasiektume Karolio karūnavimo. Aš negalėsiu tavimi rūpintis, 
todėl važiuok į Buržą. 

Ji nuleido akis, pūsdamasi kaip įžeistas vaikas. 

— Tu elgiesi nelabai logiškai, — pratarė ji. — Ką tik sakei, kad su 
džiaugsmu savomis rankomis mane užmuštum. Kodėl gi tau nepalikti manęs 
mano pačios likimui? Mano gyvenimas dabar manęs visai nedomina! 

Jos balsas truputį drebėjo, ir Arno prieš savo valią susijaudino. Katrina 
sėdėjo ant jojimo pakylos, apkabinusi rankomis kelius, ir stebėjo, kaip ugnis 
naikina jos namą. Pavargusiu judesiu atmetė atgal užkritusią šviesią garbaną 
ir, atsisukusi į Arno, bandė nusišypsoti. Tačiau iš to išėjo tik gaili grimasa. 

— Nesirūpinkite manimi daugiau, pone de Monsalvi. Aš suprantu, kad 
šiuo metu jus galvojate apie mane, bet tai truks neilgai. 

Nelaukdamas, ko! ji užbaigs, jis griebė Katriną į glėbį ir viena ranka 
pakėlė jos smakrą. 

— Aš neturiu teisės mylėti tave, Katrina, nes mano protėvių vėlės sukils 
ir nuteis mane. Tačiau aš turiu teisę pasirūpinti tavimi, kad tu būtum gyva 
ir sveika. Rytoj vėl prasideda kovos. Man bus lengviau kovoti, kai būsiu 
ramus dėl tavęs. Pažadėk man, kad rytoj vyksi į Buržą, pažadėk! Aš turiu 
tai žinoti. 

Ji nulenkė galvą, pripažindama savo pralaimėjimą ir trokšdama, kad ši 
minutė jo glėbyje tęstųsi amžinai. 

Kai ji pakėlė į jį akis, kuriose atsispindėjo gaisras, jaunasis vyras pasi- 
davė... Jis bučiavo ją ilgai ir aistringai... paskui netikėtai paleido ir iš visų 
jėgų puolė bėgti. 

Katrina degančiais skruostais norėjo lėkti paskui jį, tačiau tuo metu 
pasigirdo ponios de Gokūr šūksnis, skelbiantis, kad Sara atgavo sąmonę. 
Katrina priėjo pabučiuoti savo globėjos, ir kai tarnai pakėlė Sarą ant čia pat 
padarytų neštuvų, kartu su šia nedidele procesija pasuko į rūmus. Jos galvoje 
buvo sumaištis. Kaip jai suderinti Arno žodžius ir jo ketinimą atsikratyti ja 
su ką tik patirtu bučiniu? Sunku buvo nepatikėti, kad jis myli ją taip pat 
stipriai kaip ir ji. Tačiau kaip išaiškinti jam, kad ji niekada nebuvo jo priešas, 
jeigu kiekvieną kartą, kai tik ji prabyla apie tai, arba pabėga, arba liepia jai 
tylėti? 


Septintas skyrius 
Vėl pamatyti Arno... 


Karalienė Jolanda nesunkiai sutiko išleisti Katriną į Buržą, ir toji be 
entuziazmo išvyko. Katrina neturėjo didelio noro tapti viena iš Marijos 


101 


“šventuolių", bet jai buvo labai malonu vykdyti Arno valią. Išvakarėse 
Žanos armija išjojo į Žaržo, kurį ketino išvaduoti. Katrina ilgai stovėjo prie 
lango, lydėdama akimis miestą paliekančius karius, tačiau pagrindinis dė- 
mesys buvo sutelktas į raitelių gvardiją, kur jojo La Giras, Ksantrajus ir 
Monsalvi. Ir tik pradingus liepos dulkėse paskutiniams šarvų blyksniams, ji 
pasitraukė nuo lango. 

Buržas, kuris jai visada atrodė nuobodus ir panašus į vienuolyną, malo- 
niai ją nustebino. Netgi turtingi Pilypo Gerojo flamandų miestai negalėjo 
prilygti nuostabiai Beri hercogystės sostinei, kuri likimo valia tapo ir 
laisvosios Prancūzijos sostine. Hercogas Žanas de Beri, silpnojo Karolio 
VII dėdė, buvo princas ir pats dosniausias menų globėjas Prancūzijoje. 
Atsidūrusi prieš įspūdingus didžiųjų rūmų vartus, Katrina pagalvojo, jog ir 
Briugė, ir Dižonas gerokai atsilieka nuo jų puošnumu. Iš tiesų, “Buržo 
karalius“ nekėlė gailesčio — jis valdė šį prabangų miestą. 

Tačiau to negalima buvo pasakyti apie Marijos Anžujietės, Jolandos 
dukters, išvaizdą, kuri disonavo su miesto grožiu. Išblyškusi, ilgu, nepa- 
traukliu veidu, maloniomis, bet neišraiškingomis akimis, dvidešimt penke- 
rių metų karalienė turėjo vieną tikslą — gimdyti vyrui vaikus. Šitą uždavinį 
ji sąžiningai vykdė — keturi vaikai jau krykštė rūmuose. Vienas mirė 
gimdant, dar vienas ruošėsi ateiti į gyvenimą. 

Karalienė Marija, maloniai priėmusi Katriną, tuojau pat ją pamiršo. 
Katrina papildė karalienės freilinų būrį. Jai išskyrė kambarį su gražiu 
vaizdu, ir taip prasidėjo iki nevilties nuobodus egzistavimas, ypač kai 
karalienė likdavo Burže viena: rytinės pamaldos, labdaringi vizitai, vėliau 
skaitymas, vaikų priežiūra ir pagaliau, kaip poilsis — hercogystės reikalų 
tvarkymas. 

— Jeigu čia pasiliksiu ilgiau, — pasakė Katrina kaip paslaptį Sarai, — 
baigsiu gyvenimą vienuolyne arba nusiskandinsiu artimiausiame ežere. 
Man niekada nebuvo taip nuobodu... 

Tačiau ji buvo puikiai apsirengusi ir galėjo dalyvauti visuose priėmimuo- 
se. Ermengarda de Šatovilen su sustiprinta apsauga atsiuntė jai sukneles, 
brangenybes ir pinigų. Taip pat įdėjo ilgą laišką su paskutinėmis naujieno- 
mis iš Burgundijos. Katrina sužinojo, jog jos mama ir dėdė sveiki ir jų dvaras 
Marsane klesti. Tačiau hercogas atėmė Šenovo pilį, kurią buvo padovanojęs 
Katrinai. Ermengarda persiuntė hercogo laišką, kuriame jis prašė grafienės 
de Šatovilen paveikti Katriną, įkrėsti proto ir priversti ją grįžti į Briugę. 

— Geriausia būtų įtikinti jį, kad aš numiriau, — pasakė Katrina. 

— Nemanau, — paprieštaravo Sara. — Nežinia, kas gali atsitikti. O jeigu 
tustaiga sugalvosi grįžti į Burgundiją? Būtų klaida deginti tiltus paskui save. 
Ermengarda tegu pasako, jog ji nieko apie tave nežino. Tavo giminės taip 
pat nieko nežino, todėl jie negalės išduoti. Protingiausia yra tylėti. 

Patarimas buvo išmintingas. Katrina, kad ir sunkiai, palengva priprato 
prie monotoniško rūmų gyvenimo ir nuobodžių karalienės Marijos užsiė- 
mimų. Karalienė valandų valandas leido palinkusi prie gobeleno ar siuvinė- 
jimo. Freilinos darė tą patį. Katrina irgi siuvinėjo, bet visos jos mintys sukosi 
apie Žanos armiją ir kovas. Iš karaliaus pranešimo ji sužinojo apie pergalę 
prie Žaržo, Božansi ir Pato, kur Žana d'Ark sumušė dviejų tūkstančių 
armiją, praradusi tik tris prancūzus, apie žygį į Reimsą per pavojingą 
Šampanę. Karalius ir karalienė Marija netrukus turėjo karūnuotis. Todėl 
Katrina naiviai tikėjosi, kad karalienė Marija vyks pas vyrą. Tačiau, deja, 
Marija ketino pasitenkinti tik trumpu susitikimu su juo Gienėje. 

— Tokia ilga kelionė yra neįmanoma, nes aš esu nėščia, — tarė ji būreliui 
siuvinėjančių freilinų. — Mes visos malda padėkosime už mano vyro 
pasiektas pergales ir karūnavimąsi. 

— Štai ir netekome paskutinės galimybės pamatyti hercogienę, — 
atsiduso Margarita de Kulan, kuri, kaip ir Katrina, siuvinėjo karaliaus 
Karolio vėliavą. — Mes praradome progą pašokti. 

Ji buvo tamsiaplaukė, gyvos prigimties, šmaikšti Marijos freilina. Su ja 
vienintele Katrina artimiau draugavo. Jų abiejų padėtis rūmuose buvo 
panaši, todėl gyveno gretimais, leido dienas plepėdamos, apkalbėdamos ir 
aptardamos kariuomenės naujienas. 

— O! — sušuko Katrina. — Artėjant žiemai karalius sugrįš, ir tada, esu 
įsitikinusi, prasidės puotos ir šokiai. 

Margarita nustebusi žvilgtelėjo į Katriną. 

— Dieve, mieloji! Kas jums tai sakė? Žinoma, karalius sugrįš, bet jis 
neliks Burže! Jo dvaras gyvens Megone, o karalienei malonesnis Buržas, 
nes vaikams čia geriau. Mes liksime su karaliene ir nematysime jokių 
Megono švenčių! 

Katrina pagalvojo, kad Arno piktai pasijuokė iš jos, atsiuntęs pas kara- 
lienę Mariją. Matyt, jis norėjo didesnės veiksmų laisvės. Katrina ėmė įtarti, 
kad perdėtas Arno jaudinimasis dėl jos saugumo reiškė ne ką kita kaip tik 
norą atsikratyti jos. Kol miklūs piršteliai siuvinėjo auksinėmis gijomis 
septynias karališkojo herbo lelijas ant mėlyno šilko, mintys skrajojo toli toli 
ir darėsi vis niūresnės. Ar neapgaudinėjo Arno, kai dievagojosi, jog ponia 

de la Tremuj jam visai nepatinka. Ši dama neatrodė atstumta, kai Katrina ją 
sutiko netoli Arno namų. 

Ši moteris taip smarkiai įstrigo į širdį, kad Katrina nusprendė pakalbinti 
Margaritą. 

— Būdama Loše girdėjau, jog mesiras de Monsalvi yra labai artimai 
susijęs su ponia de la Tremuj, — nerūpestingai ištarė ji. 

Atsakydama mergina nusijuokė: 

— O, tai mane labai nustebintų. Mesiras de Monsalvi negali net Tremuj 
vardo pakęsti! Ir apskritai, jeigu tose kalbose būtų bent lašelis tiesos, mano 
tėvai niekada nebūtų galvoję ištekinti mane už jo. 

Katrinos širdis apmirė. Ji greitai paslėpė rankas po siuviniu, kad Marga- 
rita nepastebėtų jų virpėjimo. 

— Ištekinti? — ištarė ji. — Noriu jus pasveikinti! Jūs turbūt jį labai 
mylite. Jaunikis tikrai gražus. 

— Na,ne! — sušuko Margarita, verdama ilgą šilkinį siūlą į adatos auselę. 
— Dar galutinai nenuspręsta ir bus taip, kaip aš panorėsiu. Mesiras Arno 
gražus, bet, kalbama, labai šiurkštus. Be to, jo nemyliu. 

Įtikinamas jaunos merginos tonas truputį nuramino Katriną, nors vienu 
metu jai atrodė, kad tuoj nualps. Jeigu Margarita nemyli Arno... 

— Bet jis jus myli? 

— Jis? Jis nieko kito nemyli, tik save. Katrina, jeigu norite žinoti, aš 
myliu kitą. Šią naujieną sakau jums, nes myliu jus ir pasitikiu. Jūs — mano 
draugė. Bet žinokite, tai paslaptis. Niekam jos neatskleiskite, gerai? 

— Žinoma, nesijaudinkite. 

Ji ramiau atsikvėpė, bet jaudulys nepraėjo. Jeigu Kulan tėvai nusprendė 
ištekinti dukrą, taip gali ir atsitikti. Katrina pajuto nenumaldomą norą vėl 
pamatyti Arno. Negi jis niekados negrįš iš to prakeikto karūnavimo? Bet 
bėgo savaitės, o Arno nebuvo. 

Rudenį Katrina vėl pamatė Žaną ir vos ją atpažino, tokia ji buvo liūdna 
ir prislėgta. Didvyriškoji Orleano Mergelė tapo panaši į liesą nervingą vaiką. 
Jau praeityje buvo karūnavimo iškilmės, kai ji verkė džiaugsmo ašaromis; 
praeityje buvo dvasinis jaudulys, kurį ji išgyveno matydama, kaip nuo jos 
armijos pulkų bėga priešas. Dabar Orleano Mergelė susipainiojo la Tremujo 
planuose. Sužeista arbaleto strėle į petį, priversta palikti Paryžių ir traukti 
žiemoti prie Luaros, ji jautėsi esanti belaisvė. 

— Jie nusprendė, kad aš privalau pailsėti, — prisipažino Žana su kartėliu 
Katrinai. — O aš noriu matyti laisvą Paryžių. Mes jau galėjome priartėti 
prie miesto ir net laimėti pergalę. To norėjo ir Viešpats Dievas... 


104 


— Bet nenorėjo la Tremujis! — sarkastiškai atsiliepė Katrina. — Jis 
nekenčia tavęs ir pavydi tau, Žana. Ir kodėl karalius klausosi to tuščiagarbio 
pilvūzo patarimų? 

— Aš nežinau... 

Katrina negalėjo 11giau susilaikyti ir neužduoti klausimo, kuris visą laiką 
sukosi ant liežuvio galo. 

— Ar mesiras Monsalvi sveikas? Jam gerai sekasi? — paklausė ji. 

Žana nusišypsojo. 

— Viskas gerai. Aš palikau jį prie Kompjeno, kurį gina mesiras de Flavi. 
Flavi geras karys, bet jo elgesys nenuspėjamas, kaip laukinio žvėries. 
Mesiras de Monsalvi turi saugoti jį nuo neapgalvotų veiksmų. De Monsalvi 
širdis ištikima ir teisinga, aš pasitikiu juo. 

Toks Žanos komplimentas pradžiugino Katriną. Jis sušvelnino smūgį, 
jog vėl neteks pamatyti Arno. Žana papasakojo Katrinai apie mūšį dėl Sen 
Pjer le Mutjė, kuris buvo užimtas, atskleidė inirtingą atakų vaizdą prie Šaritė 
Siur Luar, prie kurio banditas Perinė Gresaras atmušė puolimą. Patenkinusi 
žingeidumą Katrina vėl pasinėrė į monotonišką maldų ir amžino siuvinėji- 
mo rutiną. 

Per tą laiką tik vieną kartą, per Kalėdas, jai pavyko pasilinksminti 
iškilmėse, kurios vyko Megone. Kunigaikštis Žanas demonstravo nuostabią 
brangenybių, gobelenų, retų knygų, taikomojo meno kūrinių, paveikslų, 
skulptūrų ir laisvosios kalvystės dirbinių kolekciją. Pilis taip pat buvo tartum 
brangakmenis, pastatyta iš baltojo akmens, atvežto nuo Orono žaliųjų 
vandenų. Visa tai vyko tuo metu, kai karalius suteikė Žanai d'Ark, jos 
tėvams ir būsimoms kartoms bajoro titulą ir įteikė kalaviją, papuoštą auksu 
ir lelijų ornamentu žydrame fone. Tas šurmulys merginai nepatiko, nes ją 
ėmė vadinti Žana lelija. Todėl ji neužtruko Megone, grįžo į Buržą ir 
apsigyveno kartu su dorovingomis karalienės Marijos freilinomis. Tarp 
freilinų buvo Kžtrina ir Margarita. Šį kartą Katrina troško sugrįžti į nusisto- 
vėjusį gyvenimo ritmą, nors anksčiau monotonija ją erzindavo. Katrinai 
nepatiko paslaptingi la Tremujo žvilgsniai, kuriais jis persekiojo ją per 
bajorystės suteikimo Žanai iškilmes, nerimą, nepasitikėjimą kėlė jo žmonos 
žalios akys. 

Prabėgo žiema, atėjo pavasaris. Laukus padengė švelni žaluma, ir vėl 
prasidėjo mūšiai. Žana troško kuo greičiau išvykti. Išgirdusi, kad Pilypas 
Burgundietis apsupo Kompjeną, iš karto iškeliavo ten vesdamasi nedidelį 
kareivių būrį. 

Gegužės pabaigoje karalienė Marija pavedė Katrinai lydėti vežimą su 
kailiais ir kailiniais, vežamais išvalyti, pataisyti ir paruošti kitai Žiemai. 
Karalienė buvo taupi ir labai rūpinosi savo apdarais. Katrina užsėdo ant 
žirgo ir išjojo paskui vežimą. 

Metro Žako Kero“ namas ir parduotuvė stovėjo Ginklininkų ir Orono 
gatvių sankryžoje. Su šia šeima ją supažindino Margarita de Kulan. Vyras 
ir žmona buvo jauni, nuoširdūs ir paslaugūs. Jie augino penketą vaikų ir tai 
buvo vienas iš gyviausių Buržo namų. Katrina mėgo lankytis šioje šeimoje, 
linksmintis, žaisti su vaikais, plepėti su širdingąja Mase Ker. Ji su pasigė- 
rėjimu vartydavo nuostabius kailius, kuriais prekiaudavo Žakas, nesibai- 
mindamas pavojų, tykojusių keliuose. 

Katrina nusprendė praleisti pavakarę su savo draugais, pavakarieniauti. 
Leidžiantis saulei Katrina prijojo Kerų namus, iš anksto mėgaudamasi 
neskubiu valgymu sode po didžiuliais medžiais, kvepiant rožėms ir sausme- 
džiams. 

Kur dabar Arno? Vis dar prie Kompjeno ar Žanai jau pavyko atsiimti 
uostą ir atverti kelią į Pikardiją? Žmonės negalėjo nukentėti, nes su jais buvo 
Dievo Mergelė. Ją visur lydėjo sėkmė ir Dievo malonė. 

Paskendusi savo mintyse, Katrina nepastebėjo, jog ją kažkas vejasi. Ji 
negirdėjo kanopų kaukšėjimo ir atsitokėjo tik tuomet, kai raitelis aplenkė ir 
užkirto kelią žirgui. Raitelio šarvai buvo aptaškyti krauju, apnešti dulkėmis, 
veidas papilkėjęs. Tik pastebėjusi rudus plaukus Katrina nustebusi atpažino 
Ksantrajų. Ji nusišypsojo ir ištiesė ranką, bet kapitonas nekreipdamas į ją 
dėmesio tarė: 

— Rūmuose man paaiškino, kad rasiu jus čionai. 

Platus, nuolat besišypsantis Ksantrajaus veidas atrodė įsitempęs, pavar- 
gęs. Katriną persmelkė bloga nuojauta. 

— Mesire, kas atsitiko? Jūs atnešėte blogų naujienų? Aš teisi? Ar Arno?.. 

— Jis sunkiai sužeistas"... prašo jus atvykti. O Žana... ją burgundai paėmė 
į nelaisvę. Vykite kartu su manimi. 

Katrina sustojo ir sėdėjo sustingusi, nejudėdama, tik žirgas nekantriai 
kasė žemę kanopomis. Ją lydėjusieji tarnai taip pat sustojo. Pagaliau vienas 
prijojo, palietė jos apsiaustą ir paklausė: 

— Ponia... Ar galime jums padėti? 


* Žakas Keras (1395—1456) — Prancūzijos pirklys, finansininkas ir valstybės veikėjas; jis 


skolinc Karoliui VII dideles pinigų sumas karui su Anglija. 1440 m. buvo paskirtas 
valstybės iždininku. 

Katrina pažiūrėjo į tarną lyg matydama jį pirmą kartą gyvenime. Po to 
virpulys perbėgo jos kūnu, atsainiai mostelėjusi ranka ji tarė: 

— Jokite be manęs. Mano vardu atsiprašykite metro Kero ir pasakykite, 
kad aš neatvyksiu! 

Atsisukusi į Ksantrajų Katrina paklausė: 

— Sakykite man tiesą, jis mirė? — Ji išbalo, veidą iškreipė skausmas. 

— Ne, jis šaukiasi jūsų. Bet mums reikia skubėti, jis gali numirti, jei 
kelionė ilgiau užtruks. 

Katrina užmerkė akis, ašaros gniaužė jai gerklę. Likimas sudavė skaudų 
smūgį — Arno miršta. Tai neįmanoma. Arno nenugalimas, nesunaikinamas 
kaip žemė. A... dar Žana. Kas jai atsitiko? Nelaisvėje? Dar vienas neįtikė- 
tinas dalykas. Dievo Mergelė kalėjime! Kas galėjo įkalinti Dievo pateptąją? 

— Katrina! — šūktelėjo Ksantrajus. — Mes turime paskubėti. Laikas 
greit bėga. 

Ji linktelėjo. Taip, taip, reikia skubėti! Skubėti! Negalima delsti nė 
minutės. Ji grįžtelėjo į rūmus. Jo bokštai, dengti rausvomis čerpėmis, 
kaitaliojo spalvas nusileidžiančios saulės šviesoje. Dangus jau tamsėjo. 

— Aš josiu paskui jus, — trumpai atsakė Katrina. 

Po valandos, kelios minutės prieš uždarant vartus nakčiai, Katrina, Sara 
ir Ksantrajus išjojo iš Buržo. Išsimaudęs vonioje, pakeitęs drabužius ir sočiai 
pavalgęs, kapitonas jautėsi daug geriau. Tik veidas, nors ir nuplautas nuo 
dulkių, tebebuvo tragiškas, rudose akyse blyksėjo įniršis. Jis naiviai manė, 
kad sulaukę blogų žinių, rūmai nustėrs iš siaubo. Tačiau lyg tyčia, trims 
raiteliams pasukus šiauriniu keliu, pasigirdo liutnių ir violų muzikos garsai. 
Netikėtai po medžioklės į dvarą užsuko karalius ir jo nuolatinis palydovas 
la Tremujis. Jų garbei buvo suruošta iškilminga vakarienė su šokiais. 

— Jie šoka, — piktai prakošė Ksantrajus ir tūžmingu žvilgsniu apžvelgė 
rūmų langus, — jie šoka tuo metu, kai kiti miršta, kai valstybei gresia 
pavojus. Velniai juos visus rautų! 

Juos išlydėjo tik Jolanda Aragonietė, kelioms dienoms aplankiusi dukrą. 
Ji tylėdama įbruko į kapitono rankas sunkią piniginę ir, pamačiusi jo 
sutrikusį žvilgsnį, paaiškino: 

— Padarykite tai, kas neįmanoma. 

Ir netarusi daugiau nė žodžio neatsigręždama nuėjo. 

Trys keliautojai jojo ilgai. Abi moterys vėl apsirengė vyriškais drabu- 
žiais, kurie buvo patogesni ilgai kelionei. Prie balno Katrina pririšo sunkią 
dėžutę su auksu ir brangakmeniais. Tarp jų buvo ir žymusis juodasis 

briliantas, kurio palikti ji niekuomet nesiryždavo. Auksas — karo metu 
stipriausias ginklas, ir tai Katrina gerai suprato. 

Ksantrajus trumpai papasakojo apie gegužės dvidešimt ketvirtosios įvy- 
kius prie Kompjeno. Žana išpuolio į la Venetos stovyklą metu nuklydo per 
daug toli į priešo pusę. Traukdamasi nuo Žano Liuksemburgiečio kariuo- 
menės, ji pasiekė Kompjeną, bet miesto vartai buvo uždaryti ir tiltas pakel- 
tas. Taip ji ir jos būrys pateko į nelaisvę. 

— Kas įsakė pakelti tiltą? 

— Gijomas de Flavi! Kiaulė... Išdavikas! Arno sužeidė, kai jis bandė 
nuleisti tiltą. Mūšyje jis nedalyvavo, nes Žana jam buvo įsakiusi patikrinti 
atsargas. Jis puolė de Flavi, net nespėjęs užsidėti šarvų. Susirėmimą laimėjo 
Flavi, Arno buvo pervertas kiaurai ir susmuko. Bet jis dar spėjo pamatyti, 
kaip tas niekšas Lionelis de Vandomas, kurio pasigailėjo Arase, išmušė 
Žaną d'Ark iš balno. Po to Arno prarado sąmonę. 

Katrina nejautė nei alkio, nei nuovargio, nei karščio — nieko, tik begalinį 
norą suspėti nuvykti, pamatyti mylimąjį dar gyvą. Viena mintis guodė — 
Arno pakvietė ją atvykti. Jis pasiuntė Ksantrajų surasti ją, ir tik ją! 

Greičiausiai jis pagaliau nutarė jai pasakyti, jog myli ją. Katrina meldė 
Dievą malonės — suspėti atvykti iki jo mirties, išgirsti paskutinį Arno 
atodūsį. 

— Dieve, — meldėsi ji, — suteik nors akimirksnį, per kurį suspėčiau 
atsisveikinti su Arno ir galėčiau jį prisiminti visą gyvenimą. Po to ir aš galiu 
mirti. 

Kelias buvo sunkus ir varginantis. Jie jojo beprotiškai greitai, keisdami 
nuvarytus arklius, stabtelėdami tik tam, kad sukrimstų duonos gabalėlį, 
išgertų stiklą vyno, nusipraustų šaltu vandeniu. Tuo metu Ksantrajus iešk- 
odavo kitų žirgų, dosniai apmokėdamas jų savininkams. Jis valgė jodamas 
ir atrodė, kad sunkumai nevargina šio geležinio žmogaus. Katrina jautė 
didžiulį nuovargį, mėšlungis traukė raumenis, bet jokia jėga nebūtų priver- 
tusi ją skųstis. Ji tik stipriau sukąsdavo dantis ir sulaikydavo išsprūstančią 
dejonę, kai balno kilpos užgaudavo nutrintas kojas ir skausmas nusmelkda- 
vo nugarą. Sara tylėjo. Ji taip pat kentė skausmus, bet gerai suvokė, kad 
Katrinos laimė priklauso nuo sužeisto Arno kūne rusenančios gyvybės. Sara 
stengėsi negalvoti, kas gali ištikti Katriną, jei Arno dvasia iškeliaus pas 
Dievą iki jiems atvykstant. Katrina daug kentėjo su juo ir be jo, todėl Sara 
stengėsi negalvoti apie skausmą, kuris ištiktų Katriną, jei Arno mirtų, 
nesulaukęs jų atvykstant. 

Trečios kelionės dienos pabaigoje išvargę keliautojai įjojo į didžiulį Gizo 
mišką, nusidriekusį per visą šalį nuo Kompjeno iki Kotrė. 

— Jau netoli, — pratarė Ksantrajus. — Liko trys Ijė. Burgundų ir anglų 
stovykla yra šiauriau. Mes nesunkiai pateksime į miestą iš pietų. Miškas 
juosia miestą puslankiu. 

Katrina suprato mintį ir linktelėjo. Kalbėti jai buvo sunku. Pasaulį ji matė 
tarsi pro rūką ir tik didelė meilė teikė jėgų. Sara jau seniai miegojo balne, ir 
jie pririšo ją, kad nenukristų nuo žirgo. 

Paskutinės trys ljė buvo siaubingai ilgos. Nesibaigiantis miškas, naktis 
kelionę darė visiškai nepakenčiamą ir košmarišką! Pagaliau miškas pradėjo 
retėti, pasirodė Kompjeno siluetas. Ksantrajus vienas prisiartino prie Kom- 
pjeno sienos griovio, norėdamas patikrinti, ar priešas neužėmė miesto, kol 
jis buvo išvykęs. 

— Jei miestas užimtas, jūs pasitrauksite ir pasislėpsite miške, — paliepė 
jis moterims. 

— Niekada! — sušuko Katrina. — Mes josime su jumis. 

Tik po ilgoko ginčo moterys sutiko leisti jį vieną į žvalgybą. Miestas dar 
gynėsi. Greitai trys keliautojai įžengė pro nedidelius vartus ir įsivedė savo 
žirgus. Kitoje vartų pusėje jų laukė kareivis su deglu rankoje. Ksantrajus 
paklausė: 

— Tu nežinai, ar dar gyvas kapitonas Monsalvi? 

— Leidžiantis saulei dar buvo gyvas, bet, mesire, aš nežinau, kokia jo 
būklė dabar. 

Ksantrajus padėjo moterims užsėsti ant žirgų. 

— Arno yra Sen Kornelio vienuolyne, jį slaugo vienuoliai, — sušnibž- 
dėjo Ksantrajus. — Dėl Dievo meilės, tik nežmirškite, kad jūs vyrai... 
Benediktinai labai griežti ir neleidžia moterims įžengti į vienuolyną. Pamė- 
ginkite tai paaiškinti savo tarnaitei, galbūt jums pavyks, nors ji ir neatrodo 
galinti ką nors suvokti. 

Po kelių akimirksnių sutemose prieš akis iškilo aukšta akmeninė vienuo- 
lyno arka. Ksantrajus priartėjo prie įėjimo, pakalbėjo su vienuoliu, kuris 
įtariamai žvelgė į juos pro vartų groteles. 

— Garbė Aukščiausiajam, — pasakė Ksantrajus Katrinai. — Arno dar 
gyvas! Jis miega, — tęsė jis, kol jie ėjo pro vienuolio atidarytus vartus. 

Katrina meldėsi karštai dėkodama Dievui, jog jis išklausė jos maldų ir 
leido pamatyti Arno dar gyvą. Viltis ir tikėjimas grįžo: gal dar ne viskas 
prarasta, galbūt jis dar gyvens... 

Arno gulėjo nedidelėje celėje, siauroje lovoje. Jo akys buvo užmerktos. 
Prie lovos ant taburetės sėdėjo vienuolis ir meldėsi. Geltona vaškinė žvakė, 
įstatyta į grubaus darbo geležinę žvakidę, blausiai apšvietė siaurą asketišką 
celę. Jiems įėjus vienuolis atsistojo... 

— Kaip jis jaučiasi? — paklausė Ksantrajus. 

Vienuolis palingavo galvą ir gūžtelėjo pečiais. 

— Prastai. Jis kenčia didelį skausmą, bet sąmonę atgavo. Naktis jam 
buvo sunki. Kvėpavimas sutrikęs... 

Sunkus atodūsis, kaip iš kalvės dumplių, išsiveržė iš jo krūtinės. Arno 
buvo išblyškęs, veidas vaškinis, dvi gilios pilkos raukšlės lūpų kampučiuo- 
se, tarsi mirties šešėlis, iškreipė bruožus. Rankos bejėgiškai gulėjo ant 
apkloto. Katrina buvo taip sukrėsta, kad negalėjo ištarti nė žodžio. Ji 
susmuko prie lovos ir švelniai ranka pataisė prilipusius prie suprakaitavu- 
sios kaktos plaukus. Ji išgirdo, kaip Ksantrajus aiškina vienuoliui: 

— Čia tas asmuo, kurį sužeistasis prašė mane surasti. Ar negalėtumėte, 
šventasis tėve, palikti mus vienus? 

Katrina išgirdo lengvą sandalų trepsėjimą ir uždaromų durų girkštelėji- 
mą. Arno pramerkė akis. Žvilgsnis buvo miglotas ir apsiblausęs, bet paleng- 
va praskaidrėjo. 

— Žanai! — prašvokštė jis. — Tu grįžai!.. 

— Taip, — atsakė Ksantrajus. — Ji čia, matai?.. 

Arno veido bruožai sušvelnėjo, išvargintą veidą nušvietė pasitenkinimas. 
Jis pakreipė galvą ir pamatė palinkusią Katriną. 

— Tu atvykai. Dėkui... 

— Nedėkok, — užsikirsdama pratarė Katrina tokiu kimiu balsu, kad pati 
vos beatpažino. — Tu privalėjai žinoti, kad aš ateisiu. Dėl tavęs, Arno, 
nueičiau į pasaulio kraštą. 

— Ne dėl manęs! Aš mirštu, bet kiti liks gyventi! 

Džiaugsmas, tik prieš kelias minutes nušvietęs jaunojo vyro veidą, 
išnyko taip greitai, kaip ir atsirado. Žvilgsnis nukrypo į šalį, veidas vėl įgavo 
griežtą, valingą išraišką. Lūpos judėjo, ir Katrina, kad suprastų jo žodžius, 
pasilenkė prie pat jo. 

— Klausyk įdėmiai, aš negaliu daug kalbėti. Pilypas Burgundietis pa- 
grobė Žaną! Tau reikia vykti pas jį, į jo stovyklą ir paprašyti paleisti Žaną... 

Katrina nieko nesuprato ir pagalvojo, kad blogai išgirdo. 

— Aš turiu vykti pas hercogą? Aš? Arno, tu negali to norėti! 

— Taip, tu privalai. Tu vienintelė gali pasiekti pergalę šitam kare. 
Hercogas myli tave! 

— Ne! — griežtai atsakė Katrina. Susigėdusi savo impulsyvumo, tęsė 
švelnesniu balsu. — Ne, Arno, netikėk tuo, jis daugiau nebemyli manęs. Jis 
išdidus kaip šėtonas ir niekados neatleis man dėl pabėgimo. Jis atėmė viską, 
ką tik buvo man dovanojęs... Aš ištremta. Be to, jis vedė ir galutinai išmetė 
mane iš galvos. 

Arno veidas patamsėjo iš pykčio, jis pamėgino pasikelti lovoje, bet 
sudejavo ir krito atgal. Katrina išgirdo ramų Ksantrajaus balsą: 

— Katrina, jūs klystate. Jūsų galia hercogui dabar didesnė nei anksčiau. 
Jis veda infantę Izabelę. Iškilmės įvyks Briugėje sausio mėnesį. Pati pom- 
pastiškiausia iškilmių dalis — pasakiškai turtingo naujo riterių ordino 
įkūrimas, ordino, kuris demonstruos jo galią ir tuštybę. Katrina, ar žinote, 
kaip vadinsis šis ordinas? 

Net nepažvelgusi į Ksantrajų ji papurtė galvą, supratusi, kad praeitis 
atsivijo ją. Ksantrajaus balsas atskriejo iš toli: 

— Aukso vilnos ordinas. Visi puikiai supranta, kodėl jis pasirinko tokį 
pavadinimą. Briugės gyventojai neabejoja, kad tokio vardo pasirinkimą 
nulėmė mylimosios su nuostabiai gražiais plaukais netekimas. Neįmanoma 
susilaukti aiškesnio meilės prisipažinimo. Jis tebėra jūsų, Katrina, valdžioje. 
Turto konfiskavimas — užgauto vyro poelgis; širdies gilumoje hercogas 
svajoja susigrąžinti jus. 

Tebeklūpodama prie lovos Katrina apsimetė nesuprantanti išsakytos 
minties. Jos blizgančios neramios akys buvo įsmeigtos tik į Arno. Jo akyse 
Katrina ieškojo draugo žodžių paneigimo. Bet ne! Jis tylėjo ir įdėmiai 
žiūrėjo į Ksantrajaus lūpas... Jis net nepažvelgė į ją, nė karto per visą kalbą 
ir net Ksantrajui baigus kalbėti. Tada ji švelniai palietė sužeistojo ranką. 

— Tu privalai... — Arno duso. — Tai paskutinė mūsų viltis... 

Katrina, apimta liūdesio ir apsiašarojusi, prisiglaudė veidu prie jo karštos 
rankos. 

— Arno, — maldavo ji, — neprašyk manęs... Tik tu neprašyk... 

Juodomis degančiomis akimis jis įdėmiai pažvelgė į ją. 

— Aš to prašau... todėl... kad tu vienintelė, kurios paklausys Pilypas. 
Žana reikalingesnė Prancūzijai, nei aš ar... tu! 

— Bet aš myliu tave, — sušuko ji su nuoskauda balse. — Aš myliu tave 
ir pasirengusi numirti dėl tavęs, o tu prašai grįžti pas Pilypą. Aš vyliausi, 
kad esu nors truputį mylima. Kokia klaida! Tu, pasirodo, mane niekini! 

Arno užsimerkė ir sušnibždėjo: 

— Niekas neturi reikšmės... tik Žana... daugiau niekas! 

Skausmo grimasa iškreipė jo veidą, kūnu perbėgo virpulys. Jis sugriebė 
apklotą, ant lūpų pasirodė kraujo putos. Ksantrajus padėjo ranką ant Katri- 
nos peties ir pratarė: 

— Eime! Jis labai pavargo. Jam reikia pailsėti, o ir jums taip pat... 

Katrina pašoko ir įsmeigė į jį akis, degančias neapykanta. 

— Jūs žinojote, kodėl aš jam reikalinga, ar ne? Žinojote ir nieko man 
nesakėte. Jūs žiauriai apgavote mane... 

— Ne, aš neapgavau. Aš tik sakiau, kad Arno nori jus matyti. Jūs daugiau 
nieko ir neklausėte. Jūs turite suprasti, kad mums, Žanos bendražygiams, 
nieko nėra svarbiau kaip išvaduoti ją. Tą patį sakė ir Arno. Ji — šalies 
išgelbėtoja, jos nelaisvė mūsų šaliai gali turėti tragiškų pasekmių. Tai 
įsakymas, girdite, įsakymas. Kažkas turi nuvykti pas Pilypą ir pasakyti jam, 
jog jis yra Prancūzijos princas... Suprantate — Prancūzijos. Atėjo laikas jam 
tai priminti! Sklinda gandas, kad anglai reikalauja atiduoti jiems Žaną. O tai 
— neįmanoma, būtina užkirsti tam kelią. 

— Bet jūs sakėte, kad jis myli mane, — netramdydama savo jausmų ir 
negalėdama apie nieką daugiau galvoti atsakė Katrina. 

— Ir pakartosiu. Taip, myli. Bet savo šalį Arno myli dar stipriau! Jis savo 
seserį pasiųstų pas Pilypą, kad tik išgelbėtų Žaną! Suprantu, kokią auką jūs 
turite sudėti, Katrina. Bet mylėdama Arno jūs negalite atsakyti jam ir 
pamėginti išgelbėti Žaną! 

— Kodėl jūs esate įsitikinęs, kad Pilypas paklausys manęs, kad man 
pasiseks ją išvaduoti? 

— Jeigu jis atsakys jums, jis nieko daugiau neklausys! Mes turime 
išnaudoti tokią puikią galimybę. 

Katrina giliai atsiduso. Ji suprato kapitono padėtį, suprato, kad iš esmės 
jis teisus. Ji pasielgtų lygiai taip pat. Ir paskutinį kartą nutarė paprieštarauti. 

— Hercogas yra tikras riteris. Jis niekuomet neatiduos Žanos anglams. 

— Aš taip pat norėčiau juo tikėti. Bet jūs esate... Jūs... Aukso vilna! 

Paskutinė frazė sukrėtė Katriną. Jai pasigirdo, kad tai sako Pilypas. 
Tikrai, jis vadindavo ją “mano aukso vilna" ir aistringai mylėdavo. Ar 
galima smerkti Žanos d'Ark draugus, jeigu jie savo paskutinę viltį sieja su 
ja? 

— Aš įvykdysiu jūsų prašymą, — pratarė ji. — Kur hercogas? 

— Parodysiu. Eime, jei nesate visiškai pavargusi. 

Pavargusi? Ji jautė mirtiną nuovargį. Ji tuoj pat atsigultų čia, celėje, kur 
stovėjo. Žemė, kvepianti vasara, ją priglaustų ir ji gulėtų, kol širdis sustotų 
amžiams. Tačiau ji nuėjo paskui Ksantrajų į vienuolyno varpinę. Per siaurą 

varpinės langą kapitonas parodė Katrinai upės juostą, rausvai spindinčią 
tekančios saulės spinduliuose. Už upės kilo mediniai bastionai, tokius 
Katrina jau buvo mačiusi Orleane, ir palapinių gretos. 

Kitoje tilto pusėje kaip perlas ryto šviesoje spindėjo purpurinė palapinė. 
Ji atrodė kaip ąžuolas tarp žemaūgių medžių, o jos viršūnėje plevėsavo 
Pilypo Gerojo vėliava. 

— Tai Mari stovykla, — tarė Ksantrajus. — Ten jūs turėsite vykti, bet 
dabar jums reikia pailsėti, atgauti jėgas. 


Aštuntas skyrius 
Aukso vilna 


Leidžiantis saulei Katrina susiruošė į burgundų stovyklą. Artėjanti naktis 
nulėmė nepaskelbtas paliaubas, kurių metų abi kariaujančios pusės galėjo 
atsikvėpti iki ryto. Tik naktį buvo galima ryžtis įžengti į priešo stovyklą. 
Taigi Katrina sėdo ant žirgo, išjojo pro vartus ir pasuko tilto link. Priekyje 
su balta vėliava jojo vienas iš Ksantrajaus ginklanešių. 

Katrina sėdėjo balne, visiškai pasitikėdama žirgu, kaukšėjusiu storomis 
tilto lentomis. Katrina jautė sunkumą širdyje ir tuštumą galvoje. Tokį 
jausmą ji patyrė tą baisiąją dieną Orleane, kai kratėsi vežėčiose, kuriomis 
vežė ją į kartuves, ir viskas aplinkui neturėjo jokios reikšmės. Katrina 
stengėsi negalvoti apie tai, kaip ją sutiks, ką jai pasakys Pilypas. Ji turėjo 
tik vieną viltį — išgelbėti Žaną, arba bent jau neleisti jai patekti į anglų 
rankas. 

Dviejų raitelių pasirodymas ant tilto burgundų neliko nepastebėtas. Jie 
sukruto taip smarkiai, lyg visas priešo būrys būtų priartėjęs prie jų stovyklos. 
Nuskambėjo pavojaus signalas. Raiteliams išjojus į priešingą krantą, prieš 
juos jau stovėjo šarvuotų karių grandinė. Prieš karius puikavosi jaunas, 
prabangiais šarvais vilkintis karo vadas. Jis dar neištarė nė žodžio, o Katrina 
jau pažino savo ištikimąjį Sen Remi. 

— Kunigaikščio Pilypo vardu, stokite! — garsiai sušuko jis. — Kas jūs? 

— Mes parlamentarai, — garsiai, bet žemu vyrišku balsu atsakė Katrina. 
— Mesiras Ksantrajus nori derėtis su hercogu Pilypu. Tuojau pat praneškite 
jam apie mūsų atvykimą! 

— Monsinjoras turi svarbesnių reikalų! — šūktelėjo Sen Remi. — Jeigu 
norite, galite kalbėti su manimi. 

— Tada nurodykite tokią vietą, kurioje galėtume aptarti reikalus vienu 
du, — pratarė Katrina, prijodama arčiau, kad nereikėtų kalbėti įtempus 
balsą. 

— Ką gi, šį prašymą išpildyti nesunku, — ramiau atsakė ir Sen Remi. 

Visi trys, lydimi šarvuotų raitelių, įjojo į stovyklą. Didelė Sen Remi 
palapinė stovėjo stačiakampės stovyklos viduryje, netoli Burgundijos her- 
cogo palapinės. 

Raiteliai nušoko nuo žirgų, Sen Remi įsakė dviem stipraus sudėjimo 
sargybiniams saugoti ginklanešį ir įvedė Katriną į deglais apšviestą palapi- 
nę. Nepasiūlęs sėsti, įsitaisė prie stalelio palapinės viduryje ir pradėjo 
pokalbį: 

— Ką jums pavedė pasakyti Ksantrajus? — paklausė jis trūkčiojančiu 
balsu. 

— Sen Remi, — tyliai savo balsu ištarė Katrina. — Žanai, jūs neatpa- 
žįstate manęs? 

Hercogo padėjėjas nustebęs žvilgtelėjo į ją. 

— Ne... 

— Na žinoma, — liūdnai pratarė Katrina, — juk nesimatėme su jumis 
lygiai dvejus metus. 

Sen Remi žvilgsnis staiga pasikeitė. Sumišęs jis pašoko iš už stalo ir 
prisiartino prie Katrinos netikėdamas savo akimis. 

— Negali būti! — sušuko jis. — Ponia Katrina! Iš kur jūs? Kaip džiugu 
jus matyti! Aš jau nesitikėjau kada nors jus sutikti ir net nebuvau tikras, ar 
jūs gyva. Jūs grįžote pas mus, tiesa? 

— Nežinau, Sen Remi, — su kartėliu balse ištarė Katrina. — Man 
norėtųsi grįžti, bet... Aš iš tiesų turiu skubų reikalą į hercogą ir viską lems 
mūsų pokalbio baigtis. 

— O, esu įsitikinęs, kad viskas susiklostys sėkmingai! — sušuko Sen 
Remi, negalėdamas numaldyti jaudulio. — Hercogas labai pyksta ant jūsų 
už dingimą, bet, be abejo, atleis jums! Aš tuoj pat pranešiu jam apie jūsų 
atvykimą. Grįžkite pas mus, Katrina! Jums niekur nebus taip gerai, kaip 
monsinjoro Pilypo rūmuose. Jūs būsite pagerbta, turėsite turtą, ramybę... 
ištikimus draugus! Palaukite manęs, aš tuoj pat grįšiu. 

Dar tardamas šiuos žodžius jis išbėgo iš palapinės. Katrina išbuvo viena 
vos dešimtį minučių: Sen Remi greitai grįžo. 

— Viskas gerai! Pradžioje, išgirdęs jūsų vardą, hercogas įniršo, bet 
vėliau sutiko priimti jus kaip parlamentarę. Dabar viskas priklauso nuo jūsų, 
Katrina! Eime greičiau! 

Jie išėjo iš palapinės. Sen Remi paleido sargybinūus, ir jie trise kartu su 
ginklanešiu pasuko į hercogo palapinę. Paliepęs ginklanešiui likti lauke, Sen 
Remi nuvedė Katriną prie įėjimo, tylėdamas atitraukė uždangalą ir jai įėjus 
vėl užtraukė. 

Katrina iškart pamatė Pilypą, ir jai pasirodė, kad jis paseno. Veido 
bruožai tapo aštresni, ryškesni. Nors tai galėjo būti ir regėjimo apgaulė, 
sukelta nelygios fakelų šviesos. Pilypas labai tiesiai nejudėdamas stovėjo 
prie stalo, padėjęs ranką ant masyvios Evangelijos dramblio kaulo viršeliais. 
Išdidi poza, nors ir buvo natūrali, pernelyg išdavė pasitikėjimą ir pasipūtimą. 
Jis buvo apsiginklavęs, kaip ir anksčiau kaklą puošė auksinė grandinė, ant 
kurios kabėjo tas pats avelės pavidalo auksinis pakabukas. 

Katrina nenusilenkė, bet lėtai sulenkė kelį, tokiu senoviniu būdu svei- 
kindama žmogų, kuriame norėjo matyti tik savo suvereną. Be to, apsiren- 
gusiai vyriškais drabužiais daryti reveransą būtų buvę juokinga. Tiesa, po 
to ji labai moterišku judesiu atmetė juodą gobtuvą, iš po kurio pasirodė 
tvarkingai supinti auksiniai plaukai. Pilypas nė nemirktelėjo. Jo žvilgsnis 
buvo įsmeigtas į Katrinos veidą, nė menkiausia šypsena neperbėgo jo 
lūpomis, nesuminkštino plieninės veido išraiškos. Vis dėlto jis pirmasis 
nutraukė tylą: 

— Taigi, pagaliau jūs čia. Aš jau buvau netekęs vilties jus vėl išvysti. 
Tiesą sakant, maniau, kad esate mirusi. Prisipažįstu, esu nustebintas jūsų 
įžūlumo. Jūs buvote dingusi dvejus metus... apie dvejus metus... dabar staiga 
neaišku iš kur atsirandate ir reikalaujate audiencijos. Ir taip elgiatės lyg 
nieko nebūtų įvykę, lyg savo elgesiu nebūtumėte užkirtusi sau kelią susi- 
laukti tokios malonės! 

Pilypo balso tembras pasikeitė ir Katrina suprato, kad jis stengiasi 
suvaldyti įniršį. Todėl ji tiesiai paklausė: 

— Kodėl tą malonę suteikėte, jei jos nenusipelniau? 

— Kad įsitikinčiau, atpažinsiu jus ar ne; kad pamatyčiau, ar jūs tokia 
pati, kokią prisimenu. Garbė Aukščiausiajam, jūs jau ne ta! Jūs labai 
smarkiai pasikeitėte, ir ne į gerąją pusę. 

Pilypo šiurkštumas, etiketo ir mandagumo taisyklių nepaisymas neišmu- 
šė Katrinos iš vėžių. Net jei jis kada ir turėjo, tai jau labai seniai neteko savo 
valdžios jai, sugebėjimo įbauginti ar išgąsdinti. Šyptelėjusi ji prabilo: 

— Jūs, aišku, nemanote, kad atvykau jūsų prašyti tarnauti damai veidro- 
džiu. Pastarieji metai buvo taikūs ir atnešė jums daug naudos, morsinjore. 
Man jie buvo kančių metai. 

— Kas vertė jus kentėti? 

— Niekas! Ir nemanykite, kad ko nors gailiuosi. Aš galbūt kentėjau, bet 
pagaliau nustojau save niekinti. 

Išvydusi Pilypo akyse pykčio ugneles, Katrina suprato per daug sau 
leidusi ir suvokė, kad toks jos elgesys gali sužlugdyti misiją. Ji atlyžo. 

— Atleiskite man! Kalbėjau negalvodama. Norėjau pasakyti, kad nuo 
jūsų vedybų man nėra vietos šalia jūsų. Aš girdėjau, jūs vedėte... tikiuosi, 
sėkmingai? 

— Labai! 

— Džiaugiuosi. Dievas išgirdo mano maldas ir atsiuntė jums laimę... 

Palapinėje įsivyravo sunki tyla, kurią netikėtai sutrikdė vieno iš skalikų 
žiovulys. Katrinai į galvą neatėjo jokia mintis; staiga Pilypas pakeitė didingą 
pozą, nusiėmė didžiulę juodą skrybėlę, papuoštą gervės plunksna ir rubino 
sagtimi, ir numetė ją. Paėmęs Katrinos rankas prabilo: 

— (Gana to mandagaus tuščiažodžiavimo! Be abejo, turiu teisę išgirsti 
pasiaiškinimą. Aš laukiau tavęs dvejus metus, dvejus metus, girdi? Kodėl 
palikai mane? 

Jo įprastas balso tonas, lyg mostelėjus stebuklinga lazdele, išsklaidė 
Katrinos sumišimą. Ji vėl pajuto žemę po kojomis. 

— Aš jau sakiau jums: todėl, kad vėl susiruošėte vesti. Esu per daug 
išdidi, kad tenkinčiausi antrąja vieta. Be to, pagyvenusi kartu su jumis, 
nenorėjau tapti rūmų pajuokos objektu. 

Pilypo veidą nutvieskė nuoširdi nuostaba. 

— Pajuokos? Nejaugi tavo akyse buvau toks menkysta, kuris nebūtų 
įstengęs išsaugoti aukštą padėtį rūmuose moteriai, kuri gedėjo mūsų sūnaus? 

Katrina neleido suminkštinti širdies prisiminimais apie kūdikį. 

— O, aš neabejoju, kad ruošėtės mane ištekinti... antrą kartą. Ir ką tokį 
buvote parinkęs netikro vyro vaidmeniui šį kartą? Kas turėjo tapti nelaimin- 
gojo Gareno įpėdiniu? Sen Remi? Lanua, Tulonžonas? Kurį iš savo vasalų 
pratinote prie minties, jog jis bus jūsų meilužės vyras? Kuris dėl jūsų 
malonumų turėjo pagarbiai nuleisti akis ir nieko nepastebėti, kas beįvyktų? 

— Nė vieno! Aš niekada nesiruošiau dalytis tavęs su kuo nors. Būčiau 
padaręs hercogiene, princese... būtum pasirinkusi bet kokią žemės valdą. Tu 
juk puikiai žinojai, kad tave mylėjau labiau už viską pasaulyje... ir įrodyda- 
vau savo meilę. Ir paskutinį kartą — visai neseniai, ar žinai? 

Jis nutraukė nuo kaklo masyvią aukso grandinę ir atkišo Katrinai. 

— Tu žinai? 

-- Taip, — trumpai atsakė ji. — Tai — Aukso vilnos ordinas, kurį jūs 
įsteigėte savo vedyboms pažymėti. 

— Mano vedyboms? Tu žinai, apie ką galvojau taip jį pavadindamas? 
Argi ne tave aš vadindavau savo aukso vilna? 

Jis piktai nutėškė grandinę ant žemės ir netikėtai vikriu rankos judesiu 
paleido jos plaukus. Tankios, žaismingos krentančios garbanos išsidraikė 
ant jos juodo zomšinio kostiumo. Jis privedė Katriną prie didelio Venecijos 
veidrodžio, puošusio vieną palapinės sieną, ir tarė: 

— Žiūrėk! Tai tu tikroji aukso vilnos valdovė! 

Tačiau Pilypas neleido jai pažvelgti į veidrodį. Apglėbęs ir suspaudęs 
aistringame glėbyje, jis stipriai priglaudė ją prie savęs. 

— Katrina... Aš vis dar myliu tave... Aš neužmiršau tavęs... 

— Dabar jūs lengviau pamiršite, dabar, kai aš taip pasikeičiau! 

— Ne... nėra abejonių, tu tokia pat. Aš taip pasakiau dėl išsiskyrimo 
skausmo, kankinusio mane dvejus metus. Tu graži kaip visada. Galbūt 
truputį sublogai, bet tavo akys pasidarė dar didesnės. O tavo talija — dar 
lieknesnė. Katrina, meile mano! Aš dažnai šaukiau tave, mano mieloji, 
nuostabioji, nepakeičiamoji... 

Jis atsegė jos odinės striukės sagas ir įsikniaubė į švelnią duobutę 
pasmakrėje. Katrina išsilenkė ir pajuto, kad ima silpti plieninėse rankose. 
Tas pamirštas potraukis, kuris taip ilgai laikė ją prie šio itin patrauklaus 
žmogaus, vėl pradėjo apimti ją vis stipriau ir smarkiau. Po kelių sekundžių 
jis paims ją ant rankų ir nuneš ant didžiulės, auksu siuvinėtu užtiesalu 
užklotos lovos, ir jai neužteks jėgų priešintis... Staiga Katrinos mintis kaip 
žaibas perskrodė mirštančio Arno vaizdas. Arno, kuriam ji priklauso dvasia 
ir kūnu ir kuris gulėjo išsitiesęs ir užsimerkęs siauroje lovoje vienuolyno 
celėje. Seni meilės žaidimai negalėjo prilygti tai meilei, kurią mokėjo 
sužadinti tik Arno. Judviejų įnirtinga aistra, pirmykštė ir be švelnumų, jai 
buvo daug malonesnė ir reikalingesnė nei visos Pilypo glamonės. Katrinos 
kūnas sustingo. Ji atsargiai, bet ryžtingai atstūmė hercogą. 

— Ne dabar! Paleiskite mane. 

Jis iš karto paleido ją ir nepatenkintas susiraukė. 

— Kodėl? Kodėl atvykai čia, jeigu nenori vėl atnaujinti buvusios mūsų 
meilės? 

Katrina akimirką svyravo. Ar dera prašyti dabar, kai ką tik jam nepak- 
luso? Bet ji privalėjo sutvarkyti šitą reikalą. 

— Atėjau prašyti jūsų malonės, — ramiai tarė ji. 

— Malonės? 

Staiga jis ėmė kvatotis, ir tas juoko priepuolis buvo toks stiprus, kad 
hercogui teko atsisėsti į juodmedžio krėslą. Jis kvatojosi tol, kol mėšlungiš- 
kai ėmė gaudyti orą. Katrina susierzino. 

— Nieko juokinga čia nematau! — griežtai tarė ji. 

Juokas staiga nutilo, hercogas pakilo ir priėjo prie jos. 

— Mano angele, tavo naivumas prilygsta tik tavo nuoširdumui. Žinoma, 
aš turėjau numatyti, kad atsargoje turi į mane malonės prašymą. Tai tikra 
tavo manija. Ir ką gi šį kartą nori išgelbėti? 

— Žaną d'Ark! 

Tas vardas nugriaudėjo kaip patrankos šūvis. Akimirksniu iš Pilypo lūpų 
dingo šypsena, jis atšoko nuo Katrinos atsitverdamas stalu tarsi gynybiniu 
pylimu. 

— Ne! — tepasakė jis. 

Katrina už nugaros paslėpė drebančias rankas, kad jis nematytų. Ji 
suprato, kad šią akimirką Pilypas nepavaldus jai. Aistringas meilužis virto 
valdingu ir nepalenkiamu Burgundijos hercogu. Katrina niūriai šyptelėjo. 

— Aš ne taip pasakiau. Atėjau prašyti jūsų, kad nustatytumėte išpirkos 
dydį už Mergelę, kaip ir pridera pagal karo meto įstatymus. Sutinku su bet 
kokia kaina. 

— Karo įstatymai neturi nieko bendra su šėtono vaikais. Toji mergina 
— ne riteris, o ragana! 

— Kokia nesąmonė! Žana — ragana? Juk ji ištikimybės, tyrumo, narsos 
ir dievobaimingumo įsikūnijimas! Nėra teisingesnio ir sąžiningesnio žmo- 
gaus! Jūs nežinote, kokia ji... 

— Užtat jūs, matyt, ją pažįstate. 

— Aš esu dėkinga jai už gyvybę ir privalau grąžinti tą skolą. Kalbama, 
kad jūs ketinate perduoti ją anglams... bet negaliu tuo patikėti. 

— Norėčiau žinoti, kodėl? 

— Todėl, kad toks poelgis būtų nevertas jūsų... nevertas riterių ordino, 
kuriuo taip didžiuojatės! — sušuko Katrina rodydama puikų vėrinį, švelniai 
žibantį ant prabangaus raštuoto kilimo. — O taip pat todėl, kad užsitrauksite 
nelaimę. Juk ji iš tikrųjų... atsiųsta paties dangaus! 

— Niekai! — tarė hercogas, išėjęs iš už stalo, ir net nesiteikęs žvilgtelėti 
į Katriną ėmė vaikštinėti pirmyn ir atgal po didžiulę palapinę. — Jeigu norite 
žinoti, aš taip pat mačiau tą merginą. Kai Lionelis Vandomas ją suėmė, 
nusprendžiau, kad turiu ją pamatyti ir nuvykau į Boljė rūmus, kuriuose ją 
įkalino. Man pasirodė, kad ji —išpuikusi, perdėm pasitikinti savo jėgomis 
118 


būtybė. Užuot paklusniai ir kukliai kalbėjusi su manimi, ji tik priekaištavo 
man... 

— Nejaugi jūs pats niekada ir dėl nieko nesate sau priekaištavęs? Nejaugi 
jūs visada elgėtės kaip ištikimas prancūzų karūnos vasalas? 

— Vasalas? Ką jūs norite pasakyti? Juk mano turtai ir valdžia šimtą kartų 
didesni negu Karolio, tos marionetės, vadinančios save Prancūzijos karali- 
umi. Neduosiu jam ištikimybės priesaikos, nepripažinsiu jo savo valdovu. 
Nuo šio! Burgundija bus laisva ir nepriklausoma, ji taps didžiule karalyste, 
kada nors pavirsiančia visos imperijos širdimi. Kaip Karolis Didysis sukur- 
siu imperiją, ir visi žemės žmonės lenksis mano sostui ir mano karūnai... 

Dabar jau kvatojosi Katrina, ir jos juokas, atmieštas panieka, neprasly- 
dusia pro Pilypo ausis, akimirksniu privertė jį nutilti. 

— Kas gi įteiks jums tą karūną? Kokioje katedroje ketinate karūnuotis? 
Reikia manyti, Vestminsterio, kaip ir dera ištikimam užpuolikų anglų 
sąjungininkui, nes Reimso katedra jau užimta. Karolis VII jau yra teisėtas 
Prancūzijos karalius, Dievo malone ir pagal žmonių įstatymus. Šito nepa- 
keisite nei jūs, nei jūsų marionetė, valdanti Paryžiuje. Jis — karalius. 
Karalius! 

— Niekada nelaikysiu karaliumi savo tėvo žudiko! 

— Netikiu! Per daug gerai jus pažįstu. Jeigu Karolis sugebėtų jums įtikti; 
galbūt pasiūlytų pusę savo karalystės ir nemažai žemių, kad patenkintų jūsų 
ambicijas, jūs paduotumėte jam ranką ir prisiektumėte ištikimybę. Iš tikrųjų 
jūs laikote mane kvaile, nesugebančia pastebėti to sumaniai — 0, per daug 
sumaniai — pastaruosius dvejus metus žaidžiamo dvigubo žaidimo? Pily- 
pai, neįmanoma pastatyti imperijos ant išdavystės pamatų, vadinasi, Bur- 
gundijos imperija niekada neišvys pasaulio! 

— Pakaks! 

Jis išrėkė šitą žodį, o jo ranka mėšlungiškai sugniaužė durklo rankeną. 
Katrina pamatė, kaip jo akys blykstelėjo pykčio ugnimi, bet tai jos neišgąs- 
dino. Ji jau nugalėjo baimę ir degančiomis akimis ramiai sutiko jo žvilgsnį. 
Ji nepasidavė! Tai jis pralaimėjo. Pilypas krūptelėjo ir nuleido akis. 

— Kas mumspasidarė? — kimiai paklausė. — Susirėmėme kaip priešai! 

— Užtenka vieno jūsų žodžio, ir mes vėl būsime kartu! Priimkite išpirką 
už Žaną, ir nieko daugiau man iš jūsų nereikia. Jeigu tai padarysite, aš grįšiu 
pas jus! 

Pilypas nė neįsivaizdavo, kiek pasiaukojimo slypėjo šituose žodžiuose, 
tačiau akimirką jis susimąstė. Pagaliau sumurmėjo: 

— Ne... aš negaliu priimti jokios išpirkos, nors ji būtų ir labai didelė. 
Mano sutartyje su anglais yra straipsnis, jog bet kuris kare paimtas mano 
belaisvis, jiems pareikalavus, bus atiduotas į jų rankas. Šita mergelė sukėlė 
pavojų Burgundijai. Negaliu ir toliau rizikuoti paleisdamas ją į laisvę. 

— Pažadėkite, kad nors jau anglams jos neatiduosite. 

— Tai neįmanoma. Be to, ji ne mano, o Liuksemburgiečio belaisvė. Jis 
1r turi spręsti. 

— Tai paskutiniai jūsų žodžiai? 

— Paskutiniai. Jokių kitokių nebus.... 

— Netgi... netgi man? 

— Netgi tau. Jeigu būtum mano vietoje, suprastum. 

Katrina lėtai nusigręžė ir pasuko išėjimo link. Ji suprato, kad žaidimas 
pralaimėtas dėl paprastos priežasties, kurios net ji negalėjo nugalėti, — dėl 
baimės! Pilypas bijojo... silpnadvasiškai bijojo tos keistos merginos, kuri, 
atrodė, nukrito tiesiog iš dangaus, kad išgelbėtų prancūzų karalystę nuo 
begalės nelaimių, ir ta baimė užgožė visus kitus hercogo jausmus. Katrina 
žinojo, kad nėra prasmės klausinėti jo apie tai, kas gi iš tikrųjų įvyko 
pokalbio su Mergele metu, nes jis greičiau jau duos nupjauti savo liežuvį, 
negu pasakys visą tiesą. Be abejonės, jo prisiminimai buvo patys niūriausi, 
tačiau, nors Katrina ir suprato, kokios paskatos valdo galingąjį Burgundijos 
hercogą, vis tiek negalėjo sulaikyti pykčio ir kartaus nusivylimo. Norėdama 
atitraukti sunkias užuolaidas, ji ištiesė ranką, bet dar sykį atsigręžė — tokia 
smulkutė, tiesi figūrėlė ant šitų brangių, bet netvirtų rūmų slenksčio. Ji 
įsmeigė atšiaurų žvilgsnį į Pilypą. 

— Suprasčiau? Man atrodo, Pontijus Pilotas taip pat galvojo, kad žmonės 
turi jį suprasti. Jeigu jūs nenusileisite man dėl Žanos, niekada jums ne- 
dovanosiu. Sudie! 

Neatsigręždama ir neatsiliepdama į šauksmą, kaip jai pasirodė, sklidusį 
iš palapinės, ji išėjo. Šį kartą tiltai buvo sudeginti... Daugiau ji nebepamatys 
šito žmogaus, nes jis atsisakė išpildyti prašymą, kuris iš tikrųjų jai daug 
reiškė. Ji pamatė savo arklį su ginklanešiu ir Sen Remi, kuris vikriai prišoko 
prie jos. 

— Na, Katrina, grįžtate pas mus? 

Ji papurtė galvą ir ištiesė jam ranką. 

— Ne, Žanai, bijau, kad ne... Manau, jums teks pamiršti, kad mane 
pažinojote. 

— Kaip? Monsinjoras hercogas neatleido jums? Netikiu! 

— Ne, tai aš niekada jam neatleisiu! Sudie, Žanai... Aš jūsų neužmiršiu. 
Jūs visuomet buvote ištikimas draugas... 

Ištįsęs jaunuolio veidas nukaito plūstelėjus jausmams. Jis tvirtai suspau- 
dė plonyčius jos pirštelius. 

— Toks ir liksiu. Nežinau, kodėl susipykote su monsinjoru, esu ištikimas 
jo tarnas, bet niekas nesukliudys būti jūsų draugu. 

Katrina susijaudino, akyse sužvilgo ašaros. Ji pasistiebė ant pirštų gali- 
ukų ir greitai pabučiavo heroldmeisterį į skruostą. 

— Dėkui! Niekuomet šito nepamiršiu. O dabar sudie... sudie, Aukso 
vilnos riteri! | 

Ji šoko ant balno, paragino arklį ir nudūmė tilto link. Buvo jau tamsu, 
bet gausybė fakelų, tapančių fantastišką plevenančių šešėlių paveikslą ir 
skleidžiančių šviesą aplink milžinišką karo mašiną, apšvietė stovyklą. Palei 
miesto sienas degančios žarijų krosnys panėšėjo į ugnies karūną. 

Grįžusi į miestą Katrina pamatė su ginkluotu būriu jos laukiantį Ksan- 
trajų. Jie nustebo, kai sužinojo, kad į priešo stovyklą buvo nusiųsta moteris, 
kurios banguojantys plaukai draikėsi vėjuje. Griežtu judesiu kapitonas juos 
nuramino. Jis padėjo Katrinai nulipti nuo arklio ir pažvelgęs į iškaitusį jos 
veidą burbtelėjo: 

— Tikriausiai jūs karštai ginčijotės. Atrodote taip, lyg būtumėte dalyva- 
vusi tikrose peštynėse. 

— Ginčas buvo karštesnis, negu jūs įsivaizduojate. Mesire Ksantrajau, 
jūs buvote teisus dėl hercogo... Bet man nepasisekė. 

— Jokios vilties? 

— Nė menkiausios. Jis bijo... 

Tebelaikydamas jos arklio kamanas, Ksantrajus švelniai spustelėjo Kat- 
rinos petį. Tylėdami jie ėjo greta vienas kito, paskui kapitonas iškošė pro 
dantis: 

— Katrina, aš turėjau tai numatyti. Niekuomet ir niekas pasaulyje jo 
neprivers paleisti ją. Pamaldos bažnyčioje, kurias Paryžiuje įsakė atlaikyti 
Bredfordas, rodo, kad ji kelia siaubą! Turime sugalvoti ką nors kita... 

Staiga Katrina suvokė, kad jie tolsta nuo Sen Kornelio vienuolyno ir eina 
senųjų Karolio V rūmų link, — nakties tamsoje juodavo didžiulis trikampis 
pastatas. Tai supratusi Katrina tuoj pat sustojo. 

— Kur vedate mane? Noriu grįžti pas Arno... 

— Nėra prasmės. Jis be sąmonės, o pasilikti benediktinų vienuolyne 
jums negalima. Aš suradau kambarį vienos turtingos našlės name, ir tarnaitė 


121 


ten jau laukia jūsų. Rytoj ryte galite ateiti ir, prieš grįždama į Buržą, 
sužinosite naujienas... 

— Grįžti į Buržą? Gal išsikraustėte iš proto? Kodėl, jūsų manymu, 
turėčiau ten vykti? Gal dėl abejotino malonumo visam gyvenimui tapti 
mirtinu Pilypo Burgundiečio priešu? Kol čia yra Arno, čia būsiu ir aš, niekas 
pasaulyje neprivers manęs pajudėti. Ar girdite? Niekas! 

— Labai gerai, — švelniai šypsodamasis tarė jis. — Tik nereikia šaukti! 
Pažadinsite visą apylinkę. Jeigu norite, pasilikite, tik pažadėkite be manęs 
nevaikščioti į vienuolyną. Nenoriu, kad dorieji vienuoliai jaustų nepasiten- 
kinimą. Be to, greitai apsuptis bus dar žiauresnė, ir man bus reikalingi visi 
žmonės. Negaliu suteikti jums ginkluotos apsaugos. Paklausykite, Katrina, 
liaukitės taip į mane žiūrėjusi! Nejaugi po viso to, kas buvo, dar nesupratote, 
kad aš jus palaikau? Pažvelkite, štai jūsų namas. Eikite ir ilsėkitės, nes 
tikriausiai labai pavargote. 

— Bet... Arno? 

— Arno kol kas dar nemiršta! Prižiūrinčiam jį vienuolyno vyresniajam 
jau įsižiebė viltis. Jis sako, kad, pagal gamtos dėsnius, šis žmogus jau turėjo 
būti miręs ir kad toks atkaklus kabinimasis į gyvenimą — geras ženklas. 
Vyresnysis ketina išbandyti naują gydymo būdą, bet apie tai tyli kaip žuvis... 

Vis dėlto neįtikinta Katrina įtariai pažvelgė į rudaplaukį vyriškį. Ksan- 
trajus buvo keistai atlaidus ir švelnus. Dingo susirūpinimo raukšlės, susi- 
metę tarp antakių. Šiek tiek aprimusi, Katrina paklusniai įžengė pro duris, 
kurias jai atidarė. Laiptinėje ji išvydo jos belaukiančią ir besišypsančią Sarą. 

— Įeik, — tarė čigonė. — Jie paruošė tau lovą, visai nepanašią į 
siaubingus vienuolių gultus. Čia gerai išsimiegosi... 

Arno, nors jam nebuvo geriau, vis dėlto neatrodė kaip mirštantis. Veidas 
buvo praradęs žalsvoką atspalvį ir dabar buvo baltas, ranka mėšlungiškai 
nebegniaužė apkloto. Neįsiterpdamas jis išklausė Katrinos pasakojimo apie 
pokalbį su Pilypu, bet buvo taip nutolęs nuo viso to, apie ką ji kalbėjo, jog 
jai pasirodė, kad jis galbūt vėl ją atstūmė. 

— Aš padariau viską, ką galėjau! — paprieštaravo ji. — Prisiekiu, kad 
viską padariau, bet egzistuoja tai, ko niekas negali nugalėti... 

— Katrina, nebijok ir pasakyk tikrą priežastį, — įsiterpė Ksantrajus. — 
Hercogas taip bijo Žanos, kad ta baimė nugali meilę tau! 

— Nemaniau, kad jis taip įsibauginęs, — tarė Arno. — Katrina, nepri- 
ekaištauk sau. Esu tikras, tu padarei viską, ką galėjai. O dabar... Žanas vėl 
ketina išsiųsti tave į Buržą. 

Ksantrajus padarė grimasą ir pasilenkė prie savo draugo taip, kad niekas 
neišgirstų jo žodžių. 

— Taip, aš nusprendžiau, bet ji nenori nė girdėti. Ji nori pasilikti. 

— Kodėl? — susierzino Arno. 

Atrodė, kad jis ima netekti kantrybės, ir Katrina paaiškino. 

— Kad galėčiau padėti tau! Esu tikra, kad nepaliksi taip šito reikalo. Tu 
juk padarysi viską, kas įmanoma, kad išgelbėtum Žaną, ar ne? Ką gi, tuomet 
leisk man pasilikti ir padėti... leisk man nors tai... 

Jos akyse sužvilgo ašaros, kai pagriebusi Arno ranką spaudė savo del- 
nuose. 

— Nepaprastai sunku pripažinti, kad man nepasisekė! Galiu atiduoti 
auksą ir brangakmenius! 

— Ir kaip jūs manote atgauti juos? — nusišaipė Ksantrajus. 

— Netrukus pamatysite! 

Katrina, nujausdama kažką blogo, buvo pasiėmusi brangenybių dėžutę, 
bet pamiršo užsiminti apie tai Ksantrajui. Dabar ji atnešė ją prie lovos, 
atidarė ir parodė vyrams. Auksas ir akmenys neįprastai sutvisko neryškioje 
šviesoje, ir abu aiktelėjo iš nuostabos. 

— Velniai griebtų! — sumurmėjo Ksantrajus. — Tik pagalvok, kad mes 
nuo pat Buržo važiavome su tokiais turtais! Jeigu kas būtų suuodęs, būtų 
perpjovęs gerkles greičiau negu galima ištarti žodį “peilis"! 

Arno, įveikdamas skausmą, pabandė atsisėsti. Savo liesą ranką panardi- 
nęs į brangenybių, išpiltų ant jo lovos, kalną, ištraukė ametistų vėrinį, kurį 
Katrinai sužieduotuvių dieną padovanojo Garenas. 

— Aš prisimenu jį, — iš lėto pratarė. — Tu buvai užsidėjusi jį... Arase. 

Katrina, nušvitusi, kad jis tai prisiminė, dėžutės dugnę užčiuopė ir 
ištraukė nedidelį odinį maišelį. Po sekundės jo delne spindėjo didžiulis 
juodas briliantas. 

— O šitą aš buvau užsidėjusi Amjene, kai tu iškvietei į dvikovą hercogą, 
— Švelniai tarė ji. 

Ligonis blankiai šyptelėjo. 

— Manai, kad neprisimenu? Ar kad nemačiau? Taip, iš tiesų... su ta juoda 
suknele tu užtemdei visų moterų grožį. Ir sakai, kad nori visus šiuos 
brangakmenius paaukoti tam reikalui, su kuriuo neturi nieko bendra? 

— Kad įrodyčiau, jog noriu tau padėti, — atsakė Katrina. — Ir pelnyčiau 
tavo pagarbą. Jau seniai supratau, kad mano viltys tuščios, kad mūsų niekas 
nesieja, nebent mirtis suartins. Leisk man nors šitai. 

Ji kalbėjo taip aistringai, kad ironija, akimirką šmėstelėjusi Arno akyse, 
užgeso. Jis žvilgtelėjo į Katriną ir atsiduso: 

— Katrina, tu iš tiesų keista! Aš manau... kad niekados tavęs nesuprasiu! 
Jeigu nori, pasilik. Būčiau labai nedėkingas, jei tau, mokančiai tokią kainą, 
trukdyčiau. 

Tokia ilga Arno kalba nepraėjo be pėdsako: nuvargęs jis krito ant 
pagalvių. Tačiau Katrina buvo perdėm laiminga, kad imtų nuogąstauti. 
Greitai surinko brangenybes atgal į dėžutę ir atidavė Ksantrajui, kuris 
apstulbęs stebėjo, kas vyksta. 

— Mesire Žanai, saugokite ją!... Ir paieškokite mieste palūkininko, kuris 
visa tai iš jūsų nupirktų. Gal dar liko žmonių, galinčių tai padaryti. 

— Žinoma, tokių yra, bet jūs, mano manymu, pamirštate, kad mes 
apsuptyje. Gausime tik nedidelę tikrosios kainos dalį. Auksas — geras 
daiktas, bet šitie lobiai verti karališko atlyginimo! Būtų juokinga paleisti 
juos vėjais! 

Į celę įėjo vyresnysis, nešinas krepšeliu, prikrautu buteliukų ir flakonėlių, 
ketindamas pakeisti ligonio tvarsčius. Paskutinį kartą žvilgtelėjusi į myli- 
mąjį, Katrina su Ksantrajumi pasišalino. Išėję į gatvę prie vienuolyno 
atsisveikino: Ksantrajus turėjo bėgti prie tvirtovės pylimo ir kautis su priešu, 
o Katrina — į savo būstą. 

— Manau, būtų geriau, jeigu jūs pati saugotumėte šias karines atsargas, 
kol gausite tolimesnius nurodymus, — tarė Ksantrajus. — Sunkiai įsivaiz- 
duoju, kaip kausiuosi su burgundais laikydamas užantyje tokį turtą. Gerai 
paslėpkite! 

— Nesijaudinkite! Sėkmės jums, mesire! 

Katrina suskubo eiti, bet staiga jis šūktelėjo: 

— Katrina! 

— Taip? 

Jis liūdnai nusišypsojo, o paskui padarė juokingą grimasą: 

— Mudu su Monsalvi — keista porelė, ar ne tiesa? Mums net į galvą 
nešovė mintis pasakyti jums “ačiū"! 

Ji nusišypsojo jam, su džiaugsmu pastebėdama rudose ištikimo Arno 
draugo akyse pritarimą ir suprasdama, kad nuo šiol visiškai ir tikrai gali juo 
pasitikėti. Kol bus gyvas, jis gins ją. 

— Tai nesvarbu, — švelniai tarė ji. — Aš jums kur kas daugiau skolinga! 

Juos išskyrė pro šalį riedantis vežimas. Miestiečiai — kariuomenės 
pagalbininkai prie tvirtovės sienų siuntė pilnus vežimus akmeninių sviedi- 
nių bombardoms, taip pat malkų ir ąsočius alyvos. Už upės jau girdėjosi 

prislopintas anglų ir burgundų mūšio gaudesys. Priešas nusprendė, kad 
išmušė atakos valanda. 

Vyrai bėgo prie įtvirtinimų, o moterys toliau rūpinosi kasdieniniais 
reikalais lyg nėvyktų nieko ypatingo. Jos spėjo priprasti prie karo meto 
sujudimo ir sumaišties. Netrukus jos pasiims viską, ko reikia sužeistųjų 
slaugymui: vyną ir aliejų žaizdoms plauti, suplėšytą audeklą tvarsčiams ir 
įkapes žuvusiems, stos šalia savo vyrų prie miesto sienų. Katrina nusprendė 
eiti kartu su jomis, nes daugiau neturėjo ką veikti. Nuėjusi į namus paslėpė 
saugioje vietoje dėžutę, vyriškus drabužius pakeitė Saros nupirkta žydra 
vilnone suknele ir kartu su kitomis moterimis nulėkė prie tvirtovės sienų. 

Krizei praslinkus Arno sparčiai sveiko. Laimė, aukštybės buvo apdova- 
noję kapitoną nepaprastai tvirtu organizmu. Vasaros pradžioje jis jau galėjo 
pakilti iš lovos, o atėjus rugpjūčiui grįžo į savo vietą įtvirtinimuose. Kom- 
pjenas laikėsi, ir taip atkakliai, kad prislėgtas Pilypas Burgundietis, palikęs 
kovai vadovauti Žaną Liuksemburgietį, išvyko į Lježą, kur reikėjo skubios 
jo pagalbos. 

Gijomas de Flavi gana drąsiai ir atkakliai toliau gynė miestą priešingai 
negu buvo numatęs Ksantrajus, kai burgundai labai įtartinomis aplinkybė- 
mis suėmė Žaną. Tarp kapitonų sklido kalbos, kad skubėdamas nuleisti 
pakeliamąjį tiltą, Flavi bandė sušvelninti savo pusbrolį, vyriausiąjį Reimso 
arkivyskupą Renjo de Šartrezą, labai nekentusį Žanos, — tokia tat buvo 
paslauga giminaičiui... Nelaimė, padėtis kiekvieną dieną darėsi vis grėsmin- 
gesnė. Nepaisant tankaus miško, Kompjenas dabar buvo apsuptas iš visų 
pusių. Jau ėjo į pabaigą maisto atsargos, o konvojai nebegalėjo patekti į 
miestą. Vienintelį ryšį su aplinkiniu pasauliu palaikė narsuolių grupelė; jie 
išeidavo iš miesto ir tuo pačiu keliu grįždavo į jį prisidengdami nakties 
tamsa. 

Katrina leisdavo dienas prie miesto sienų improvizuotoje stovykloje, 
kurią įkūrė miesto moterys. Kiekvieną kartą, kai prasidėdavo ataka, jos ten 
eidavo su Sara ir pasilikdavo slaugyti sužeistųjų, kol nuovargis išversdavo 
iš kojų. Naktimis jos krisdavo į savo lovas ir nepaisydamos alkio ir alinančio 
karščio miegodavo kaip užmuštos. 

Vasaros kaitra padidino miestą ginančios kariuomenės kančias. Žmones, 
ypač sužeistuosius, kamavo įkyrių musių debesys. Pasitaikė keletas maro 
atvejų, ir norint sulaikyti epidemijos plitimą teko deginti lavonus ir užant- 
spauduoti namus. Tos nedidelės maisto atsargos, kurias pavykdavo gauti, 
greitai gesdavo. Vienintelis dalykas, ko nestokojo miesto gyventojai, buvo 
upės vanduo, bet ir jo atsinešti galima buvo tik naktį, kai priešas nutraukdavo 

ugnį. Tačiau labiausiai Katriną kankino Arno elgesys. Kiekvieną dieną 
vyriškai apsirengusi ji eidavo į vienuolyną aplankyti Arno, ir po Šių vizitų 
Ją dažniau apimdavo liūdesys negu džiaugsmas. Arno atvirai nerodė savo 
nedraugiškumo, tačiau neperžengdavo oficialaus mandagumo ribų, ir tai ją 
gąsdino labiau negu jo šiurkštumas. Netekusi galimybės jį slaugyti, ji 
stengdavosi kuo ilgiau pasėdėti prie jo ir pakalbėti apie ką nors kita, ne tik 
apie apgultį ir Žanos nelaisvę... apie jį, pavyzdžiui, apie tuos metus, kai ji 
dar jo nepažino, apie vaikystę. Per tas keletą minučių, praleistų su Mišeliu 
Menialo patiltėje, Mišelis gyvai ir vaizdingai papasakojo apie savo vaikystę, 
ir Katrina dabar tikėjosi, kad Arno taip pat išpasakos jai savo prisiminimus. 
Tačiau kuo toliau, tuo labiau įsitikino, kad jos atžvilgiu jis nė kiek netapo 
švelnesnis. Jo mintys skrajojo kažkur toli ir vis sukosi apie Mergelę. Katrina, 
grįždama namo pas laukiančią Sarą, dažnai galvodavo, kad juos amžiams 
išskyrė Mišelis. Ji nežinojo, kaip įtikinti Arno, kad ji nekalta dėl jo brolio 
mirties. Ji neturėjo ką pasitelkti į pagalbą, tik savo žodžius! Atrodė, kad 
dabar su Katrina jis bendravo tik dėl to, kad negalėjo visiškai atstumti 
moters, pasiruošusios paaukoti savo gyvenimą ir turtus, kad galėtų padėti. 
Ji buvo įsitikinusi, kad jei ne ši aplinkybė, jis be jokio gailesčio būtų išvijęs 
ją lauk. 

Ispanų šnipas atnešė naujienų apie Žaną. Žana mėgino pabėgti iš Boljė, 
paskui buvo nugabenta į Borevuarą, kur gyveno ir Žanas Liuksemburgietis. 
Antras bandymas pabėgti vos nepražudė jos. Ji šoko iš bokšto, ir leisgyvę- 
ją rado griovyje. 

Nebuvo jokios vilties išgelbėti Žaną, kol tęsėsi apgultis. Priešo žiedas 
aplink miestą tapo glaudesnis, ir buvo vis sunkiau išsiveržti iš tvirtovės. 
Viskas, ką jie galėjo padaryti, — nusiųsti maršalui de Busakui, valdančiam 
Normandijos kaimus, pasiuntinį. Miestas vos alsavo, badas ir ligos pakirto 
šimtus narsiųjų gynėjų. Be skubios išorinės pagalbos grėsė kapituliacija. 

— Uždaryti kaip narve išbadėjusios žiurkės! — siautėjo Arno. — Žana 
burgundų nelaisvėje, o karalius nedaro nieko, kad ją išvaduotų! 

— Gali būti tikras: la Tremujis nenuleidžia nuo jo akių, — nusišaipė 
Ksantrajus. — Jis juk prisiekė nužudyti Mergelę. 

Pagaliau, paskutinę spalio dieną, atėjo pagalba. Konvojui su produktais 
pavyko pasiekti miestą, ir tai labai pakėlė gynėjų nuotaiką. Tuo pačiu metu 
maršalo de Busako kariuomenė puolė anglų ir burgundų armiją iš užnugario. 
Nepaisant aršaus Liuksemburgiečio ir Hantingtono pasipriešinimo, vienas 
po kito krito jų įtvirtinimai. Busakas pralaužė žiedą ir įžengė į miestą. Kitą 
rytą visi laukė sutelktos kontratakos; tačiau išaušus dienai priešo stovyklos 

vietoje, kiek tik užmatė kompjeniečių akys, atsivėrė plati tuščia erdvė; 
priešas dingo be trankių būgnų ir skardžiabalsių trimitų. Kompjenas buvo 
išgelbėtas... Arno visiškai pasveiko ir įnirtingai veržėsi ieškoti Žanos, kad 
galėtų išgelbėti nuo priešų. Jis, Ksantrajus ir Katrina jau sudarinėjo veiksmų 
planą, tačiau siaubingos juos pasiekusios žinios pavertė dulkėmis trapų jų 
statinį: Žanas Liuksemburgietis priėmė anglų pasiūlymą ir už dešimtį tūks- 
tančių ekiu pardavė jiems savo belaisvę. Žana d' Ark dabar pateko į priešų 
rankas, ir niekas nežinojo, kur šiuo metu ji yra. 

Apie tai trijulė išgirdo vakare, kai susirinko Katrinos namuose. Ilgai 
tylėjęs Ksantrajus sušuko: 

— Mes privalome išsiskirti! 

— Išsiskirti? — sunerimusi šūktelėjo Katrina. — Bet juk tai neįmanoma! 
Jūs juk žadėjote... 

— Kad jūs padėsite mums ją išgelbėti? Aš ir dabar jums žadu, bet šiuo 
metu mes nežinome, kur ji arba kur ją veža. Nieko negalėsime daryti, kol 
neišsiaiškinsime. 

— Matyt, ji Anglijoje, — tarė Arno. 

— Galbūt. Tokiu atveju Katrina, kaip burgundė, galėtų būti labai nau- 
dinga. Negaliu įsivaizduoti, kad iš Briugės gandai taip toli sklistų. Galėtume 
apsimesti jos tarnais. Tačiau kol kas teks pradėti paieškas. Katrina, aš jus 
palydėsiu į bernardinų vienuolyną, kurio vyresnioji yra mano pusseserė. 
Mieste šeimininkauja La Giras, o netoli yra Ruanas, vienas iš svarbiausių 
anglų atramos taškų, ir jūra greta. Kai tiksliai išsiaiškinsime jos buvimo 
vietą, jums pranešime. Na, na... nereikia verkti. Šitas planas dabar geriau- 
sias. Iki tol jūs mums tik trukdysite... 

Pokalbį nutraukė pašaipus Arno balsas. 

— Na, pakaks! Ji turėtų žinoti, kad kareiviams jos sekiojimas iš paskos 
visai nereikalingas! Kai reikės, tada ir pasiimsime ją su savimi, štai ir baigtas 
kriukis! 

Nepaisant padrąsinančių Ksantrajaus žodžių, Katrina vos laikėsi nepra- 
virkusi. Arno užteko mažiausios dingsties, kad jos atsikratytų! Viskas 
baisiai beviltiška! Jis iš tiesų jos nekenčia, be abejonės, ir toliau nekęs visą 
gyvenimą. Ji nusigręžė, kad jis neišvystų jos akyse tviskančių ašarų. 

— Gerai, — tarė ji liūdnai. — Aš keliausiu į tą vienuolyną. 

Devintas skyrius 


Ruanas 


Sniego skraiste žiema apsiautė mažą Luvjė miestelį, ir visa veikla jame, 
tiek prekybinė, tiek ir karinė, visiškai sustingo. Dvi Ero upės atšakos, 
užsidėję baltą šarvą, sustabdė ir sukaustė odų raugyklas, akmens skaldyklas 
ir vėjo malūnus — tuos, kurių nesugriovė karas. O kareiviams atėjo poilsio 
laikas, prasidedantis kaskart, kai ateina žiema. Stora sniego antklodė užden- 
gė laukus ir kelius. Už miesto sienų žmonės klimpo sniege iki kelių. Tačiau 
pavasaris jau buvo ne už kalnų: vasaris ėjo į pabaigą. 

Per tris mėnesius, kuriuos Katrina praleido pas bernardines, ji be didelio 
vargo prisiderino prie griežtų vienuolyno gyvenimo taisyklių. Vienuolyno 
vyresnioji, Ksantrajaus pusseserė Marija Beatričė, sutiko ją labai maloniai. 
Marija Beatričė buvo stebėtinai panaši į savo rudaplaukį ir aukštaūgį pus- 
brolį, ir tas jų panašumas išsyk nuginklavo Katriną. Jiedvi su Sara apsigy- 
veno didžiuliame, šiek tiek prabangiau negu vienuolių celės apstatytame 
kambaryje, tačiau, kiek tik įmanoma, stengėsi dalyvauti bendruomenės 
gyvenime, nes manė, kad tai jų garbės reikalas. 

Ilgos bažnytinės apeigos, taip įkyrėję jaunystėje, Katrinai tapo būtinos 
ir netgi geidžiamos. Jai atrodė, kad su Dievu kalbėdama apie Arno labiau 
prie jo priartėja, ir iš tiesų ėmė galvoti, jog tik dangiškasis apsireiškimas gali 
juos vėl suvesti. Ar jis iš tikrųjų prisimins savo pažadą ir suteiks jai galimybę 
padėti jiems išgelbėti Žaną? Sunku buvo tuo patikėti. Praėjo trys mėnesiai, 
o iš jų nebuvo jokios žinelės; atrodė, kad aplinkinis paszulis egzistuoja 
kažkur toli nuo vienuolyno, kur naujienos, netgi apie karo eigą, retai 
teatklysta... 


Luvjė miestelis kare vaidino nemenką vaidmenį. Miestelį užimdavo tai 
viena, tai kita armija, o keletą paskutinių mėnesių jis buvo rankose La Giro, 
puikios normandų kampanijos metu jį užėmusio ir tuo pelniusio karvedžio, 
atkovojusio iš anglų Šato—Gajarą, šlovę. Dabar La Giras laikė Luvjė, ir 
tvirtai laikė. Nors anglų armija buvo netoli, tačiau baimė, kurią visai 
Normandijai kėlė vien La Giro vardas, padėjo išsaugoti šiokią tokią ramybę 
visur, kur tik plaikstėsi juoda jo vėliava. 

Katrina kiekvieną vakarą prieš eidama gulti stoviniuodavo viename iš 
vienuolyno bokštelių ir žvelgdavo į apsnigtas apylinkes. Kartais ji pastebė- 
davo šuoliuojančius raitelius, ir jos širdis imdavo daužytis, bet po akimirkos 
apimdavo baisus nusivylimas. Kiekvieną kartą pasirodydavo, kad tai ne tie 

raiteliai, kuriuos ji tikėjosi išvysti. Kiek dar ji čia lauks? Ar neteks mesti 

— Nesikankink taip, — guodė ją Sara. — Kai karas sugniaužia vyriškį 
savo kumštyje, jis visada pamiršta moterį. 

— Arno daro viską, kad tik būtų kuo toliau nuo manęs... jis niekada 
neatvažiuos manęs pasiimti... 

— Esu tikra, kad rudaplaukis kapitonas išpildys savo pažadą. Juk jis 
geras tavo draugas. O dėl Arno, tai... jo užsispyrimą galima būtų paaiškinti 
tuo, kad jis bijo tavęs ir nelabai pasitiki savimi. Būk kantresnė, palauk... 

— Lauk, lauk! — atsiliepė karčiai šypsodamasi Katrina. — Tik tą ir 
darau visą laiką; laukiu ir meldžiuosi. 

— Katrina, melsdamasi laiko veltui neleidi. 

Ir štai vieną kartą, kai po rytinių pamaldų Katrina išėjo iš bažnyčios, prie 
jos prisiartino vienuolė ir pasakė, kad svečių kambaryje kažkas laukia jos ir 
nori pasikalbėti. 

— Kas ten galėtų būti? — nustebo Katrina, slopindama plūstelėjusią 
viltį. 

— Mesiras de Vinjolis su vienuoliu ir dar kažkoks anksčiau nematytas 
Žmogus. 

Ak, negali būti, kad tai jie! Katrina užsimetė žydrą šilko skraistę, 
linktelėjo Sarai ir nuėjo į vienuolyno svečių kambarį. Kai atsidarė durys, ji 
vos neriktelėjo — smūgis buvo per daug stiprus: ten stovėjo brolis Etjenas 
Šarlo, La Giras ir Arno. 

— Tai tu! — sušuko ji. — Tu atėjai! 

Arno nė nešyptelėjęs nusilenkė. 

— Atėjau pasiimti tavęs. Brolis Etjenas ką tik atvyko iš Ruano, kur nuo 
Kalėdų kalėjime laiko Žaną. Jis žino, kaip patekti į miestą, bet tai nelengva, 
nes ten apsistojusi didelė anglų kariuomenė. 

Katrina džiaugėsi vėl galėdama matyti brolį Etjeną. Ji jau seniai nesiste- 
bėjo keistais jo dingimais ir netikėtais pasirodymais, nes suprato, kad slaptas 
Jolandos agentas negali gyventi normalaus gyvenimo. Ji jausmingai suspau- 
dė mažojo vienuolio ranką. 

— Tai jūs žinote, kur Žana? — paklausė ji, nedrįsdama žvilgtelėti į Arno, 
nes nepasitikėjo savimi ir nenorėjo, kad jis pamatytų jos susijaudinimą. 

— Ji rūmuose Ruane, antrame Biurelio bokšto aukšte, kameroje. Dieną 
naktį ją saugo penki anglų kareiviai: trys — pačioje kameroje ir Kiti du — 
prie durų. Bokštas ir rūmai pilni kareivių, nes ten įsikūrė jaunasis karalius 
Henrikas VI su savo dėdule, Vinčesterio kardinolu. 

Kol jis kalbėjo, Katrinai ėmė mausti širdį, o Arno ir La Giro veidai 
apsiniaukė. 

— Kitaip tariant, jokios vilties, — tarė gaskonas. — Nieko nereiškia 
nužudyti penkis žmones, tačiau panašu, kad be jų ten dar daug kitų. 

Brolis Etjenas gūžtelėjo pečiais ir suraukė kaktą. 

— Tokiais atvejais, kai negali panaudoti jėgos, dažnai pagelbsti gudru- 
mas. Žana kiekvieną dieną eina į teismo posėdžius. 

Klausytojai choru sušuko: 

— Teismo? Kas ją teisia? 

—- O kaip jūs manote? Žinoma, anglai, bet prisidengę bažnyčios teismu. 
Ji stoja prieš bažnyčios tribunolą, kurį sudaro vien dvasininkai, remiantys 
anglus. Dauguma jų iš Paryžiaus universiteto, kuris beveik visas pritaria 
jiems. Ten pirmininkauja vyskupas iš Bovė, Pjeras Košonas, o jam padeda 
jo draugas Žanas d'Estivė, kuris ir suorganizavo visą šį procesą. Kalbama, 
kad jis pažadėjo Varvikui, jog Žana bus nuteista mirti, ir aš tikiu, kad jis 
išlaikyti savo žodį. 

Išgirdusi Košono vardą, Katrina krūptelėjo. Ji prisiminė mažas, šaltas 
vyskupo akutes. Nėra ko Žanai laukti jo pasigailėjimo ar atlaidumo. 

— Kam jiems prireikė to teismo? — išdidžiai paklausė La Giras. 

— Kad paniekintų Prancūzijos karalių, parodydami, jog už karūną jis 
turėtų būti dėkingas burtininkei ir eretikei, o taip pat, kad pamalonintų 
anglus, atiduodami Žaną sudeginti ant laužo. 

Staiga tapo tylu — kiekvienas žodis aidėjo susirinkusiųjų protuose ir 
širdyse. Pagaliau Arno atsiduso: 

— Gerai. Papasakokite Katrinai savo planus. 

— Štai koks planas, — pradėjo Etjenas. — Ruane aš turiu giminaičių. 
Mano antros eilės pusbrolis, Žanas Sonas, yra vyriausiasis mūrininkas, 
atsakingas už rūmų remontą. Jo šeima — padorūs žmonės, gaunantys geras 
pajamas, — įgijo anglų pasitikėjimą ir kuo puikiausiai su jais sutaria. 

— Anglų draugai? — išgąstingai sušuko Katrina. 

— Būtent taip, — ramiai tęsė brolis Etjenas. — Kaip jau sakiau, mano 
pusbrolį anglai laiko patikimu, tačiau aš nieko nekalbėjau apie tai, kam jis 
pats simpatizuoja. Širdies gilumoje jis, kaip ir visi kiti to nelaimingojo 
Ruano gyventojai, yra ištikimas Prancūzijos karaliaus valdinys. Jo ryšiai 
gali būti mums labai naudingi. Jo žmona Nikolė prekiauja audiniais ir tiekia 
jaunajam “Anglijos karaliui įvairiausių prekių, taip pat ir Bredfordo herco- 
gienei, kuri irgi dabar Ruane. Ponia Nikolė — irzli moteris, bet būtent jos 
dėka Bredfordo hercogienė sužinojo, kad Žanos sargybiniai bandė ją išprie- 

vartauti; juos, griežtai nubaudę, pakeitė. Mano giminaičiai nudžiugs, galė- 
dami priimti artimuosius — pabėgėlius iš Luvjė: kuklią jauną porelę, 
pavyzdžiui, mūrininką ir jo žmoną. 

Etjenas skubiai žvilgtelėjo į Arno ir Katriną. Išgirdus žodį “porelė" 
Katrinos skruostai paraudo; Arno nė žodžio neišlemeno. La Giras paglostė 
smakrą ir, kiek pagalvojęs apie pasiūlytą planą, patenkintas ištarė: 

— Nebloga mintis! Tai reiškia, kad ten bus du mūsiškiai! 

— Trys, jeigu leisite, — pasakė brolis Etjenas. — Aš, žinoma, irgi ten 
grįšiu. Atlėkiau, kad paaiškinčiau padėtį ar aptarčiau su jumis artimiausius 
mūsų žingsnius. Kai išgirdau, kad čia yra ponia de Brazi, man ir kilo šita 
mintis. 

La Giras buvo teisus manydamas, kad tokia idėja Katrinai labai patiks. 
Iš džiaugsmo jai svaigo galva. Suvaidinti Arno žmoną, nors tik dėl maska- 
vimosi, buvo tokia svajonė, apie kurią ir galvoti niekada nedrįso. Galbūt šis 
pavojingas nuotykis suartins juos? O, toks vaidmuo būtinai suteiks galimybę 
dažnai būti kartu, ir galbūt tomis artumo akimirkomis jai pavyks vėl įpūsti 
aistros liepsną. Kad paslėptų savo jausmus, ji paklausė: 

— Kas atsitiko mesirui Ksantrajui? 

Arno susierzinęs gūžtelėjo pečiais: 

— Jis susitiko kažkokį religingą fanatiką, piemenį iš Ževodano vardu 
Gijomą, kuris pranašauja ir tvirtina, kad yra siųstas Dievo. Ksantrajus dėl 
jo neteko proto ir visur keliauja su juo. Jis įsitikinęs, kad tas padės išvaduoti 
Žaną. Vėliau jis žada prisidėti prie mūsų, bet aš netikiu juo. 

— Kodėl gi? 

— Na, reikia būti visiškam bepročiui, kad nepastebėtum, jog tas piemuo 
— toks pat apsišaukėlis, kaip ir ana mergelė, kuriai Žana patarė “eiti ir 
prižiūrėti namus ir vaikus". Man atrodo, Ksantrajus visai išsikraustė iš proto, 
— baigė Arno. 

Taigi, pačioje kovo pabaigoje pro Gran Ponto vartus į Ruano miestą 
įžengė trys apgailėtinos išvaizdos žmonės: vyras, moteris ir vienuolis. Jie 
buvo tokie dulkini ir purvini, kad saugantys vartus anglų šauliai palydėjo 
juos paniekos kupinais žvilgsniais. Įsijautę į lošimą kauliukais sargybiniai 
net nesiteikė žvilgtelėti į ryšulį, permestą per vyriškio petį, matyt, nuspren- 
dė, kad ten tiesiog sumesti jaunosios poros daiktai. O dėl vienuolio, tai visas 
jo turtas buvo ruda saržos sutana ir medinis rožančius. Tačiau šargybinių 
požiūris būtų buvęs kitoks, jeigu jie būtų žinoję, kad moteris turi brangeny- 
bių, vertų viso palikimo, įskaitant ir pasakiškąjį juodą briliantą, įsiūtą į 

purviną jos suknelę, o visa kita buvo išslapstyta mediniame rožančiuje, 
juosiančiame vienuolio taliją. 

Arno buvo sunku atpažinti. Jis nesiskuto jau trys dienos ir buvo apsiren- 
gęs padėvėtą striukę bei plačias tarsi maišai kelnes. Ant galvos kėpsojo 
beformė kepurė, o kad paslėptų savo ūgį, Arno ėjo susilenkęs. Katrina buvo 
apsirengusi žydrą išblukusią suknelę ir padėvėtą apsiaustą; jos plaukai buvo 
susukti į standų kuodą ir pridengti seniai neskalbta skarele. 

— Žanas Sonas su žmona gyvena de Uro gatvėje, — praėjus apsaugos 
postą netoli Befrua sušnibždėjo jiems brolis Etjenas. — Visai netoli nuo čia. 
Bet, brangus drauge, dėl Dievo meilės, susitikęs anglus pasistenkite nuleisti 
akis ir nežiūrėkite į juos tokiu žiauriu žvilgsniu, nes jumyse net Ijė atstumu 
galima atpažinti kareivį! 

Arno nenoromis šyptelėjo ir paraudo. 


— Broli Etjenai, padarysiu viską, ką galiu, bet tai nelengva: mane siutina 
šitie geležiniai šalmai ir žali apsiaustai, kuriais apsigaubę jie slankioja po 
prancūzų miestą kaip po savąjį! 

— Pabandykite nekreipti į juos dėmesio, bent jau dabar. 


Senojoje Normandijos hercogų sostinėje sklandė skurdo dvasia, neside- 
rinanti prie miesto didingumo. Smaili aukštų namų stogai, kylančios į dangų 
bažnyčios varpinės su normandų stiliaus bokšteliais sudarė keistą foną 
skubantiems žmonėms, kurių veidai buvo niūrūs, o akys nuleistos. Nesigir- 
dėjo džiugaus šurmulio, o pustuštės krautuvėlės bylojo apie vargą, kurį jau 
seniai kentė miestiečiai. Tylios moterys grūdosi eilėse prie bandelių, mėsos 
ir pieno krautuvėlių, stoviniavo ant sniego tikėdamosi gauti ko nors pietums. 
Žaliais apsiaustais vilkinčius kareivius galima buvo sutikti visur. Būriais 
arba po du tris jie vaikštinėjo miesto gatvėmis ir įdėmiai stebėjo miestiečius. 
Prasidėjus teismo procesui, kuris vyko rūmų bažnyčioje, buvo imtasi griežtų 
priemonių, — anglai siaubingai bijojo maišto, kuris galėjo kilti norint 
išvaduoti belaisvę ir pasmerkti mirčiai aukštus pareigūnus, besislapstančius 
už tvirtų septynbokštės pilies sienų. 

Užėję į krautuvėlę, kurioje ponia Nikolė Son prekiavo audiniais, nėri- 
niais ir visokiomis smulkmenomis, jie pamatė, kad šeimininkė aptarnauja 
dvi prabangiai apsirengusias damas, iš kurių stipraus akcento galima buvo 
suprasti, kad tai Bredfordo hercogienės freilinos. Katrina nesusilaikė nešyp- 
telėjusi, kai pamatė, kaip aistringai jos apžiūrinėja flamandų nėrinius ir 
plonyčio audeklo atraižas. Jos žvilgsnis užkliuvo už galvos apdangalo, kuris 
buvo uždėtas ant čia pat krautuvėlėje stovinčio medinio manekeno galvos, 


132 


— aukšto, smaila viršūne, papuošto subtiliais nėriniais ir perregimu, krin- 
tančiu vualiu. Matyt, Normandiją vedė iš proto Burgundijos mados! 

Bet čia ponia Nikolė, aukšta, liesa, liguistai išgeltusio veido moteriškė, 
vilkinti pilko plonyčio audeklo suknią, apvedžiotą juodu karakuliu, ir pasi- 
kabinusi ant kaklo didžiulį aukso kryžių, įsmeigė ledinį žvilgsnį į tris 
keliautojus. Brolis Etjenas suprato, kad dabar reikia prabilti. 

— Ramybė jums, ponia Nikole! — švelniai pratarė jis. — Tai nelaimingi 
jūsų giminaičiai iš Luvjė... labai apgailėtinai atrodantys! Vargu, ar juos 
pažinsite! Jie prarado viską, ką turėjo. Tas laukinis banditas, tas prakeiktas 
Etjenas de Vinjolis sudegino jų namą ir juos apiplėšė. Radau juos šalikelėje 
leisgyvius!... 

— Kokia nelaimė! — akivaizdžiai pasišlykštėjusi sušuko ponia Nikolė. 
— Broli Etjenai, nuveskite juos į virtuvę. Aš labai užsiėmusi! 

Anglų damoms išslydo iš rankų audeklo atraižos ir jos įsistebeilijo į ką 
tik pasirodžiusią sutuoktinių porą. Jos pasilenkė viena prie kitos ir ėmė 
šnabždėtis; tas šnabždesys rodė tokį gailestį, kad Katrina vos susilaikė 
nenusijuokusi. Supratusi, kad turi kažką daryti, ji nevikriai pritūpė ir, gerai 
suvaidindama nedrąsią, mikčiodama pasisveikino: 

— Labą dieną jums, pussesere! 

Ponia Nikolė mostelėjo ranka tarsi baidydama musę. 

— Paskui! Paskui. Nuveskite juos į virtuvę! Nejaugi nematote, kad 
trukdote? 

Arno ir Katrina nusekė paskui vienuolį prie durų, esančių krautuvėlės 
gale. Einant pro damas, viena iš jų ėmė naršyti savo piniginėje, ištraukė iš 
ten auksinį ir įspraudė į Katrinos ranką. O ši buvo baisiai priblokšta, kad 
galėtų kaip nors sureaguoti. 

— Vargšė moteriškė! — angliškai sušuko dama. — Nusipirkite sau naują 
suknelę! 

Šiuos žodžius palydėjo tokia nuoširdi šypsena, kad Katriną nejučia 
sujaudino jos gerumas ir bandymas sušvelninti šeimininkės nejautrumą. 
Katrina padėkojo linktelėdama: 

— Dėkoju jums, geroji ledi! Telaimina jus Dievas! 

Tačiau atrodė, kad šis įvykis ponią Nikolę visiškai išmušė iš pusiausvy- 
TOS. 

— Ponia grafienė per daug gera, toks dosnumas! O jūs visi eikit šalin! 
Eikite šalin! 

Erdvioje virtuvėje židinyje liepsnojo kaitri ugnis, tačiau nieko nebuvo, 
o durys į kiemą atlapotos. Tikriausiai tarnaitė nuėjo prie šulinio ar į paukš- 
tidę. Arno nesivaldydamas pratrūko: 

— Jeigu mums teks gyventi kartu su šita Nikole, tai aš manau, kad man 
geriau būtų nakvoti uoste kartu su krovikais. 

— Tyliau! — sušuko brolis Etjenas. — Nespręskite apie žmones pagal 
išorę. Galbūt vėliau jūs pakeisite savo nuomonę apie mūsų šeimininkę. O, 
štai 1r tarnaitė! 

Į virtuvę nešina dviem kibirais vandens įėjo stambi mergina. Pamačiusi 
žmones, iš nuostabos vos neišmetė kibirų. 

— Ko jums visiems čia reikia? — griežtai paklausė ji. 

Brolis Etjenas jau ketino atsakyti, bet staiga iš krautuvėlės pasirodė ponia 
Nikolė. 

— Čia kažkokie mano vyro giminaičiai, kurie prarado viską, ką turėjo, 
ir ką tik atvyko iš Luvjė, — paaiškino žvelgdama į juos niūriu ir piktu 
žvilgsniu. — Teks juos priimti. Margo, duok jiems ką nors užvalgyti ir 
nuvesk juos ant aukšto į palėpę. Kai grįš šeimininkas, nuspręs, ką su jais 
daryti. 

— Dėkojame jums, mieloji ponia, už dosnumą, — pradėjo brolis Etjenas, 
bet ponia Nikolė gūžtelėjo pečiais ir nutraukė: 

— Arba tu krikščionis, arba ne. Mūsuose prasti reikalai su maistu, bet 
negaliu leisti, kad mano vyro giminaičiai badautų šaltyje. Broli, eime su 
manimi, noriu su jumis šnektelėti... 

Etjenas neskubėdamas nusekė iš paskos, palikdamas Arno ir Katriną su 
tarnaite, kuri smalsiai juos apžiūrinėjo. Matyt, nieko įdomaus nepastebėjusi 
greitai nusisuko įpilti jiems sriubos. Paskui atpjovė nemažą juodos duonos 
riekę ir pastūmė jiems dubenėlius. 

— Tai jūs iš Luvjė? 

— Taip, — tarė Katrina, panardindama šaukštą į tirštą, apetitą žadinančią 
sriubą. — Iš Luvįė... 

— Turiu ten šiokių tokių giminaičių, pusbrolių. Jie kailių raugintojai. 
Gal žinote, Gijomas Leružas? 

Dabar atėjo Arno eilė ką nors pasakyti. Jis nustojo garsiai srėbęs savo 
sriubą ir pažvelgė į storąją tarnaitę. 

— To betrūko! Gijomas Leružas? Taip, aišku, žinau, vargšas vaikinas! 
Tas plėšikas Vinjolis pakorė jį kitą dieną! Ak, kokiu prakeiktu laiku gyve- 
name! Tokiems vargšams kaip mes dabar sunku. 

Katrina negalėjo patikėti savo ausimis. Juk ji nuo pat atvykimo į Ruaną 
bijojo, kad Arno savo bajorišku elgesiu jų neišduotų; ir štai jis nelauktai 
netikėtai pasirodė esąs puikiausias aktorius, kur kas geresnis už ją. Margo 
sunkiai atsiduso. 

— Taip, toks likimas! Bet jums nebus čia labai blogai. Žinoma, šeimin- 
inkė labai griežta. Jau tokia griežta, kad kitos tokios niekur nerasi! Užtat 
maisto pilna. Atrodo, esi stiprus vaikinas. Metras Žanas ras tau darbo, o tavo 
žmonai užteks darbų ir čia. Antroji tarnaitė pasimirė, todėl visiems bus ką 
veikti. 

— Aš nebijau darbo, — patikino ją Katrina, kol aiškiai patenkintas Arno 
baigė srėbti sriubą. Pabaigęs duonos pluta išgramdė dubenį, o paskui rank- 
ove nusišluostė lūpas. 

— Dabar jau geriau! — sušuko jis nepaprastai patenkintas. — Tai skani 
sriuba! — Ir, kad įtikinamiau išreikštų savo susižavėjimą, garsiai atsirūgo. 

— Na, eime, — tarė tarnaitė. — Parodysiu gums kambarį. Jis nelabai 
prabangus ir krosnies ten nėra, bet dviese jos ir nereikia, ar ne? 

Pastogėje įrengta palėpės patalpa savo forma panėšėjo į nupjautą pira- 
midę. Ten buvo sukrauti kažkokie aplūžę baldai ir dvelkė baisus šaltis, 
tačiau Margo atnešė porą čiužinių ir krūvą vilnonių antklodžių. 

— Rytoj mes šiek tiek čia apsitvarkysime, — tarė ji. — Bet šiandien 
naktį svarbiausia, kad būtų šilta. O dabar truputį pailsėkite. 

Kai ji išėjo, Katrina ir Arno kurį laiką stovėjo ir žiūrėjo vienas į kitą. 
Staiga Katrina ėmė kvatotis. 

— Nežinojau, kad tu toks talentingas, — pasakė ji, stengdamasi kalbėti 
kuo tyliau. — Iš tikrųjų būtum puikus kaimo drimba! O aš jau maniau, kad 
tu elgsiesi labai manieringai ir mus išduosi! 

— Aš juk sakiau tau, kad mane auklėjo kaip mažą valstietį, ar ne? — 
netikėtai nusišypsojo jis. — Širdies gilumoje aš visuomet buvau valstietis 
ir manau, kad tuo reikia tik didžiuotis. Iš tiesų aš nesu sutvertas aukštajai 
visuomenei... Na, jeigu jau apie tai kalbame, tai tu taip pat gana įtikinamai 
vaidinai! 

Staiga jis, kaip ir Katrina, pratrūko juoktis, pasiduodamas nesąmonin- 
gam džiaugsmui, kuris nuplovė visas jų nelaimes, nesutarimus ir blogus 
prisiminimus. Jie kvatojosi kaip vaikai, kuriems pavyko iškrėsti išdaigą, ir, 
atrodo, pasijuto artimesni vienas kitam negu anksčiau, netgi didžiausios 
aistros akimirkomis. Jie vis dar juokėsi, kai į palėpę su ryšuliu užantyje įėjo 
ponia Nikolė. 

— Tss! — pridėjusi pirštą prie lūpų tarė ji. — Gali kas išgirsti, o kaip du 
pabėgėliai ir padegėliai, mano manymu, jūs juokiatės pernelyg džiaugsmin- 
gai! 

Dabar ji nusišypsojo, ir Katrina pastebėjo, kad šypsena suteikė nepapras- 
to žavesio jos pailgam, neišraiškingam veidui. Nikolė numetė ant lovos 
ryšulėlį su drabužiais ir padarė reveransą. 

— Ponia ir mesire, prašau atleisti, kad krautuvėlėje šiurkščiai elgiausi su 
jumis, taip pat ir visas kitas išdidumo ir blogų įpročių apraiškas, kurias man 
galbūt teks rodyti ir ateityje. Aš visiškai nesu tikra, kad galiu pasitikėti 
tarnaite, o ir apskritai bet kuriuo kitu žmogumi! 

Pajutusi didžiulį palengvėjimą, nes nuo pat pradžių, kai peržengė Sonų 
namų slenkstį, jai buvo nejauku, Katrina pribėgo prie ponios Nikolės ir ją 
išbučiavo; tuo tarpu Arno nešykštėjo šeimininkei įtikinėjimų, kad jie labai 
dėkingi jai. Dabar su ja bendrauti buvo kur kas smagiau. Taigi, išsiaiškinusi 
visus galimus nesusipratimus arba nedraugiškumo atvejus, Nikolė neužsi- 
buvo pas juos, kad Margo neimtų įtarinėti. Jiems atnešė vandens ir prausi- 
mosi reikmenis, ir kai grįžo namo metras Žanas Sonas, jie atrodė gana 
padoriai, nors jų drabužiai buvo kuklūs, kaip ir derėjo neturtingiems gimi- 
naičiams. 

Iš pradžių vyriausiasis mūrininkas neparodė daugiau užuojautos už savo 
žmoną. Jis buvo nutukęs žmogus, o jo nedidelį intelektą rodė įprotis žvelgti 
į aplinkinius daiktus išsiblaškiusiu ir geraširdišku žvilgsniu. Tačiau greitai 
jo "giminaičiai" pastebėjo, kad po tuo nekaltu “bukumu" slypi aiški ir aštri 
mintis, neeilinis protas ir tikras normandiškas gudrumas. 

— Šiandien vakare pailsėkite, — pusbalsiu pratarė jiems, kai tarnaitė 
padavė vakarienę. — Rytoj parodysiu jums rūsį. Kad mūsų neišgirstų, ten 
ir susitikinėsime. 

Kai lauke nuaidėjo paskutinis signalas, namiškiai susirinko pasimelsti, 
paskui visi išsiskirstė po savo kambarius. Arno ir Katrina užlipo į palėpę, ir 
jaunosios moters širdis ėmė plakti tankesniu ritmu. Būsimas bendras gyve- 
nimas ją ir liūdino, ir žavėjo, nes, kaip paaiškėjo, Margo jiems abiem buvo 
paklojusi vieną lovą. Katrina nežinojo, ar jai džiaugtis, ar bijoti dar vieno 
neigiamo atsakymo; tačiau Arno ramiai pernešė vieną čiužinį ir antklodę į 
kambario kampą. Šlamšto, suversto ant grindų, krūvoje jis rado seną, 
sudriskusią užuolaidą ir permetęs per balkį kruopščiai ja atsiskyrė nuo 
Katrinos. Katrina stebėjo jį, stengdamasi neparodyti nusivylimo. Susitvar- 
kęs Arno atsigręžė į ją, nusišypsojo ir, tarsi jie būtų ne dulkinoje palėpėje, 
o rūmuose ar pilyje, pagarbiai nusilenkė. 

— Labos nakties, — maloniai ištarė jis. — Labos nakties, mano mieloji 
žmona! 


Po keleto minučių, išgirdusi garsų knarkimą, Katrina įsitikino, kad jis 
kietai miega. Baigėsi sunki diena, ir ji džiaugėsi, kad gali pasekti Arno 
pavyzdžiu, tačiau negalėjo užmigti, nes buvo per daug susijaudinusi, todėl 
keletą valandų neramiai vartėsi ant kieto čiužinio. Ji niršo ant Arno, ant 
savęs ir ant viso pasaulio. Kad bent tas idiotas taip garsiai neknarktų! 


Du nuotykių ieškotojai pradėjo keistą gyvenimą. Kiauras dienas Katrina, 
budriai prižiūrima ponios Nikolės, nežmoniškai pavargdama dirbo namuo- 
se, padėjo Margo gaminti valgį, skalbti, lyginti ir šveisti. Dažnai buvo ujama 
ir aprėkiama, ypač kai namuose būdavo pašalinių žmonių, — trumpai 
tariant, tiksliai vaidino neturtingos giminaitės vaidmenį. Arno gi visiškai 
pasinėrė į mūrininkų gyvenimą. Tai, kad mokėjo rašyti, išgelbėjo jį nuo 
rizikingo darbo miškuose, ir Žanas Sonas, įdarbindamas Arno savo raštve- 
džiu, išsklaidė kitų mūrininkų smalsumą. Visi žinojo, kad jis — vyriausiojo 
pusbrolis, ir niekas neįžvelgė nieko ypatingo, kad su juo elgiamasi šiek tiek 
geriau negu su kitais... 


Bet štai vieną naktį, kai užmigo Margo, rūsyje įvyko slaptas posėdis, 
neturintis nieko bendra su mūrininko amatu. Ten buvo aptarinėjamos pas- 
kutinės teismo salės naujienos. Jas atnešė kažkokie broliai pamokslininkai 
iš šventojo Dominyko ordino, reguliariai apsilankantys teismo posėdžiuose, 
kurie iš pradžių, kovo mėnesį, vyko slapta. Šitie vienuoliai, brolis Isambaras 
de la Pjeras ir brolis Martenas Ladveniu, kai tik jiems buvo leista matytis 
su Žana, padarė viską, ką galėjo, kad jai padėtų ir patartų. Tačiau Košonas 
ir Varvikas budriai sekė savo auką, ir brolis Isambaras, pataręs Žanai kreiptis 
į popiežių ir Bažnyčios Tarybą, savo adresu iš siaubingojo Bovė vyskupo 
išgirdo grasinimą, kad bus užsiūtas maiše ir išmestas į Seną. Abu vienuoliai 
žavėjosi Mergele ir labai jos gailėjo. Žanui Sonui ir jo draugams jie praneš- 
davo menkiausias smulkmenas apie Žaną ir perteikdavo visuomet paprastus, 
aiškius ir kupinus tikėjimo jos atsakymus į įmantrius gerbiamų švento 
žodžio daktarų klausimus — spąstus. Žana meistriškai ir protingai gynėsi, 
tiksliai prisimindama visus ankstesnius savo atsakymus, ir tai stebino, 
žinant, kad ji nemokėjo nei rašyti, nei skaityti. Ji vargiai galėjo pasirašyti. 

— Tame teisme viskas neteisėta, apgaulinga ir paperkama, — pasakė 
brolis Isambaras savo gražiu žemu balsu. — Košonas pažadėjo ją nužudyti, 
bet pirmiausia ir labiau už viską pasaulyje jis trokšta apjuodinti Prancūzijos 
karalių. Ir nėra tokios niekšybės, kuriai dėl to nesiryžtų! 

Iš Isambaro jie sužinojo, kad Žana buvo kankinama: ją mušė spygliuotais 
botagais ir medinėmis lazdomis, bet ji buvo nepalaužiama. Atrodė, niekas 
nenugalės nepaprastos jos ištvermės. Tačiau dienos ėjo, ir kiekvieną kartą 
buvo vis sunkiau ją pasiekti. Žanas Sonas, lydimas Arno, apžėlusio barzda, 
kad geriau užsimaskuotų, apsilankė bokšte, kur kalėjo Žana, ta dingstimi, 
kad jam reikia apžiūrėti mūrą ir įsitikinti, ar niekas nebando iškirsti praėji- 
mo, norėdami pagelbėti belaisvei pabėgti. Abu grįžo nusivylę. 

— Niekam neleidžiama su ja kalbėtis. Ji nuolat saugoma, o pilis kimšte 
prikimšta kareivių. Mums įeinant ir išeinant kratė gal dešimt kartų. Tai 
tvirtovei paimti reikia visos armijos, — sudribęs ant taburetės tarė Arno. — 
Mums niekada nepavyks, niekada! 

Sąmokslininkams toptelėjo mintis Katrinos brangenybėmis papirkti tei- 
sėjus, tačiau brolis Isambaras įtikino juos, kad nieko iš to neišeis. 

— Tai būtų nenaudinga. Skaudu taip kalbėti apie Bažnyčios tarnus, bet 
faktas yra toks: jie paimtų jūsų turtus, o paskui jus išduotų. Jie visi nesvy- 
ruodam: pasiruošę tarnauti dviem ponams. Netgi tie, kurie kažkada iš tiesų 
buvo ištikimi, pavyzdžiui, Arvanšo vyskupas, jau seniai anglų pusėje. 

— Tai ką gi mums daryti? — paklausė Katrina. 

Metras Žanas gūžtelėjo apvaliais pečiais ir vienu gurkšniu išmaukė 
raudono vyno taurę. 

— Laukti tos dienos, kai bus paskelbtas teismo nuosprendis, nes taip iš 
tiesų bus, tuomet reikia pamėginti ką nors daryti. Tai vienintelis mūsų 
šansas, vienintelis Žanos šansas, tesuteikia jai Viešpats malonę! 

Palikę tamsų rūsį, romėnų architektūros pavyzdį, ir grįžę į savo palėpę, 
Arno ir Katrina staiga suprato, kad neturi Ką vienas kitam pasakyti. Juos 
išskyrė tragiškas ir liūdnas merginos belaisvės šešėlis. Juos siejo ir troški- 
mas išgelbėti ją nuo nepelnytos bausmės, tačiau savo kančios didybe ji 
išskyrė juodu. Argi galima mylėtis žinant, kaip visai netoli nuo čia kenčia 
jauna mergina? 

Kartą vakare, jiems sėdint už vakarienės stalo, kažkas pabeldė į langą. 
Margo nuėjo atidaryti durų. Į vidų įėjo aukšto ūgio Žmogus, apsirengęs 
juodais drabužiais. 

— Visiems labas vakaras, — tarė jis. — Atleiskite, kad trukdau, bet man 
reikia metro Sono. 

Nors žmogus buvo užsimaukšlinęs ant veido gobtuvą, tačiau Nikolė jį 
pamačiusi išbalo ir krūptelėjo. Katrina pasilenkė prie tariamos giminaitės ir 
paklausė: 

— Kas jis toks? 

— Žofrua Teražas, budelis! — ramiai atsakė Nikolė. 

Žanas Sonas pakilo iš užstalės ir neslėpdamas paniekos savo stambiu 
kūnu įsiterpė tarp dviejų moteriškių ir juodos budelio stovylos. 

— Ko jums reikia? — šiurkščiai paklausė. 

— Metre Sonai, turiu labai skubų reikalą. Man įsakyta Sen Uano kapi- 
nėse gegužės 24 dienai, tai yra poryt, pastatyti aukštą postamentą. 

— Kam? 

Teražas nukreipė žvilgsnį, staiga sutrikęs nuo įsmeigtų į jį akių, rodančių 
neslepiamą pasišlykštėjimą. 

— Laužui! — tarė trūkčiojančiu balsu. O paskui, kai niekas iš klausan- 
čiųjų, kurių kraujas sustingo gyslose, nieko nepasakė, jis pridūrė: — Tokiam 
aukštam laužui, kad nuteistąją galima būtų matyti iš visų pusių, ir tokiam, 
kad aš po to, kai uždegs laužą, galėčiau iš už nugaros prie jos prieiti ir 
nepastebimai pasinaugti. 

Nepaisydama to, kad pavojinga per daug atvirai kalbėti, Katrina nesusi- 
laikė ir pasakė: 

— Kiek žinau, kol kas nėra nuosprendžio Žanai! 

Budelis abejingai gūžtelėjo pečiais: 

— Kojumsreikia? Gavau tokius nurodymus ir juos vykdau. Metre Sonai, 
ar galiu jumis pasitikėti? 

— Viskas bus padaryta, — negalėdamas suvaldyti drebančio balso 
atsakė Sonas. — Labos nakties. 

— Labos nakties. 

Jam išėjus niekas nė nekrustelėjo, lyg būtų prikaustyti prie kėdžių, net 
Margo, kuri rankose laikė troškintos mėsos puodą ir buku žvilgsniu žiūrėjo 
į duris, už kurių ką tik dingo svečias. 

— Vargšė mergaitė! — persižegnojusi tarė ji. — Kokia siaubinga mirtis 
gyvai sudegti ant laužo! 

Tą patį vakarą, kai baigėsi pati tyliausia iš visų vakarienių, de Uro gatvės 
namo gyventojai susirinko rūsyje; ten atėjo ir abu vienuoliai, Isambaras ir 
Martenas, ką tik grįžę iš Luvjė. Ir domininkono, ir benediktino veido išraiška 
nežadėjo nieko gero. Jų niūriose akyse buvo matyti gilaus liūdesio šešėlis. 

— Ne, jos dar nenuteisė mirti, — atsakė į Arno klausimą brolis Isamba- 
ras. — Bet netrukus tai įvyks. Ketvirtadienį ją ves į Sen Uano kapines, kad 
viešai įspėtų ir priverstų gailėtis už nuodėmes, taip pat, kad ji patikėtų save 
Bažnyčiai jos tarno, o būtent, pasakysime atvirai, metro Košono, asmenyje. 
Jeigu ji atsisakys tai padaryti, ją įmes į liepsnas, o jeigu sutiks... 

— Jeigu sutiks?.. — pakartojo Nikolė. 

Vienuolis gūžtelėjo liesais pečiais, išsišovusiais po balta sutana ir juodu 
apsiaustu. Nuvargęs jo veidas ištįso: 

— Pagal taisykles su sargyba ją turi nuvesti į vienuolyną, kad įvykdytų 
tribunolo nuosprendį, bet jaučiu, kad čia kažkokie spąstai: Košonas kažką 
slepia. Labai jau daug kartų Varvikui jis žadėjo, kad Žana mirs. 

Kol susirinkusieji mąstė apie tai, ką pasakė vienuolis, metras Sonas iš 
kišenės ištraukė pergamento ritinėlį ir išskleidė jį ant statinės dangčio. 
Paskui, prispaudęs ritinėlį kandeliabru, išlygino parudavusį nuo senumo, 
čežantį jo paviršių. Iš jų visų tik jis vienas atrodė keistai patenkintas. Tai 
pastebėjo jo žmona. 

— Galima pamanyti, kad tau patinka tai, ką dabar pasakė brolis Isamba- 
ras! 

— Daug labiau, negu tu manai, nes dabar matau realią galimybę išgelbėti 
Žaną. Tai štai, — tarė jis, rodydamas savo ritinėlį, — čia Sen Uano 
vienuolyno planas, dabar jis.. Ateikite čia ir pažiūrėkite. 

Jie susibūrė aplink ir nekantriai žvilgčiojo pro petį. Žanas Sonas tyliu 
balsu ilgai kalbėjo... 


Dešimtas skyrius 


Ugnis ir vanduo 


Katrina anksti rytą nuėjo į Sen Uano abatijos kapines, kad būtų tikra, jog 
atsistos būtent ten, kur buvo nurodęs metras Sonas ir Arno. Ji turėjo laukti 
ant laiptų prie apgriauto nukryžiuotojo priešais teisėjus pastatytas pakylas 
ir nedidelį, Žanai skirtą ešafotą. Šiek tiek toliau tarp pakylų ir pietinių Sen 
Uano bažnyčios durų buvo sukrautas grėsmingas laidotuvių laužas — 
išvakarėse vyriausiojo mūrininko iš žabų pastatyta piramidė. Į namų šeimi- 
ninkių, apsirengusių geriausiais drabužiais ir susigrūdusių į vieną iš medinių 
galerijų, supančių mirusiųjų karalystę, minią įsimaišė Nikolė. Kapinėse 
greitai prisirinko žmonių, nes šiltas oras ir smalsumas išviliojo iš namų visus 
Ruano gyventojus. Daugeliui tai buvo vienintelė galimybė pamatyti Žaną 
d'Ark. 

Netrukus Katrina pamatė Arno. Apsirengęs ankštą, padėvėtą kostiumą, 
įtraukęs pečius, o veidą pridengęs plačiu žaliu gobtuvu, jis stovėjo arti 
ešafoto, tiesiog prieš anglų šaulių eilę. Jie apsupo ešafotą, laikydami atkištus 
durtuvus, bet koks nors stipruolis, toks kaip Arno, galėjo prasiveržti. Kiti 

sąmokslininkai taip pat turėjo stovėti nurodytose vietose: Žanas Sonas — 
miesto varpinėje, brolis Etjenas — bažnyčios viduje. 

Mūrininko planas buvo labai paprastas. Kažkokiuose senuose planuose 
jau anksčiau jis buvo aptikęs požeminę perėją po bažnyčia; ji vedė už miesto, 
o patekti į ją buvo galima pakėlus vieną iš plokščių senoviniame romėnų 
rūsyje. Kažkodėl niekas niekuomet nebuvo užsiminęs apie šią perėją, ir 
dabar metras Sonas tuo labai džiaugėsi. Jis tiksliai žinojo, po kuria plokšte 
slypėjo senoviniai laiptai, ir kai jo darbininkai, vykdydami tribunolo nuro- 
dymą, statė cementinę pakylą, jis, paaiškinęs, kad reikia apžiūrėti akmens 
kolonas rūsyje, parodė broliui Etjenui, kaip be ypatingų pastangų pakelti tą 


Jis turėjo melstis rūsyje ir laukti, kol Arno atves pabėgėlę. 


Viešai paskelbti įsakymai bylojo, kad draudžiama pajudėti iš savo vietos, 
kol nebus perskaitytas nuosprendis. Tuomet paaiškės kuri nors viena iš 
galimybių: arba Žana paklūsta bažnyčios teismui ir ją atiduoda vienuolėms, 
arba ji atsisako ir ją atiduoda budeliui. Bet kuriuo atveju Katrinai staiga 
turėjo prasidėti isterijos priepuolis, o Nikolė turėjo sukelti visuotinę sumaiš- 
tį ir triukšmą, norėdama jai padėti. Tuo metu Žanas Sonas, esantis miesto 
varpinėje, išgirdęs spiegiančius abiejų moterų balsus, turėjo imti skambinti 
dviem varpais, kurių galingas skambėjimas jau daugelį amžių šaukė mies- 
tiečius ginti miesto arba sukilti. Šis netikėtas aliarmas turėjo sukelti sąmyšį, 
ir tuo pasinaudodamas Arno su broliu Isambaru, stovinčiu netoli Žanos, 
galėtų išplėšti belaisvę iš sargybinių ir pulti kartu su ja į bažnyčios vidų. 
Vargu ar Košonas paisys to, kad bažnyčios prieglobstis neliečiamas, bet 
reikia juk laimėti tik porą ar trejetą minučių, kad galima būtų sėkmingai 
nuvesti Žaną prie slaptos perėjos. Kol anglai suras požeminę perėją, Mergelė 
ir jos gelbėtojai bus toli už miesto ir temstant susitiks su La Giru, kuris turėjo 
kiek įmanoma priartėti prie miesto su kareivių būriu. O Katrina, pasveikusi 
po netikėto priepuolio, vėliau galės prisijungti prie bėglių... 


Į kapines vis plūdo žmonės, jų knibždėte knibždėjo ant laiptų, kur stovėjo 
Katrina. Ji vos galėjo matyti, kas vyksta. Šalia pakylos kareivių rankose 
blizgėjo nušveistų durtuvų plienas; toliau buvo matyti teisėjų pakyla. Ten 
mirgėjo juodos ir baltos sutanos, kurių fone aiškiai išsiskyrė vyskupo 
purpuras. Stovintis toliau nuo Katrinos Košonas atrodė kaip milžinas, 
plačius jo pečius dengė šermuonėlių apsiaustas, teikiantis jo veidui dar 
šlykštesnę išraišką. Aukštai danguje skrajojo kregždės, o sunkūs gedulingi 
bažnyčios varpo dūžiai lyg švino lašai krito ant visos apylinkės. Katrinos 

širdį netikėtai apėmė nerimas, kai pamatė, kad su pagalbininkais artinasi 
budelis, o jiems iš paskos eina grakšti figūrėlė, apsupta kareivių. 

Žanai pasirodžius ant ešafoto, minioje pasigirdo labiau gailesčio negu 
smalsumo šurmulys. 

— Kokia jaunutė, lieknutė ir maža! — sušnibždėjo viena iš moterų. 

— Vargšas vaikelis, — tęsė žilabarzdis senukas. — Tikriausiai kalėjime 
nemažai prisikentėjo nuo šitų Dievo prakeiktų anglų! 

— Šš! — sušuko jauna mergina. — Jie gali išgirsti! 

Netrukus visi nutilo. Žmogus, apsirengęs juodais drabužiais, priėjo prie 
klūpančios Žanos, jo rankose buvo pergamentas su raudonais kaspinais. 
Kažkas Katrinai už nugaros su giliausia pagarba sušnibždėjo: 

— Tai daktaras Gijomas Eraras iš Sorbonos. Jis sakys pamokslą. 

Tą akimirką suskambėjo skardus daktaro balsas, pradėjęs sakyti pom- 
pastišką, bet išraiškingą pamokslą: “ Atskirta nuo kamieno šakelė negali 
vesti vaisių" Tačiau Katrina nesiklausė, ji žiūrėjo į Žaną, priblokšta jos 
išbalusio veido ir liesumo. Atrodė, kad vyrišku juodos vilnos drabužiu 
apsirengusi Mergelė sklando ore. Jos plaukai paryškino sulysusį ir subjau- 
rotą veidą ir, atrodė, šviesios žydros jos akys ryte ryja viską, kas yra aplinkui, 
jos tvirtumas atrodė nepalaužiamas. 

Žemai prie pakylų, kaip tik už šaulių grandinės Katrina pamatė tamsiai 
žalią dėmę — Arno gobtuvą. Ji juto nervinę įtampą, tikriausiai tą patį juto 
ir jis. Žanos ir jo paties gyvenimas priklausys nuo jo jėgos ir vikrumo tam 
tikrą akimirką. Bandydamas išvaduoti belaisvę Arno ant kortos pastatys 
savo gyvenimą. Ir jis, ir Katrina žinojo šitai, ir tą rytą, kai jie atsisveikino, 
nuo jaunuolio veido nuslinko sustingusi kaukė — o, tik akimirkai! — ir jis 
paėmė Katrinos ranką, sugrubusią nuo namų ūkio darbų, ir prispaudė prie 
lūpų. 

— Jeigu mirsiu, nepamiršk manęs... — sušnibždėjo jis. 

Katrina taip susijaudino, kad negalėjo ištarti žodžio. Jos akys pritvinko 
ašarų, tačiau jis jau tolo — šmėžavo juodas, galingam jo kūnui per ankštas 
kostiumas, o nevikri figūra kėlė graudulį. Jai neliko nieko kito, kaip giliai 
širdyje paslėpti tą švelnumo akimirką... 

Pamokslininko balsas privertė Katriną įsiklausyti. 

— O, Prancūzijos valdove! — griaudėjo jis. — Iki šiol tau dar neteko 
pažinti pabaisos, bet dabar tavo šlovė nuplėšta, nes tu suteikei paramą šiai 
moteriai, burtininkei, eretikei, prietaringajai... 

Bet čia pasigirdo visiškai ramus ir kupinas šaltos paniekos, skambus 
Žanos balsas: 

— Nekalbėkite taip apie mano karalių! — sušuko ji. — Jis yra doras ir 
tikras krikščionis! 

Atsiliepdama į šiuos žodžius minia suvirpėjo lyg įtempta styga, bet tai 
truko akimirką. Netrukus Eraro balsas vėl sustiprėjo, ir Katrinai tapo nebe- 
įdomu. Ji jautė, kad artėja lemtinga akimirka... 

Viskas įvyko taip greitai, kad jai pasirodė, jog netenka galvos. Tarp 
dviejų pakylų susidarė siaubinga spūstis, ir neįmanoma buvo išsiaiškinti, 
kas gi vyksta. Visi šaukė, rėkė. Katrina pamatė, kad vienuolis įbruko į Žanos 
rankas popierių ir plunksną. Atrodė, kad akimirką Mergelė sutriko. Minia, 
banguojanti aplinkui, buvo pasirengusi sukilti... Žana popieriuje kažką 
brūkštelėjo, ir ją nutempė nuo ešafoto, tikriausiai kažkur išvedė, tačiau kur? 
Katrina pamatė, kaip Arno grįžtelėjo į jos pusę, ir suprato, kad reikia veikti. 
Veriamai surikusi, ji krito ant žemės, rodydama visus nervinio priepuolio 
požymius ir atkreipdama didžiosios žmonių dalies dėmesį. Minioje priešais 
ją šmėstelėjo dejonės iškreiptas Nikolės veidas. Kilo kurtinantis triukšmas, 
ir tuo metu, nustelbdamas visus garsus, suskambėjo didysis varpas. Minia 
sustaugė ir ėmė blaškytis. Katrina, išsitiesusi ant žemės, tarp žmonių, kurie 
bandė padėti jai atsistoti ant kojų, nieko nematė. Iš kažkur nugriaudėjo 
balsas: 

— Suimkite moterį, kurios priepuolis sukėlė šitą sumaištį! 

Minia prarijo išsigandusią Nikolę. Po akimirkos Katriną šiurkščiai grie- 
bė anglų kareivis ir pastatė ant kojų. Ir tada ji išvydo... 

Ji išvydo raudoną iš įniršio Košoną, rodantį į ją pirštu... O tuo metu Žaną 
kareiviai vilko į kalėjimą. Ji matė, kad įdūkęs Arno beviltiškai grumiasi su 
trimis anglų kareiviais, ir suprato: viskas žlugo, viskas sugriuvo! 

Po valandos, sumušti ir surakinti grandinėmis, tačiau drauge, Arno ir 
Katrina stovėjo priešais vyskupą. Stovėjo išdidūs, nesigūždami ir nedrebė- 
dami. 

— Viskas baigta, — sušnibždėjo Katrinai Arno, kai jiedu žengė per 
didžiojo bokšto slenkstį. — Mums... belieka narsiai mirti! 

Kumščio smūgiu jį nutildė vienas iš šaulių, ir Katrina pamatė, kad iš 
perskeltos jo lūpos siaurute srovele teka kraujas. Dabar jiedu stovėjo priešais 
masyvų ąžuolo krėslą, kuriame sėdėjo Košonas, parėmęs ranka smakrą, 
poza, kuri, jo manymu, buvo labai didinga, o šmižinėjančios jo akutės piktai 
žvelgė tai į vieną, tai į kitą. 

— Maištininkai! — viauktelėjo jis. — Vargšai, nelaimingi bepročiai, jūs 
tikėjotės išgelbėti raganą! Kur mes nuėjome, kai jau paprasti kaimo slunkiai 
galvoja, kad turi teisę reikšti savo nuomonę? 

Atrodė, visas įvykis kelia jam didžiausią nuobodulį. Abejingose jo akyse 
nebuvo įmanoma ką nors įžvelgti. Jis ėmė kramtyti nagus, paskui nusispjo- 
vė, tačiau staiga beprasmis jo žvilgsnis užsidegė ir atgijo. Akyse spindėjo 
nuostaba ir nepatiklumas. Jis pakilo iš krėslo, sunkiais žingsniais nusileido 
laipteliais ir priėjo prie Katrinos, išdidžiai pakelta galva stebėjusios jo 
artėjimą. Ištiesęs ranką, jis nuplėšė kyką, ir auksiniai jos plaukai apgaubė 
pečius. Košono veidą iškreipė klastinga šypsenėlė. 

— Ponia Katrina, man atrodo, kažkada esu jums sakęs, kad niekuomet 
jūsų neužmiršiu, bet, duodu garbės žodį, nesitikėjau, jog jums tai įrodysiu, 
susiklosčius tokioms aplinkybėms. Aš girdėjau apie jūsų žygdarbius, kaip 
ir kiekvienas kitas Burgundijoje, tačiau nežinojau, kas jums atsitiko. Taigi, 
jei neklystu, tapome sąmokslininkais! Susidomėjome šita begėde ragana, 
neverta net tų žagarų, kuriuos užkursime jai iškepti! Vadinasi, tai tiesa, kad 
paleistuvės viena kitą puikiai supranta!.. 

Jį nutraukė ledinis Arno balsas: 

— Palik ją ramybėje, kiaule! Ji čia niekuo dėta, paprasčiausiai jai 
pasidarė bloga nuo tavo žygdarbių tos moters atžvilgiu. Žinau, kad tau labiau 
patinka, kai tavo priešai — moterys, bet geriau atkreipk dėmesį į mane. Aš 
to vertas. 

Košonas atsisuko į jį ir labai įdėmiai pažiūrėjo, bet patalpa buvo silpnai 
apšviesta. Prelatas priėjo prie židinio, griebė degančią šaką ir pakėlė ją prie 
Arno veido. 

— Kas gi tu? — smalsiai paklausė. — Nelabai prisimenu tavo veidą, kur 
aš galėjau tave matyti? 

— Pagalvok! — nusišaipė Arno. — Ir įsikalk sau į galvą, kad gali turėti 
reikalų tik su vienu priešu — su manimi! Šita moteris neturi nieko bendro 
su tuo, kas įvyko... 

Katrina karštai paprieštaravo, suprasdama, jog Arno nori ją išgelbėti. Ji 
tvirtai nusprendė kęsti drauge su juo tai, ką likimas buvo paskyręs. 

— Dėkoju tau už kilniaširdiškumą, bet man jo nereikia. Jeigu tu kaltas, 
tuomet ir aš kalta!.. 

— Kvailystės! — piktai sušuko Arno. — Aš veikiau vienas! 

Abejonių kupinos vyskupo akys žvelgė tai į vieną, tai į kitą. Jis pajuto, 
kad čia glūdi kažkokia paslaptis, ir nusprendė ją išsiaiškinti. 

— Budelis jus greitai sutaikys, — sušnypštė jis kaip gyvatė. — Jeigu 
pasakysi savo vardą, galbūt viskas bus aiškiau. Tu, kaip ir ponia de Brazi, 
taip pat burgundas išdavikas? 

Arno veidą iškreipė neapsakomas pasišlykštėjimas. 

— Aš? Burgundas? Vyskupe, tu mane įžeidinėji! Aš daugiau neturiu ko 
prarasti, todėl pasakysiu savo vardą. Tuomet bent jau įrodysiu tau, kad 
neturiu nieko bendro su šita išprotėjusia moteriške. Esu Arno de Monsalvi, 
vienas iš karaliaus Karolio kapitonų. Ji — iš Burgundijos. Būtent jos šeima 
Kabošo įvykių metu nužudė mano brolį. Ar tu vis dar tiki, kad kartu su ja 
būčiau galėjęs ką nors panašaus padaryti? Vyskupe, tu tikriausiai esi bepro- 
tis... 

Iš Katrinos akių pabiro ašaros. Galbūt Arno norėjo ją išgelbėti, tačiau ir 
tokiu atveju jo panieka buvo gerokai didesnė, negu ji galėjo pakelti. Ji 
sušuko be galo nusivylusi: 

— Nejaugi tu vis dar nori mane atstumti... netgi dabar? Kodėl neleidi 
man kartu su tavimi numirti? Pasakyk! 

Ji ištiesė surakintas rankas, dėl vieno gero, švelnaus žodžio pasiryžusi 
atsiklaupti ant kelių. Ji nepaisė niūrios aplinkos ir jų klausančio pavojingo 
žmogaus. Dabar jai buvo svarbus tik šitas vyriškis, kurį taip aistringai ir 
beviltiškai mylėjo ir kuris net tokią akimirką bandė ją atstumti. 

Arno sustingo, sukando dantis ir įsmeigė žvilgsnį tiesiai prieš save, 
nepasiduodamas jos jausmams. 

— Na gi, vyskupe, baik šitą komediją! Paleisk ją. Aš prisipažįstu, kad 
organizavau prieš tave sąmokslą. 

Tačiau Pjeras Košonas ėmė kvatotis. Apimtas džiaugsmo sudribo į savo 
krėslą. Plačiai išsižiojęs ir rodydamas keletą išgedusių nuolaužų — viską, 
kas liko iš dantų, jis kvatojosi ir niekaip negalėjo sustoti, o jo belaisviai 
netekę žado žiūrėjo į jį. Staiga jis surimtėjo, aplaižė storas savo lūpas, lyg 
būtų besotis katinas, ketinantis praryti nupenėtą pelę. Gelsvose jo akyse 
blykstelėjo neapykantos žybsniai, ir jis priėjo prie belaisvių. Savo riebia 
ranka pagriebė Arno už pakarpos. 

— Monsalvi, taip? Jaunojo Mišelio brolis, ar ne? Nejaugi iš tiesų 
galvojai, kad patikėsiu tavo pasakėlėmis? Paleisti ją? Tavo burgundę? Negi 
manai, kad aš, žinodamas, kokia ištikima Monsalvi šeimai ji ir jos giminė, 
taip pasielgsiu? 

— Ištikima mano šeimai? Legua? Tu tikras pamišėlis! 

Storasis vyskupas neteko kantrybės. Jis atsigręžė ir springdamas, bet 
suprantamai, tulžingai prašneko: 

— Neleisiu tyčiotis iš savęs! Jaunuoli, aš buvau vienas iš Kabošo 
sukilimo vadovų ir geriau už tave žinau, kad buvo Legua ir Legua! Argi tu 
nežinai, ką ši moteris, būdama dar vaikas, padarė dėl tavo brolio? Manai, 
kad mano atmintis tokia silpna, bet aš nepamiršau dviejų jaunuolių, kurie 

pagrobė vežamą į Monfokono kartuves belaisvį, statydami į pavojų savo 
gyvybes ir parodydami tokį didvyriškurmną, kuris vertas aukščiausio apdo- 
vanojimo, ir tą belaisvį paslėpė jos tėvo rūsyje, kur jį rado, Gošė Legua 
rūsyje. Netrukus aš jį liepiau pakarti ant jo paties, aukso dirbinių meistro, 
iškabos. Gošė Legua! Jos tėvas! — suinkštė, drebančiu pirštu rodydamas į 
Katriną. 

Katrina klausėsi su jam visai nesuprantamu džiaugsmu. Dusdamas iš 
įniršio, Košonas rėžė toliau: 

— Ji, Katrina Legua, mažoji kekšė, bandžiusi tavo brolį paslėpti savo 
guolyje, o tu dabar stengiesi įkalbėti mane, kad ją paleisčiau, nelaimingas 
kvaily! 

— Ne guolyje! — paprieštaravo Katrina, kuriai pasipiktinimas grąžino 
šaltą protą. — Rūsyje! 

Tačiau Arno jau nebesiklausė Košono. Jis žiūrėjo į ją taip, kaip iki šiol 
nebuvo žiūrėjęs. Katrina susijaudinusi nedrąsiai atsakė į jo žvilgsnį. Juodos 
Arno akys liepsnojo meile ir aistra, kurios išvysti ji jau nebesitikėjo. Vis dar 
tebežiūrėdamas į ją jis sušnibždėjo: 

— Vyskupe, tu net neįsivaizduoji, ką dabar padarei mano labui. Katrina, 
mano meile, mano vienintele meile, ar tu galėsi kada nors man atleisti? 

Jiedu buvo toli toli nuo niūraus bokšto, drėgnų sienų, nuo kaprizingo 
senio, beviltiškai dūstančio savo krėsle su aukšta atkalte ir gaudančio orą, 
kad pripildytų nesveikus plaučius. Pykčio plykstelėjimas sukėlė žiaurų 
emfizemos priepuolį. Kol jis stengėsi įkvėpti nors gurkšnį oro, jo gerklėje 
kažkas baisiai gargaliavo, tačiau Katrina ir Arno, paskendę savo laimėje, 
nebūtų kreipę į jį nė menkiausio dėmesio, netgi jei jis čia pat būtų numiręs. 
Jie stengėsi pasiimti kaip galima daugiau iš šios akimirkos, kai visiškai 
netikėtai išsisklaidė be prasmės praleisti pavydo metai, priešiškumas ir 
šiurkštumas, ir jų meilės kelyje nebeliko jokių kliūčių. 

Nėra nieko tokio, ką turėčiau tau atleisti, — sušnibždėjo Katrina. 
Didžiulės žibuoklių spalvos jos akys spindėjo iš laimės. — Dabar pagaliau 
galiu pasakyti tau, kad myliu tave... 

Tuo metu vyskupo gargaliavimas patraukė vienuolio dėmesį, ir šis puolė 
į pagalbą. Tarp dviejų kosulio priepuolių Košonui pavyko parodyti į belais- 
vius ir iškvėpti: 

— Į požemio kameras... juos, kiekvieną atskirai, slapta! 

Net šaulių tempiami iš kambario jie negalėjo atplėšti vienas nuo kito 
akių. Juos skyrė antrankiai, bet tylūs žvilgsniai suartino labiau negu karšči- 
ausios glamonės. Dabar jiedu buvo įsitikinę, kad yra sutverti vienas kitam; 

jie susitiko, kad papildytų ir tobulintų vienas kitą ir atstotų vienas kitam 
pasaulį. Apimti tokios laimės pamiršo ne tik tai, kas juos skyrė ilgus metus, 
bet ir abiem gresiančią mirtį. 

Juos įkalino giliausiuose skirtingų bokštų požemiuose: Arno prirakino 
Befrua bokšto rūsyje, o Katriną — Dviejų Ekiu bokšto kameroje taip 
sudarydami prakeiktą trikampį, kurio trečias kampas buvo Buvrėjaus bokš- 
tas — jame kalėjo Mergelė. Nors Katrina dar niekada nebuvo taip žiauriai 
įkalinta — virve ją nuleido į dvokiančios duobės dugną, kur neprasiskver- 
bdavo joks šviesos spindulėlis, — tačiau ji buvo laimingesnė negu kadaise 
Pilypo rūmuose ar prabangioje velionio vyro viloje. Meilė atstojo ir šviesą, 
ir šilumą, ir visa kita. Ji jautė begalinę palaimą, nepaisant beviltiškos 
padėties, gyveno godomis apie Arno, o mintys apie kančias, kurias jam teks 
patirti, kėlė baisų nerimą. Katrinai rūpėjo vienintelis dalykas: pamatyti 
mylimąjį prieš mirtį. Bet tai per daug jos nekamavo. Ji labai gerai pažinojo 
Pjerą Košoną ir buvo tikra, kad jis neatsisakys tokios rafinuotos pramogos, 
kaip įsimylėjėlių kankinimas vienas kito akivaizdoje. 

Laikas ėjo, bet niekas nesirodė: nei teisėjai, nei tardytojai, netgi kalėjimo 
prižiūrėtojai. Katrina paskaičiavo, kad praėjo apytikriai šešios dienos, bet 
nebuvo tuo tikra: apie tai galėjo spręsti tik iš sargybos trepsėjimo, girdimo 
kažkur virš galvos, nes laikas čia, tamsios duobės gelmėje, nieko nereiškė. 
Be abejonės, jeigu toks palaidojimas būtų ilgiau užsitęsęs, Katrina laikui 
bėgant būtų puolusi į depresiją, bet taip nebuvo lemta. Pagaliau bjauriai 
dvokiančioje duobėje, kur ji susigūžusi tupėjo, nušvito fakelo liepsna, ir 
virve nusileido kalėjimo prižiūrėtojas, kuris turėjo padėti jai išlipti į viršų. 
Išvydusi ryškią saulės šviešą, ji kaip naktinis paukštis ėmė mirksėti akimis. 
Kareiviai ėmė juoktis pamatę, kaip ji nevikriai klupinėja savo pančiuose. 
Vienas iš jų griebė vandens kubilą ir šliūkštelėjo ant jos. 

— Fu! — sušuko jis. — Purvinas padare! 

Žaidimas jiems patiko, ir jie vienas po kito skubėjo apipilti ją vandeniu. 
Iš pradžių nuo šalto vandens užėmė kvapą, tačiau saulė kepino, ir Katrina 
slapta mėgavosi, jausdama, kaip kiekvienas šliūkšnis vandens nuplauna 

"požemio dvoką... 

Griežtas sargybos kapitono įsakymas — ir kareiviai sviedė savo kubilus 
į šalį. Permirkusi iki paskutinio siūlelio Katrina staiga pajuto, kad jos širdis 
suvirpėjo iš džiaugsmo: iš Befrua bokšto išvedė svirduliuojantį ir surakin- 
tomis rankomis priešais save besigraibantį žmogų, apakintą ryškios saulės 
šviesos. Žmogus buvo purvinas ir sulysęs, bet Katrina pažintų Arno kaip jis 
beatrodytų. Jie buvo apsupti sargybinių ir negalėjo pulti vienas kitam į glėbį, 

bet vien žinojimas, kad jis gyvas, teikė Katrinai neapsakomos laimės... 
Vietoj grandinių jiems uždėjo virves ir nuvedė prie pakeliamojo pilies tilto 
vis stumtelėdami iečių kotais. Akivaizdu, kad atėjo laikas mirti, ir juos veda 
į kokią nors miesto aikštę. 

Kai belaisviai ir sargyba pasiekė senąją turgaus aikštę, Katriną palengva 
ėmė užplūsti baimė. Kai kurie mirties būdai yra ypač žiaurūs, o čia jos 
žvilgsnis nuslydo žabų ir stagarų krūva, kurią vainikavo siaubą keliantis 
stulpas su nukarusiomis grandinėmis. Pamišimu spinduliuojančiomis aki- 
mis ji ieškojo Arno žvilgsnio. Jis stovėjo susiraukęs, žiūrėjo į stulpą ir, 
atrodė, taip pat kovoja su baime. Katrinai dingtelėjo, kad tikriausiai toks 
būna jo žvilgsnis, kai kovoje susitinka su priešu. Tačiau paskui Arno mintis 
užvaldė ji, ir jo akys, žvelgiančios į Katriną, buvo kupinos tokios meilės ir 
gailesčio, kad ji išsyk pajuto, kaip baimė traukiasi. Driskių būrys šmirinėjo 
aplink stagarų kalną tai šen, tai ten, pagal budelio nurodymą kraudami vis 
aukštesnį ir aukštesnį laužą! 

Aikštėje rinkosi žmonės, daugiausia anglų kareiviai. Miestiečiai turėjo 
pasitenkinti tuo, kad galėjo stebėti reginį pro langus, nuo senosios turgaus 
aikštės stogų ir kolonų, nes aikštėje susirinko šeši ar septyni šimtai anglų 
kareivių, ir trikampio, kurio pagrindinėje viršūnėje buvo Šventojo Išgany- 
tojo varpinė, formos aikštė jau buvo pilnut pilnutėlė. Greta žabų krūvos 
stovėjo nedidelės kartuvės, bet Katriną žinojo, kad jos visuomet ten buvo, 
ir niekas į tas kartuves nebekreipė jokio dėmesio. 

Kareiviai stūmė savo belaisvius į priekį, tačiau užuot pasukę stulpo link, 
nuvedė juos prie poros didelių, purpuru išklotų pakylų, įrengtų priešais seną 
“Karūnos" smuklę, ant kurių jau rinkosi dvasininkai ir aukšti anglų parei- 
gūnai. Dengdami nuo minios Arno ir Katriną, šauliai apsupo juos glaudžiu 
ratu, tačiau jiedu stovėjo gana arti vienas kito ir kartkartėmis galėjo susili- 
esti. Katrina išsyk pajuto, kad grįžta narsa. Arno paskubomis sušnibždėjo: 

— Katrina, ne mes ten mirsime. Šitas stulpas skirtas kažkam kitam, ir 
bijau galvoti — kam. Pažvelk į pakylas... 

— Nutilk! — įsakė sargybos seržantas. 

Kaip tik tuo metu ant pakylų pasirodė vyskupai, tarp kurių Katrina iš 
karto pažino Košoną. Jie apsupo stambią su raudona sutana ir šermuonėlių 
apsiaustu Vinčesterio kardinolo figūrą, greta jo su šarvais stovėjo išdidusis 
lordas Varvikas. Aukšti asmenys susėdo į sosto formos krėslus, ir storasis 
kardinolas davė ženklą. Suskambėjo visi miesto varpai, ir Katriną iki pat 
sielos gelmių pribloškė gedulingas skambesys. Ją krėtė drebulys, nors kaitri 
saulė jau buvo išdžiovinusi plaukus ir drabužius. Iš gretimos gatvės išriedėjo 

vežimas, apsuptas šimtinės anglų ietininkų. Ten, prikaustyta prie bortų, 
stovėjo lieknutė figūrėlė, ant galvos užsidėjusi kažką panašaus į mitrą. 

— Žana, — sudejavo Katrina, dusdama iš nevilties. — Dieve mano, tai 
Žana. 

Jos žodžius nustelbė pusės šimto vienuolių traukiama gedulinga giesmė. 
Siaubo kupinomis akimis ji pažvelgė į Arno. 

— Ir mums teks... teks stebėti šitą košmarą? 

Jis tik linktelėjo, bet Katrina pamatė, kaip per jo skruostus nuriedėjo 
ašaros. Ji nuleido galvą ir pravirko. Skaudėjo surištas rankas, ir ji apgailes- 
tavo, kad negali užsidengti akių ir ausų, idant negirdėtų to varpų skambini- 
mo, prakeikto giedojimo ir šiurkštaus kareivių juoko. Paskui ji pamatė dailią 
baltą figūrėlę, rišamą didžiulės žabų piramidės viršūnėje. Ašarų pilnomis 
akimis blogai matydama, ji pažino brolį Isambarą. Jis užlipo ant laužo su 
Žana ir toliau ją ramino. Katrina išgirdo, kad Žana prašo kryželio, ir pamatė, 
kaip seržantas, stovintis prieš ją, pasilenkė, pakėlė du pagaliukus ir padaręs 
kryžių ištiesė jį kankinei. Budelis apibėgo aplink laužą su degančiu fakelu. 
Ėmė virsti juodų dūmų kamuoliai, spraganti ugnis šoko į padangę. Bjaurus 
sieros ir dervos kvapas pasklido ore. Katrina nebegalėjo to pakelti. Ji 
susilenkė ir ėmė žiaukčioti. 

— Dieve! — sušuko Arno, bandydamas išsiveržti iš savo grandinių. — 
Katrina! Nemirk! Tu neturi mirti! 

Anglų seržantas netardamas nė žodžio sulakstė į smuklę, atnešė taurę 
vyno ir privertė Katriną išgerti keletą gurkšnių. Ji pasijuto šiek tiek geriau. 
Vynas kaip ugnis ėmė tekėti gyslomis, grąžindamas jai gyvybę. Katrina 
graudžiai nusišypsojo seržantui, kuris jai pagelbėjo, ir pamatė, kad tai 
pagyvenęs vyriškis žilstelėjusiais plaukais ir ūsais. Taip pat ji pastebėjo, kad 
jo akys po šalmu pilnos ašarų. 

— Ačiū, bičiuli, — už nugaros pasigirdo Arno balsas. 

Kareivis gūžtelėjo pečiais, piktai perbraukė ranka nuo ašarų šlapią veidą 
ir, šnairuodamas į stulpą, sumurmėjo: 

— Aš nekariauju su moterimis! Ne taip, kaip vyskupas Košonas. 

Prancūzų kalba jis kalbėjo lėtai ir neaiškiai, bet žodžių prasmė buvo 
suprantama. 

Stulpą laižė liepsnos liežuviai. Iš ten pasigirdo Žanos riksmas: “Jėzau!" 
Dabar jos nesimatė, tačiau brolis Isambaras, rizikuodamas pats sudegti, vis 
dar tiesė jai didžiulį apeigų kryžių. Laužas staugė ir traškėjo, spjaudydamas 
tirštus juodų dūmų debesis. Tačiau daugiau nepasigirdo jokio garso iš 
degančios jo šerdies. Netrukus budelis užgesino liepsną, ir pasirodė Žanos 

kūnas. Ji buvo negyva. Ugnis surijo jos marškinius ir apnuogino jau suan- 
glėjusį kūną. Katrina iš siaubo neteko sąmonės... 

Ji atmerkė akis pajutusi stiprų smūgį. Kažkas mušė ją per skruostus, 
kažkas aštraus liejosi į burną. Ji paspringo, užsikosėjo ir pagaliau atsisėdo, 
plačiai atvertomis akimis dairydamasi aplinkui. Greta jos su buteliu rankoje 
klūpojo tas pats anglų seržantas, kuris Žanos bausmės metu davė išgerti 
vyno. 

— Geriau? — švelniai paklausė jis. 

— Taip, šiek tiek, ačiū. Amo? Kur Arno? 

Katrina sėdėjo tuščiame kambaryje žemomis lubomis ant šiaudų krūvos. 
Viršuje esantis mažas langelis praleido nedaug šviesos, bet kambarys nepa- 

— Jūsų draugas? Jis gretimame kambaryje, stipriai saugomas. Aš pali- 
kau jus čia, kol atsigausite... 

— Kur mes? 

— Didžiojo tilto sargybos būstinėje. Įsakyta jus saugoti kol sutems. 
Daugiau nieko nežinau. Pamėginkite nusnūsti... 

Jis nuėjo sunkiai žengdamas akmeninėmis grindimis. Katrina norėjo jį 
sulaikyti, bet rankos buvo surištos. Ji vėl griuvo ant šiaudų, akyse tvenkėsi 
ašaros. , 

— Arno! Aš noriu jį matyti! 

— Vėliau pamatysite. Dabar draudžiama. 

Ji vėl šūktelėjo: 

— Vieną minutėlę! Prašau! Kodėl jūs buvote man toks geras? Jūs juk 
anglas, ar ne? 

— Nejaugi dėl to žmogus negali jausti gailesčio nelaimingai merginai? 
— paklausė jis liūdnai šyptelėjęs. — Klausykite, aš irgi turiu dukrą. Ji su 
motina gyvena kaime netoli Eksterio, o jūs šiek tiek panaši į ją. Kai jus 
atvedė, akimirką man pasirodė, kad matau ją, ir tai mane išgąsdino... 

Matyt, jam pasirodė, kad pakankamai paaiškino, nes paskubėjo išeiti iš 
kambario ir užverti duris. Katrina išgirdo balsus. Ji per daug nusikamavo, 
kad bandytų suprasti, kodėl ją atvedė į šitą sargybos postą. Kodėl jų 
negrąžino atgal į kalėjimą, o paliko laukti, kol sutems? Šiaip ar taip, 
atsakymą netrukus sužinos. Ji išgirdo, kad didysis varpas skambina septy- 
nias, ir užmerkė akis norėdama nors truputį pailsėti. 

Kambaryje pamažu temo. Po langais buvo girdėti upės pliuškenimas. 
Tamsoje išnyko kambario kontūrai. Netrukus tapo visai tamsu, tik pro durų 
apačią skverbėsi siauras šviesos ruoželis. Katrina norėjo atsikelti ir pasik- 

lausyti, apie ką kalbama už durų, tačiau pajuto, kad yra prirakinta prie sienos. 
Ir čia staiga atsivėrė durys. Įėjo du šauliai, o su jais žmogus, apsirengęs juodą 
sutaną ir keturkampę kepuraitę. Dar vienas sekė jiems iš paskos, ir Katrina 
suriko iš siaubo, atpažinusi budelį Žofrua Teražą. Rankose jis nešė kažką 
balta. Vienas kareivių išlaisvino Katriną, atrišo rankas, paskui spūstelėjęs 
privertė ją atsiklaupti. Žmogus su juoda sutana atsikrenkštė, išsitraukė iš 
kišenės ritinėlį ir prie šviesos, sklindančios pro praviras duris, perskaitė: 

— Ruano bažnyčios teismo įsakymu čia minimi Pjeras ir Katrina Sonai 
kaltinami sąmokslu su ragana, žinoma Mergelės vardu, kuri šiandien buvo 
sudeginta Ruano senojo turgaus aikštėje, ir nuteisiami mirti paskandinant 
Senoje... 

Netikėtai Katriną apėmė baisus įtūžis, ji pašoko kaip įgelta tarsi ketintų 
pulti žmogų su ritinėliu: 

— Nuteisti? O kas nuteisė? Šitas dokumentas su manimi neturi jokio 
ryšio. Aš ne Katrina Son, o Katrina de Brazi, o mano draugas — kilmingas 
ševaljė Arno de Monsalvi. 

Ji klydo tikėdamasi nustebinti teisėją. Tas sunkiai atsiduso ir pažvelgė į 
budelį. 

— Metre Žofrua, dirbkite savo darbą, vyskupas perspėjo mus, kad šitie 
žmonės išprotėję ir juos užvaldęs didybės demonas“ Ji irgi vaidina aukštos 
kilmės įtakingą damą. 

Teražas garsiai nusikvatojo ir sviedė Katrinai baltą drabužį, kurį buvo 
atsinešęs. 

— Apsirenk šitą... ir greitai, jeigu, aišku, nenori, kad aš už tave tai 
padaryčiau. 

Tai buvo ilgi balti marškiniai. Katriną apėmė keistas jausmas, lyg ji vėl 
būtų grįžusi į praeitį. Iš tikrųjų, ar ji Ruane, ar aplink ją vis dar tebėra Orleano 
sienos? Jai ir vėl turėjo būti įvykdyta mirties bausmė. Bet ši mirtis jos 
nebaugino. Ji turi mirti... bet Arno mirs su ja, ir jie per amžius bus kartu. 
Koks galų gale skirtumas, kaip ji mirs — paskandinta ar pakarta! 

Katrina paskubomis, nuleidusi akis, kad nepastebėtų vyrų žvilgsnių, 
nusirengė ir įlindo į marškinius, ramiai surišdama iškirptės kaspinėlį. 

— Aš pasiruošusi, — pasakė taip išdidžiai, kad budeliai apstulbo. 

Ją išvedė iš sargybos posto ir pasuko miesto vartų link. Jau nuskambėjo 
varpas, ir gatvės buvo tuščios. Nuo jūros pūtė žvarbus vėjas, juodu dangumi 
plaukė tamsūs, lietaus pritvinkę debesys. Tilto viduryje stovėjo būrys žmo- 
nių, apšviestų šokinėjančios keleto fakelų ugnies. Katrina puikiausiai supra- 
to Košono gudrybę. Dviejų jų rango žmonių teismas ir bausmė turėtų sunkių 

pasekmių, ypač žinant artimus, ilgai trukusius Katrinos ir Pilypo Burgun- 
diečio ryšius, tačiau Košonas nieko nebijojo. Kas galėtų priekaištauti jam 
dėl to, kad liepė naktį į Seną įmesti du puspročius kaimiečius, Žanos d' Ark 
bendrininkus? Iš tiesų gudriai sugalvota... 

Katriną apėmė ledinė ramybė. Ji netgi galėjo žiūrėti į tamsų vandenį, 
kurio dvelksmą atnešė vėjas. Taigi, viskas baigsis čia? Daugiau nėra ko 
tikėtis, nebent geresnio gyvenimo po mirties. Iš tiesų, taip geriau. Jiedu, 
buvę priešai, kurių didinga meilė amžių amžiams juos sutuokia, mirs kartu. 
Pagaliau išsipildė Katrinos svajonė. 

Kai jie pasiekė tiltą, Katrina pamatė, kad Arno jau ten. Nuo jo nuplėšė 
nešvarius drabužius, paliko tik juostą ant klubų. Nuogas jis atrodė didingas 
kaip antikinė skulptūra purvo duobėje. Jis žiūrėjo į artėjančią Katriną ir 
šypsojosi... Jo rankos buvo surištos už nugaros. Prie kojų gulėjo didžiulis 
odinis maišas su trimis sunkiais akmenimis. Šalia stovintis šventikas laikė 
juodą kryžių. 

— Jūs turite minutę laiko atgailai už padarytas nuodėmes, — piktai tarė 
budelis. 

Jie atsiklaupė priešais šventiką, kaip kad koplyčioje suklumpa nuotaka 
ir jaunikis, ir nulenkė galvas. Lyg sapne juos pasiekė žodžiai apie nuodėmės 
atleidimą. Paskui budelis tarė: '| 

— Ar turite paskutinį prašymą? 

Žvelgdamas į Katriną Arno atsakė: 

— Atriškite man rankas, kad galėčiau ją apkabinti. Taip mums abiem 
bus lengviau mirti. 

Žofrua Teražas pasitarė su juodai vilkinčiu žmogumi. Atrodė, kad budelį 
kažkas kamuoja. Teisėjas abejingai gūžtelėjo pečiais: 

— Daryk taip, kaip jie nori... 

Durklo smūgis, ir Arno pančiai nukrito. Jis apkabino Katriną, priglaudė 
prie savęs ir ėmė bučiuoti jos veidą. 

— Tai neilgai truks, pamatysi, — švelniai tarė jis. — Vienąkart, kai 
buvau dar vaikas, namuose vos nepaskendau, netekau sąmonės... Nebijok, 
visai neskauda. 

— Arno, su tavimi aš nebijau skausmo! Aš tik norėčiau, kad mes 
turėtume daugiau laiko, nes noriu pasakyti tau, kaip stipriai myliu tave... 

— Bet juk mes turėsime visą amžinybę, mano mieloji, visą amžinybę! 

Kažkas jiems už nugaros nusišnypštė. Paskui prikimęs balsas paklausė: 

— Jūs pasiruošę? 

— Pasiruošę. Galite veikti, — atsakė Arno, prispausdamas lūpas prie 
Katrinos plaukų. 

Jie žvelgė vienas į kitą ir nematė, kaip budelis į maišą sudėjo akmenis. 
Juos, vis dar apsikabinusius, paguldė į maišą, ir jie pasinėrė į visišką tamsą. 
Iš kažkur toli sklido šventiko, skaitančio maldas, balsas. Staiga Katrina 
pajuto, kad jai labai karšta. Ji krūptelėjo, ir Arno ją bučiniu nuramino. Paskui 
ji pajuto, kad juos kelia daugybė rankų. 

— Nebijok, — visai prie pat jos lūpų sušnibždėjo Arno. — Aš myliu 
tave... 

Jie krito per begalinę erdvę. Paskui buvo garsus tekštelėjimas ir netikėtas 
šaltis. Sunkus maišas greitai skendo. Vanduo jį prarijo. Viskas, galas. 
Katrina prisiglaudė prie Arno ir pagalvojo, kad su savimi nusineša ir jo 
meilę. Jis čia, prisiglaudęs prie jos, jie — vieninga visuma, vienas kūnas. 
Jis alsavo jos kvapu, kuris vis silpo. Jai akyse šokinėjo akinančios raudonos 
ugnelės. Ledinis vanduo prasiskverbė į storą odinį maišą, lyg koks baisus 
slidus gyvis. Katrina pabandė dar sykį sušnibždėti: 

— Aš myliu tave... 

Bet jai pritrūko oro. Ir pagaliau, išsivadavusi iš skausmo ir baimės, iš 
žmogiškų troškimų, mirties akimirką suartėjusi su žmogumi, kurį mylėjo, 
ji nusirito į tamsią bedugnę... 

— Jau buvau bepradedąs galvoti, kad niekada neatrišiu šito prakeikto 
maišo! — tamsoje pasigirdo Žano Sono balsas. — Koks jis sunkus! Visa 
laimė, kad mano peilis pjauna kaip skustuvas. 

Būdama pusiau be sąmonės, Katrina stebėjosi, kad aplink girdi gyvų 
žmonių balsus. Į nosį smogė kažkoks aštrus kvapas ir privertė atplėšti akis. 

Buvo tamsu, danguje žibėjo didžiulė žvaigždė... Dieve, kaip šalta! Nuo 
šalčio ji kaleno dantimis. 

— Teks nurengti šituos šlapius jos marškinius, — pasakė kitas balsas. 
— Baržoje yra sausų drabužių. 

Dabar ji suprato, kad nemiega ir kad jie išgelbėti. Prie jos palinko tamsus 
siluetas. Ji išgirdo Arno balsą, ir pajuto, kaip jo rankos nurengia ir apgaubia 
kažkuo minkštu ir šiltu. 

— Žanai, kaip aš tau atsilyginsiu? Ištraukdamas mus iš upės tu padarei 
stebuklą! Tai atrodo beveik neįtikėtina! — kalbėjo jis. 

— Nieko ypatingo, — nusijuokė Žanas Sonas. — Aš turiu nemažai 
„draugų anglų ir žinau, kas vyksta. Žinojau, kas jūsų laukia, tai ir įlindau į 
vandenį po tiltu kaip tik ten, kur paprastai skandinami žmonės. Turėkite 
galvoje, aš truputį jaudinausi... Man jau seniai nėra tekę plaukti. Tačiau man 

pasisekė, kad iš karto aptikau ką tik numestą maišą ir jį išardžiau. Maišas 
dabar upės dugne, o jūs abu gyvi ir sveiki, ir tai svarbiausia. Reikia skubėti! 
Auštant turite būti kuo toliau nuo čia. Valtis pakankamai tvirta, joje yra 
pinigų, maisto... Jūs turite plaukti į Luvjė. Dabar jus palieku. Sėkmės! 

— Dar kartą dėkoju, — sušnibždėjo Arno. 

Katrina krūptelėjo. Ji sėdėjo valtyje. Tamsoje pajuto, kad ją apglėbė 
tvirtos ir patikimos Arno rankos. O krantu tolo ir netrukus išnyko žmogaus 
siluetas. 


— Mes iš tiesų saugūs? 

Ji pajuto, kad jis bučiuoja jos akis. 

— Žinoma! Saugūs, laisvi... Tai nuostabu! 

— Kartu mirti taip pat būtų buvę nuostabu! 

Arno juokas, ankstesnis linksmas, gyvas juokas, nuskambėjo jos ausyse. 

— Galima pamanyti, jog tu gailiesi! 

— Truputį... — atsiduso Katrina. — Būtų buvę taip puiku! Ką mes dabar 
darysime? 

— Gyvensime... ir būsime laimingi! Mes turime pasivyti šitiek veltui 
prarasto laiko. 

Jis pakilo, ir nakties dangaus fone Katrina išvydo galingą jo siluetą. Arno 
nutraukė valtį nuo kranto, paskui surado kartį ir stipriai atsistūmęs pasuko 
pasroviui. Prie pat jų pasigirdo spigus riksmas ir kažkas baltas šmėstelėjęs 
nėrė į tamsų vandenį. 

— Kas čia? — paklausė Katrina. 

— Žuvėdra. Gaudo žuvį. Ir tave išmokysiu gaudyti žuvį, kai pasieksime 
Monsalvi. 

— Monsalvi? 


— Žinoma, ten ir gabenu tave... Į savo namus, tavo namus, mūsų namus... 
Aš nepamiršau, kad turiu atsiskaityti su Košonu, bet pirmiausia mes priva- 
lome sukurti savo laimę. Per daug ilgai šito laukėme. 

Katriną užliejo didžiulio džiaugsmo banga. Rami ir laiminga ji atsigulė 
ant valties dugno ir leidosi nešama pasroviui. Pirmą kartą gyvenime ji pajuto 
džiaugsmą, kad nereikia nieko spręsti, kad galima pasiduoti didžiulei, bet 
švelniai jėgai. Daugiau ji nebesigailėjo anapusinės santuokos. Šio tamsaus, 
vandens kelio pabaigoje jų laukė bendras gyvenimas... Gyvenimas su vien- 
inteliu mylimu vyriškiu. Kaip gera! 

Antra dalis 
Žilis de Rė 
Mėlynoji Barzda 
1431 m. 


Vienuoliktas skyrius 


Pabudimas 


Katrina pramerkė akis. Saulės spindulys paglostė vokus, ir Katrina 
prisimerkė. Stipriau susisupusi antklode, patenkinta atsiduso: galima dar 
pamiegoti. Tačiau prieš užmigdama Katrina tingiai ištiesė ranką, kad pali- 
estų Arno: jis tikriausiai greta. Tačiau ten buvo tuščia. Katrina atsimerkė ir 
atsisėdo. 

Valtis buvo pririšta toje pačioje vietoje, kur Arno ją paslėpė, kai pirmasis 
aušros spindulys vogčiomis perbėgo per dangų. Spindulys, slystelėjęs siau- 
ros įlankos paviršiumi po gluosnių ir alksnių sąžalyno šešėliais, įstrigo 
gluosnyne. Virvė buvo apvyniota aplink seno gruoblėto medžio kamieną: 
ideali slėptuvė, nematoma nei nuo upės, nei iš kaimo pusės. Aukštų, žalių 
nendrių properšose saulės apšviestas blizgėjo vanduo. Bet Arno niekur 
nesimatė. 

Katrina nelabai ir jaudinosi: po nakties kančių ir trumpo miego, kurį 
likimas dovanojo, greičiausiai Monsalvi kilo noras pasimankštinti. Pamažu 
Katrinos galvoje prašviesėjo, ir ji pradėjo suvokti, kas įvyko. Po šituo saulės 
nutviekstu dangumi sunku patikėti, kad egzistuoja mirtis, pavojai ir karas, 
nors tai buvo tik vakar... vakar, 1431 metų gegužės 31 dieną, kai Žana d'Ark 
savo gyvybe sumokėjo už ištikimybę karaliui ir valstybei. Tik vakar Ruano 
budelis įsakė užsiūti juos odiniame maiše ir įmesti į upę. Mirties nasrai buvo 

jau išžioti, bet gerasis Žanas Sonas, mūrininkų gildijos vyresnysis, juos 
išgelbėjo ir davė šitą valtį. Jiedu atplaukė į Luvjė, kur turėjo susitikti su 
prancūzų kariais. 

Katrina giliai susimąstė: vadinasi, tai — vienintelis taikus atokvėpis jos 
gyvenime nuo to laiko, kai jai sukako trylika ir per sukilimą teko bėgti iš 
Paryžiaus. Karo niokojamoje karalystėje taikių atokvėpių negalėjo turėti 
netgi visagalio Burgundijos hercogo valdiniai. Vėliau ta nelaiminga santuo- 
ka su Pilypo Gerojo valstybės iždininku, santuoka, kurią hercogas sumanė 
vien dėl to, kad kuo greičiau padarytų Katriną savo meiluže. Katrina 
visuomet jautė aštrų gailestį, kai prisimindavo savo vyrą Gareną de Brazi, 
kurio begaline ištikimybe taip niekšiškai pasinaudojo hercogas Pilypas. De 
Brazi iškentė Tantalo kančias, ir nors tos kančios jį pražudė, paskatindamos 
padaryti nusikaltimą ir nužudyti, niekas neturėjo teisės jį apkaltinti. Šioje 
liūdnoje istorijoje galima būtų kaltinti tik patį Katrinos likimą ir nesuvaldo- 
mą aistrą, kuri pastūmėjo ją prie Arno de Monsalvi, Karoliui VII, Pilypo 
Burgundiečio priešui, tarnaujančio kapitono, tą pačią akimirką, kai pirmą 
kartą susitiko jų žvilgsniai. Kiek visokių intrigų kliudė jiems būti kartu: 
karas, visuomenės sluoksnių prietarai ir net kilmė, bet dabar viskas gerai: 
prieš juos tiesus ir šviesus kelias... 


Katrina pastebėjo, kad jos suknelė ir apatinis sijonas užmesti ant valties 
borto. Ji nenoromis nusišypsojo, supratusi, kad yra nuoga ir užsiklojusi tik 
antklode. Ir čia pat plykstelėjo prisiminusi, kas įvyko, kai jie surado šitą 
slaptą vietelę nendryne. 

Atrodė neįtikėtina, kad po sunkių praėjusios dienos išmėginimų ir to, kad 
didžiąją nakties dalį teko irkluoti, Arno galės apie ką nors galvoti, išskyrus 
miegą. Tačiau vos spėjęs pririšti valtį, jis pakėlė Katriną ir paguldė ant 
valties dugno. 

— Aš svajojau apie šią akimirką nuo to laiko, kai maiše mus įmetė į upę, 
— pajuokavo jis, — beje, ir iki tol. 

— Aš neprieštaraučiau, jeigu tu su manimi elgtumeisi kaip su žmona. 
Kaip tada, kai mylėjomės Nikolsonų mansardoje... Tačiau... 

Katrina nespėjo pabaigti, nes Arno ėmė ją bučiuoti, ir jiedu viską 
pamiršo, vėl atradę meilės ir aistros galią. Dingo neapykanta ir nepasitikė- 
jimas, anksčiau skyrę juos; neliko nieko, tik didžiulė meilė... Pagaliau 
Katrina, padėjusi galvą ant Arno peties ir apimta saldaus nuovargio, užmigo. 
Net svajodama ji negalėjo nieko puikesnio įsivaizduoti; tikrovė pasirodė kur 
kas nuostabesnė negu pačios didžiausios viltys. 

Saulė švelniai švietė pro alksnių šakas. Katrina pasidavė pagundai išsi- 
maudyti. Vanduo buvo vėsokas, ir Katrina netgi ėmė drebėti, bet paskui 
pajuto, kaip liepsnoja gyslomis tekantis kraujas, ir nebenorėjo išlipti iš 
saulėje žėrinčio vandens. 

Katrina ne iš karto suvokė, kad aplinkui nėra jokio gyvybės ženklo. 
Negirdėti jokių garsų, tik tingus vandens čiurlenimas. Pasaulis skendėjo 
tyloje: negiedojo paukščiai, nesigirdėjo šunų lojimo, varpų gaudesio. 

Katrina paskubomis apsirengė marškinius, susivarstė liemenę. Jos ran- 
kos ėmė drebėti. Katrina šūktelėjo: 

— Arno! Arno, kur tu? 

Atsako nebuvo. Moteris sustingo, įdėmiai klausydamasi, ar iš už medžių 
nepasigirs Žingsniai... tačiau buvo tylu. Tik nuo šakos purptelėjo paukštis. 
Katrina krūptelėjo. Per nugarą perbėgo šaltukas; šlapius plaukus susegė į 
kuodą pakaušyje. Kurgi Arno? 

Katrina paliko slėptuvę tankumyne ir ėmė brautis per krūmus. Štai ir 
laukas arba tai, kas anksčiau vadinosi lauku, nes žolė buvo išdeginta karo 
ugnies. Beje, šiek tiek į rytus iš kažkokio pastato kamino ramiai raitėsi 
dūmas... Iš tolo galima buvo įžiūrėti, kad ten varpinė ir aukšti Pon del Arko 
bokštai, pro kuriuos vakar praplaukė bėgliai. Nors buvo pats pavasario 
įkarštis, kur bepažvelgtum, kaimo peizažas buvo stebėtinai nykus. Klaiki 
tuštuma. Nė gyvos dvasios. 

Katrinos protas dirbo karštligiškai. Staiga jai toptelėjo į galvą mintis, kad 
Arno galėjo nuklysti į kokį nors tolimą valstiečių namelį maisto. Tiesa, 
Žanas Sonas buvo parūpinęs jiems viso to, ko gali prireikti. O gal Arno 
nusprendė pažvalgyti, kokie pavojai jų tyko šioje šalies dalyje? Tačiau iš 
namo niekas nesirodė, ir tuomet ji nutarė eiti ten pati. 

Katrina grįžo prie valties, pasiėmė maišelį su auksu, duotą Žano Sono, 
atsiprašiusio, kad negali grąžinti jai brangenybių, ir paslėpė jį po liemene. 

“Pagalvojau, kad saugiau į kelionę jų neimti. Brolis Etjenas Šarlo įteiks 
jas karalienei Jolandai, o ši, kai tik pasitaikys proga, grąžins tau", — kalbėjo 
Žanas Sonas. Tai buvo išmintingas sprendimas, ir Katrina mintyse padėkojo 
gerajam mūrininkui už patarimą. Kol brangenybės pas jį, dėl jų nėra ko 
rūpintis. 

Katrina pajuto alkį ir todėl pasiėmė dar riekelę duonos ir gabalėlį sūrio. 
Namelis, pasirodo, buvo ne taip jau toli, vadinasi, Arno turėjo netrukus 
grįžti. Jie ir vėl bus kartu... Katrina nusprendė dar luktelėti. Paskui nužing- 
sniavo namuko link ir eidama godžiai suvalgė ir duoną, ir sūrį. Arno 

tikriausiai bus fermoje, gal valgo karštą sriubą, ar galbūt tiesiog laukia, kol 
valgis išvirs... 

Štai ir namelis, visai čia pat. Bet kas gi čia? Durys nuplėštos nuo vyrių. 
Tyla. Netikėtai apimta nelaimės nuojautos, Katrina įžengė į vidų. Tai, ką ji 
pamatė, privertė surikti iš siaubo, ji atsilošė į sieną. Širdis ėmė pašėlusiai 
daužytis. Du lavonai, vyro ir moters. Vyro kojos pririštos prie rąsto, po 
kuriuo dar ruseno laužas. Ugnis godžiai laižė apanglėjusį kūną. Vyriškio 
veidas iškreiptas siaubo, plati krūtinė pasruvusi krauju. Panašu, kad prieš 
sudeginimą vyriškis buvo nudurtas. Moteris atrodė dar šiurpiau. Nuogas jos 
kūnas paguldytas ant šiurkštaus medinio stalo, kojos ir rankos pririštos prie 
stalo kojų, mirkstančių kraujo klane. Atrodo, kad prieš mirtį moteris buvo 
keletą kartų išprievartauta. Iš pilve žiojėjančios žaizdos virto lauk viduriai... 

Katrina, apimta siaubo ir pasišlykštėjimo, svyruodama išėjo iš namo. 
Atsirėmė prie sienos. Aukštyn gerkle kilo kamuolys. Katrina susilenkė... 
Išsivėmė. Minutę pastovėjusi šiek tiek atsigavo ir klupdama ant nelygios 
žemės, beviltiškai šaukdama į pagalbą Arno, puolė prie upės... Katrina įšoko 
į valtį ir drebėdama kaip išgąsdintas vaikas susirietė į kamuoliuką valties 
dugne. Ji meldė tik vieno: kad nepasirodytų pabaisos, nužudę nelaiminguo- 
sius valstiečius. Tačiau tylos niekas nedrumstė, ir pamažu nurimo karštli- 
giškai besidaužanti širdis. Katrina vėl mintimis grįžo prie savo rūpesčių: 
kurgi dingo Arno? Be jokios abejonės, jis negalėjo jos palikti. Jeigu Arno 
ir norėtų jos atsikratyti, tai niekuomet šito nedarytų čia, karo nuniokotame 
krašte. Jis būtų palaukęs, kol ji atsidurs saugioje vietoje. Be to, argi galima 
šitaip pasielgti po tos nakties, kurią ką tik drauge praleido! Ji buvo tikra, kad 
Arnoją myli... Galbūt fermoje jis susidūrė su plėšikais ir jį, kaip tuos vargšus 
valstiečius, nužudė. Betgi ten buvo tik du lavonai... Galbūt jam pavyko 
išsigelbėti, ir jis nutarė nebegrįžti prie upės, kad neužtrauktų pavojaus 
Katrinai... Visi šie klausimai liko be atsakymų... 

Katrina ilgai gulėjo valties dugne susirtetusi į kamuoliuką, negalėdama 
nuspręsti, ką daryti, ir vildamasi, kad Arno grįš. Tačiau laikas ėjo, ir tylą 
sudrumsdavo tik paukščio skrydis ar žuvų pliaukštelėjimas. Katrinai buvo 
taip baisu, kad ji bijojo net krustelėti... 

Saulė jau ėmė leistis, oras tapo gaivesnis. Tuomet Katrina pagaliau 
pakilo. Negalima ilgiau laukti. Kvailystė tupėti įstrigus šioje vietoje, tačiau 
nesinorėjo keliauti iš čia, nes tik šioje įlankėlėje galima sulaukti Arno. Vis 
dėlto sveikas protas Katrinai pašnibždėjo, kad vienintelė galimybė surasti 
Arno — keliauti į Luvjė. La Giras, jeigu jis ten tebėra, o kitaip ir būti 
negalėjo, žinoma, papasakos Katrinai, kas atsitiko Arno. La Giras po Ksan- 

trajaus buvo artimiausias Arno žmogus, ištikimas bičiulis ir kovos draugas. 
Trys kapitonai jau seniai drauge kovojo prieš Angliją, ir jų draugystė tapo 
neišardoma, užgrūdinta pavojų ir pergalių. La Giras buvo vyriausias iš jų 
trijų, tačiau tai nekliudė draugystei. O kadangi jis vadovavo būriui Luvįjė, 
tai būtent ten pavojui iškilus ir keliaus Arno. 


Taip pasvarsčiusi Katrina nutarė pavakarieniauti. Suvalgiusi didžiulę 
riekę duonos ir paskutinį sūrio gabalėlį, pasijuto daug geriau. Paskui atsigėrė 
upės vandens, ir jai pagaliau sugrįžo jėgos. Katrina nutarė nedelsiant išvykti, 
kadangi naktį lengviau išvengti nepageidaujamų susitikimų. Kelią rasti bus 
nesunku, nes naktis labai giedra. Arno buvo jai parodęs, kurioje pusėje yra 
Luvjė, ir pasakė, kad iki ten tik dvi su puse mylios. Katrina pasiėmė aukso 
maišelį, apsiaustą ir išėjo. Kurį laiką keliavo paupiu, bet upė suko į vakarus, 
ir Katrina patraukė pietų kryptimi. Ji narsiai žingsniavo per lauką, dideliu 
lanku apeidama namą su tamsiu kaminu, iš kurio jau nebekilo dūmas. 
Katrina prisivertė nebegalvoti apie Arno. Teko sukaupti visas jėgas, kad 
nors trumpam pamirštų keistą jo išnykimą. 


Po keleto valandų išsekusi, bet kupina vilčių, Katrina išvydo Luvjė 
kontūrus. Į miestą eiti buvo dar per anksti. Laukdama aušros, Katrina 
susisupusi į apsiaustą atsigulė ant žolės ir užsnūdo. Ją pažadino vieversys. 


Priėjusi prie miesto vartų, Katrina pažvelgė į vėliavą, plevėsuojančią virš 
aukščiausio bokšto, ir su palengvėjimu atsiduso. Ant didžiulio audeklo 
puikavosi oriflama“, kurią kirto sidabro vynuogienojus. Sargybiniai buvo 
be žalių anglų armijos apsiaustų. Vadinasi, La Giras kaip ir anksčiau laikėsi 
mieste... Katrina pasitvarkė sijoną ir pro tamsius vartus patraukė į miestą. 
Netikėtai ji susidūrė su ginkluotu žmogumi, kuris jai nusišypsojo, tačiau jos 
nesulaikė. Ji tarsi elnė pasileido siaurute gatvele. Tolimame gatvės gale, 
kairėje pusėje stovėjo senovinis, kažkada riterių tamplierių" ordinui prik- 
* Oriflama (nuo lot. aurea flamma — auksinė liepsna) — prancūzų karalių iš Kapetingų 

dinastijos giminės vėliava, dvigubas baltas audeklas su trimis paauksuotomis lelijomis ir 
žaliais kutais. Nuo 1096 metų oriflama įgavo dvigubos raudonos vėliavos formą. Oriflamą 
išskleisdavo prieš kariuomenę, kai vykdavo karas prieš visą karalystę ir mūšiui 
vadovaudavo pats karalius. 


** Tamplieriai arba šventieji (nuo pr. temple — bažnyčia) — riterių dvasininkų ordinas. 
Įkurtas Palestinoje XI-— XII amžių sandūroje. Pavadintas ordino rezidencijos, buvusios 
toje vietoje, kur, pagal padavimą, Jeruzalėje stovėjo Saliamono šventykla, vardu. Ordinas 
buvo viena iš įtakingiausių ir turtingiausių Europos organizacijų. 1312 metais Prancūzijos 
karalius Pilypas IV Gražusis panaikino ordiną ir konfiskavo jo turtus. 

lausęs pastatas, kuriame dabar buvo įsikūręs kapitonas. Katrina atrodė taip 
keistai, kad sargybiniai nenorėjo jos įsileisti. 

— Ei, ten! Moterie! Stok... Girdi? Ateik čia! 

Tačiau Katrina į juos nekreipė jokio dėmesio. Ji įsiveržė į kiemą kaip tik 
tuo metu, kai La Giras artinosi prie tvirtai sudėto vaikinuko, plaunančio jo 
arklį. Matyt, kapitono nuotaika buvo ne kokia. Eidamas jis juokingai lankstė 
kojas, lyg norėtų įsitikinti, ar deramai dirba sąnariai. Katrina džiaugsmingai 
šaukdama puolė prie jo. Ji vos neišvertė kapitono iš kojų. Jis piktai nė 
nepažvelgdamas į ją sušuko: 

— Prakeikta kvaiša! Gal iš proto išsikraustei? Ei, čionai, apginkite mane 
nuo šitos kaimietės! 

Katrina, atsisėdusi ant žemės, kvatojo iš laimės: ji surado, surado piktąjį 
kapitoną. 

— Na ir kiauliškai gi tu sutinki draugus, mesjė de Vinjoli. Ar nepažįsti 
manęs? 

Išgirdęs Katrinos balsą La Giras atgręžė į ją nustebusį ir išsigandusį 
veidą: 

— Tu? Gyva? O Žana?.. O Monsalvi? 

Kapitonas žengtelėjo prie Katrinos, pakėlė ją ir ėmė purtyti kaip slyvą. 
Jis ir pyko, ir džiaugėsi. La Giras dvidešimt keturias valandas per parą 
keikėsi, blevyzgojo, įniršęs svaidė griausmus ir žaibus. Jo balsas griaudėjo 
stipriau už patrankas. Jis buvo audra, uraganas, grubios fizinės jėgos kamuo- 
lys. Tačiau su tais, kuriuos mylėjo, La Giras buvo tarsi vaikas. Dabar jis lyg 
pašėlęs tardė Katriną, o ta atsakinėjo vis nepataikydama. Netrukus Katrina 
susmuko ant jo rankų. Pakako poros kapitono ištartų žodžių: “O Monsalvi?" 
Taigi, jis irgi nežino, kur Arno... Katrina pasijuto baisiai nelaiminga. La 
Giras čia pat greta griaudėjo: 

— Viešpatie, Dieve mano! Ar gali ką nors pasakyti? Nejaugi nematai, 
kad kraustausi iš proto? 

Katrinos širdis plyšo. Šaukdama iš nevilties ji puolė ant šarvuoto La Giro 
peties ir ėmė graudžiai raudoti. Kapitonas stovėjo visiškai priblokštas. Jis 
neturėjo supratimo, ką daryti su verkiančia moterimi. Jo žmonės būriavosi 
aplinkui, stebėdami, kas vyksta. Kai kurie bandė slėpti šypsenas: La Giras, 
raminantis moterį, — tai neįtikėtinas įvykis. 

Nutaręs pasikalbėti akis į akį, La Giras apkabino Katriną ir nusivedė į 
savo butą. Bet prieš peržengdamas namų slenkstį, jis atsigręžė 1r šūktelėjo: 

— Ei, Fero! Nueik į bernardinų vienuolyną ir paprašyk durininkės, kad 
pas mane atsiųstų moterį, vardu Sara... 

Seržantas išėjo iš sandėlio ir išnyko už vartų. Tuo metu La Giras uždarė 
didžiules kaustytas duris ir pasodino Katriną ant suolo, kur buvo krūva 
pagalvių. 

— Atnešiu tau pavalgyti, — tarė jis neįprasto gerumo sklidinu balsu. — 
Atrodo, tai nepakenks. Tik, dėl Dievo meilės, sakyk, kas atsitiko? Čia 
kalbama, kad Žaną įkalino iki gyvos galvos, kad... 

Katrina nusišluostė ašaras ir nežiūrėdama į La Girą sušnibždėjo: 

— Žana mirė! Užvakar anglai sudegino ją ant laužo, pelenus išbarstė 
Senoje, o paskui... paskui Arno ir mane užsiuvo į odinį maišą ir įmetė į Seną. 

Raudonas La Giro veidas po žilų plaukų kupeta išbalo: 

— Sudeginta!.. Kaip ragana! Šunys! Arno upės dugne!.. 

— Ne! Matai, juk aš priešais tave. 

Katrina papasakojo paskutinių dienų įvykius: kaip jie bandė išgelbėti 
Žaną, kaip juos suėmė ir uždarė į kalėjimą, kaip paskelbė galutinį nuosp- 
rendį, nuo kurio paskutinę akimirką juos išgelbėjo Žano Sono narsumas. 
Papasakojo apie naktinį pabėgimą ir apie tai, kaip ji pabudusi nerado Arno. 

— Niekur neaptikau jo pėdsakų, netgi nusiaubtoje fermoje. Arno išnyko 
kaip dūmas. 

— Monsalvi negalėjo išnykti kaip dūmas, — bambėjo La Giras. — Jeigu 
būtų žuvęs, rastum jo kūną... Šiaip ar taip, jis gyvas! Aš tai jaučiu... štai čia! 
— trenkė jis sau į krūtinę dideliu kumščiu. 

— Štai kaip? — negalėdama patikėti nusistebėjo Katrina. — Nežinojau, 
mesire, kad jūs toks jautrus. 

— Arno yra mano ginklo brolis, — atsakė kapitonas kažkaip ypatingai. 
— Ir jeigu jis žūtų, aš pajusčiau tai. Tas pat ir su Ksantrajum. Monsalvi 
gyvas, aš prisiekiu. 

— Ar tik nenori pasakyti, kad jis paprasčiausiai nuo manęs pabėgo? 

La Giras pasipiktino. Jo veidas užsiplieskė, ir jis vėl atrodė senas. 

— Tu iš proto išsikraustei? Kas gi sako, kad jis tave pametė? Jis 
kilmingas riteris, tu kvaila žąsie! Ne iš tų, kurie gali palikti bejėgę moterį 
priešo teritorijoje. Jam kažkas atsitiko! Tiktai kas? Šitai man ir reikia 
išsiaiškinti. O tu nestypsok čia kaip kvaišelė! 

Piktus kapitono žodžius nutraukė šaltas ir ramus balsas: 

— Atrodo, jūs užmiršote, kad kalbatės su dama, mesire de Vinjoli. 
Kokios manieros! 

Tik ką pasirodęs žmogus buvo kažkoks ypatingas. Jo drabužiai buvo ne 
per daug puošnūs ir visai gerai derėjo prie rūsčios veido išraiškos ir kariškos 
laikysenos. Minkštų ir subtilių bruožų veidą rėmino trumpa, iki mėlynumo 

juoda barzda. Jį būtų buvę galima laikyti gražiu, jeigu ne šiurkštus jausmin- 
gos burnos išlenkimas 1r ne šaltas juodų akių blizgesys. Įėjusysis žiūrėjo 
nemirksėdamas, įbedęs akis, ir šitai Katrinai buvo kažkaip nemalonu. Ji 
išsyk jį pažino. Tai buvo Žilis de Rė:, Prancūzijos maršalas nuo to laiko, 
kai Karolis buvo paskelbtas karaliumi. Kartą Orleane jis bandė įsigauti pro 
jos miegamojo langą, ir Arno tada su juo susikovė. Žilis de Rė nusilenkė 
atsakydamas į La Giro pasveikinimą, ir taip žemai, kad violetinės, auksu 
siuvinėtos šilkinės jo rankovės prisilietė prie dulkėtų grindų. 

— Mesiras de Vinjolis tam turi svarbių priežasčių, — atlaidžiai pasakė 
Katrina. — O ir aš su šitais skarmalais nesu panaši į damą! Veikiau į valstietę 
ar bėglę! 

Žilio de Rė atsiradimas lyg ir nuramino La Girą. 


— Ko gero, aš per daug atsipalaidavau, — tarė jis. — Atleiskite man, 
ponia Katrina. Nenorėjau jūsų įžeisti, bet supraskite, aš Monsalvi myliu, jis 
man kaip tikras sūnus! 

— Taigi, — karštai sušuko Katrina, — jūs turite padėti man jį išgelbėti! 
Pasiųskite ką nors jo ieškoti, padėti jam, jeigu reikės. 

— Kasatsitiko narsiajam Monsalvi? — susirūpinęs paklausė Žilis de Rė, 
nenuleisdamas sunkaus žvilgsnio nuo Katrinos. 

La Giras papasakojo Rė apie tragediją Ruane ir apie Arno dingimą. Jis 
pakartojo Katrinos pasakojimą apie Žanos teismo procesą, apie bažnytinio 
teismo mirties nuosprendį ir apie Žanos mirtį ant laužo. La Giras kalbėjo 
nenoriai: tarp jo ir de Rė santykiai nebuvo draugiški. La Giras buvo daug 
vyresnis už Žilį de Rė ir šitam ekstravagantiškam žmogui jautė didelę 
antipatiją. Jis intuityviai nepasitikėjo intriganto Tremujo giminaičiu: jo 
nepateisinamas vangumas, be abejo, prisidėjo prie Žanos mirties bausmės. 
Kapitonas karalių kaltino abejingumu, kurį sukėlė Šarlio de la Tremujo 
pavydas ir netikę patarimai, ir čia jis buvo teisus. 

— Taigi Žanos jau nėra, — niūriai tarė Žilis. — Ji, kurią mes šlovinome 
kaip angelą, buvo paprasta žemiška mergina. Ją sudegino kaip raganą, be 
abejo, ji ir buvo ragana! O ką, jeigu Viešpats panorės nubausti mus už tai, 
kad mes klausėm šitos beprotės piemenės? 


* Žilis de Rė, baronas de Lavalis (1404—1440) — Šimtamečio karo dalyvis, Prancūzijos 
maršalas. Žilis de Rė buvo pakartas, o jo kūnas, kaip kaltinamo burtais, ištvirkavimu ir 
masine ritualine vaikžudyste, sudegintas. Manoma, kad jis buvo Š.Pero pasakos 
“Mėlynbarzdis" pagrindinio personažo prototipas. 

Katrina apstulbusi žiūrėjo į de Rė. Jo veido išraiška pasikeitė. Jame buvo 
baimė, kaip ir Pilypo veide, kai Katrina prašė jo išlaisvinti Žaną: tai buvo 
prakeiksmo baimė, šėtono ir jo tarnaičių — raganų baimė. Vietoj kilmingo 
valdovo ir narsaus kovotojo dabar stovėjo žmogus, apniktas pirmykštės 
baimės. 

La Giras išpūstomis akimis klausėsi Žilio de Rė. Katrina nespėjo burnos 
atverti, kai šiam ištrūko: 

— Ragana? Žana? Bet juk tuo niekas nepatikės, mesire Žili, išskyrus šitą 
niekšą la Tremujį! O jūs, argi toks netvirtas jūsų krikščioniškasis tikėjimas, 
kad parsidavėlio vyskupo nuosprendis, priešo išreikalautas, privertė jus 
išduoti? 

— Negali gi klysti iškart visi Bažnyčios tėvai, — atrėmė de Rė ramiu 
balsu. 

— Jūs taip manote? Leiskite duoti jums vieną patarimą, pone maršale: 
niekada ir niekam nekalbėkite to, ką tik ką dabar pasakėte man. Antraip, 
jeigu nepaklausysite mano patarimo, prisiekiu jums, aš sugrūsiu šituos 
žodžius jums atgal į jūsų kilmingą gerklę. Ir padarysiu šitai štai kuo! 

La Giras išsitraukė iš makštų kalaviją, ir Katrina pastebėjo, kaip krauju 
pasruvo pono de Rė akys! 

Katrina niekada netikėjo de Rė, o dabar ėmė siaubingai nekęsti. Kaip jis 
drįsta šitaip kalbėti apie Žaną ir taip lengvai pereiti Bažnyčios teismo pusėn? 
Kaip gali šitas de Rė taip lengvai užmiršti ginklo broliją ir tą valdžią, kuria 
naudojosi, kol buvo dešinioji Mergelės ranka. Drebančia ranka de Rė 
prisilietė prie durklo, jo šnervės pabalo iš įniršio. Katrina išgirdo, kaip jis 
sugriežė dantimis. 

— Tai ką, dvikova? Aš kviečiu į dvikovą! 

Lėtai, nenuleisdamas nuo de Rė akių, La Giras sukišo kalaviją į makštis 
ir patraukė plačiais pečiais. 

— Nane,tai tik įspėjimas, kurį jūs galite perduoti savo pusbroliui, visada 
svajojusiam atsikratyti Mergelės. O mano ir kitų į mane panašių nuomone, 
tai ji, mesire... buvo mums atsiųsta paties Dievo! Ir Jis nusprendė pasiimti 
ją atgal, kaip tada, labai seniai, aname tūkstantmetyje jis pasiėmė savo 
vienintelį tikrąjį Sūnų. Mūsų Viešpats Jėzus Kristus atėjo, kad išgelbėtų mus 
nuo pikto, bet žmonės nepriėmė jo lygiai taip, kaip kai kurie dabar nepriima 
Orleano Mergelės. Bet aš, aš ja tikiu! 

Randuotas kario veidas nušvito nuostabia šviesa, jos tarytum žvelgė į 
miglotą tolumą, kurią praskaidrinti tikėjosi ryškiu savo sidabrinės ginkluo- 

tės spindesiu. Bet tai truko tik sekundę. Kitą akimirką jis trinktelėjo kumščiu 
į stalą. 

— Tegul tik pabando kas nors pasakyti apie ją bent vieną blogą žodį! 

Dar nespėjus de Rė nė burnos atverti, durys taip trinktelėjo, kad net 
sienos sudrebėjo. Į kambarį verkdama ir juokdamasi įlėkė Sara. Ji kaip 
patrankos sviedinys nuskriejo prie Katrinos: 

— Brangioji, mano brangioji! Nejaugi tai tu? Tu iš tikrųjų grįžai pas 
mane? 

Čigonės akys žibėjo kaip žvaigždės, tamsiais skruostais ritosi didžiulės 
ašaros. Ji prisitraukė Katriną arčiau, vėl atstūmė, kad galėtų apžiūrėti nuo 
galvos iki kojų, ir apibėrė bučiniais jos veidą. Stabtelėjo, įsitikino, kad tai 
Katrina, ir vėl karštai ją bučiavo. Katrina nuo jausmų antplūdžio net pravir- 
ko. La Giras pritrūko kantrybės. Virš moterų galvų pasigirdo jo griausmin- 
gas balsas, privertęs abidvi krūptelėti. 

— Gana tų kvailysčių! Suspėsit prisiglėbesčiuoti ir vėliau. Grįžk atgal į 
vienuolyną su savo šeimininke! O manęs laukia dar šiokie tokie reikalai. 

Katrina išsilaisvino iš Saros glėbio. 

— Tai tu ruošiesi ieškoti Arno? 

— Žinoma. Papasakok man kuo tiksliau, kur yra ta ferma, apie kurią tu 
kalbėjai, o paskui pasimelsk Viešpačiui Dievui, kad išnarpliočiau tą mįslę. 
Jeigu jos neįspėsiu, tegul pasisaugo tas, kuris perbėgo man kelią! 

Katrina, įtempusi atmintį, kiek galėdama smulkiau su visomis detalėmis 
papasakojo La Girui viską, kas jam galėtų padėti ieškant Arno. Jai pabaigus, 
kapitonas trumpai padėkojo, nusileido šalmo antveidį, užsimovė pirštines ir 
lengvai, tarsi dėvėtų ne plieninius šarvus, o šilkinį chalatą, išėjo į kiemą. 
Judėdamas jis gaudė ir žvangėjo it bažnyčios varpas. Katrina išgirdo, kaip 
jis apačioje sušuko: 

— Ant žirgų! 

Sutrimitavo trimitas, ir po keleto sekundžių tarp namų nugrūmėjo gri- 
austinis; tai karių būrys, iki dantų šarvuotas, nušuoliavo prie miesto vartų. 

Kai viskas nutilo, Žilis de Rė, visą laiką stovėjęs lyg mietą prarijęs, priėjo 
prie Katrinos ir nusilenkė. 

— Leiskite palydėti jus į vienuolyną, malonioji ponia. 

Katrina papurtė galvą ir, net nepažvelgusi į de Rė, ištiesė ranką Sarai. 

— Dėkoju jums, senjore, bet aš ketinu ten vykti tik su Sara. Mūsų 
pokalbis ir taip jau pernelyg užsitęsė. 

Atėjo vakaras, bet La Giras vis negrįžo. Katrina būdravo, kankinosi 
vienuolyno bokšte ir įdėmiai žvelgė į tolį, bene išvys dulkių debesį, pakeltą 
arklių kanopų. 

— Šį vakarą jie negrįš, — nusprendė Sara, kai moterys išgirdo nakčiai 
užveriamų miesto vartų girgždėjimą. — Eikit miegoti. Jūs ir taip privargo- 
| P 

Katrina pažiūrėjo į Sarą bejausmiu žvilgsniu. 

— Aš iš tikrųjų pavargau, bet miegoti negalėsiu. Ką man daryti? 

— Ką daryti? — šūktelėjo Sara. — O kodėl truputį nepailsėjus? Juk 
žinote, jeigu La Giras naktį sugrįš, mes išgirsime trimitą, signalą, kad atvertų 
vartus. Bet kuriuo atveju La Giras pasiųs jūsų. Dabar eikite, nusnūskite bent 
valandėlę, prašau jūsų... O aš saugosiu jūsų miegą. 

Paskutinį kartą pažvelgusi į tuščią dykvietę, kur sutemose greitai tirpo 
uolų kontūrai, Katrina sutiko nusileisti į celę, kurioje buvo miegojusi prieš 
tą nelemtą kelionę į Ruaną. 

Sara nurengė ją, paguldė į lovą ir kaip vaiką paglostė. Suknelę ir kyką 
tvarkingai pakabinusi ant medinio manekeno, ji tarė: 

— Kai jūs ruošėtės vakaro maldai, buvo atėjęs senjoras de Rė ir norėjo 
su jumis pasimatyti. Tai man pranešė motina Marija Beatričė, o aš jai 
atsakiau, kad jūs jau miegate. Šventa moteris negali meluoti, o aš jokiais 
įžadais nesu įsipareigojusi. Man jis nepatinka, ir viskas. 

— Tu viską padarei teisingai! 

Sara pabučiavo Katriną ir išėjo, uždarydama paskui save duris. Katrina 
liko ankštoje celėje viena. Nuo plevenančios žvakės švieselės ant sienų 
žaidė šešėliai. Pamažu neramumas ir liūdesys pasitraukė; jį išstūmė iškan- 
kinto kūno nuovargis, ir kai vienuolės kėlėsi iš savo kietų guolių rytmetinei 
maldai, ji užmigo. 

Bet Katrinos miegas buvo neramus. Iš pasąmonės gelmių kilo ir džiaug- 
smingos, ir kraupios paskutiniųjų dienų valandos. Ji vėl išvydo purviną 
skylę, kugion buvo nublokšta. Jai prieš akis vėl plaikstėsi liepsnos liežuviai, 
bandantys lyžtelėti žmogaus kūną. Paskui Katrina regėjo odinį maišą ir 
juodas žmogystas, brukančias ją į tą maišą. Ir visą šį laiką ji buvo viena. 
Arno siluetas pasirodė tik akimirką ir vėl ištirpo, nepaisant visų jos malda- 
vimų ir bandymų prisitraukti prie savęs ir sulaikyti. Prie jos artėjo budelio 
rankos, ir ji suriko. o Arno staiga dingo. Katrinos rankos buvo surištos, ir 
baisi jėga kimšo ją į maišą, jis vis didėjo, kol virto šlapiu tamsiu tuneliu, 
kuris ją visą prarijo. Katrina norėjo šaukti, bet galėjo tik vos vos šnabždėti, 
o kūnas buvo sukaustytas baimės. Ji tik pajuto, kad krenta į klaikią bedugnę, 


165 


ir staiga pabudo nuo savo pačios riksmo, visa šlapia nuo prakaito. Šalia su 
žvake rankoje stovėjo Sara ir purtė ją už peties. 

— Jūs turbūt sapnavote baisų košmarą... Išgirdau, kaip šaukiate... 

— Taip... O Sara, tai buvo siaubinga. Aš... 

— Nieko nekalbėkite, nereikia! Jūs tik be reikalo aitrinsite širdies 
žaizdas. Dabar miegokite, o aš pabūsiu šalia. Košmaras daugiau nepasikar- 
tos. 

— Ne,jis persekios tol, kol nerasiu Arno, — atsakė Katrina kūkčiodama. 
— Jis niekada manęs nepaliks ramybėje... 

Kita nakties pusė praėjo gana ramiai. Išaušo rytas, bet La Giro ir jo 
žmonių nebuvo. Katriną kankino nežinia. Slinko valandos, ir jos viltys tirpte 
tirpo. 

— Jeigu jie surado Arno, tai turėjo jau grįžti. 

— Kodėl jūs taip manote? — paprieštaravo Sara, ramindama savo ponią. 
— Galėjo gi jie susidurti ir su kokiais nors netikėtumais. 

Saros įkalbinėjimai bei argumentai nepadėjo, ir Katrina visą dieną pra- 
buvo varpinėje. Temstant vakarų kelyje pasirodė dulkių debesis. Katrina 
įžiūrėjo blykčiojant šarvus. Štai pasirodė ir gairelė su sidabrine vynuogie- 
nojaus šakele, ir Katrina puolė žemyn stačiais įvijais bokšto laiptais. 

— Taijie! Jie grįžta! — šaukė ji, trikdydama šventos vietos tylą. Katrina 
kūlvirsčiais nusirito pro apstulbusią motinėlę, pastūmė duris, išlėkė į aikštę 
ir, pasikaišiusi sijoną, kad nesipainiotų tarp kojų, nuskriejo gatve prie 
miesto vartų. Prie vartų ji atsidūrė kaip tik tuo momentu, kai La Giro kovos 
žirgas šuoliavo per griovio tiltą, ir griuvo vos ne po žirgo kanopomis. 

— Ar jūs radote jį? 

Kapitonas vos suspėjo sulaikyti arklį, kad šis Katrinos nesutryptų, ir 
pratrūko keiktis. Jo šiurkštus veidas po pakeltu antveidžiu buvo papilkėjęs, 
giliose raukšlėse buvo nusėdę dulkės. 

— Ne, — atsakė jis niūriai, — neradome. 

Ir pamatė, kaip pabalo Katrinos lūpos. Kapitonas susigėdo savo šiurkš- 
taus elgesio. Nušokęs nuo žirgo, jis prilėkė prie Katrinos, ir pačiu laiku: jis 
vos suspėjo sugriebti ją, smunkančią ant žemės. 

— Dar kartą prašau, nusiramink. Taip, aš jo neradau, bet žinau, kad jis 
gyvas. O tai jau šis tas, argi ne taip? Einam iš čia! Negi pasakosiu viską prie 
žmonių. 

Gyvas! Šita žinia sugrąžino Katrinai sąmonę greičiau už bet kokius 
vaistus. Ji žvelgė į La Girą žėrinčiomis iš laimės akimis, pasiruošusi eiti su 
Juo kur tik jis lieps. Jie patraukė prie buvusių Tamplierių namų. 

Paskui juos nusekė visas būrys. Purvini ir išsekę kariai išnėrė pro juodą 
vartų arką ir pripildė visą kiemą. Jie nusėdo nuo arklių, ir tik dabar Katrina 
pastebėjo, kad su jais buvo belaisvis: galingas baltaplaukis, sveikas kaip 
jautis normandas, jame buvo justi jo protėvių — vikingų kraujas. Jo stiprios, 
rudais plaukais apžėlusios rankos buvo surištos seržanto Fero diržu, bet 
buvo matyti, kad jos vikrios ir prityrusios. Belaisvis buvo apsirengęs sulam- 
dytą dryžuotą striukę, aptempusią jo nuogą liemenį ir plačius pečius. Jo 
veidas buvo raudonas kaip plyta, o bruožai švelnūs. Iš po antakių kuokšto 
žvelgė ramios akys. 

Atrodė, kad belaisvio nė kiek nejaudina padėtis, į kurią jis buvo pakliu- 
vęs. Žvilgsnis, kuriuo jis teikėsi apmesti aplinkinius, buvo veikiau smalsus 
negu sunerimęs. Sustojęs prie Katrinos, jis susidomėjęs ją apžiūrėjo. 

— Kas jis? — paklausė Katrina, kai kariai nutempė belaisvį į didžiąją 
menę. 

— Iš kur aš žinau? — sumurmėjo La Giras, gūžtelėjęs pečiais. — Mes 
radom jį be sąmonės tos pačios fermos rūsyje. Drybsojo apsikabinęs vyno 
statinę. Matyt, koks nors anglų plėšikas. Nuo tol, kai mes grįžome į Nor- 
mandiją, prakeiktiems anglams ne taip paprasta iš mūsų valstiečių išplėšti 
duoklę, ir jie plėšia ką tik randa. 

Staiga pasigirdo toks griausmingas balsas, kad po žemomis lubomis 
atsiliepė aidas lyg po bažnyčios skliautais. 

— Aš ne anglas, o padorus normandas, ištikimas karaliui Karoliui. 

— Cha! — sududeno La Giras. — Tu kalbi mūsų kalba, ir tai jau šis tas. 
Koks tavo vardas? 

— Gotjė! Miško kirtėjas Gotjė, pramintas Gotjė galiūnu. 

— Kodėl? 

Miško gyventojas numykė: 

— Todėl kad su geru basliu rankoje aš galiu pridaryti daug žalos tiems, 
kas su manim susivaidys. Nenoriu girtis, pone kapitone, bet jėgos užtektų 
ir dešimčiai. 

— Kaip tu atsidūrei tame rūsyje ir kas tave taip apsvaigino? 

— Dabar, kai matau, kad esate vienas iš karaliaus kapitonų, tai galiu 
papasakoti jums viską, ką žinau... Maniau, kad jūs plėšikas, todėl ir tylėjau. 

La Giras truktelėjo pečiais ir išsiviepė. Žinoma, jis po truputį plėšikavo, 
kai nurimdavo karas. Sunku rasti kur pritaikyti rankas, laikiusias tik ginklą. 
La Giro reakcija nedomino Katrinos, bet dabar ji degte degė iš nekantrumo 
ir paklausė belaisvį: 

— Kątu veikei tame name? Tu matei, kas ten įvyko? 

— Taip, — niūriai atsakė vyriškis. Jis metė į Katriną veriamą žvilgsnį ir 
tęsė: — Magloras ir Žiulmeta, varguoliai, kurie ten gyveno, buvo mano 
giminaičiai. Kartais aš pagyvendavau pas juos, juk miško maistas toks 
skurdus. Tai buvo dori žmonės, visada pasiruošę ištiesti pagalbos ranką, ir 
ne vienas nelaimėlis ten yra radęs užuovėją ir nusiraminimą. Prieš keletą 
dienų aš kaip tik nakvojau pas juos, kai auštant atėjo kažkoks vyras. Jis buvo 
skurdžiai apsirengęs, bet viskas bylote bylojo, kad yra kilmingas. Jis davė 
Žiulmetai auksinę monetą ir paprašė pieno. Angliška moneta sukėlė Žiul- 
metos įtarimą. Ji ėmė jo šio bei to klausinėti, bet nepažįstamasis pasirodė 
esąs ne iš plepiųjų. Jis tepasakė, kad ieškąs darbo, ilgokai dirbęs Ruane, o 
dabar keliaująs namo. Kažkas jame kėlė pasitikėjimą, nors, pasakysiu, kaip 
paprastas žmogus jis laikėsi pernelyg arogantiškai. Bet pagirdyti pienu 
Žiulmeta jį sutiko. Ko nepadarytum už auksą! Ji išėjo į karvidę pamelžti 
karvės, ir tuo metu atsigrūdo šitie... kiaulės, grobikai, kraujo ištroškusių 
vilkų gauja! Niekas negirdėjo, kaip jie prisėlino, kol visai prie pat durų 
nesugriaudėjo jų balsai. 

La Giras čiupo vyriškį už atlapų ir įniršęs papurtė. 

— Kas jie tokie? Tu juos pažįsti? 

Net ir surištomis rankomis belaisvis sugebėjo įveikti La Girą. Grakščiu 
peties krustelėjimu Gotjė galiūnas nusipurtė La Girą. 

— Žinoma, aš juos pažinau! Aš mačiau jų vėliavą. Tai buvo Ričardas 
Vineiblas, anglų mėsininkas, šakalas, bjauresnis už šėtoną, savo viešpatį. 
Jis turi irštvą Orivalio kreidos uolose ir senuose Roberto Šėtono griuvėsi- 
uose. O, tai buvo siaubingas reginys!.. Vargšelė Žiulmeta, vargšas Maglo- 
ras! 

— Ir tu nori pasakyti, kad visą tą laiką žiopsojai ir niekuo nesistengei 
jiems padėti? 

— Kaip drįsti taip kalbėti? — piktai atkirto belaisvis. Jo akys įsižiebė. 
— Nepykink manęs daugiau. Mano dėka Vineiblas dabar turi keturiais 
žmonėmis mažiau. Bet paskui jų prisistatė dar gera dešimtis. Jie mane 
partrenkė, surišo, ir aš apsimečiau negyvas. Ką man daugiau beliko daryti, 
juk padėti buvau bejėgis. Aš išsigelbėjau, bet jūs niekada nesužinosite, kaip 
aš kentėjau! Buvau surištas kaip dešra, mano akys ištino taip, kad nieko 
negalėjau matyti, bet girdėjau viską. Ir tai buvo baisu! Tiesa, šitas vaikinas 
su auksine moneta vertas gero žodžio! Jis pasigriebė suoliuką ir daužė 
piktadarius kaip kėglius! Galų gale, žinoma, jį sučiupo, ir jis atsidūrė šalia 
manęs, surištas kaip žąsis, apsvaigintas, su didžiuliu tamsiai mėlynu gumbu 
kaktoje. Jis bent jau negirdėjo tų vargšų aimanų. Ak, Žiulmeta ir Maglorai... 

Maniau, kad išeisiu iš proto, ir dėkojau Dievui, kai šie dejavimai nutilo. Tai 
reiškė, kad jie numirė... 

Gotjė nutilo ir pabandė nusišluostyti ašaras, kurios ritosi jam per veidą. 
Katrina tyliai priėjusi nušluostė belaisvio akis savo apsiausto krašteliu. 
Vargšas pažvelgė į ją dėkingu žvilgsniu. 

— Dėkoju jums, puikioji ponia. 

— Prašau, — skubiai nutraukė ji, — prašau pasakoti toliau. Kas paskui 
atsitiko mesjė de Monsalvi, tam žmogui su auksine moneta? 

— A, kur aš čia sustojau? Taigi aš ne be reikalo sakiau, kad šitas žmogus 
kilmingas! — sujaudintu balsu sušuko Gotjė. — Vineiblas irgi tai suprato. 
Kai viskas baigėsi, išgirdau, kaip jis paliepė dviem savo žmonėms paimti 
jūsų Monsalvi su savimi, kadangi už jį galima reikalauti išpirkos. 

— Kaip atsitiko, kad jie paliko tave vieną? — klastingu balsu paklausė 
La Giras. — Toks stiprus vyrukas kaip tu irgi vertas nemažų pinigėlių. 

— Jau sakiau — jie pagalvojo, kad aš negyvas. Išeidami jie po stalu 
nusviedė degančią šieno gniūžtę, manydami, kad ugnis sunaikins visus 
pėdsakus, ir aš taip pat sudegsiu. Bet kai tik pamačiau jų nugaras, užgesinau 
liepsną... ir pabėgau. 

— Pabėgai? Bet kodėl? — sušuko Katrina. 

Jis staiga atsigręžė į moterį, jo akyse vėl suspindėjo ašaros. 

— Pasistenkite mane suprasti, ponia! Aš mylėjau šito namo gyventojus, 
ir matyti juos tokius... Tai jau ne mano jėgoms. Aš bėgau rankomis užsi- 
kimšęs ausis, nes man atrodė, kad vis dar girdžiu jų priešmirtinius šauksmus. 
Visą dieną išgulėjau po medžiu krečiamas karštinės, bet staiga pajutau gėdą. 
Aš grįžau atgal, nes reikėjo ką nors daryti. Vargšai! Po tokių kančių jie 
nusipelnė lopinėlio šventintos žemės. Aš užsiverčiau juos ant pečių, nune- 
šiau į kaimo kapines, kur ir palaidojau. 

— O paskui sugrįžai pažiūrėti, ar nepaliko dar ko nors po savęs 
Vineiblo plėšikai? — sarkastiškai paklausė La Giras. 

Galiūnas atgręžė į jį raudoną iš įniršio veidą. 

— Karaliaus kapitonas turėtų šį tą nutuokti apie gyvenimą! Aš sugrįžau, 
bet tik todėl, kad žinojau, jog Magloras buvo paslėpęs statinę, o aš norėjau 
nusigerti iki sąmonės netekimo, kvaily, girdi? Nusigerti ir nusiristi po stalu, 
kad daugiau negirdėčiau Žiulmetos dejonių!.. Štai kodėl jūs radote mane 
tokį. 

Stojo tyla. La Giras žingsniavo pirmyn atgal po menę, sunėręs už nugaros 
rankas. O Katrina tuo metu stengėsi kuo atidžiau įsižiūrėti į šį keistąjį 

medkirtį. Ji nevalingai simpatizavo kiekvienam, galinčiam papasakoti ką 
nors apie Arno. Staiga La Giras sustojo priešais Gotjė. 

— Tuesi tikras, kad papasakojai man viską ir kad tai gryna tiesa? Tavo 
pasaka skamba neįtikinamai. Teks, ko gero, tave pakankinti. 

Medkirtys patraukė savo galingais pečiais ir nusijuokė. 

— Jeigu tai jums teikia malonumą, mesire, tada prašau. Neprieštarausiu. 
Tik leiskite pasakyti, kad dar negimė žmogus, kuris priverstų Gotjė galiūną 
kalbėti netiesą! 

Šie žodžiai, matyt, ne tik neįtikino, o netgi supykdė La Girą. Kapitonas 
plykstelėjo ir sukriokė: 

— Prakeiktas sukčiau, pažiūrėsim, ar tau užteks įžūlumo šaipytis iš 
manęs, kai tu pasisupsi ant virvės. Pakarti jį! 

— Ne! 

Katrina puolė prie belaisvio, atsistojo priešais išskėtusi rankas, tarsi 
norėdama jį apginti. Ir jau tyliau pakartojo: 

— Ne, mesire... Tai būtų nepateisinamas žiaurumas. Aš tikiu tuo, ką jis 
papasakojo. Šitas žmogus nemeluoja. O ir kam jam meluoti? Jis nepadarė 
nieko, kad sulauktų tokio žiauraus nuosprendžio, be to, gali būti mums 
naudingas! Argi ką tik nesakėte, kad jis vertas nemažų pinigų? 

— Nepatinka man vaikinai, kurie iš manęs tyčiojasi! 

„— Jis nesityčiojo iš jūsų. Prašau jūsų, mesire La Girai, nežudykite šito 
žmogaus, kad ir dėl jūsų draugystės su Arno. Patikėkite jį man... Maldauju. 

Kai Katrina šitaip maldavo, net ir La Giras negalėjo jai atsakyti. Kapi- 
tonas įdėmiai pažiūrėjo į ją, paskui — piktai — į belaisvį, pagaliau patraukė 
pečiais ir išėjo burbtelėjęs: 

— Darykite ką išmanote. Gal iš tikrųjų taip bus geriau. Atiduodu jį jums. 

Po akimirkos galiūnas medkirtys, išlaisvintas nuo pančių, nuolankiai 
susmuko ant kelių prie Katrinos kojų. 

— Ponia, mano gyvybė jūsų rankose. Darykite su ja ką norite, bet tik 
leiskite jums tarnauti. Tokiai puikiai damai reikia ištikimo šuns. 

Naktį Katrina praleido ramiai. Ji jau ne taip išgyveno dėl Arno, žinoda- 
ma, kad jo gyvybei niekas ypatingai negresia, juk plėšikai tikisi neblogai 
pasipelnyti. 

Ryt rytą La Giras su savo vyrais išrūkys lapę iš urvo ir išlaisvins Arno. 
Kas kitas galėtų jį išgelbėti? 

Prieš eidama miegoti Katrina pristatė Gotjė vienuolyno sodininkui. Sara 
pasipiktino: 

— Ką, jūsų nuomone, mes turėtume daryti su šituo pabaisa? — niurzgėjo 
geroji moteris. — Jis per daug aukštas, kad tiktų būti pažas, per daug 
dvokiantis, kad būtų liokajus, ir per didelis nevėkšla, kad tarnautų tokiai 
gražuolei. Visi tik ir kalbės: “Bet juk tai tikras laukinis!" 

— Iš jo gali išeiti puikus asmens sargybinis, ir aš jaučiu, kad jis mums 
reikalingas. Kai dėl laukinio, tai pirmą kartą girdžiu, kad tu apie tai kalbėtum 
kaip apie kažką gėdingo. Gal tu imsi gėdytis ir savo kilmės? 

— Apie savo kilmę aš nekalbu, bet nesuprantu, kodėl turėčiau šokinėti 
iš džiaugsmo, matydama šitą drakoną prie jūsų kojų? 

— Šiais laikais toks žmogus gali labai praversti, — pasakė Katrina tokiu 
ryžtingu balsu, kad Sara nutarė verčiau patylėti. 

Ta naktis buvo palyginti rami, bet rytui auštant miestelį sujudino triukš- 
mas, kanopų bildėjimas ir žmonių klyksmas, kuris išgąsdino vienuoles, 
miegančias vienuolyno celėse arba skubančias į bažnyčią. 

Katrina ir Sara, su pridengtomis galvomis ir maldininkais rankose, sekė 
įkandin vienuolyno vyresniosios. Susikaupti mišioms Katrinai buvo kaip 
niekada sunku. Vos tik pradėjus skaityti Evangeliją, ją pasiekė kažkokie 
garsai. Jos mintys tuoj pat nuskriejo už vienuolyno sienų, ir reikėjo sutelkti 
nemažai savitvardos, kad ir pati nepultų ten, į patį įvykių sūkurį. Katrinos 
galvoje pynėsi karštligiškos mintys: ar tik La Giras nesusirėmė šią naktį su 
Vineiblu? Šitą triukšmą, matyt, sukėlė grįžtantis būrys... O gal su jais ir 
Arno? 

Baigiamieji mišių žodžiai Katrinai nuskambėjo kaip laimingas signalas, 
ir ji išėjo iš bažnyčios lengviau atsidususi ir nekantraudama, kad visa ši ilga 
procesija judėtų nors kiek greičiau. Nejaugi vienuolės taip atitrūkę nuo 
pasaulio, kad jų nedomina niekas, kas vyksta už vienuolyno sienų? Kaip tik 
tada motina Marija Beatričė staiga stabtelėjo suklususi. Vienuolynas šitoje 
įaudrintoje triukšmingoje jūroje buvo lyg ramybės sala. Dabar jau galima 
buvo išgirsti šaukiant: “Prie tvirtovės pylimo!.. Už ginklų!" 

Vyresnioji tarė: | 

— Nueikite į sargybinę, motina Agniete, ir pažiūrėkite, iš kur kyla šitas 
sąmyšis. Atrodo, kažkas ruošiasi mus užpulti... 

Vienuolė nusilenkė ir nubėgo į kitą sedo galą, bet nespėjo ji nusigauti 
iki sargybinės, kaip priešais ją nukarpytos gyvatvorės alėja atbėgo kita 
vienuolė. Ji buvo labai susijaudinusi, galvos apdangalas nusmukęs ant šono. 

— Tai mesjė de Vinjolis, motinėle, — vienu iškvėpimu pasakė ji 
paskubom tūptelėjusi. — Jis sako, kad atvyko kažkoks anglas ir nori kuo 
greičiau pasimatyti su ponia de Brazi. 

Motina Marija Beatričė susiraukė. Jai ne prie širdies buvo šiurkštūs 
kareiviški išpuoliai prieš jos ramų ir taikų vienuolyną, sudrumstą jo lygų 
gyvenimą. Šitoje maldų buveinėje tai visai nederėjo. 

Katrina jau buvo bebėganti pas savo netikėtą lankytoją, bet motinėlė 
paėmė ją už rankos ir sulaikė. 

— Ar negali mesiras de Vinjolis bent sekmadienį duoti mums ramiai 
pasimelsti? — paklausė ji priekaištingai. — Tai vienuolynas, o ne kokio 
nors feodalo rūmai. Man atrodo... 

Baigti jai nebuvo lemta. Vienuolyno prieigose pasigirdo skubūs metalu 
žvangantys žingsniai ir sugriaudėjo galingas La Giro balsas. Vienuolės, 
aikčiodamos iš baimės, tuoj pat pasklido po visus kampus. Kapitonas žengė 
tiesiai prie vyresniosios. Nuo susierzinimo ji taip paraudo, kad veidas 
pasidarė beveik aviečių spalvos, o balti galvos apdangalo sparnai tik dar 
labiau tai paryškino. 

— Motinėle, aš neturiu laiko jokiems pasiaiškinimams nei ginčams. 
Artėja priešas. Jūsų miesto piliečiai renkasi prie tvirtovės sienų, ir jeigu jūs 
to dar neišgirdote, tai arba esate kurčia, arba vienuolyno sienos per dhug 
storos. Aš būtinai turiu tuoj pat pasikalbėti su ponia de Brazi. Tučtuojau jai 
apie tai praneškite, o tarnaitei paliepkite krauti jos daiktus. Už miesto sienų 
jos turi būti ne vėliau kaip po ketvirčio valandos. Aš laukiu. 

Motina Marija Beatričė dar buvo besižiojanti ginčytis, bet tuo metu tarp 
jų stojo Katrina. 

— Mesire, aš čia! Nėra reikalo taip garsiai šūkauti. Ir noriu jus patikinti, 
kad neišeisiu iš šito miesto tol, kol nebus surastas ir išgelbėtas Arno. 

— Tuomet, ponia, — nekantriai atsakė La Giras, — jūs galite jo niekada 
neišvysti ir, be to, rizikuojate savo gyvybe. Dabar klausykite, nes laiko jau 
liko visiškai mažai. Aš privalau apginti šitą miestą, todėl negaliu čia stypsoti 
valandų valandas ir kvailai derėtis. Man pažįstama miestą siaučiančios 
kariuomenės vado vėliava. Tai Džono Fic Aleno Maltraverso, Arundelio 
grafo, narsaus ir pavojingo kario vėliava, ir tai sakau ne šiaip sau. Aš neturiu 
tokios didelės kariuomenės kaip jis. Užsilipusi ant tvirtovės pylimo jūs jau 
dabar pamatytumėt juodų dūmų kamuolius virš horizonto: Pon del Arkas 
skęsta liepsnose. Galimas dalykas, kad mums teks apleisti Luvjė ir palikti 
jį nugalėtojo malonei... 

— Kaip jūs galite taip kalbėti? — suriko Katrina, sugriebusi vyresniąją 
užrankovės. — Argi galima palikti miestą priešui? Kas bus su jo gyventojais 
ir vienuolėmis? 

— Ačiū Dievui, karas mūsų, Dievo paukščių, negąsdina, mano vaike, 
kadangi anglai, kaip ir mes — krikščionys, — nuolankiai pasakė vyresnioji. 
— Miestas pavaldus vienuolynui, ir tai jo gyventojams pati geriausia 
apsauga. Anglai stokoja pinigų ir maisto atsargų. O tai reiškia, kad jie 
neketina sutrinti mus į dulkes. 

— Bet kas bus su Pon del Arku? 

— Gana svarstyti! — nekantriai nutraukė jas La Giras. — Metas eiti, 
ponia Katrina, jau vien dėl jūsų saugumo. Jūs man būsite tik našta. Aš 
kareivis, o ne panelė. 

Katrina pikta ir nusiminusi papurtė galvą. 

— Kareivis? O pats ketinate išplėšti mane iš čia. Ir kurgi man dėtis, 
norėčiau jūsų paklausti? O kas atsitiks su Arno, kuris vis dar Vineiblo 
letenose? Jūs ir jį užmiršote? 

— Neužmiršau. Jo ieškoti aš tik ką pasiunčiau dvidešimties vyrų būrį. O 
tai, pasakysiu, gana didelis nuostolis, kai artinasi užpuolikas. Ir jeigu toks 
didelis anglų būrys bus sulaikytas prie miesto sienos, tai padės maršalui de 
Rė. O jūsų vieta šalia karalienės Jolandos. Dabar jos rezidencija Šato de 
Šamptoso pilyje, kuri priklauso mesirui de Rė. Tai ten ji veda labai svarbias 
derybas su Bretanės hercogu. Jūs galėsite prisijungti prie Anžu. Ten de Rė 
pasiųs ir Monsalvi, kai jis bus ištrauktas iš Vineiblo nagų auksu arba kardu. 

Šį kartą Katrina išklausė jo nepertraukdama, bet jam kalbant jos veidas 
vis labiau tįso. La Giras nutilo, ir ji palingavo galva. 

— Atleiskite, bet aš lieku čia! Mesiru de Rė aš nepasitikiu. 

Čia La Giro kantrybė trūko. Iš už sienų pasigirdo trimito signalas, ir 
kapitonas sukriokė: 

— Užtat aš pasitikiu! Jis mūsų pusėje ir neturi jokios priežasties mus 
išduoti, juo labiau kad to padaryti jis ir neišdrįstų! Be to, kitos išeities nėra! 
Tai karas, ponia, ir jeigu Monsalvi būtų čia, jis pirmas pasakytų, kad elgiuosi 
teisingai, ir nusiųstų jus į saugią vietą. 

— Į saugią vietą? — garsiai perklausė Katrina. 

— Jūs turite galingą asmens sargybinį, tą netašytą jauną storžievį, kurį 
išgelbėjote nuo kankinimo. Mes įduosime jam gerą storą baslį, juk šituo 
ginklu jis naudojasi geriau negu bet kuriuo kitu. O dabar eime, jeigu norite 
susitikti su Arno Šamptose. 

— Tai įsakymas? 

La Giras patylėjo, paskui atsakė balsu, neleidžiančiu prieštarauti: 

— Taip, tai įsakymas. Jūs turite išvykti iš miesto upe ne vėliau kaip po 
ketvirčio valandos. Arba... 

— Arba? 
— Arba išvykti rytoj su visais kitais. Maisto atsargų mums liko tik 
dvidešimt keturioms valandoms. 


La Giras linktelėjo ir nuėjo tamsiu vienuolyno kiemeliu. Katriną staiga 
apėmė panika. Jai atrodė, lyg riteris būtų ją nuogą ir bejėgę metęs sudraskyti 
gaujai vilkų. Tačiau greitai Katrina susitvardė. Ji buvo taip pripratusi prie 
pavojų, kad net nenorėjo su La Giru ginčytis. Dabar visas jos mintis užvaldė 
išsigelbėjimo planas. Šamptosas? Ar suras ji kelią į šitą Šamptosą, kuriame 
apsistojo karalienė? Jeigu ji atsidurs šalia Jolandos, tai baimintis jai nebebus 
ko. Ten ji gana saugi galės laukti sugrįžtant mylimo Arno. Tik keletą dienų! 
O paskui vėl viskas bus kaip buvę. Žinoma, ji sumokės šitą nedidelę duoklę 
už laimę, kuri jos laukia paskui! Po viso to, kas išgyventa, tai ne tokia didelė 
kaina. Truputį mažiau ar daugiau — koks skirtumas. Jėzus Kristus ir 
Šventoji Mergelė Marija globos ją ir rodys kelią į slėptuvę, kurią suteiks jai 
keturių karalysčių valdovė. 

Katrina išsitiesė. Jos balsas, tvirtas ir skaidrus, La Girą pasiekė jau prie 
sargybinės. 

— Mesire Vinjoli, po minutės aš jau būsiu pasirengusi palikti šį miestą. 
Bet Dievas mato, jūs dar pasigailėsite, kad išsiuntėte mane iš čia. 

— Aš jūsų nevarau, — pavargusiu balsu atsakė La Giras, — o siunčiu į 
saugesnę vietą, kad nepapultumėt į anglų nagus. Taigi gailėtis nėra ko. 
Tesaugo jus Dievas, ponia Katrina! 


Dvyliktas skyrius 
Vikingas 


Po valandos maža valtelė plaukė palei pajuodavusias Luvjė sienas. 
Valtelėje sėdėjo Katrina, Sara ir jų palydovas milžinas, kurio buvimas čia 
dabar rodėsi kaip likimo dovana. Ilga ąžuolinė kuoka, kuria jis yrė valtį, jo 
rankose atrodė kaip žilvičio vytelė. Gotjė stovėjo valtelės paskuigalyje ir 
ritmingai kartas nuo karto raikė kartimi vandenį, taigi valtis veržliai skrodė 
upės bangas. Greitai miesto sienos pasislėpė už medžių. Kai bėgliai nusiyrė 
iki tilto, pasidarė tvanku. 

— Aš mielai išsimaudyčiau, — sumurmėjo Katrina, panardinusi ranką į 
šiltą vandenį. 

— Na na! — nusijuokė Sara. — Jeigu tik pamatytų, anglai jus paprasči- 
ausiai sužvejotų. 

— Jie mūsų nepasieks, — ramiai tarė Gotjė. — Aplinkui pelkės. Jie čia 
prasmegtų. 

Saros dėmesio savo pastaba jis nepelnė, o Katrina nusišypsojo. Mintyse 
ji didžiavosi savimi, kad išgelbėjo medkirtį. Gotjė buvo iš tų nedaugelio 
žmonių, kurie moka niekuo nesistebėti, prie visko greitai pripranta ir veltui 
neeikvoja nei žodžių, nei jėgų. Kai ten, vienuolyne, Katrina ir Sara užėjo 
pas jį į sodininko namelį, jis neištarė nė žodžio, o tik ištiesė ranką prie savo 
sunkiojo kirvio, kurį buvo gavęs iš vieno kario, pirštu patikrino jo ašmenų 
aštrumą ir užsikišo už juostos. “Aš pasiruošęs", — tiek ir tepasakė Gotjė. 

Katrinos paprašytas, sodininkas vietoj purvinų ir apspurusių drabužių 
pasiūlė Gotjė geresnį apdarą: trumpą juodą apsiaustą iš multininio audinio. 
Su tuo apsiaustu ir ilgom rudom kojinėm atrodė kaip valstietis. Katrinai 
nerimą kėlė viena nereikšminga detalė. Prieš išvykdama iš vienuolyno ji 
užsuko į bažnyčią pasimelsti. Sara nuėjo drauge, o Gotjė atsisakė. Kai 
Katrina nustebusi į jį pasižiūrėjo, jis šiurkščiai atrėžė, nesileisdamas į ilgas 
kalbas, kadangi šalia buvo žioplių: 

— Aš ne krikščionis. 

— Bet vakar vakare tu pasakojai, — pasakė Katrina vėliau, — kad 
palaidojai savo draugus šventoje žemėje. 

— Taip. Jie turėjo teisę būti taip palaidoti, nes buvo krikštyti, o aš — ne. 

— Aš pagalvosiu, ką mums daryti, — tai buvo viskas, ką galėjo tada 
pasakyti Katrina. 

Bet dabar, kai valtelė šliuožė ramiu vandens paviršiumi, ji mąstė apie 
šiuos žodžius ir stebėjo normandą pro nuleistas blakstienas. Gotjė kėlė jai 
prieštaringus jausmus. Jis ir patiko, ir žadino kažokią baimę, ne tiek baisia 
savo jėga, kiek nuostabiai skaidriu, kiaurai veriančiu žvilgsniu. Atrodė, kad 
jis nieko neprisimena ir apie nieką negalvoja, nors Katrina ir buvo tikra, jog 
jis atidžiai klausosi tolydžio tilstančių garsų. Sujudusių miestiečių ir var- 
guomenės šauksmai sklido plačiai, žmonės bėgiojo tvirtovės pylimu. Juos 
pasiekdavo laužų spragėjimas, kur virė dervą ir kaitino akmenis, girdėjosi 
balsai, raginantys stiprinti gynybą ir imtis ginklo, ir pranciškonų giedojimas, 
— juos pašaukė paskutinį kartą prieš mūšį palaiminti miesto gynėjus, — 0 
virš viso to viešpatavo galingas La Giro balsas. Pamažu visa tai ištirpo 
tolumoje, ir buvo girdėti tik taikus vandens tekšenimas į valties bortą, 
lengvas žolės šlamėjimas, kai per ją nuskuosdavo kiškis, arba strazdo 
čiulbėjimas pakrantės krūmuose. Upė platėjo ir jau greičiau tekėjo tarp 

krantų, tankiai sužėlusių ievomis, laukinėmis obelimis, vyšniomis ir jaunais 
ąžuoliukais. Jaudinantis bundančios gamtos aromatas svaigino Katriną; ji 
jautė, kaip pasiduoda šitai taikiai pavasario dienos atmosferai, ir jeigu ne 
išsiskyrimas su Arno, ji būtų galėjusi užsimiršti džiaugsmingoje tyloje, tarp 
nendrių žalumos, pro kurią kartkartėm prasišviesdavo žydras dangus. 

La Giras Katrinai ir jos palydovams nurodė maršrutą, kuriuo irtis buvo 
lengva, bet pavojinga, kadangi didesnioji kelio dalis buvo kontroliuojama 
anglų. Upe reikėjo nusigauti iki Šartro. Šitas didelis miestas, į kurį nuolatos 
plūsdavo šventųjų vietų lankytojai, ar bėgdami nuo karo, ar šiaip eidami 
savo keliais, buvo pati saugiausia vieta bado iškankintoje ir nuniokotoje 
šalyje, nusidriekusios nuo Šartro iki pat laisvojo Orleano. Dabar buvo galbūt 
pati sunkiausia kelio atkarpa. Nuo ten Luaros vandens kelias turės nuvesti 
juos iki pat Šamptoso. Luara! Kiek vilčių ir nusivylimų susiję su šia upe! 
Vieną kartą šita ilga vandens juosta jau nuvedė ją pas Arno, tiesa, tai buvo 
kančių ir ašarų kelias, ir štai dabar upė vėl ją apgynė. Katrinai nelabai 
norėjosi būti piktojo senjoro de Rė viešnia, bet šalia karalienės Jolandos joks 
pavojus jai negrėsė. Reikia paskubėti, reikia plaukti dar greičiau. Šita 
kelionė turi būti paskutinė, pati paskutinė! Paskui juodu su Arno jau niekada 
nesiskirs. Ji turi tapti jo žmona... Jo žmona! Šitas žodis Katrinos sielą 
pripildė neregėto džiaugsmo... 

Katrina šypsodamasi žvelgė į žaliuojančius krantus, į Sarą, kuri atsakė 
jai nustebusiu žvilgsniu, ir pagaliau į Gotjė. 

— Kokia puiki dienelė! — sušuko Katrina beveik linksmai. Bet norman- 
das nesišypsojo. Jis niūriai žvelgė kažkur į tolumas. 

— Negirk dienos be vakaro! — sumurmėjo jis, — negirk pradžios, kad 
nepeiktum pabaigos, negirk... 

— Kodėl nutilai? — paklausė Katrina. — Tu ketinai sakyti “moters"? 

— Jūs teisingai atspėjote, ponia. Bet aš manau, kad nereikia šios senos 
patarlės sakyti iki galo. Bent jau dabar. 

Katrina pažiūrėjo Gotjė nurodyta kryptimi ir sušuko. Ant kranto pasirodė 
keletas moterų, jos bėgo iš visų jėgų ir rėkė. Tai buvo skalbėjos, anksčiau 
jų pro švendres ir aukštą žolę nesimatė. Žydros suknelės buvo pakaišytos, 
nuogos kojos paraudę nuo ilgo stovėjimo šaltame vandenyje, o plaukai 
išsidraikę. 

— Nuo ko jos taip bėga? — paklausė Katrina. 

Atsakymo nebuvo. Netrukus pasirodė ketvertas kareivių žaliais apsiaus- 
tais, ir paaiškėjo, kad jie persekioja skalbėjas. Staigiu judesiu Gotjė pasuko 
valtį į švendrių sąžalyną pakrantėje. 

— Anglai! — sušvokštė jis ir pastūmė Katriną ant valties dugno. — 
Slėpkitės, tu irgi! — sušnabždėjo jis Sarai, lyg ji būtų negirdėjusi įsakymo. 
— Tu ne tokia sena, kad galėtum nekreipti dėmesio į pavojus! 

Daugiau Gotjė nieko nepasakė. Sara truputį pasvyravo ir klusniai atsi- 
gulė prie Katrinos. Užuot įsitaisęs šalia, normandas tyliai nusliuogė per 
valties bortą kaip ūdra. Apsidairiusi Sara pamatė, kad jis stovi iki juosmens 
vandenyje, įsikirtęs į valties kraštą. 

— Kur tu? 

— Pažiūrėsiu, ar negalėčiau kuo nors padėti šitoms moterims. Jos 
normandės, kaip ir aš. 

— Oho! — atsakė čigonė. — Ir tu manai, kad mes turime pasilikti čia, 
šitam vandens žiurkių lizde? Plauk, o aš nuplukdysiu valtį toliau, į saugesnę 
vietą. 

Ji atsistojo, čiupo kartį ir nuplukdė valtį toliau nuo kranto. Gotjė nesi- 
ginčijo. Jis plaukė pasroviui žemyn į kranto įlinkį, iš kur sklido riksmas ir 
verksmai. Galiūnas plaukė kaip žuvis. Jo judesiai buvo ryžtingi ir veržlūs, 
vanduo švelniai glostė jo didžiulį kūną. Sarai buvo nelengva atsilaikyti su 
valtimi prieš srovę. Priklaupusi ant kelių, Katrina ištempė kaklą ir žiūrėjo, 
kas vyksta. Dabar, po Ruano, ji jau žinojo, kaip atrodo anglų kareiviai ir jų 
nebijojo, bet ją neramino, ką dabar ketina daryti jos keistasis asmens 
sargybinis. 

Greitai jis pasiekė upės kilpą. Tamsiai žalio vandens vingį temdė aukštos 
pušys, kurios tiesė savo juodas viršūnes tiesiog į dangų. Sara nusprendė vėl 
prisidengti švendrių sąžalynu ir pasuko valtį arčiau kranto: nuo čia moterys 
galėjo laisvai matyti, kas dedasi, ir likti nepastebėtos. Anglai buvo keturi. Į 
upę jie nekreipė jokio dėmesio. Jų užmačios nekėlė abejonių: išprievartauti 
dvi merginas, kurių riksmas aidėjo toli aplinkui. Viena mergina gulėjo ant 
žemės ir tęsiamai klykė iš siaubo, o ant jos buvo užgriuvęs įmitęs rudaplau- 
kis lankininkas; viena ranka jis bandė užspausti jai burną, o kita plėšė nuo 
jos drabužius. Trys kiti antrą merginą rišo už rankų prie dviejų medžių. 
Anglai bjauriai keikėsi, ir jų žvengimas beveik nustelbė aukų šauksmus. 

Katrina matė, kaip Gotjė nusigavo iki kranto, atsargiai atsistojo ir tyliai 
išlipo iš vandens. Jo pirštai tvirčiau sugniaužė kirvio kotą. 

Pasigirdo gerklinis riksmas, ir jis iš visų jėgų sviedė kirvį. Nušvilpęs oru, 
kirvis įsirėžė tiesiai rudžiui tarp menčių. Išgirdę nežmonišką lankininko 
riksmą, trys kiti anglai atsisuko, bet Gotjė jau buvo ant kranto ir stovėjo 
priešais su durklu rankoje. Katrina ir Sara iš savo priedangos matė raudonus 
nuo įsiūčio trijų anglų veidus, matė, kaip šie su nuogomis geležtėmis lėtai 

slinko prie savo priešininko, absoliučiai tikri, kad susidoros su juo be vargo. 
Gotjė, stovėdamas nugara į upę, atrodė kaip medžiotojų užspeistas laukinis 
lokys. Staiga kareiviai puolė pirmyn. Jie visi trys užgriuvo Gotjė, mojuoda- 
mi kardais, ir Sara pasigriebė kartį. 

— Jeigu jį užmuš, mums teks gelbėtis kuo greičiau, — sušnibždėjo ji. 

— Vargu, — ramiai atsakė Katrina. — Nusiramirik ir žiūrėk, kas bus 
toliau. 

Galiūnas lengvai, be jokių pastangų lyg muses nusipurtė nuo savęs 
atakuojančius anglus. Jis prišoko prie paties stipriausio, griebė jį už rankos, 
staigiu judesiu ją užlaužė ir drėbė priešininką ant žemės, prie kojų dviem 
kitiems. Tada Gotjė žaibiškai metėsi prie vieno iš nusiritusių vyrukų, ir 
saulėje blykstelėjo durklo ašmenys. Paskutinysis kareiva nelaukdamas ato- 
mazgos movė taip, kad tik kulnai sumirgėjo. 

Prie galiūno kojų liko gulėti trys lavonai. Rudaplaukis lankininkas raitėsi 
priešmirtinėje agonijoje. Žaliame jo apsiauste lėtai sklido raudona dėmė. 
Bet mergina, gulinti po juo, daugiau nerėkė. Pagriebęs stingstančiom ran- 
kom ją už gerklės, lankininkas prieš mirtį dar spėjo ją pasmaugti. Kita 
mergina buvo gyva, ji stovėjo ir tylėdama laukė, kol ją atriš. Katrina matė, 
kad mergina kažką sako, bet žodžių negirdėjo. Gotjė pasilenkęs nupjovė 
merginos rankas veržiančias virves. Jos suknelė buvo vienų skutų. Ją dengė 
ilgi sunokusių kviečių spalvos plaukai, pasklidę ant pečių ir pilnos krūtinės. 
Atrodė, kad mergina nesusivokia esanti pusnuogė. Katrina smalsiai žiūrėjo, 
kaip mergina priėjo prie savo išvaduotojo, ištiesė į jį rankas ir pasistiebė, 
kad pasiektų pabučiuoti jį į lūpas. 

— O! — šūktelėjo Sara. — To jau per daug! 

— Kodėl? — paprieštaravo jai Katrina. — Kiekvienas dėkoja savaip. 

— Bet jūs tik pažvelkite, šita mergužėlė kariasi jam ant kaklo. 

Tai buvo tiesa, ir Katrina pajuto, kad jai genda nuotaika. Šviesiaplaukė 
mergina buvo daili: rausvo kūno linijų tobulumu ji priminė marmurinę 
statulą, ir kai vyriškio rankos nuslydo jos šlaunimis, Katrinos gerklę sugni- 
aužė mėšlungis. Bet ji nuogąstavo be reikalo. Jis merginą paprasčiausiai 
švelniai atstūmė, greitai pabučiavo į nosies galiuką ir nusileido prie upės. 
Katrina išgirdo, kad mergina kažką jam šaukia ir tiesia rankas, kad jį 
sulaikytų, bet vietoj atsakymo išgirdo tik upės čiurlenimą. Mergina suglu- 
musi dar kiek pastovėjo, po to pranyko tarp medžių. 

— Plaukiam! — sušuko Sara ir pastūmė valtį iš meldų. 

Po keleto minučių į valtį pro paskuigalį šniokšdamas įsiropštė Gotjė. Jis 
nusišypsojo Katrinai, parodydamas eilę lygių dantų. 

— Na štai! Viskas gerai. Dabar galime leistis tolyn. 

Bet Sarai niežtėjo liežuvis. 

— Puiku! — tarė ji sarkastiškai. — Tik kodėl gi tu nepriėmei dovanos, 
kurią tau siūlė? 

Gotjė neatplėšdamas akių žiūrėjo į Katriną, todėl jai ir atsakė, nors ši jo 
nieko neklausė: 

— Kad neversčiau jūsų ilgai laukti. 

— O jeigu ne tai?.. — neatstojo Sara. 

— Jeigu ne tai, ar būčiau priėmęs tą dovaną? O kodėl gi ir ne? Reikia 
naudotis gyvenimo malonumais, kol esi gyvas. 

— Tiesiog puiku! — įniršusi sušuko Sara. — O tie keturi lavonai tau nė 
motais? 

Šį kartą Gotjė galiūnas sutramdė ją žvilgsniu, bet tokiu veriančiu ir 
niūriu, kad Sara tiesiog sustingo. 

— Meilė — mirties sesuo. Šiais baisiais laikais tai patys reikšmingiausi 
dalykai. 

Jis paėmė į rankas kartį, ir valtis veržliai pajudėjo į priekį po žaliu medžių 
skliautu. Ilgai jie plaukė tylėdami. Prisispaudusios ant suoliuko viena prie 
kitos, moterys, atrodė, nugrimzdo savo mintyse, bet Katrinai rūpėjo šį tą 
išsiaiškinti... Ji pasisuko į Gotijė. 

— Truputį anksčiau, kai anglai ruošėsi tave pulti, tu lyg ir ištarei kažkokį 
vardą. 
— Taip. Normandai, o mano gyslose teka jų kraujas, visada taip šauk- 
davo prieš mūšį. Į pietines žemes jie atplaukė laivais, kurių nosys buvo 
išriestos lyg gulbių kaklai. 

— Bet tu juk ne riteris ir netgi ne karys! — paprieštaravo Katrina šiek 
tiek arogantiškai. 

— Nejaugi nuo to mano kraujas nėra toks pat grynas? Ne visi senųjų 
karalių sūnūs gyvena pilyse. O gal man išvardyti dešimtį kitų kilmingų 
žmonių, kurių protėviai raitėsi po vikingų rimbais? Aš esu kilęs iš didžiojo 
vado Bjorno Geležinio giminės, — išdidžiai tarė Gotjė ir trenkė sau į krūtinę, 
kuri sudundėjo kaip būgnas. — Ir aš turiu teisę prieš mūšį šaukti “Odinai!" 

— Odinai?“ 

— Tai karo dievas! Jau sakiau, kad aš ne krikščionis. — Ir kad parodytų, 
jog daugiau kalbėti jis neketina, normandas ėmė kažką niūniuoti sau po 
nosimi. 


* Odinas — skandinavų mitologijoje vyriausiasis dievas, karių globėjas. 

Katrina pažvelgė į Sarą. Ši tylėjo. Bet Katrina jos žvilgsnyje sugavo 
nuostabą ir susižavėjimą. 

Priešais valtį virš vandens pranėrė tulžys. Valtis ramiai plaukė į priekį. 

Saulei leidžiantis Gotjė ėmė dairytis vietos, kur būtų galima apsistoti 
nakvynės. Dienos įvykiai išvargino moteris; net ir galiūnas šiek tiek pavar- 
go. Tolumoje pasimatė nedidelis paplūdimys su apgriuvusiu malūnu, pusiau 
prižėlęs krūmų. 

— Čia mes būsim saugūs, — pasakė Gotijė. 

Atrodė, kad į moterų tylėjimą jis nekreipia jokio dėmesio. O Saros 
nuotaika niaukėsi kaip ir gęstanti diena. Ji nejudėdama sėdėjo ant suoliuko 
įsižiūrėjusi į priekį ir nieko nekalbėjo. Kai keliauninkai išlipo į krantą ir 
Gotjė patraukė apžiūrėti nakvynės vietos, Katrina kreipėsi į Sarą: 

— Kas atsitiko? Ko tu taip surūgai? 

— Man neramu, — atsakė Sara. — Ateina naktis, ir aš bijau. 

— Bet ko? Kas tave baugina? Būk rami, su tokiu žmogumi kaip Gotjė 
mums nėra ko bijoti. 

Sara nervingai suvirpėjo ir atsisėdo šalia Katrinos, susidėjusi ant kelių 
rankas. 

— Būtent jo aš ir bijau! 

Katrina tik sumikčiojo ir nustebusi pasižiūrėjo į savo draugę. 

— Tu turbūt išsikraustei iš proto! 

— Manai? — paklausė Sara tramdydama susijaudinimą. — Ką tu žinai 
apie šį žmogų ir apie jo praeitį? Tik tai, ką mums papasakojo jis pats ir kuo 
tu, atrodo, patikėjai kaip šventraščiu. O kas, jei visa tai melas? Kad išgelbė- 
tum savo kailį, gali pripaistyti visokių niekų. O jeigu jis pats nužudė tuos 
vargšus valstiečius? 

— Aš netikiu! — įniršusi sušuko Katrina. 

— Tyliau, jis gali išgirsti, nereikia jo erzinti. Mes nesame turtingos, bet 
trupinėlį aukso dar turime, ir tokiam žmogui kaip jis tai būtų kaip tik. Mes 
prieš jį esame bejėgės kaip ėriukai skerdykloje. Jis gali pasinaudojęs tamsa 
mus apiplėšti, užmušti... arba dar ką nors baisiau padaryti! 

— Baisiau? — aidu atsiliepė Katrina išplėtusi akis. — Nesuprantu, kas 
dar gali būti baisiau už mirtį? 

— Galbūt ne man, o jums. Jūs neįsivaizduojate, kaip šitas žvėris į jus 
žiūri, kai jūs nematot. O aš matau, ir turiu jums pasakyti, kad jo žvilgsnis 
anaiptol nėra nekaltas. Niekada nesu mačiusi tokio atviro ir įžūlaus geismo. 

Katrina paraudo, ji truputėlį jautėsi kalta. Ji iš tikrųjų buvo sugavusi 
keletą tokių žvilgsnių, bet neteikė tam ypatingos reikšmės. Mintis, kad 

medkirtys gali į ją žiūrėti kaip į paprastą moterį, žadino jos išdidumą. Todėl 
atsakydama ji širdo ne tiek ant draugės, kiek ant savęs. 

— Ir kas iš to? Aš galiu savimi pasirūpinti. Juk aš ne vaikas, Sara. 

— Pažiūrėsim, pažiūrėsim. 

Sunkūs žingsniai privertė jas nutilti. Gotjė sugrįžo. Žinoma, jis pajuto 
įtampą, tvyrančią ore, ir todėl paėjęs kiek į šoną išsitiesė ant žemės. 

— Viskas ramu, — pranešė jis. — Bet vis tiek aš visą naktį budėsiu. O 
tave, juodoji moterie, aš prižadinsiu dvi trys valandos iki aušros, ir tu mane 
pakeisi... 

“Juodoji moterie" Tai skambėjo užgauliai, bet Katrina vos nenusikva- 
tojo. Ne taip seniai Paryžiuje, Stebuklų Rūmuose, pas Elgetų karalių čigonė 
buvo žinoma Juodosios Saros vardu. Taigi Gotjė tiksliai pataikė. 

Užkrimtę duonos su cukrumi, moterys atsigulė tiesiog ant smėlio ir 
apsiklojo apsiaustais. Gotjė atsistojo savo poste ant didžiulio akmens netoli 
jų. Iš tos vietos, kur gulėjo Katrina, galiūnas buvo matyti kaip ant delno. 
Tamsiai mėlyno dangaus fone jis buvo panašus į būdraujantį liūtą. Gotjė 
buvo absoliučiai ramus, o Katrina visu kūnu virpėjo. Prisiminusi žiaurų 
susirėmimą, įvykusį dieną jos akyse, Katrina pagalvojo, kad Sara, ko gero, 
teisi: šitas Žmogus, nežmoniškai stiprus ir taip mokantis muštis, gali būti 
baisiai pavojingas. Bet pamažu baimė kažkur dingo. Normandas tyliai 
dainavo. Katrina nesuprato nė žodžio, bet buvo aišku, kad dainoje kalbama 
apie kažką laukinio ir kartu kilnaus. 

Katrina buvo taip šios melodijos pakerėta, kad šaižus naktinio paukščio 
klyksmas, pasigirdęs prie pat ausies, jos nė kiek neišgąsdino. Miegas 
pamažu sulipdė Katrinos vokus, ir ji užsnūdo šalia Saros, jau senokai ramiai 
sau šnopuojančios. Naktis praslinko be jokių pavojų... 

Rytą, kai Sara nuošalyje prausėsi, Katrina priėjo prie Gotjė. 

— Girdėjau, kaip tu naktį dainavai, bet nesupratau nė žodžio. 

— Tai senoji norvegų kalba. O daina vadinasi “Saga apie Haroldą 
Narsųjį" 

— Kas jis buvo? Apie ką ten dainuojama? 

Gotjė priėjo prie medžio atrišti valties ir mikliai darbuodamasis pirštais 
atsakė: 

— Žodžiai tokie: “Aš gimiau kalnuose, kur griaudžia perkūnas. Mano 
laivai priešui įvarė daug baimės, ir aš girdėjau, kaip tolumoje lūžinėjo jų 
špantai, atsitrenkę į povandenines uolas, aš išvagojau neaprėpiamas jūrų 
platybes, ir vis tiek rusų mergaitė iš manęs juokiasi" 

Jis nutilo. Tylėjo ir Katrina, jos skruostai liepsnote liepsnojo. Reikia 
atidžiai stebėti šitą Gotjė! 

Ir štai kada pailsėjusi saulė pagaliau pakilo iš miego, viską aplink tirštai 
užliedama auksu, prieš juos atsivėrė Šartro bokštai, juodais smaigaliais 
smingantys į mėlyną dangų. Čia, tarp žalumoje skęstančių krantų, bėgo 
sidabriškai žydras Eras ir lyg žalias kaspinas driekėsi tolyn per saulės 
išdegintą lygumą. Iš pradžių buvęs toks platus vandens kelias susiaurėjo ir 
pasidarė lyg takelis; kelionė upe ėjo į pabaigą. Laimė, ji nebuvo labai sunki. 
Moterims nereikėjo per šias dienas ir piršto pajudinti, maisto taip pat buvo 
ligi valiai. Gotjė buvo puikus medžiotojas ir su kirviu mokėjo ne tik kirsti 
laužui malkas, bet ir medžioti. 

Prie pilkšvai rusvų senojo Šartro sienų Eras šakojosi į keletą atšakų: 
viena tekėjo prie pat sienos, veržliai leisdamasi nauja stačia vaga, kad 
atiduotų savo sukauptą galią malūnams ir odos dirbtuvėms, o kita juosė 
miestą. Gotjė nuternpė valtį ant siauro žemės lopinėlio didžiulio bokšto 
papėdėje. Šis bokštas saugojo Druazo vartus. 

— Pabandysiu valtį parduoti arba išmainyti į mulą, — pasakė jis mote- 
rims, lipančioms į krantą. 

Prisidengusi nuo saulės akis, Katrina žiūrėjo į čerpėmis dengtus bokštus, 
panašius į ąsočius ir savo siluetais įsirėžusius ryškaus mėlyno dangaus fone, 
į paauksuotas raižytines Dievo Motinos skulptūras su kūdikiu, pritvirtintas 
ant sienos šalia pakeliamojo tilto iš pajuodusio ąžuolo. Aukštai danguje 
plevėsavo audeklo gabalas, kuriame buvo atvaizduotas leopardas, stovintis 
ant užpakalinių kojų, — anglų armijos vėliava. Katrina galvos linktelėjimu 
atkreipė į ją Gotjė dėmesį. 

— Ką darysime? Miestas užimtas anglų, bet mums reikia pavalgyti, 
truputį pailsėti ir susirasti arklių. Svarbu neatkreipti į save dėmesio; gaila, 
kad neturime apsaugos rašto. 

Normandas nesiklausė. Suraukęs kaktą jis įdėmiai tyrinėjo sieną, ir jo 
veido išraiška darėsi niūri. Katrina susijaudino. Ji išmoko gerbti jį, nors kaip 
ir anksčiau buvo atsargi. 

— Kas atsitiko? — paklausė ji tyliai. 

— Lyg ir nieko. Tik šita keista tyla, šitos tuščios sienos, šitie niekieno 
nesaugomi vartai. Įspūdis toks, tarsi miestas būtų apleistas žmonių. Pažiū- 
rėkite tenai! 

Jis parodė į kalvos viršūnę, kur stūksojo sena pilis. Virš dantytų akme- 
ninių sienų kabėjo juodas audeklas. 

— Kažkas numirė, — pasakė Sara, priėjusi arčiau. — Koks nors svarbus 
asmuo. 

Gotjė nieko nesakęs pasuko prie pakeliamojo tilto. Moterys nuėjo įkan- 
din jo. Jie perėjo tiltą ir atsidūrė gatvėje, nelygiai grįstoje lauko akmenimis, 
žaižaruojančioje ryškiomis krautuvėlių iškabomis ir abipus pristatytoje 
medinių namų, kurie, rodėsi, klūpojo po sunkių čerpių stogų našta. Gatvėje 
nesimatė nė vieno žmogaus... Buvo kraupiai, grėsmingai tuščia... 

Keleiviai sulėtino žingsnį. Dykos gatvės buvo lyg išmirę, ir trijulė 
pasijuto einanti vos ne ant pirštų galų. Visos durys uždarinėtos, langinės 
užkaltos, niekur nė pėdsako gyvybės. Netgi užvažiuojamieji kiemai buvo 
tušti. Prie šulinio, kurio geležinis stogelis buvo apžėlęs smaragdo spalvos 
samanomis, jie pamatė namą, kurio masyvios durys buvo užkaltos storomis 
sijomis. Tai išvydę Sara ir Gotjė pabalo, o Katrina tarsi apmirė. 

Netikėtai tyla buvo nutraukta. Nuo kalvos viršūnės atsklido skaidrūs 
bažnytinių giesmių garsai. Ten, matyt, ėjo vienuolių procesija, ir garsas 
sklido kartu su ja, žingsnis po žingsnio. Katrina pirmoji įsiklausė į giesmės 
žodžius. 

— Jie gieda Dies Irae... — pasakė ji nustebusiu balsu. 

— Eime! — sumurmėjo Gotjė pro sukąstus dantis. — Reikia išsiaiškinti, 
kas čia atsitiko! 

Kiek toliau nuo pentinų dirbtuvės, pasidabinusios iškaba su trimis bal- 
nakilpėmis ir pentino rateliu, kelias suko į šoną. Nuo čia buvo matyti 
vyskupo rūmai. Priešais juos dėjosi keisti dalykai. Keletas kariūnų su 
kirasomis ir šalmais, ginkluoti ilgomis geležinėmis ietimis, mėtė į laužą 
pliauskas; virš jo kilo tirštų juodų dūmų stulpas. Kariai buvo su kaukėmis, 
dengiančiomis apatinę veido dalį. Šalia jų, matyt, stebėdamas jų darbą, 
stovėjo keistos išvaizdos žmogus, apsirengęs odiniais drabužiais, 0 jo smai- 
lianosė kaukė priminė paukščio snapą. 

Žmogus su kauke — tai buvo gydytojas — vienoje rankoje laikė medinę 
lazdą, o kitoje medžiaginį krepšį. Tolydžio jis pasisemdavo iš jo pilnas 
rieškučias žalsvų miltelių ir mesdavo į ugnį. Gaižus ir aštrus dūmų kvapas 
neįveikė baisaus dvoko, sklindančio iš laužo, kuriame, pasirodo, degė 
žmonių lavonai. Bet dar antra tiek jų tysojo šalia. Juos prie laužo tempė 
grandinėmis surakinti kaliniai, su tokiomis pačiomis kaukėmis kaip ir 
kareiviai. Kas minutę į laužą metė vis naują lavoną. Ugnis dar nebuvo labai 
gerai įsiliepsnojusi ir skleidė tirštus troškius dūmų debesis. 

Nuo šito reginio, kurio stebėtojais netyčia tapo Katrina ir jos bendrake- 
leiviai, jiems tiesiog plaukai ant galvos pasistojo. Dabar paaiškėjo, kodėl 

miestas buvo tuščias, o vartų nesaugojo sargyba ir kodėl virš Šartro grafo 
rūmų buvo iškelta juoda vėliava: miestą užgriuvo pati baisiausia neganda. 
Jo gatvėmis žingsniavo juodoji mirtis — maras. 

Iš artimiausio užvažiuojamojo kiemo, kuris, matyt, dabar buvo paverstas 
ligonine, žmonės kabliais vilko pajuodusius lavonus. 

Katriną apleido jėgos. Ji pajuto tuštumą pilve, ir kojos pačios nešė ją 
toliau nuo šios baisios vietos. Jai rūpėjo tik viena — išsigelbėti, kuo greičiau 
atsidurti ten, kur žaliuoja žolė, dvelkia gaivus vėjas ir šviečia saulė, kur nėra 
šitų baisių juodų dūmų kamuolių! Sara su Gotjė nusekė jai iš paskos, kiek 
tik nešė juos už krantinės akmenų kliūvančios kojos. Kai jie pasiekė miesto 
vartus, pastebėjo, kad vartų grotos nuleistos, o tiltas pakeltas. Netekusi jėgų 
Katrina sustojo ties neįveikiama kliūtimi. 

— Vartai! — sušuko ji. — Jie uždarė vartus! 

Jos'riksmą išgirdęs pasirodė budintis kareivis ir bandė atstumti Katriną 
toliau nuo vartų. 

— Niekas negali iškelti kojos už miesto. Toks valdovo įsakymas. Nie- 
kas! Tai taip pat ir vyskupo pono Žano de Festinji įsakymas. — Kareivis 
kalbėjo juokingai, sunkiai rinkdamas žodžius ir tardamas juos su anglišku 
akcentu, bet Katrina vis laikėsi įsikibusi į nuleistas grotas. 

— Man reikia išeiti! Man reikia išeiti, sakau jums! Aš nenoriu likti čia, 
tik ne čia! 

— Niekuo negaliu padėti, — kantriai aiškino kareivis. — Valdovo 
įsakymas: kiekvienas, kuris bandys iš čia bėgti, bus pakartas. 

Čigonei pavyko atgniaužti Katrinos rankas ir stipriai priglausti ją prie 
savęs. O galiūnas stovėjo šalia ir glostė tankią rudą barzdą; atrodė, kad jis 
giliai nugrimzdęs į savo apmąstymus. 

— Ką mums daryti? — paklausė Sara. 

— Bandysim surasti išeitį, — atsakė šis, patraukęs plačiais pečiais. — 
Nelabai norėčiau pasilikti čia ir laukti, kol juodoji mirtis pavers mane 
dvokiančiu lavonu. O kaip tu? 

— Dar klausi! — priekaištingai atrėžė Sara. — Bet kaip iš čia ištrūkti? 

— Reikia gerai pagalvoti, — pasakė Gotjė, patogiai pasidėdamas mantos 
ryšulėlį. 

Sara nešėsi mažesnį ryšulėlį, su nedidele baltinių atsarga. Auksas, visas 
jų turtas, buvo maišelyje, įsiūtame vidinėje apatinio Katrinos sijono pusėje. 
Galiūnas ištiesė Katrinai ranką. 

— Eime. Ir neverk daugiau, ponia Katrina. Aš paieškosiu skylės miesto 
sienoje. O dabar reikia užkąsti ir šiek tiek pailsėti, kitaip mes ilgai neišlai- 
kysime. Tuo tarpu aš eisiu į žvalgybą. 

Katrina leido Gotjė ją prilaikyti. Jie vėl nuėjo prie baisiosios krūvos, 
dabar jau visai paskendusios dūmuose, ir prisiartino prie gydytojo, atliekan- 
čio savo liūdną misiją. Jiems einant pro šalį, gydytojas rūsčiai pagrūmojo 
kumščiu. 

— Šalin! Ką jūs darote čia, gatvėje? Maukit namo! 

— Kur? — paklausė Gotjė. — Mes ne vietiniai. Mes tik dabar atėjome 
į šį miestą, kad įsigytume šiek tiek maisto, bet uždarė vartus ir negalime iš 
čia ištrūkti. 

Vienuolio gydytojo balsas iš po storos odinės kaukės nuskambėjo jau 
švelniau, bet kaip ir anksčiau buvo susierzinęs. 

— Čia likti negalima. Pasakysiu, kur jums eiti... Dabar esate vienuolyno 
kieme. Štai vyresniojo namai, o toliau iš kairės stovi ilgas pastatas su 
akmeninėmis kolonomis priešais fasadą ir aukštu čerpių stogu. Tai ir yra 
vienuolyno prieglauda. Eikite, ten susibūrusi miesto varguomenė, kuri 
daugiau nebepajėgia vaikščioti po apylinkes ir rankioti varganus grašius, 
tie, kurių dabar neįsileidžia turtingieji, aklinai užsidarę duris, kad neįsibrau- 
tų juodoji mirtis. Šventojo Petro vienuoliai dalija jiems maistą. Duoda, deja, 
labai nedaug, atvežti beveik nėra kuo, o ir aruodai dabar jau beveik tušti. 
Bet pasakykite tėvui Jeronimui, kuris vadovauja maisto sandėliui, kad jus 
pasiuntė brolis Tomas. Paskui nueikite į katedrą pasimelsti kartu su mūsų 
vyresniuoju, kuris dieną naktį meldžia Dievą atitolinti nuo mūsų šitą baisią 
bausmę. 

Keleiviai tylėdami patraukė nurodyta kryptimi. Katrina jautė silpnumą, 
visos jėgos buvo išsekę. Miestas atrodė kaip spąstai, staiga užsivėrę ir juos 
įkalinę. Katrina sliūkino įsikibusi Sarai į parankę. 

— Kai pavalgysite, pasijusite daug geriau, — ramino jas Gotjė. — 
Pastėbėjau, kad užtenka pavojaus akivaizdoje užkąsti, ir jėgos grįžta. 

Bažnyčios prieglaudą pasiekti nebuvo sunku. Ten grūdosi daugybė 
žmonių. Pilkos apgailėtinos padugnės buvo susispietę aplink aukštą liesą 
duoną dalijantį vienuolį su pilka sutana. 

Plevenanti fakelo liepsna metė šviesos gaisus ant jo pergamento spalvos 
veido ir su išskusta tonzūra galvos. Gotjė ėmė brautis prie vienuolio, moteris 
palikęs prie durų. 

— Mus atsiuntė brolis Tomas, — pasakė Gotjė. — Esame trise. Tik įėjus 
į miestą, užsidarė vartai. Labai išalkome. 

Vienuolis paėmė iš pintinės tris riekeles juodos duonos ir padavė nor- 
mandui. 

— Štai, valgykite. — Paskui iš bakelio pripylęs pilną ąsotį vandens, davė 
Gotjė tardamas: — Gerkite. 

Vienuolis vėl nusigręžė į minią. Trejetas bėglių susėdo čia pat ant žemės 
ir ėmė valgyti. Katrina akimoju prarijo savo duonos davinį, gurkštelėjo 
vandens ir iš tikrųjų pasijuto geriau. Jai grįžo jėgos, prikeldamos gyvybę 
kiekvienoje jos stipraus ir sveiko kūno ląstelėje. Šalia nosimi knapsojo Sara. 
Ji suvalgė viską greitai kaip laukinis gyvuliukas, ir dabar ją apėmė snaudu- 
lys. O Gotjė, įsitaisęs šalia išsekusio, kažkokiais raudonais nusišėrusiais 
drabužiais vyriškio, valgė metodiškai lėtai, kaip kiekvieno trupinėlio vertę 
žinantis žmogus. Kartkartėm Gotjė persimesdavo žodeliu kitu su savo 
kaimynu. 

Katrina girdėjo kiekvieną jų pokalbio žodį. Atrodė, kad normandas 
kažkuo sužavėjo žmogų raudonais drabužiais, nes jis žiūrėjo į jį išpūtęs akis 
su nuostaba ir pagarba. Iš pradžių Gotjė į nepažįstamojo klausimus atsaki- 
nėjo gana abejingai, bet paskui šis paklausė: 

— Aš tavęs niekada čia nesu matęs. Iš kur tu? Aš tai iš Šazi, yra toks 
kaimelis netoliese. 

Po šių žodžių dingo visas Gotjė nerūpestingumas. Jis įrėmė žvilgsnį į 
savo pašnekovą. 

— Šazi? Šalia Sen Oben de Bua? 

— Tu esi ten buvęs? 

— Pats ne. Bet gyvendamas Normandijoje pažinojau vieną merginą. Ji 
buvo iš jūsų krašto. Kai į mūsų kaimą įsiveržė anglai, jie pasigrobė merginą 
dėl jos grožio. Jie pasiliko ją savo stovykloje, bet taip prigąsdino, kad galų 
gale vargšelė išėjo iš proto. Ji žūtbūt norėjo sugrįžti namo, šita idėja ją įkyriai 
persekiojo... Kartą naktį ji susiruošė bėgti. Ji tikėjosi greitai nubėgti iki 
miško, bet nesuspėjo — vienas lankininkas ją pašovė. Prieš aušrą radau ją 
po didžiuliu ąžuolu su strėle petyje. Atsinešiau į savo lūšnelę ir dariau viską, 
ką galėjau, kad tik ją išgelbėčiau, bet buvo per vėlu. Kitą naktį ji numirė ant 
mano rankų... Jos vardas buvo Kolomba!.. Vargšelė! Visą tą dieną, kai 
gulėjo merdėdama kol nusileido saulė, ji pasakojo man apie Šazi... “Dau- 
gybė namų po didžiuliu dangaus skliautu, — sakė ji. — Ir nieko daugiau, 
tik begalinė, neaprėpiama lyguma" 

— Dabar ten jau liko tik lyguma ir dangaus skliautas, — garsiai pasakė 
Gotjė pašnekovas. — Ir kelios apanglėjusios sienos. Anglai mus sudegino, 
jiems nepatiko, kad žmonės buvo ištikimi karaliui- Karoliui ir nesiliovė 

tikėti, kad Žana d'Ark — šventoji. Mano tėvai sudegė ant laužo. Bet aš 
žinau, kad ateis diena, kai kaimas prisikels iš pelenų, ir aš ten sugrįšiu. 

Katrina klausėsi šio pokalbio su vis didėjančiu susidomėjimu. Po to, kai 
jie išvyko iš Luvjė, ji daug galvojo apie Gotjė praeitį. Bet šis mažytis 
epizodas, kurį ji tik ką išgirdo, praskleidė paslaptingą skraistę, slepiančią 
šitą keistą Žmogų, ir sustiprino jos simpatiją. Katrina jautė, kad jis geras ir 
dosnios širdies žmogus. Gotjė tai įrodė ateidamas į pagalbą skalbėjoms, ir 
dabar Katrinai nesunku buvo įsivaizduoti, kaip jis rūpinosi mirštančia 
mergina, palengvindamas paskutines jos žemiškos kelionės valandas. Tegul 
Sara kalba ką nori, Gotjė — kilnus žmogus. Be abejo, jis keistokas, bet dėl 
to ne mažiau patrauklus. 

Vidudienį nebeliko kuo kvėpuoti. Sunkus skliautuotas stogas įkaito, ir 
karštis sename pastate tapo nepakenčiamas. Besikuičiantys žmonės kėlė 
debesis perregimų auksinių dulkių. Aplink tvyrojo nešvaros ir prakaituotų 
kūnų dvokas. Bet šituos žmones vienijanti baimė buvo stipresnė už pasi- 
šlykštėjimą ir nepatogumus. Kiekvienas jautė, kad už šitos slėptuvės sienų, 
kur surinko juos Viešpaties tarnai, iš pasalų tykoja mirtis, pasislėpusi 
ankštuose saulės išdegintuose skersgatviuose. 

Katrina maro labai bijojo, bet sužlegusių žmonių kūnų kvapas greitai 
pasidarė tiesiog nepakenčiamas. Ji duste duso. Kai atėjo vienuoliai dalyti 
valgio, ji atsikėlė nuo žemės. Įspėjamas Gotjė žvilgsnis sulaikė ją tą akimir- 
ką, kai ji jau žengė per slenkstį. 

— Aš čia neturiu kuo kvėpuoti, — pratarė Katrina. — Norėčiau tik 
įkvėpti gurkšnį tyro oro. 

Gotjė, atrodo, atlyžo ir tęsė savo pokalbį su aukštu liesu žmogumi. Sara 
pro miegus knarkė ir veltui stengėsi nuvyti nuo nosies musę. 

Išėjus į lauką karštis lyg apsiaustas apgaubė Katrinos pečius ir užgniaužė 
gerklę. Įkaitęs oras virpėjo, bet čia jis, šiaip ar taip, buvo bent jau tyras. 

Katrina paėjėjo keletą žingsnių gatve, stengdamasi neišlįsti iš po medžių 
ir stogų priedangos. Ji prisėdo audinių krautuvėlės prieangyje ir keletą kartų 
giliai giliai įkvėpė. Medžio paunksnė slėpė Katriną nuo saulės ir karščio, 
plūstančio iš dangaus. Katrina, nugara atsirėmusi į sieną, buvo jau beužs- 
nūstanti, bet pamatė gatvės posūkyje stovintį vyriškį, kuris atsargiai bandė 
atkreipti jos dėmesį. 

Ji atsistojusi apsidairė ir klausiamai parodė į save. Žmogus ėmė pritaria- 
mai linkčioti. Vedama smalsumo, ji žengė žingsnį artyn. Paskui įsidrąsinusi 
jau ryžtingai nuėjo prie jo. Tai buvo menkas, negražus žmogelis, apskretęs 
ir pajuodęs. 

Katrinai priėjus, žmogus išsiviepė. 

— Tu norėjai su manim pasikalbėti? — paklausė Katrina. — Kokiu 
reikalu? 

Žmogus plačiai nusišypsojo. 

— Girdėjau, kaip kalbėjotės su broliu Tomu. Jūs norite ištrūkti iš miesto? 
Manau, kad galėčiau jums padėti. 

— Bet tai didelė rizika. Sakyk, kodėl tu nebijai rizikuoti? 

— Aš žmogus neturtingas, ir manau, kad sumokėsite man keletą pinigė- 
lių. Kiek prisimenu, sidabrinį grašį savo rankoje esu laikęs prieš porą metų. 

— Tada palauk. Aš nueisiu pasitarti su savo bendrakeleiviais. 

Žmogus paėmė ją už rankos. 

— Ne, nereikia, tai gali tik pakenkti. Aš parodysiu, ką reikia daryti, ir 
tada jūs galėsite sugrįžti paimti savo bičiulių. Tik būtų geriau, jeigu viskas 
būtų atlikta sutemus. 

Katrina dvejojo. Jai visai nesinorėjo palikti Gotjė ir Saros, bet antra 
vertus, nepažįstamasis buvo visiškai teisus. Keletas žmonių galėjo atkreipti 
dėmesį. Ir visiškai aišku, kad jeigu yra šansas išsigelbėti, tai nepasinaudoti 
juo būtų tikra beprotybė. Apsidairiusi Katrina paklausė: 

— Otai toli? 

— Ne, visai šalia. Tvirtovės pylimas netoli. Eime! 

Žmogus paėmė Katrinos ranką į savo purviną leteną ir nusitempė sau iš 
paskos. Katrina taip nekantravo ištrūkti iš miesto, kad net nespurdėjo. Jiedu 
įsuko į siaurą skersgatvį ir nuėjo vienas paskui kitą. Priešais juos atsivėrė 
aklavietė, prigriozdinta lūšnų ir pirkelių, už kurių stūksojo aukšta pilka 
šiaurinė miesto siena. Katrinos palydovas priėjo prie vienos trobelės. Kai 
jis susilenkęs žemame tarpduryje stabtelėjo, Katrina staiga suabejojo. Žmo- 
gus prisimerkė ir vėl išsiviepė, norėdamas atrodyti malonesnis. 

— Jeigu tvoros anga būtų arčiau, kareiviai jau seniai būtų ją užtaisę! 
Eikite... štai čia... 

Katrina pamanė, kad čia, matyt, yra koks nors požemis su tuneliu, pro 
sienos apačią išeinantis į laukymę. Ji susigūžė, susilenkė ir nėrė paskui savo: 
vedlį į urvą, tokį tamsų ir drėgną, kad liežuvis nebūtų apsivertęs pavadinti 
jį perėja. Atrodė, kad jis eina po žeme, bet toliau Katrina įžiūrėjo grubiai 
suręstas duris. Vyriškis jas atlapojo ir netikėtai šiurkščiai timptelėjo Katriną. 
Kai durys triukšmingai užsitrenkė, žmogelis džiugiai sustaugė: 

— Ištesėjau savo žodį, vaikinai! Jūs tik pažiūrėkit, ką atvedžiau! 

Katrina greitai apžvelgė landynę, ir ją apėmė baisi panika. Šitoje oloje, 
blausiai apšviestoje pro kažkokias groteles, buvo apie dvidešimt apdriskusių 

vyrų. Vieni gulėjo ant žemės, kiti sėdėjo atsirėmę į sienas. Baimingai 
dairydamasi Katrina girdėjo gergždžiantį, pasitenkinimo neslepiantį juoką 
ir nešvankius žodelius, matė, kaip vilkiški snukiai gręžiasi į jos pusę, o akys 
įsidega kaip anglys. Įniršis, kuris apėmė suvokus, kad ji atsidūrė spąstuose, 
akimirksniu išstūmė iš jos širdies baimę. Ji pasisuko į savo "palydovą" 

— Kas čia yra? Kur tu mane atvedei? 

Vyriškis sukikeno. Jis tebelaikė Katriną už rankos — stebėtinai stipriai 
tokiam nugeibėliui. 

— Aš atvedžiau tave pas nuostabius vaikinus, kurie jau kažin kada 
nelytėjo moters. Mus išleido iš kalėjimo, nes mes prisižadėjom deginti 
lavonus, ir davė šitą urvą, kad po dienos karščio turėtume kur atsipūsti. 
Visko čia yra: ir duonos, ir vyno, tik nėra moterų! Šitame mieste jos arba 
slapstosi, arba serga, arba numirę. 


Šlubčiodamas priėjo žmogėdra milžinas randuotu veidu. Viena jo koja 
buvo trumpesnė. Pradėjo slinkti artyn ir kiti. 

— Ji graži, — sukeksėjo milžinas šlykščiu sniaukrojančiu balsu. — Bet 
kur tu ją radai, Fuinai? Turbūt Žinai, kas gresia už moterį, gyvenančią 
mieste? 

— Žinau, bet ji ne čionykštė. Ji atvyko čia kaip tik tuo metu, kai 
valdytojas įsakė uždaryti vartus. Aš stovėjau prie laužo ir ją pastebėjau. O 
paskui pamačiau bažnyčios prieglaudoje. Nagi sakykit, ar ji ne graži? 

— Skanus kąsnelis, tiesiog karališkas! — sutiko milžinas. — Tu užsi- 
dirbai savo dalį, Fuinai. Teks ir tau... 

Jis ištiesė purviną ranką prie Katrinos smakro. Ji bandė pasitraukti į šalį, 
bet kiti du niekšai užtvėrė jai kelią. Šiurpinančiai aiškiai Katrina pajuto, kad 
papuolė į laukinių gaujos nagus. Ji matė šiuos baisius žmones, kai jie ilgais 
kabliais tempė į laužą žmonių kūnus. Katrinos kojos suakmenėjo. Išbadėju- 
sių maitvanagių būrys apsupo ją ir ėmė gniaužtis vis glaudesniu ratu. Buvo 
girdėti vien trūkčiojantis alsavimas; veidai po storu purvo sluoksniu degė 
gašlybe. Didysis siaubūnas jau lietė Katrinos veidą, kažkuris kitas laikė jos 
rankas. Katrina, jausdama dvokiantį jo kvėpavimą, net pasipurtė iš pasi- 
šlykštėjimo, gėdos ir pykčio, o jis ramiai segiojo jos suknelę, varstė korsetą. 
Kiti niekšai išsižioję vėpsojo, sulaikę šniokščiantį kvėpavimą, tarsi padėjo 
jam atlikti kažkokį keistą ritualą. Ir štai apvalūs Katrinos pečiai ir krūtys 
buvo apnuoginti visų apžiūrai, jos šilkinė oda nušvietė niūrų požemį. Lyg 
signalas pasigirdo vieningas atodūsis. Pabaisos visi kartu puolė prie jos. 
Katriną purtė pasišlykštėjimas, o rankos draskė nuo jos paskutinius drabu- 

žius, grabinėjo kūną. Jie stumdė vienas kitą, kiekvienas norėjo prasibrauti 
arčiau ir ją pačiupinėti. Tada milžinas susniaukrojo: 

— Į eilę! Užteks visiems. Bet aš, kaip vadovas, būsiu pirmas. Laikykite 
ją! 

Akies mirksniu Katrina atsidūrė ant suplėkusio čiužinio. Ją pririšo už 
riešų ir kulkšnių. Iš pradžių ji iš baimės neteko amo, o paskui atsitokėjo, jai 
sugrįžo gyvybė, ir ji suriko. Tampydamasi ir raitydamasi šituose kibių rankų 
gniaužtuose, ji šaukė: 

— Kaip jūs drįstate!.. Paleiskite mane!... Gelbėkite! 

Kažkieno ranka šiurkščiai užčiaupė Katrinai burną. Ji įkando. Vyras 
nusikeikė ir taip trenkė, kad ji vos nenualpo. Dar nespėjus užgniaužti jai 
burną antrą kartą, Katrina suspigo. Ranka vėl užgniaužė jai burną. Ji pajuto, 
kad dūsta, ir nevilties apimta meldė Dievą, kad jis atimtų jai sąmonę. 
Vyriškos rankos glamžė Katrinos kūną, o likusieji visą laiką nešvankiai 
komentavo. Ji raitėsi iš siaubo, o skruostais tekėjo karčios ašaros. Ar yra kas 
baisesnio, kaip būti išprievartautai šitų monstrų? Bet staiga kažkas atsitiko. 
Katrinai pasirodė, lyg būtų išgirdusi Dievo balsą. Išbadėjusių grobuonių 
ratas akimoju išsisklaidė. Pasigirdo dejonės ir išgąstingi šūkčiojimai. Bet 
visus juos nustelbė griausmingas balsas: 

— Šalin, purvinos kiaulės! Aš priversiu jus keliais šliaužioti, jeigu nors 
pirštu ją paliesite! 

Po viso to, kas įvyko, Gotjė vaizdas Katriną tiesiog pribloškė. Jis 
užgriuvo ant šitų žmonių kaip kalnų griūtis, duodamas valią savo baisiai 
triuškinančiai jėgai. Jo galingi kumščiai tvatijo kur papuola, daužė dantis, 
veidus paversdamas kruvina marmalyne, taškė vyrus į sienas. Katrina, 
gulėdama ant žemės kaip bejėgis vaikas, žiūrėjo į jį ir galvojo, koks jis 
panašus į laukuose besidarbuojantį javų kirtėją. 

Ji lyg pro miglą matė, kad, be Gotijė, prie šito urvo durų stovi dar kažkoks 
raudonai apsirengęs aukštas žmogus. Jis vieną po kito griebė tuos, kuriuos 
apdorojo normandas, ir svaidė pro duris lauk. Netrukus lindynėje liko tik 
šlubis. Jis pabandė pasiekti normando veidą ir išbadyti pirštais jam akis. 
Gotjė, laiku apsižiūrėjęs, taip spyrė savo priešininkui į veidą, kad Katrina 
išgirdo lūžtančių kaulų traškėjimą. Šlubis sunkiai žnegtelėjo į kampą. Jo 
veidas buvo sudarkytas neatpažįstamai. Jis buvo negyvas. 

Katrina pamatė, kad lindynė ištuštėjo ir ji liko viena su savo išgelbėtoju. 
Staiga pajutusi esanti nuoga ėmė dairytis savo drabužių. Pamačiusi suknelę 
kampe, ji bandė stotis, bet tuo metu normandas suklupo prieš ją ant kelių. 
Jis sunkiai alsavo, krūtinė kilnojosi lyg kalvio dumplės, ir ne tik nuo neseniai 

įvykusio susirėmimo su banditais. Šviesios Gotjė akys ryte rijo Katrinos 
kūną, ir ji vėl išsigando. Išgelbėtojas į ją žiūrėjo lygiai taip, kaip tie 
nežmonės, kuriuos jis tik ką išžarstė. Katrina atkišo rankas, bandydama 
Gotjė nustumti, bet ant jo kūno nesuvirpėjo nė mažiausias raumenėlis. 
Atrodė, kad jis suakmenėjo: klūpėjo prieš ją ant kelių ir netarė nė žodžio. 
Gotjė žiūrėjo į Katriną tokiomis akimis, kad jai net širdis apmirė. Iš atminties 
išplaukė Saros nuogąstavimai, ir Katrina mintyse save išbarė. Ji taip menkai 
pažinojo šitą žmogų, ir štai atsidūrė jo valioje. Dar akimirka, ir jis pasiduos 
savo geismui, 0ji neįstengs jo sustabdyti, nes buvo per daug nusilpusi, kad 
galėtų su juo kovoti. Tyliai sudejavusi ji nusliuogė ant grindų ir laukė 
neišvengiamo. Gotjė švelniai ir droviai palietė Katrinos šlaunį. Katrina 
suvaitojo: 

— Ne, nereikia! Gotjė, nereikia... 

Normandas sudrebėjo ir tuoj pat atitraukė ranką. Jis nusisuko, o paskui 
vėl pažvelgė į Katriną. Žvilgsnis buvo ramus. Jame Katrina įžiūrėjo vien 
nusivylimo pėdsaką. Gotjė nuolankiai pabučiavo Katrinos kojas. 

— Atleisk man, — sušnibždėjo. 

Dar akimirka, ir jis visiškai susivaldęs atsistojo. 

— Paduosiu jums rūbus, ponia Katrina, — pasakė jis įprastiniu balsu. — 
Ir palauksiu už durų, ko! susitvarkysite. 

Jis atnešė jos daiktus ir padėjo, į ją net nepažvelgdamas. Tarpduryje prie 
jo priėjo aukštasis vyriškis raudonais apdarais. 

— Einam, tegul ji apsirengia. 

Katrina greitai apsirengė ir susitvarkė. Vyrai laukė kieme. Antrasis, 
pasirodo, buvo Gotjė pašnekovas iš prieglaudos. Ji susidrovėjo. 

— Man norėtųsi šiek tiek vandens... — sumurmėjo Katrina. — Jaučiuosi 
tokia nešvari. 

Raudonai apsirengęs vyriškis nusijuokė. Juokas buvo paikas, bet Katri- 
nos neužgavo. 

— Jau veikiau jums reikėtų apsiplauti sielą, puikioji ponia. O tai, kas 
atsitiko jums, šiais laikais gali atsitikti kiekvienai dailiai moteriai. Svarbi- 
ausia, kad mes suspėjome laiku. 

— Kaip jūs supratote, kur aš esu? 

— Tai jis, — paaiškino Gotjė. — Kai jūs dingote, jis ėmė kažką įtarinėti. 
Su piemens dukra prieš savaitę irgi buvo panašiai atsitikę... 

— Atrodo, ten, prie bažnyčios, aš pažinau Fuiną, — tęsė naujasis 
pažįstamas. — Man jo snukis iš karto nepatiko, kai tik jį pamačiau. Šitie 

katorgininkai dar ne tiek iškrėstų, tik duok jiems valią... O paskui mes 
išgirdome jūsų pagalbos šauksmą. 

Atrodė, kad Gotjė bičiulis ne taip labai ir susijaudinęs dėl to, kas įvyko. 
Jis išsiblaškęs kramtė šiaudelį. 

— Ką mes darysime? — paklausė Katrina. 

— Pažadinsim Sarą, — atsakė Gotjė, — ir tada judvi galėsite eiti į katedrą 
laukti nakties. 

— O tų? 

— Na, visų pirma, bažnyčioje man nėra ką veikti, o antra, mudu su 
Anzelmu Largotjė norime paieškoti, kaip išlįsti iš šitos prakeiktos vietos. 

— O, tai jis žino? — pasakė Katrina ramiai. — Ar tik įsivaizduoja, kad 
žino? 

Anzelmas, atrodo, į jos toną neatkreipė jokio dėmesio. Jis nusišypsojo ir 
grakščiai lyg pažas nusilenkė. 

— Taip, žinau, — atsakė paslaugiai. — Kartais aš kalbu teisybę. 

Paskui šitą katedroje praleistą pusdienį Katrina prisiminė labai miglotai, 
lyg sapną prieš pabundant. Sukrėtimas, kurį ji patyrė, dar labiau stiprino tą 
stulbinantį kontrastą tarp apgailėtinos pilkos žmonių minios, susitvenkusios 
prie altoriaus, ir džiaugsmingos aukštų langų didybės, kur saulės spindulių 
nutvieksti žėrėjo mėlynai raudoni vitražai. 

Čia susirinkę žmonės meldė Viešpaties Dievo, kad atleistų prakeiktam 
jų miestui. Kiti šventoje vietoje ieškojo išsigelbėjimo nuo Dievo bausmės. 

Po viso lindynės siaubo regėdama šitą grožybę Katrina atsigavo. Ji 
truputį pasimeldė ir nuėjo ieškoti vietelės, kur galėtų ramiai laukti nakties. 
Aplink šventojo vandens šaltinį grumdėsi ligonių minios. Jie laukė stebuklo; 
girdėjosi maldos ir dejonės. Nekreipdama į tai dėmesio, Katrina nusprendė 
nusnūsti. Jai prisisapnavo, kad skubiai eina ištuštėjusia, tarsi keptuvė įkai- 
tusia gatve. Ji skuba, nes tolumoje mato Arno siluetą su juodais šarvais. 
Katrina bando jį pavyti, bet kelias bėga tolyn ir tolyn, o Arno figūra mažėja 
ir mažėja. Ji pabandė surikti, bet riksmas užlūžo gerklėje. 

Ji pabudo sutemus. Priešais aukštą altorių dabar degė šimtai žvakių, 
viską aplink užliedamos auksine šviesa. Viršuje stiprių ir skambių balsų 
choras giedojo miserere, o minia apačioje pritarė. Šalia besimeldžianti Sara 
pakėlė galvą ir jos akys nušvito. Ji pasakė: 

— Eime. Mūsų laukia... 

Išėjusios iš katedros, jos pamatė Gotjė ir Anzelmą Largotjė jau lūkuri- 

Palyginti su katedra, čia karštis tiesiog dusino, ore tvyrojo sunkus laužų 

dūmų kvapas. Žmonės daug kur degino žolę ir aromatines medžiagas, mat 
tikėjosi šitaip apsisaugoti nuo užsikrėtimo. Mieste viešpatavo baimė ir 
mirtis, jis buvo apgaubtas kapų tylos. Katriną irgi apėmė nepaaiškinama 
baimė, ji neįstengė prakalbėti. Pagaliau ji sušnibždėjo: 

— Kur mes susiruošėm? 

— Pas odų raugintoją, — atsakė Gotjė. — Bandysime pralįsti pro grotas, 
pertveriančias upę. Mudu su Anzelmu jau patikrinome: jų niekas nesaugo. 

Išėję iš katedros pavėsio, jie pasinėrė į senojo miesto gatvių labirintą. 
Kartais, praeidami pro uždarytas namų duris, žygeiviai girdėjo kažką tyliai 
murmant maldas ir prislopintai kūkčiojant. Pagaliau jie nusigavo iki kalvos 
papėdės, kur gyveno odų raugintojai. Anzelmas nuėjo į priekį pasiklausy- 
damas, ar nėra kokio pavojaus. Jis sustojo prie mažo tiltelio ir parodė į 
siaurus miesto sienos vartus, kurie buvo visai netoliese, bet stipriai uždaryti. 

— Tai šoniniai vartai, — sušnibždėjo jis. — Grotos kaip tik po jais. 

Po vartais vandens srovė veržėsi per grotas į laukus, Gotjė tarė: 

— Reikia lipti į vandenį. Aš išlaušiu grotas, ir mes galėsime išlįsti. Ačiū 
Dievui, čia nėra sargybinių — šitoje vietoje aukštos sienos. 

Anzelmas iš kišenės ištraukė kažin kokį ilgą daiktą ir padavė jį Gotjė. 

— Še dildę. Linkiu sėkmės ir tepadeda tau Dievas. 

— Argi jūs ne su mumis? — nustebusi paklausė Katrina. Ir greičiau 
pajuto, negu pamatė geraširdę vaikino šypseną. 

— Ne, mieloji ponia, kad ir kaip norėčiau, ne. Aš dar nebaigiau tvarkyti 
savo reikalų čia. 

— O... maras? 

— Maras kada nors pasibaigs, o aš guodžiuosi viltimi likti gyvas. 

Žemai nusilenkęs, jis pasišalino tyliomis akmeninėmis gatvėmis. Gotjė 
Jau darbavosi vandenyje, ir Katrina girdėjo dilde džyrenant grotas. Gerai, 
kad šalia šniokštė krioklys ir nustelbė tą išdavikišką garsą. Katrina nesiliovė 
drebėti. Geležiniai virbai pasirodė esą labai tvirti, ir Gotjė teko sunkus 
darbas; jis buvo nepatogiai įsikibęs į grotas, mat čia buvo gilu, bet šitas 
papildomas sunkumas tik dar labiau kurstė jo įniršį. 

Katrina nutarė nepasakoti Sarai apie savo dienos išgyvenimus. Ji jautėsi 
labai nepatogiai ir niekas pasaulyje nebūtų privertęs jos prisipažinti, kas 
įvyko tarp jos ir Gotjė. Sara tikriausiai iškeltų jai sceną ir ilgai aiškintų, jog 
ji buvo teisi, perspėdama Katriną, kad pasisaugotų Gotjė. Bet Katrina 
suprato ir tam tikrą šito įvykio prasmingumą, kadangi jis įrodė, jog norman- 
das ją įsimylėjęs, ir šitai teikė jai galią jį valdyti. Scena lindynėje bus jų 

paslaptis! Ji nė vienai gyvai būtybei niekada apie tai neprasitars! Galbūt dėl 
to, jog ji pati vos nepasidavė pagundai, užsikrėtusi laukine normando aistra. 

Po valandos Gotjė, prunkšdamas ir pūškuodamas, išlindo iš vandens ir 
išsikepurnėjo ant kranto. Vienas virbas jau buvo nupjautas ir užlaužtas į 
šoną, atsivėrė nedidelė anga. Gotjė pažvelgė į mažytę krantinę, o paskui į 
moteris. 

— Plaukti mokate? 

Abi linktelėjo, nors jau keletą metų nebuvo plaukioję. Per tokį karštį 
galimybė pasinerti į vandenį netgi viliojo. Katrina ėmė vilktis suknelę. 

— Ką tu darai? — susijaudinusi šnibžtelėjo Sara. — Tu ruošiesi... 

— Nusirengti? Taip, ruošiuosi. Surišiu savo drabužius į mazgą ir laikysiu 
juos virš galvos. Tai vienintelis būdas išsaugoti juos, kad nesušlaptų. 

— Nataip, bet vyriškis? — neatlyžo Sara, neramiai žvilgčiodama į Gotijė, 
kuris vėl pasinėrė į upę. Katrina gūžtelėjo pečiais. 

— Dabar jam rūpi svarbesni dalykai, negu spoksoti į mane. Ir patarčiau 
tau daryti taip pat. 

— Geriau jau aš numirsiu... 

Sara labai oriai įbrido į vandenį su drabužiais. Jai iš paskos ir Katrina. Ji 
susirišo savo drabužius į didelį mazgą ir iškėlė virš galvos. Vėsus vanduo 
buvo nuostabiai malonus. Katrina nuplaukė prie grotų, kur jos laukė Gotjė. 
Lieknas, vandeny švytintis Katrinos kūnas lengvai praslydo pro angą. Gotjė 
užsimerkė. Akis jis atmerkė tik tada, kai išgirdo tyliai šiurenant meldus 
kitame krante. Tai reiškė, kad Katrina jau rado prieglobstį nuo įžūlių akių. 


Tryliktas skyrius 
Mėlynbarzdžio pilis 


Po savaitės prieš pat saulėtekį Katrina, Sara ir Gotjė išvydo Šamptoso 
pilį ir akimirką stabtelėjo sužavėti. Stipriausia Anžu tvirtovė buvo verta 
dėmesio. Virš vienuolikos neįveikiamų bokštų plevėsavo auksaspalvės 
vėliavos su juodu kryžiumi ir karališkąja lelija. Žaliuose ežero vandenyse 
atsispindėjo granitinės tvirtovės sienos. Tolumoje driekėsi bekraštė giria. 
Aplink pilį, kalvos papėdėje, buvo pilna vienas prie kito prilipusių paprastų 
kaimiškų namukų rudai raudonais ir žydrais stogais. 

Katrinai kažkodėl pasirodė, kad šitie namukai stengiasi pasklisti kuo 
plačiau, užuot ieškoję užuoglaudos prie pat pilies sienų. Priešingai, namai 

grūdosi prie bažnyčios, lyg norėdami pasislėpti nuo slegiančios galingų 
bokštų naštos, juodų, nebylių bokštų, kurie stiepėsi į begalinį žydrą dangų 
ir nuo kurių sklido didelis liūdesys ir nesuvokiamas pavojus.. 

Staiga Katrina pajuto pašėlusį norą bėgti iš čia kuo toliau. Nuovokioji 
Sara iškart pasigavo jos mintį. 

— Sprunkam iš čia! — sušuko ji, išsigandusi savo pačios balso. 

— Ne, — pasipriešino Katrina švelniai, bet ryžtingai. — Esu įsitikinusi, 
kad kaip tik čia surasiu Arno. Aš turiu pasilikti. 

— Juk matote, kad karalienės Jolandos čia nėra. Ant bokšto sienos turėjo 
kaboti jos vėliava, o aš nematau jokio karališko atributo, — ginčijosi Sara. 

— O aš įžiūriu karališkąsias lelijas, — įsiterpė Gotjė. 

Katrina linktelėjo. 

— Karalius Karolis, suteikdamas mesirui de Rė Prancūzijos maršalo 
titulą, leido jam netikrą herbą apvedžioti karališkosiomis lelijomis. Ant kitų 
vėliavų turbūt pavaizduotas jo senelio Kraono herbas. Šiaip ar taip, reikia 
patekti į pilį. 

Katrina pasuko mulą prie didžiųjų pilies vartų, ir bendrakeleiviai neno- 
riai pasekė jos pavyzdžiu. Mulus ir didesniąją dalį mantos padovanojo 
metras Žakas Bušė, turtingas Orleano miestietis, kuris su šeima maloniai 
rūpinosi Katrina savo namuose. 

Tada, po sekinančios kelionės ištuštėjusiomis lygumomis, jie pasiekė 
Orleaną visiškai nusigalavę, netekę jėgų ir ryžto. Iš paskutinių jėgų Gotjė 
nešė Katriną, kuri buvo tokia išvargusi, kad negalėjo žengti nė žingsnio. Vos 
bepasivilko ir Sara; tik begalinėmis valios pastangomis ji dar laikėsi ant 
kojų. Bušė šeima priėmė juos itin dosniai ir svetingai. Ponia Matilda, Bušė 
motina, ir jo žmona Margarita labai džiūgavo, vėl galėdamos matyti Katriną. 

Matilda nesusilaikiusi pasakė: 

— Brangi grafiene, aš nesu sutikusi kilmingos damos, kurios gyvenimas 
būtų toks neįprastas! Negi jūs iš tikrųjų taip mėgstate tolimas keliones? 

— Atsakysiu labai paprastai: mano varomoji jėga yra meilė, — nusijuokė 
Katrina, nekreipdama dėmesio į tai, jog Gotjė veidas staiga persimainė. 

Keliauninkai pas šiuos svetingus žmones gyveno dvi dienas. Katrina 
išpasakojo savo bėdas, prisiminė Žaną d'Ark, papasakojo apie jos teismą ir 
baisią mirtį, ir šlovės aureolę, vainikuojančią jos galvą, nudažytą ne raudona 
kraujo, kaip jos laidotuvių laužo, o aukso spalva, kaip dangaus skliautą 
nuauksinanti saulės šviesa. Ir klausytojai, šeimininkai ir tarnai, susispietę 
aplink židinį, negalėjo sulaikyti ašarų, klausydamiesi apie tuos baisius 
išmėginimus. Paskui Bušė šeima papasakojo apie mūšius, apie anglų bailu- 

mą, 0 savo išsilaisvinimo stebuklą priskyrė didingajai Orleano mergelei. 
Gotjė klausėsi godžiai, plačiai išplėstomis akimis, pakerėtas pasakojimo 
apie kruvinąsias kovas, meilę ir šlovę, atrasdamas ten senovinių normandų 
padavimų atgarsių, kur merginos kariūnės šuoliais lėkdavo ant žirgų su 
besiplaikstančiais drabužiais ir nešdavo žuvusių kovos draugų sielas toli už 
debesų, kai saulė nusileisdavo į jūros gelmę. 

Katrina pareiškė norinti patekti į Šamptoso pilį, ir visi akimirką tarsi 
neteko žado. Kai tarnai nuėjo miegoti, ponia Matilda susijaudinusi tarė 
Katrinai: 

— Nė negalvok ten eiti, mieloji! Tos vietos turi prastą šlovę, o baronas 
de Rė — netinkama kompanija tokiai gražiai ir turtingai moteriai. Jo senis 
tėvas, atvirai sakant, dar didesnis nevidonas. Tu turbūt nesi girdėjusi, kad 
Katriną de Tuar, bėgusią su juo, jis jėga privertė už savęs tekėti? Taip jis 
nutvėrė didžiulį palikimą. Paskui jis pagrobė savo pamotę Beatričę de 
Monžin, ir ta, prigrasinta, kad bus užsiūta į maišą ir įmesta į upę, turėjo 
perrašyti jo vardu savo pilis — Tifožą ir Puzožą. 

— Ten nuvyko karalienė. 

— Tačiau ne savo noru. Juk šitie žmonės gali lyg niekur nieko sustabdyti 
jos karietą ir išžudyti palydovus. Gali patikėti manim, mieloji, tie žmonės 
nebijo nei Dievo, nei velnio. Malonumai ir savanaudiški interesai — tai 
viskas, kas jiems rūpi. 

Katrina po šių senos savo bičiulės žodžių nelinksmai nusijuokė. Ji 
apsivijo rankomis jos kaklą ir pabučiavo. 

— Aš jau nesu maža mergytė, ponia Matilda, ir ne tokia jau turtinga. 
Šiandien visas mano turtas — mažas maišelis ekiu, įsiūtas apatinio sijono 
kišenėje. Visos mano brangenybės paliktos pas Žaną Soną Ruane. Jos ten 
bus tol, kol brolis Etjenas nesuras būdų perduoti jų man. Taigi neturėčiau 
sudominti to pono kaip riebus kąsnelis. Be to, aš pasitikiu mesiru de Rė. Jis 
prisiekė man išgelbėti Arno de Monsalvi iš Ričardo Vineiblo nagų, ir aš esu 
įsitikinusi, kad jis taip ir padarys. 

Metras Bušė susirūpinęs įsiterpė: 

— Betgi jis yra Tremujo giminaitis, ir, kaip kalbama, favoritas valdo 
karaliaus vardu. 

— Taip, bet jis viso labo tėra karaliaus kapitonas, — įsiterpė Katrina. — 
Ir jei aš noriu susirasti mesirą Monsalvi, tai man nėra kito kelio, kaip tik 
vykti tenai. 

“Niekas, — nusprendė Bušė, — nesustabdys Katrinos, jei jau ji sumanė 
patekti į piktadario mesiro de Rė pilį". Ir jis daugiau Katrinos neatkalbinėjo. 

Kai atėjo laikas atsisveikinti, Matilda ant Katrinos kaklo pakabino auksinį 
medalioną, vaizduojantį jos globėją šventąjį ir į ranką įspraudė mažytę 
emalės dėžutę su švento Jokūbo relikvijomis. 

Katrina, žiūrėdama į visa tai, nejučia nusišypsojo. Kiek prisiminimų: 
Barnabi namelis didžiojoje Paryžiaus Stebuklų Pilyje, žmogus didžiule 
nosimi ir ilgiausiais pirštais degančių pliauskų atšvaituose. Kaip dažnai ji 
matydavo jį, matydavo jo suapvalėjusias nuo susijaudinimo akis, kai jis 
dėliodavo šimtus tokių mažų gabalėlių į lygiai tokias mažas emalės dėžutes. 
Ji vėl tarsi išgirdo tęsiamą Mašfero, elgetų karaliaus, balsą, jam sakantį: 

“Tu tiek metų vis dėlioji savo šventąjį į šitas mažas dėžutes. Jis turbūt 
buvo toks didelis, kaip Karolio Didžiojo dramblys!" 

Matyt ir šita relikvinė yra pabuvojusi Barnabi rankose. Tada jos vertė 
išties abejotina. Bet Katrinai ji vis tiek buvo brangi. Juk šitos kelios uncijos 
paauksuoto vario ir emalės buvo susijusios su seniai prabėgusiais laikais. 
Tai kaip draugiška ranka, ištiesta iš nebūtin nugrimzdusių metų... Atsargiai 
laikydama dėžutę, Katrina su ašaromis akyse pabučiavo Matildą. 

Visa tai Katrina dar kartą prisiminė, kai artėjo prie didžiulės ir bauginan- 
čios pilies. Šviesia zomšine pirštine aptempta Katrinos ranka čiuopė po 
drabužiais tą mažytį talismaną ir rado jame taip reikalingą nusiraminimą. 
Katrina jau ketino pasukti savo mulą prie pilies vartų, kai iš tos pusės 
pasirodė kareiviai. Buvo matyti jų ilgos ietys, auliniai odos batai kėlė dulkių 
stulpus. Kareiviai tempėsi nuskurusį žmogų. Jo rankos buvo stipriai surištos 
už nugaros, o veidas atgręžtas į nusileidžiančios saulės pusę. Iš paskos ėjo 
juodai apsirengęs žmogus su buteliuku rašalo už juostos. Jo veidą slėpė 
gobtuvas, rankose jis laikė pergamento ritinėlį. 

Kareiviai pasuxo į kelią, juosiantį ežerą, ir greitai dingo tarp tankių 
sąžalynų. Moterys persižegnojo, jos suprato, kad belaisvį veda į bausmės 
vietą. Katrina sudrebėjo: belaisvio akys buvo sklidinos kančios ir begalinio 
liūdesio. 

— Netgi nėra vienuolio palydėti jį į paskutinę kelionę, — niurnėjo Sara. 
— Kas gi tie niekadėjai? 

Katrina vėl užčiuopė talismaną, ir ją suėmė noras apsisukti ir bėgti. O 
gal geriau apsistoti kokioje nors trobelėje ir laukti, ko! grįš Žilis de Rė? Bet 
Katrina suprato, kad jos niekada nepasieks visos pilies naujienos. Ji žinojo, 
kad Žilis de Rė dar negrįžo, ir nusprendė, kad būtų neprotinga bijoti seno 
žmogaus. O ką, jei Arno pasiuntė jai žinelę ir ten pasakyta, kur ir kada jiedu 
galėtų susitikti? 

Bet staiga sugaudė ragas, ir garsus balsas paklausė: 

— Ko jūs norite, keleiviai, ir kas jus atvedė į pilį? 

Katrinai dar nespėjus išsižioti, Gotjė sudėjo rankas vamzdeliu ir sušuko: 

— Kilminga ponia, — šie žodžiai Katrinai sukėlė šypseną, — Katrina 
dė Brazi atvyko čia mesiro de Rė kvietimu. Leiskite mums įeiti. Mes 
nesiruošiame ilgai laukti. 

Sara buvo apstulbinta tokių drąsių Gotjė žodžių ir pasiuntė jam susiža- 
vėjimo žvilgsnį. Tiesą sakant, šito žmogaus poelgiai nenuspėjami! Iš kur 
jame atsirado tikro heroldo išraiška ir manieros? Ne, jo galva anaiptol nėra 
tuščia. Sargybinis strimgalviais puolė vykdyti įsakymą, o keleiviai tuo metu 
prijojo prie bokšto ir sustojo ant rąstų tilto, atsispindinčio žaliame, nendrė- 
mis apaugusiame vandenyje. Pilies sienos buvo tokios aukštos, kad užvertęs 
galvą negalėjai pamatyti jų nei galo, nei krašto. Juodos ilgos sienų išdaužos 
bylojo apie buvusias atakas ir pasalas. Šamptoso pilis panėšėjo į karį, kuris 
net senatvėje nenusivelka šarvų. 

Ant paties aukščiausio bokšto trimitavo trimitininkas. Saulė jau buvo arti 
laidos, per visą šviesiai mėlyną dangaus skliautą nuo jos driekėsi raudoni ir 
purpuriniai ruožai. Didžiulis tiltas, girgždėdamas ir džeržgėdamas, lyg 
nenorom pasikėlė už atvykėlių nugarų. 

Katriną pritrenkė neregėta didžiosios Šamptoso menės prabanga. Nors 
ji buvo regėjusi Briugės ir Dižono rūmus, matė Buržė ir karaliaus Karolio 
rūmų lobius, bet čia stulbino masyvūs aukso indai, pripildyti brangių papuo- 
šalų, išstatyti lyg parodai spintose ir komodose kartu su bronzinėmis statu- 
lėlėmis. Čia puikavosi auksinė šachmatų lenta, o žalio krištolo indai ant 
padėklo tarp dviejų žydru aksomu aptrauktų krėslų tik ir laukė paimami į 
rankas. Didžiausia vertybė buvo pilies valdovo sostas, puošnus ir žėrintis, 
tarsi Egipto faraonų, su auksiniu baldakimu ir raudonų žvakių apsupty. 

Katrina iš pradžių buvo pakerėta žydros, raudonos ir auksinės spalvos 
žėrėjimo; tai priminė jai neapsakomai puošnius storojo hercogo Tremujo 
kostiumus, su kuriais jis puikavosi, ir lyg ne visai apsirengęs jautėsi tuomet, 
kai jo apsiausto nedabino auksas ir šimtai briliantų. Spalvų margumynas ir 
brangenybių Žėrėjimas iš pradžių taip buvo Katriną apakinę, kad ji nepaste- 
bėjo dviejų pabrėžtinai kuklių žmonių — juodai apsirengusio garbaus 
amžiaus pono ir jaunos moters su pilka suknele. Bet vyriškis atsistojo nuo 
krėslo ir priėjo prie Katrinos pasisveikinti. 

— Sveika atvykusi, garbingoji ponia! Esu Žanas de Kraonas, šios pilies 
valdovo Žilio de Rė senelis. Jau prieš keletą dienų pasiuntinys pranešė mums 
apie jūsų atvykimą. Mes labai dėl jūsų nerimavome. 

— Kelionė buvo sunki ir truko šiek tiek ilgiau, negu aš tikėjausi. Dėkoju 
jums už dėmesį, mesire. 

Tai sakydama Katrina pasižiūrėjo į jauną moterį ir nutilo. Sugavęs jos 
žvilgsnį, Žanas de Kraonas pasakė: 

— Tai mano anūkė! Judvi bendravardės, ji irgi Katrina, kilusi iš garbin- 
gos de Tuar giminės, dabar Žilio žmona. 


Jaunos moterys nusilenkė vogčiomis viena kitą tyrinėdamos. Poniai de 
Rė buvo dvidešimt šešeri ar septyneri metai. Būtum galėjęs laikyti ją gražia, 
jei ne nuolatinis nerimas, atsispindintis rudose aksominėse akyse. Katrina 
de Rė buvo aukšta ir liekna, netgi liesa, o jos veidas savo blyškumu priminė 
senovinę pastelinių tonų drobę. Mažą galvutę su prie ausų į žiedus susukto- 
mis rusvomis kasomis laikė grakštus gulbės kaklas. Jei ne aristokratiška 
laikysena, de Kraono anūkė būtų buvus labai panaši į Katrinos seserį Loizą, 
Tarto vienuolyno Burgundijoje vienuolę. Tiesa, Loizos žvilgsnis niekada 
nebuvo toks nuolankus ir užsisklendęs. 

Ponios de Rė išvaizda pažadino Katrinos pasitikėjimą savimi. Jai nežinia 
kodėl kilo noras ginti šitą jaunutę melancholišką moterį. Jos švelnus balsas 
grąžino Katriną į tikrovę. Katrina de Rė žiūrėdama į viešnią nusišypsojo, ir 
ta jai atsakė tuo pačiu. Žiūrėti į ponią de Rė buvo kur kas maloniau, negu į 
senį, stovintį šalia. Katrina pamanė, kad jo išvaizda iš tikrųjų patvirtina seno 
plėšiko reputaciją. Jis buvo aukštas, lieknas ir žilas kaip obelis. Užvis 
ryškiau jo veide išsiskyrė juodos gyvos akys ir kumpa nosis, kuri, rodės, 
šiame siaurame veide gyvena savo atskirą gyvenimą. Senis buvo kruopščiai 
nusiskutęs, o ant plonų jo lūpų pleveno sarkastiška šypsena. Tankiais 
gauruotais antakiais užgriuvusios akys atrodė neperprantomos. Katrina 
suvokė, kad su Žanu de Kraonu reikia būti budriai. 


Jaunoji pilies šeimininkė pakvietė Katriną pasivaikščioti po rūmus. 

— Puiku, puiku, mano vaike, — pritarė Kraonas ir pasisuko į Katriną. 
— Mano žmona išvykusi į medžioklę. Šitos pramogos aš netekau dėl savo 
nesveikos kojos. 


Prieš išeidama iš salės Katrina uždavė klausimą, nuo kurio raudonai 
plykstelėjo jos pačios veidai. 

— Mesiras Žilis man užsiminė, kad čia aš rasiu karalienę Jolandą. Esu 
viena iš jos freilinų. Ar yra čia karalienė? 


Jai pasirodė, kad jaunoji moteris irgi paraudo ir nusuko akis. Senis 
atsakė: 

— Karalienė iš pilies išvyko prieš keletą dienų. Jos derybos su Bretanės 
hercogu baigėsi sėkmingai, ir dabar jį Ambuaze rengiasi savo jauniausios 
dukters vestuvėms. 

— Tuomet nepiktnaudžiausiu jūsų svetingumu ir tik pernakvosiu pas jus 
šią naktį. Aš išvyksiu rytoj, kad kuo greičiau pamatyčiau karalienę. 

Senio akys sužaibavo, plonos lūpos vos šyptelėjo. 

— Kam taip skubėti! Jūsų viešnagė čia bus didelis džiaugsmas mano 
anūkei, kol jos vyro nėra namuose. Ar nesuteiksite mums garbės ir nepabū- 
site čia dar keletą dienų? 

Katrina dvejojo. Atsisakyti be rimtesnės priežasties buvo nepatogu, 
nesinorėjo įžeisti senojo de Rė. 

— Dėkui jums už jūsų širdingumą ir už kvietimą, pone. Ko gero, dar 
pasiliksiu keletą dienų. 

Katrina išėjo iš žėrinčio kambario, ir jai pasirodė, kad pateko į tamsų 
tunelį. Gražūs laiptai, vedantys aukštyn, buvo iškloti kokliais, vaizduojan- 
čiais išvarymo iš rojaus scenas, apšviesti fakelais, įsmeigtais į bronzinius 
pastovus, panašius į naguotas letenas. Blyškiai pilkas aksominis ponios de 
Rė suknelės šleifas šiureno išblizgintomis akmeninėmis plytomis. Gal dėl 
to, kad buvo prietema, ponia de Rė neištarė nė žodžio. Ji lėtai kopė laiptelis 
po laiptelio, abiem rankomis prilaikydama platų sijoną. Katrina jautėsi šiek 
tiek nejaukiai ir taip pat tylėjo. Taip jos pasiekė galeriją, kur ir pasuko namų 
šeimininkė. Ji atvėrė duris, kurios masyvioje sienoje buvo visiškai nepaste- 
bimos. Stovėdama nugara į Katriną, ponia de Rė pratarė: 

— Štai jūsų kambarys. Tarnaitė jau laukia jūsų. 

Pro duris į galeriją skverbėsi švelni raudonų žvakių kaltinėse žvakidėse 
šviesa. Prieš įeidama Katrina sustojo ir pažvelgė šeimininkei tiesiai į akis: 

— Atleiskite už mano įžūlumą, ponia de Rė, bet kodėl jūs tokia liūdna? 
Esate jauna, graži, turtinga, įžymi, ir jūsų vyras patrauklus ir įžymus... 

Katrina de Rė staiga pažvelgė į savo viešnią: 

— Vyras? — dusliai pakartojo ji. — Jūs manote, ponia de Brazi, kad aš 
turiu vyrą? Pailsėkite iki vakarienės. Paprastai mes vakarieniaujame tuo 
pačiu metu. 

Katrina įėjo į kambarį, daugiau netarusi nė žodžio, o jaunoji pilies 
šeimininkė uždarė duris ir pasišalino. Katrina žengtelėjo porą žingsnių ir 
apsidairė. Kambaryje, išmuštame „gobelenais, buvo du langai su vitražais. 
Viename kampe buvo židinys, papuoštas kokliais su medžioklės scenomis. 
Iš baldų buvo aukšta, raižyta lova, apdengta žalia aksomine lovatiese, 
krėslas su aukštu atlošu, didžiulis raižytas bufetas, dvi kėdės, aptrauktos 

žaliu aksomu, ir variu kaustyta skrynia. Lovos galvūgaly buvo mažos 
durelės. Jos netikėtai atsidarė, ir kambaryje išdygo įspūdinga Saros figūra. 
Ji buvo dar su kelionės drabužiais ir visa jos išvaizda bylojo apie tai, kad ji 
iki šiol nėra burnoje turėjusi nė aguonos grūdelio: Sara buvo baltesnė už 
baltą savo skrybėlę. 

— Mes čia pasiliekame? — paklausė ji dar prieš išsižiojant Katrinai. — 
Aš girdėjau, kad karalienė dabar Ambuaze. 

— Taip, aš žinau, — atsakė Katrina, raišiodama savo žydros suknelės 
raištelius. — Norėjau tęsti kelionę jau rytoj, bet šeimininkas labai pageida- 
vo, kad praleistume čia dar keletą dienų. Negražu būtų buvę atsisakyti. 

— Keletą dienų? — įtariai paklausė Sara. — Kiek tiksliai? 

— Gerai nežinau, gal keturias, o gal penkias. Šiaip ar taip, ne daugiau 
kaip savaitę. 

Sara palingavo galvą: 

— Važiuokim tuoj pat. Man nepatinka ši vieta. Čia dedasi keisti dalykai. 

— Tavo vaizduotė pernelyg laki, — atsiduso Katrina. Ji sėdėjo ant vienos 
iš kėdžių ir pynėsi kasas. 

— Padarytum gerą darbą, jeigu man padėtum. 

Katrinai ištarus šiuos žodžius, kambario durys su triukšmu atsilapojo ir 
ant slenksčio išdygo Gotjė. Jis buvo mirtinai išblyškęs, o jo išsipešioję 
drabužiai bylojo, kad jis ką tik buvo įkliuvęs į kažkokią bėdą. Moterims 
nespėjus nė prasižioti, jis suriko: 

— Reikia bėgti iš čia, ponia Katrina! Bėgti! Šita pilis — visai ne svetingi 
namai. Tai — kalėjimas! 

Katrina pabalo. Ji atsistojo šalia Saros. 

— Ką tu turi galvoje? Ar tik neperdedi? 

— Aš įsitikinęs, — šiurkščiai atrėžė galiūnas. — Jokių abejonių nei 
apsirikimų. Aš mačiau, kad jus sutiko su visomis ceremonijomis, bet su 
manimi, kai paklausiau kelio į arklidę, kareiviai elgėsi visai kitaip. Apsigin- 
klavęs seržantas ištraukė man iš rankų pavadžius ir pasakė, kad man nėra 
ko nerimauti, kadangi šie mulai jau priklausą jo šeimininkui. Žinoma, aš 
nesutikau. Tada seržantas nusikvatojo ir pasakė: “Tu tikras kvailys, jei 
manai, kad tavo ponia galės išeiti iš čia kada tik panorės be mesiro Žilio 
leidimo. Mums duotas įsakymas ją saugoti, ir galiu duoti tau gerą patarimą: 
laikykis ramiai, jeigu nenori užsitraukti nemalonės" Čia aš neištvėriau ir 
čiupau jį už gerklės! Pribėgę kareiviai jį išlaisvino, o aš... 

Gotjė nebaigė minties, nes į kambarį įgriuvo būrys kareivių. Nors ir 
būdamas labai stiprus, Gotjė turėjo paklusti: lankininkai buvo pasirengę 
perverti jį strėlėmis. 

Katrina negalėjo šito pakęsti. Ji pašoko, jos akys sublyksėjo. Ji priėjo 
prie karininko ir įsakė jam paleisti tarną. 

— Ir išeikite iš mano kambario! Kaip jūs drįsote čia įsiveržti? 

— Atleiskite, ponia, — atsakė karininkas. — Jūsų tarnas smogė seržan- 
tui. Jis turės stoti prieš teismą. Turiu įsakymą jį suimti. 

— Ir teisingai padarė, — atkirto Katrina. — Keistai jūs suprantate 
svetingumą. Jūs pagrobėte mano mulus, prikalbėjote įžūlybių mano tarnui 
ir norite, kad jis su tuo ramiai susitaikytų? Paleiskite jį, sakau jums! 

— Gaila, bet aš vykdau įsakymą! Šitas žmogus turi būti suimtas. 

— Jums įsakyta suimti mano tarnus? — piktai paklausė Katrina. — Tai 
kodėl neareštuojate manęs? Kodėl nesodinate į kalėjimą? Juk neatrodo, kad 
galėčiau išvykti iš čia kada tik panorėsiu. 

— Paklauskite apie tai mesiro de Kraono, ponia. 

Karininkas pagarbiai nusilenkė, liepė savo žmonėms išvesti suimtąjį ir 
išėjo. Nuo slenksčio Gotjė atsigręžė ir tarė: 

— Būkit rami, ponia Katrina. Pamirškit mane ir paklausykit mano 
patarimo: kaip galima greičiau sprukite iš čia. 

Sustingusios Sara su Kristina žiūrėjo, kaip jį išveda. Durys užsidarė. 
Katrinos akys, patamsėjusios iš pasipiktinimo, susitiko su Saros akimis. 

— Ir tai žmogus, kurio tu man patarei saugotis? — karčiai tarė Kristina. 
— Ar ir dabar turiu kuo nors jį įtarti? 

— Džiaugiuosi, kad jis pasielgė kaip ištikimas tarnas, — atsakė Sara. — 
Bet ką jūs dabar ketinate daryti? 

— Išsiaiškinti, ką visa tai reiškia. Jei nori žinoti, aš nesiruošiu delsti nė 
minutės ir stengsiuosi kuo greičiau išnarplioti šį mazgą. 

Katrina ėmė karštligiškai pinti kasą, bet įniršis, kunkuliuojantis jos 
širdyje, trukdė jai baigti šį darbą. 

— Leiskit, aš jums padėsiu. — Sara vikriai suėmė tankius ir sunkius 
Katrinos plaukus. 

— Aš jus sušukuosiu, o paskui persirenkite. Jam jūs turite pasirodyti 
didinga, o ne kaip gatvės šokėja. 

Bet Katrina nė nešyptelėjo. Ji sėdėjo labai tiesi, ir Sara supynė jai kasas, 
iššukavo iš jų kelio dulkes. Sara matė, kaip ploni Katrinos pirštai gniaužiasi 
į kumštį ir vėl atsileidžia. 

“Turiu būti rami, — sakė sau Katrina. — Turiu būti rami" 

Kai nuaidėjo fanfaros, skelbiančios vakarienę, Katrina buvo jau pasiruo- 
šusi. Sara aprengė ją sidabro spalvos aksomine suknele su gobtuvu, papuoš- 
tu ploniausiais nėriniais. Katrina atrodė labai daili ir išdidi. Ji išslydo iš Saros 
rankų, lyg norėdama pabėgti, ir nuėjo prie durų taip didingai, kad Sara 
nesusilaikė nenusišypsojusi: 

— Atrodote kaip mažas gaidžiukas peštukas, — pasakė ji. 

— Tu dar gali juokauti tokią minutę, — sumurmėjo Katrina. 

Katrina įėjo į didelę menę, kur turėjo būti paduota vakarienė. Jos pasi- 
rodymas sutrikdė audringą liesos žilaplaukės moters jausmų protrūkį, kai ji 
kažką pasakojo Žanui de Kraonui ir Katrinai de Rė. Moteris buvo kumpa- 
nosė, visai kaip senasis šeimininkas. Ji buvo apsirengusi siuvinėta raudonai 
rudo aksomo suknia. Moteris puolė Katriną kaip vanagas. 

— Kaip aš džiaugiuosi, mieloji, kad jūs atvykote pas mus be jokių 
nemalonumų! — sušuko ji apsimestinai šypsodama, o paskui iškart ėmė 
pasakoti apie puikią medžioklę, kur jai pavyko nušauti dvi gerves ir septynis 
kiškius. — Visa tai aš kalbėjau dėl to, kad leisčiau jums suprasti: aš mirštu 
iš bado. Kviečiu prie stalo. 

— Vieną minutę, — šaltai pertraukė ją Katrina. — Prieš sėsdama už stalo 
aš noriu žinoti, su kuo sėdėsiu: su žmonėmis, pas kuriuos aš svečiuojuosi, 
ar su savo kalėjimo sargais? 

Bebaimė medžiotoja — o tai buvo ne kas kita, kaip Ana de Silė, Katrinos 
de Rė senelė, kurią senasis Kraonas vedė praėjus metams nuo Žilio vedybų, 
— įdėmiai ir nustebusi pažvelgė į jaunąją moterį, ir jos žvilgsnis reiškė 
susižavėjimą. 

— O Viešpatie! — sušuko ji. 

Senojo Kraono antakiai susitiko tarpuakyje, lūpos išsiviepė, o veidą 
subjaurojo grėsminga grimasa: 

— Kalėjimo sargai? Kas čia jums šovė į galvą? — niūriai paklausė. 

Katrina jau buvo nuėjusi per toli, kad sustotų. Ji metė į senį akiplėšišką 
žvilgsnį: 

— O kaip jūs manote? Dar nė valandai nepraėjus nuo mūsų atvykimo, 
mano tarnas mano pačios akyse buvo suimtas. 

— Jis trenkė seržantui. Manau, to gana, kad jis būtų suimtas, argi ne? 

— Jeigu taip būtų atsitikę, aš pati būčiau davusi tokį įsakymą. Bet jį 
išprovokavo mažų mažiausiai keisti to paties seržanto žodžiai, esą karei- 
viams įsakyta konfiskuoti mano mulus ir saugoti mus pačius. Manau, 
kiekvienas ištikimas tarnas būtų pasielgęs lygiai taip... 

Žanas de Kraonas gūžtelėjo pečiais: 

— Kareiviai ne visada būna mandagūs, — griežtai pasakė jis. — Neverta 
jų žodžiams teikti tiek daug reikšmės. 

— Tuomet jums labai nesunku įrodyti savo gerus ketinimus, mesire. 
Paleiskite mano tarną ir liepkite pakinkyti man mulus. Aš tuoj pat prašysiu 
jūsų atleidimo, ir dar šiandien vakare mes leisimės į kelionę. 

— Ne! 

Atsakymas nugriaudėjo lyg griausmas kapų tyloje, kuri buvo atsiradusi 
po Katrinos žodžių. Ji pastebėjo, kaip abi moterys, su įtampa laukusios 
atsakymo, iš pradžių pažvelgė į ją, o paskui į senį. Katrinos nugara perbėgo 
šaltukas, ji sudrebėjo, bet nesitraukė atgal ir netgi išspaudė paniekinamą 
šypseną. 

— Keistai jūs suprantate svetingumą, mesire! Vadinasi, aš belaisvė? 

Žanas de Kraonas šlubčiodamas priėjo prie Katrinos, vis dar stovinčios 
tarpudury. Jis vėl prašneko, ir jo balsas dabar buvo taikingesnis. 

— Prašau suprasti mane teisingai, ponia Katrina. Atėjo laikas kalbėti 
visiškai atvirai. Šita pilis priklauso mano anūkui — su viskuo ir su visais, 
kas yra tarp jos sienų. Jo noras čia įstatymas. Gavau anūko paliepimą dėl 
jūsų: kad ir kas atsitiktų, jūs neturite išvykti, kol jis negrįš... Ne! Neklausi- 
nėkite manęs apie motyvus, jie man nežinomi. Vienintelis dalykas, ką aš 
žinau, yra tai, kad Žilis, grįžęs iš karo, nori jus rasti čia, ir aš neketinu 
priešintis jo valiai. Tikiuosi, jis nevers mūsų ilgai laukti. Mūšiai į šiaurę nuo 
Paryžiaus per daug kruvini, kad viena kuri iš šalių dar iki žiemos nepapra- 
šytų paliaubų. Anglams atokvėpis dar labiau reikalingas negu mums. Taigi 
Žilis greitai grįš. Ar tik neparsiveš jis su savimi kai ką labai brangų jūsų 
širdžiai? 

Katrina pajuto, kaip kraujas suplūdo į jos veidą. Įtūžis dėl Gotjė arešto 
buvo kiek ištrynęs iš jos atminties Arno, bet dabar mylimojo prisiminimas 
ją nuramino. Mintis apie tai, kad ji vėl jį pamatys, vėl išgirs jo balsą, privertė 
Katrinos širdį plakti smarkiau. Jeigu ji išvyktų dabar, turbūt daug praeitų 
laiko, kol ji galėtų vėl pamatyti Arno. 

Prieš savo valią Katrina leido Žanui de Kraonui vien iš veido išraiškos 
perskaityti savo mintis. Ir kai ji vėl pakėlė į jį akis, jis galantiškai paėmė ją 
už rankos: 

— Taigi pati matote, kad jums teks būti kantriai ir išmintingai. O dabar 
ar neprisidėsite prie mūsų bendros vakarienės? 

Katrina nuėmė jo ranką nuo savosios... 

— Na ką gi, — pasakė ji pagalvojusi. — Aš lieku, bet jūs turite paleisti 
Gotjė. 

Kraono atsakymas tebebuvo griežtas: 

— Negaliu, ponia Katrina! Šiuo požiūriu pilies įstatymai labai rūstūs. 
Kiekvienas, pakėlęs ranką prieš pilį saugantį karį, nedelsiant atiduodamas 
teismui, ir turiu jums pasakyti, teisingam teismui! Grįš Žilis ir pats nuspręs 
jūsų tarno likimą. O kol kas galiu jums pažadėti, kad jis bus pavalgydintas, 
pagirdytas ir visiškai saugus. Nesijaudinkite! Savo lemties laukti jam ilgai 
neteks. 

Katrina suprato: tai paskutinis senio žodis ir daugiau kalbėti nėra apie 
ką. Laikinai ji nuginkluota, ir todėl protingiausia būtų apsimesti, kad susi- 
taikė su pralaimėjimu. O iš tikrųjų Katrina vos sulaikė įtūžį, viduje ji virte 
virė iš pykčio. Pritūpusi ir nusilenkusi Kraonui, ji išdidžiai praėjo pro jį. 
Senis lėtai atitraukė jai pasiūlytą ranką. 

Sukrutę tarnai pastatė vazas krištolinio tyrumo vandens nusiplauti rank- 
oms ir išdėliojo sniego baltumo servetėles. Gūdžiai tylėdami susirinkusieji 
užėmė savo vietas vienoje ilgo stalo pusėje, ir ritualas prasidėjo. Iš kažkur 
atsiradęs šventikas sumurmėjo Dievo palaiminimą, ir ant stalo atnešė pirmą 
patiekalą. Ana de Kraon rijo valgį su žvėrišku apetitu, matyt, ilgas buvimas 
gryname ore buvo jai į naudą. Bet tai netrukdė jai šnairomis stebėti Katriną. 
Keistas dalykas, šituose dėbčiojimuose nebuvo nieko priešiško. Ana darė 
įspūdį žmogaus, kuris mėgsta sakyti tai, ką galvoja. O Katrina negalėjo 
nuryti nė kąsnelio. Ji sėdėjo savo krėsle tiesi ir plonais pirštais minkė duonos 
rutuliukus, bandydama nugalėti širdyje gimstantį nevilties jausmą. Katrinos 
mintys kur buvę kur nebuvę vis grįždavo prie Arno, ji galvojo apie savo 
numylėtinio jėgą ir neprilygstamą narsumą. Arno — geriausias Prancūzijos 
karys. O jo aistringi bučiniai, stiprios ir švelnios rankos, karšti meilės 
žodžiai, kuriuos jis skyrė jai! Jeigu tik jis čia pasirodys — sugebės Katriną 
apginti. Niekas jiems nesutrukdys, net šitos sienos. Niekas neįstengs pasi- 
priešinti Monsalvi valiai. 

Ana de Kraon nusižiovavo ir pasirąžė. 

— O, aš einu miegoti! Ryt rytą ruošiuosi į šernų medžioklę. Baltramiejus 
pastebėjo jų pėdsakus kitame Roznos krante. 

Pagyvenusi dama paskalavo pirštus auksinėje vazoje, kurią jai padavė 
tarnas, ir nusišluostė rankas raudonu rankšluosčiu. Paskui, nekreipdama 
dėmesio į užsispyrusią savo viešnią, paėmė už parankės vyrą ir jiedu abu 
pakilo eiti. Atsistojo ir jų anūkė. Ji pasisuko nugara į Katriną, bet Katrinai 
išėjus iš šviesos rato, ji netikėtai pajuto, kaip švelni ranka palietė jos delną 
ir įdėjo į jį kietai susuktą popieriaus ritinėlį. Katrinos širdis suvirpėjo, ji 
suspaudė raštelį delne. Ant slenksčio damos viena kitai nusilenkė ir palin- 

kėjo labos nakties. Paskui, lydimi tarnų su fakelais, neįprastos vakarienės 
dalyviai išsiskirstė po savo kambarius. 

Vos uždariusi paskui save miegamojo duris, Katrina karštligiškai išvy- 
niojo raštelį ir perskaitė. Jis buvo trumpas, be parašo, bet Katrinai tai 
neturėjo jokios reikšmės: “Ateikite rytoj į varpinę devintą ryto. Jums gresia 
pavojus. Raštelį sudeginkite" 

Šaltukas vėl perbėgo Katrinos nugara. Ji pajuto artėjant pavojų ir jai 
atrodė, kad visa aplinkui slepia grėsmę. Katrina nervingai apsidairė ir 
sustingo iš baimės. Gobelenų figūros, rodos, atgijo. Nuo sienų lipo kariai, 
kardais žudantys kūdikius. Ant kelių klūpojo moterys ir grąžė į dangų 
iškeltas rankas. Viena iš jų, sukniubusi nuo kardo kirčio, plūdo kraujais; jai 
buvo perrėžta gerklė. Kraujas sruvo visur, ir Katrinai atrodė, kad girdi širdį 
draskančias mirštančiųjų dejones. Visi gobelenai atgijo! 

Sara, kuri buvo jau beužsnūstanti ant lovos, netikėtai pabudo ir sušuko, 
pamačiusi baltą lyg numirėlės Katrinos veidą. 

— Dieve! Kas jums? 

Katrina sudrebėjo. Ji pažvelgė į Sarą ir ištiesė jai raštelį. 

— Perskaityk, — pasakė ji susijaudinusi. — Tu buvai teisi, nereikėjo čia 
važiuoti. Bijau, kad geruoju nesibaigs. 

Sara atidžiai perskaitė raštelį ir dar kartą mintyse perkratė kiekvieną jo 
žodį. Paskui grąžino Katrinai. 

— Ištrūkti iš čia bus daug lengviau, negu jūs manote. Išeitų, kad kažkas 
iš čionykščių nori mums padėti. Bet kas? 

— Ponia de Rė. Ji neryžtinga, tyli ir, matyt, labai prigąsdinta. Sunku 
atspėti, ką ji galvoja. O, jei žinotume, ko ji bijo... 

Prislopintas balsas, pasigirdęs nuo židinio pusės, privertė abi moteris 
atsisukti: 

— Ji bijo savo vyro, kaip ir visi mes čia, ji bijo mesiro Žilio. 

Iš tamsos išniro visai jaunutė mergina tarnaitės rūbais. Ji buvo liekna, 
plonais auksiniais plaukais, lendančiais iš po mažytės kepuraitės. Katrina 
pastebėjo, kad merginos akys pilnos ašarų. Mažoji tarnaitė staiga suklupo 
ant kelių ir apsikabino Katrinos kojas. 

— Atleiskite man, ponia, bet aš taip bijau. Aš taip seniai bijau! Maldauju, 
pasiimkite mane kartu! Jūs rengiatės išvažiuoti, tiesa? Juk nepasiliksite 
šitoje prakeiktoje vietoje? 

— Aš mielai išvažiuočiau, — atsakė Katrina, bandydama išsivaduoti iš 
mergaitės rankų. — Bet aš čia įkalinta. Stokis ir pabandyk nusiraminti. Ko 
gi tu taip bijai? Juk mesiro Žilio dabar čia nėra. 

— Dabar ne, bet jis grįš. Jūs nežinote, koks baisus žmogus tas Mėlyn- 
barzdis! Jis pabaisa! 

— Mėlynbarzdis? Kokia žaisminga pravardė! — sušuko Sara. 

— Ji jam kaip tik, ir jei negirdi kareiviai, visada jį taip vadiname. Jis 
negailestingas ir kietaširdis. Jis ima tai, ko įsigeidžia, o žmonių norai jam 
nerūpi. 

Švelniai, bet ryžtingai Katrina pastatė tarnaitę ant kojų ir pasodino ant 
kėdės, o pati atsisėdo priešais. 

— Koks tavo vardas ir kaip tu čia patekai? 

— Aš Žilmeta, ponia, esu iš Vilmiuzeno, didelio kaimo netoliese. Mesiro 
Žilio žmonės praeitais metais atvarė mane ir dar dvi merginas sakydami, 
kad turėsime čia tarnauti poniai de Rė, bet greitai paaiškėjo, kad tarnauti 
teks jos vyrui. Jis buvo grįžęs keletui dienų į pilį. Žaneta ir Deniza netrukus 
po jo išvažiavimo numirė! 

— Numirė? Nuo ko? — paklausė Katrina tyliai. 

— Ponas Žilis ir jo tarnas linksminosi su jomis. Žanetą rado ant šieno... 
pasmaugtą, o Denizą — viename iš bokštų su perskelta galva. 

— Kaip tau pavyko likti gyvai? 

Žilmeta karčiai nusijuokė, o paskui pravirko. 

— Aš buvau per liesa, ir šeimininkas pasakė, kad imsis manęs kitą kartą, 
kai grįš. Dabar suprantate, kodėl prašau jus pasiimti mane kartu? Aš mal- 
dauju, ponia! Jei pasiliksiu, irgi neišvengsiu mirties, o man taip norisi grįžti 
namo! Jei leisite, aš eisiu su jumis. Jūs — vienintelė mano viltis! 

— Bet aš ir pati nežinau, kada galėsiu iš čia pasprukti, vargšas mano 
vaikeli. Esu tokia pat belaisvė, kaip ir tu. 

— Žinau... Bet jūs turite viltį. Jūs gavote ją su šituo rašteliu. 

Katrina žengė keletą žingsnių per kambarį, gniaužydama rankoje popie- 
riaus ritinėlį. Jos veidas buvo liūdnas, bet akyse sušvito vilties kibirkštėlė. 
Ponia de Rė žinojo visus pilies įėjimus ir išėjimus, visus slaptuosius pože- 
minius kelius. Katrina priėjo prie Žilmetos ir padėjo ranką jai ant peties. 

— Klausyk, pažadu pasiimti tave kartu, jei tik rasiu kokį būdą išsigelbėti. 
Ateik čia rytoj vidurdienį. Jei kas pasikeis, aš tau pranešiu, bet pati suprask, 
kad daug ko pažadėti negaliu. 

Mergaitės veidelis nušvito lyg mostelėjus burtų lazdele, akyse įsižiebė 
viltis. Ji nusišypsojo Katrinai, pagarbiai nusilenkė ir pabučiavo ranką. 

— Dėkui jums, geroji ponia. Aš šlovinsiu jūsų vardą ir neužmiršiu iki 
mirties. Jei tik panorėsite, būsiu ištikima jums kaip šuo. 

— Viskas, ko aš noriu, — pertraukė ją Katrina švelniai šypsodamasi, — 
kad tu greičiau iš čia išeitum, nes tave gali sučiupti. 

Dar nebaigus jai šito sakyti, Žilmeta purptelėjo iš kambario kaip paukš- 
čiukas iš narvelio. Tiesa, tuoj pat sugrįžo, kad nusilenktų. Sara su Katrina 
kokią minutę tylėdamos žiūrėjo viena į kitą. Paskui Katrina priėjo prie 
vienos iš žvakidžių ir žvakės liepsnoje sudegino ponios de Rė raštelį. 

Sara pasidomėjo: 

— Ką jūs manote daryti su šita prigąsdinta mergyte? 

— Ką aš žinau? Suteikiau jai nedidelę viltį ir pasistengsiu jai dar nors 
kiek pakelti nuotaiką. Rytoj aš galbūt galėsiu tau ką nors atsakyti, o dabar 
eik šen ir padėk man nusirengti. Kad ir kaip būtų blogai, reikia pamiegoti. 

Katrina rengėsi lėtai, nugrimzdusi į savo mintis, o Sara šukavo jos 
plaukus. Sidabrinės šukos nardė šilkinėmis jos auksinių plaukų gijomis. 
Saros rankos buvo miklios ir mylinčios, jos prisilietimai visada būdavo 
švelnūs ir malonūs. Ji didžiavosi šita kupeta gyvo aukso taip, tarsi tai būtų 
jos pačios plaukai, didžiavosi daugiau negu Katrina, kuriai vis atrodydavo, 
kad terliojimasis su plaukais yra tikras laiko gaišinimas. 

— Aukso vilnos ponia... — pasakė Sara. — Jūsų plaukai darosi kaskart 
gražesni. Esu tikra, kad tai patvirtintų ir monsinjoras Pilypas. 

— Nenoriu daugiau girdėti jo vardo, — griežtai tarė Katrina. — Burgun- 
dijos hercogas man dabar tik Burgundijos hercogas ir netgi tam tikra prasme 
priešas. Aš nepageidauju to titulo, kuriuo jis taip didžiuojasi. 

Šią akimirką per visą pilį nuaidėjo širdį veriantis klyksmas. Moterys 
mirtinai pabalo ir prisispaudė viena prie kitos. 

— Kas tai? — sušnibždėjo Katrina. — Eik pažiūrėti... 

Sara pasiėmė žvakidę ir išėjo į koridorių. Kieme buvo girdėti kažkokios 
komandos, įsakymai, triukšmingas batų trepsėjimas. Katrina stovėdama 
prie durų bandė įsiklausyti. Jos širdis smarkiai daužėsi. Po kelių minučių 
grįžo Sara. Ji vos besilaikė ant kojų ir buvo balta kaip kreida. Atsirėmė į 
duris, kad nenuvirstų. Jos lūpos kažką vapėjo, bet negalima buvo suprasti 
nė žodžio. Katrina pribėgo ir pasodino ją ant kėdės. Atnešė puodelį vandens 
iš ąsočio, padėto ant naktinio stalelio. Saros dantys kaleno, o akys, rodės, 
išlėks iš orbitų. Lūpų kampučiuose įsirėžė gilios raukšlės. Ji siurbtelėjo 
keletą gurkšnių vandens ir ėmė raudoti... 

— Gailestingasis Dieve! — sušuko Katrina. — Tu mane gąsdini! Ką tu 
ten pamatei? Kas atsitiko? Šitas klyksmas... 


— Žilmeta... Ją rado vidiniame kieme... Kažkas išstūmė ją pro langą. 

Bronzinis puodelis su trenksmu nukrito ant grindų iš nusilpusių Katrinos 
rankų ir nuriedėjo į kambario vidurį... 

Triukšmas ir lakstymas po vidinį kiemą sugrąžino Katriną iš stingulio, 
trukusio beveik valandą. Sara taip pat atrodė ne geriau. 

Triukšmas vis stiprėjo. Katrina atsistojo, perlipo per gulinčią Sarą ir basa 
priėjo prie lango, išeinančio į pilką akmeninį kiemo šulinį. Pravėrusi sunkias 
medines langines, kurios nepraleido nė vieno saulės spindulio, ji pažvelgė 
į kiemą. Kiemas buvo pilnas raitelių, pakinkytų mulų ir arklių. Aplink 
neštuvus, ant kurių sėdėjo įspūdingos išvaizdos žindyvė su raudona suknele, 
balta skrybėle ir prijuoste ir laikė ant rankų pusantrų metų mergytę, būria- 
vosi tarnai. Ant aukštų akmeninių prieangio laiptų pasirodė Katrina de Rė. 
Ji buvo apsivilkusi pilką iki kulnų suknelę ir tokios pat spalvos apsiaustą. 
Švelni šypsena skaidrino ponios de Rė veidą, bet sustingusios akys žvelgė 
pavargusiu ir beviltišku žvilgsniu. 

Net nepažiūrėjusi į pilies langus, Katrina de Rė įlipo į karietą, ir tarnai 
užtrenkė duris. Procesija pajudėjo; Katrina matė, kaip ji nutįso pro arką, 
vedančią į išorinį kiemą, ir dingo iš akiračio. Kieme liko trys tarnai, 
šlavinėjantys akmens plytas. 

Katrina susimąsčiusi privėrė langines. Pabudo Sara ir plačiai išplėstomis 
akimis dairėsi aplink. 

— Kas atsitiko? — paklausė ji. 

Katrina lėtai susmuko ant lovos. 

— Sudužo paskutinė mano viltis. Ponia de Rė tik ką išvyko iš pilies su 
visa savo manta ir visais tarnais. Esu įsitikinusi, kad ją privertė tai padaryti! 


Keturioliktas skyrius 
Debesys tvenkiasi 


Katrina labai ilgai puoselėjo svajonę — ištrūkti iš pilies dar nesugrįžus 
Žiliui de Rė. Bet laikas ėjo, o jos viltis pabėgti vis nyko ir mažėjo, ir pagaliau 
ji susigyveno su mintimi, kad šito nepageidaujamo susitikimo nepavyks 
išvengti. 

Nuo to laiko, kai ji čia, pakeliamuoju tiltu į pilį nebeatvyko nė vienas 
keleivis, ir Katrina negalėjo sužinoti nieko, kas vyksta už šitų sienų. 

Ar Žilis išlaisvino Arno de Monsalvi iš Ričardo Vineiblo nagų, ar jis dar 
anglų nelaisvėje? Sara manė: jeigu karas dar pačiame įkarštyje, tai Arno 

vargu ar galės pasimatyti su Katrina iki paliaubų. Kokia didžiulė ir stipri 
bebūtų jo meilė Katrinai, pareiga tėvynei ir kovos troškulys jam svarbiau. 
Be to, jis nenorės atsisakyti teisėtai priklausančios vietos Karolio VII 
rūmuose. 

— Šiaip ar taip, grįžus mesirui de Rė, jūs sužinosite, kaip ten klostosi 
reikalai, — kalbėjo Sara norėdama paguosti Katriną. Bet laikui bėgant 
jaunosios moters nuotaika vis prastėjo, ypač po liepos mėnesio įvykio per 
derliaus šventę. 

Tą dieną, žyminčią pjūties pabaigą, valstiečiai pagal tradiciją eina į pilį, 
kad įteiktų šeimininkams paskutinį javų pėdą, sujuostą žolėmis ir papuoštą 
laukų gėlėmis. Katrina de Rė vis dar buvo Puzože, tad vietoj jos šią dovaną 
priėmė Ana de Kraon. Be to, ji pilies kieme surengė šventę ir pasikvietė 
Katriną kartu pabūti šeimininke. 

— Jums reikia truputį prasiblaškyti, — pasakė ji. — Jeigu mano vyras 
neleidžia jums mėgautis medžiokle, tai bent neatsisakykite pasilinksminti 
čia, tarp pilies sienų. 

Ana de Kraon, nepaisant gana drąsių manierų, buvo nuolanki moteris, ir 
niekas pasaulyje nebūtų privertęs jos nepaklausyti vyro. Tiesiog matydama 
išblyškusius Katrinos skruostus ir violetinius ratilus po akimis, ji bandė kuo 
nors užimti savo viešnią. 

Ana labai mėgo lenktynes, gamtą ir todėl nuoširdžiai gailėjosi jaunos 
moters, uždarytos pilyje. Ir jeigu medžioklė neišsunkdavo jos tiek, kad 
negalėtų net piršto pajudinti, ji bandydavo išsklaidyti savo priverstinės 
viešnios liūdesį. 

— Neturiu jokio noro linksmintis, — atsakydavo Katrina. Bet pilies 
šeimininkė nepaisė jos prieštaravimų. 

— Gėdykitės, mano mieloji, susiimkite. Juk nesiruošiat visą gyvenimą 
nugyventi kaip atsiskyrėlė. Nežinau, ko iš jūsų nori Žilis, bet jis per daug 
pasiduoda įspūdžiams, kad galėtų atsispirti moteriai... bent kiek patraukles- 
nei. Pasiklausykite mūsų kaimo dainų, pasižiūrėkite šokių. Dainuoja, tiesą 
pasakius, ne ką geriau kaip povai, bet šoka guviai, o jau geria taip, tik 
laikykis. 

Aistringoji medžiotoja Katrinai priminė seną draugę Ermengardą de 
Šatovilen — ta pati neišsenkanti energija, tos pačios prasčiokiškos manie- 
ros, kūno sveikata ir gyvenimo skonio pojūtis. Galbūt todėl Katrina galų 
gale priėmė jos kvietimą ir kartu su Sara nuėjo į šventę. O gal dar ir dėl to, 
kad niekas nuo pat nelaimingos Žilmetos mirties dar nebuvo sudrumstęs 
monotoniško pilies gyvenimo tėkmės. Bet reikėjo tik Katrinai išeiti į kiemą, 

kur stovėjo baltomis staltiesėmis užtiesti ilgi stalai, padabinti laukų gėlių 
puokštėmis ir stebinantys savo vaišių įvairove: ir kepti paršiukai, ir ėriukai, 
ir žuvys, — kai ji staiga griebė Sarą už rankos. Galbūt žalios ir keptos mėsos 
kvapai, paršiukų ir ėriukų vaizdas ir žinojimas, kad jie papjauti šiam stalui, 
taip paveikė Kaitriną. Ji pabalo... 

— Kas atsitiko, Katrina? — sušuko Sara. — Jai bloga, padėkite! 


Ana de Kraon tuoj pat pribėgo su savo tarnaite. Pagyvenusi dama 
apkabino Katriną per liemenį ir tarnaitėms įsakė: 

— Paguldykite ją, tik atsargiai. Eleonora, padėk man, o tu, Marija, nubėk 
į pilį vandens, tik greičiau! 

Tarnaitės nubėgo, o Ana atsisėdo šalia Katrinos ir ėmė stebėti jos vaško 
spalvos veidą, kartkartėmis piktai dėbtelėdama į Sarą. 

— Kodėl tu man nesakei, kad ji nėščia? 

— Nėščia? — sukrėsta pasitikslino Sara. — Bet kaip... 

Pati Katrina tuo jau neabejojo. Tai atsitiko tik pabėgus iš Ruano, tą naktį, 
kai jiedu su Arno buvo valtyje. ' 

— Tu nori pasakyti, kaip tai galėjo atsitikti? — paklausė Ana, šelmiškai 
šypsodamasi. — Manau, tavo ponia šiuo klausimu turi savo nuomonę. Ir 
nežiūrėk į mane tokiomis apvaliomis akimis. Štai jau grįžta Eleonora. 
Manau, nereikia šito per daug skleist. O dėl Eleonoros — tai ji pati didžiausia 
pleputė apylinkėje. Todėl aš ją ir laikau, — pridūrė ponia de Kraon juokda- 
masi. — Ji mane linksmina. 

Šaltas kompresas padarė savo. Katrina pamažu atgavo sąmonę. Ji plyk- 
stelėjo raudoniu, paskui vėl pabalo. Koks siaubas: dabar jai taip reikia jėgų 
ir stiprybės, o ji nėščia. Kaip ne laiku. Bet baimė išnyko ir užleido vietą 
džiaugsmui: juk ji nešioja po širdimi Arno kūdikį! Arno sūnų! Tai turi būti 
sūnus — gražus ir drąsus, kaip jo tėvas! Ir toks pat užsispyręs. Šita mintis 
vertė Katriną šypsotis. Tas jausmų protrūkis, kuris mažoje valtelėje sujungė 
jų kūnus ir sielas, ta laimė, tas dieviškas džiaugsmas įskėlė naują gyvybę. 
Nieko geresnio ir negali būti, tai geriausia, ką galėjo jai duoti mylimas vyras. 
Sūnus! Paskui Katrinos mintys grįžo prie kūdikio, kurio ji neteko. Mažytis 
Filipas, numiręs ant svetimų rankų. Po jo mirties Katriną ilgai kamavo 
dvasinės kančios. Ji negalėjo sau atleisti, kad užuot buvusi šalia jo, linksmi- 
nosi rūmuose. Galbūt ji elgėsi taip dėl to, kad nemylėjo jo tėvo... Mažojo 
Filipo gyslomis tekėjo Prancūzijos karaliaus kraujas. Jis buvo ne jos, o 
Burgundijos hercogo sūnus. 


211 


Katrina prisiminė žodžius, kuriuos labai seniai jai pasakė Mauritanijos 
gydytojas Abu al Chairas: “Jeigu tu turėsi kūdikį ir meilė jam bus tokia, kaip 
deganti žvaigždė, — visa kita nugrims į nakties tamsybes" 

“Kaip apsidžiaugs Arno..." — pagalvojo Katrina. 

— Netnesitikėk, kad galėsi jam pranešti, — suburbėjo Sara, lyg atspėjusi 
savo šeimininkės mintis. 

Bet niekas neįstengė sudrumsti Katrinos džiaugsmo, jos neaprėpiamos 
laimės. Visą dieną ir visą naktį smuikų ir tamburinų garsams aidint Katrina 
tyliai sau svajojo globojama rūpestingos Saros, kuri staiga pasidarė tyli ir 
meili. 

Rugpjūtį Katrina buvo tokia silpna, kad šimtus kartų jai į galvą buvo 
atėjusi mintis apie greitą mirtį. Jai nuolat svaigo galva ir pykino. Skrandis 
atmesdavo beveik viską. Plieskianti kaitra, išdeginusi pievas ir prasiskver- 
busi net pro storas akmenines pilies sienas, buvo tiesiog nepakenčiama. 
Diena iš dienos žydrame be mažiausio debesėlio danguje švietė iki baltumo 
įkaitusi saulė. Šuliniai ir šaltiniai išseko, taigi tyras šaltas vanduo turėjo 
aukso vertę. Netgi Luara pasidarė sekli, tai vienur, tai kitur švietė smėlėtas 
jos dugnas. Bet Katrina nedejavo. Visus išbandymus ji kentė kantriai ir 
atkakliai, nes to reikėjo Arno kūdikiui. Vienintelis dalykas, dėl ko ji neri- 
mavo, buvo tai, kad dėl savo silpnos sveikatos neprarastų kūdikio. 

Ištisas dienas ji praleisdavo lovoje, užsimetusi tik ploną antklodę. Me- 
dinių langinių ji neatverdavo. Šalia visada buvo Sara. Retsykiais apsilanky- 
davo ir ponia de Kraon; per tokią sausrą medžioklė jai jau nerūpėjo. Jos 
vienintelė pramoga dabar buvo valandų valandas pasakoti Katrinai savo 
jaunystės nuotykius. 

Vienintelis žmogus, nė karto neperžengęs Katrinos kambario slenksčio, 
buvo Žanas de Kraonas. Kas rytą jis punktualiai siųsdavo pažą pasiteirauti 
apie savo belaisvės savijautą, bet tai jam, tiesą pasakius, mažai terūpėjo. Iš 
pilies šeimininkės pasakojimų Katrina gerai pažino jos vyro charakterį. Jį 
buvo galima apibūdinti keliais žodžiais: turėjo tik vieną aistrą — aklą, 
begalinę meilę savo anūkui. Žanui de Kraonui Žilis buvo tautos žiedo 
įasmeninimas, jos viltis. Dėl Žilio jis buvo pasiryžęs netgi įvykdyti nusikal- 
timą. 

— Žilis šeimoje yra vienturtis, — pasakojo Ana. — Mano vyras pats 
mokė jį žudyti, plėšti ir niokoti savo kaimus, kad tas pajustų valdžios jėgą. 
Jis atidarydavo anūkui skrynias su auksu ir kalbėdavo, kad visa tai yra jo ir 
kad tai vienintelis kelias į laimę ir pasisekimą. 

— Tada nesunku suprasti, ką myli pats maršalas, — pasakė Katrina. — 
Manau, tik save patį. 

— Taip, tai tiesa. Aš tai supratau, kai jis pabėgo su Katrina, mano anūke. 
Jai, žinoma, buvo lemta būti su juo nelaiminga. Todėl aš ir ištekėjau už savo 
dabartinio vyro. Kol esu čia, aš apginsiu Katriną. 

— Bet nejaugi jums niekada neatėjo į galvą pasipriešinti vyrui? 

— Ne. Jis mano vyras, ir tuo viskas pasakyta. Jis yra mano ponas, ir 
privalau jam paklusti. 

Šitie žodžiai tokios savimi pasitikinčios moters lūpose skambėjo keistai. 
Bet Katrina buvo per daug silpna, kad tuo stebėtųsi. Blogai, kad ji negalėjo 
pasimatyti su Gotjė. Ji žinojo: Gotjė įkalintas šiauriniame bokšte ir laikosi 
ramiai, netgi filosofiškai. Jo kamera švari, pakankamai patogi, be to — tai 
pati vėsiausia vieta visoje pilyje. Maitino jį gerai, ir daugiausia tylaus 
Katrinos ir pono de Kraono sutarimo dėka. Jis buvo pasiryžęs numirti, bet, 
antra vertus, rūpinosi ir tuo, kaip už savo gyvybę išplėšti kuo didesnę kainą. 
Prižiūrėtojai į kamerą užsukdavo kiekvieną rytą, kad įsitikintų, jog jis 
neketina po akmenėlį išardyti visą pilį. Eidavo jie ne mažiau kaip po dešimtį, 
tokią baimę jiems kėlė galiūno jėga. Ši ceremonija kalinį linksmino ir jų 
vizitus lydėdavo griausmingi juoko pliūpsniai. Gotjė galvojo ne tik apie 
save. Mintis apie apverktiną Katrinos dalią varė jį į neviltį. Katrinai visa tai 
papasakojo Ana de Kraon. 

Rugsėjo pradžioje karščiai liovėsi ir Katrinos silpnumas išnyko taip pat 
netikėtai, kaip ir prasidėjo. Ji ėmė valgyti viską iš eilės, vildamasi sustiprėti. 
Tą rytą, kai nulijo pirmas lietus, Katrina staiga panoro atsikelti ir nueiti prie 
veidrodžio. Taip ji ir padarė. Veidrodyje atsispindėjo siauras vaškinis veidas 
su didžiulėmis, griežtesnėmis nei paprastai akimis. 

— Tik akys jūsų ir beliko! — sušuko Sara. — Reikia truputį papilnėti, 
jei taip bus ir toliau, vaikutis gims liesutis ir nugeibęs. Kam galėtų ateiti į 
galvą, kad jūs nėščia? Liemuo kaip mergaitės. 

— Nesijaudink, ateis laikas ir viskas pasikeis. Aš dar silpna, bet šitas 
lietus mane taip atgaivino, kad greitai visai pasitaisysiu.. 

Seniai lauktas lietus užgesino vasaros karštį, bet užgriuvo ilgam, kaip 
stichinė nelaimė. Diena po dienos iš dangaus liejosi vandens klanai, užtvin- 
dydami kiemus, susitvenkdami galingais upeliais, medžius ir krūmus vėl 
apkaišydami puošnia žaluma, o pilies prieigas paversdami purvina klampy- 
ne. Ypač stipri liūtis buvo tą dieną, kai sargybinis pranešė, jog į gimtąjį lizdą 
sugrįžta Žilis de Rė. 

Išgirdusi ragą Katrina sudrebėjo. Nepaisydama vėlyvo meto ir liūties, ji 
tučtuojau užsimetė šiltą apsiaustą ir pakilo ant dantytos sienos. Niekas į ją 
nius drabužius, pažai, kliuvinėdami viens kitam po kojomis, siuvo pirmyn 
ir atgal. Šiuo metu Katrina niekam nerūpėjo ir galėjo eiti kur akys mato, 
netgi už pilies sienų. 

Apžvalgos bokšte vėjuje plaikstėsi vėliava. Reikėjo Katrinai tik žengti 
ant siaurų laiptelių, ir vėjas būtų pačiupęs ją. Be sargybinio, Katrina bokšte 
buvo viena. 

— Raiteliai dar toli? — paklausė ji. 

Sargybinis nė nekrustelėjo. Dėl smarkaus lietaus šniokštimo klausimo 
jis neišgirdo. Bet štai jis atsisuko ir išvydo Katriną. Ji pakartojo klausimą. 

— Pažiūrėkite, ponia, pirmosios vėliavos jau pasirodė prie upės. 

Katrina įbedė akis, bet nematė nieko, tik vandens čiurkšles. Bet štai 
išryškėjo medžių karūnos, upės linkis, ir staiga ji pamatė nuo lietaus apsun- 
kusias vėliavas ir raitelių koloną su blausiai tviskančiais šarvais. Katrina 
bandė įžiūrėti Arno figūrą, bet labai greitai viską prarijo nakties sutemos. 
Sukranksėjęs varnas padidino Katrinos nerimą. 

— Ponia! — perspėjo kareivis. — Būkite atsargesnė, juk galite nukristi. 

Katrina jam atsakė šypsena, bet nė nepajudėjo. Suknelė permirko ir 
prilipo jai prie kojų. Raiteliai jau buvo arti. Fanfaros aidėjo vis garsiau. 
Katrina matė, kad šeimininko sugrįžimą kareiviai stengiasi padaryti kuo 
iškilmingesnį. 

— Štai mesiras Žilis! — suriko sargybinis. — Ponia, žiūrėkite, jau visai 
aiškiai matyti jo violetiniai drabužiai. Štai jis joja ant Spragtuko, savo kovos 
Žirgo. 

Kareivio balse skambėjo pasididžiavimas. Tiltas girgždėdamas nusilei- 
do ir parvykėlių pasitikti džiaugsmingai klegėdamas išbėgo tarnų ir kareivių 
didžiulį laužą. Sargybinis atsistojo šalia Katrinos. Jo akys degte degė. 

— Ach, kaip gerai, kad grįžo mesiras Žilis. Gal su juo ir nelengva, bet 
jis dosnus ir mėgsta gerai pagyventi! 

Iš tono, kuriuo jis tai pasakė, buvo galima suprasti, kad senuoju Kraonu 
jis nepatenkintas, bet į tai Katrina neatkreipė nė mažiausio dėmesio. Ji žengė 
į tamsą. Jos veidu riedėjo vandens lašai kaip ašaros. 

— Jūsų geras regėjimas, — pasakė ji. — Gal jūs galite pažiūrėti, kas ten 
šalia jūsų šeimininko? 

214 


— Na taip, — išdidžiai atsakė sargybinis. — Aš matau mesirą Žilį de 
Silė, mūsų šeimininko pusbrolį, ir poną Martinė, šeimininko brolį. Dar Renė 
de la Siuzė ir mesirą de Brikvilį... 

— O jūs nematote ten riterio su juodais šarvais ir vanagu ant šalmo? 

Sargybinis ilgai žiūrėjo, o paskui papurtė galvą. 

— Ne, ponia, tokio nematau. Bet dabar jie prijos arčiau, tai galėsite 
pažiūrėti pati. 

Katrina jau visai gerai matė Žilį de Rė. Jis jojo būrio priekyje. Fakelai 
apšvietė jo arogantišką figūrą su virš galvos besiplaikstančiomis violetinė- 
mis plunksnomis. 

Laimingi sveikinimo šūksniai, drėgnas žemės kvapas — visa tai sujau- 
dino Katrinos širdį. Staiga pajutusi baisų silpnumą ji atsišliejo į akmeninę 
sieną. Arno nebuvo. Katrina suprato, kad iki paskutinės minutės ji tikėjosi 
vėl išvysti jo išdykėlišką šypseną, jaudinantį akių švytėjimą, pajusti stiprių 
rankų glamones. 

Sargybinis, pamatęs mirtinai išblyškusią Katriną, ne juokais išsigando. 

— Ponia, jūs kiaurai permirkusi. Lietus vėl stiprėja. Jūs visa drebate, tad 
ar ne geriau būtų nusileidus žemyn? 

Jis atsargiai paėmė Katriną už parankės ir apšvietė fakelu jai laiptelius. 
Ji padėkojo jam blankiu šypsniu. 

— Taip, jūs teisus. Aš eisiu. Bet kur... Man čia daugiau nėra ką daryti. 

Ji slinko labai lėtai, ir sargybinis padėjo jai nueiti iki laiptelių. Visoje 
pilyje aidėjo džiaugsmingi balsai, bet Katrinos širdyje jie kėlė tik nusimini- 
mą. Paskui ji pajuto įniršį. Ji neketina likti daugiau nė minutės čia, po vienu 
stogu su žmogumi, taip begėdiškai ją apgavusiu. Ji įsakys išlaisvinti Gotjė 
ir atverti jai vartus, kad su savo tarnais galėtų tučtuojau apleisti šią prakeiktą 
pilį. Net jeigu jai tektų grįžti į Normandiją ir pačiai susiremti su Ričardu 
Vineiblu ar netgi nuvykti į Angliją, ji viską padarys, kad tik susigrąžintų 
Arno. 

Įsidegant Katrinos įniršiui, jos žingsniai darėsi vis tvirtesni, grįžo pasi- 
tikėjimas savo jėgomis. 

Laiptų apačią ji pasiekė kone tekina. 

Grįžusi į savo kambarį, Katrina rado su Sara nematytą pažą, kurio šlapi 
drabužiai rodė jį atvykus kartu su pilies šeimininku. Pamatęs Katriną, pažas 
žemai jai nusilenkė, daugiau iš reikalo, nei iš pagarbos. 

— Aš Puatu, mesiro de Rė pažas. Jis atsiuntė mane pas jus pasakyti, jog 
pageidauja matyti jus tuojau pat. 

Katrina susiraukė. Šitas berniukas, iš pažiūros keturiolikos metų, buvo 
gana gražus: lieknas, tamsiaplaukis, raumeningas ir grakštus. Bet familiarus 
jo tonas Katrinai nepatiko. Ji praėjo pro jį, nusisiautė apsiaustą ir perdavė jį 
Sarai, visai nekreipdama dėmesio į mažąjį pasipūtėlį. 

— Nežinau, kas tave auklėjo, mano berniuk, bet manau, kad mesiras de 
Rė galėjo išsirinkti nuovokesnį pažą. Karaliaus Karolio ir hercogo Pilypo 
rūmuose tarnauja tik kilmingų šeimų atžalos. 

Putlūs pasiuntinio skruostai nuraudo, akyse įsižiebė piktos ugnelės. 
Katrina pažvelgė į jį savo žibuoklių akimis. Pažas buvo įsiutęs: jis sugniaužė 
kumščius, bet paskui susitvardė ir labai lėtai priklaupė ant vieno kelio. 

— Mesiras Žilis, — pradėjo jis iš naujo pagarbiu tonu, — atsiuntė mane 
paklausti ponios Katrinos de Brazi, ar nebūtų ji tokia maloni ir neaplankytų 
jį dar prieš puotą, kurį įvyks šią naktį. 

Katrina nusišypsojo ir tarė: 

— Tai jau geriau. Bet manau, kad man nėra ko matytis su tavo šeimin- 
inku... ir eiti į puotą. Pasakyk Žiliui de Rė, jog ponia de Brazi laukia jo 
paaiškinimo. 

Šį kartą Puatu pažvelgė į ją su neslepiama nuostaba. 

— Pasakyti jam... — pradėjo jis. 

— Taip, — nutraukė jį Katrina, — ir tučtuojau. Laukiu tavo šeimininko 
čia. Laikas jam pagaliau suprasti, su kuo turi reikalą. 

Pažas apsisuko ir tylėdamas išėjo. Katrina susitiko Saros žvilgsnį. 

—: Įsigijote sau priešą, — tarė ji. — Šis berniūkštis pučiasi it kalakutas. 
Tikriausiai jis de Rė favoritas. 

— Man vis vien. Kodėl turėčiau kęsti pažeminimą? Žilis de Rė nesilaiko 
žodžio: Arno su juo nėra. 

— Jūs, be abejo, teisi. Bet nejaugi manote, kad jis ateis? 

— Taip. Esu tikra. 

Po penkiolikos minučių Sara atidarė duris Žiliui de Rė. Jis jau spėjo 
persirengti ir dabar buvo susisupęs ilgu tamsiai mėlyno aksomo apsiaustu. 
Ant krūtinės jam kabojo masyvus auksinis medalionas su Zodiako ženklu, 
ant pirštų žėrėjo žiedai su rubinais. Žilis atrodė puikiai. Bet Katrina nesiren- 
gė žavėtis jo spindesiu. Ji labai tiesiai sėdėjo vieninteliame krėsle su aukšta 
atkalte. 

Katrina vilkėjo griežta juodo aksomo suknele. Drauge su aukso spalvos 
plaukais ji paryškino Katrinos veido blyškumą. Sara stovėjo šalimais iš- 
muštruotos tarnaitės poza. 

Žilis de Rė pasisuko į Katriną, slėpdamas šypseną tankioje mėlynai 
juodoje barzdoje. 

— Jūs kvietėte mane, žavioji Katrina, ir štai aš čia kaip įsakėte. 

Nekreipdama dėmesio į jo toną, Katrina iš karto prabilo apie reikalą. 

— Kur Arno de Monsalvi? 

— Keistas pasisveikinimas! Nejaugi net nenusišypsosite, brangioji? 
Neištarsite malonaus žodžio? Kodėl taip šaltai sutinkate vieną ištikimiausių 
savo garbintojų? 

— Iš pradžių atsakykite į mano klausimą, pone. Kaip galėjote parvykti 
be žmogaus, kurį žadėjote išlaisvinti ir grąžinti man? 

— Aš jį išlaisvinau. Jis jau ne Ričardo Vineiblo rankose. 

Katrina pajuto nepaprastą palengvėjimą. Bet tučtuojau uždavė kitą klau- 
simą: 

— Kurgi jis? 

— Saugioje vietoje... Ar galiu prisėsti? Ilga kelionė per lietų išvargino 
mane. 

Žilis prisitraukė kėdę prie Katrinos krėslo ir atsisėdo, rūpestingai pasi- 
taisydamas savo aksominio drabužio klostes. Jis atrodė ramus, lūpose 
sustingo šypsena, tačiau juodos akys buvo šaltos ir budrios. 

— Ką jūs vadinate saugia vieta? Karaliaus rūmus? 

Žilis de Rė nusijuokė su slepiama ironija, tačiau Katrina ją pajuto. 

— Saugia vieta aš laikau Siuli pilį, Luaros saloje, kur turėjau garbės jį 
pristatyti ir kur jis dabar yra. 

Katrina nustebo: 

— Bet kodėl pas la Tremujį? Ką jis ten veikia? 

Žilis de Rė ištiesė rankas į ugnį. Jos buvo nepriekaištingai baltos ir savo 
forma priminė moteriškas. Buvo matyti, kad šeimininkas labai jomis rūpi- 
nasi... 

Žilis atsiduso, o kai prabilo, jo balsas skambėjo labai švelniai: 

— Ką veikia? Aš ir pats nežinau. Ką valstybiniai nusikaltėliai paprastai 
veikia kalėjime? 

Šie žodžiai Katrinai nuskambėjo kaip perkūnas iš giedro dangaus. Ji 
pašoko ir abiem rankomis įsikibo į krėslą. Jos akys liepsnote liepsnojo. 
Katrina troško nužudyti šį negarbingą Žmogų, štai jau dešimt minučių 
žaidžiantį su ja kaip katė su pele! 

— Valstybinis nusikaltėlis? Geriausias karaliaus valdinys! Kokia nesą- 
monė! Nejaugi laikote mane visiška idiote? Užteks tyčiotis, mesire, kalbė- 
kim rimtai, be kvailysčių. Jūs davėte man žodį ir aš jumis patikėjau, nors 

buvau laikoma jūsų namuose kaip belaisvė. Puikiai žinote, kad turėjote 
atvežti Arno ne kur nors kitur, o čionai! Čionai! 

Žilis de Rė atsistojo nuobodžiaujančia veido išraiška ir pažvelgė į 
Katriną iš viršaus. 

— Viskas pasikeitė, mano brangioji, įvyko didelių permainų, apie kurias, 
spėju, jūs nė neįtariate. Mano pusbrolis la Tremujis, artimiausias karaliaus 
patarėjas, nusprendė atverti valdovui akis, parodyti, kad jį supa žmonės, 
norintys įgyvendinti kvailos mergiūkštės vizijas. Valdžia turi priklausyti 
gimusiems valdyti, o ne pusprotės piemenaitės, kurią Bažnyčia nuteisė 
mirti, pasekėjams. 

Katrinai trūko kantrybė: 

— Jūsų pusbrolis “atveria karaliui akis", kad galėtų nieko neveikdamas 
gyventi savo malonumui! Tas niekšas sunaikino ištikimiausius Žanos ben- 
dražygius. O juk jūs, mesire, dar prieš metus klaupėtės prieš tą “pusprotę 
piemenaitę" 

Katrina buvo įniršusi, tačiau įdėmiai stebėjo de Rė. Ji matė, kad, pami- 
nėjus la Tremujį, Žilis išblyško, ir suprato, jog smūgis pasiekė tikslą. Ji per 
daug mylėjo Arno ir anksčiau nesusimąstydavo, kokios permainos karaliaus 
Karolio dvare gali įvykti po Žanos mirties. La Tremujis ir jo klika neapkentė 
Mergelės. 

Žana trukdė šitiems godiems ponams, turintiems vieną aistrą — auksą, 
nesvarbu, kokiu būdu ir kokia kaina įgytą. Slapta jie kovojo prieš Žaną ir nė 
piršto nepajudino, kad išplėštų ją anglams iš nagų. O dabar, pasinaudoję jos 
mirtimi, šie nedori žmonės apipainiojo savo tinklais silpnavalį Karolį VII. 
Karalius tapo žaisliuku la Tremujo rankose. Apsukrusis kamerheras žinojo 
savo pono silpnybes: tereikia jam duoti moterį, linksmybių, ir darykite su 
juo ką norite. 

Žilis tylėjo, tik juodos akys gręžte gręžė Katriną. 

Ji paklausė: 

— Noriu žinoti, kokius kaltinimus la Tremujis iškėlė Arno, doriausiam 
ir drąsiausiam kariui? 

— O, koks nuostabus dalykas meilė ir kaip aš pavydžiu Monsalvi, 
pavergusiam tokią moterį kaip jūs. Meilė akla! Jūsų mylimasis nusižengė 
įstatymui, mano brangioji. Jis prasiskverbė į Ruaną be karaliaus leidimo. 
Mūsų karalius nusprendė, kad būtų protinga palikti Mergelę likimo valiai, 
o Monsalvi bandė jai padėti, taigi nepakluso karaliui. 

— Bet aš irgi mėginau padėti ją išgelbėti! 

— Jūs irgi nusikaltėlė, brangioji Katrina. Jūs esate suimta mano namuo- 
se, o Arno de Monsalvi — pas mano pusbrolį. Jums uždrausta pasišalinti iš 
mano pilies, — paaiškino maršalas tyčiodamasis. 

Tik išdidumas padėjo Katrinai atlaikyti šį smūgį. Ji nustūmė Saros ranką 
ir nusijuokė Žiliui tiesiai į veidą. 

— Štai kaip! Aš laikiau jus bajoru, žmogumi, kuris laikosi Prancūzijos 
maršalo žodžio! O jūs — menkystė, la Tremujo liokajus, pasirengęs išduoti 
savo draugus, kad tik kaina būtų tinkama. Bet neužmirškite, jog yra ir kitų 
žmonių, tų, kurie žino teisybę apie mane ir Arno. La Giras... 

— La Giras anglų nelaisvėje. Ir jūsų draugas Ksantrajus irgi jų rankose. 
Tik nekalbėkite man apie konetablį Rišmoną! Jis pašalintas iš dvaro grasi- 
nant mirtimi. O karalienei Jolandai leista suprasti, jog jos pilys Provanse 
reikalingos priežiūros. Dabar ji turėtų būti Taraskone, o iki jo nearti. 

Katrina nutilo. Dar nebaigus Žiliui kalbėti, jai apsisuko galva suvokus 
baisią teisybę. Tai štai koks rafinuotai klastingas la Tremujis. Jis, viską iš 
anksto apgalvojęs, glemžė valdžią į savo rankas, nuteikė karalių prieš 
konetablį Rišmoną ir karalienę Jolandą, jo uošvę. O silpnavalis Karolis VII, 
pamiršęs pareigą tėvynei, ištikimai jam tarnaujančius žmones, priešų už- 
grobtus miestus, nugrimzdo į malonumų liūną, leisdamas siautėti savivalei. 

— Vadinasi, mūšiuose pralietas kraujas nieko nevertas?! Tikrasis Pran- 
cūzijos karalius — la Tremujis? Ir jūs nesibjaurite jam tarnauti, nors esate 
maršalas? 

— La Tremujis — mano pusbrolis, ir aš elgiuosi teisingai sudarydamas 
su juo sąjungą. 

— Tada perduokite mane jam, kaip perdavėte Arno. Mes buvome drauge 
Ruane. Mes būsim vienodai nubausti, jeigu manote, kad nusižengėme 
įstatymui. Nuvežkite mane į Siuli... 

Žilis de Rė nusikvatojo taip negailestingai, jog Katrinai pasirodė — tai 
pats velnias. 

— Aš tarnauju pusbroliui, mano brangioji, bet rūpinuosi ir savo intere- 
sais. Gal vėliau jus ir atiduosiu jam, bet iš pradžių gausiu tai, ko noriu. 

— Ko gi jūs pageidaujate? 

— Ko? Turėti jus!.. Ir juodąjį briliantą, ne mažiau puikų kaip jūsų 
auksiniai plaukai. 

Tai štai dėl ko jis visa tai padarė! Štai ko jam reikėjo! Neapykanta ir 
keršto troškimas užtvindė Katrinos širdį. Ji nusijuokė jam tiesiai į veidą. 

— Jūs — beprotis! Niekad nebūčiau pamaniusi, kad jums gali kilti tokių 
minčių. Be to, aš jau nebeturiu brilianto, o mano kūnas nebepriklauso man: 
aš laukiu kūdikio! 

Žilis apsiniaukė. Jis pasitraukė žingsnį atgal ir apmetė akimis Katrinos 
figūrą. 

— Koksaš patiklus! — sušuko jis apsimestinai jųokaujamu balsu. Paskui 
dirbtinai nusijuokė. 

— Na ką gi! Matyt, verta palaukti, kol pagimdysite. O dėl brilianto, tai 
žinau, kad neturite su savim to neprilygstamo akmens, bet jis vis dar 
tebepriklauso jums. Tereikia pasiųsti tą vienuolį, kuris taip lengvai prasi- 
skverbia į Ruaną, ir briliantai bus pas mus, ar ne? 

Žilis de Rė žinojo viską! Katrina buvo jo rankose. Tačiau jos pačios 
likimas jai rūpėjo daug mažiau negu tai, kas gresia Arno, atsidūrusiam 
didžiausio priešo rankose. Kas jo laukia la Tremujo pilyje, apsuptoje Luaros 
vandenų? Jėgos apleido Katriną, ir ji susmuko į krėslą, stengdamasi nuslo- 
pinti staiga užėjusį pykinimą. Katrina norėjo numirti, kad iš karto baigtųsi 
viskas. Juk vos ji įveikia vieną kliūtį, tučtuojau atsiduria prieš kitą, dar 
didesnę. Ir taip bus visuomet, kol ji praras paskutines jėgas. 

— Na ką gi, — tarė Katrina nejausdama, kad mąsto garsiai. — Viskas 
beviltiška. Manau, kad Arno jau negyvas. 

— Jeigu viskas priklausytų tik nuo la Tremujo, taip ir būtų, bet Arno toks 
velniškai patrauklus, o mano pusseserė visada jautė jam silpnybę. Nesijau- 
dinkite, ji saugo jį nuo pavojų gal net geriau negu jūs. Juk žinote, ji buvo jį 
įsimylėjusi! 

Paskutinė replika ir viskas, ką pasakė Žilis, perpildė jaunosios moters 
kantrybės taurę. Ji puolė į Saros glėbį ir isteriškai pravirko, krūpčiodama 
visu kūnu. Katrinos sielvartas suteikė Sarai ryžto. 

— Išeikite, mesire, — griežtai tarė ji. — Jūs jau pakankamai padarėte 
pikto! 

Mesiras de Rė jau buvo beeinąs link durų, bet sustojo ir pasakė Sarai: 

— Pikto? Viskas priklauso nuo to, kaip žiūrėsi. Bet noriu pasakyti, jog 
Katrinai nėra reikalo palikti šiuos namus. Čia su ja bus elgiamasi taip, kaip 
dera elgtis su tokia moterimi — galbūt net kaip su karaliene. Nematau čia 
nieko pikta. Pasakyk jai, kad protinga moteris norėdama gali pasiekti daug. 
Mano pusbrolis turi beribę valdžią... kaip ir aš! 

— Nejaugi? 

Sara paleido Katriną ir atsistojo. Jos veidas buvo išblyškęs lyg marmuras, 
akys žaibavo. Ji ištiesė ranką ir tykojančiu katės žingsniu prisiartino prie 

maršalo. Tas krūptelėjo ir pasitraukė atgal. Katrina suprato, kad Sarą aplan- 
kė aiškiaregystė ir ateities vaizdai šmėsčioja prieš jos akis. Saros balsas 
aidėjo gūdžiai: 

— Jūsų valdžia remiasi niekšybėmis ir smurtu, Žili de Rė. Aplink jus 
kraujas, kraujo jūra, ir jūs skęstate joje, springdamas krauju... Aš girdžiu 
kankinių šauksmus, matau iš skausmo perkreiptas burnas, pasigailėjimo 
maldaujančias ištiestas rankas. Bet atpildas ateis... Viskam savo laikas.. 
Matau pajūrio miestą, minią žmonių, didžiules kartuves! Girdžiu teisėjų 
nuosprendį... Jus pakars, Žili de Rė, o jūsų kūną sudegins! 

Pranašiškas Saros balsas nutilo. Mesiras de Rė suriko iš siaubo... 

Visą naktį pilies gyventojai klausėsi šventės garsų. Žilis de Rė ir jam 
artimi asmenys puotavo didžiojoje salėje, o kareiviai ir tarnai linksminosi 
apačioje. Riksmai, juokas ir girtos dainos skverbėsi pro storas sienas, kilo į 
viršų laiptais, koridoriais, pasiekdavo ir Katrinos kambarį, kur ji kankinamai 
svarstė, ką gi daryti, kaip iš čia ištrūkti. 

— Kodėl neklausiau tavęs? — kalbėjo ji Sarai. — Kam ėjau į šią 
grėsmingą pilį? Man reikia pakliūti pas karalienę. 

— Jūs nežinote saugaus kelio. Sargyba sugaus jus ir įmes į kalėjimą... 

— Vis tiek blogiau negu čia nebus. Aš gerai jaučiuosi ir esu pasirengusi 
leistis į kelią. Net jeigu mano kūnas apsunks ir taps man kliūtimi, aš turiu 
išeiti iš čia. Bet kaip? 

— Nesikankinkite, — kalbėjo Sara, glostydama Katrinai galvą. — Aš 
tikiu, kad jūs sulauksite pagalbos iš aukščiau. Būkite kantri ir laukite. Pirma, 
ką reikia padaryti, tai pabėgti. Paskui... 

— Paskui padėti Arno. 

— Norite patekti į Siuli? Tai rizikinga, galima pakliūti į Tremujo rankas. 
Manau, neverta to daryti. Iš pradžių reikia pasirūpinti saugiu prieglobsčiu, 
o paskui rasti patikimą žmogų, kuris imtųsi jus globoti ir išrūpintų audienciją 
pas karalių, net jeigu tam reikėtų pereiti visą Provansą ir pasiekti karalienę 
Jolandą. Pasistenkite pailsėti, mano gražuole, nes kiekvieno reikalo geriau 
imtis atgavus jėgas. Aš prižiūrėsiu jus. Ir galbūt su Dievo pagalba mes rasim 
būdą pabėgti iš čia... 

Šitaip nuraminta Katrina jau rengėsi gultis, bet staiga durys atsilapojo ir 
kambarys nelyginant baisiam sapne prigužėjo kareivių. Katrina suriko. 
Kareiviai griebė Sarą ir išvedė į koridorių. Prieš uždarydamas sunkias 
ąžuolines duris seržantas tarė: “Ponas de Rė įsakė suimti jūsų tarnaitę" 

Katrina suprato, kad liko viena. Ją paliko visi, net pats Viešpats Dievas. 
Ji krito ant lovos ir ėmė konvulsiškai raudoti. 


221 


Penkioliktas skyrius 


Dievo keliai 


Katrina verkė neilgai: per daug kovingas ir ryžtingas buvo jos būdas, ir 
jei vakarykštės nakties įvykiai nebūtų išsekinę jos jėgų, ji apskritai nebūtų 
pasidavusi nevilčiai. Greitai Katrina vėl buvo pasirengusi stačia galva pulti 
į mūšį. Pašokusi iš lovos ji ėmė tvarkytis. Nusipraususi veidą šaltu vandeniu, 
kad neatrodytų ištinęs nuo ašarų, ji ilgai šukavo plaukus, kol šie ėmė žvilgėti. 
Po truputį Katrina atsigavo. Ji visuomet žinojo, kad grožis — stipriausias 
jos ginklas, laimėti mūšį su de Rė galima tik jėga ir ji negali atrodyti kaip 
auka bejėgiško pykčio iškreiptu veidu. 


Ji apsišlakstė kvepalais ir apsivilko rudo aksomo suknelę, papuoštą baltu 
atlasu ir siauru balto šermuonėlio kailio apvadu. Vietoj tradicinio aukšto 
galvos apdangalo Katrina užsimetė lengvutį baltą vualį. Paskui ji susirado 
pirštinaites, pasiėmė maldaknygę ir patraukė į koplyčią, kur šiuo metu pilies 
šventikas paprastai laikydavo ankstyvąsias mišias tarnams. Sunkiomis vie- 
natvės akimirkofnis sunku apsieiti be paguodos, kurią teikia Dievas. 


Aplinkui buvo matyti puotos ir išgertuvių pėdsakai. Koplyčioje, be 
kunigo ir berniuko patarnautojo, nieko nebuvo, ir Katrina jautėsi taip, lyg 
Dievas kalbėtųsi dabar su ja viena. Mažytė koplytėlė buvo įrengta be galo 
subtiliai. Žilio de Rė aistra prabangai pavertė ją tikru brangakmeniu. Tam- 
siai mėlyna altoriaus uždanga išsiuvinėta auksu, o tokio Nukryžiuotojo iš 
juodo medžio ir aukso Katrina nebuvo mačiusi. Mėlynos skliautuotos lubos 
spindėjo auksinėmis žvaigždėmis, o langus puošė mėlyni paauksuoti vitra- 
žai. Ant suolų išmėtytos pagalvėlės irgi buvo tamsiai mėlynos. Grindis 
dengė mėlyni kilimai. Visa tai atrodė subtilu, prabangu ir kartu grėsminga. 
Ši koplyčia greičiau jau aukštino Žilį, o ne Dievą. Matyt, pilies savininkas 
ateidavo čia tik tam, kad pasvajotų apie dangų, kur jis, kaip ir žemėje, valdys 
minią nuolankių vergų. 


Katrina nesigrožėjo koplyčia. Ji klūpojo užsimerkusi, sudėjusi rankas ir 
meldė Dievą suteikti jai jėgų, kurių dabar taip reikėjo. Ji priėmė Komuniją, 
ir dar ilgai meldė Dievo Motiną padėti jos artimiesiems, atsidūrusiems 
didžiausiame pavojuje. Pagaliau šiek tiek atgavusi dvasinę ramybę Katrina 
išėjo iš koplyčios. Tuo metu sargybinis padūmavusiu nuo pagirių žvilgsniu, 
kad ir labai pavėluotai, nusprendė duoti signalą atkelti vartus. Oras buvo 

tingiai nešiojo pintines su vakarykštės puotos išėdomis. Pilis buvo tvarkoma 
ir ruošiama naujai dienai. 

Vargu ar Žilis šiuo metu jau buvo atsikėlęs, bet Katrina ryžtingai pasuko 
jo kambarių link. Pasirodė, kad nueiti ten nėra taip lengva. Ant kiekvienos 
laiptų pakopos gulėjo bent po vieną miegantį kareivį. Kai kurie iš jų 
tebelaikė apsigniaužę vyno butelius ar taures. Kvapas, kurį skleidė išlaisty- 
tas vynas, buvo toks šlykštus, jog Katrina prispaudė prie nosies iškvėpintą 
nosinaitę. Šalia kareivių gulėjo išsidraikiusios moterys išžiotom burnom ir 
nuo vyno sulipusiais plaukais. Katrina bjaurėdamąsi žargstė per tuos mie- 
gančius kūnus, nesirinkdama kelio. 


Didžiojoje salėje viešpatavo toks pat chaosas. Kai kurie kilmingi svečiai 
kietai miegojo krėsluose su auksuotom atkaltėm. Katrina perėjo salę ir 
atsidūrė kitame pilies sparne. Pagaliau ji pasiekė duris, vedančias į Žilio 
miegamąjį; Katrina pažino šias duris, jas parodė senoji Ana Kraon, kai 
vedžiojo po pilį. Koridoriuje kažkas gulėjo. Artimiausio lango šviesa krito 
ant miegančiojo veido, ir Katrina pažino pažą Puatu. Ji stumtelėjo jį koja, 
ir tas keikdamasis pabudo. 

— Kas eina? 

Pamatęs Katriną pažas akimirksniu pašoko ant kojų. Buvo matyti, kad 
vakar jis išgėrė daugiau negu derėjo. Jo veidas atrodė pilkas, akys drumstos, 
lūpų kampučiuose susimetė gilios raukšlės. 

— Ko pageidaujate, ponia? — kimiai paklausė jis. 

— Pamatyti tavo poną, ir tučtuojau! 

— Jis miega ir, bijau, negalės jūsų išklausyti. 

— Jeigu nori pasakyti, jog jis per daug girtas, kad suprastų mano žodžius, 
tai aš tuo netikiu. Prieš valandą jis įsakė suimti mano tarnaitę, vadinasi, yra 
pakankamai blaivus. Jis turi pasiaiškinti. Eik ir pašauk jį! 

Pažas neigiamai papurtė galvą. 

— Ponia, nenoriu jūsų įžeisti, bet maldauju patikėti manimi — kiekvie- 
nas, kas dabar įeitų pas mesirą Žilį, rizikuotų gyvybe. 

— Man neriipi tavo gyvybė! Aš noriu jį matyti! — piktai sušuko Katrina. 

— Aš turėjau omeny ne savo gyvybę, ponia, o jūsų. Mane jis, be abejo, 
užmuš, jeigu užeisiu, bet kitas smūgis teks jums. 

Kad ir kaip ryžtingai nusiteikusi, Katrina sudvejojo. Matyt, Puatu sako 
teisybę, O jis juk gerai pažįsta šeimininką. Tuo tarpu jaunasis pažas tyliai 
pridūrė maldaujamu tonu: 

— Patikėkite, ponia Katrina, aš nejuokauju. Bus daug geriau, jei jūs 
palauksite. Aš pasakysiu, kad norėjote su juo pasikalbėti, o dabar dėl Dievo 
meilės eikite iš čia. Labai jus prašau! 

Daugiau jis nespėjo nieko pasakyti. Durys atsilapojo, ir pasirodė pats 
Žilis de Rė. 

Jis dėvėjo tik raudonas glaudes, o nuogą raumeningą krūtinę dengė juodi 
garbanoti plaukai. Žilis savo išore ir kvapu, trenkiančiu nuo jo, buvo panašus 
į žvėrį. Saulės spindulys, krintantis ant jo veido pro raudoną vitražo stiklą, 
teikė jo bruožams kažkokią velnišką išraišką. Krauju pasruvusios akys 
blykstelėjo, vos jis pažino Katriną. Stipriu kumščio smūgiu numušęs pažą, 
jis griebė už rankos Katriną, suspausdamas jos pirštus kaip replėmis. 

— Eime! — tepasakė jis ir įsitempė ją į kambarį. 

Katriną sukaustė siaubas. Miegamojo langinės buvo uždarytos, užuolai- 
dos užtrauktos, viešpatavo tamsa, apšviečiama tik ant skrynios degančios 
lempos. Buvo karšta ir tvanku, o nuo išlaistyto vyno ir žmonių kūnų kvapo 
Katrinai pasidarė bloga. Ji pamėgino ištrūkti, bet veltui. 

— Leiskite mane! — suriko Katrina, dusdama iš siaubo, bet jis visai 
nekreipė į tai dėmesio ir nusitempė ją prie sujauktos lovos. Katrinai pasiro- 
dė, kad tarp pagalvių ir antklodės kažkas juda. Žilis patraukė antklodę ir 
Katrina išvydo nuogą moterį, kuri stengėsi prisidengti ilgais juodais plau- 
kais. 

— Lauk iš čia! — abejingai paliepė Žilis. 

Moteris atsiliepdama kažką sumurmėjo; Katrina pamatė, kad visas jos 
kūnas nusėtas raudonais dryžiais. Ji atrodė labai jauna — ne daugiau kaip 
penkiolikos metų. Nelaimingoji mėgino pasislėpti už vieno iš baldakimo 
stulpelių, bet Žilis griebė rimbą ir triskart perliejo ją. 

— Aš pasakiau lauk! — suriaumojo jis. 

Moteris riktelėjo ir klupdama nubėgo link durų. Vieną akimirką Katrina 
pamatė, kaip baltas kūnas šmėstelėjo saulės užlietame koridoriuje. Ją paga- 
vo panika, nes suprato, kad Puatu neperdėjo sakydamas, jog Šamptoso 
valdovas beprotis. Katrina puolė prie durų, bet jos ranką vėl surakino 
geležinis gniaužtas. 

— Ne! — sukriokė Žilis. — Jūs liksite! 

Jis numetė rimbą ir be ceremonijų griebė Katriną, prispaudė prie savo 
plaukuotos krūtinės. Jai atrodė, kad tuoj uždus šitam vynu ir prakaitu 
dvokiančiame glėbyje. Ji įnirtingai priešinosi, daužė Žilį kumščiais, mėgin- 
dama ištrūkti. Tačiau kova buvo nelygi. De Rė visuomet pasižymėjo stip- 
rumu, O vynas padvigubino jėgas. Katrina pajuto jo karštas lūpas ant kaklo. 

Žilis jau tempė ją į lovą, murmėdamas kažką nesuprantamo. Katriną išgel- 
bėti galėjo tik gudrybė... 

Ji staiga liovėsi priešinusis ir leido Žiliui mesti save į lovą. Pasinaudo- 
dama tuo, kad jis trumpam prarado pusiausvyrą, Katrina skubiai nušoko ant 
grindų kitoje lovos pusėje. Supratęs gudrybę Žilis sustaugė, bet Katrina jau 
spėjo pribėgti prie lango ir atlapoti langines. Šviesa akimirkai apakino 
išsitiesusį ant lovos Žilį. 

Jis pašoko ant kojų ir išsitraukė durklą. Jo veidas atrodė kaip bepročio. 
Katrina suprato apsirikusi. Ji tikėjosi, kad dienos šviesa prablaivys jį ir jis 
atsipeikės. Bet ne, jame atgijo patys Žvėriškiausi instinktai. Grieždamas 
dantimis Žilis puolė prie jos, ir Katrina suprato, kad jis tuojau nužudys ją. 
Apimta nevilties, ji ieškojo kokio nors ginklo... ir čia pamatė sunkų sidabrinį 
indą su nešvariu vandeniu, stovintį greta ąsočio. Tai buvo jos vienintelis 
šansas... 

Sugriebusi indą ji iš visų jėgų metė jį Žiliui į galvą. Indas nukrito ant 
žemės, bet priešas, apakintas netikėtos kliūties, suklupo ir pargriuvo. Kat- 
rina nieko nelaukdama prišoko prie durų, atitraukė skląstį ir išsiveržė iš 
kambario. Galerijoje ji akis į akį susidūrė su Puatu. 

— Tu buvai teisus. Jis išprotėjęs! — sušnibždėjo ji. 

— Ne išprotėjęs, o įniršęs. Grįžkite į savo kambarį, ponia Katrina, aš jį 
nuraminsiu. Žinau, ką reikia daryti. Prisiekiu Dievu, jums pasisekė. Nesiti- 
kėjau, kad liksite gyva. 

Likusi viena savo kambaryje Katrina puolė į neviltį. Plieniniai spąstai, į 
kuriuos įkliuvo, nepaliko jokios išeities. Ką padės drąsa ar aiškus protas, kai 
turi reikalą su tokiu niekšu kaip Žilis de Rė. Katrina susidūrė su tuo, kas yra 
baisiausia, — su beprotybe, ir dėl to jautėsi dar labiau sukrėsta. 

Antroje dienos pusėje kambaryje pasirodė Ana de Kraon, ir tai truputį 
nuramino Katriną. Apimtai baimės, visi šios pilies žmonės jai atrodė keisti, 
nepanašūs į normalius žmones ir tik viena Ana de Kraon stulbino gyvenimo 
džiaugsmu ir geraširdiškumu. Šį sykį pagyvenusi dama atrodė labai susijau- 
dinusi. 

— Kam jūs tai padarėte? Koo ėjote į Žilio kambarį? Kvailas kūdiki, argi 
nežinote, jog niekas, net jo senelis, neturi teisės įeiti į jo miegamąjį, kai jis 
užsidaro nakčiai? 

— Iš kur galėjau žinoti? — nustebo Katrina. — Ir kaip galėjau įtarti, jog 
jis išprotėjęs? 

— Manau, jis tikrai išprotėjęs, o tamsa, matyt, išlaisvina piktąsias jėgas, 
kurioms jis nesugeba priešintis. Mergiūkštės ir berniūkščiai, kuriuos jis 

225 


vedasi į savo kambarį, rytą būna tokie pergąsdinti, kad nieko neprisipažįsta, 
bet nereikia stengtis per daug giliai prasiskverbti į svetimos širdies paslaptis, 
net jeigu tai tavo anūko širdis. 

— O kaipgi jo vargšė žmona? 

Senoji grafienė sunkiai atsiduso. 

— Nuo to laiko, kai gimė mažoji Mari, Žilis nė karto nebuvo užsukęs į 
savo žmonos miegamąjį. Gyvendamas pilyje jis leidžia naktis su savo 
favoritais — Saliu, Brikeviliu ir šituo įžūliu pažu, kurį jis apipylęs malonė- 
mis ir dovanomis. Mano anūkei ir kūdikiui daug geriau Puzože, kur mes 
juos išsiuntėme. Bet pakaks apie tai! Aš atėjau, kad įtikinčiau jus pasirodyti 
prie vakarienės stalo. Žilis to reikalauja. 

— Aš neprivalau jo klausyti! Nesirodysiu ten! Tegul jis paleidžia mano 
tarnus. Dėl to ir ėjau pas jį rytą. 

— O, viskas, ko jūs pasiekėte — tai tas siaubingas skandalas. Aš 
neperdedu, Katrina, kai sakau, jog jūs rizikuojate gyvybe. O dabar maldauju, 
ateikite vakarienės. Neerzinkite jo per daug, ypač jeigu jums rūpi tarnų 
saugumas. 

Apimta nevilties Katrina susmuko ant lovos ir pažvelgė į Aną de Kraon 
pilnomis ašarų akimis. 

— Aš juk žinau, kad jūs gera ir užjaučiate mane. Nejaugi nesuprantate 
mano būklės? Esu laikoma čia kaip belaisvė už kažkokius išgalvotus nusi- 
kaltimus; iš manęs atėmė ištikimus žmones ir, negana to, dabar laukiama, 
kad būčiau maloni su savo įkalintoju. Argi tai ne siaubinga? 

Griežti senosios grafienės veido bruožai netikėtai sušvelnėjo. Ji pasilen- 
kė ir apkabino Katriną. 

— Mano brangioji, per ilgus gyvenimo metus aš supratau, jog šiame 
amžiuje mes, moterys, turime būti pasirengusios visą gyvenimą kovoti, 
nepriklausomai nuo padėties ir turto. Ir didžiausias mūsų priešas — ne karas, 
ne maras, ne mirtis ar skurdas, o vyrai. Ir kovoti su jais turime tuo ginklu, 
kuris mums duotas! Kartais geriau palinkti kaip smilgai nuo vėjo, negu leisti 
save sulaužyti. Patikėkite manimi. Ateikite šiandien vakarienės ir pasisten- 
kite atrodyti kuo nuostabiau. 

— Nenoriu, kad mesiras Žilis manytų, jog stengiuosi jį sužavėti! — 
paprieštaravo Katrina. 

— Čia visai ne tas. Tiesiog grožis, bet koks grožis turi keistą galią Žiliui. 
Jis garbina grožį, patiria tiesiog ekstazę. Gerai pažįstu Žilį, tad pasinaudo- 
kite mano patarimu. Atsiųsiu jums savo tarnaites. 

Kai sargyba ant dantytos sienos sutrimitavo nakties signalą, Katrina įėjo 
į didžiąją salę. Tamsioje durų ertmėje ji pasirodė kaip nuostabus regėjimas. 
Dar niekad ji neatrodė tokia išblyškusi... ir tokia puiki! Jos grožis buvo ir 
tragiškas, ir didingas. Avietinės spalvos aksomo suknelė, nepapuošta bran- 
genybėmis, pabrėžė akinamai baltus jos pečius ir dailią krūtinę. Nuo galvos 
apdangalo leidosi raudonas vualis, primenantis liepsnos liežuvius. Sustin- 
gusiame Katrinos veide gyvos buvo, rodės, tik didžiulės akys ir švelni burna. 
Kol Katrina ėjo tarp dviejų tarnų eilių, įsiviešpatavo tokia tyla, tartum visus 
būtų paveikę stebuklingi kerai. Pirmasis atsipeikėjo Žilis de Rė. Jis nusileido 
nuo paaukštinimo, ant kurio stovėjo stalas, ir priėjo prie Katrinos, kad 
pasiūlytų savo ranką. Drauge jie pakilo prie stalo, už kurio jau sėdėjo Žanas 
de Kraonas su žmona ir kiti namų gyventojai. Žilis pasiūlė Katrinai vietą 
greta savęs. 

— Šiandien jūs labai graži, — trumpai pasakė jis. — Dėkoju, kad 
priėmėte mano kvietimą. Tikiuosi, atleisite man dėl rytinės scenos. 

— Aš jau pamiršau ją, mesire, — sušnibždėjo Katrina. Daugiau jie 
nepasakė vienas kitam nė žodžio. Katrina jautė Žilio žvilgsnį, bet pakeldavo 
akis nuo lėkštės tik tam, kad atsakytų senajam Kraonui, kuris kaip mokėda- 
mas stengėsi pagyvinti pokalbį. Katrina vos paragavo žuvies ir elnienos. 
Žilis de Rė, priešingai, kaip smakas rijo paštetus ir pyragus, paukštieną, 
elnio šlaunį užgerdamas dideliais kiekiais anžujietiško vyno, kurį tarnas vos 
spėjo pilti į taurę. Žilis vis labiau svaigo, jo veidą išmušė raudonis. Kai 
pradėjo tiekti saldumynus, jis netikėtai pasisuko į Katriną. 

— Puatu sakė, kad ryte jūs norėjote pasikalbėti su manimi. Ko jums 
reikėjo? 

Katrina šiek tiek palinko į jo pusę. Štai ir atėjo svarbiausias momentas. 
Ji atsikrenkštė ir pažvelgė Žiliui tiesiai į akis. 

— Šį rytą auštant jūs įsakėte sargybai atskirti nuo manęs mano tarnaitę 
Sarą. Ką aš kalbu? Ji man daug daugiau negu tarnaitė: ji augino mane, yra 
artimiausia mano draugė. Po motinos aš myliu ją labiausiai pasaulyje, — 
Katrinos balsas sudrebėjo, bet ji susivaldė ir tęsė: — Negana to, mano 
asmens sargybinis Gotjė uždarytas kalėjiman tą dieną, kai čia atvykau. Jį 
atsisako išleisti, todėl kad, anot kalėjimo prižiūrėtojo, jūs norite jį teisti. Štai 
kodėl, mesire, kreipiuosi į jus prašydama išlaisvinti mano tarnus. 

Žilis taip trenkė kumščiu į stalą, kad suskambėjo bokalai. 

— Jūsų asmens sargybinis kišosi ne į savo reikalus! Jis sužeidė vieną iš 
mano žmonių ir turėjo jau seniai būti pakartas! Tačiau, kad padaryčiau jums 

malonumą, nusprendžiau suteikti jam šansą išgelbėti savo apgailėtiną kailį 
ir baigti gyvenimą kartuvėse kur nors kitoje vietoje. 

— Kokį šansą? 

— Rytoj jį išves iš pilies, o po pusvalandžio aš su savo žmonėmis paleisiu 
jo pėdsakais šunis. Jeigu pagausim jį, jis bus pakartas, o jei ne — dovanosiu 
jam laisvę. 

Katrina taip staiga pašoko ant kojų, kad jos krėslas nuvirto ant žemės. Ji 
išsitiesė, degančios papilkėjusiame veide akys įsisiurbė į Žilį. 

— Štai kaip! Žmogaus medžioklė! Rafinuočiausias nuobodžiaujančio 
dvarininko pasismaginimas! Taip jūs atsakote į mano prašymą! Taip laiko- 
tės įstatymo, kad tik šeimininkas gali bausti savo tarnus! 

— Jūs mano rankose! Tik įgimtas gerumas paskatino mane palikti jums 
bent nedidelį šansą. Leiskite priminti jums, kad galėjau iš karto pakarti jūsų 
tarną, ir viskas būtų baigta. O jus galėčiau atiduoti į karaliaus žmonių rankas! 

— Neapsimetinėkite! Juk omeny turite de la Tremujį! O karaliaus 
Karolio žmonių man nėra ko bijotis. 

Čia Žilis irgi pašoko. Jo veidą iškreipė įniršis, ranka grabaliojo stalą 
ieškodama peilio. 

— Nieko, greitai jūs kitaip užgiedosite, mano gražioji ponia! Viskas jau 
nuspręsta. Rytoj pat jūsų Gotjė susigrums su mano šunimis. Pasakykite, jog 
nesutinkate, ir aš įsakysiu jį pakarti tučtuojau! O dėl jūsų raganos, tai tegul 
dėkoja savo šeimininkui velniui už tai, kad turiu jai šiokių tokių klausimų, 
kitaip ji jau būtų pririšta prie stulpo ir sudeginta. Ji man reikalinga, ir aš 
laikau ją pas save, o paskui nuspręsiu, ką su ja daryti. 

Katrina permetė de Rė pilnu paniekos žvilgsniu. Jos balsas, šaltas ir 
tvirtas, skambėjo kaip plienas: 

— Ir jūs drįstate nešioti auksinius riterio pentinus, drįstate laikyti save 
Prancūzijos maršalu ir turėti herbe karališkąją leliją? Net pats niekingiausias 
šių namų liokajus daugiau išmano apie garbę ir ištikimybę nei jūs! Pakarkite 
ir sudeginkite mano tarnus, užmuškite mane, taip, užmuškite ir mane, jeigu 
jau išdavėte savo bendražygį Arno de Monsalvi savo pusbroliui. O aš su 
paskutiniu atodūsiu maldausiu dangų paliudyti, kad Žilis de Rė — išdavikas 
ir nusikaltėlis! 

Visi salėje sukrėsti tylėjo, net tarnai užgniaužė kvapą. Stojusioje tyloje 
Katrina griebė nuo stalo didžiulę Žilio taurę ir šliūkštelėjo vyną jam į veidą. 

— Gerkite, mesire maršale, tai — bailių kraujas. 

Į nieką nežiūrėdama, Katrina apsisuko ir išėjo iš salės; jos raudonas 
vualis plaikstėsi kaip ugnies liežuviai. Žilis de Rė Įėtai nusivalė ranka vyną 
nuo veido ir barzdos. 

Išėjusi iš salės, Katrina minutėlei sustojo, kad atsikvėptų. Tokios stiprios 
emocijos jai buvo kenksmingos ir ji duso. Pagaliau, truputį nusiraminusi, 
Katrina pasisuko ir ėmė lėtai lipti laiptais į savo kambarį, kai išgirdo už 
nugaros sunkius žingsnius. Kitą akimirką ji pasijuto prispausta prie sienos. 
Katrina suriko iš siaubo. Pajuodęs iš įniršio Žilis de Rė puolė ją ir taip stipriai 
sugniaužė gerklę, jog moteris nejučia sudejavo. Pastebėjęs, kad jai skauda, 
jis truputį atleido pirštus. 

— Paklausykite manęs, Katrina! Niekad daugiau nekartokite to, ką dabar 
pasakėte, jei jums bent kiek rūpi gyvybė! Aš ne iš tų, kuriuos galima žeminti 
viešai. Dar vienas toks akibrokštas, ir aš pasmaugsiu jus! 

Kad ir kaip keista, Katrina nė trupučio nebijojo. Ką ir sakyti, jis šią 
akimirką atrodė baisus ir Katrina neabejojo, jog galėtų ją nužudyti, tačiau ji 
ramiai atsakė: 

— Jeigu jūs žinotumėt, kaip man vienas ir tas pat... 

— Ką? 

— Aš abejinga savo gyvybei, mesire Žili. Arno tikriausiai jau negyvas. 
Gotjė, be abejo, bus sudraskytas jūsų šunų, o tada, manau, ateis ir Saros eilė. 
Kaip, pasakykite man, tokiomis aplinkybėmis galiu norėti gyventi? Nužu- 
dykite mane, mesire. Nužudykite tučtuojau, jeigu jums taip norisi. Patikė- 
kite, tuo tik padarysite man paslaugą. 

Tai nebuvo apsimestinė drąsa, Katrina kalbėjo nuoširdžiai, ir tas nuošir- 
dumas buvo toks įspūdingas, jog išblaivė Žilį nuo įniršio. Jis pravėrė burną, 
bet neištarė nė žodžio. Jo rankos nusviro, jis pasisuko ir ėmė sunkiai leistis 
laiptais. 

Katrina stovėjo nejudėdama. Kai Žilio žingsniai nutilo salės gilumoje, ji 
atsiduso ir vėl ėmė kopti į viršų, trindama mėlynėmis nusėtą kaklą. 

Vos prašvitus Katrina, nesumerkusi akių visą naktį, pašoko ant kojų. Ji 
žinojo, jog medžiotojai išjos iš pilies su pirmaisiais saulės spinduliais, ir 
norėjo pakilti į bokštą, kad galėtų matyti baisiąją medžioklę. Ugnis židinyje 
užgeso, ir Katrina drebėjo nuo šalčio, bet iš kiemo jau sklido pirmieji ryto 
garsai. Gyvenimas ėjo savo vaga. Katrina sugriebė apsiaustą su gobtuvu ir 
susisiautė juo. 

Ji jau ketino išeiti iš kambario, bet staiga pastebėjo po durimis pakištą 
lapelį. Ant jo buvo parašyta keletas vos įskaitomų žodžių: “Padarysiu, ką 
įstengsiu. A." Perskaičiusi raštelį, Katrina pajuto šiokį tokį palengvėjimą, 

tarsi akmuo, slegiantis krūtinę, būtų kiek pasislinkęs. Jeigu senoji grafienė 
jos pusėje, vadinasi, Gotjė turi šansą likti gyvas per baisiają medžioklę. Dar 
valandėlė, ir Katrina apsisprendė: ji pati jos su medžiotojais, net jei tai 
kainuos jai gyvybę! 

Katrina nusimetė apsiaustą ir skubiai užsivilko storos vilnos suknelę, 
apsiavė stiprius odos batus. Kietai supynusi kasas ji sudėjo jas už ausų ir vėl 
susisiautė apsiaustu. Neužmiršo Katrina ir savo mažojo talismano. Prieš 
užsikišdama jį už korsažo, pasimeldė: 

— Šventasis Jokūbai, padėk man, juk esi toks galingas. Ir tu, Barnabi, 
turi man padėti. Žinau, pamiltum mano draugą. 

Katrina pasirodė kieme kaip tik tada, kai išvedė kalinį. Gotjė buvo 
išteptas moliu ir purvu, didžiąją jo veido dalį slėpė tanki ruda barzda. Jis 
drebėjo nuo šalčio, bet atrodė visai sveikas. Kalinio rankos ir kojos buvo 
sukaustytos. Akimirkai jis sustojo ant slenksčio, kad įkvėptų gryno oro. 

— Neblogas oras! Prisiekiu Odinu! 

Smūgis ieties kotu privertė jį nutilti, bet nepaisydamas skausmo jis 
nusišypsojo Katrinai. Ji norėjo prieiti prie jo, bet seržantas užstojo kelią. 

— Mesiras Žilis uždraudė kalbėtis su belaisviu. 

— Man nerūpi, ką liepė mesiras Žilis... 

— Galbūt, ponia, bet tai rūpi man. Na eik. Pirmyn, greičiau... 

— Nebijokite! — sušuko Gotjė, užsidirbdamas dar vieną smūgį. — Aš 
dar nesušertas šunims! 

Iš arklidės išvedė arklius ir didelį būrį stambių mastifų, garsiai lojančių 
ir besiveržiančių nuo pavadėlių. Tai buvo dideli ir stiprūs gyvūnai — tikri 
laukiniai žvėrys, kurių urzgiantys nasrai apnuogino aštrius baltus dantis. 

— Jie neėdę nuo vakar ryto, — abejingai ištarė už Katrinos nugaros Žilis 
de Rė. — Vadinasi, bus piktesni per medžioklę. 

Jis stovėjo tarpduryje ir nerūpestingai movėsi pirštines, stebėdamas, kaip 
vedami šunys. Už jo stovėjo ponia de Kraon, vilkinti medžioklės kostiumu, 
o greta jos — lazda pasirėmęs senasis de Kraonas, atėjęs pasižiūrėti, kaip 
renkasi medžiotojai. Jis smarkiai paseno pastaruoju metu ir jo pakumpimas 
ypač krito į akis. 

— Išlaisvinkite jį! — sušuko Žilis. 

Seržantas nuėmė grandines, ir Gotjė su akivaizdžiu palengvėjimu ėmė 
mankštinti ilgas rankas ir kojas. Sargybinis ieties galu stumtelėjo jį link 
pakeliamojo tilto. Mostelėjęs ranka Katrinai, Gotjė išbėgo už rūmų vartų. 
Žilis riktelėjo jam iš paskos. 

— Mes duodam tau pusvalandį! Negaišk laiko veltui! — Paskui atsisu- 
kęs į Katriną jis lyg tarp kitko pridūrė: — Žiūrėkite, kaip šunys veržiasi iš 
paskos! Šiandien ryte aš įsakiau ištepti mūsų draugužį seno jaučio, kurį 
papjovė prieš keletą dienų, krauju. Jis dvokia kaip irstanti dvėseliena, taigi 
šunims bus nesunku aptikti pėdsakus. 

— Jeigu jis ką nors supranta apie medžioklę, — gūžtelėjusi pečiais 
įsiterpė senoji Ana, — tai paspruks, mano anūke! Tavo šunys stiprūs ir 
uolūs, bet ir jie ne be trūkumų. 

— O ką pasakysi apie šį žvėrį? Aš gavau jį neseniai dovanų iš savo 
brangiojo pusbrolio. 

Katrinos akys išsiplėtė nuo siaubo. Ką tik iš požemio išėjęs žaliūkas 
šunininkas, nuo galvos iki kojų apsitempęs storais odiniais drabužiais, vedė 
paskui save ilgą ir lankstų gyvūną; juodas su geltonais dryžiais jo kailis 
blizgėjo nuo kiekvieno krustelėjimo. Tai buvo puikus leopardas: jo žalios 
akys žybtelėdavo, kai jis apsidairydavo aplinkui. Tarnai persigandę puolė 
slėptis. Bet žvėris nekreipė dėmesio nei į juos, nei į šunis, piktai urzgiančius 
ant šios didžiulės katės. Leopardas urgztelėjo tarsi įspėdamas šunis ir 
blykstelėjęs aštriais kaip adatos dantimis ramiai išsitiesė ant žemės. 

— Na kaip? — prisimerkęs paklausė Žilis Katriną. — Manote, žmogus 
gali pabėgti nuo tokio medžiotojo, kad ir koks greitakojis būtų? 

Katrina prisivertė pakelti galvą ir pažvelgti Žiliui į akis. 

— Duokite man arklį. Aš noriu joti paskui medžiotojus! 

Žilis apstulbo. Jis, be abejo, nesitikėjo tokio prašymo. 

— Kas per fantazija? Ar tik neketinate pasinaudoti medžiokle ir pati 
pabėgti? 

— Palikusi Sarą jūsų rankose? Na ir prastai jūs mane pažįstate, — atsakė 
Katrina, paniekinamai nusisukdama. 

— Ar turiu jums priminti, kad esate nėščia... jau šeštas mėnuo? 

— Tokios moterys kaip aš jodinėja tol, kol neateina laikas gultis į lovą. 

Žilis prisimerkė, ir jo akys virto dviem juodais spindinčiais plyšeliais. 

— O kas, jei prarasite kūdikį? Brangiausią jūsų mielojo Monsalvi 
kūdikį? 

— Jis padovanos man kitą! — atrėžė Katrina. Ir šiuose atvirai begėdiš- 
kuose jos žodžiuose buvo tiek pasitikėjimo savimi, kad Žilis nusisuko ir 
paliepė: 

— Atveskite arklį poniai Katrinai. Duokite jai kumelę Morganą, tada 
galėsiu būti tikras, jog ji nuo manęs nepabėgs. 

Buvo išvesta nedidelė balta kumelė grakščiomis kojomis ir ilga uodega, 
ji atsistojo šalia didžiulio juodo Žilio Spragtuko. Žilis padavė Katrinai 
ranką, padėjo užlipti jai ant arklio ir pats įšoko į balną. Kiti jau buvo ant 
arklių, ir Katrina pastebėjo, jog Ana de Kraon elgiasi kažkaip keistai. 
Atrodė, ji nekreipia dėmesio į tai, kas vyksta aplinkui. Ana apie kažką 
įtemptai galvojo ir, rodos, net nepastebėjo, kad Katrina prisidėjo prie 
medžiotojų. Katrina mėgino sugauti senosios moters žvilgsnį, bet jai nepa- 
vyko. O Katrinai taip norėjosi pajusti, kad turi sąjungininkę! Bet viskas, ką 
ji įstengė, tai paglostyti Morganos kaklą. Reikėjo dar kurį laiką palaukti. 
Žilis žvilgčiojo į saulės laikrodį ant šiaurinio bokšto. Paskui jį išsirikiavo 
visi jo žmonės; po herbais papuoštais apsiaustais jie vilkėjo odos drabužiais. 
Visi kantriai laukė signalo. 

Staiga Žilis pakėlė pirštinėtą ranką: 

— Pusvalandis praėjo. Medžioklė prasideda! 

Arkliai ir raiteliai susigrūdo. Priekyje plėšė iš rankų pavadėlius šunys, 
beveik tempdami paskui save šunininkus. Oras skambėjo nuo įnirtingo 
lojimo. Ponia de Kraon nuskubėjo paskui medžiotojus. 

— Mano garbingai senelei nusispjaut į tai, kas grobis, kad tik smagiai 
praleistų dieną medžioklėje, — šaltai pakomentavo Žilis, kreipdamasis į 
Katriną. — Galite būti tikra, kad ji persekios jūsų normandą su tokiu pat 
įkarščiu kaip kokį seną šerną! 

Balta kumelė ir juodas žirgas greta perjojo pakeliamąjį tiltą. 

Atsidūrusi už pilies vartų Katrina pamatė, kad kelias, vedantis link upės 
ir kaimo, atitvertas kareivių grandine. Matyt, Žilis su savo žmonėmis 
būgštavo, jog auka gali perplaukti upę ir tapti nepasiekiama. 

— Jūs labai apdairus, — išsunkė pro sukąstus dantis Katrina. 

— Nenorėjau, kad šiandieninė mūsų pramoga baigtųsi per daug greitai, 
— tai būtų negarbinga, — atsakė Žilis draugiškai šypsodamasis. 

Tuo metu šunys prisiartino prie ežero kranto. Gilūs pėdsakai, įsispaudę 
pakrantėje, liudijo, kad žmogus, matyt, bėgo miško link. Į mišką! Į gimtus 
namus, juk Gotjė kažkada buvo medkirtys! Žolė, nepaisant nulijusių lietų, 
buvo geltona, žaluma išliko tik tarp medžių. Rudens miškas už ežero 
spindėjo kaip didžiulis raudonom dėmėm nusėtas žvėries kailis, jau prade- 
dantis plikti dėl krintančių lapų. Aukštai danguje nuskrido į pietus gervių 
trikampis. Katrina su ilgesiu pagalvojo apie jų laisvę ir nuostabų sugebėjimą 
palikti žemę ir pakilti į dangų. Ji staiga nepaprastai aiškiai pajuto, koks 
baisus pavojus gresia Gotjė ir kokia ji bejėgė jam padėti. 

Šunys bėgo pėdsakais, o leopardas elgėsi gana apatiškai. Atrodė, kad 
visas šis sujudimas jį vargina; jis nekreipė nė menkiausio dėmesio į pirmyn 
besiveržiančius mastifus. Miško gilumoje medžių kamienai buvo plonesni 
1r tapo šviesiau. Kartkartėmis šunys sustodavo ir uosdavo šnervėmis orą, 
paskui jėgeris vėl pūsdavo ragą pranešdamas, kad šunys aptiko pėdsakus, ir 
raiteliai vėl suragindavo arklius. 

— Paleisk šunis! — riktelėjo Žilis. 

Šunys šovė į priekį kaip strėlės, arkliai pasileido šuoliais. Katrina matė 
priekyje blizgančią Žilio Spragtuko uodegą, o mažoji balta kumelaitė sekė 
paskui jį kaip šešėlis. Katrina jau seniai nedalyvavo medžioklėje, bet pajuto 
kaip lengvai atgyja turėti įgūdžiai. Pilypas Burgundietis buvo priekabus 
mokytojas, o medžioklę tiesiog dievino, kaip ir visi Valua. Jo vadovaujama 
Katrina išmoko medžioklės subtilybių ir puikiai žinojo, kaip valdyti arklį. 
Nė viena moteris ir nedaugelis vyriškių mokėjo jodinėti taip meistriškai ir 
elegantiškai kaip ji. Hercogas Pilypas kažkada labai ja didžiavosi, bet dabar 
Katrina stengėsi neišsiduoti ir tenkinosi tuo, kad atrodė kaip įgudusi jojikė. 
Ji įdėmiai tyrinėjo savo arklį. Buvo aišku, jog Morgana stipriai prisirišusi 
prie juodojo Žilio eržilo, bet, kita vertus, buvo gerai išmuštruota. Tereiks jai 
pajusti tvirtą jojikės ranką, ir ji paklus. 

Jeigu Gotjė gyvybė nepriklausytų nuo šios barbariškos medžioklės, 
Katrina mėgautųysi šuoliavimu gryname ore. Jėgerio ragas ir šunų skalijimas 
pripildė mišką linksmo klegesio. 

Šunys akimirkai sustojo nedidelėje laukymėje, kurios viduryje augo 
vienišas didingas ąžuolas. Vienas mastifas apmirė užvertęs galvą, paskui 
prunkštelėjo ir pasuko į dešinę nuo didžiulio medžio. Kiti pasileido paskui 
jį. Žilis susijuokė. 

— Jis nepaspruks! Greitai rasim jį drebantį kokioje nors drevėje... ir 
laukiantį šunų. Tikiuosi, jie bent šį tą iš jo paliks... 

Staiga visas miškas prisipildė siaubingo riaumojimo. Katrinos nugara 
nubėgo ledinis drebulys. Ji jautė, kaip visą išpila šaltas prakaitas. Leopardas 
suriaumojo ir vienu galingu šuoliu ištrūko iš jį laikančio žmogaus rankų. 
Katrina matė, kaip žvėris lyg geltonas žaibas šovė visai į kitą pusę negu 
šunys. Ana de Kraon apstulbusi sustojo, o paskui ją keikdamasis sustojo ir 
Žilis. Katrina susitiko akimis su senąja ponia, kuri davė jai kažkokį ženklą. 
Staiga Katrina susivokė. Ji išsitraukė iš.korsažo smeigtuką ir smeigė Sprag- 
tukui į kryžių. Žirgas sužvengė iš skausmo ir šoko paskui šunis. Katrina, iš 
visų jėgų įtempusi pavadžiųs, privertė savo kumelaitę likti vietoje. Ana de 
Kraon jau buvo greta Katrinos. 

— Greičiau paskui leopardą! Aš nepagalvojau apie šį prakeiktą žvėrį! 

Jos nuskubėjo paskui didžiulę katę, ir Katrina paklausė: 

— Ką jūs padarėte? 

— Vienas iš mano tarnų laukė čia su dviejų metų elniu, pagautu prieš 
keletą dienų. Aš pasiunčiau jūsų tarnui žinelę, kad iš karto bėgtų čia, 
pasislėptų ąžuolo drevėje ir lauktų, kol šunys pasileis paskui elnią. Bet šita 
velnio katė suprato mano gudrybę. Leopardas pasuko teisinga kryptimi, ir 
mes privalome jį sulaikyti, kol jis dar neužpuolė žmogaus. 

— O Žilis ir visi kiti? — paklausė Katrina. 

— Jie seks paskui šunis ir elnią, kol nepastebės klaidos. 

— Bet... kaip mes sustabdysime leopardą? 

— Štai šituo! — Ana de Kraon parodė aštrią uosinę ietį. Arkliai apsipu- 
toję lėkė rudeniškai šventišku mišku, iki kulkšnių grimzdami į nukritusių 
lapų kilimą. Greitai jos pasiekė gražią laukymę, apaugusią samanomis. Iš 
trijų pusių ją supo miškas, o iš ketvirtos — uolėtas tarpeklis. Saulės 
spinduliai, prasiskverbę pro medžių kamienus, žybčiojo rasos karoliukuose 
žolėje. Vaizdas buvo ramus ir žavingas, bet Katrinos širdyje jis sukėlė baisų 
nerimą: kitoje laukymės pusėje — Gotjė akis į akį su leopardu... 

Normandas stovėjo prisiglaudęs nugara prie uolos, plačiai pražergęs 
kojas ir ištiesęs į priekį rankas, pasirengęs susiremti su žvėrimi. Palinkęs ir 
sunkiai alsuodamas jis sekė žvilgsniu kiekvieną leopardo krustelėjimą. 
Leopardas, suleidęs didžiulius nagus į lapais nuklotą žemę, tyliai urzgė 
nenuleisdamas nuo beginklio žmogaus spindinčių žalių akių. 

Ana jau norėjo pavaryti į priekį savo drebantį arklį, bet Gotjė suriko: 

— Nejudėkite! 

Ir tada žvėris šoko. Šmėstelėjęs ore ilgas lankstus kūnas užgulė Gotijė. 
Žmogus ir žvėris drauge nusirito samanomis. Normandui pavyko abiem 
rankom sugriebti leopardą už gerklės ir įtempus visas jėgas išlaikyti išžiotus 
nasrus per saugų atstumą nuo savo veido. Leopardo nagai susmigo į jo 
pečius. Žvėries urzgimas susimaišė su sunkiu žmogaus alsavimu. Tik už 
kelių žingsnių nuo kovos arenos moterys vos išlaikė išsigandusius, piestu 
stojančius arklius. 

— O Dieve, — pusbalsiu meldėsi Katrina. — O Dieve! 

Daugiau ji nieko negalėjo padaryti. Šioje mirtinoje dvikovoje vienas 
Aukščiausiasis galėjo padėti. Gotjė rankos sustingo kaip dvi gyvos kolonos, 
apsivijusios išsipūtusiais raumenų gumulais ir iššokusiomis mėlynomis 
venomis. Staiga vienu galingu judesiu Gotjė apsivertė, paglemždamas leo- 
pardą po savimi — tai kainavo jam dar keletą žaizdų. Žvėris kriokė įnirtingai 

stengdamasis išlaisvinti gerklę iš mirtinų gniaužtų. Kraujo kvapas varė jį iš 
proto, bet Gotjė rankos buvo tarsi plieninės. Jos vis labiau gniaužėsi ir 
gniaužėsi — atsargiai, kad nenuslystų žemyn lygiu kailiu... 

Galiūno veidas išraudo ir persikreipė. Kraujas liejosi iš jo žaizdų, bet jis 
nė sykio nesudejavo. Staiga pasigirdo trakštelėjimas, leopardas trumpai ir 
gailiai miauktelėjo. Gotjė pašoko ant kojų. Juodai geltona katė gulėjo 
paslika ant žemės su sulaužytu stuburkauliu. Ilgas kūnas išsirietė lanku ir 
sustingo. Abi moterys atsiduso su palengvėjimu. Ana de Kraon nervingai 
nusijuokė. 

— Tikrai viskas Dievo rankose, mano berniuk! Iš tavęs išeitų puikus 
Žvėrių tramdytojas. Kaip tu jautiesi? 

Ji nušoko nuo arklio, metusi pavadžius Katrinai, ir pribėgo prie Gotijė. 
Katrina irgi nulipo žemėn. Kol senoji dama apžiūrinėjo išartus Gotjė pečius, 
šis neatitraukdamas akių žvelgė į Katriną. Staiga jis apstulbęs sumurmėjo: 

— Jūs verkiate, ponia Katrina? Dėl manęs? 

— Aš taip išsigandau, mano drauge, — atsakė Katrina, mėgindama 
nusišypsoti. — Niekad nebūčiau patikėjusi, kad tu susidorosi su šiuo žvėri- 
mi! 

— Cha! Jeigu ne nagai, tai jis ne baisesnis už seną šerną. Aš dažnai 
susiremdavau su laukiniais šernais plikomis rankomis. 

Katrina išsitraukė skepetaitę ir pamėgino praplauti Gotjė žaizdas čia pat 
trykštančio šaltinio vandeniu. 

— Ką dabar darysime? — paklausė Ana, plėšydama savo vualį ir nosinę 
tvarsčiams. — Girdite? 

Tolimi medžioklės garsai, rodės, artėjo į jų pusę. Jėgeris pūtė ragą iš visų 
plaučių. 

— Šuoliuoja čia, — tarė Ana. — Negalima delsti nė sekundės. Sėskitės 
ant arklio už manęs, drauguži. Greičiau! Jūsų dar laukia nauji išbandymai, 
bet mes bent pamėginsim išgelbėti jus nuo šunų. Taip apdraskytas su jais 
nesusidorosit. 

Katrina vėl sėdo ant arklio, o Ana su Gotjė jau buvo balne. 

— Pirmyn! — linksmai sušuko senoji grafienė. — Paskui mane, Katrina! 

Nors ir su dviguba našta, didelis bėras eržilas šoko priekin kaip strėlė, o 
supratinga Morgana — iš paskos, paklususi tvirtai Katrinos rankai. Arkliai 
šuoliais perlėkė siaurą skaidrų upelį, už kurio kilo neaukštos plokščios 
uolos. Ant jų arkliai užlipo be jokio vargo. 

— Čia pėdsakų niekas neaptiks, — sušuko Ana. — Nespauskite manęs 
taip smarkiai, mano drauge. Juk aš ne leopardas. 

Gotjė pats nejautė, kaip stipriai laikėsi už nebejaunos amazonės. Anos 
veidas po žalia kepuraite įraudo. Katrina išgirdo, kaip ji nusijuokė: 

— Velniškai seniai mane kas nors buvo apkabinęs per taliją! 

Raiteliai negaišo nė minutės. Medžioklės garsai dabar liko toli ir bėgliai 
artinosi prie sidabrinės upelės, kurios krantai buvo apaugę retais medžiais. 
Arkliai išlėkė iš miško leisdami iš šnervių garą. 

— Tai nedidelis Luaros intakas, — paaiškino Ana, — mums teks 
perbristi jį. Čia negilu. 

Ji paspaudė arklį ir tas šoko į vandenį. Lengvai įveikę kliūtį, arkliai išlipo 
į pievą, kur ganėsi keletas avių. Netoliese stovėjo susisupęs į apsiaustą senas 
piemuo. Greitai raiteliai prijojo Luarą ir ji atsivėrė jų akims — plati, geltona 
ir sukūringa, patvinusi nuo neseniai praėjusių liūčių. Kitame krante matėsi 
išsimėtę nameliai, stovėjo pilis, o prie nedidelės prieplaukos susikaupė visa 
flotilija apvalių laivelių. Ana de Kraon mostelėjo ranka į kaimelio pusę. 

— Tai — Monžanas, mano dukters Beatričės, ponios de Rė motinos, 
dvaras. Ji niekad nemėgo savo žento. Žilio žmonės nė karto neįkėlė kojos į 
jos žemę. Ar mokate plaukti, mano drauge? 

— O kaipgi, garbingoji ponia! Kur girdėta, kad normandas šito nemo- 
kėtų! 

— Gal ir negirdėta, bet jūs netekote daug kraujo. Ar užteks jėgų pasiekti 
kitą krantą? Šioje vietoje Luara labai klastinga, bet, deja, tik ji dabar gali jus 
išgelbėti. 

— Jėgų tai man užteks, — tarė Gotjė, nenuleisdamas akių nuo Katrinos, 
kuri jam šypsojosi. — Bet ką aš darysiu ten pakliuvęs? 

— Eikite į pilį. Pasakykite seržantui Martinui Berlo, kad jus atsiunčiau 
aš. Ir laukite. 

— Kaip? Neprašyti pagalbos poniai Katrinai? 

Ana de Kraon palingavo galvą. 

— Vargu ar ten yra bent dešimt kareivių, o ir tie leistųsi į kojas vien 
paminėjus Žilio vardą. Pakaks ir to, kad Berlo priims jus neprieštaraudamas. 
O jeigu jis triukšmautų, pasakykite, kad pirmai progai pasitaikius įsakysiu 
Jį pakarti. Tai jį sutramdys! Dėl viso kito, tai geriausia jums laukti, kol jūsų 
poniai pačiai pavyks ištrūkti iš to širšių lizdo. Jeigu, — pridūrė ji išdidžiai, 
— jūs neketinate grįžti namo be jos. 

— Mano namai ten, kur ponia Katrina! — patvirtino savo ketinimus 
Gotijė lygiai taip pat išdidžiai. Ana nusišypsojo. 

— O tu užsispyręs, a? Tikras normandas. O dabar — greičiau! Mums 
laikas grįžti. 

Užuot atsakęs Gotjė suklupo ant kelių ir pažvelgė į Katriną, kuri su 
ašaromis žiūrėjo į jį. 

— Ponia, — karštai tarė jis, — lieku jūsų ištikimas tarnas ir lauksiu tiek, 
kiek panorėsite. Saugokite save. 

— Ir tu saugokis, — atsakė Katrina, jos balsas nutrūko nuo jausmų 
antplūdžio. — Man sunku įsivaizduoti, kad galiu tavęs netekti, Gotjė. 

Ji ištiesė jam ranką, ir jis, kiek nerangiai sugriebęs ją, prispaudė prie lūpų. 
Paskui neatsisukdamas nubėgo prie kranto ir šoko į bangas. Raitelės matė, 
kaip Gotjė galingais grybšniais pasiekė upės vidurį... Katrina peržegnojo jį. 

— Tesaugo jį Dievas, — tyliai ištarė. 

Ana de Kraon nuoširdžiai nusijuokė. Jos įžvalgios akys su nuostaba 
tyrinėjo Katriną. 

— Norėčiau žinoti, iš kur jūs ištraukėte savo tarnus, mano brangioji. Jie 
tik du, bet kokie spalvingi: čigonė ir pagonis normandas. 

— O! — liūdnai tarė Katrina. — Kažkada aš pažinojau ir gydytoją 
maurą... Nuostabus žmogus! 

Po akimirkos ruda Gotjė galva dingo tirštame rūke. Ana apgręžė arklius. 

— Laikas joti, — tarė ji. — Kelias tolimas, reikia pasivyti medžiotojus, 
kol jie neišjojo iš miško. 

Uoliai raginami jojikių arkliai kaip vėjas skriejo ganyklomis. Senasis 
piemuo, sustingęs lyg bronzinė statula, stebėjo, kaip jos pralėkė pro šalį. 
Ana atsisuko ir nusišypsojo Katrinai. 

— Aš alkana! — sušuko ji, — be to, nekantrauju susitikti Žilį ir 
pasižiūrėti, kaip jam visa tai patiko. 

Katrina irgi nusišypsojo. Ji jautė, kad nuo pečių nusirito sunkus akmuo. 
Gotjė išplėštas iš Žilio nagų. Betgi dar liko Sara ir ji pati. Tačiau pirmoji 
sėkmė teikė įkvėpimo. 

Katrina apčiuopė savo mažytį talismaną ir suspaudė jį rankoje. 

— Ačiū, — sušnibždėjo ji. — Ačiū tau, Barnabi. 


Šešioliktas skyrius 


Lapkričio naktis 


Specialiai apsukusios didelį lankstą, kad pasirodytų iš kitos pusės, raite- 
lės pagaliau pasivijo medžiotojus toje pačioje laukymėje, kur Gotjė taip 
narsiai grūmėsi su leopardu. Atšuoliavusios jos pamatė žiaurią sceną. Žilis 

de Rė stovėdamas šalia užmuštojo žvėries pliekė savo šunis. Jis buvo 
klaikiai įsiutęs ir vargšai gyvūnai cypė jam po kojomis, o jis mušė juos plonu 
vytiniu. Jo palydovai stovėjo toliau kaip statulos, abejingai stebėdami Žilio 
siautėjimą. Pamatęs moteris, Žilis piktai kreipėsi į jas: 

— Iš kur jūs? Kur buvote? Pasirodėte tokios pat žioplos kaip ir šitie 
kvailiai? 

Glostydama arklio kaklą Ana de Kraon išdidžiai pakėlė antakius ir 
gūžtelėjo pečiais. 

— Nemanau, kad buvome kvailesnės negu tu pats, Žili. Mačiau, kaip 
tavo arklys nulėkė paskui šunis. O manasis panoro bėgti paskui leopardą. 
Ponios Katrinos arklys, kaip matai, nusekė paskui manąjį. 

Žilio akys susiaurėjo. Jis prisiartino prie Katrinos ir padėjo ranką ant 
Morganos kaklo. 

— Ar ne keista, kad Morgana pasirinko Koriganą, o ne Spragtuką? Ar 
aš neįvertinau jūsų kaip jojikės? 

— Aš negaliu atsakyti už kumelės kaprizus, — lediniu tonu atkirto 
Katrina. — Morgana bėgo ten, kur norėjo, ir man teko jai paklusti. Aš net 
nepastebėjau, kaip jūs nuo mūsų atitrūkote. Maniau, jojate iš paskos: arkliai 
nedvejodami pasuko paskui didžiąją katę. 

— Jie bijo kačių, ir didelių, i mažų! Jūs mane stebinate! Ar galiu 
paklausti — jūs radote bėglį? 

Žilio balsas tapo įtartinai švelnus ir keistai nederėjo prie kruvino vytinio, 
kurį jis laikė rankoje. Jo senelė atsakė už Katriną. 

— Kai mes pasiekėme tą vietą, kur tu dabar stovi, anūke, — tarė ji 
griežtokai, — pamatėme negyvą, bet dar šiltą žvėrį. O dėl kalinio, tai jis 
tarsi išgaravo ore. Mes apieškojome visą artimiausią mišką ir truputį pajo- 
jom upokšnio pakrante, bet nieko neradome. 

— Jūs gal ir ieškojote, bet kaip ji? — sušnypštė Žilis drebančiu iš pykčio 
pirštu rodydamas į Katriną. Ana de Kraon nesutriko. 

— Ponia Katrina visą laiką buvo su manimi, — tarė ji. — Juk tu kažkur 
dingai, ir man teko ją prižiūrėti. Kas gi pagaliau atsitiko? 

Žilis su įniršiu metė vytinį žemėn. 

— Šitiems prakeiktiems šunims staiga šovė į galvą vytis elnią. Jie 
privertė mus atšuoliuoti iki pat abatijos! Dabar jie nusibaigę, o mano 
leopardas negyvas. Jums teks užmokėti ir už tai, gerbiamoji Katrina: žvėris 
buvo neįkainojamas. 

— Nežinau, ką galėtumėt iš manęs gauti, — trumpai atsakė Katrina. — 
Nebent mano pačios odą. 

Stengdamasi atrodyti rami ji prisivertė akimis susitikti su plieniniu Žilio 
žvilgsniu. Bet kaip sunku buvo slėpti savo džiaugsmą: juk Gotjė pavyko 
pabėgti! Katrina netikėjo, kad jis galėtų žūti upėje. Jis, be abejo, įveikė upę, 
kaip įveikė leopardą. 

— Kas žino... — susimąstęs pratarė Žilis. — Galima pagalvoti ir apie 
tai. Dabar laimėjote jūs, bet taip bus ne visada. Jūsų ragana kol kas mano 
rankose, ir jeigu ji nepasakys to, ką noriu sužinoti, užmokės už jus abi. Ei, 
Puatu! Žirgą! 

Pažas privedė paskubomis apšluostytą Spragtuką. Juodi eržilo šonai dar 
tebeblizgėjo nuo prakaito, o akys tebeliepsnojo. Žilis sunkiai įlipo į balną ir 
vėl pasuko į mišką, nesiteikęs atsisveikinti su kitais medžiotojais bent 
žvilgsniu. Ana de Kraon prijojo prie Katrinos. 

— Šiandien naktį būkite budri, — tyliai ištarė ji, beveik nejudindama 
lūpų, nes ją įdėmiai stebėjo Rožė de Brikevilis. — Užsirakinkite ir nieko 
neįsileiskite. 

— Kodėl? 

— Patyręs pralaimėjimą, šią naktį Žilis keršys... 

Tačiau atsitiko kitaip. Katrina išbuvo užrakinta savo kambaryje ištisas 
tris dienas. Žilis de Rė per tarną perdavė, kad nenori jos matyti. Katrina 
nesimatė net su Ana de Kraon, kurią smarkus karštis paguldė į lovą. Rodės, 
visą pilį gaubia snaudulys. Net pakeliamasis tiltas nė karto nenusileido, o 
tarnai atliko savo pareigas tyliai kaip šešėliai. Katrina paklausė mažutės 
kambarinės, atnešančios jai maistą, kas darosi. 

— Negaliu jums pasakyti, maloningoji ponia. Mesiras Žilis užsidarė 
savo kambariuose su girta kompanija ir jų negalima trukdyti jokia dingstimi. 

Kambarinė, putli rausvaskruostė bretonė, buvo taip prigąsdinta, kad 
bijojo net prasižioti. Rodės, ji bijo, kad ištartų žodžių aidas prasiskverbs pro 
storas pilies sienas ir pasieks jautrias šeimininko ausis. 

— O ponia Ana? — paklausė Katrina. — Kaip ji jaučiasi? 

— Nežinau. Ji irgi užrakinta savo kambariuose ir niekam, išskyrus 
Elinorai, jos kameristei, neleidžiama pas ją įeiti. Atleiskite, maloningoji 
ponia, bet turiu skubėti... 

Mergina nekantravo pasišalinti, ir Katrina nesiryžo toliau klausinėti. 
Saros likimas kėlė Katrinai didžiulį nerimą ir ji jau prarado viltį ką nors apie 
ją sužinoti. Ką gali nuveikti, jei tavo kambario durys užrakintos, o žingsniai 
už jų liudija, kad jas saugo sargybinis? 

Tačiau ketvirtos dienos vakarą sugirgždėjo šovos, ir durys atsidarė. Įėjo 
Žilis de Sali, mesiro de Rė pusbrolis ir sugėrovas. Jis buvo to paties amžiaus 

kaip ir Žilis, bet atrodė visai kitaip: neaukštas, plačių pečių ir plokščio pilvo. 
Plytos spalvos raudoname veide išsiskyrė priplota nosis ir nepaprastai 
blankios, be jokios išraiškos akys. Vilkėjo de Sali akivaizdžiai neskoningais 
drabužiais, o už juosmens buvo užsikišęs didelį durklą. Kokią minutę jis 
stūksojo ant slenksčio plačiai išžergęs kojas ir išdidžiai žvelgdamas į 
Katriną. Kai ji gūžtelėjusi pečiais nusisuko, jis garsiai nusijuokė. 

— Noriu jums kai ką parodyti, — tarė jis kiek patylėjęs. — Pasižiūrėkite 
į kiemą. 

Katrina jau buvo uždariusi langines, nes lauke temo. Diena pasitaikė 
niūri — pilka ir ūkanota, nors tai buvo Visų Šventųjų diena. Katrina, kuriai 
neleido dalyvauti mišiose, pasistengė kuo jaukiau įsitaisyti savo kambaryje 
ir atsitverti nuo liūdno vaizdo už lango. Dabar ji priėjo prie lango ir atidarė 
langinę. Kieme degė fakelai. Ji pravėrė langą ir išsikišo į lauką. Po kiemą 
zujo žmonės su žabų glėbiais ir malkomis, kurias krovė aplink medinį stulpą; 
nuo jo sviro pritvirtintos grandinės. Išbalusi Katrina su siaubo riksmu atšoko 
nuo lango. Sali šelmiškai pažvelgė į ją. 

— Otaip! Žilis nusprendė, kad rytoj, visų mirusiųjų paminėjimo dieną, 
jūsų tarnaitė pakils į dangų kartu su dūmais. 

— Netikiu! — lyg sau sušnibždėjo Katrina. — Netikiu! Jis to nepadarys! 

— Jūsų ragana yra paskutinė kvailė, mano gražuole, — pareiškė Sali 
šiurkščiai šaipydamasis. — Jeigu ji būtų bent kiek protingesnė, nebūtų su 
Žiliu šitaip elgusis. Noriu jus paguosti, kad pati galėsite stebėti šį jaudinantį 
reginį... 

De Sali griebė keptą putpelę, Katrinos vakarienę, ir įsikirto į ją dantimis. 
Prisipylęs bokalą vyno, jis išgėrė jį vienu mauku, nusišluostė lūpas rankove 
ir patraukė durų link. 

— Malonių sapnų, mieloji ponia! Gaila, kad nešiojate kūdikį, ir mano 
pusbrolis uždraudė liesti jus. Kitaip dar kurį laiką palaikyčiau jums kompa- 
niją, a? 

Katrina nejudėdama stovėjo prie lango, kol išgirdo, kaip paskui Sali 
užsidarė durys. Tada ji parkrito ant kelių ir užsidengė veidą delnais: 

— Sara! — sukūkčiojo ji. — Vargšė mano Sara! 

Katrina nesujudėjo tol, kol kieme nutilo paskutiniai garsai, užgeso 
fakelai, o žvakės baigė degti kaltinės geležies žvakidėse. Ji parkrito At 
grindų sugniuždyta sielvarto ir siaubo, melsdamasi ir raudodama, nežino- 
dama ko maldauti pagalbos. Ji jautėsi lyg giliam šuliny su slidžiom sienom, 
į kurias negali atsispirti kojomis. Šulinys palengva pildosi vandens, ir 
Katrina žino, kad pagaliau nuskęs, išeities nėra... 

Katrina atsipeikėjo nuo šalto vėjo, papūtusio pro atvirą langą. Sunkiai 
pakilusi ji išėmė iš spintos naują žvakę ir uždegė nuo tebemirksinčios 
žvakidėje ugnelės. Uždarė langą. Užmetė keletą pagalių ant žioruojančių 
anglių ir įpūtė ugnį. Tai buvo įprasti namų darbai. Jie priminė Katrinai senas 
laimingas dienas dėdulės Matjė namuose, kai karaliaus įgeidis dar nebuvo 
išplėšęs jos iš įprastos aplinkos ir pavertęs kilminga dama. Katrina sėdėjo 
apkabinusi rankomis kelius ir žvelgė į ugnies liežuvius, šokančius židinyje 
ir šildančius sustingusį kūną. 

Katrina užmerkė akis. Ugnis grąžino ją į realybę! Rytoj baisi alkana 
liepsna praris Sarą ir svies ją, šaukiančią agonijoje, į amžinybės glėbį. O ji, 
Katrina, — bejėgė kalinė, priversta paklusti skirtai daliai. Staiga Katrinos 
akys nustebusios išsiplėtė. Ji prispaudė ranką prie pilvo, pajutusi ten silpną 
krustelėjimą. Kūdikis! Arno sūnus! Ją perliejo džiaugsmo ir švelnumo 
banga ir ji pajuto, kaip širdyje atgimsta ryžtas. Jos kūdikis! Nejaugi jis turės 
išvysti pasaulį šioje Dievo prakeiktoje vietoje? Nejaugi jis gims kaip kalinys 
ir galbūt visą gyvenimą praleis nelaisvėje? Gotjė tikriausiai dabar žvelgia 
iš ano kranto į Šamptoso pilį ir laukia naujienų. Reikia kažką daryti! Ji 
nusižemins prieš Žilį, jei reiks, bet paskutinį kartą pamėgins išmaldauti 
atleidimą Sarai. Katriną pribėgo prie durų. Pirmiausia reikia pašnekėti su 
sargybiniu ir įkalbėti jį arba išleisti ją, arba pakviesti čia Žilį. Katrina 
patraukė durų rankeną. Jos nuostabai, durys lengvai atsidarė. Koridoriuje 
buvo visiškai tamsu. Matyt, visa pilis miegojo. 

Katrina neįsivaizdavo, kiek dabar galėtų būti laiko. Vienintelis laikrodis 
buvo didžiojoje salėje, bažnyčios varpų ji neišgirdo, būdama tokia susijau- 
dinusi. Bet jos pasiryžimas buvo tvirtas. Mintyse padėkojusi Dievui už tai, 
kad Sali išeidamas pamiršo užrakinti duris, Katrina grįžo į kambarį apsiaus- 
to ir žvakės. Paskui ji ramiai ir ryžtingai pasuko laiptų link. Reikės pereiti 
pusę pilies, kol nusigaus iki Žilio kambarių, tačiau ji jautė, kad kliūčių 
nesutiks. Nakties tyla apsupo ją. Kai Katrina priėjo galeriją, jos žvilgsniui 
atsivėrė beveik pusė kiemo. Ten viešpatavo tamsa ir ramybė. 

Perėjusi galeriją ir didžiąją salę, ji ėmė kilti sraigtiniais laiptais, vedan- 
čiais į Žilio kambarį. Kartkartėmis iš už durų pasigirsdavo knarkimas, 
liudijantis, kad pilis nėra tuščia. Katrina kilo vis aukščiau, ir jos ausis pasiekė 
keisti garsai, slopinami storų sienų. Buvo sunku suprasti, kas tai: juokas ar 
priešmirtinės dejonės. 

Katrina jau norėjo pasukti į koridorių, vedantį į Žilio kambarius, bet 
staiga iš juodos tamsos išniro sulinkusi figūra. Katrina, dusliai aiktelėjusi, 
atšoko atgal, bet pasislėpti nebuvo kur. Prieš Katriną stovėjo senis Kraonas. 

Žvelgdama į figūrą, neaiškiai boluojančią laiptų žibinto šviesoje, Katrina 
pagalvojo, kad dabar jis labai panašus į seną pelėdą. Bet kodėl jis toks 
susijaudinęs?.. Senis žiūrėjo į Katriną bereikšmiu žvilgsniu, tarsi jos pasi- 
rodymas čia šią nakties valandą būtų natūraliausias dalykas pasaulyje. 
Sunkiai alsuodamas de Kraonas prisišliejo prie sienos. Ji matė, kaip jis 
trūktelėjo apykaklę, mėgindamas ją atlaisvinti lyg dusdamas, ir užmerkė 
akis. 

— Mesire, — sušnibždėjo Katrina, — jums bloga? 

Sunkūs vokai krūptelėjo. Sukrėsta Katrina pamatė, kaip jo veidu ritasi 
stambi ašara. Žano de Kraono žvilgsnis, paprastai rūstus ir įdėmus, dabar 
buvo kupinas nevilties ir... beveik vaikiškai sutrikęs. Katrina palinko į priekį 
ir palietė senį už peties. 

— Ar galiu jums padėti? 

Katrinos balsas pagaliau pasiekė apdujusią senio sąmonę. Jis žvilgtelėjo 
į ją Ir jo akyse įsižiebė silpna kibirkštėlė. 

— Eime! — sušnibždėjo jis. — Nestovėkite čia! 

— Bet man reikia pamatyti jūsų anūką. 

— Pamatyti Žilį? Šitą?.. Ne, šalin iš čia. Šalin tučtuojau! Jūsų gyvybė 
pavojuje... 

Senis kreivais virpančiais pirštais suspaudė Katrinos ranką ir nusitempė 
ją paskui save. Netikėtai jis atleido pirštus ir prisispaudė prie sienos. Matyt, 
jį vėl surietė siaubingas priepuolis; susiraukšlėjęs veidas pažaliavo. Katrina 
ne juokais išsigando. 

— Jūs labai sergate, mesire, labai sergate. Leiskite, aš pašauksiu pagalbą. 

— Ne, nieko nedarykite, maldauju jus! Eime, eime su manimi! 

Senis įstengė tik šnibždėti, bet vis dėlto įveikė savo silpnumą ir ėmė 
leistis laiptais. Aukštu Žemiau jis sustojo ir neramiai pažvelgė aukštyn, tarsi 
laukdamas, kad lange pasirodys kažkieno grėsmingas siluetas. Paskui jis 
pasižiūrėjo į Katriną. Jo akys karštligiškai bėgiojo. 

— Ponia Katrina, — ištarė jis, — maldauju nieko manęs neklausinėti. 
Atsitiktinumas ir... smalsumas atvėrė man... Žilio naktų paslaptį. Tai koš- 
mariška paslaptis. Per vieną akimirką sugriuvo viskas, kuo aš tikėjau... 
Beliko maldauti Viešpatį, kad greičiau pasiimtų mane... Aš... 

Jis sustojo ir mėšlungiškai atsikvėpė. Paskui tęsė be galo liūdnu balsu: 

— Aš jau senas žmogus, ir mano gyvenimas niekada nebuvo sektinas 
pavyzdys kitiems, toli gražu nebuvo, ir vis dėlto... Šito aš nenusipelniau! 
Tai... 

Jo suvytęs kaulėtas veidas patamsėjo nuo tramdomo pykčio. 

— Mesire, aš visai nenoriu žinoti jūsų šeimos paslapčių, bet turiu apginti 
žmogaus gyvybę. Rytoj auštant... 

— Kas yra? — tarė Kraonas išsiblaškęs. — Ar jūsų tarnaitė? 

— Taip... Aš maldauju jus... 

Katrina prisiglaudė prie sienos, ir jos akys prisipildė ašarų. 

— Aš pasirengusi maldauti patį velnią, kad tik išgelbėčiau ją... 

— Žilis blogesnis už velnią... 

Senis nukreipė žvilgsnį nuo išblyškusio Katrinos veido į jos apvalų pilvą 
ir sustingo, tarsi tik dabar pastebėjęs, kad ji nėščia. Jo žvilgsnyje Katrina 
pamatė tą patį sutrikimą, kuris ją nustebino prieš keletą mėnesių. 

— Iš tikrųjų, — sumurmėjo jis, — jūs greitai tapsite motina... Jūs 
nešiojate po širdimi kūdikį! Kūdikį... Dieve mano! 

Senis sugriebė ją už pečių ir staiga jo veidą iškreipė kančios grimasa. 

— Ponia Katrina! — sušnibždėjo jis. — Jūs neturite pasilikti čia! Ši vieta 
prakeikta. Jūs turite bėgti... kuo greičiau, šią pat naktį! 

Ji apstulbusi spoksojo į jį. 

— Bet kaip aš galiu? Juk esu kalinė... 

— Ne, aš rasiu būdą išlaisvinti jus... tučtuojau! Leiskite man padaryti 
nors vieną gerą darbą. Leiskite jus išgelbėti! 

— Aš niekur neisiu be Saros... 

— Grįžkite į savo kambarį ir susiruoškite. Aš atvesiu ją. Paskubėkite! 
Paskui nusileiskite apačion ir laukite manęs prie vartų. 

— Bet kaipgi monsinjoras Žilis? — paklausė ji. — Kaip jis pasielgs su 
jumis,? Jis ne... 

— Niekada! — sušuko senis. — Kad ir kaip žemai jis smuko, aš — jo 
senelis. Jis neišdrįs! O dabar paskubėkite! Iki ryto jūs turite atsidurti 
saugioje vietoje. 

Katrinai nereikėjo kartoti du kartus. Baimę ir nuovargį kaip ranka nuėmė. 
Ji pasikėlė sijonus ir nubėgo į savo kambarį, prašydama Dievą, kad jos viltis 
nepasirodytų esanti tuščia ir kad jokia katė neperbėgtų mesirui Kraonui kelio 
dabar, kai jis parodė tokį kilniaširdiškumą. Katrina greitai susirinko bran- 
gesnius savo daiktus, sumetė ten pat Saros drabužius, įkišo likusį auksą į 
kišenę po sijonais ir užsivilko savo apsiaustą, o Saros apsiaustą užsimetė 
ant rankos. Griebusi ryšulį ji išbėgo iš kambario, kurio sienos matė tiek jos 
skausmo. Katrina jau seniai nejautė tokio lengvumo. 

Pasiekusi vartų būdelę, ji pamatė Kraoną, besiartinantį iš požemio pusės, 
lydimą kažkokio svyruojančio šešėlio. Žerplėjančio fakelo šviesoje Katrina 

pažino Sarą, nežmoniškai sulysusią ir išblyškusią. Katrina išskėstomis 
rankomis pribėgo prie jos. 

— Sara, mylimoji mano Sara! Pagaliau aš vėl matau tave! 

Čigonė tylėdama apsivijo rankomis Katrinos kaklą ir apsipylė ašaromis. 
Katrina, niekad nemačiusi Saros verkiančios, suprato, kiek dvasinių jėgų 
pareikalavo iš moters kalėjimas. 

— Viskas baigėsi... — meiliai pasakė ji. — Dabar tu būsi saugi! 

Žanas de Kraonas neramiai apsidairė. 

— Mes neturime laiko kalboms. Eime. Reikia dar išvesti iš arklidžių 
arklius. Skubėkite, aš eisiu atidaryti durų į vidinį kiemą. 

— Bet... kaipgi sargyba? — sušnibždėjo Katrina. 

— Jeigu seksite paskui mane, jie jūsų nepastebės. Aš užgesinsiu fakelą. 
Būkite atsargios, kad neatkreiptumėte jų dėmesio. Jeigu Žilis sužinos, jūsų 
niekas neišgelbės! 

Visiškoje tamsoje moterys perbėgo kiemą tarsi ant sparnų. Tačiau durys 
prieš jas neatsidarė. Katrina išgirdo, kaip sunkiai alsuoja Žanas de Kraonas, 
ir susirūpino. 

— Kodėl jūs neatidarėte durų? — paklausė ji. 

— Aš sumaniau kitą planą. Sargybiniai gali pastebėti jus arklidėje. Dabar 
įdėmiai klausykitės. Aš atidarysiu duris ir jūs praeisite pro jas vienos. 
Mažasis kiemas apšviestas tik silpnos šviesos iš arklidžių ir sargybinės. Jūs, 
laikydamosi sienos, turėsite nusigauti iki bokšto, kuris yra prie vartų būde- 
lės, ir laukti manęs ten. O aš nueisiu į arklides ir atvirai paimsiu du arklius, 
pasakęs, kad ketinu joti į abatiją. Kartais mes su abatu apyaušriu medžioja- 
me garnius. Be to, aš pratęs išjoti naktimis ir vienas. Mane kankina nemiga 
ir tada mėgstu paklaidžioti Luaros krantais. Jūs turite prasmukti pro vartus 
kartu su arkliais. Tada sargybiniai jūsų nepamatys. Po to šoksite į balnus ir 
jodamos paupiu žemyn rasite tiltą per Luarą. Jeigu viskas bus gerai, ramiai 
pasieksite Monžaną. 

— Bet tilto sargybiniai mūsų nepraleis. 

— Praleis, jeigu parodysite jiems šitą. 

Tai sakydamas, mesiras Kraonas nusimovė nuo piršto žiedą. Katrina dar 
anksčiau pastebėjo, kad nors ant Kraono žiedo išgraviruotas jo herbas, tačiau 
žiedas ne kasdien būna vienas ir tas pats. Žiedų buvo keletas: su karneoliu, 
agatu, oniksu ir vieno aukso, ir mesiras Kraonas neįprastai dažnai keitė juos. 
Dabar jis įdėjo savo žiedą jai į delną. 

— Aš negalėsiu jums jo grąžinti. 

— Pasilikite sau. Tai nedidelis atlyginimas už tai, ką iškentėjote po mano 
stogu. Aš gerbiu jus, ponia Katrina. Jūs ne tik graži, bet ir drąsi, sąžininga 
ir garbinga. Aš per daug vėlai tai supratau, nereikėjo klausyti Žilio. Ar 
atleisite man? Nuo šios nakties man prasidės atgailos ir apgailestavimų 
metas. Kaip matote, Dievas žiauriai baudžia mane, ir jaučiu, ne taip jau daug 
liko laiko, kad pamėginčiau nukreipti Jo pyktį nuo savęs. 

— Bet kaipgi jūs grįšite į pilį, mesire? — paklausė Sara. — Jūsų žmonės 
nustebs pamatę, kad grįžtate taip greitai ir pėsčias. 

— Netoli nuo čia yra požeminis tunelis. Aš grįšiu juo. 

— Bet kodėl tada nepasinaudojome juo, kad pabėgtume? — pasidomėjo 
Katrina. — Taip būtų daug paprasčiau... 

— Galbūt, bet yra du argumentai prieš. Pirmiausia jums reikalingi 
arkliai, o jie negali eiti žemu tuneliu. Antrasis argumentas, kurį, tikiuosi, jūs 
suprasite, yra tas, kad aš neturiu teisės patikėti pilies apsaugos paslapties 
pašaliniams. Viskas, nė žodžio daugiau! Einu atrakinti vartų... Kai jūs 
pasieksite kiemo gilumą, aš uždegsiu fakelą. 

Durys tyliai girgždėdamos atsidarė, ir pasimatė lopinėlis šviesesnio 
dangaus. 

— Dabar, — sušvokštė Kraonas, — eikite pasieniui į kairę pusę. 

Laikydamosi viena kitos, moterys išslydo pro duris. Viena ranka Katrina 
apkabino Sarą per liemenį, o kita čiuopė sieną. Tai buvo ne taip lengva, nes 
ji dar nešė ir savo ryšulį. Iš pradžių Katrina suklupo, bet greitai jos akys 
priprato prie tamsos. 

— Štai ir atėjome, — sušnibždėjo Katrina, pajutusi, kad siena staigiai 
pasisuka. Virš savęs ji matė tamsų fakelo siluetą. Girdėjosi lygūs sargybinio 
žingsniai, ir Katrinos širdis neramiai suplakė. Ji sulaikė kvėpavimą ir staiga 
pajuto, kad Sara vis labiau linksta ant jos peties. Matyt, vargšės moters jėgos 
visai baigė išsekti. Sargybinio žingsniai ėmė tolti ir Katrina ryžosi sušnibž- 
dėti: 

— Tu blogai jautiesi? 

— Aš nemiegodavau naktimis per žiurkes ir dvi dienas nieko nevalgiau. 
Ir dar... 

— Kas dar? 

Sara suvirpėjo. Jos šnabždesys įgijo tragišką gaidą. 

— Nieko. Kada nors papasakosiu. Aš irgi žinau Žilio de Rė paslaptį. 
Neįsivaizduoji, kaip trokštu iš čia ištrūkti! 

Užuot atsakiusi Katrina staiga užspaudė Sarai burną delnu. Čigonei 
kalbant, Katrina akimis sekė Kraoną. Jis įėjo į arklidę ir išjojo iš ten ant 

arklio, vesdamasis antrąjį arklį už pavadžio. Štai jis priartėjo prie bėglių, ir 
arklių kanopos garsiai sukaukšėjo į akmenis. Kraonas jau buvo tarp jų ir 
vartų būdelės, kai iš jos galvotrūkčiais išbėgo žmogus. 

— Atidarykit! — suriko Kraonas. — Turiu reikalą abatijoj. 

— Klausau, pone! 

Vartai girgždėdami atsidarė, mažas tiltelis be trenksmo nusileido. Kat- 
rina nusitempė paskui save Sarą tiesiai po arklių snukiais, ir sargybinis jų 
nepastebėjo. Tamsa slėpė bėglius, ir greitai jie buvo jau už tilto. Iš paskos 
atsklido balsas: 

— Ar jums nereikia palydos, mesite? Naktis labai tamsi. 

— Aš mėgstu tamsias naktis. Turėtum tai žinoti, Martinai, — atsakė 
senis. 

Vėjas stiprėjo. Katrina atsiduso. Čia buvo šalčiau negu pilyje, bet drėgni 
laukai kvepėjo laisve! Tempdama paskui save drebančią Sarą, Katrina dūmė 
kaimo gatve tol, kol pilis visiškai dingo iš akių. Netilstantis už nugarų 
kanopų kaukšėjimas teikė jėgų. Bėglės sustojo kaimo bažnyčios šešėlyje ir 
ten senis Kraonas pasivijo jas. Jis nušoko žemėn. 

— Dabar skubėkite! Mus gali pamatyti. Štai, ponia Katrina, aš atvedžiau 
jums Morganą. Girdėjau, jūs gerai sutariate ir tai bus lyg atsisveikinimo 
dovana. Tai gera, stipri kumelė. Dabar į kelią, ir tesaugo jus Dievas! 

Katrina įžvelgė jo bruožus tamsoje. Jis stūksojo virš jos, o jo skrybėlės 
plunksnos pleveno vėjuje. Katrina tarė: 

— Aš bijau dėl jūsų, mesire. Kai jis sužinos... 

— Juk jau sakiau jums, kad man nėra ko bijotis. Net jeigu jis ryšis pakelti 
prieš mane ranką... aš dabar tenoriu ramybės, amžinos ramybės. 

Senio balse skambėjo tokia neviltis, jog Katrina negalėjo nepasakyti: 

— Nežinau, kas atsitiko šią naktį, mesire, bet taip norėčiau jums kuo nors 
padėti... 

— Ne, padėti čia niekas negali. Tai, ką išvydau Žilio kambaryje, yra už 
gėrio ir blogio ribos. Aš — senas kareivis, ponia Katrina, bet niekada nesu 
matęs tokio velniško vaizdo. Nesu skrupulingas, tačiau... šitie girti, siautė- 
jantys žmonės, šita orgija, kurios centre... 

Akimirką jis padvejojo, bet žodžiai veržėsi nesulaikomai: 

— kurios centre kūdikis, mažas berniukas perpjautu pilvu: Žilis gėrė 
jo kraują, tarsi malšindamas siaubingą troškulį. O aš maniau išugdęs iš jo 
žmogų ir kareivį! Mano anūkas — pragaro monstras, kurio laukia amžinas 
prakeikimas! Mano anūkas — paskutinis mano giminėje. 

Senio balsas nutilo užgniaužtas raudos. Katrina stovėjo sustingusi iš 
siaubo. Ji suprato, kad Kraonas jau niekad neatsigaus nuo smūgio. Jis pakėlė 
rankas, kad nusibrauktų ašaras, ir tęsė kimiu balsu: 

— Dabar jūs suprantate, kodėl noriu, kad nė vienas kūdikis neišvystų 
pasaulio šioje prakeiktoje vietoje. Monsalvi vaikas neturi gimti mėšlo 
krūvoje... Dabar į kelią, greičiau! Bet prisiekite man, kad niekad niekam 
neprasižiosite apie tai, ką sužinojote! 

Katrina pagriebė sudžiūvusią senio ranką ir priglaudė prie lūpų. Ranka 
buvo šlapia nuo ašarų, ir Katrina jautė, kaip ji dreba jos delnuose. 

— Prisiekiu! — pažadėjo ji. — Niekas niekada nesužinos! Dėkoju jums 
savo vardu ir vardu Saros bei kūdikio, kuris jūsų dėka gims laisvėje. Aš 
niekada to nepamiršiu. 

Jis griežtu mostu nutraukė ją. 

— Ne ne, jūs turite užmiršti. Aš noriu, kad jūs užmirštumėte, užmirštu- 
mėte mus visus kuo greičiau. Mūsų namai prakeikti ir pasmerkti žlugti. Bet 
jums, ponia Katrina, skirtas kitas kelias. Pasistenkite būti laiminga! 

Nespėjus jai nieko atsakyti, senis dingo tamsoje. Moterys tegirdėjo jo 
žingsnius, tolstančius miško link. Arkliai nekantriai bilsnojo kanopomis į 
žemę. Užsimovusi ant piršto mesiro de Kraono žiedą Katrina pažvelgė į 
debesimis užtrauktą dangų. Tamsoje gailiai suūbavo pelėda. Katrina pririšo 
savo ryšulį prie Morganos balno. Kumelė, pažinusi Katriną, tyliai sužvengė. 

— Tuojau tuojau, mano gražuole! Nusiramink, palauk... 

Sarai senis išrinko ramų stiprų arklį Rustą, kuris lengvai galėjo pakelti 
čigonę. Tai buvo geras taikus gyvulys. 

Katrina šiaip taip įsodino Sarą į balną. Paskui pati užsėdo ant Morganos. 

— Viskas gerai? — paklausė ji Saros. 

— Taip, — atsakė ji, — gaila tik, kad mes dar ne aname krante... 

Jos lėtai nusileido nuo kalvos ir pasuko upės link. Nakties dangus ėmė 
blykšti ir nors iki aušros dar buvo toli, bažnyčios varpai jau kvietė visus į 
iškilmingas mišias. Jos pamatė sargybinės bokštelio siluetą. Katrina sulaikė 
Morganą ir riktelėjo: 

— Ei ten! Sargyba! 

Iš vidaus atsklido nepatenkintas šūktelėjimas. Durys lėtai atsivėrė ir 
pasirodė piktas kareivis drumstomis akimis. Jis nedraugiškai įsispoksojo į 
Katriną. 

— Praleiskite! — įsakė ji. — Privalote mane praleisti. Mesiro įsakymas! 

— Kam mesiras Žilis siųstų moteris už tilto? Kas jūs? Ir kas su jumis? 
Jūsų tarnaitė? 

— Ne tavo reikalas, kvaily! Aš įsakiau praleisti mus, tai ir vykdyk 
įsakymą! Štai žiedas, jeigu netiki, ir atsimink — kiekviena sugaišta minutė 
bus atskaičiuota tau bizūnu per nugarą! 

Ji atkišo ranką į priekį, kad sargybinis galėtų pamatyti žiedą. Kareivis 
pagarbiai nusilenkęs pasitraukė ir nubėgo pakelti grandinės. 

— Atleiskite, gerbiamoji ponia, bet žinote, kad privalau būti budrus. 
Mano pareigos labai atsakingos... 

— Suprantu. Sudie! 

Katrina, lydima Saros, perjojo tiltą. Luara šioje vietoje buvo neplati, ir 
štai jos jau šuoliavo vieškeliu. Katrinos širdį užliejo džiaugsmas. 

— Greičiau!.. Turime joti greičiau! — sušuko ji, paspausdama pentinais 
savo kumelę. Greitai jos perkirto iškyšulį ir pasiekė perkėlą, vienintelį kelią 
į Monžaną čia, kur Luara buvo pati plačiausia. 

Valtininko pastogė glaudėsi čia pat, netoli upės. Katrina su palengvėjimu 
pastebėjo, kad didelė plokščiadugnė valtis pririšta šioje kranto pusėje. 
Jaunoji moteris netruko įeiti į trobelę ir pažadinti valtininką. 

— Greičiau! — tarė ji. — Mane, mano tarnaitę ir du mūsų arklius reikia 
skubiai perkelti į kitą krantą. Turiu pamatyti Monžano senešalį Martiną 
Berlo. 

— Bet ponia... šiuo metu pilyje visi miega. Jūs niekaip nepateksite į ją. 

Vos jam tai ištarus suskambo gedulingi varpai Šamptose. Po akimirkos 
atsiliepė Monžano varpai. Liūdni garsai sukrėtė įtemptus Katrinos nervus. 
Ji vos nesuriko. Varpų skambesys reiškė tik viena — artėjo penkta valanda, 
greitai Žilio de Rė pilyje visi sukils ir jų pabėgimas bus pastebėtas! Kadangi 
jos vis dar šioje Luaros pusėje, Žilio žemėje, jas gali vėl sugauti. 

— Jau penkios valandos, — tarė ji. — Šamptoso ir Monžano žmonės 
tuojau eis į bažnyčią. Galite drąsiai kelti mus į kitą pusę, gerasis žmogau. 
Šiandien, Atminų dieną, visi keliasi anksčiau. Ir be to... 

Ji išžvejojo iš kišenės auksinį pinigą ir parodė jį valtininkui. 

— Štai, — tarė ji, įsprausdama į jo šiurkštų delną. — Tai tau, tik paskubėk 
dėl Dievo meilės! 

Valtininkas žinojo, kad esama auksinių pinigų, bet šis buvo pirmasis, 
kurį jis pamatė savo akimis. Neįstengdamas atsisakyti tokio užmokesčio, jis 
užsimetė apsiaustą ir jie visi nusileido prie valties. 

— Arkliai stovės ramiai? 

— Nesirūpinkite... Greičiau! — atsakė Katrina, kurios žvilgsnis buvo 
prikaustytas prie sargybos bokšto. 

Po kelių akimirkų plati plokščia valtis atsiskyrė nuo kranto, ir Katrina, 
laikydama rankose abiejų arklių pavadžius, stebėjo, kaip juoda vandens 
juosta darosi vis platesnė ir platesnė... Pakilusi upė vis dėlto buvo rami ir 
po kurio laiko, virtusio jai amžinybe, Katrina pamatė ryškėjančius migloje 
kalnų kontūrus, paskui — bažnyčios varpinę ir pagaliau Monžano stogus. 
Nedidelė pilis su dantytais bokšteliais saugojo upės uostą. Kažkur užgiedojo 
gaidys, paskui bėglės išgirdo, kaip plakasi į akmeninę prieplauką bangelės, 
ir pamatė geležinį žiedą, nuo kurio prasidėjo laipteliai, kylantys į viršų. 

— Štai ir atplaukėme, — tarė valtininkas. 

Po valandos senešalio namuose Katrina ir Gotjė tarėsi, ką daryti toliau. 
Sara, per paskutines siaubingas dienas visiškai išsekusi, užmigo kaip negyva 
ant suoliuko prie ugnies. Gotjė sėdėjo priešais Katriną, ant stalo buvo padėta 
šaltos mėsos, duonos, sūrio; žydrų į Katriną įsmeigtų Gotjė akių žvilgsnyje 
švietė ir džiaugsmas, ir susirūpinimas. Katrinos veidas liudijo apie didžiulį 
nuovargį. Po akimis atsirado dideli mėlyni ratilai, prie lūpų kampučių 
susimetė plonytės raukšlės ir blyški oda atrodė lyg vaškinė. Už lango aušo 
diena. Rytuose dangus jau pilkavo. Prie lango, užsikėlęs koją ant taburetės, 
stovėjo Martinas Berlo ir apžiūrinėjo savo svečius. Sunku buvo suprasti, ką 
galvoja žmogus tokiu ramiu veidu, kurio svarbiausia detalė buvo nosis, tris 
kartus didesnė už normalią. Bet jo rudų akių žvilgsnis atrodė skvarbus. 

Senešalis kalbėjo mažai: jis buvo linkęs klausytis. Jis tylėjo tol, kol 
Katrina, be abejo, svajojanti nors apie trumpą poilsį, susvyravo, ką jai daryti 
toliau. Tada jis metė žvilgsnį į švintantį dangų ir tarė: 

— Jumis dėtas, garbingoji ponia, jočiau iš čia nedelsdamas. Kai jie 
sužinos, kad persikėlėte per tiltą, — o tai jiems paaiškės gana greitai, — 
pasiųs čia būrį kareivių. Pasipriešinti jiems neįmanoma. 

— Bet mesiras Žilis nepersekiojo Gotjė, — atsakė Katrina. 

— Todėl, kad manė, jog jis žuvo. Niekas nematė, kaip Gotjė atsirado čia. 
Tuo tarpu apie jus sargybiniai iš karto viską išplepės. Ir turėkite omeny, kad 
mesiras Žanas jau negalės jums padėti. Jums reikia bėgti, kol yra laiko! Aš 
neatsakau jums prieglobsčio, bet juk neturiu žmonių, kurie jus apgintų. Kai 
de Rė kareiviai pasirodys čia ieškodami jūsų, turite būti jau toli. Žinoma, 
jūs ir jūsų tarnaitė išsikankinusios, bet jūsų laukia ne itin ilgas kelias. Pajoję 
Luaros aukštupio kryptimi, pasieksite Šaloną, priklausantį hercogienei An- 
žujietei. 

— Hercogienė dabar Provanse ir negalės man padėti. 

Katrina užsidengė veidą delnais. Ji buvo pamiršusi Žilio žodžius, bet 
dabar jų grėsmingas turinys vėl atgijo jos sąmonėje. Visose karališkose 

žemėse ir, be abejo, karalienės Jolandos valdose ji dabar — paieškoma 
nusikaltėlė. Arno gyvas palaidotas la Tremujo požemiuose, ir šiam galin- 
gam karaliaus patarėjui tereikia ištiesti ranką, kad pagautų Katriną, kai tik 
ji pasirodys tose žemėse. 

— Šiaip ar taip, — susumavo Berlo, neramiai žvilgtelėjęs į upės pusę, 
— Šalone jūs rasite vienuolyno priorą šventąjį Morilį. Jis jus priims, ten 
galėsite kurį laiką pailsėti. Kaip žinote, Bažnyčia turi teisę savo valdose 
suteikti prieglobstį. 

— Bažnyčia, — sumurmėjo Gotjė. — Vėl bažnyčia! 

Pasiremdama į stalą Katrina sunkiai atsistojo. Ji išgirdo Berlo balse 
paniekos gaideles. Senešalis buvo persigandęs. Jam rūpėjo tik viena: atsik- 
ratyti neprašytų svečių, kol nepasirodė Žilio žmonės. Tada jis galėtų apsi- 
mesti niekad neregėjęs bėglių. 

— Gerai, mes išjojam, — atsiduso Katrina. — Pažadinkite Sarą, Gotjė, 
jeigu tai įmanoma. 

Katrina priėjo prie lango ir rąžydamasi pažvelgė į greitai šviesėjantį 
dangų. Gotjė, kuriam nepavyko pažadinti Saros, tiesiog užsivertė ją ant 
peties. Žydromis tarsi ledas akimis jis pažvelgė į Berlo. 

— Ar jūs turite man arklį? 

— Yra tik vienas. Mano. Ir jis man reikalingas. Mesirui Žiliui kiltų 
įtarimas... 

— Kartais man ateina į galvą, — pašaipiai tarė normandas, — kodėl jūs 
neplaukiate į kitą upės pusę? Ko jūs labiau bijotės? Žilio de Rė, Monžano 
šeimininkės, kuri neapkenčia savo žento, ar galbūt ponios de Kraon? 

— ... ar paties velnio! — atkirto Berlo. — Bet aš būsiu jam dėkingas, kai 
vieną gražią dieną jis griebs tave! 

— Amen! — atsakė Gotjė, pasitelkęs savo skurdoką bažnytinį žodyną. 
— Ką gi, pirmyn, ponia Katrina. Tikiuosi, Saros arklys pakankamai stiprus, 
kad išlaikytų mus abu. Bent jau prilaikysiu vargšę moterį. Prisiekiu Odinu, 
ją reikėtų daužyti galva į sieną, kad pabustų. 

Rustas ir Morgana, pagirdyti ir pašerti, laukė už vartų. Vėl pamačiusi 
savo šeimininkę Morgana iš džiaugsmo sužvengė. Gotjė padėjo Katrinai 
įsėsti į balną, o paskui kartu su Sara įsitaisė ant Rusto nugaros. Arklys 
neparodė jokio nepasitenkinimo. 

— Manau, viskas bus gerai, — tarė normandas. Jis giliai atsikvėpė ir 
linksmai sušuko: — Džiaugiuosi išsinešdinęs iš šitos velnio skylės! Ten, kur 
vykstame, turėsim geresnę kompaniją. Taigi kelionėn! 

Ir čia pasigirdo Berlo šauksmas. 

— De Rė žmonės! Štai jie! Jokite, jokite greičiau! 

Po akimirkos upėje pasirodė kareivių prisikimšusi valtis. Paskui juos 
plaukė ne mažiau kaip dešimt raitelių. Katrina pažino, kad jiems vadovau- 
jantis žmogus yra Žilis de Rė. Jeigu jis pastebėjo juos, viskas žuvo! Paža- 
liavęs iš siaubo senešalis klumpančiu liežuviu patarė: 

— Jokite šiuo skersgatviu. Taip iš miesto ištrūksite nepastebėti. Aš 
sulaikysiu juos kiek galėsiu. 

— Jeigu taip nedrebėtumėt dėl savo kailio, pasakyčiau, jog esate geras 
žmogus! — sušuko Gotjė. — Sudie, Martinai. Galbūt dar susitiksime! 

Katrina spustelėjo pentinais arklį ir ėmė leistis statoka skersgatvio nuo- 
kalne, o paskui rizikuodama nusisukti sprandą, paleido kumelę šuoliais. 
Morganos kanopos linksmai bilsnojo į suplūktą kelio paviršių, o iš paskos 
girdėjosi duslesnis Rusto kanopų bildesys. Greitai Monžanas dingo iš akių 
ir bėgliai atsidūrė nedideliame miške. Gotjė susilygino su Katrina. 

— Aš pagalvojau, ar neverta mums vykti į Orleaną, — tarė jis. — Esu 
tikras, kad metras Žakas Bušė priims mus. Jis juk geras mūsų draugas. 

— Tai tiesa, — sutiko Katrina. — Bet iždininkas Bušė — pirmiausia 
ištikimas karaliaus Karolio valdinys. Jis tiesus ir tvirtas kaip plienas ir 
niekad neleis sau nepaklusti savo siuzerenui, kad ir kokį draugiškumą mums 
jaustų. O karalius dabar — tai la Tremujis, nors Žakas Bušė to gali ir 
nežinoti. 

— Kurgi mums dabar sukti? Neketinate juk tokioje būklėje keliauti į 
Siuli? Jūs turite likti gyva, jei norite nugalėti savo priešus. 

— Man nelabai svarbu, nugalėsiu aš juos ar ne. Bet yra Arno... ir bus 
kūdikis. Aš galėčiau grįžti į Burgundiją, kur turiu draugų ir kur būčiau gana 
saugi, bet tai reikštų atkirsti save nuo Arno. Reikia likti karaliaus valdose ir 
rizikuoti atsidurti jo favorito naguose. Turime rasti ką nors, kas priimtų mus 
1r paslėptų. Tada aš pamėginčiau susisiekti su tais vieninteliais žmonėmis, 
kurie gali mums padėti — su Arno ginklo draugais; visi jie kaip vienas 
neapkenčia la Tremujo. 

— Ir kurgi galima rasti prieglobstį? 

Katrina užsimerkė, tarsi norėdama geriau susikaupti. 

— Jeigu aš bent kiek pažįstu žmones, tai tokia vieta yra. O jeigu klystu, 
tai man jau niekas nepadės. Bet aš tikra, kad neklystu. 

— Taigi kur mes keliaujame? 

— Į Buržą. Pas metrą Žaką Kerą. 

Jie išjojo iš miško. Priešais driekėsi plačios ganyklos, o tolumoje blyk- 
čiojo Luaros vandenys. Paraginę arklius jie šuoliais pasileido per pievas. 

Katrina svarstė, ar jos padėtis iš tikrųjų tokia beviltiška, kaip sakė mesiras 
Žilis, ar šitas piktasis genijus sutirštino spalvas, kad galėtų stipriau laikyti 
ją savo rankose. Bet greitai Žilio žodžiai, deja, visiškai pasitvirtino. 

Katrina ir Gotjė abu manė, kad kol kas jiems geriau keliauti naktį, o dieną 
slapstytis. Šitaip jie mažiau rizikavo susitikti su pavojingais žmonėmis. 
Buvo ir kitų priežasčių: lapkričio naktys daug ilgesnės negu dienos, o kelią 
į Buržą lengva rasti ir tamsoje. Reikia tiesiog joti išilgai Luaros, o paskui 
palei Šero upę, kuri turėjo išvesti juos į vietovę, esančią tik už keleto Ijė nuo 
kelionės tikslo. Atminų dieną jie praleido Šalone, kur vienuolyno vyresnysis 
maloniai leido jiems pailsėti, bet naktį San Mornilį reikėjo palikti. Iki ryto 
keliautojai įveikė apie dvidešimtį Ijė. Rustas lengvai nešė savo dvigubą 
naštą. Vos prasisklaidė rūkas ir išryškėjo vietovė, raiteliai pamatė, kad stovi 
prieš didžiulį vienuolyną, kurio storos sienos globė visą šeimyną varpinių 
ir bokštelių. Vienuolynas atrodė taip įspūdingai, jog Katrina susijaudino 
dvejodama, ar verta ten joti. Kai priešais pasirodė vos kojas velkantis 
valstietis, ji paklausė: 

— Kieno šis puikus vienuolynas? 

— Ponia, — atsakė valstietis, nusiimdamas kepurę, — tai karaliaus 
vienuolynas, o jo vyresnioji — Karolio, tesaugo jį Viešpats, pusseserė! 

— Dėkui, — sumurmėjo Katrina, ir valstietis, užsidėjęs kepurę, nuėjo 
savo keliais. 

Katrina apsikeitė su Gotjė trumpais, bet išraiškingais žvilgsniais. Vie- 
nuolyne, be abejo, galima rasti laikiną prieglobstį, bet vis dėlto vargu ar 
verta belstis į šitą bažnytinę tvirtovę, žinomą tuo, kad čia, neretai prievarta, 
būdavo apgyvendinamos atstumtos karalienės, nepageidaujamos garsių šei- 
mų dukterys, nenuolankios princesės ir kurio vyresnioji būdavo renkama iš 
artimų rūmams žmonių! Šio vienuolyno vyresnioji vadovavo penkioms 
dvasinėms bendruomenėms, turinčioms ligonių ir raupsuotųjų namus, ir 
keisčiausia, kad iš penkių šių bendruomenių trys buvo vyrų. Visi žinojo, kad 
vienuolynas garsėja vidaus nesutarimais, ir Katrina jautė, jog būtų nepro- 
tinga lįsti į tą širšių lizdą. 

— Manau, geriausia būtų susirasti medkirčio trobelę ir pralaukti joje 
dieną, — tarė ji pagaliau. 

Tai padaryti buvo nesunku. Keleiviai patogiai praleido dieną, nes Gotjė 
sugavo kiškį ir iškepė jį ant laužo. Miške normandas jautėsi kaip namuose. 
Arklius pašėrė šienu, kurio davė Martinas Berlo. 

Kai tik miške sutemo, bėgliai vėl nusileido prie upės, apdairiai padarę 
lankstą, kad neatsidurtų prie vienuolyno. Naktis buvo nesėkminga. Pirmi- 

ausia jie išsimušė iš kelio, paskui, nespėjus grįžti į teisingą kelią, staiga 
apšlubo Rustas. 

— Teks sustoti pirmoj pasitaikiusioj abatijoj ar vienuolyne, — suneri- 
musi tarė Katrina. — Reikia pasirūpinti arkliu. 

Bet tai buvo lengviau pasakyti, negu padaryti. Taip nieko ir neradę savo 
kely, paryčiui jie atsidūrė netoli didelio kaimo. Visi jautėsi išalkę. 

— Mes jau toli nuo Šamptoso, — tarė Gotjė. — Gal surizikuojam ir 
užsukam į kaimą maisto? 

— Ką gi, pamėginkime, — atsiliepė Katrina. 

Ji jautėsi visai nusibaigusi. Nėštumas padarė ją be galo jautrią ir ji 
nepaprastai troško tylos bei ramybės. Kūdikis spardėsi taip energingai, kad 
Katrina dėl to nerimavo. 

Bet vos tik jie susiruošė joti į kaimą, orą perskrodė trimito garsai. Gotjė 
atsisuko ir pažvelgė į Katriną. 

— Ponia Katrina, — tarė jis, — visas kaimas susirinko aikštėje. Klausosi 
šauklio, kuris skaito kažkokį įsaką. 

Stiprus balsas, aiškus ir grėsmingas, pasiekė Katrinos ausis. 

— Gerieji žmonės! — griaudėjo šauklys. — Jo didenybės Karolio VII, 
tesaugo jį Dievas, vardu pranešame jums, kad dvi nusikaltėlės mėgina 
pabėgti jodamos per jūsų vietas. Viena iš jų — Katrina de Brazi — kaltinama 
ryšiais su priešu ir kitais šlykščiais nusikaltimais, būtent, kad ji suviliojo 
karaliaus kapitoną, norėdama patraukti jį į anglų pusę. Antroji yra čigonė 
ragana, vardu Sara, nuteista mirti už raganavimą ir kitus piktus darbus. Abi 
jos pabėgo iš mesiro Žilio de Rė, Prancūzijos maršalo, kalėjimo. Viena iš 
jų — blondinė, kita — tamsaus veido ir juodaplaukė. Be to, jos pavogė du 
arklius — baltą kumelę ir bėrą eržilą. Kiekvienas, kuris padės jas sučiupti, 
gaus dvidešimt auksinių, o tas, kas pristatys abi moteris gyvas — šimtą 
auksinių nuo pono de Rė iš Šamptoso arba nuo pono de la Tremujo iš Lošė. 
O jei kas nors bus pripažintas kaltas, kad pagelbėjo joms ar jas slėpė, tas bus 
pakartas. 

Katrina suakmenėjo balne. Šauklys nutilo, bet ausyse tebeaidėjo jo 
žodžiai. Susukęs raštą į ritinėlį ir paraginęs arklį, jis patraukė į kitą kaimo 
galą. Kaimiečiai jau rengėsi eiti kas sau, ir Gotjė žaibo greitumu ištraukė 
pavadį iš Katrinos rankų ir pasuko jos kumelę į ąžuolyną, stūksantį už kaimo. 
Katrinos akys prisipildė ašarų. Nusikaltėlė! Dabar ji pabėgusi nusikaltėlė, 
puikus grobis pirmam sutiktam niekšui. Kas atsilaikys pagundai gauti tiek 
aukso? 

Kai jie pasislėpė už medžių, Gotjė sustojo ir nušoko nuo arklio. Jis padėjo 
nulipti žemyn kaip vaikas kūkčiojančiai, iš nevilties netekusiai jėgų Katri- 
nai. 

— Nužudykite mane, — klumpančiu liežuviu ištarė Katrina. — Nužu- 
dykite mane, Gotjė. Taip bus geriau visiems... Jūs girdėjote? Jie medžioja 
mane po visą šalį kaip paprasčiausią nusikaltėlę! 

— Na r ką tai įrodo? — šiurkštokai ištarė normandas, priglaudęs ją prie 
krūtinės ir liūliuodamas kaip kūdikį. — Kad Žilis de Rė įkalbėjo savo 
nuostabųjį pusbrolį drauge stoti į kovą prieš jus? Bet tai ne naujiena! Užteks 
jau, užteks, ponia Katrina, jūs tiesiog išvargote, o šito rėksnio dainelė visai 
jus pribaigė. Reikia pailsėti, o paskui nuspręsim, ką daryti toliau. Kaip 
manote, ar žmogus, kurio rengiamės prašyti pagalbos, paklus įsakui? 

Katrina pro ašaras pažvelgė į jį. 

— Ar... Aš nežinau! Nemanau, bet... 

— Jokių “bet" Jojam į Buržą, kaip ir ketinome. Tik kaip iki ten 
nusigausim? Beje, yra šis tas, apie ką jūs nepagalvojote. 

— Kas gi? 

— Tame prakeiktame įsake minimos tik dvi moterys. Apie mane — nė 
žodžio. O tai gerai, dar kai ką galima pakeisti. 

Jis paliko Katriną, gulinčią po medžiu ant apsiaustų, o pats apnuoginęs 
durklą priėjo prie Morganos. 

— Ką nori daryti? — sušuko Katrina. 

— Užmušti ją, — liūdnai atsakė Gotjė. — Labai nesinori, bet ši simpa- 
tinga kumelaitė labiausiai mus išduoda. 

Katrina pašoko kaip įgelta ir griebė milžiną už rankų. 

— Ne... Aš draudžiu! Morganos nužudymas atneštų mums nelaimę, aš 
žinau! Geriau jau tegul būsiu pagauta per ją, negu išsigelbėsiu jos gyvybės 
kaina! 

Morgana tuo tarpu sunerimo, pašoko piestu, bet Katrina sugriebė ją už 
pavadžio ir švelniai ėmė raminti. 

— Na na, tau nėra ko bijoti... Viskas gerai... 

Mažoji kumelaitė pamažu nurimo ir tarsi atsiprašydama priglaudė lūpas 
prie šeimininkės plaukų. Gotjė su nerimu stebėjo visa tai. 

— Jūs elgiatės neprotingai, ponia Katrina. 

— Galbūt, tačiau ji mane myli. Aš negaliu žudyti gyvulio, kuris mane 
myli. Suprask! — Katrina vos neverkė. 

— Gerai. Tuomet likite čia. Mes tolokai nuo kaimo. Nemanau, kad kam 
nors šaus į galvą ieškoti mūsų čia. Eisiu apsidairyti. 

— Jūs ketinate palikti mus? — sušuko Katrina, akimirksniu pagauta 
nerimo. 

— Argi jūs nealkanos? Be to, turiu rasti priemonių pakeisti jūsų išvaizdą, 
O jūs kol kas pamiegokite. Kaip tu jautiesi, Sara? 

— O kaip tu manai? — atkirto čigonė. — Puikiai, juk niekas neketina 
mane spirginti ant laužo. 

— Tada paimk šitą. Ir nesumanyk svyruoti, jei koks nors landus smal- 
suolis prisiartins per daug arti. 

“Šitas" buvo ilgas peilis, kurį milžinas visuomet nešiojosi už diržo. Sara 
paėmė peilį ir taip šaltakraujiškai užsikišo jį už juostos, lyg tai būtų gėlės 
žiedas. 

— Gali pasikliauti manimi! — tarė ji. — Niekas neprieis arti. 

Katrina miegojo kietai kaip nuvarytas arklys. Jau buvo sutemę, kai Gotjė 
atsargiai papurtė ją už peties. 

— Ponia Katrina, pabuskite. Jau laikas! 

Netoliese rimtu veidu sėdėjo Sara ir kepė ant iešmo kažkokį paukštį. Šis 
vaizdas po kieto miego atgaivino Katrinos jėgas. Ji pakilo ir nusišypsojo 
Gotjė. 

— Man geriau, — tarė ji. 

— Džiaugiuosi, o dabar užsimeskite šitą. Ir jojam. 

Jis ištiesė jai kažkokį šiurkščios medžiagos drabužį. Katrina nustebusi 
pažvelgė į jį. 

— Kas tai? 

Gotjė klastingai nusišiepė, blykstelėjo jo balti dantys. 

— Vienuolio abitas. Turiu ir Sarai. Man pasisekė, kad susitikau šiuodu 
atsiskyrėlius, jiems dar nepasiekus kaimo. 

Katrina išblyško. Su siaubu ji prisiminė savo palydovo religinius įsitiki- 
nimus. Gotjė — pagonis! Nei Dievas, nei Dievo tarnai jam nieko nereiškia. 
Baisi mintis šmėstelėjo jos galvoje, ir ji numetė abitą. Gotjė nusijuokė ir vėl 
įbruko drabužį jai į rankas. 

— Nesijaudinkite, aš jų neužmušiau! Tik truputį pagąsdinau ir palikau 
puikioje tylioje vietelėje. Kai atsipeikės, jiems rūpės tik viena — kuo 
greičiau atsidurti vienuolyne! 

— Kodėl? 

— Todėl, kad palikau juos nuogus kaip nuluptus zuikius, — tarė Gotijė 
taip iškilmingai, jog Katrina neišlaikiusi nusijuokė. Ji užsitempė storą rudą 
abitą ir susirišo virvute. Normandas patenkintas žiūrėjo į ją. 

— Dabar jūs panaši į mažutį putlų vienuolį, — tarė jis ir priėjo prie arklių. 
Kol Sara su Katrina kirto viščiuką, matyt, pavogtą iš kurio nors valstiečio, 
Gotjė kruopščiai tepė kumelę upelio purvu. Kai jis baigė savo keistus 
veiksmus, išsigandusi Morgana prarado savo natūralią spalvą ir tapo pilka 
ar gal purvinai gelsva. 

— Tikiuosi, kad nepradės lyti ir ji liks tokia iki pat Buržo, — tarė Gotjė, 
atsitraukęs žingsnį atgal ir gėrėdamasis savo darbu kaip dailininkas. Katrina 
apstulbusi pamatė, kad tarnas elgiasi visai taip pat kaip jos garsusis draugas 
van Eikas. Jis irgi atsitraukdavo atgal ir palenkdavo galvą į šoną, kad 
apžiūrėtų vieną iš savo naujų madonų, kurio paveikslams taip dažnai pozuo- 
davo Katrina. 

Baigęs darbą, Gotjė prarijo viščiuko likučius, užgėrė vandens gurkšniu 
ir pasodino Katriną į balną. 

— Dabar pirmyn, šventasis tėve, mums laikas, — žvaliai tarė jis. — Pats 
velnias nepažins jūsų su šiuo apdaru! Ir kai aš sakau “velnias", turiu omeny 
mesirą Žilį de Rė, Mėlynbarzdį. 

Sutemo naktis. Katrinos baimė ir nerimas palengva išsisklaidė. Nuo 
nešvaraus vienuoliško drabužio trenkė prakaitu, bet jis buvo toks šiltas ir 
storas, kad tik pasaulinis tvanas įstengtų jį permerkti. Greitai Katrina galėjo 
įsitikinti drabužio privalumais. Vos keliauninkai išjojo iš miško, pasipylė 
smarkus lietus. Katrina užsimetė abito gobtuvą iki pat smakro, pasiraitojo 
per ilgas rankoves. Ji jautėsi apsaugota kaip sraigė kiaukute. 

— O gerasis Viešpatie, — murmėjo ji sau panosėje. — Atleisk Gotjė jo 
baisią šventvagystę. Neužmiršk, kad jis apvogė vienuolius, norėdamas 
išgelbėti mums gyvybes!.. Ir neleisk savo tarnams peršalti nuo šios liūties! 

Pasimeldusi Katrina pažvalėjo ir, paraginusi Morganą, nušuoliavo pas- 
kui Gotijė. 

Trečia dalis 


Arno 
1431-1432 m. 


Septynioliktas skyrius 
Drąsuoliams viskas įveikiama 


Jau buvo patekėjęs mėnulis ir beveik sutemę, kai Katrina, Gotijė ir Sara 
pagaliau atkeliavo į Buržą. Žako Kero namus sudarė trys pastatai su smailais 
stogais. Visą apatinį kampinio namo aukštą užėmė krautuvė, bet dabar jos 
ąžuolinės pajuodusios langinės buvo uždarytos. 

Katrinos širdis vis dar skaudžiai plakė nuo tos akimirkos, kai ji pamatė 
karaliaus vėliavą, plevėsuojančią virš sargybos posto prie miesto sienų. Tai 
reiškė, kad karalius, vadinasi, ir la Tremujis, yra rūmuose. Katrina suprato, 
kaip dabar rizikuoja. Kad išdrįstų įjoti į miestą, ji taip užsimaukšlino 
gobtuvą, jog nieko nematė, tik savo kumelės ausis. 

Katrina drebėjo, kad ko nors neatsitiktų būtent dabar, kai ji jau taip arti 
savo kelionės tikslo. Bet jos baimė pasirodė tuščia, nes kareiviai ar dėl 
nuovargio, ar iš abejingumo neatkreipė jokio dėmesio į du vienuolius, 
lydimus valstiečio, tvirtinančio, kad jie keliauja į Šv.Jokūbo vienuolyną. 
Keliauninkai spėjo patekti į miestą pačiu laiku. Vos jie įjojo pro vartus, 
pasigirdo pakeliamo tilto girgždėjimas. Miestas užsidarė nakčiai. 

Gatvėje, staigiai kylančioje rūmų link, buvo tuščia. Keletas skubančių 
namo šeimininkių ir du trys prekybininkai, šnekučiuojantys savo krautuvė- 
lių tarpduriuose, neatkreipė į keliauninkus jokio dėmesio. 

Vis dėlto Katrina keletą kartų sulaikė arklį, kol prijojo prie Kero krautu- 
vės, o tada parodė į ją smakru. 

— Štai čia! — tarė ji. — Uždaryta! 

— Uždaryta tik krautuvė, jau vėlu. Rodos, matau šviesą viršutiniame 
aukšte. Vakaro varpas dar neskambėjo. 

Durys atsidarė ir į gatvę išėjo du vyrai. Jie vilkėjo ilgais apsiaustais, 
pamuštais kailiu. Vienas vyriškis buvo aukštas ir liesas, kitas — Žžemutis ir 
apvalus. Katrina iš karto pažino pirmąjį. 

— Metras Keras! — sušnibždėjo ji Gotjė. — Tas aukštasis. 

Ji nuslydo nuo arklio ir atsargiai ėmė dairytis į visas puses, stengdamasi 
likti sienų šešėlyje. Kailių pardavėjas lydėjo savo lankytoją. 

— Susitarkime, aš atsiųsiu jums tą dešimtį voverių kailiukų, metre 
Lalemanai. Tai viskas ką galime jums parduoti šiuo metu. Dievas žino, kada 
Venecija praleis dar ką nors! 

Storulis kažką suburbėjo, palietė skrybėlės kraštą atsisveikindamas ir 
dingo tamsoje. Katrina sukaupė visą savo drąsą ir puolė į priekį. 

— Metre Žakai! — ištarė ji. — Ar neištiestumėte pagalbos rankos 
tremtinei? — Jos balsas nuo susijaudinimo užkimo. 

Katrina atmetė gobtuvą ir pakėlė į jį blyškų veidą, kuriame išsiskyrė 
iškankintos akys. Akimirką auksu blykstelėjo jos atgal sušukuoti plaukai. 
Žako Kero akys išsiplėtė. Jis krūptelėjo: 

— Dieve mano! Ponia de... 

Susigriebęs jis nutilo ir nė akimirkos nedvejodamas paėmė Katriną už 
rankos ir įsivedė į vidų. 

— Greičiau užeikite! Bet aš matau dar du raitelius. 

— Tai mano tarnai, — paaiškino Katrina. — Jie laukia manęs. 

— Nuvesiu juos į kiemą. Palaukite čia truputėlį. 

Jis rūpestingai uždarė duris, nužėręs nuo taburetės kailius, kad Katrina 
galėtų atsisėsti. 

— Laukite, — pakartojo jis. — Aš grįšiu, — ir dingo už mažų durelių. 

Katrina atsisėdo ant taburetės. Krautuvėje buvo šilta. Didelėje bronzos 
gorėje degė anglys. Išilgai vienos sienos stovėjo ilgas prekystalis, už jo — 
aukštos rakinamos spintos su kailiais. Kampe ant medinio stalo matėsi 
rašalinė, keletas žąsies plunksnų ir didelė knyga pergamento viršeliais. 
Keistas muskuso kvapas maišėsi su degančių vaško žvakių aromatu. Vieš- 
patavo visiška tyla. Katrina pagaliau atsipalaidavo. Gerklę rakinęs spazmas 
atsileido ir ji ėmė ramiai kvėpuoti — galbūt pirmą kartą per paskutines 
savaites. 

Žakas Keras grįžo. Jis susijaudinęs pribėgo prie Katrinos, paėmė ją už 
abiejų rankų. 

— Mano vargše drauge! Kaip jums pavyko atkeliauti iki čia? Miestas 
pilnas šnipų ir išdavikų, kurie slepiasi už kiekvieno kampo, juk čia yra de 
la Tremujis. Bet eime. Mums bus patogiau kabinete. Visi darbuotojai 
sandėlyje, bet greitai grįš tvarkyti krautuvės. 

Jis švelniai palietė Katrinos ranką ir nuvedė ją į kitą parduotuvės galą, 
kur kilo laiptai į viršų. Katrina iš nuovargio vos laikėsi ant kojų. 

— Jūs labai geras, kad įsileidote mane, metre Žakai. 

Ji pakėlė į jį akis: kokia laimė vėl matyti šitą puikų veidą ilga nosimi ir 
plonomis lūpomis. Aukšta plati kakta ir gilios griežtos akys liudijo apie jo 
didelį protą. Ryžtinga lūpų linija nelabai derinosi su išraiškingu veidu ir 
ypač su švelniu balsu. 

Metras nusišypsojo ir draugiškai palietė Katrinos ranką. 

— Esu tikras, jog nė kiek neabejojote, kad būsite čia deramai priimta, — 
tarė jis. 

Kabinetas, į kurį metras Keras atvedė Katriną, buvo erdvus kambarys su 
siaurais langais. Visur buvo prikrauta kailių, medžiagų pavyzdžiai gulėjo 
ant didelio apvalaus stalo. Bet labiausiai stebino daugybė knygų, išdėliotų 
ant kėdžių, spintelių, storos knygos odos viršeliais, pageltusiais puslapiais 
buvo sukrautos atviroje spintoje. Viena iš tų knygų gulėjo paruošta skaity- 
mui ant pastovo greta didžiulės skrynios, prikrautos pergamentų ritinėlių, 
perrištų juostelėmis. O labiausiai žavėjo didelis jūrinis žemėlapis, patiestas 
ant stalo, ir greta jo stovintis puikus gaublys, kuris galėjo lengvai suktis ant 
bronzinės kojelės. 

Katrinos nustebimas privertė Žaką Kerą nusišypsoti. Jis perbraukė pirštu 
per raudonai auksinį laivą, plaukiantį melsvomis bangomis žemėlapyje. 

— Aš svajoju apie keliones, — tarė jis. — Kailių ir medžiagų, kurias 
pardavinėja mano partneris Pjeras Godaras,+man jau nepakanka. Bet pasi- 
kalbėkim apie jus. Sėskite ant šių pagalvėlių ir papasakokite, koks stebuklas 
atvedė jus čia, iš kur atvykote... ir kodėl tokia išblyškusi! Visus šiuos ilgus 
mėnesius aš maniau, kad jūs mirusi, ponia Katrina! 

Katrina atsakė jam pavargusiu žvilgsniu. 

— Jūs negirdėjote karaliaus įsakų?.. Negirdėjote, kad aš paskelbta nusi- 
kaltėle?.. 

— Taip, — nutraukė ją Žakas. — Žinau viską, bet tiesiog negalėjau 
suprasti, kas gi įvyko? Jūs kaltinama tuo, kad suviliojote kapitoną de 
Monsalvi ir atidavėte jį į priešo rankas. Bet sklido ir kitokių gandų: kad jūs 
abu nužudyti Ruane, kad jūs mirėte drauge su Mergele, kurios siela dabar 
pas Dievą. 


259 


Nervingas Katrinos juokas buvo jam atsakymas. Kiek ji iškentėjo! Kiek 
drebėjo iš baimės dėl kiekvieno švystelėjusio šalmo ar šarvų. Blogi keliai ir 
nuolatinis kratymas ją visiškai nukamavo ir dabar nebuvo tokios vietos, 
kurios jai neskaudėtų. 

— Vadinasi, jūs nemanote taip kaip visi, metre Žakai? — paklausė 
Katrina. — Jūs netikite, kad Žana buvo ragana, kurią reikėjo sudeginti? — 
Katrinos veidą nušvietė plykstelėjusi žvakės liepsna. 

— Tik sukčius ir bailys gali taip tvirtinti! — pasakė metras Žakas. — 
Pavyzdžiui, mesiras de la Tremujis arba mesiras de Šartras, Reimso arki- 
vyskupas. Prancūzijai atėjo juodos dienos, kai jie užvaldė karaliaus protą ir 
širdį. Deja, šalį valdo la Tremujis, o ne Karolis VII. Bet kuo galiu būti jums 
naudingas aš, ponia Katrina? 

Ji pažvelgė jį į savo tyromis akimis ir sudrumstė jo širdyje viešpatavusią 
ramybę. Nuo kančios Katrinos veidas tapo dar švelnesnis ir subtilesnis negu 
anksčiau. Ji priminė sugautą paukštę ir ją pamatęs kiekvienas vyras pasijustų 
esąs riteris. 

— Jūs galite paslėpti mane ir mano tarnus? Mane gaudo... aš esu nėščia. 
Ar galite padėti man rasti Ksantrajų arba La Girą?.. Jeigu, žinoma, jie dar 
ne kalėjime... 

— Kodėl jie turėtų ten pakliūti? Nebent dėl anglų? 

— Arno de Monsalvi ten! 

— Arno de Monsalvi perėjo į anglų pusę, — trumpai atsakė Keras. 

— Tai niekšingas melas! — sušuko Katrina, treptelėdama koja. — Arno 
padarė viską, ką galėjo, kad išgelbėtų Žaną, ir aš taip pat. Mes net prasi- 
skverbėme į Ruaną ir gyvenome tenai — ir aš... mes palikom miestą tik tada, 
kai mus maišuose įmetė į Seną. Jeigu tai jūs vadinate perėjimu į anglų pusę... 

Ji visa drebėjo iš pasipiktinimo. Pirklys paėmė ją už rankų. 

— Nusiraminkite, mano brangioji, prašau jus nusiraminti! Jums teks 
paaiškinti man tūkstantį dalykų. Bet iš pradžių jums reikia persirengti. Jūs 
kiaurai šlapia. Mano žmona bažnyčioje. Sugrįžusi ji paruoš jums kambarį. 
Teisingai padarėte, kad atėjote pas mus. Mane tai sujaudino. O dabar 
pabūkite čia truputį. 

Metras Keras dingo, ir Katrina vėl liko viena. Ji nuvargusi atlošė galvą 
ant kėdės atkaltės. Kažkas jos širdyje atsileido ir ji nurimo. Pagaliau Katrina 
pasiekė krantą: nebus daugiau nei kelių, nei šalčio, nei baimės, nei bado; 
baigėsi kelionė, kai nežinai, ar jos pabaigoje laukia kokia nors priebėga. Ir 
vėl Katrina pagalvojo apie tai, kad Arno kalėjime. Bet ji žino: jis išdidus ir 
drąsus, jis viską atlaikys. Katrina buvo kupina dėkingumo Kerui. Štai kuo 

galima visiškai pasitikėti: juk jis nesvyruodamas įsileido Katriną ir suteikė 
jai prieglobstį. 

Praslinko ne daugiau kaip dvi trys minutės, ir metras Keras grįžo su 
garuojančia taure, kurią tučtuojau įdavė Katrinai. Ji dėkinga suėmė ją 
rankomis ir įkvėpė nuostabaus prieskonių aromato. 

— Vynas su cinamonu, — tarė kailių pirklys. — Gerkite, kol karštas. 
Paskui pasikalbėsime. Dėl savo tarnų nesirūpinkite... Jie jau virtuvėje ir juos 
ten globoja senoji Mago. 

Katrina gurkštelėjo karšto gėrimo ir iš karto pasijuto geriau. Žakas Keras 
žiūrėjo į ją pasirėmęs ranka smakrą ir užkėlęs koją ant taburetės krašto. 
Katrina viską išgėrė ir pastatė taurę. Jos skruostai truputį parausvėjo ir ji net 
nusišypsojo. 

— Dabar aš jums papasakosiu viską, — tarė ji. — Istorija gana ilga, bet 
aš jaučiuosi jau daug geriau. 

Katrina apkabino kelius rankomis ir ramiai ėmė pasakoti. Tačiau kuo 
toliau, tuo keisčiau skambėjo jos balsas. Keras klausėsi suakmenėjusiu 
veidu, nė akimirkai neatitraukdamas akių nuo Katrinos. 

Vos Katrina baigė savo pasakojimą, kai iš apačios pasigirdo dundėjimas: 
kažkas bėgo laiptais į viršų iš karto per kelias pakopas. 

Kailių pirklys atsistojo ir nusišypsojo Katrinai: 

— Nebijokite! Manau, tai jūsų laukiamas svečias! Neseniai pasiunčiau 
jo. 

Tarpdury pasirodė aukšta figūra: platūs pečiai po nerūpestingai užsimes- 
tu odos apsiaustu, džiaugsmingas ir kartu rūstus veidas, spindinčios rudos 
akys, rudų plaukų liepsna. Iš netikėtumo sušukusi Katrina puolė jo pasitikti. 
Tai buvo Ksantrajus! Ištikimas Žanos d' Ark šalininkas ir geriausias Arno 
draugas! 

Pažinęs Katriną, Ksantrajus be ceremonijų griebė ją ant rankų ir skubiai 
pabučiavo, paskui pasodino ant kėdės ir ėmė godžiai apžiūrinėti. 

— Dieve mano! Iš kur tu išdygai, Katrina? Tu panaši į šlapią triušį! 
Dieve, kaip gera vėl tave matyti! Bet kaip Monsalvi? 

— Arno? Argi tu nežinai? 

Kapitonas sugniaužė kumščius, jo veidas pajuodo iš pykčio. 

— Žinau ką? Dalykus, kuriuos gali plepėti tik bepročiai? Kad Monsalvi 
perėjo į anglų pusę? Didžiausias šalies patriotas? Vienas iš Azenkūro 
didvyrių? Neatskiriamas Žanos palydovas? Mano draugas? 

Paskutinis Arno titulas neabejotinai Ksantrajui atrodė svarbiausias. Kat- 
rina nusisuko. 

— Kai kas tuo tiki, pavyzdžiui, mesiras de Rė... 

— Tegul velniai jį traukia drauge su jo prakeiktu pusbroliu la Tremuju! 
Ašnieko daugiau ir neveikiu, tik plėšau tuos velnio lapelius nuo miesto sienų 
ir šluoju nuo kelio kiekvieną, kuris bando mane sulaikyti. Koks siaubingas 
bukumas! Patikėti, kad toks žmogus kaip Arno galėtų išduoti savo šalį, ir 
dar su moterimi, kurios neapkenčia... 

— Tai netiesa! Jis myli mane! — užprotestavo Katrina. — Tarp mūsų 
nėra jokių pertvarų, nė lašelio nepasitikėjimo. Ir jeigu jums, mesire, reika- 
lingi įrodymai, pažvelkite į mano pilvą! 

Šis karštas proveržis suglumino Ksantrajų, bet jis greitai atsipeikėjo ir 
nusikvatojo: 

— O Dieve švenčiausias! Štai kur puiki naujiena! Mažasis Monsalvi! 
Mes turėsime puikų mažylį, o aš tapsiu krikšto tėvu. Jūs turite mane 
pakviesti į krikšto tėvus, Katrina, ir... — Ksantrajus staiga nutilo ir pažvelgė 
į Žaką Kerą, o paskui tęsė. — Taip... Aš žinau. Jūs tikriausiai galvojate: argi 
laikas kalbėti apie šventes, kai vargšas kūdikis persekiojamas kaip žvėris, 
ir Arno... Beje, kur jis? Tu žinai, Katrina? Nuo to laiko, kai karalius 
užmokėjo už mane išpirką ir aš buvau išlaisvintas, visur ieškojau jo, bet 
tuščiai. 

— Jis netoli, mano drauge, bet vargu ar lengvai jį rasite. La Tremujis 
įkalino jį Siuli pilyje Luaros saloje. 

— Dieve! 

Ksantrajus paraudo iš pykčio. Jis suspaudė kumščius ir sugriežė danti- 
mis. Rudos akys žybtelėjo ir įniršis tarsi užliejo tylų kabinetą. 

— Šitas nususęs šuo drįsta atimti Monsalvi laisvę? Jis drįsta sakyti 
pasauliui, kad Arno dezertyras? Jis drįsta... 

— Drįsta karaliaus vardu! — šaltai nutraukė jį Keras. — Nurimkite, 
mesire de Ksantrajau. Atminkite, užsipuldami la Tremujį jūs užsipuolate 
karalių! 

— Karalius nieko nežino apie šias intrigas... 

— Karalius nenori apie jas žinoti, — pataisė jį kailių pirklys. — Patikė- 
kite, aš gerai jį pažįstu. Mūsų karalius nepakenčia jaudinimosi ir sudėtingų 
problemų. Ir be to... jis atsidūręs delikačioje situacijoje. Jo numylėtinis 
nepraleidžia nė vienos progos priminti, kad jis patikėjo savo karūną raganai! 

— Netikėkite tuo! — suriko Katrina. 

— Žinoma, ne, bet la Tremujis apsukriai naudojasi Ruano proceso 
rezultatais. 

— Anglų proceso. 

— Ne, bažnytinio. O tai daug svarbiau. 

Ksantrajus taip trenkė kumščiu, kad ant stalo šoktelėjo visi daiktai. 

— Kokią visa tai turi reikšmę? Arno daugiau nė minutės nepasiliks 
kalėjime. Duodu jums žodį! Aš einu... 

Keras įspėjamai palietė jo petį. 

— Kur jūs, mesire? Pas karalių? Tik tuščiai išeikvosite laiką, o gal ir 
pasirašysite mirties nuosprendį savo draugui. Jo didenybė bus apstulbintas 
ir išsikvies savo numylėtinį, kuris prisieks kuo nori, kad tai bjaurus melas... 
Ir nespės išaušti rytas, kai kapitono de Monsalvi kūnas bus įmestas į ublietą“ 
arba į Luarą. 

Katrinos šūktelėjimas priminė vyrams, kad reiktų būti taktiškesniems. 
Ksantrajus susirūpinęs pažvelgė į Katriną, bet Keras nusišypsojo. 

— Nesijaudinkite, — tarė jis. — Aš pasirūpinsiu ja. Čia jai bus saugu. 

Kapitonas atsiduso — ir tas atodūsis galėjo reikšti ir palengvėjimą, ir 
apmaudą, — paskui lėtai išėmė iš makštų savo sunkų kalaviją. 

— Ką gi! Lieka tik tai! Pažiūrėkite kaip reikiant, metre Žakai, — tarė jįs 
su grėsminga šypsena. — Įsidėmėkite mano žodžius. Jeigu aš neišlaisvinsiu 
Monsalvi iš to prakeikto kalėjimo, tai šitas kalavijas persmeigs šlykštų la 
Tremujo pilvą. Prisiekiu Dievo akivaizdoj! 

Jis įkišo kalaviją į makštis, tada pasisuko ir pabučiavo Katriną į abu 
skruostus. 

— Melskitės už mane, nuostabioji ponia! Padarysiu viską, kad kūdikis 
neliktų be tėvo! 

Katrina pasistiebė ant pirštų galų ir taip pat pabučiavo riterį į skruostą, 
kvepiantį lavandom ir arkliais. 

— Būk atsargus, Žanai. Aš bijau dėl tavęs! 

— Cha! — sušuko kapitonas (pagalvojus apie laukiantį susirėmimą jam 
grįžo humoro jausmas). — Turiu keletą ištikimų tarnų, kurie su malonumu 
sudoros šitą storą kiaulę. Be to, kaip sako La Giras, geriausias būdas 
atsikratyti baimės — pulti pirmyn. Aš taip pasielgti ketinu dabar, o jums 
patariu ateičiai. Jeigu karalienė Jolanda būtų čia, pavesčiau jus jai, bet 
rūmuose nieko nėra, be vargšės karalienės Marijos, kuri teįstengia melstis 
ir gimdyti karališkuosius mažylius. 

Tai pasakęs Žanas Potonas de Ksantrajus nuskriejo laiptais žemyn taip 
pat greitai kaip ateidamas užlėkė jais į viršų. Žakas Keras atsisuko į Katriną. 


* Ublietas — “akmeninis maišas" — slaptas požeminis kalėjimas, į kurį kalinį nuleisdavo 
per grindų liuką . 
263 


Ji žiūrėjo pro langą, kaip kapitonas užšoko ant žirgo ir dingo iš akių. Katrinos 
akys spindėjo iš laimės, kurios ji jau seniai nejautė. 

— Kaip gera, — sušnibždėjo ji, — turėti tokių draugų kaip jis... ir jūs! 

— Laikas pagalvoti apie poilsį, mano drauge, — švelniai pratarė Žakas 
Keras, imdamas Katriną už rankų. — Pažiūrėsim, ar negrįžo žmona iš 
bažnyčios. 

Kailių pirklio žmona, rodos, buvo gimusi tam, kad taptų ištikima drauge 
puikaus žmogaus, turinčio tik vieną trūkumą: nenugalimą kelionių troškulį. 
Per dvylika bendro gyvenimo metų ji nė karto neleido sau paprieštarauti 
vyrui. Ji visa širdimi mylėjo ir gerbė jį. Katrinai ponia Masė labai patiko. 
Jos susipažino, kai Katrina buvo karalienės Marijos freilina, ir dažnai 
susitikdavo Margaritos de Kulan draugijoje. Masė buvo daili blondinė. Ji 
turėjo puikias svajingas akis, mažą nosytę ir žavingą drovią šypseną. 

Kaip ir tikėjosi Žakas, Masė sutiko Katriną su jaudinančiu švelnumu. 
Tiesa, iš pradžių Masė truputį nerimavo, žinodama, kaip greitai gali įsimy- 
lėti jos vyras, koks jis neabejingas dailioms moterims. Keletą kartų ji 
pastebėjo, kad Žakas gana įdėmiai žiūri į Katriną, tačiau matydama, kaip 
Katrina kenčia, sužinojusi, jog ji nėščia, Masė nuvijo šalin abejones ir atvėrė 
savo gerą širdį. Katrina mylėjo Arno taip pat, kaip ji mylėjo savo vyrą, ir to 
pakako, kad Masė priimtų viešnią kaip tikrą seserį. 

Ji apgyvendino Katriną su Sara antro aukšto kambaryje, kurio aukštas 
siauras langas išėjo į sodą. 

Didžiąją kambario dalį užėmė milžiniška lova su žydros saržos užuolai- 
domis. Joje lengvai galėjo tilpti trys ar keturi žmonės. Katrinai naujoji 
buveinė patiko, ji priminė jai kitą kambarį, kuriame ji gyveno drauge su 
Loiza Dižone dėdės Matjė namuose. Be to, čia buvo tylu, ir Katrina pirmas 
dvi dienas praleido lovoje, pabusdama tik tam, kad .pavalgytų. Jai atrodė, 
kad niekad neišsimiegos, nes dar niekad nesijautė tokia pavargusi, net tada, 
kai ėjo į Orleaną. Kūdikis, kurį ji nešiojo, nuolat primindavo apie save. 

Trečios dienos rytą Katrina pramerkė akis ir pamatė čigonę, laukiančią, 
kada ji pabus. Katrina iš karto pastebėjo, kad Sara pasikeitusi. Ji jau neatrodė 
tokia iškankinta, kaip pabėgus iš Šamptoso. Jos tamsūs skruostai nuo gero 
maisto net šiek tiek suapvalėjo. 


— Padėsi man apsirengti? Aš jaučiuosi puikiai, — tarė Katrina. 

Miegas akivaizdžiai išėjo jai į naudą, ji atmetė antklodę ir kaip šešiolik- 
metė šoko iš lovos. Prausdamasi ji paklausė: 

— Ar yra naujienų nuo mesiro Ksantrajaus? 

— Ne! Metras Keras tesužinojo, kad mesiras Ksantrajus vakar kartu su 
keliais draugais išjojo iš miesto, visa gerkle šaukdamas, jog traukia į 
medžioklę. Štai ir viskas, ką mes žinome. 

— Maldauju Dievą, kad jis spėtų laiku... ir kad Arno neatsitiktų nieko 
blogo... 

Katrina susimąsčiusi pažvelgė į poliruotą alavinį veidrodį, jos akys buvo 
drėgnos nuo ašarų. 

— Greičiau padėk man apsirengti, Sara. Noriu nueiti į bažnyčią pasimel- 
sti. 

— Dieną? Jūs rimtai? Metras Keras patarė jums nekelti kojos iš namų, 
kol nesutems. Per daug žmonių gali jus pažinti. 

— Tai tiesa, — liūdnai sutiko Katrina. — Aš ir užmiršau, kad vis dar esu 
belaisvė. O kurgi Gotjė? — paklausė ji Saros. 

— Gotjė? — nusijuokė ši. — Jis sužavėjo mūsų šeimininkų vaikus ir 
dabar žaidžia su jais, jei mokytojas nepasodino jų mokytis. 

— Tik pamanykit! Mokytojas! Nesitikėjau šito iš mūsų draugų. 

— Teisybę sakant, — tarė Sara, imdama šukas ir šukuodama Katrinos 
plaukus, — šitas mokytojas gana keistas. Namisėda, kokių reta. Nuolat būna 
savo kambaryje ir išeina pakvėpuoti grynu oru tik į sodą, be to, kai jau būna 
sutemnę. 

— Nori pasakyti, jog aš čia — ne vienintelė bėglė? 

— Būtent! Net pasakyčiau, kad metras Keras laiko savo pareiga suteikti 
pagalbą visiems, kuriuos persekioja la Tremujis. Sakysim, paslaptingasis 
mokytojas yra ne kas kitas kaip metras Alenas Šartjė. La Tremujui nepatiko 
jo “Laisvės odė", sukurta Žanos d'Ark garbei, ir jis išvijo jį. 

— Vadinasi, norint patekti į bėdą tereikia pašlovinti Žaną? 

— Arba būti jos bendražygiu. Tol, kol šis“riebus galvijas naudojasi 
karaliaus malone, nebus ramybės tiems, kurie apverkia jos mirtį ir garsiai 
kalba apie tai, jog ji buvo šventa, dora mergina. Bet žinokite — namuose 
priešais, priklausančiuosę mesirui de Leodepartui, slepiasi mesiras Žanas 
Pekerelįs, dalijęs Žanos išmaldą, ir jos pažas. Abu jie laukia geresnių laikų. 
O Kero fermose yra ir daugiau tokių žmonių. 

Katrina buvo apstulbinta. Nuostabu buvo ne tai, kad Žakas įKeras ir jo 
uošvis pavertė savo namus pasipriešinimo favoritui židiniais. Juk jie abu 
pakankamai drąsūs ir kantrūs. Stulbino jų ramumas, tai, kad jie priglaudė 
visus šiuos žmones pačioje Briugėje, la Tremujo panosėje, visai šalia 
karaliaus rūmų. Taip, narsumo Žakas Keras turi per kraštus! 

Katrina du ar tris kartus susitiko Aleną Šartjė, dar kai tarnavo karalienei 
Marijai. Tomis dienomis jis visur lydėjo Karolį kaip jo sekretorius ir rūmų 
poetas. Tai buvo malonus, išsimokslinęs žmogus, kurio gyvenimas šalia 
karaliaus nepasižymėjo meilės pergalėmis. Vis dėlto jis laikė save nepapras- 
tai žaviu. Išvydęs Katriną prie Kerų stalo, jis metė į ją išraiškingą žvilgsnį. 

— Aš tikėjau, kad dangus nenusisuks nuo manęs ir atsiųs kokią nors 
žavingą moterį, kad lengviau pakelčiau tremtį. O neprilygstamoji, mano 
širdis buvo tuščia laukdama jūsų pasirodymo! Drauge mudu sukursim čia 
slaptą sodą, nuostabų nuošalų kampelį. 

— O jūsų nuošaliame kampelyje irgi bus švelnių bučinių? — pasigirdo 
vaikiškas susijaudinęs balselis. Tai buvo penkiamečio Žofrėjaus, jaunesnio- 
jo Kerų sūnaus, klausimas. Poetas metė į vaiką griežtą žvilgsnį iš po 
žilstančių antakių. 

— Gerai, kad prisimenate puikią poeziją, mano berniuk, tačiau jums 
nedera kištis į suaugusiųjų kalbą. 

Žofrėjus sumišo ir įsikniaubė į puodelį, o visi kiti vos sulaikė šypsenas. 
Masė, pastebėjusi, kad poetas susikrimto, skubiai pastatė prieš jį įdarytą 
karpio porciją. Šartjė buvo jausmingas, bet drauge ir mėgėjas skaniai 
pavalgyti, o karpis skleidė puikų aromatą. Poetas paragavo, paskui prisi- 
kimšo pilną burną, ir jo nuotaika vėl pasitaisė. Katrina pastebėjo, kad jis jai 
kažkuo primena dėdę Matjė. 

— Jūs nieko nevalgote, Katrina, — tarė Masė šypsodamasi. — Vis dar 
negaluojate? 

— Ponia Katrina prarado žadą iš džiaugsmo! — tučtuojau įsikišo poetas, 
atitrūkęs nuo karpio. — Ji negali nuleisti akių nuo savo pranašo, savo 
aiškiaregio, kurį Dievas pasiuntė jai, kad... 

Ir jis pradėjo monologą. Katrina būtų mielai pasigėrėjusi poeto meistriš- 
kumu, tačiau staiga juos pasiekė šauksmai, lydimi ginklų žvangėjimo ir 
arklių kanopų caksėjimo. Žakas Keras pašoko ant kojų ir nuskubėjo į savo 
kabinetą. Nors ir pasižymėdamas nepaprastu šaltakraujiškumu, jis nė aki- 
mirkai neprarasdavo budrumo. Katrina leidosi jam iš paskos, o Masė tuo 
tarpu gailestingai sudavė kumščiu porą kartų per nugarą poetui, kad jam 
iššoktų gerklėje iš netikėtumo įstrigęs gabalėlis karpio. 

Per kabineto langą Žakas Keras ir Katrina pamatė, kad gatvė prigužėjo 
kareivių, vadovaujamų karininko. Dalis kareivių stovėjo petys petin užtver- 
dami gatvę sukryžiuotomis ietimis, o kiti tuo metu daužė trečio namo iš eilės 
nuo Kero duris. Žakas suraukė antakius. 

— Tai pas Nodiną, jis gamina pentinus. Norėčiau žinoti... 

Nespėjus jam baigti frazės į namą įsiveržė kareiviai ir tučtuojau grįžo, 
tempdami trejetą žmonių, vieną seną ir du jaunesnius. Šie priešinosi kaip 
įmanydami, spardėsi, daužėsi kumščiais, mėgindami išsiveržti iš kareivių 
rankų. Katrina žvelgė išsigandusi. 

— Ką tai reiškia? — paklausė ji. 

— Nodinas slėpė savo žmonos pusbrolį. Vargšas atsisakė atiduoti gabalą 
žemės, kuris patiko vyriausiajam kamerherui. Kažkas išdavė jį. Siaubinga! 
La Tremujis grobia, vagia ir žudo, o karalius nieko nepastebi. 

Pagautas nesuvaldomo įsiūčio, Žakas griebė nuo stalo žydrą plono stiklo 
vazą ir trenkė ją į grindis. Pasipylė šukės. 

— Bet jums dėl manęs irgi gresia pavojus, — liūdnai ištarė Katrina. — 
Kaip galite būti tikras, kad rytoj kas nors jūsų neišduos? 

— Viskas įmanoma, — ryžtingai atsakė Keras, — bet aš neleisiu savęs 
įbauginti. Iš tikrųjų la Tremujis įsiuto ant Nodino už tai, kad jis mylėjo, 
gerbė ir palaikė Mergelę, be to, jisai pareiškė, jog tai bailumas — atsižadėti 
jos. Kiekvienam, kuris taip kalba, gresia pavojus. Net tokia gerbiama 
moteris kaip Margarita de Tiurold, su kuria Žana vienu metu gyveno po tuo 
pačiu stogu, dabar negali jaustis saugi. Favoritas tiesiog nori sunaikinti 
karalystėje viską, kas primena Mergelę. Jis visada buvo prieš ją, o dabar nori 
pakenkti jai net kape, ir tai tuo metu, kai karalystei būtina taika. Mums 
trūksta pinigų, švietimas smunka, prekyba apmirusi. Jau nebevyksta didelių 
mugių, pirkliai vengia gabenti prekes per Prancūziją. Iš Venecijos į Briugę 
jas saugiau vežti per Vokietijos valstybes ir Bavariją. O tas truputis, kuris 
įvežamas, atsiduria la Tremujo skryniose. 

— Ką gi jūs ketinate daryti? 

— Dabar nieko. Favoritas — kaip laukinis šernas, su kuriuo reikia kovoti 
ginklu. Aš palieku tai konetabliui de Rišmonui ir karalienei Jolandai, kai ji 
sugrįš. Bet kai tik la Tremujis bus pašalintas, viską teks pradėti iš naujo: 
atgaivinti prekybą ir uždirbti pinigų. Todėl aš išvyksiu, vos tik ateis pava- 
saris. 

— Išvyksite? Bet kur? 

— Į Rytų uostus, — atsakė pirklys, žvelgdamas į didžiulį žemėlapį, 
kabantį ant sienos. — Kai pasibaigs audros, siaučiančios per ekvinokciją, 
mano galera išvyks į kasmetinį plaukiojimą Viduržemio jūra. Aš plauksiu 
su savo prekėmis: emaliu, plonomis medžiagomis, vynu, Marselio koralais, 
kad išmainyčiau jas į šilką, prieskonius ir kailius, — į visa tai, ko dabar pas 
mus neįmanoma rasti. Aš užmegsiu prekybinius ryšius, ir karalius matys, 
kad jie labai naudingi. Pagaliau, kai visa tai bus padaryta, aš vėl atgaivinsiu 

senąsias sidabro, geležies, švino ir vario kasyklas, kurios nenaudojamos 
nuo romėnų laikų. Karalystė atgims, taps daug turtingesnė... daug turtinges- 
nė! 

Katrina klausėsi pirklio apstulbusi. Rodės, jis užmiršo ją žvelgdamas 
kažkur į tolį ir įsivaizduodamas, kaip jo ambicingos svajonės tampa realybe. 
Akimirką jai pasirodė, kad grįžo į praeitį ir girdi savo vyro Gareno de Brazi 
balsą. Jis irgi tikėjo prekybos su Rytais svarba. Jis suprastų ir įvertintų drąsą 
ir šio pirklio, taip daug kuo panašaus į jį patį. Kambaryje įsiviešpatavo 
visiška tyla. 

Triukšmas už lango irgi nutilo. Du trys praeiviai skubiai praėjo pro šalį, 
bailiai žvilgčiodami į sulaužytas Nodino duris. Ėmė krapnoti lietus... 

— Argi jūs nematote, — maldaujamu balsu tarė Katrina, — kad neturite 
teisės rizikuoti priglausdamas mane čia! Jūsų ateitis per daug reikšminga, 
metre Žakai. Jeigu tik mane išduos, jūs atsidursite pavojuje. Ar negalėčiau 
išvažiuoti į kokį užmiesčio namą ar fermą ir palaukti, kol grįš Ksantrajus? 

Metras Keras pasilenkė ties Katrina, kuri sėdėjo laikydama rankas ant 
pilvo, ir švelniai suėmė jos veidą delnais. 

— Paklausykite, Katrina, mūsų vargšėje žemėje nedaug liko to, kas reta 
ir vertinga. Jūs — viena iš tokių brangenybių, ir aš visa širdimi pavydžiu 
žmogui, kurį jūs mylite. Aš tegaliu pretenduoti į jūsų draugystę, tad leiskite 
man ją nusipelnyti. Jeigu iš to kyla šioks toks pavojus man, juo geriau, — 
tai įrodys mano atsidavimą jums. Jūs liksite čia. 

Jis pasilenkė dar žemiau ir prisilietė lūpomis prie jos lūpų. Tai buvo 
lengvas, švelnus pabučiavimas, greičiau platoniškas negu kūniškas. Vis 
dėlto Katrina suvirpėjo pajutusi malonumą nuo jo lūpų prisilietimo. Žako 
ranka krūptelėjo ant Katrinos pečių, ir ji suprato, kad jis labai susijaudinęs. 
Metras Keras švelniai atstūmė Katriną ir tarė: 

— Draudžiu jums iš čia išvykti, Katrina. Jūs turite manimi tikėti. 

— Žinoma, aš tikiu! Bet bijau dėl jūsų ir jūsų šeimos. 

— Nesijaudinkite! Aš sugebėsiu pasirūpinti savo šeima ir kartu apginti 
jus. 

Žakas padėjo ranką ant Katrinos peties, jis norėjo, kad ji pajustų jo 
pasitikėjimą savimi. Metras jau spėjo pamiršti sceną gatvėje ir krūptelėjo, 
kai tarpdury pasigirdo tylus balsas: 

— Nusileisk į krautuvę, Žakai. Ponia de la Tremuj laukia tavęs, o juk 
žinai, kokia ji nekantri. 

Abu atsisuko. Prie durų rami stovėjo Masė. Katriną užliejo raudonis. Ar 
seniai ji čia? Ar matė, kaip vyras pabučiavo ją? Iš jos išvaizdos neatrodė, 

kad ji ką nors matė. Ji tikriausiai ką tik įėjo! Bet Katrina pasijuto kalta ir 
nuleido akis. 

— Aš kalbėjau metrui Žakui apie tai, kad keliu pavojų jums visiems čia 
gyvendama, — tarė ji. — Aš prašiau leisti man išvykti. 

Masė prisiartino šypsodamasi. 

— Esu tikra, kad jis atkalbėjo jus. Svečias mūsų namuose laikomas 
Dievo siųstu ir todėl šventu. Ir be to, kur galėtumėt vykti, ponia Katrina? 
Eik, Žakai, tu privalai lipti žemyn. Ponia de la Tremuj supyks. 

Katrina sudrebėjo pagalvojusi apie moterį apačioje. Ponia de la Tremuj! 
Moteris, kurios valdžioje yra Arno, ta, kurią jis atstūmė ir kurią Katrina kartą 
smarkiai įžeidė. Katrina išblyško ir pasisuko į pirklį. 

— Paskubėkite, metre Kerai, prašau jus... negalima leisti, kad jai kiltų 
bent menkiausias įtarimas. Ji pažintų mane net su vienuolio abitu... ji 
neapkenčia manęs. 

— Žinau, — atsakė Žakas, — einu... 

Masė ir Katrina liko vienos. Abi tylėjo. Jos nežiūrėjo viena į kitą, tik 
įtempusios klausą mėgino išgirsti, kas vyksta apačioje. Joms neteko ilgai 
laukti. Iš pradžių girdėjosi tvirti sunkoki Žako Kero žingsniai laiptais, paskui 
atsklido aukštas moters balsas. Visą savo chaotišką ir niekšingą gyvenimą 
Katrina de la Tremuj nesistengė slopinti savo balso. Kur tik ji pasirodydavo, 
visur dundėdavo jos aukšti tonai. Masė ir Katrina be vargo girdėjo, kas 
kalbama krautuvėje. 

— Metre Kerai, — tarė vyriausiojo kamerhero žmona, — kaip galėjo 
atsitikti, kad iki šiol negavau sabalų, kuriuos pas jus užsisakiau? Artėja 
šalčiai, o juk žinote, kad kitokių kailių aš nepripažįstu. 

— Jūs teisi, ponia. O dėl sabalų, tai mielai juos pasiūlyčiau jums, tačiau 
jie tapo neprieinami. Pirklių karavanai, kurie paprastai iš Nižnij Novgorodo 
traukia į Šalono mugę, į mūsų šalį nebeužsuka. Jie keliauja į Londoną arba 
sustoja Venecijoj. 

— Tuomet važiuokite jų į Veneciją... 

— Mes neturime lėšų, ponia. Šalis nuskurdo. Laivų nėra, o tie, kurie 
plaukioja tarp Venecijos ir Briugės, į mūsų uostus daugiau neužsuka. O dėl 
kelionės į Briugę, juk puikiai žinote — hercogo Burgundiečio įsakymu 
karaliaus Karolio valdiniams tai uždrausta. 

Viešnia teatrališkai atsiduso. Katrinos nervai įsitempė kaip stygos: gir- 
dėti iš taip arti nekenčiamos moters balsą buvo sunkus išbandymas. 

Ponia de la Tremuj pradėjo pykti. 

— Labai gerai, tada teks pasitenkinti tuo ką turite. Aš noriu, kad ateitu- 
mėte į rūmus ir parodytumėte man savo geriausius kailius. Arba ne, kadangi 
aš jau čia, parodykite juos dabar. Atsiųsite man tai, ką išsirinksiu! 

Katrina priėjo prie lango. 

— Kaip mes neišgirdome, kada ji atėjo? — sušnibždėjo jaunoji moteris, 
apžiūrinėdama raitelius ir freilinas, kurie atlydėjo ponią de la Tremuj ir 
dabar triukšmavo apačioje taip, kaip anksčiau kareiviai. 

— Jūs buvote per daug įsitraukę į pokalbį, — pasakė Masė tokiu maloniu 
balsu, kad Katrina nepajuto jos pastaboje jokio dviprasmiškumo. — Jūs 
negalėjote išgirsti, bet man nepatinka, kad šita dama taip ilgai čia užtrunka. 
Jos aštrios ausys ir žvitrios akys, pro ją niekas nepraslys... 

— Taip, mano buvimas čia neabejotinai pavojingas, — su kartėliu tarė 
Katrina. — Jeigu ji sužinotų... 

— Slėpdami jus čia mes rizikuojam ne daugiau kaip slėpdami Aleną 
Šartjė, — ramiai ištarė Žako žmona. — Kas mūsų dienomis gali jaustis 
apsaugotas nuo šnipų? Jums geriau grįžti į savo kambarį, Katrina. 

Katrina papurtė galvą. Ji jautė, kad turi pasilikti. Katrina ne kartą 
pastebėjo, kad arti esantis pavojus ją baugina mažiau negu tas, kuris yra 
kažkur toli. Be to, ji jautė keistą malonumą, kad savo nematomu buvimu 
matyt, buvo krautuvės sandėly, nes iš ten sklido duslūs nuo prekystalio 
mėtomų kailių ryšulių garsai. Katrina stovėjo prisiglaudusi prie sienos ir 
kažko laukė. Kol išeis pavojingoji lankytoja? Kol sugrįš Žakas, kurio vien 
buvimas šalia ramino ją? Atrodo, kad ir vieno, ir kito... 

Išsiblaškiusi Katrina žvilgtelėjo pro langą. Nuo miesto vartų į kalną lėtai 
kilo vežėčios, termpiamos didelio tingaus arklio. Tai buvo valstietiškas 
vežimas mediniais ratais, kurie šokinėjo per duobes. Beformė malkų krūva, 
sukrauta į vežėčias, rodės, tuoj tuoj nubildės žemyn. Arklys su kroviniu 
sustojo prieš Kero namą. 

Nebūtų nieko keista, bet važnyčiotojas, kuris susikūprinęs sėdėjo vežė- 
čių priekyje, pasirodė Katrinai kažkur jau matytas... Jis vilkėjo juoda striuke 
su gobtuvu, slepiančiu didžiąją veido dalį. Kyšojo tik trumpa barzdelė. Jo 
laikysena buvo kažkuo pažįstama. Žmogus pasisuko, pažvelgė į jos langą, 
ir viskas pasidarė aišku. Katrina aiktelėjusi užsiėmė burną delnu. Valstietis 
vežimaityje buvo ne kas kitas, o Ksantrajus! Katrina pribėgo prie Masė ir 
nutempė ją prie lango. 

— Žiūrėkite, — sušuko ji. — Matote, kas ten? 

Masė išblyško. 

— O Viešpatie! — pasibaisėjo ji. — Jį juk taip lengva pažinti! 

Valstietis nulipo nuo sėdynės, aiškiai ketindamas eiti į krautuvę. Masė 
kaip strėlė išlėkė iš kabineto. Katrina girdėjo, kaip ji bėga žemyn pakopomis. 
Masė tikriausiai bėgte aplenkė krautuvę, nes Katrina iš karto pamatė, kaip 
neįtariančiam, koks pavojus jo tyko. Žako žmona sustojo priešais jį piktai 
šaukdama: 

— Ką tu čia sumanei, nepraustaburni? Nežinai, kad malkas reikia vežti 
į kiemą! Suk savo kuiną atgal, aš atidarysiu vartus. 

— Nerūustaukit, ponia, — atsakė žmogus daininga berišono tarme. — 
Robinas, jūsų ūkvedys, pasiuntė mane, ir va... 

— Gerai, gerai, — nutraukė jį Masė. — Greičiau varyk arklį, nematai, 
kad užstoji kelią ponams. 

Ponios de la Tremuj kortežas, išsipuošęs raudonom ir mėlynom livrėjom, 
su panieka nusisuko nuo netašyto stuobrio, ir tai, be abejo, išgelbėjo įžūlųjį 
kapitoną nuo demaskavimo. Katrina jautė, kaip šaltas prakaitas ritasi jos 
nugara, rankos darosi ledinės. Kodėl Ksantrajus, kuriam galima laisvai 
išvažiuoti ir įvažiuoti į miestą, griebėsi šito keisto maskarado? Kas paslėpta 
vežime? 

Kraujas suplūdo jai į veidą. Tarnas atidarė vartus, ir Ksantrajus, vilkda- 
mas kojas kaip tikras valstietis, apgręžė vežimą. Katrina ilgiau negalėjo 
tverti. Pasikėlusi sijoną, ji nubėgo per didįjį kambarį į medinę galeriją, 
išeinančią į vidinį kiemelį, kur dabar kaip tik įvažiavo Ksantrajus su savo 
vežimu. Ksantrajus pastebėjo viršuje stovinčią Katriną ir nusišypsojo jai 
šypsena, kuri lyg saulės spindulys sušildė moters širdį. Kapitonas jokiu būdu 
taip nesišypsotų, jeigu Monsalvi būtų kas nors atsitikę. 

Kitame kiemo gale senoji Mago, ištikima Kero tarnaitė, švaistėsi skudu- 
ru, vaikydama vištas, o Sara tuo metu padėjo Masė atidaryti sandėlio duris, 
kad būtų galima ten įvaryti vežimą. Gotjė su tarnu nukėlė vartus. Kai Katrina 
pasiekė kiemelį, ir arklys, ir vežimas buvo jau paslėpti. Kapitonas net 
neatsisuko! 

— Greičiau! — šaukė jis. — Padėkite man! — Jis karštligiškai skubė- 
damas traukė iš vežimo pliauskas ir mėtė jas žemėn. 

— Kas vežime? — paklausė Katrina. 

— Neuždavinėkite kvailų klausimų! Nejaugi neaišku? 

Katrina puolė prie vežimo. Po pliauskom, vežimo apačioj, buvo įtaisyta 
slėptuvė, bet nespėjo Katrina pamatyti pinučių, dengiančių ją iš viršaus, kai 
Ksantrajus šiurkščiai pastūmė ją Sarai į glėbį. 

— Nereikia jai matyti jo dabar, — tarė jis čigonei. — Ne itin malonus 
vaizdas! Mes spėjom kaip tik laiku... 

Ksantrajus pakėlė pinučius — slėptuvėje gulėjo žmogus. Jis buvo pur- 
vinas, jo iškankintą vaškinį veidą iki pusės dengė ilga į visas puses styranti 
Katrina su laukiniu riksmu išsiveržė iš Saros rankų ir puolė prie nieko 
nejaučiančio kūno raudodama. 

— Arno!.. Dieve mano! Arno, ką jie tau padarė? 


Aštuonioliktas skyrius 
Arno šešėlis 


Katrina buvo taip įsitikinusi, kad spaudžia glėbyje nebegyvą kūną, jog 
Ksantrajus turėjo jėga nutempti ją šalin. 

— Katrina, jam reikia skubiai padėti. Dabar ne laikas verkti. Ar yra 
kambarys, kur jį galima būtų paguldyti, ponia Masė? 

— Neškit į mano! — sušuko Katrina, šluostydamasi akis. 

— Gerai. Eikite pirmoji ir pažiūrėkite, ar nėra kliūčių. 

Ksantrajus be jokio vargo pakėlė draugo kūną ant rankų, ir Arno galva 
bejėgiškai nusviro ant kapitono peties. Buvo akivaizdu, kad Arno nieko 
nejaučia, jo kūnas buvo visiškai suglebęs. Katrina mėgino susivaldyti, bet 
jos akys vėl prisipildė ašarų. 

— Jis miršta, jis miršta! 

— Tikiuosi, kad ne! — nutraukė ją Ksantrajus. — Aš skubinausi kiek 
pajėgdamas. Atidarykite šias duris. 

— Ar ne geriau palaukti, kol ponia la Tremuj išeis iš čia? — įsiterpė 
Sara. 

Kapitonas įdėmiai pažvelgė į ją, ir jo veidas išraudo. 

— Negalima delsti nė minutės, girdi! O dėl šitos rudos šliundros, tai aš 
ją pasmaugsiu savo rankomis, prisiekiu tėvo kalaviju ir motinos garbe! 
Atidaryk, sakau tau. Mums reikia lovos ir gydytojo! 

Tuo metu durys atsidarė, ir galinga Gotjė figūra sustingo tarpdury. Jis 
permetė akimis Ksantrajų ir verkiančią Katriną. 

— Duokite jį man, mesire! Aš su tuo susidorosiu geriau negu jūs. Metras 
Keras liepė pasakyti, kad ponia išvažiavo. 

Arno atrodė lyg kūdikis stipriose milžino rankose. Gotjė nužingsniavo 
per kiemą. Dulkė lietus, artinosi naktis. Senoji Mago ir Sara nuskubėjo į 
priekį — atdaryti durų ir paruošti lovos. Katrina išsiveržė iš Ksantrajaus 
rankų ir puolė paskui Gotjė. Jis girdėjo, kaip Ksantrajus riktelėjo jai iš 
paskos: 

— Stokite, Katrina! Nelipkite ko! kas į viršų! 

Bet ji buvo kurčia viskam, išskyrus vidinį balsą, kartojantį: “Jis miršta, 
miršta..." Jos ausyse ūžė, širdis pašėlusiai daužėsi. Katrina užlėkė laiptais 
ir pamatė, kaip Gotjė paguldė Arno ant lovos. Čia Sara vėl pamėgino 
sustabdyti Katriną. 

— Leiskite mums iš pradžių apžiūrėti jį, — švelniai tarė čigonė. — Jis 
labai silpnas, o jūsų būklėje... 

— Ką reiškia mano būklė? — beveik suriko Katrina. — Ką reiškia 
kūdikis, jeigu Arno miršta? Jis mano, tu girdi? Tiktai mano! Niekas neturi 
teisės trukdyti man, jeigu esu jam reikalinga! 

Sara nenorom pasitraukė ir praleido Katriną. Ji palingavo galvą ir sumur- 
mėjo: 

— Nežinau, ar jis jaučia skausmą. Jo akys atviros, bet jis be sąmonės. Ir, 
atrodo, jog apakęs... 

Sutelkusi visą ryžtą, Katrina tarsi apsišarvavo nematomais šarvais, slėp- 
damnasi nuo nevilties ir sielvarto srauto, grasinančio paskandinti ją. Ji privalo 
neprarasti savitvardos! Ji turi būti drąsi ir žiūrėti teisybei į akis, nors ir kaip 
būtų baisu. Ji jautė, kad tik taip įmanoma išgelbėti Arno. Katrina stipriai 
sugniaužė rankas, kaip visuomet darydavo kritiškomis akimirkomis ir pa- 
suko link lovos, prie kurios plušėjo Mago. 

Dabar Katrinai kelią užstojo Gotjė. Jis stovėjo vidury kambario, žvelg- 
damas keistu žvilgsniu, kupinu pykčio ir drauge liūdesio. Gotjė pravėrė 
burną, lyg norėdamas kažką sakyti, bet tik gūžtelėjo pečiais ir nuėjo prie 
durų. Katrina net neatkreipė į jį dėmesio. Ji matė tik Arno ir ties juo 
palinkusią senąją Mago. 

— Kaip jis atrodo, Dieve mano! Kaip jis atrodo! Vargšas ponas! — 
dejavo auklė. 

Saros padedama ji plėšė nuo leisgyvio ligonio kūno dvokiančius purvi- 
nus skudurus. Jis atrodė taip, lyg būtų buvęs įmestas į duobę, pilną skysto 
mėšlo. Kai moterys pamėgino atplėšti paskutinius drabužių likučius nuo 
krūtinės ir nugaros, pasirodė, jog jie prilipę prie kūno, o po jais sunkiasi 
kraujas. 

— Jis sužeistas, — su siaubu sušnibždėjo Katrina. Ji uždėjo drebančią 
ranką ant Arno kaktos ir atmetė atgal jo ilgus plaukus. 

— Taip nieko nebus, — sumurmėjo Mago. — Sara, nusileisk į virtuvę 
ir liepk atnešti didelę rėčką ir keletą kibirų karšto vandens. Greičiau! Reikia 
jį nuprausti. 

Sara dingo, ir tą pačią akimirką tarpdury pasirodė Ksantrajus ir Žakas 
Keras. Ksantrajus priėjo arčiau ir atsistojo už Katrinos. 

— Kurjūs jį radote, kad taip atrodo? — paklausė ji, — ubliete? 

— Beveik! Dugne šlykščios duobės, į kurią sunkiasi Luaros vanduo. 
už rankų ir kojų, visiškoje tamsoje. Maistą — ar tai, kas buvo laikoma 
maistu, — mesdavo jam pro skylę. Durys buvo užkaltos, mums teko jas 
išlaužti. Sargavo ten kažkokia sužvėrėjusi beždžionė, juodas kuprius, nepa- 
prastai stiprus. Įstengėm jį nugalėti tik trise. 

— Ir ką jam padarėte? 

— Kas daroma su žiurkėmis? Aš perpjoviau jam gerklę ir įmečiau į tą 
pačią skylę, iš kurios ištraukėme Monsalvi. Prisiekiu, iš pradžių maniau, 
kad Arno nebegyvas. Jis nejudėjo. Bet paskui pastebėjau, kad jis dar 
kvėpuoja, nors ir silpnai. Tą akimirką viską būčiau atidavęs už gydytoją. 
Vienas iš mano draugų šį tą išmanė apie gydymą. Jis įpylė Arno į burną 
truputį pieno ir buljono. Bet niekam daugiau laiko nebebuvo. Reikėjo 
skubėti. Mes susukom jį į apsiaustą ir paguldę arkliui ant nugaros atgabenom 
iki Buržo apylinkių; ten aš gavau vežimą iš vieno metro Žako tarno. Dievas 
liudytojas, Katrina, aš mirtinai bijojau, kad atvešiu jums numirėlį. La 
Tremujis ir jo gauja dar užmokės už tai! 

— Bet kol kas, — piktai tarė Katrina, — jis užmokėjo tik vienu kalėjimo 
sargu! 

— Kuo jūs mane laikote? O dar dvidešimt lavonų, o apimta ugnies pilis? 
— šaltakraujiškai išvardijo Ksantrajus. — Padariau ką spėjau. Aš labai 
skubėjau, bet vis dėlto radau laiko padegti tą lizdą... 

— Atleiskite, — atsiprašė Katrina, nepakeldama akių. 

Pasirodė du tarnai nešini didžiuliu kubilu. Jo vidun įklojo paklodę ir 
pripildė karšto vandens. Tuo metu metras Žakas stovėjo žvelgdamas į ligonį 
ir nepratardamas nė žodžio. Jis nukreipė akis nuo nejudraus kūno, išdriekto 
lovoje, į žavų Katrinos profilį, nušviestą žvakės liepsnos, į ilgas jos blaks- 
tienas, metančias švelnų šešėlį ant skruostų. Mago pagavo jo žvilgsnį ir 
nepritariamai susiraukė. 

— Jam reikia gydytojo, — tarė ji, — ir kuo greičiau. 

Žakas Keras krūptelėjo kaip žmogus, kurį staiga išbudino iš miego, ir 
nuėjo durų link. 

— Aš nueisiu jo pats, — tarė jis, nuslopinęs atodūsį. 

Visą tą laiką, kol metras Keras buvo kambaryje, Katrina jo nepastebėjo. 
Ji matė tik nejudrų kūną vyro, iš kurio teliko šešėlis... 

Su didžiausiu atsargumu Katrina, Ksantrajus ir Sara pakėlė Arno nuo 
lovos ir nuleido į vandenį, kur Mago prieš tai įpylė aromatinio aliejaus ir 
piliarožės šaknų antpilo. Išsekęs kūnas, aptrauktas pilkoka oda, dingo po 
suputojusio vandens paviršiumi. Tą akimirką Arno pramerkė akis. Jos buvo 
apimtos uždegimo ir pūliavo. Jo lūpos sujudėjo ir keisti garsai pasigirdo iš 
gerklės, tokie keisti, jog Ksantrajus išblyško iš baimės. 

— Dieve mano! — sušuko jis, apkabinęs draugo galvą ir per prievartą jį 
išžiodydamas, kad galėtų apžiūrėti burną. — Pamaniau, kad jam nupjautas 
liežuvis. 

Katrina sušuko iš siaubo. Ji nežiūrėjo į kapitoną, tik lėtai vedžiojo ranka 
prieš plačiai atmerktas Arno akis. 

— Jis... jis nemato! Jo akys nejuda, net kai priartinu prie jų ranką! 

— Žinau, — atsakė Ksantrajus. — Tai pastebėjau kelionės metu. Bet, 
— pridūrė jis skubiai, nes Katrina ėmė kūkčioti, — neturite prarasti vilties, 
mieloji. Gal tai susiję su išsekimu. Palauksim, ką pasakys daktaras. 

Maudynė truko ilgai, Alyvuotas vandens paviršius patamsėjo. Riebus 
purvas, pridžiūvusios medžiagos gabalėliai, utėlės ir kiti parazitai po truputį 
atsiskyrė nuo kūno ir oda ėmė atgauti normalų atspalvį. Ant krūtinės ir 
nugaros išryškėjo sutinę rumbai, nusėti kraujo lašeliais. 

— Ką jam padarė? — sušnibždėjo Mago žvelgdama į Ksantrajų. Tas 
nusisuko ir ėmė taisyti rūkstančią dagtį. 

— Jį plakė! — kimiai ištarė jis. — Žavingoji la Tremuj moka keršyti, 
kai yra ignoruojama. Su juo elgėsi blogiau kaip su gyvuliu. Dėl to kad buvo 
ištikimas savo meilei! 

Katrina žengtelėjo į priekį, jos akys žaibavo iš įniršio: 

— Ji užmokės už tai! Kada nors ji užmokės už viską! Už mano sielvartą, 
už jo kančias! Ji užmokės krauju ir ašaromis! 

Drebėdama Katrina suklupo prie kubilo. Ksantrajus atsargiai pakėlė ją 
ir akimirkai priglaudė prie savęs, tartum norėdamas atiduoti jai dalį savo 
gyvybinių jėgų. 

— Palaukite, kol Monsalvi vėl sustiprės, — tvirtai pasakė jis. — Arno 
moka suvesti sąskaitas. Esama moterų, su kuriomis reikia kovoti kaip su 
vyrais. 

Katrina sukūkčiojo įsikniaubusi į kapitono petį ir tarė plonu gailiu balsu: 

— Bet jo dienos jau suskaičiuotos... Jūs gi matote... 

— Ir jūs tuo tikite? Aš taip dažnai matydavau Arno pusgyvį — O ir 
daugelį kitų savo draugų, — kad niekad nepatikėsiu jo mirtimi, kol nepa- 
matysiu jo atšalusio lavono, bet ir tada nepatikėsiu. 

Kai Arno, nušluostytas ir aprengtas švariais drabužiais, buvo paguldytas 
į lovą, pasirodė Žakas Keras ir pranešė, jog daktaras jau eina. Gotjė ir du 
tarnai išnešė kubilą su nešvariu vandeniu. Dabar, kai Arno buvo švariai 
nupraustas, tragiškas jo blyškumas dar labiau išryškėjo. Ksantrajus nuskuto 
savo draugą, ir be barzdos Arno veidas pasirodė esąs toks liesas, tarsi būtų 
iš peršviečiamo pergamento, jame ryškėjo senų žaizdų randai. 

Dėl to Arno atrodė dar jaunesnis ir jaudinamai bejėgis. Katrina prisiminė 
sužeistą riterį, kurį jie rado ant kelio į Flandriją prieš daugelį metų. Tą naktį 
Arno irgi buvo nejudrus ir be sąmonės, bet jį tada sužeidė kupiną jėgų ir 
sveikatos. O dabar Arno atrodė nugrimzdęs į miegą, kuris niekad nesibaigs... 
Apimta nevilties Katrina būtų atidavusi keletą savo gyvenimo metų vien už 
tai, kad pamatytų, kaip jis pravers akis ir nusišypsos. 

Liūdnas Katrinos mintis nutraukė gydytojas, kurio išvaizda galėjo atk- 
reipti net labai išsiblaškiusio žmogaus dėmesį. Jis buvo aukštas, labai liesas 
ir pakumpęs, turėjo pailgą gelsvą veidą, pilnas raudonas lūpas, lenktą nosį 
ir mažas akis po vešliais juodais antakiais. Ilgi, keistomis kaselėmis supinti 
plaukai krito ant kaulėtų pečių ir maišėsi su barzda, primenančia juodas 
medžio drožles. Juodas ilgas storas gelumbės drabužis krito aplink kojas 
giliomis klostėmis. Ant daktaro krūtinės švietė nelemtas ratukas, į kurį 
nustebusi įsispoksojo Katrina. Žmogus pagavo jos žvilgsnį ir kreivai šypte- 
lėjo: 

— Jūs bijotės Izraelio vaikų, ponia? Jeigu čia yra jūsų nerimo priežastis, 
tai prisiekiu, kad niekada neužmušiau nė vieno krikščionių vaiko ir netry- 
niau jo į miltelius. 

Nespėjus Katrinai nieko atsakyti, pasigirdo ramus Žako Kero balsas. 

— Rabis Mošė ben Jehuda — mokyčiausias gydytojas mūsų mieste. Jis 
studijavo Monpeljė universitete ir niekas nesugebėtų padėti mūsų svečiui 
geriau už jį. Aš pats dažnai kreipiuosi į jį, nes jis ir išmintingas, ir labai 
patyręs... 

— Nejaugi visame mieste nėra nė vieno gydytojo krikščionio? — 
paklausė Ksantrajus. — Girdėjau, jog metras Oberas... 

— Metras Oberas — asilas, jis pribaigs mūsų draugą greičiau negu visi 
la Tremujo budeliai. Žydų medicina nusileidžia tik mauritaniškajai... 

Kol Žakas visa tai kalbėjo, Mošė ben Jehuda priėjo prie lovos ir ėmė 
apžiūrinėti ligonį primerktomis akimis. 

— Jis be sąmonės, — sušnibždėjo Katrina. — Kartais praveria akis, bet 
nieko nemato. Ir murma kažką bereikšmio... 

— Aš žinau, — nutraukė ją gydytojas. — Metras Keras viską man 
papasakojo. Prašom pasitraukti tolėliau. Aš noriu jį apžiūrėti. 

Katrina nenoromis pakluso. Ši juoda figūra, palinkusi ties Arno, atrodė 
jai lemianti bloga. Rabis taip priminė kažkokią piktą dvasią! Bet ji nenorom 
susižavėjo matydama, kaip vikriai ilgi lankstūs gydytojo pirštai čiupinėja 
sužeistojo kūną, sustodami prie sutinusių rumbų ant nugaros, kurie kai kur 
jau buvo supūliavę. Rabis paprašė atnešti vyno ir dubenį švaraus vandens. 
Sara ir Mago akimirksniu išpildė prašymą. 

Gydytojas kruopščiai nusiplovė rankas, prieš paliesdamas Arno veidą. 
Atsargiai pakėlęs jo vokus, jis apžiūrėjo akis ir tyliai švilptelėjo. 

— Tai rimta? — tyliai paklausė Katrina. 

— Sunku pasakyti. Aš dažnai mačiau tokį aklumą, ištikusį žmones, ilgai 
prabuvusius kalėjimuose. Manau, tai — uždegimas, sukeltas netinkamo 
maitinimosi. Hipokratas vadino šitą ligą keratitu. 

— Ar tai reiškia, kad jis... apako visam laikui? — paklausė Ksantrajus 
tokiu kimiu iš susijaudinimo balsu, kad Katrina nesusilaikė neištiesusi jam 
rankos. Rabis papurtė savo kaseles. 

— Kas žino? Vieni praranda regėjimą visam laikui, bet kiti pradeda vėl 
matyti, ir gana greitai. Dėkui Aukščiausiajam, aš ne blogiau už kitus žinau, 
kaip jį reikia gydyti! 

Ir jis ėmėsi darbo. Pirmiausia kruopščiai praplovė visas žaizdas vynu. 
Paskui patepė jas lanolino bei trintų aromatinių dervų tepalu ir aprišo drobės 
tvarsčiais. Ant Arno akių jis uždėjo beladonos ir palmių lapų kompresus ir 
liepė keisti juos kasdien. 

— Girdykite jį ožkos pienu su medumi, — tarė daktaras, kai viskas buvo 
padaryta. — Svarbu, kad jis būtų laikomas absoliučiai švariai. Jeigu jį 
kankins skausmai, duokite jam keletą gramų aguonų preparato, kurį palieku, 
ir melskitės Jahvei, kad pasigailėtų jo, nes Jis vienas — gyvybės ir mirties 
valdovas. 

— Nejaugi jūs nelankysite ligonio? — nustebusi paklausė Katrina, vėl 
priėjusi prie lovos ir paėmusi Arno už rankos. 

Rabis Mošė karčiai nusišypsojo, bet nieko neatsakė. Žakas Keras sutri- 
kęs paaiškino: 

— Deja, daugiau vizitų nebus. Rabis Mošė yra priverstas palikti miestą... 
drauge su visais savo tikėjimo žmonėmis. Karalius išleido įsaką: šiandien 
iki aušros visi žydai turi išeiti iš miesto, kitaip jiems gresia mirtis. 

Mirtina tyla stojo po šių žodžių. Katrina lėtai pakilo žvelgdama tai į Žaką, 
tai į gydytoją. 

— Bet... kodėl? 

Ksantrajus tulžingai atsakė: 

— La Tremujui amžinai trūksta aukso. Štai jis ir privertė karalių pasira- 
šyti šį įsaką. Žydus iš miesto pašalins, o auksas tai liks! Jie turi išeiti 
neišsinešdami nieko vertingo. Rytoj la Tremujo skrynios nesutalpins grobio. 
O kai jos vėl ištuštės, jis apdovanos savo dėmesiu dar ką nors. 

Nors ši naujiena nelietė Katrinos tiesiogiai, bet ji buvo paskutinis lašas 
jos kantrybės taurėje. Jos nervai daugiau nebeišlaikė. Kūnas įsitempė, ir ji 
ėmė raitytis nuo skausmingų konvulsijų. Sugriebusi lovos baldakimo stul- 
pelį ir prisispaudusi prie jo, Katrina sudejavo: 

— La Tremujis! La Tremujis! Nenoriu daugiau girdėti šio vardo! Nie- 
kada! Niekada! La Tremujis pražudys mus visus! Laikykite jį! Laikykite! 
Argi nematote, štai jis stovi ten, šešėlyje, ir šaiposi! Laikykite jį! 

Gydytojas priėjo prie jos ir atsiklaupė šalia. Jis suėmė Katrinos galvą 
delnais, ėmė švelniai ją glostyti, masažuoti, murmėdamas paguodos Žo- 
džius, o gal burtažodžius savo kalba. Jis tarsi grūmėsi su Katriną apsėdusiu 
demonu, ir po truputį jaunoji moteris rimo, jos kūnas atsipalaidavo, iš akių 
upeliais pasipylė ašaros, o kvėpavimas tapo lygesnis. 

— Visa tai iš tikrųjų viršija jos jėgas, — pasigirdo ramus Žako Kero 
balsas. — Per daug kančių suteikė jai šitas žmogus. 

— Deja, ne jai vienai, — niūriai pridūrė Ksantrajus. — Visoje karalystėje 
aidi verksmas ir dejonės, ir viskas per la Tremujį... 

Kailių pirklys apmaudžiai nusišypsojo, ir jo balse pasigirdo aštrios 
gaidos: 

— O kapitonai ir kareiviai susitaikė su tuo! Kiekgi dar reikės kentėti? 
Ar ilgai, mesire, jūs ir jūsų žmonės leisite jam siautėti? 

— Nė akimirkos ilgiau negu tai neišvengiama, metre Žakai. Būkite 
tikras! — energingai atsakė kapitonas. — Lygiai tiek, kiek reikia laiko 
sutelkti visus medžiotojus, kurie išrūkys senąjį šerną iš guolio. O dabar 
medžiotojai dar išsisklaidę — juos reikia surinkti iš visų keturių pasaulio 
šalių. 

Katrinos priepuolis praėjo. Ji atsistojo remdamasi į Saros ranką ir apsi- 
dairė kalta veido išraiška. Mago norėjo paguldyti ją į lovą, bet ji atsisakė: 

— Viskas jau gerai. Liksiu su juo. Vis tiek šiandien neužmigsiu, aš 
žinau... Jeigu jam lemta numirti... 

Jos balsas nutrūko iš baimės: o jeigu Arno iš tikrųjų numirs šią naktį? 
Ksantrajus suprato, ką jaučia Katrina, ir pasiūlė: 

— Aš budėsiu su jumis. Mirtis neišdrįs atimti jo iš mūsų abiejų. 

Visą naktį Katrina ir Ksantrajus sėdėjo prie Arno lovos, įsiklausydami į 
jo kvėpavimą ir sekdami menkiausius pablogėjimo požymius. Du ar tris 
kartus ligonis liovėsi kvėpavęs ir drauge, rodės, nustos plakusi Katrinos 
širdis. Nepaisydama nuovargio Katrina valandų valandas karštai meldėsi, 
kol Sara ir Ksantrajus pasikeisdami stebėjo ligonį. Ši naktis tapo Katrinai 
tikru išbandymu. Ji įtikino save, kad lėtai slenkančios nakties valandos turi 
lemiamos reikšmės. Jeigu Arno sulauks aušros, tai bus išgelbėtas. Bet ar 
sulauks jis ryto, ar sulauks saulės, kuri sušildys žemę? Rabis Mošė prieš 
išeidamas pasakė, kad jam kelia nerimą neįtikėtinas Arno išsekimas. Jis 
privertė jį praryti keletą šaukštų pieno su medumi ir, kaip raminančios 
priemonės, aguonų antpilo. Katriną ypač baugino ligonio nejudrumas. Ro- 
dės, užtektų menkiausio dvelktelėjimo, kad užgestų ta menka gyvybės 
kibirkštėlė, kuri dar ruseno jame. 

Ksantrajus irgi nemiegojo. Jis sėdėjo ant taburetės neatitraukdamas akių 
nuo draugo. Kartkartėmis jis prabildavo tarsi norėdamas padrąsinti save. 

— Štai pamatysite, Arno išsikapstys, — sakė jis tvirtu balsu. — Jis 
nepasiduos. Prisiminkite Kompjeną, Katrina! Jūs juk ir tada manėte, kad jis 
miršta! 

Bet sykiais kapitonas užmerkdavo akis ir trindavo jas delnu. Kad nusi- 
šluostytų ašaras ar kad nuvytų kaip košmarą nepakeliamą nejudraus kūno 
vaizdą? Iš gatvės juos pasiekdavo išeinančių į tremtį žydų žingsniai: žmonės 
slinko link miesto vartų, nešdamiesi sunkius nešulius menkų turto likučių, 
kuriuos jiems buvo leista pasiimti. 

Štai jau užgiedojo gaidys, skelbdamas aušrą. Suskambo šv.Jokūbo vie- 
nuolyno varpai, ir dangus ėmė lėtai blykšti. Šviesos juosta pasirodė rytuose 
ir tol plėtėsi, kol nuvijo naktį. Pasigirdo signalas atidaryti miesto vartus... Ir 
tada Arno sujudėjo. 

Jis apčiupinėjo antklodę ir ištiesė į priekį rankas kaip aklasis. Ksantrajus 
ir Katrina žiūrėjo į jį sulaikę kvapą. Katrinos širdis plakė taip smarkiai, kad 
jai net skaudėjo. Ji bijojo krustelėti. Sunkiai apversdamas liežuvį, Arno 
neaiškiai lyg sapne sumurmėjo: 

— Naktis! Visą laiką naktis! 

Devynioliktas skyrius 
Aš, Arno 


1431 metų gruodžio dvidešimt aštuntosios vėlų vakarą, kai mieste užge- 
so šviesos, nedidelė grupelė žmonių išėjo iš metro Žako Kero namų ir 
pasuko į netolimą šv.Petro bažnyčią. Naktis buvo tamsi, švietė baltas 
sniegas, bet stiprūs šalčiai, štai jau tris savaites kaustę miestą, rodos, truputį 
sušvelnėjo. Nuo Kalėdų Buržas skendėjo baltoje ramybėje tarsi klausyda- 
masis savo širdies plakimo. Linksmos iškilmės, kuriomis miestas kas metai 
sutikdavo kūdikėlio Jėzaus gimimą, trumpam sutramdė la Tremujo siautė- 
jimą. Bet miestas buvo taip nuskurdintas, kad miestelėnai tegalėjo sau leisti 
mėgautis didžiąja Kalėdų švente neįprastoje savo pačių namų tyloje ir 
ramybėje. 

Katrina pirmą sykį per tuos du mėnesius, kuriuos praleido Kerų namuose, 
išėjo į gatvę. Šūktelėjusi iš susižavėjimo ji žengė keletą žingsnių gurgždan- 
čiu sniegu ir stipriau suspaudė Arno ranką. 

— Miestas labiau panašus į nuotaką negu aš, — sušnibždėjo ji šypsoda- 
masi. 

Jis spustelėjo plonus Katrinos pirštelius; pirštinaitė buvo nusimauta kaip 
tik tam, kad būtų patogiau juos spausti. 

— Miestas pasipuošė mūsų garbei, — švelniai tarė Arno, — aš niekada 
nemačiau jo tokio gražaus ir dar niekad nemylėjau tavęs taip stipriai kaip 
dabar, mano brangioji! 

Jie vis dar buvo apsvaigę nuo paprastos laimės: būti drauge ir eiti gatve, 
kaip tai daro visos įsimylėjusios porelės. Arno džiaugėsi dar ir dėl to, kad 
vėl buvo sveikas. 

Nuo to ryto, kai pasitraukė Arno žudanti karštligė, jis ėmė labai greitai 
sveikti. Stipri prigimtis ir dabar padarė stebuklą, kaip jau ne kartą anksčiau 
buvo išgelbėjusi jį nuo mirties. Kad ir labai sulysęs, jis jau galėjo tvirtai 
laikytis ant kojų ir jaustis normaliu žmogumi, nors gyventi ramų gyvenimą 
jam buvo sunkus išbandymas. 

— Na, nesukurtas aš gyventi tarp keturių sienų! — su šypsena kalbėjo 
jis Katrinai, vaikščiodamas pirmyn ir atgal po kambarį ir taip stiprindamas 
nusilpusius raumenis. 

— Juk žinai, kad greitai mes vėl būsime kelyje, — atsakė ji liūdnokai. 
— Mes išvyksim iš čia, kai tik metras Keras nuspręs, jog galima tai padaryti 
be didelės rizikos. 

— Be rizikos! Įdomu! Juk rizika visuomet buvo mano gyvenimo dalis 
if... 

— Ir dabar tu jo ilgiesi, aš žinau, — su kartėliu nutraukė Katrina. Jai ir 
Žakui Kerui reikėjo didžiausių pastangų sutramdyti impulsyvųjį karį. Jis tik 
ir kalbėjo apie tai, kaip puls karaliui po kojų ir pareikalaus teismo, kaip 
iškvies la Tremujį į dvikovą, kaip suduos jam per veidą visos karaliaus 
tarybos akivaizdoje, ir kūrė kitus tokius pat beprotiškus planus, kuriuos jam 
diktavo įžeista garbė. Visa tai Katrinai kainavo daug nerimo valandų. 

Būtent todėl ji lakoniškai papasakojo jam apie savo nuotykius Šamptose. 
Pirmiausia pažadas, kurį ji davė Žanui de Kraonui, vertė tylėti apie baisiau- 
sius dalykus, susijusius su gėdinga Žilio de Rė paslaptimi, o antra, buvo 
neprotinga dar labiau kurstyti Arno pyktį. Jis jau ir taip prisiekė surasti de 
Rė ir atsiskaityti su juo už pasibaisėtiną elgesį su Katrina. Galų gale jai 
pavyko priversti Arno suprasti, jog Žilis de Rė glaudžiai susijęs su la 
Tremuju. Kokia prasmė atakuoti vyriausiojo kamerhero sąjungininkus, kol 
nedemaskuotas jis pats! Ir vėl Ksantrajus atvedė savo draugą į protą. 

— Neskubėk keršyti už įžeistą garbę, mano drauge. Kada gi suprasi, jog 
lapė medžiojama kitaip negu šernas ar vilkas! Tu neįsivaizduoji, kas dabar 
darosi karaliaus rūmuose! Tu net neprisiartinsi prie vyriausiojo kamerhero; 
tave sugaus, sukaustys grandinėmis ir įmes į pačią tamsiausią belangę. La 
Tremujis seniai tave pažįsta ir žino, kad atsidūręs laisvėje pirmiausia pulsi 
keršyti jam. Vadinasi, jis imsis atsargumo priemonių. O tavo sumanymas 
pamatyti karalių yra pamišėlio svaičiojimas. 

— Aš — Monsalvi ir mano kilmė duoda man tejsę kalbėtis su karaliumi, 
kada to panorėsiu, neprašant audiencijos. 

— Tavo draugas la Tremujis žino tai ne blogiau už tave. Bet dabar jis 
turi tokią valdžią, kad tu ir įsivaizduoti negali. Ar žinai, kad dar rugpjūčio 
mėnesį jis paspendė spąstus konetabliui de Rišmonui ir suėmė tris jo 
bendraminčius: Antuaną de Vijoną, Andrė de Bomoną ir Luji d" Ambuazą? 
Pirmiesiems dviem nukirto galvas, o trečiąjį paleido už išpirką. Leisk tau 
priminti, kad Vijonas — iš Mortemarų giminės, vadinasi, ne mažiau kilmin- 
gas negu tu. Ir dar noriu pridurti, jog pats Rišmonas būtų susilaukęs tokio 
pat likimo, jeigu la Tremujui būtų pavykę jį sučiupti. Suprask gi tu pagaliau, 
la Tremujis turi absoliučią valdžią ir neketina paleisti jos iš savo rankų! Jis 
praturtėjo, jis pasotino savo siaubingą tuščiagarbiškumą ir išdidumą, o dabar 
pagaliau gali patenkinti ir valdžios troškimą. Jam nusispjauti, ar mes pran- 
cūzai, ar anglai, kad tik galėtų valdyti šalį! Ne, prašau tave, kol kas 
apsiramink. Kaupk jėgas ir lauk, kol grįš karalienė Jolanda... Ir netrukdyk 

la Tremujui krėsti kvailystę po kvailystės. Jo žmonės visur ieško tavęs ir 
bus nepaprastai laimingi, jeigu pakliūsi jiems į nagus. 

Arno plykstelėjo: 

— Nori pasakyti, kad de Rišmonas leidžia jam taip elgtis? Ir karalius 
nesikiša? 

— Karalius visiškai po la Tremujo padu, o Rišmonas kol kas pasitraukė 
ir laukia, kada ateis laikas keršyti... ir tu elkis kaip jis, o kol kas rūpinkis 
savo sveikata. 

Katrina karštai padėkojo Ksantrajui už šitą laiku pasakytą pamokslą. 
Jeigu ne draugas, Dievas žino, kokių kvailysčių būtų prikrėtęs Monsalvi per 
savo karštą kraują. Atrodo, Arno viską suprato ir jau nekalbėjo apie vizitą į 
rūmus... 

Didžiulė bažnyčia, išnirusi prieš juos, nutraukė Katrinos mintis. Pilkus 
senovinius akmenis dengė purus sniegas, balta sniego kepurė puošė ir 
kvadratinę varpinę. Juodi medžiai ir senas kerpėmis apžėlęs šulinys glaudėsi 
prie romaniškų sienų, lyg mėgindami sušilti. Masė Ker kartą papasakojo 
Katrinai legendą, susijusią su šia bažnyčia, kuriai jau daugiau kaip du šimtai 
metų: vieną žiemos dieną turtingo žydų pirklio Zacharijo Gidaro mulas 
suklupo prieš Šventąją Komuniją, kurią nešė pro šalį Antonijus Padujietis, 
vėliau pripažintas šventuoju, ir nei smūgiai, nei senojo žydo keiksmai 
neprivertė mulo pakilti, kol vienuolis nenutolo. Toje vietoje, kurioje įvyko 
šis stebuklas, buvo pastatyta bažnyčia lėšomis, kurias paaukojo Zacharijas, 
perėjęs į krikščionybę. 

Katrina nuo vaikystės mėgo legendas ir sakmes. Tėvas Gošė Legua mėgo 
jas pasakoti dukrelei; jis graviruodavo prabangius aukso ir sidabro šventųjų 
knygų viršelius, vaizduodavo ant jų įvairias legendų scenas specialiai tam, 
kad pamatytų, kaip mergaitės veidelis nušvinta iš džiaugsmo. 

Peržengdama švento Petro bažnyčios slenkstį Katrina staiga pagalvojo 
apie tėvą ir pajuto aštrų kaltės jausmą. Romusis Gošė, negalintis matyti 
kraujo, mirė dėl to, kad Katrina paslėpė jų namo rūsyje brolį to paties Arno, 
kuris greitai taps jos vyru. Vargšas auksakalys ir susapnuoti negalėjo, kad 
jo dukters laukia toks audringas ir nepaprastas gyvenimas, nors taip gal ir 
geriau, vargu ar Gošė visa tai būtų patikę. 

Bažnyčia skendėjo tamsoje, tik iš mažojo altoriaus sklido silpna šviesa. 
Žakas ir Masė nedvejodami pasuko ten. Katrina sužvarbo. Ji prisiminė kitą 
bažnyčią šaltą žiemos rytą. Tai buvo prieš devynerius metus. Ji tada dėvėjo 
brangius papuošalus, vertus karalienės, ir prabangius drabužius, bet jos 
širdis buvo sukaustyta baimės ir nevilties. Tą dieną irgi snigo ant banguotos 

Saono lygumos, nusidriekiančios į visas puses kiek aprėpia akys. Hercogo 
įsakymu ji susituokė su Garenu de Brazi, Burgundijos valstybės iždininku, 
susituokė svajodama apie kitą vyriškį. Šiandien viskas kitaip: nei puikių 
papuošalų, nei briliantais spindinčių svečių, nei skaisčiai apšviestos bažny- 
čios. Katrina vilkėjo paprastą žalios vilnos suknelę, papuoštą juodu aksomu, 
su kuria ji jautėsi labai patogiai, nors ir su papilnėjusia talija, o ant viršaus 
buvo užsimetusi juodą platų apsiaustą, pamuštą voverių kailiukais. Bet užtat 
Katriną supo tik mylinčios širdys, o svarbiausia, ji tekėjo už žmogaus, kurį 
išsirinko pati, su kuriuo dalijosi vargu ir džiaugsmu, kurio širdį užkariavo 
nežmoniškomis pastangomis ir pasiaukojimu. Tai jis dabar prilaikė ją 
einančią nelygiomis grindų plytomis, tai jo išdidus profilis švietė iš po juodo 
gobtuvo, tai jo ranka, stipriai spausdama jos ranką, nuo šiol ves ją per 
gyvenimą... ir svarbiausia, tai jo kūdikis juda po jos širdimi. 

Dvasininkas balta sutana klūpėdamas meldėsi prie altoriaus; jo tonzūra 
spindėjo nuo dviejų žvakių, degančių abiejose altoriaus pusėse. Šalia jo 
berniukas patarnautojas tyliai mosavo kodylu. Katrina dar labiau susijaudi- 
no, kai pažino brolį Žaną Pekerelį, kurio ištikimybė Žanai užtraukė la 
Tremujo pyktį ir persekiojimus. Kamerhero neapykanta Mergelei buvo 
tokia didelė, kad pakako tik gerbti jos atminimą, kad taptum jo persekiojimų 
auka. 

Išgirdęs žingsnius, brolis Žanas atsistojo, nusišypsojo ir ištiesė abi rankas 
Katrinai ir Arno. 

— Dėkoju Viešpačiui, kad suvedė mus čia, mano draugai, ir leido man 
tapti Jo valios įrankiu ir sujungti jus santuokos ryšiais. Neramūs laikai verčia 
mus slapstytis, bet esu tikras, jie nesitęs ilgai ir šviesios dienos dar sugrįš. 

— Būtų mano valia, sugrąžinčiau jas tučtuojau, — tarė Arno. — Kraujas 
užverda pagalvojus, kad visa karalystė dejuoja po vieno niekšo jungu, 
pakaktų gero smūgio durklu ir... 

— Mano sūnau, — nutraukė vienuolis, — jūs bažnyčioje, kuri yra Dievo 
namai, o Jis nepritaria prievartai. Be to, — šypsodamasis pridūrė vienuolis, 
— man rodos, jūsų mintys šią naktį turėtų krypti į daug džiaugsmingesnius 
dalykus... 

Skubūs žingsniai, aidu atsimušantys tuščioje bažnyčioje, nutraukė šiuos 
samprotavimus. Silpnoje žvakių šviesoje pasirodė Ksantrajus. Po stora 
ponio kailio striuke ant kapitono krūtinės žybsėjo plieno antkrūtinis. Brolis 
Žanas greitai žvilgtelėjo į jį ir, pasisukdamas į altorių, tarė: 

— Pasimelskime. 

Pagauti vieno jausmo Katrina ir Arno atsiklaupė priešais altorių. Žakas 
Keras atsistojo už Katrinos nugaros, o Ksantrajus — už Arno, Masė atsik- 
laupė tolėliau ir nuleido ant veido mėlyną vualį. 


Sutuoktuvių ceremonija vyko ramiai. Žanui davus ženklą, Arno tvirtu 
balsu ištarė: 

— Aš, Arno, imu tave, Katrina, į žmonas ir pasižadu mylėti tave ir 
rūpintis tavimi ir laimėje, ir nelaimėje, ir sveikatoje, ir ligoje dabar ir 
visuomet, kol mūsų neišskirs mirtis. 

Dabar atėjo Katrinos eilė: 

— Aš, Katrina... — bet susijaudinimas užliejo ją kaip banga ir ji baigė 
ritualinę frazę pašnibždomis. Ašaros pasipylė jaunosios skruostais, o jos 
širdis buvo kupina didžiausios laimės. 

Brolis Žanas paėmė dešiniąją Katrinos ranką, įdėjo ją į Arno delną ir 
uždėjo ant viršaus savo plaštaką. Jo balsas skambėjo kaip iššūkis nemato- 
mam priešininkui: 

— Ego conjogo vos in matrimonium in nomine Patris et Filii et Spiritus 
Sancti. Amen“ 

Paėmęs nuo padėklo auksinius žiedus brolis Žanas ištarė: “Palaimink šį 
žiedą, Viešpatie...", o paskui įteikė Arno. Jaunuolis paėmė žiedą ir užmovė 
ant bevardžio Katrinos piršto, paskui švelniai ją pabučiavo. Katrinos drėg- 
nos nuo ašarų akys spindėjo tarsi ametistai, nušviesti saulės. Šioje šaltoje 
tamsioje bažnyčioje ji patyrė didžiausios laimės akimirkas, čia išsipildė 
didžiausia jos gyvenimo svajonė. Palaiminimo žodžiai lėtai plaukė virš 
abiejų nuleistų galvų, paskui brolis Žanas pasisuko į altorių atlaikyti mišių. 

Po mišių jaunavedžiai ir jų draugai nuėjo paskui šventiką į nedidelę 
zakristiją, kvepiančią smilkalais ir vašku, pasirašyti bažnyčios knygoje. 
Arno pasirašė užbaigdamas šauniu užraitymu ir šypsodamasis perdavė 
žąsies plunksną Katrinai. 

— O dabar tu! Tikiuosi, žinai, kaip nuo šiol vadiniesi? — paerzino jis 
žmoną. 

Lėtai ir stropiai kaip maža mergaitė, iškišusi galelį rausvo liežuvio, ji 
pirmą sykį išvedžiojo: “Katrina de Monsalvi". Ji pajuto tokį pasididžiavimą, 
kad net išraudo, ir pasižadėjo sau šventai saugoti garbę šio senovinio vardo, 
kuris dabar priklauso jai, kad ir kokią kainą už tai reiktų sumokėti. 


* “Aš sujungiu jus moterystės ryšiais vardan Dievo Tėvo ir Šventosios Dvasios. Amen" 
(lot.). 

Liudininkai, Ksantrajus ir Žakas Keras, taip pat pasirašė, o Masė karštai 
apkabino Katriną. Paskui Ksantrajus ceremoningai nusilenkė jaunave- 
džiams: 

— Grafiene de Monsalvi, aš laimingas, kad turėjau garbės dalyvauti 
išsipildant jūsų laimei ir linkiu, kad ji būtų tokia pat nepaprasta kaip ir jūsų 
neprilygstamas grožis... 

Bet ši manieringa aukštuomenės tirada, matyt, neįstengė atspindėti visų 
kapitono jausmų ir jis nutraukęs ją apkabino Katriną ir skambiai išbučiavo 
abu jos skruostus. 

— Didžiausios laimės jums, brangioji. Bijau, jūsų negandos dar nesibai- 
gė, bet niekada neužmirškite, kad aš — jūsų ištikimiausias draugas. — Tai 
pasakęs jis paleido Katriną ir broliškai švelniai apkabino Arno. 

— Greitai mes vėl susitiksime, — tarė jis, — o dabar turiu atsisveikinti. 

— Atsisveikinti? Tu palieki mus? 

Ksantrajus nutaisė siaubingą grimasą, kuri greitai virto gudria ir pašaipia 
šypsena. 

— Taip, nes reikia gelbėti savo kailį. Rodos, la Tremujis įtaria, kas 
padegė jo pilį. Jeigu likčiau čia, vieną dieną mane gali rasti su durklu širdyje. 
Aš linkęs grįžti pas savo žmones į Gizą. Ten būsiu saugus. 

— O kad galėčiau vykti su tavim! Norėčiau pažiūrėti, ar kas nors išdrįstų 
sutrukdyti man užimti ankstesnę padėtį. Esu tikras, mano ginklo draugai nė 
plaukui neleis nukristi nuo mano ar mano žmonos galvos! 

Nuo šių žodžių Katrinos širdį užliejo švelnumas. Ji paėmė vyrą už 
parankės. Bet Ksantrajus apsiniaukė ir palingavo galvą: 

— Tavo ginklo draugai galbūt nepasikeitė, tačiau la Tremujo auksas 
prasiskins kelią visur. Eime iš čia, zakristija ne pati tinkamiausia vieta 
tokiems pokalbiams. Aš turiu su tavimi pasišnekėti. 

Žakas Keras oriai žengė į priekį. 

— Mes paruošėme nedidelę vestuvinę vakarienę savo namuose. Ar 
negalėtumėt prieš išvykdamas pabūti drauge su mumis? Tai ilgai netruks. 

Ksantrajus padvejojęs sutiko. Brolis Žanas jau persivilkęs priėjo prie 
jaunosios poros atsisveikinti. Vienuolis irgi ketino šią naktį palikti miestą 
ir pasinaudodamas kalėdine ramybe nusigauti iki didžiosios Kliuni abatijos, 
pačios galingiausios visame krikščioniškame pasaulyje ir ten pasislėpti, kol 
atsileis la Tremujo kilpa. 

— Aš kasdien melsiuosi už jus Dievui, — tarė jis Katrinai, laimindamas 
ją, — taip pat ir tai, kurią mes visi taip mylime, nes esu tikras, kad ji užėmė 
deramą vietą tarp išrinktųjų. 

Ruda brolio Žano sutana dingo tamsoje. Visa grupė vėl išėjo į užsnigtą 
gatvę. Pakilo vėjas. Sunkūs sniego gniužulai krito žemyn nuo stogų. Iš toli 
atsklido violos ir liutnios skambesys, ir Ksantrajus gūžtelėjo pečiais. 

— Puota rūmuose! Ar, tikriau, orgija, su kuria palyginus net bakchanalija 
atrodytų kaip vakarienė moterų vienuolyne. Tikriausiai visi jau prisilakė iki 
žemės graibymo. Na ką gi, la Tremujis nusigėręs yra nepavojingas. 

Po valandos Katrina sėdėjo Žako Kero kabinete. Prie jos kojų, ant 
aksominės taburetės įsitaisė Arno. Jie abu klausėsi Ksantrajaus, kuris aiški- 
no, kokia jų dabartinė padėtis. Vakarienė baigėsi greitai — iš dalies dėl to, 
kad kapitonas norėjo išjoti iš miesto dar prieš aušrą, o svarbiausia, todėl, 
kad dėl produktų trūkumo mieste nebuvo keliamos puikios puotos su 
įmantriais patiekalais. Badas, siaubiantis kaimą, atslinko ir į miestą, kur 
maisto atsargos baigė sekti. Net toks apsukrus ir įtakingas žmogus kaip 
Žakas Keras turėjo taupyti. Buvo patiektas didžiulis dubuo kopūstų sriubos, 
be abejo, labai maistingos, tačiau ne itin pikantiškos. Katrina valgė labai 
mažai ir pasitenkino patiektomis desertui razinomis. 

Dabar, kai buvo išgertas paskutinis bokalas vyno į jaunųjų sveikatą, 
Ksantrajus dar kartą pabandė atvesti savo bičiulį į protą. Mat išvydęs 
apsiginklavusį draugą, Arno vėl pasišovė vykti kartu. 

— Geriausia būtų, kad liktum čia, jeigu jau metras Keras pasirengęs 
priglausti tave. Karalienė Jolanda greitai grįš ir, be abejo, sugebės įtikinti 
Karolį, jog la Tremujis traukia jį į pražūtį. Ji pasirūpins, kad teisingumas 
triumfuotų. 

— Palauk, — nutraukė jį Arno. — Bijau, nė kalbos negali būti apie 
buvimą čia. Aš esu dėkingas savo draugams, tačiau šitas neveiklumas žudo 
mane, aš dūstu. Pakankamai gerai mane pažįsti, kad suprastum, kaip neken- 
čiu vadinamosios “ramybės". Mane užpuolė — dabar aš ketinu imtis atsa- 
komųjų veiksmų ir atkeršyti. 

— Bet tai juokinga! Juk sakiau, kad nieko negalėsi padaryti! 

— Tuomet keliausiu namo, į savuosius Overnės kalnus. Ten — mano 
žemės, valstiečiai, gerai įtvirtinta pilis. Aš reikalingas savo kraštui. Būtent 
tenai turi gimti mano sūnus. 

— Iš proto išėjai! Tempti su savim nėščią žmoną tokiais keliais... 

Bet Katrina, palinkusi į priekį, apkabino Arno už kaklo. 

— Jeigu tu vyksti, ir aš kartu. 

Arno švelniai ir atsargiai pabučiavo ją. 

— Mano meile, jis teisus. O aš kalbėjau kaip egoistas ir kvailys. Dabar 
žiema, keliai sunkūs, o po dviejų mėnesių turi gimti mūsų sūnus. Kol manęs 
nebus, jums abiem bus geriau gyventi čia, kur saugu. 

Arno balse skambėjo nuoširdus susirūpinimas, bet Katrina suraukusi 
antakius atstūmė jį. 

— Vadinasi, taip tu supranti meilę? Vos tik susitikome, tu jau nori palikti 
mane ir išvykti... bet juk prieš kelias valandas tu ištarei: “kol mirtis 
neišskirs..." 

— O kūdikis? 

— Kūdikis? Juk tai tavo sūnus! Jis bus Monsalvi, tikras vyras, kaip ir tu! 
O aš noriu būti verta jūsų abiejų. Tu teisus — jam geriau gimti ant šiaudinio 
čiužinio tavo protėvių žemėje negu minkštoje ir patogioje lovoje toli nuo 
tavęs. Keliauk, kad nori, bet gali neabejoti, jog seksiu paskui tave, net jeigu 
uždrausi man tai daryti, kaip sekiau į Orleaną, Ruaną, kaip sekiau į Seną ir 
jeigu reikės, seksiu į kapą! 

Katrina nutilo. Nuo susijaudinimo ji įraudo, net truputį užduso ir jos 
krūtinė po žaliu suknelės korsažu aukštai kilojosi, didelės akys liepsnojo 
pasipiktinimu. Arno netikėtai nusijuokė ir priglaudė Katriną prie savęs. 

— Velniai griebtų! Ponia de Monsalvi! Jūs kalbate lygiai taip pat kaip 
mano motutė! 

O paskui švelniai pridūrė: 

— Tu laimėjai, mano meile! Mes iškeliausime drauge, nepaisydami 
šalčio, tamsos ir karo, ir tegul Dievas atleidžia man, jeigu neteisingai 
apsisprendžiau. 

Ksantrajus įdėmiai pažvelgė į juos. 

— Jūs galutinai apsisprendėte? 

Arno atsisuko į draugą: 

— Taip, mes išvykstame. 

— Labai gerai. Tada aš turiu tau viską pasakyti. Keisti dalykai dedasi 
Overnėje. La Tremujis paskelbė ją savo feodu. 

Arno krūptelėjo. Veidą pamažu užliejo raudonis, juodos akys piktai 
blykstelėjo. 

— Overnę? Kokia teise remdamasis? 

— Savąja teise. Prisimeni, jis buvo vedęs Beri hercogo našlę Žaną de 
Bulon, Overnės paveldėtoją? Ji testamentu paliko savo žemę sūnėnui Ber- 
tranui de Laturui. 

— Nėrareikalo man tai priminti, — nepatenkintas sumurmėjo Monsalvi, 
— Laturas — mano giminaitis. Jo žmona, Ana de Vantador, — mano 
motinos dukterėčia. Mes su juo pusbroliai. 

— Puiku! Tačiau, nepaisant to, la Tremujis pareiškė teises į šią sinjoriją 
kaip savo pirmosios žmonos turto paveldėtojas. Žinoma, tai visiškai netei- 
sėta, tačiau teisėtumas jam mažiausiai rūpi. 

— Bet viena — pretenduoti į žemę ir visai kita — gauti ją, — paprieš- 
taravo Arno. — Ką gali padaryti la Tremujis? Kad užgrobtų Overnę, jam 
reiktų kavalerijos, kareivių, artilerijos, o la Tremujis ne itin populiarus 
armijoje. 

Ksantrajus, nervingai vaikščiojantis po kambarį, sustojo ir stumtelėjęs 
privertė suktis gaublį. 

— Tu pažįsti Rodrigą de Vilja Andradę? — tyliai paklausė jis. 

— Ispanų plėšiką? Žinoma. Sykį mes drauge kovėmės, vadovaujami 
maršalo Severako. Geras karys, bet labiau panašus į laukinį žvėrį negu į 
žmogų. Jis žiaurus kaip išbadėjęs vilkas ir mėgsta kraują kaip kiti vyną. 

— Be to, jis mėgsta auksą, — nutraukė jį Ksantrajus. — La Tremujis už 
didelius pinigus nusipirko jį ir jo gaują. Ispanas dabar pakeliui į Overnę. Jo 
parankiniai Valetas ir Šapelis jau nuniokojo Langedoko žemes. Jie su 
Rodrigu puola iš priešingų pusių. Dabar tu supranti? 

Arno Monsalvi veidas mirtinai išblyško. Jo šnervės išsipūtė, išryškėjo 
griežtos raukšlės prie nosies ir lūpų kampučių. Jis išsilaisvino iš Katrinos 
rankų ir lėtai pakilo, neatitraukdamas akių nuo draugo veido. Katrinai 
atrodė, kad ji tiesiog matyte mato, kaip vyro širdis prisipildo įniršio. 

— Šitas Kastilijos šakalas užpuolė mano žemę, o tu iki šiol apie tai 
tylėjai? Ir dar mėginai įkalbėti mane likti čionai, šildytis kojas prie ugnies, 
kai mano žmonės... 

— Išgirdau šią žinią tik šiandien rytą. Kas iš to, jeigu būčiau žinojęs 
anksčiau? Ar seniai tu sustiprėjai, kad galėtum sėsti į balną, o juo labiau 
kautis? 

Arno nuleido galvą, bet jo veide neišnyko niūrus užsispyrimas. Katrinai 
pasirodė, kad kažkokia nepažįstama grėsminga dvasia įsiskverbė į tylų 
kabinetą: juodas pavidalas, šešėlis, kuris užtemdė visą kambarį, tarsi ispanų 
plėšikas netikėtai būtų įsiveržęs į namą. Lediniai pirštai surakino Katrinos 
širdį. Arno pasisuko į Žaką Kerą. 

— Metre Kerai, ar negalima rytoj pat išvykti iš miesto? Ilgiau čia likti 
nebegaliu. 

— Jei nori, duosiu tau dešimtį raitelių. Jie prisidėtų prie tavęs už miesto 
bet kurioje tavo nurodytoje vietoje, — įsiterpė Ksantrajus. 

Jis jau spėjo užsivilkti antkrūtinį, kurį buvo nusiėmęs prieš sėsdamas už 
vakarienės stalo, ir užsimesti apsiaustą. Katrinai buvo liūdna skirtis su 
ištikimu draugu, netekti jo karšto ir triukšmingo, tačiau pasiaukojamo bei 
kilniadvasiško prieraišumo. Ji priėjo prie Ksantrajaus ir nuoširdžiai tarė: 

— Aš labai myliu jus, Žanai. Greičiau grįžkite pas mus! 

Jo plačiame strazdanotame veide pasirodė šypsena ir jis tyliai prikimusiu 
balsu atsakė: 

— Mes susitiksime Monsalvi! Vieną vakarą, kai jūs visai nesitikėsite, aš 
užgriūsiu tiesiai pietums. Ir paviešėsiu tol, kol nesumedžiosiu vieno kito 
šerno aplinkiniuose miškuose. Sudie, bičiuliai! 

Pabučiavęs Katriną, jis patapšnojo Arno per petį ir nusilenkė Masė, kuri 
ištiesė jam tradicinę atsisveikinimo taurę karšto vyno su prieskoniais. Paskui 
jis atsisuko į Kerą, laukiantį su fakelu rankoje, kad palydėtų svečią tamsiais 
laiptais. 

— Pasirengęs sekti paskui jus, metre Kerai! Ir dar kartą dėkoju už 
pagalbą! 

— Čionai, mesire. Aš pasakysiu jums, kur pasiųsti tuos dešimt raitelių, 
kuriuos žadėjote. Paskutines naujienas sužinojau dar anksčiau už jus ir viską 
parengiau tam, kad mūsų draugai jau rytoj galėtų išvykti iš miesto. Iš karto 
supratau, jog mesiras de Monsalvi panorės tučtuojau palikti mus ir kad ponia 
Katrina jokiu būdu nesutiks skirtis su vyru. 

Kailių pirklio veidas buvo visiškai ramus, bet Katrina numanė, kaip jam 
sunku. Po abejingumu šlypėjo neviltis. 

Šv.Jokūbo vienuolyno varpas suskambėjo tris kartus. Už Ksantrajaus 
nugaros dusliai užsitęenkė durys ir pasigirdo jo skubūs tolstantys žingsniai. 
Katrina su Arno nejudėdami klausėsi, kaip nueina jų draugas. Masė padavė 
Katrinai žvakidę ir uždegė žvakę. 

— Eime, — tarė ji. — Laikas miegoti. Rytoj bus sunki diena. 

Miegoti?.. Nei Katrina, nei Arno nė neketino to daryti. Laikydamiesi už 
rankų ir žvelgdami vienas į kitą, jie stovėjo vidury didžiulio paradinio 
miegamojo, kuris Žako ir Masė rūpesčiu buvo paruoštas jų pirmajai nakčiai. 
Jaukus kambarys, išmuštas raštuotu štofu, kaitri ugnis, liepsnojanti židinyje, 
plati lova su baltutėlėmis antklodėmis ir raudonos baldakimo drapiruotės 
tarsi siūlė jiems slaptą užuoglaudą nuo išorinio pasaulio. Trumpą šios 
nakties laiką jiems negresia pavojus, ir šios pirmosios jų bendro gyvenimo 

valandos priklauso jiems vieniems. Rytoj viskas prasidės iš naujo, o kol kas 
nei nelaimė, nei neapykanta negali jų pasiekti. 

Nepaleisdamas Katrinos rankų, Arno užrakino duris ir privedė ją prie 
lovos. Jų lūpos godžiai susiliejo. Nors ir gyvendami po vienu stogu nuo to 
laiko, kai Ksantrajus atvežė pusgyvį Arno čionai, jie nė sykio nesimylėjo. 
Abu gerbė Kerų šeimą ir norėjo sulaukti dienos, kai taps teisėtais vyru ir 
žmona. Bet dabar Arno, matyt, ketino atsigriebti. Jis karštai bučiavo Katri- 
nos akis, lūpas, kaklą, paskui suspaudė ją su neįtikima jėga, o ji pakluso jam 
jausdama laukinį džiaugsmą. Arno karštai kuždėjo jai į ausį: 

— Mano žmona! Mano mieloji Katrina, amžinai mano Katrina! 

Katrina nuolankiai laukė, kol Arno pirštai, karštligiškai skubėdami, 
atraišios korsažą. Jis nutraukė jai nuo galvos iškrakmolytą baltą kyką ir 
sviedė žemėn. 

Staiga Katrina sustingo. Kūdikis smarkiai suspurdėjo jos įsčiose. Paste- 
bėjęs, kad ji sukluso, Arno paklausė: 

— Kas atsitiko? 

— Kūdikis. Jis taip spurda... Gal geriau nereikia... 

Arno nusijuokė, ir Katrina pagalvojo, kad niekas nemoka juoktis taip 
nuoširdžiai ir linksmai. 

— Na, tegu tas velniukas nemėgina sutrukdyti mums mylėtis! Mano 
šeimoje vaikams niekad nebuvo leidžiama komanduoti. O aš trokštu tavęs! 
Juk taip seniai tavęs ilgiuosi! Teks jam pakentėt. 

Švelniai, tačiau reikliai Arno prisitraukė Katriną, paguldė ją ant aksomi- 
nio užtiesalo ir apnuogino jos krūtinę. Katrinos kraujas suliepsnojo nuo jo 
glamonių, aistra užgriuvo ją kaip uraganas. Atsiliepdama bučiniu į bučinį, 
glamone į glamonę ji atsidavė Arno ir patyrė tokį svaigulį, kuris net 
nustebino ją. Pirmą kartą Arno glamonėjo ją taip karštai, bet drauge ir taip 
subtiliai, rafinuotai. Katrinai šmėkštelėjo mintis, kad jis pasikeitęs: iki šiol 
jų suartėjimas būdavo pašėlęs, siautulingas, skatinamas nevaldomos, beveik 
vienas. Arno glamonės tuomet būdavo kažkokios žiaurios ir skubotos. Jis 
tarsi siekdavo palenkti Katriną savo valiai. Bet šią naktį ji pajuto jo pastan- 
gas suteikti jai ypatingą pasitenkinimą. Nuo jo lėtų neįprastų prisilietimų ji 
patyrė tokius kankinamai saldžius pojūčius, kuriuos joje mokėjo pažadinti 
tik Pilypas Burgundietis, pripažintas meilės meno meistras. 

Katrina riktelėjo — Arno staiga pasitraukė nuo jos, kad nusirengtų, — 
o paskui vėl apmirė iš malonumo: jo stiprus kūnas prigludo prie jos kūno, 
o širdis plakė prie jos krūtinės. Židinio ugnis nušvietė jo tvirtus pečius ir 

juodas garbanas. Katrina pagalvojo, kad taip turėtų būti kasnakt... ir tučtuo- 
jau užmiršo viską pasaulyje nuo užliejusio didžiulio pasitenkinimo. 

Malkos židinyje sudegė ir kambarį apšvietė tik blausiai rausva anglių 
šviesa. Katrina saldžiai snaudė, padėjusi galvą ant Arno peties. Ji jautėsi 
nuostabiai besvorė, tarsi jos iškankintas išsekęs kūnas būtų likęs kažkur toli. 
Jai buvo šilta, ji jautėsi laiminga ir rami ir nesuvokė, kur baigiasi sapnas, o 
kur prasideda tikrovė. 

Giliai atsidususi Katrina dar labiau prisiglaudė prie Arno, kuris kažką 
sumurmėjo per miegus. Ji užmerkė akis... ir tučtuojau vėl jas atmerkė. 
Keistas garsas už lango suardė tylą: tai buvo geležies žlegtelėjimas į akmenį. 

Išslydusi iš Arno rankų, Katrina atsisėdo lovoje. Už baldakimo užuolaidų 
buvo daug šalčiau, bet Katrina basa pribėgo prie lango. Pravėrusi medinę 
langinę ji Žvilgtelėjo į gatvę. Tai, ką pamatė, privertė ją atšokti ir surikti: 
lankais ir alebardomis ginkluoti žmonės supo Žako Kero namą iš abiejų 
pusių. Neliko abejonių, jog namo gyventojus norima užklupti netikėtai. 

Tarsi sušerta rimbu, Katrina pribėgo prie Arno ir ėmė jį purtyti. 

— Kelkis! Greičiau! Mes apsupti! 

Arno tučtuojau pašoko kaip karys, pripratęs prie pavojų, ir pribėgo prie 
lango. Akimirką jo aukšta figūra bolavo tamsaus lango fone ir čia pat jis jau 
movėsi kelnes, avėsi batus. Sagstydamasis marškinius Arno puolė prie 
laiptų, pasakęs Katrinai: 

— Renkis! Aš įspėsiu Žaką Kerą! 

Iš baimės Katrina painiojosi drabužiuose ir vos spėjo apsivilkti suknelę, 
kai Arno grįžo su kailių pirkliu, paskubomis užsimetusiu chalatą. Apačioje 
karininkas jau daužė duris. Jie išgirdo šauksmus: 

— Atidarykite! Karaliaus vardu! 

— Matyt, mesirą Ksantrajų pažino ir pasekė, kai jis ėjo iš čia, — 
sušnibždėjo Žakas. — Reikia skubėti! Eime! 

Jis išvedė juos iš kambario, o tuo tarpu Masė, drebanti su savo ilgais 
naktiniais marškiniais, priėjo nešina žvake ir apsikeitė su Katrina išgąstin- 
gais žvilgsniais. Į duris daužė vis smarkiau. Karininkas grėsmingai suriko: 

— Išlaužkite duris, jeigu šitie kvailiai neskuba jų atidaryti! 

— Taip, laužkite, laužkite! — išsunkė Žakas Keras pro sukąstus dantis. 
— O mes laimėsime laiko. 

Jie nulipo į virtuvę ir įėjo tenai vienu metu su senąja Mago, Sara ir Gotjė. 
Žako Kero veidas nusigiedrijo. 

— Nuvesk juos į slaptąjį kambarį, — tarė jis senajai tarnaitei. — Aš eisiu 
pasikalbėti su seržantu. Dėkui Dievui, visi krūvoje... ir ugnis židiny užges- 
inta! 

Paskutiniai žodžiai Katrinai tapo aiškūs tik tada, kai ji pamatė, kaip namų 
pasisuko ir dingo kaip mostelėjus burtų lazdele, atverdama tamsią angą. 
Arno paėmė Katriną už rankos. 

— Eime! — pasakė jis. — Nebijok! 

Katriną iš šalčio ir baimės purtė drebulys. Po patirtos nepaprastos laimės 
ji tarsi atsidūrė košmariškame sapne. Arno greitai nusivilko puskailinius ir 
užmetė jį žmonai ant pečių. 

— Greičiau, — nekantriai sušuko Žakas. — Apačioje jūs rasite kuo 
apsirengti. 

Tą akimirką jie išgirdo, kaip subraškėjo durys. Sara ir Gotjė taip pat 
skubiai įlindo į skylę, ir plokštė slystelėjo atgal į savo vietą. Visi atsidūrė 
tokioje tamsoje, kurios net Mago žvakės šviesa neįstengė išsklaidyti. Ak- 
mens laiptai buvo statūs ir slidūs, jautėsi stiprus suodžių kvapas. Iš namo, 
kad ir kaip keista, neatsklido nė garso. 

— Kur mes einame? — sušnibždėjo Arno. 

— Į slaptąjį kambarį. Ten šeimininkas slepia brangiausias prekes, kad 
jos nepakliūtų į godžias vyriausiojo kamerhero rankas... taip pat daiktus, 
kuriuos kaupia savo būsimajai kelionei į Rytus. 

— Oslapta vieta ant aukšto? Argi ji netinka? 

Kerų namai, kaip ir visi kiti Buržo namai, gana dažnai buvo lankomi 
karaliaus žmonių, ir įvairios slaptos vietelės palėpėse tapdavo laikinu “ne- 
oficialių" svečių prieglobsčiu. 

Senoji Mago atsakė ne iš karto. Jie nusileido iki laiptų galo ir žvakės 
šviesa užgeso troškiame ore. Mago ilgai gaišo, kol uždegė kandeliabrą, 
stovintį ant apvalios akmeninės atramos. Ji prabilo, nežiūrėdama į Katriną: 

— Jeigu esama rimtų įtarimų, kareiviai gali padegti namus. Jie jau 
sudegino vaistininko Noblė būstą. Mes čia esame saugūs, net jei namai 
sudegs. 

Katrina prisiminė, kaip negailestingai buvo sudeginti vaistininko namai 
tik todėl, kad kilo įtarimas, jog jis slepia brangius ir retus prieskonius. Tą 
naktį mieste kilo baisus sąmyšis, ir miestiečiai vos sugebėjo apsaugoti nuo 
gaisro kaimyninius namus. 

Jaunajai moteriai sugėlė širdį. Į kokį baisų pavojų statė save šie drąsūs 
žmonės suteikdami jiems prieglobstį! Bet štai Katrina trumpam atitrūko nuo 


292 


savo niūrių minčių, pamačiusi, kokioje keistoje vietoje jie atsidūrė. Gotjė 
pakėlė kandeliabrą taip aukštai, kad jis apšvietė ilgą siaurą kambarį su 
skliautuotomis rausvų plytų lubomis. Sienose per vienodą atstumą buvo 
iškirstos stačiakampės nišos, vienos iš jų buvo tuščios, o kitos užstumtos 
akmens plokštėmis. Tolimame patalpos gale matėsi praviros siauros dure- 
lės. 

Po žemais skliautais dusliai nuskambėjo kimus Gotjė balsas: 

— Kokia keista vieta! Atrodo, jog šios nišos skirtos žmonių kūnams... 

— Taip ir yra, — patvirtino Mago žegnodamasi. — Šeimininkas sakė, 
jog čia lyg ir kapinės, labai labai senos, dar iš tų laikų, kai šalį valdė barbarai 
pagonys. 

— Kazkada Italijoje mačiau senovinį akropolį, — tarė Sara, — jis atrodė 
lygiai taip pat. 

— Brr, — nutraukė ją Mago, skubėdama kuo greičiau palikti šią vietą. 
— Eime, eime. Čia šalta. 

Už durų vargu ar buvo šilčiau, bet du už jų esantys kambariai pasirodė 
esą daug erdvesni. Abi patalpos buvo prikrautos kietai prikimštų maišų ir 
krepšių. Keistas maišinės medžiagos, prieskonių ir aromatinių dervų tvyrojo 
ore. Nors ir su šiltais Arno puskailiniais, Katrina vis dar drebėjo nuo šalčio. 
Gotjė pastebėjo krūvą kampe sumestų kailių. Pasirausęs juose, jis ištraukė 
platų apsiaustą, pamuštą rudųjų lapių kailiais, ir ištiesė jį Katrinai. 

— Štai su juo sušilsite. Mesiras Arno be puskailinių gali persišaldyti. 

Katrina visa paskendo erdviame apsiauste, kuris buvo jai per ilgas ir per 
platus, tačiau iš karto pasijuto jaukiau ir ramiau. Ji įsitaisė ant maišų vidury 
kambario. 

Jaunoji moteris nepastebėjo, kaip aptemo Arno akys, pamačius Gotjė, 
klūpantį prieš Katriną ant kelių ir rūpestingai supantį jos kojas į apsiausto 
skvernus. 

— Na štai, — tarė normandas patenkintas, — taip bus daug geriau! 

— Ir kurgi tu išmokai meilikautojo amato? — sarkastiškai paklausė 
Arno. — Pakeliui į čia? Ką gi tada veikė Sara? 

Sara sėdėjo greta Katrinos, susigūžusi į kamuolį. Ji šaltai pažvelgė į 
Arno. 

— Jeigu nekalbėsime apie tą laiką, kurį praleidau kalėjime laukdama, 
kol mane gyvą sudegins ant laužo, tai visas mano darbas tebuvo neleisti jūsų 
žmonai nuo sielvarto ir nevilties išeiti iš proto. 

Katrina nustebusi sekė šį trumpą susidūrimą. Ji negalėjo suprasti, kas 
sugadino Arno nuotaiką: Gotjė rūpestingumas jai atrodė savaime supranta- 

mas. Vis dėlto ji nenorėjo, kad vyrai susikivirčytų; jeigu jie jau dabar 
pykstasi, kas gi bus toliau? Katrina ištiesė ranką Arno ir prisitraukė jį prie 
savęs. 

— Eikš arčiau, be tavęs aš niekaip nesušilsiu. 

Arno iš karto nurimo ir įsitaisė prie jos kojų. 

— Atleisk, bet aš įsiutęs dėl to, kad mums tenka slėptis čia, po žemėmis, 
lyg žiurkėms, kai ten, viršuje galbūt... 

Nereikėjo net baigti sakinio, visi galvojo apie tą patį. Kas dabar darosi 
viršuje? Čia, šitame rūsyje, tyliame lyg kapas, jie buvo visiškai atkirsti nuo 
pasaulio. Kaip sužinoti, ar nesudegė namas, ar neužgriuvo slaptosios durys? 
Gal jie gyvi palaidoti ir jiems gresia baisi mirtis? Taip pagalvojus Katrinai 
sustingo kraujas gyslose. Jai jau rodėsi, kad dūsta po šiais žemais skliautais. 
Ir tarsi patvirtindamas jos baisiausias nuojautas iki jų atsklido tolimas 
dundėjimas, slopus, bet vis dėlto aiškiai girdimas. Senoji Mago skubiai 
persižegnojo. 

— Viešpatie Dieve, nejaugi?.. 

Visus penkis nelaimės draugus kankino tie patys būgštavimai. Jie nedrįso 
pažvelgti vienas į kitą, tarsi gėdydamiesi savo slaptų baimių. Tylėjimas 
darėsi slegiantis, ir Arno neišlaikė. Jis atsistojo ir suspaudęs kumščius ėmė 
matuoti žingsniais patalpą. Katrina nedrįso jo sustabdyti. Nors jo žingsniai 
aidėjo gūdžiai, tačiau tai vis dėlto buvo geriau už tylą. Mago išsitraukė iš 
prijuostės kišenės rožančių, ir poliruoti karoliukai ėmė slysti tarp jos pirštų. 
Lėtai slinko minutės — sunkios, tarsi švino pripildytos. Katrina grūmėsi su 
neįveikiamu noru surikti visa gerkle. 

Jų kančios pasibaigė taip pat netikėtai, kaip ir prasidėjo. Geltonos 
kandeliabro šviesos rate staiga pasirodė Žakas Keras. Jis šypsojosi, bet kol 
neprašneko, Katrina negalėjo patikėti, jog tai ne šmėkla. 

— Viskas baigėsi, — ramiai tarė jis, — galim lipti į viršų. 

— Bet kokį triukšmą mes girdėjome? — nustebęs paklausė Arno. — 
Manėme, kad namas sugriuvo. 

— Ne, tai tik apvirto ąžuolinė indauja, pilna alavinių dubenų; seržantas 
manė, kad už jos yra slapta anga. Na, eime gi, greitai prašvis, o mums dar 
reikia daug ką padaryti. 

— Jus kažkas įskundė? 

Žakas Keras linktelėjo. 

— Taip. Ksantrajaus meilužė pasirodė esanti godi aukso, o jam užteko 
kvailumo aplankyti ją prieš einant į bažnyčią. Jį pasekė iki mano namo. Kol 
kas pavyko įtikinti seržantą savo nekaltumu, tačiau bet kuriuo momentu jis 

gali pakeisti savo nuomonę. Beje, tai neturi reikšmės — greitai jūs būsite 
toli nuo čia. 

— Kada išvykstame? — paklausė Katrina. 

— Netrukus. 

— Vidury šviesios dienos? 

Kailių pirklys nusijuokė. 

— Koks skirtumas — naktis ar diena. Požemis, kuriame esame, tęsiasi 
daug toliau negu įsivaizduojate. Šie du kambariai veda į senovinę tamplierių 
šventyklą, ir tai tik menkutė atkarpa didžiulio požeminio tinklo, nutiesto 
romėnų ir atstatyto tamplierių saviems reikalams. Kai kurie tuneliai, jun- 
giantys laidojimo kameras su akmens skaldyklomis, iš dalies sugriauti ir jais 
vaikščioti pavojinga, bet išliko pakankamai daug tokių, kuriais drąsiai 
galima naudotis. Vienas iš tunelių prakastas po romėnų amfiteatru ir eina 
išilgai senovinio vandentiekio, kol susijungia su vienu iš keturių akvedukų. 
Šiuo tuneliu jūs ir išeisite gana toli už miesto, tiesiai prie Brujero bokšto. 
Ten jus sutiks Ksantrajaus žmonės. 

Metras Žakas ištiesė ranką Katrinai, kad padėtų atsistoti, bet niekas net 
nepajudėjo iš vietos. Bėgliai sustingo iš nuostabos. 

— Miestas stovi ant požeminio miesto! Tokio dalyko ir nesusapnuosi!.. 

Žakas Keras nusišypsojo. 

— Taip, romėnai sukūrė fantastiškų dalykų. Tik genialūs žmonės galėjo 
nukariauti visą pasaulį. Ir jų genialumas dabar pasirodė nepaprastai naudin- 
gas man, paprastam kukliam pirkliui! 


Dvidešimtas skyrius 


Ventadoro olos 


Žiūrėdama, kaip kitą dieną prie Brujero bokšto Arno įšoko į balną, 
Katrina nenorom pajuto liūdesį. Vos suspaudęs keliais žirgo šonus Arno, 
rodos, ištrynė paskutines žymes, primenančias tą iškankintą bejėgę būtybę, 
kurią kažkada Gotjė įnešė į Žako Kero namus. Virš juodo odos kostiumo 
Arno dėvėjo lengvus plieno šarvus, kuriuos jam parūpino kailių pirklys, ir 
platų juodą apsiaustą. Pagyvėjęs, išdidžiai atlošta galva jis vėl tapo ankstes- 
niuoju Arno. Katrina vėl matė priešais save Monsalvi valdovą, bet nebuvo 
tikra, jog džiaugiasi tuo. Artimiausias Katrinai jis buvo savo fizinio silpnu- 
mo, dvasinio netikrumo dienomis. 

Dešimt vyrų, kurie prisidėjo prie Arno ir Katrinos temstant, tučtuojau 
pripažino Monsalvi savo vadu. Arno buvo tikras karys ir jie nieko neklau- 
sinėdami vykdė jo komandas. Sprendžiant iš pasipūtėliško elgesio ir gausy- 
bės randų, tie vyrai buvo arba iš karinio elito, arba iš labiausiai pašėlusių 
plėšikų, o tai galų gale vienas ir tas pat. Katrinai nepatiko jų keisti žvilgsniai, 
nukreipti į ją. 

Jų seržantas Eskornebjefas buvo tikras milžinas, o kiti — tipiški gasko- 
nai: juodaakiai, neaukšti, raumeningi, riestais ūsais. Bet kariai jie buvo 
puikūs. Juk nuolat gyveno anglų okupuotos Gienės kaimynystėje, todėl 
kariauti su užpuolikais tapo jų kasdieniniu užsiėmimu, kai tik paaugo tiek, 
jog galėjo pakelti ginklą. Vos jų būrelis su keturiais arkliais, skirtais bėg- 
liams, pasiekė Brujero bokštą, seržantas Eskornebjefas įteikė Arno paketą. 
Jį atplėšęs Arno įsitikino, jog tai dokumentas, pasirašytas Prancūzijos 
kanclerio, leidžiantis baronui de Ladinjakui su žmona, tarnais ir dešimčia 
kareivių vykti į Lekturą pas savo valdovą grafą Žaną d' Armanjaką. 

Ksantrajus viską atliko labai kruopščiai. Didysis Prancūzijos antspaudas, 
besipuikuojantis ant šio netikro dokumento, buvo tikras! 

Taigi nedidelis būrys ramiai keliavo Overnės kalnų link. Arno jojo 
priekyje ant aukšto juodo žirgo ir nuolat turėjo grumtis su noru paspausti 
pentinus ir pasileisti šuoliais, mat Katrinos būklė vertė būrį joti lėčiau. 
Katrina jojo greta Arno, Gotjė ir Saros. Morgana nudžiugo pamačiusi savo 
šeimininkę. O Sara su malonumu vėl sėdo ant Rusto. Be jokios abejonės, 
čigonė ir šis ramaus būdo arklys tiko vienas kitam; Sara saldžiai snaudė 
balne, visai abejinga šalčiui. Tuo tarpu Gotjė retkarčiais vis žvilgčiodavo 
atgal, kur vienoje grupėje jojo milžinas Eskornebjefas ir jo gaskonai. Abu 
galiūnai iš karto pajuto vienas kitam priešiškumą. Įpratę pranokti kitus savo 
fizine jėga, normandas ir gaskonas buvo nusiteikę vienas kito atžvilgiu 
karingai. Katrina suprato tai iš jų žvilgsnių. Savo nuogąstavimus ji išsakė 
Arno. 

— Anksčiau ar vėliau jie susikibs, — šnibždėjo Katrina, žvelgdama į 
Eskornebjefą, kuris susimąstęs rankove šluostėsi nosį ir žiūrėjo, kaip Gotjė 
balnoja Morganą. 

— Jeigu tai būtų paprastas pasigalynėjimas, su malonumu pažiūrėčiau, 
kuris iš jų laimėtų pergalę. Bet jeigu jie ketina susimušti, žinau, kaip juos 
sutramdyti. Rimbas puikiai ramina aistras. 

Toks atsakymas tik sustiprino Katrinos nerimą. Ji nutarė būti budri, 
tačiau vis dėlto nesusilaikė nepasvajojusi apie tai, kaip būtų malonu, jeigu 
nors vienas vyriškis atsikratytų baisaus troškimo žudyti. Katrina priglaudė 

ranką prie pilvo. Nejaugi jos kūdikis užaugęs taps vienu iš šitų žiaurių 
žmonių, galvojančių tik apie naikinimą? Nejaugi karštas Monsalvi kraujas 
nustelbs iš motinos paveldėtą senojo Gošė gerumą ir romumą? Pirmą kartą 
Katrina pajuto baimę dėl mažytės būtybės, kurią nešiojo savyje. 

Prie šios baimės prisidėjo dar ir. kita: ateities baimė. Kas jos laukia 
kelionės pabaigoje? Kokia ta Overnės provincija, apie kurią ji nieko nežino? 
Ten — kalnai, visai nepažįstama gamta... nepažįstami veidai, nauji namai, 
anyta! Labiausiai Katriną kamavo mintys apie Arno motiną. Katrina apie ją 
žinojo labai mažai, išskyrus tai, kad sūnus motiną dievina. Kažkada Mišelis 
de Monsalvi taip apibūdino savo motiną mažai, įdėmiai besiklausančiai 
mergaitei Katrinai: aukšta dama, jaunystėje netekusi vyro, liko su dviem 
sūnumis, kuriuos reikėjo išauklėti, su dideliu namų ūkiu ir dideliais dvarais, 
kuriuos reikėjo valdyti. Katrina beveik girdėjo Mišelio balsą: “Kai brolis 
taps kariu, motina liks visai viena. Ji, žinoma, liūdės, bet niekad neprasitars 
apie tai, ką jaučia. Ji per daug stipri ir išdidi, kad skųstųsi" Kaip, svarstė 
Katrina, ši aukštos kilmės išdidi dama priims savo nepažįstamą marčią, 
paprasto žmogaus dukterį? Ir jeigu joms teks gyventi kartu, koks bus tas 
gyvenimas? 

— Apie ką galvoji? — netikėtai paklausė Arno. Katrina, nugrimzdusi 
savo mintyse, nepastebėjo, kaip jis prijojo. Ji nusišypsojo išvydusi jo 
susirūpinusį veidą. Arno pridūrė: — Tu nesveika? Gal pavargai?.. 

Ji atsakė: 

— Ne, tiesiog susimąsčiau. 

— Apie ką? 

— Apie gyvenimą, kuris laukia ateity, apie tavo tėviškę, tavo šeimą. 

Arno nusišypsojo, pasilenkė balne ir pabučiavo Katriną į kaktą. 

— Man gali viską sakyti! — sušnibždėjo jis. — Tu truputį bijai, ar ne? 

— Taip, truputį. 

— Nėra ko bijoti. Jei pamilsi Overnę, būsi labai laiminga. Mano motina 
— tai visa mano šeima. Manau, tu jai patiksi. Labiausiai ji vertina ryžtingus 
žmones... 

Priderinęs savo žirgo žingsnį prie neskubios Morganos ristelės, Arno 
pasakojo Katrinai apie savo gimtąją provinciją. Greitai Katrina užmiršo 
banguotą vietovę, kuria dabar jojo, ir jos akyse iškilo kalnai, žydri ryto rūke, 
violetiniai leidžiantis saulei, juodos uolos ir balti sraunūs upokšniai. Ji 
karštai panoro pasiekti tas nepažįstamas vietas, kur galbūt pagaliau ras savo 
laimę senoje gebenėmis apaugusioje Monsalvi pilyje. Katrina net užmiršo, 

kokia S me pakibusi virš vyro tėviškės. Bct Amo to negalėjo pamiršti... 
Patylėjęs jis niūriai pridūrė: 

— Ir dabar visas kraštas pavojuje, nes šitas godus šakalas la Tremujis, 
nepaisydamas jokių įstatymų, nusprendė pasisavinti mano feodą. O, kaip 
lėtai mes keliaujame! 

Keliauti Beri provincija buvo gana patogu. Čia valstiečiai karaliaus dėka 
galėjo dirbti savo žemę. Nors maistas buvo skurdus ir kainavo brangiai, bet 
auksas, kurio Žakas Keras dosniai paskolino Amo (atsisakęs bet kokių 
garantijų, nors Arno ir siūlė), be vargo atidarydavo keliautojams vištides ir 
orkaites visuose užvažiuojamuose namuose, kur jie apsistodavo. Tačiau kai 
jie pasiekė laukinę Limuzeno provinciją, keliauti pasidarė daug sunkiau. 
Kaimeliai čia taip nuskurdo, jog net mažos pilkos jų bažnytėlės buvo 
uždengtos šiaudais. Taikesniais laikais valstiečiai šiose vietose augino mie- 
žius, runkelius, kopūstus, kartais — kviečius. Bet tiek armijų niokojo šiuos 
kaimus: anglų, armanjakų, burgundų, kiekviena grobuoniškesnė už ankstes- 
nę. Kareiviai išgrobė didžiąją dalį naminių gyvulių, ir dabar visa Limuzeno 
provincija buvo pasmerkta išmirti nuo bado. 

Džiaugsmas, kurį jautė Katrina, palikdama Buržą, po truputį išsisklaidė, 
kol jie keliavo šia viltį praradusia žeme. Iš visų pusių žvelgiantis skurdas ir 
skausmas kaip sunkus akmuo užgulė širdį. Slegianti tuščių plotų tyla, kalvos, 
apvainikuotos juodomis bežadėmis pilimis, sukrėtė ją iki sielos gelmių. 
Jeigu netikėtai jic sutikdavo žmogų, tas, išvydęs būrelį raitelių, bėgdavo 
tolyn, o kai jie prajodavo pakankamai arti, kad įžiūrėtų vietinių gyventojų 
veidus, matydavo juose tik niūrų nerimą. Badas ir grobikų žiaurumas pavertė 
šiuos vargšus valstiečius tikrais vilkais. Tačiau kad ir kokie laukiniai jie 
buvo, Katrina greitai įsitikino, jog Eskornebjefo gaskonai dar žiauresni ir 
negailestingesni. 

Kai pasibaigė visos atsargos, keliauninkai buvo priversti gaišti laiką 
maisto paieškoms, ir tai ilgino kelionę. 

Be to, Katrina nerimavo dėl savo sveikatos. Ilga ir sunki kelionė išvar- 
gino ją. Ji vis sunkiau užmigdavo, darėsi vis nervingesnė. Kartą vakare ji 
pirmą kartą susipyko su Arno. 

Jie apsistojo nakvynės apgriuvusioje bažnytėlėje prie miško, ir Gotijė, 
pasiėmęs kirvį, išėjo pasižvalgyti ko nors vakarienei. Gaskonai įkūrė ugnį 
Katrinai ir Sarai sušilti, o paskui irgi patraukė icškoti maisto, palikę keletą 
draugų sargyboje. Nuo vakar visi buvo nieko nevalgę, todėl labai pikti. Amo 
mėgino aprišti apšlubusio Rusto koją, Katrina šildėsi rankas prie ugnies, o 
Sara stengėsi negalvoti apie tai, kokia ji alkana. 

Staiga tylą suardė keiksmai ir šūksniai. Du gaskonai tempė iš miško 
valstietį, kuris iš visų jėgų priešinosi. Pora užmuštų zuikių kabėjo jam ant 
kaklo. Žmogus maldavo palikti jam grobį, nes jo žmona ir keturi vaikai 
miršta iš bado, bet gaskonai nekreipė į tai Jokio dėmesio. Jų šiurkštus 
kvatojimas stelbė nelaimingojo aimanas. Katrina pašoko ant kojų ir puolė 
prie jų, bet Eskomebjefas aplenkė ją. Valstiečio kiaušas sutreškėjo kaip 
riešuto kevalas, ir jis negyvas griuvo Katrinai po kojom. Ji akimirką sustingo 
iš siaubo, paskui, pagauta įniršio, puolė pric vieno iš gaskonų, griebė iš jo 
zuikius ir atsisuko į žudiką. 

— Šlykštus žvėrie! Už ką tu užmušei šį žmogų? Kas tau įsakė? Tu 
užmušei jį... užmušei nekaltą žmogų, nepadariusį tau nieko blogo... 

Praradusi savitvard4 Katrina jau norėjo nagais pulti gaskonų, bet čia 
pribėgo Arno ir sulaikė jos rankas. 

— Katrina! Iš proto išėjai? Kas tau užėjo? 

Katrinai iš akių pasipylė karštos ašaros, ir ji pažvelgė į savo vyrą raudos 
iškreiptu veidu. 

— Kas man užėjo? Nejaugi nematai gulinčio kūno? Šitas žmogus nužudė 
vargšą valstietį visai be priežasties, dėl šitų... 

Ji parodė pirštu į zuikius, tarsi tai būtų nuodingos gyvatės. 

— Jis per daug garsiai rėkė, — tarė gaskonas. — Aš nemėgstu rėksnių. 

— O aš nemėgstu žmonių, kuric žudo be jokios pricžastics! — šaltai 
nutraukė jį Amo. — Turi laukti mano įsakymo prieš k4 nors užpuldamas, 
kitaip teks tave pamokyti. Dabar paimkite iš čia kūną, iškaskite duobę 
bažnyčioje. Ten šventa žemė. O Sara tegul nulupa ir iškepa kiškius. 

Katrina buvo prigludusi prie Arno ir tyliai kūkčiojo, bet išgirdusi, ką jis 
pasakė, atšlijo ir išplėstomis akimis paklausė: 

— Ir tai visa bausmė, kurią tu skiri žmogžudžiui? Ir tai viskas, ką tu gali 
padaryti dėl šio nelaimingojo? Palaidoti ir daugiau apie tai negalvoti? 

— Ką gi dar? Aš apgailestauju, kad jis žuvo, bet dabar nelieka nieko kito, 
kaip tik palaidoti jį. Galų gale tai geriau, negu palikti vilkams ir maitvana- 
giams! 

Galbūt pastebėjęs ironišką Eskornebjefo žvilgsnį, kurį tas metė nucida- 
mas, Arno atsakė žmonai gana griežtai, ir tai ją dar labiau supykdė. 

— Aš niekad nepainiojau karcivio su žmogžudžiu! — tūžmingai suriko 
ji. — Šis žmogus padarė šaltakraujišką, žiaurią žmogžudystę. Jis turi atsa- 
kyti, kaip to reikalauja įstatymas. 

— Nekvailiok, Katrina, — išvargusiu balsu atsiliepė Arno. — Mes 
turime ne taip jau daug žmonių, o tik Dievas žino, kas mūsų laukia Overnėje. 
Galų gale jis tebuvo valstietis... 

Ši pastaba pribaigė Katriną. Ją staiga suėmė baisus liūdesys, tačiau ji 
rado jėgų išdidžiai pažvelgti Arno į veidą. 

— Tik valstietis! Nieko nevertas padaras! Bet žinok, tokiems kaip aš 
valstietis — vis dėlto žmogus! 

— Tokiems kaip tu? O tu kitokia? 

Katrina beviltiškai palingavo galvą. Nejaugi jų bendras gyvenimas pra- 
sideda visišku vienas kito nesupratimu? Jeigu tik jis žinotų, kad šiuo atveju 
ji jaučiasi daug artimesnė šiam nužudytam valstiečiui negu žmogui, kurio 
pavardę turi... 

— Aš pasipiktinusi, — tarė Katrina nusisukdama. — Aš tikrai pasipik- 
tinusi. Daryk, ką nori. Bet aš neprisiliesiu prie šio maisto. Jo kaina man per 
didelė. 

Juodos Arno akys sužaibavo. Jis pravėrė burną, kad atsikirstų, bet tuo 
momentu iš miško pasirodė Gotjė su šernu ant pečių. Metęs akį į Arno, jis 
priėjo ir numetė negyvą žvėrį prie Katrinos kojų. 

— Jūs nebadausite, ponia Katrina. 

Abu vyrai, normandas ir riteris, kurį laiką stovėjo vienas priešais kitą. 
Arno lėtai nuleido ranką ant kalavijo rankenos, bet pagalvojęs atitraukė. 

— Daryk, kaip nori, — tarė jis Katrinai nueidamas. 

Katrina žvelgė jam įkandin, ji būgštavo, jog Gotjė įžeidė jo savimeilę, 
bet nedrįso sekti jam iš paskos. Šiuo metu jie nesuprastų vienas kito. Kai po 
kurio laiko Arno sugrįžo, Katrina sėdėjo susisupusi į savo apsiaustą ir 
žiūrėjo, kaip Sara kepa šernienos gabalą. Arno priėjo, padėjo galvą Katrinai 
ant kelių. 

— Atleisk man, — sumurmėjo jis. — Ko gero, tau prireiks labai daug 
kantrybės, bet aš stengsiuosi suprasti tave. 

Užuot atsakiusi Katrina pasilenkė ir priglaudė lūpas prie juodų Arno 
garbanų. Trumpą akimirką jie užmiršo šaltį, naktį, karą ir patyrė stebuklin- 
gos ramybės valandėlę. Arno atsargiai paėmė Katriną ant rankų ir nunešė į 
tylią vietelę, kur kiti negalėjo jų matyti. Mažos bažnytėlės šešėlis paslėpė 
juodu, atkirsdamas nuo likusio pasaulio. Arno atsargiai susupo Katriną į 
keletą antklodžių, paskui atsigulė greta, užmetęs ant viršaus savo apsiaustą. 

— Tau gerai? 

— Taip... Bet, Arno, aš bijau. Norėčiau, kad greičiau atsidurtume Over- 
nėje... dėl kūdikio! Žinai, jis dabar vartosi daug dažniau. 

— Mėginsim keliauti greičiau. Dabar pasistenk užmigti, mano meile. 
Tau reikia tylos ir ramybės. 

Jis pabučiavo Katriną į šaltas lūpas, ir ji pagaliau užmigo. Arno 1lgai 
žiūrėjo į ją, nedrįsdamas pajudėti. Katrina kasdien darėsi jam vis artimesnė 
ir brangesnė. 

Netoliese gaskonai, susirinkę aplink kitą laužą, kepė zuikius. Kariai 
atrodė visiškai ramūs. Jiems gyvenimas ir mirtis buvo neatskiriamai susi- 
pynę kaip vienos nepertraukiamos grandinės grandys... 

Rytą, kai kavalkada vėl patraukė į priekį krūmais apaugusia lyguma, 
Katrina pastebėjo, jog Eskornebjefo veidas sutinęs. Jis veltui stengėsi pa- 
slėpti jį po šalmu ir apsiausto apykakle. Viena jo akis buvo pajuodusi, 
daugybė įvairiaspalvių mėlynių ir keletas įdrėskimų puošė jo fizionomiją. 
Pažvelgusi į Arno, Katrina suprato, jog jis patenkintas dėl šio vaizdo, nors 
to nerodė. Arno nusišypsojo žmonai ir pasisuko į normandą. Gotjė ramiai 
jojo greta ir atrodė kaip katinas, išlaižęs puodynę grietinės. Buvo aišku, kad 
tai jis sugadino Eskornebjefo išvaizdą... O pilnas neapykantos žudiko 
žvilgsnis, kurį tas metė į Gotijė, išsklaidė paskutines Katrinos abejones. Ji 
negalėjo nesijausti patenkinta, tačiau nerimavo dėl nesantaikos, kuri kelionę 
darė dar pavojingesnę. 

Granito plokščiakalnis staiga baigėsi, ir kelias pasuko žemyn, link mažo 
kaimelio, kuris atrodė visai negyvenamas. Iš kaminų nekilo dūmai, visur 
tvyrojo sustingusi ramybė... Tačiau kiek tolėliau keletas žmonių grūmėsi su 
įnirtingai besiginčijančiu žmogumi. Arno jojo priekyje, ir Katrina pamatė, 
kaip jis pasistiepė balnakilpėse, kad geriau matytų, kas vyksta. Ji paspaudė 
pentinais Morganą, ketindama pasivyti vyrą, bet tas jau lėkė šuoliais į priekį, 
o saulės spinduliai atsispindėjo nuo jo nuogo kalavijo. 

— Nėra abejonės, jog tai kažkokie dezertyravę samdiniai, — pasigirdo 
Gotjė balsas šalia Katrinos. — Jie užpuolė žmogų. Turiu padėti jūsų vyrui. 

— Ne, lik čia. Manau, šį kartą jis norės apsieiti be pagalbos. 

Arno nušoko ant žemės, atsisakydamas savo kaip raitelio pranašumo, ir 
užgriuvo niekšus tarsi audra. Pirmasis užpuolikas krito su perkirsta gerkle; 
antrasis išsitraukė ilgą peilį ir pasirengė grumtis, tačiau vos spėjo krustelėti, 
kai žybtelėjo Arno kalavijas, ir žmogus krito siaubingai surikdamas. Kala- 
vijas pasiekė ir tą, kuris pamėgino užšokti ant Arno arklio ir pabėgti. Dabar 
Katrina pamatė žmogų, gulintį prie pakelės kryžiaus. Jis buvo sužeistas. 
Arno padėjo šalin kruviną kalaviją ir atsiklaupė prie sužeistojo. 

— Greičiau, — sušuko Katrina. — Dabar mes jam reikalingi! 

Ji paragino Morganą, o paskui ją visas būrys šuoliais pasileido nuo 
kalvos. Katrina ir Sara nulipo žemėn ir prisiartino prie Arno. 

— Tai piligrimas, — tarė jis, — ir pažiūrėti labai neturtingas. Kaip jie 
galėjo užpulti tokį vargšą? 

— Cha! — pasigirdo šiurkštus Eskornebjefo balsas. — Pasitaiko, kad 
šitie šventųjų vietų lankytojai po skarmalais slepia nemažai aukso, galite 
neabejoti! Aš pažinojau vyrukų, kurie gerai iš tokių pasipelnė... 

— Nutilk! — griežtai nutraukė jį Arno. — Piligrimai yra šventi, bent jau 
turėtų būti! Dabar eik ir pasižiūrėk, ar galima apsistoti šiame kaimelyje. 
Atrodo, jis negyvenamas, bet gal klystu. Ir atsimink mano įsakymą: nieko 
nė pirštu neliesti! 

— Klausau, pone, — niūriai suburbėjo gaskonas. — Jūsų paslaugoms! 

Kol Sara odinėje dėžutėje ieškojo vaistų ir žolių, Katrina pasidėjo 
sąmonę praradusio piligrimo galvą sau ant kelių. Tai buvo senis, toks liesas, 
kad jo oda atrodė pridžiūvusi prie kaulų. Didelė lenkta nosis kyšojo iš 
susivėlusios pilkos barzdos. Senis akivaizdžiai neturėjo nieko, kas galėtų 
sužadinti plėšikų godumą. Ilgas apsiaustas, sulopyta striukė ir kelnės buvo 
apdraskyti į dygius krūmus ir išblukę nuo saulės. Piligrimo kojos buvo 
apvyturiuotos skarmalais, vietomis prisisunkusiais kraujo. Sena fetrinė 
skrybėlė su prie jos prisiūtomis kriauklėmis gulėjo netoliese purvyne. 

Kol Sara tvarstė žaizdą senio kaktoje, Katrina drebančiais pirštais palietė 
kriaukles, prisiūtas prie jo apsiausto. Piligrimas priminė Katrinai jos seną 
draugą Barnabi. 


— Jis atėjo iš Kompostelos, — tarė ji, žvelgdama į mažą metalinę 
šv.Jokūbo statulėlę, pritvirtintą prie piligrimo apykaklės. 
— Jis atkeliavo iš daug tolimesnių kraštų, mano meile, — pasigirdo 


liūdnas Amo balsas. — Žiūrėk. — Jis parodė į švino palmę ir Nukryžiuotąjį, 
kabančius ant virvelės. Paskui, nustebindamas Katriną, jis pagarbiai prik- 
laupė ir pabučiavo kruviną senio kojų vyturą. 

— Ką tu darai? 

— Pagerbiu jį. Jis atkeliavo iš Jeruzalės, Katrina. Tai piligrimas iš 
Šventosios Žemės, Didis Piligrimas. Jo kojos lietė žemę, kuria vaikščiojo 
mūsų Viešpats. 

Katrina ir Sara tylėdamos su didžiausia pagarba kiek pasitraukė nuo 
sužeistojo. Joms staiga pasirodė, kad senis išaugo iki milžiniško dydžio. Juk 
žmonių, pabuvojusių Šventojoje Žemėje, pasitaikydavo labai retai. Šis 
senis, matyt, buvo labai šventas... arba įvykdė patį siaubingiausią nusikal- 

timą, kad pasiryžo eiti taip toli, pasmerkti save daugybei pavojų — ir vien 
iš troškimo gauti Viešpaties atleidimą ir malonę! 

Piligrimas ėmė atsigauti. Štai prasimerkė jo vokai ir blykstelėjo akys, 
žydros kaip vasaros dangus. Senis pamėgino atsistoti ir galų gale jam tai 
pavyko, Saros prilaikomam. Su didele pagarba jis pažvelgė į jaunąją porą, 
klūpančią jam prie kojų. 

— Garbė Jėzui Kristui! — tarė senis. — Ir būkite palaiminti už tai, kad 
pagelbėjote man. Jei ne jūs, esu tikras... 

Jis staiga nutilo, išvydęs plėšikų kūnus, ir jo akys priplūdo ašarų. 

— Arba jie, arba jūs, — švelniai tarė Amo. — Tie, kurie puldinėja 
šventųjų vietų lankytojus, nenusipelno nei gailesčio, nei atleidimo. 

— Juk jie, be abejo, buvo alkani, — tarė piligrimas. — Aš melsiuosi už 
juos, kai pasieksiu savo kelio galą. 

— Ar nenorite pailsėti? Iš visko matyti, kad keliaujate iš toli. 

Žydros piligrimo akys staiga suspindo tokia šviesa, kad Katrinai pasiro- 
dė, jog baigėsi žiema ir juos užliejo saulės spinduliai. 

— Taip, iš toli, — tarė senis. — Aš mačiau Kristaus kapą ir visą naktį 
meldžiausi po alyvmedžiais Getsemanės sode“. Aš ryžausi tai kelionei, nes 
didi malonė buvo suteikta man, menkam ir nevertam nusidėjėliui. Aš dirbau 
mūrininku, stačiau bažnyčias, bet Dievas lėmė man prarasti regėjimą. 
Apimtas nevilties aš taip žemai puoliau, kad išdrįsau keikti Dievą ir abejoti 
juo. Bet paskui susigėdau ir nusprendžiau keliauti prie šv.Jokūbo kapo 
maldauti atleidimo, mat šv.Jokūbas turi galią paguosti nelaimingas sielas. 
Prisidėjęs prie karavano aš pasiekiau Galiciją. Ir čia... ar galite įsivaizduoti 
mano džiaugsmą?.. Čia visai netikėtai aš vėl atgavau regėjimą! Pamačiau 

„žydrą dangų ir didžiulę bažnyčią, baltą miestą... Ši malonė buvo didžios 
palaimos prasmingas ženklas. Štai kodėl aš nusprendžiau eiti į Šventąją 
Žemę. 

— Jūs buvote aklas, — lyg užburta sumurmėjo Katrina. — Jūs buvote 
aklas ir atgavote regėjimą? 

Senis nusišypsojo dailiam veideliui, atsuktam į jį. Jis padėjo ranką ant 
Katrinos kaktos. 

— Taip, mano vaike. Tikėjimas — tai meilė, mano dukra. Nėra nieko, 
ko dangus neįstengtų dovanoti tam, kas prašo tikėdamas ir žino, kaip prašyti. 


* Getsemanės sode Jėzus Kristus praleido paskutinę naktį prieš Judo išdavystę ir jame buvo 
suimtas. 

Kai tave užgrius skausmas ir sielvartas, atmink, kad senas piligrimas iš 
Kompostelos, kuriam tu padėjai, melsis už tave. Atsimink Barnabi... 

— Barnabi! 

Kraujas nuslūgo iš Katrinos skruostų, rankos ėmė virpėti. Kodėl šiam 
žmogui likimas lėmė nešioti Barnabi vardą? Ar tai ką nors reiškia, 0 jei 
reiškia, tai ką? Katrina klūpėjo ant kelių nereginčiomis akimis žvelgdama, 
kaip Sara tvarsto piligrimo žaizdas, o Arno rūpestingai vynioja skarmalus 
nuo subadytų kraujuojančių kojų ir plauna jas šiltu vandeniu, kurį pašildė 
gaskonai. Jos sąmonę kaip pro rūką pasiekė vyro žodžiai, sakomi piligrimui. 

— Kurgi jūs dabar keliaujate? 

— Aš buvau prie šv.Leonardo kapo ir ketinau eiti į Normandiją, į didžius 
namus, priklausančius šv.Mykolui, kuriuos supa jūra“. Grįždamas į Prancū- 
ziją aš išgirdau apie stebuklus, jo padarytus, ir apie tai, kaip jis pasirodė 
mergelei Žanai, kai ji dar buvo visai vaikas... 

— Žana mirė, — liūdnai tarė Arno, — ir daug kas tiki, kad ji buvo ragana. 
Ir mes, tie, kurie jai tarnavom ir ją mylėjom, esame persekiojami kaip 
nusikaltėliai. 

— Kada nors tai baigsis, — ryžtingai ir tvirtai pasakė Barnabi. — Dievas 
nieko nedaro pusiau. O aš dėkoju jam už tai, kad leido sutikti jus. Jūs 
pažinojote mūsų šventąją piemenaitę? Tai papasakokite man apie ją šian- 
dien vakare, kol mūsų keliai dar neišsiskyrė. 

Katrina ilgam įsiminė tą vakarą. Jie apsistojo nakvynės vienoje iš apleis- 
tų kaimo trobų. Degė ugnis, ir aplink ją sėdinčiųjų veidai buvo nukreipti į 
aukštą piligrimo figūrą. Valandos slinko viena po kitos, o Barnabi su Arno 
kalbėjo, dalijosi savo atsiminimais. Barnabi pasakojo apie savo ilgą kelionę, 
apie šiltųjų kraštų grožybes. O Arno prisiminė istorijas apie Mergelę Žaną, 
apie jos kančias. Ir kalbėjo jis su tokiu įkarščiu bei atsidavimu, kad visi 
klausėsi užgniaužę kvapą ir žvelgė į jį susižavėjusiomis akimis. Net gasko- 
nai, tie nedorėliai ir bedieviai, sėdėjo lyg suakmenėję ir jų akys liepsnojo. 
Kai visi pagaliau išsiskirstė nakties poilsio, senis susimąstęs pažvelgė į Arno 
ir Katriną, kurie sėdėjo šalia jo susiėmę rankomis. 

— Gyvenimas pareikalaus iš jūsų daug, — tarė jis, — bet jus lydi meilės 
palaima. Jeigu išsaugosite meilę, tai visas pasaulis bus jūsų. Bet ar įstengsite 
išsaugoti? 


* Šv.Mykolo vienuolynas buvo pastatytas ant toli išsikišusios į jūrą uolos. Potvynio metu 
uola virsta sala. Įtvirtintas vienuolynas liko neužkariautas anglų, nors Normandija buvo 
jų rankose. 

Staiga jis nusišypsojo ir pasitrynė akis, tarsi prabusdamas iš svajonių. 
Paskui jis peržegnojo Arno ir Katriną. 

— Telydi jus ramybė! 

Gavusi palaiminimą Katrina ilgai negalėjo užmigti. Ji gulėjo padėjusi 
galvą ant Arno peties. Šis susitikimas su piligrimu turėjo kažką nenusako- 
mo, neapčiuopiamo, kas bylote bylojo, jog tai — Dangaus ženklas. Ženklas, 
kurio atspėti Katrina neįstengė nei tą naktį, nei daugelį metų po to. Bet vienu 
ji neabejojo: netikėtą susitikimą nulėmė dangiškoji jėga. 

Auštant jie vėl leidosi į kelią. Kai aukšta piligrimo figūra ištirpo ryto 
rūke, Katrina pastebėjo, kad Gotjė sustojo, truputį atsilikęs nuo kitų, ir ilgai 
žiūrėjo seniui įkandin. Pagaliau prisivijęs Katriną, Gotjė atrodė labai niūrus. 
Matydama, kad normandas paskendęs savo mintyse, ji nutarė jo netrukdyti. 
Netikėtai jis prabilo pats: 

— Dievas, kuriam tu tarnauji, matyt, labai galingas, jeigu turi tokių tarnų 
kaip šis piligrimas. 

— Jis kažkuo patraukė tave? — maloniai paklausė Katrina. 

— Nežinau. Aš tik pajutau, kad turiu keliauti drauge su juo. 

— Dėl to, kad jis keliauja į Normandiją? 

— Ne, tiesiog dėl to, kad jis keliauja. Jis leido man pajusti: su juo būsiu 
apsaugotas nuo nelaimių ir skausmo! 

— Tu taip bijai nelaimių ir skausmo? 

Gotjė žvilgtelėjo į ją, ir jo akyse šmėstelėjo keista išraiška, kurią ji keletą 
sykių buvo pastebėjusi ir anksčiau. 

— Puikiai žinote, kad nebijau, — sumurmėjo jis. — Juk mano skausmo 
priežastis — jūs! 

Tai pasakęs, Gotjė pasileido šuoliais. 

Arno sąmoningai pasirinko sunkų ir pavojingą kelią per Limuzeną visai 
ne iš meilės sunkumams — tai leido jiems pasiekti Monsalvi, nekertant 
Overnės. Arno paaiškino Katrinai, kad Overnės provinciją valdo du vysku- 
pai: Klermonto vyskupas, palaikantis karalių ir la Tremujį, ir vyskupas Sen 
Flo, kuris dėl tam tikrų priežasčių yra Burgundijos hercogo pusėje. 

— O aš manau, kad tu visai netrokšti pakliūti į kilniojo hercogo rankas, 
— tarė Arno su kreiva šypsena. 

Katrina išraudo ir gūžtelėjo pečiais. Ši užuomina buvo nemaloni, bet ji 
seniai suprato, jog teks kęsti Arno pavyduliavimą. Šiuo atveju pavydas bent 
suprantamas. Todėl Katrina atsakė ramiai: 

— Kam klausi, jeigu jau žinai atsakymą? 

Arno nesispyrė. Kad ir kaip ten būtų, jis norėjo trumpam apsistoti pas 
savo giminaičius Šato de Ventadore, kur buvo gimusi jo motina, galingos 
Limuzeno giminės atžala. Arno papasakojo apie Ventadorą kaip apie stiprią 
tvirtovę ir patikimą slėptuvę, kurioje bus galima gauti paskutiniąsias žinias 
ir su papildomu pastiprinimu toliau tęsti kelionę. Vikontas Žanas buvo 
turtingas, išmintingas ir visagalis. Katrina, eikvodama paskutines iškankin- 
to kūno jėgų atsargas, jau seniai svajojo apie šitą tarpstotę. Ji pastebimai 
sulyso, išvargo nuo ilgo jojimo ant arklio. Katriną kamavo baisūs skausmai, 
kurie lyg ietimis varstė kūną, o nulipus ant žemės maudė kojas ir nugarą. 
Bet blogiausia, kad ji beveik nieko negalėjo valgyti, o tai buvo bene 
vienintelis nesuskaičiuojamų kelionės dienų džiaugsmas. 

Arno priekaištavo sau, kad paėmė Katriną į tokią varginančią kelionę. 
Dabar jis priekyje leido joti Gotjė, kuriuo visiškai pasitikėjo, o pats petys į 
petį jojo su Katrina. Kartais, kai pastebėdavo Katriną drebant nuo šalčio, 
jis nukeldavo ją nuo Morganos ir pasisodindavo priekyje taip, kad apsiausto 
skvernais ir savo pečiais užstotų ją nuo šiauraus vėjo. Nepaisant silpnumo 
ir nepatogumų, Katrinai patiko joti taip prisiglaudus prie Arno. Tada ji 
jausdavosi visiškai saugi, ir kelionė jau neatrodydavo tokia sunki. Vėliau ji 
keliavo tik taip, o Morgana risnojo šalia, Katrinos prilaikoma už apynasrio. 

Kai pilkos lietingos dienos pavakarę Katrina išvydo Ventadorą, Arno 
linksmai šūktelėjo: 

— Pažvelk, mano meile, ten priešais vikonto pilis! Čia tu galėsi ramiai 
sau ilsėtis! Jeigu ir yra kur saugi vieta, tai tik čia! 

Iš pažiūros pilis tikrai buvo grėsminga: aukštos sienos vertikaliai kilo 
virš uolėtų iškyšulių, apjuostų gilaus griovio, kurio dugne putojo veržli 
srovė. Sienas puošė granito bokštai ir ryškiai dažyti mediniai skydai. Pilis 
atrodė senesnė, tikriausiai dar menanti pirmojo kryžiaus žygio laikus. 

— Sakoma, kad visos Prancūzijos šiaudai neužpildytų Ventadoro grio- 
vio! 

Didžiulis kalnų tarpeklis, virš kurio stūksojo tvirtovė, iškilusi tarsi iš 
žemės gelmių, buvo iš tikrųjų nepaprastas reginys. Pro mažą kaimelį su 
įkalnėse įsikorusiomis trobelėmis kelias vedė aukštyn, prie didžiulio pilies 
įvažiavimo pylimo viršūnėje. Šita anga buvo ne mažesnė kaip kurio nors 
miesto įtvirtinimo sienos vartai. Mažas keleivių būrys nuvargusia žingine 
patraukė vėjo perpučiamu keliu aukštyn. Ilgai laukęs šios akimirkos Arno 
jau nebetramdė savo džiaugsmo ir prisiglaudęs Katriną uždainavo: 

Vien meilė ir švelnumas mano širdyje, 

Ledas lyg žydinti pieva ir sniego žaluma... 

Švelniai nusišypsojusi Katrina skruostu prigludo prie šilto jo veido. 

— Kokia miela daina... Nė nežinojau, kad tu mėgsti dainuoti. 

— Mane auklėjo ne prasčiau už Ksantrajų, jei nori žinoti, — nusišypsojo 
Arno. — Šitos dainos mane išmokė mama, o sudėjo ją senų senovėje šituose 
kraštuose gyvenęs malūnininko sūnus Bernaras. Jis buvo trubadūras ir 
pamilo pilies valdovę. Istorija baigėsi tuo, kad jis paliko šį pasaulį, bet įgijo 
amžiną šlovę. Dar sako, kad jį mylėjusi pati karalienė. 

— Padainuok dar ką nors, — paprašė Katrina. — Man patinka klausytis 
tavo balso. 

Arno vėl užtraukė džiaugsmingu balsu: 

Kai aš išvydau vyturėlį, 

Sklandantį saulės spinduliuos... 

Ūmai jis nustojo dainuoti ir įtempė pavadžius. Aukštai virš jų atsivėrė 
pilies vartai, ir iš ten pasirodė raiteliai. Jie jojo tiesiai į Arno būrį. Arno 
susiraukęs žiūrėjo į raitelius. Pamačiusi jo veido išraišką, Katrina irgi 
sunerimo. 

— Kas atsitiko? Ar tai ne vikonto žmonės? 

Jis nieko neatsakęs šūktelėjo: 

— Gotjė! 

Normandas greitai atskubėjo, ir nė žodžio netaręs Arno perdavė Katriną 
nuo savo arklio tiesiai į galiūno rankas. 

— Skubiai grįžkite atgal ir pasiimkite Sarą. Pasiieškokite saugios vietos. 

— Bet, senjore... 

— Daryk kas pasakyta, greičiau, gelbėk ją, jeigu žūsiu, nuvežk ją pas 
mano motiną... 

— Arno! — suriko Katrina. — Ne! 

— Paslėpk ją, sakau tau! Tai mano įsakymas! Šitie žmonės, jojantys į 
mus, ne iš Ventadoro. Tai ispano Andradės samdiniai! 

Nepaisydamas Katrinos šauksmų ir desperatiško maldavimo, Gotjė pa- 
suko savo arklį, čiupo už pavadžio Saros ir šuoliais nulėkė į kaimą. Katrina 
gręžiojosi atgal, bandydama įžiūrėti ką nors iš už plačios jo nugaros. 
Gaskonai susispietė aplink Arno, stovintį balnakilpėse su apnuogintu kala- 
viju ir drąsiai pasitinkantį priešą. Raiteliai iš pilies jau visu greičiu lėkė 
žemyn šlaitu, o jų šarvai, ietys ir kalavijai grėsmingai blykčiojo. 

— Palik mane čia su Sara! — šaukė Katrina. — Skubėk į pagalbą, jie 
vieni neapsigins. Šitiek žmonių, gal penki prieš vieną! 

— Jūsų vyras — drąsus žmogus ir sumanus karys! Leiskite man nors 
kartą jam paklusti, ponia Katrina... Dabar tokios aplinkybės, kad ir jūs turite 
paklusti... 

Norėdamas apsaugoti Katriną nuo pirmųjų mūšio vaizdų ir nuo samdi- 
nių, Gotjė staiga pasuko iš kelio į medžių tankmę, o paskui į pomiškį 
dauboje. Jis taikė tiesiai prie Liuzežo, upeliuko, juosiančio Ventadorą. Bet 
Katrina negalėjo negirdėti ginklų žvangėjimo ir nirtulingų kovos šūkių, aidu 
atsiliepiančių iš abiejų pusių. 

— Dieve, jie jį nužudys, prašau, palik mane čia, drauguži... Bent jau leisk 
man visa tai matyti! 

Tačiau Gotjė jojo tiesiai žemyn į daubos dugną, skubindamas Rustą ir 
įvarydamas siaubą šalia jojančiai Sarai. 

— Ką matyti? Kaip liejasi kraujas ir miršta žmonės? Na jau ne, pirma 
surasiu pačią ramiausią vietelę, o jau paskui grįšiu ir žiūrėsiu, kuo galėčiau 
padėti... Būkit išmintinga... 

Gotjė iš tikrųjų labai greitai užtiko tinkamą priedangą — siaurą olą, 
pakibusią virš veržlaus putoto kalnų upelio. Skubiai apžvelgęs olą ir įsitiki- 
nęs, kad aplinkui nė gyvos dvasios, jis įnešė Katriną vidun. Čia nebuvo taip 
šalta; atrodė, kad čia nuolat apsistoja piemenys ar miško valkatos; prie 
sienos kėpsojo didžiulė krūva šiaudų, ir nepaisant apačioje šniokščiančio 
upelio, nebuvo drėgna. 

Gotjė paguldė Katriną ant šiaudų ir kreipėsi į Sarą: 

— Įkurk ugnį ir nė per žingsnį nuo jos. Aš grįšiu. — Su šiais žodžiais jis 
išėjo palikdamas moteris vienas. Sara pasitrynė nugarą, raukydamasi nuo 
skausmo. 

— Šitas storžievis jau ėmė man įsakinėti! — sumurmėjo ji. Bet pliekia- 
moji kalba sustingo ant jos lūpų, vos pamačius, kaip išbalo Katrina. Jaunoji 
moteris nugara atsišliejo į uolingą požemio sieną; prieblandoje jos veidas 
atrodė mirtinai išblyškęs ir nubertas prakaito karoliukais. Jos akyse buvo 
sustingęs skausmas ir baimė, ir Sara viską suprato. 

Ji greitai atmetė nuo kaktos šviesius Katrinos plaukus, įsižiūrėjo į jos 
sumenkusį veidą. Katrina staiga vėl atsilošė, sunkiai alsuodama: 

— Sara, man skauda!.. Baisiai skauda! Lyg kas būtų peilį įsmeigęs man 
į šoną... Jau antrą kartą... Kai Arno perkėlė mane pas Gotijė, tai buvo pirmą 
kartą... Aš... Aš nežinau, kas tai galėtų būti... 

— Aš, atrodo, žinau, — tarė Sara. — Mes taip ilgai keliaujame, kad 
praradome laiko pojūtį. 

— Tu manai, kad tai... kūdikis? 

— Na žinoma. Ši kelionė galėjo sukelti priešlaikinį gimdymą. Dieve, 
taip, iš tikrųjų! — ir Sara daugiau nė sekundės negaišo tuščioms kalboms. 
Ji greitai atrišo ryšulį ir ištraukė vaistų dėžutę. Ten buvo dar kažkokių 
drabužių, maišas su arklio pašaru ir didžiulis katilas. Akies mirksniu Sara 
apklojo Katriną dviem antklodėm ir storu apsiaustu. Paskui ėmėsi kurti ugnį 
iš šiaudų ir žabų, sugraibstytų palei olą. Katrina stebėjo visa tai plačiai 
išplėtusi akis. Skausmas kuriam laikui nurimo, ir Katrina vėl ėmė gaudyti 
mūšio garsus, bet upelio šniokštimas nustelbė viską. 

Katrina mėgino melstis, bet negalėjo prisiminti nė vieno maldos žodžio. 
Visa savo esybe ji veržėsi prie Arno ir bandė aptikti savyje kančios požy- 
mius, kurie parodytų jai, jog jis žuvo. Katrina manė, kad jeigu glaudus ryšys, 
taip ilgai juos jungęs, staiga bus nutrauktas, šitai atsilieps joje baisia gėla... 

Laužas įsiliepsnojo ir oloje pasklido šiluma. Artėjo naktis. Sara ėmė 
tverti požemio angą akmenimis ir šakomis, kad niekas iš lauko jų nepaste- 
bėtų. Staiga jas pasiekė kažkokie neaiškūs garsai — lyg įnirtęs staugimas, 
lyg tęsiama agonijos dejonė. Kažkur, atrodo, atšlaitėje, suskardėjo trimitas. 

— Ką veikia Gotjė? — sudejavo Katrina. — Kodėl jis negrįžta ir 
nepasako man... 

— Matyt, jis turi svarbesnių reikalų, — atrėžė Sara. — Mūšis gali tęstis 
ištisas valandas, nes visi jie — prityrę kariai. 

— O Arno? Tu manai, kad jis jau visai sveikas ir galės apsiginti? 

— Greitai pamatysim... O dabar galvok apie save ir savo kūdikį, kuris 
netrukus gali ateiti į pasaulį. 

Tarsi patvirtindamas šiuos žodžius, Katriną vėl surietė baisus skausmas, 
išpylė nemalonus lipnus prakaitas... 

Nežinia, kiek tai truko, valandą ar dešimt. Katrinos sąmonė prigeso, o 
kartu su ja pasitraukė ir aplinkos pojūtis. Išsisklaidė nerimas dėl netoliese 
vykstančių grumtynių. Liko tik nepakeliamas skausmas. Jis neatlėgo nė 
akimirką, ir Katrinai rodėsi, kad jos kūdikis — tai gigantas, kuris veržiasi 
iš kalėjimo pasiryžęs suardyti bet kokias užtvaras. Atskirai nuo kančios 
egzistuojanti realybė buvo susikaupęs, virš Katrinos palinkęs Saros veidas 
ir šilta jos ranka, kurią moteris konvulsiškai spaudė, kai skausmas pasida- 
rydavo nepakenčiamas. Katrina nešaukė, iš lūpų jai išsprūsdavo tik ilgos 
tęsiamos dejonės. Ji sunkiai alsavo, draskoma skausmo, kurio negalėjo 
atsikratyti ir kuris kamuos tol, kol gims kūdikis. Sara vilgė Katrinos kaktą 
nosinaite, pamirkyta aromatinės druskos tirpale, ir minutę kitą ją atgaivin- 
davo maloni vėsa, bet paskui mažylis vėl atnaujindavo savo atakas, ir 
Katrina nugrimzdavo į naujų kančių jūrą. Ji meldė Dievą atokvėpio valan- 

dėlės, nors trumpos valandėlės. Taip siaubingai ji buvo pavargusi! Paskui 
ji norėjo užmigti... Užmigti, viską užmiršti, liautis kentėjus! Nejaugi šita 
kankynė niekad nesibaigs! Katrinos sąmonė blausėsi vis labiau ir labiau, 
nors ji šito nejuto... Staiga ją pervėrė toks aštrus skausmas, kad ji sukliko 
šiurpiu tęsiamu balsu, ir jos klyksmas nusirito per visą kalnų slėnį, per visas 
sutemų gaubiamas apylinkes, sukeldamas siaubą sieloje tų, kas jį girdėjo. 
Surikusi Katrina iškart nusmego į taip geidžiamą palaimingą užsimiršimą, 
kurio ilgai ir kantriai laukė. Ji netgi neišgirdo į jos veriantį klyksmą atsilie- 
pusio naujagimio riksmo ir džiaugsmingo Saros juoko. Katrina neteko 
sąmonės. 

Atsigavus jai viskas atrodė nerealu ir miglota. Ji tarsi yrėsi per lengvą 
rūką, kuriame žėrėjo pora į ją žvelgiančių akių. Katrina jautėsi tokia lengva, 
kad vieną akimirką net pamanė esanti mirusi ir įžengusi į dangų. Bet iš 
malonaus stingulio ją pažadino labai žemiškas garsas — kūdikio riksmas. 

Iš karto atsitokėjusi Katrina plačiai atmerkė akis, padėjo ranką ant 
susukto apsiausto, kuris atstojo pagalvę, ir išvydo aukštą juodą šešėlį, 
suklupusį tarp laužo ir jos guolio, šešėlį, kuris džiaugsmingai tarė: 

— Pažiūrėk, mano meile... pažiūrėk į mūsų sūnų. 

Katriną užliejo džiaugsmo banga. Ji pabandė ištiesti rankas, bet jos buvo 
sunkios lyg švininės. 

— Palauk, — sušnibždėjo į ausį Sara. — Aš tave pakelsiu, tu taip 
nusikamavausi. 

Bet argi tai buvo svarbu! Ji norėjo apglėbti tą mažą ryšulėlį, kurį dabar 
aiškiai matė didelėse Arno rankose. 

— Sūnus, sūnus? O, leisk man pažvelgti... 

Arno prinešė kūdikį artyn. Paskui pasirodė Gotjė su ryškiai degančiu 
pagaliu rankose. Jo veide spinduliavo plati šypsena. Šviečiant deglui Katri- 
na pagaliau galėjo apžiūrėti savo sūnų: raudonas susiraukšlėjęs veidelis, vos 
matomas iš vilnonių vystyklų, į kuriuos jį suvystė Sara, dvejetas stipriai 
sugriaužtų kumštelių ir mažą apskritutę galvelę rėminantys šviesūs plaukai. 

— Jis žavus! — nuskambėjo džiaugsmingas Arno balsas. — Didelis, 
stiprus ir puikus, tikras Monsalvi! 

Katrina užmiršusi silpnumą nusišypsojo. 

— Nejaugi visi Monsalvi gimsta tokie pabaisiukai? Jis vienu raukšlių! 

— Jos greitai išsilygins, — įsiterpė Sara. — Pameni... 

Sara laiku prikando liežuvį. Juk galvoje ji turėjo mažąjį Filipą, vaiką, 
kurį Katrina pagimdė nuo Pilypo Burgundiečio ir kuris ketverių metų 
amžiaus pasimirė Šatovileno pilyje. Sara mintyse save subarė. Bet Katrina 

užuominą suprato. Jos veidas apsiniaukė, ir ji tik dar stipriau prie savęs 
priglaudė kūdikį. Tai buvo sūnus žmogaus, kurį ji dievino ir kurį buvo 
pasiryžusi apsaugoti nuo bet kokių pavojų. Jo niekada nepasigrobs mirtis! 
Sujudėjusi Katrina pažadino miegantį kūdikį. Jis tuoj ėmė reikšti savo teises, 
maža burnytė išsižiojo rėkti. Iš veidelio beliko vien šita kiaurymė po 
smulkutėle nosyte. 

— Gerą gerklę turi, velniukas! — džiaugėsi Arno. 

— Jis, matyt, alkanas, — sukruto Sara. — Kol atsiras pieno, pagirdysiu 
jį saldintu vandenėliu. Ir pamaitinsiu Katriną, kad galėtų šiek tiek pasnausti. 
To jai dabar labiausiai reikia. 

Sara buvo teisi. Katrinai iš tikrųjų nuovargis merkė akis. Bet dabar, kai 
pirmoji džiaugsmo banga nuslūgo, ji prisiminė paskutiniuosius įvykius. 
Katrina prigludo prie Arno, kuris sėdėjo šalia. 

— Kaip pasibaigė mūšis? 

— Galima sakyti, mes laimėjome... Tai yra, kol mes turime šitą priebėgą, 
galime jaustis saugūs. 

Tik dabar Katrina pastebėjo nepažįstamąjį, sėdintį nuošaliau 1r saugomą 
Eskornebjefo ir dviejų gaskonų. Žmogus buvo aukštas, liesas, plonas kaip 
rapyra ir apsirengęs beveik vien raudonais drabužiais. Iš siauro veido 
išsiskyrė didelė nosis ir ryškiai raudonos jausmingos lūpos. Jam buvo apie 
keturiasdešimt metų, — ilguose juoduose plaukuose žvilgėjo kelios sidab- 
rinės gijos. Vyras sėdėjo ant akmens, toli ištiesęs ilgas kojas, ir fiuvargusio- 
mis akimis susirūpinęs žvelgė į ugnį. 

— Kas čia toks? — paklausė Katrina. 

— Pats Rodrigas de Vilja Andradė! Aš susidūriau su juo pačiame kovos 
įkarštyje ir įrėmiau kalaviją jam tiesiai į gerklę. Šitaip aš sustabdžiau 
puolimą. Rodrigas — laukinis gyvulys, bet jo žmonės jam atsidavę. Pasiė- 
miau jį su savimi, kad jie paliktų mus ramybėje. Kol jis mūsų rankose, jie 
nedrįs pulti, kad nesukeltų pavojaus jo gyvybei. 

Ispanas plačiai nusižiovavo ir pasižiūrėjo į juos. 

— Nenorėčiau griauti jūsų iliuzijų, Monsalvi... bet mano žmonės mane 
pažįsta ir žino, kad mirties aš nebijau. Kad mane išgelbėtų, jie padarys viską, 
kas įmanoma. Tad jeigu jūs neperrėšite šaltakraujiškai man gerklės, aš 
nežūsiu kartu su jumis, net nesitikėkite. Ir neužmirškite, kad tunite tik keturis 
karius, net jeigu du iš jų atstoja po tris. 

— Tikra tiesa, — sušnibždėjo Katrinai Sara. — Beveik visi gaskonai 
žuvo. Liko tik seržantas ir du kariai... ir, baisiausia, neliko nė trupinėlio 
maisto atsargų. 

— Kitaip tariant, — nusiminusi pasakė Katrina, — šitas urvas, kuriame 
radome prieglobstį, dabar tapo mūsų spąstais! 

Ir jai pasivaideno, kad urvas traukiasi ir jo lubos lėtai, bet nepaliaujamai 
leidžiasi ant jų galvų. Kodėl jos kūdikis pasaulį turėjo išvysti šitame kapo 
rūsyje? 

Vilja Andradė, matyt, išgirdo moterų šnabždesį, nes staiga pašoko ir 
nuėjo į kitą urvo galą. Eskornebjefas nusekė iš paskos. 

— Stovėt ramiai! Nė iš vietos! — šiurkščiai suriko Arno. 

— Bet kodėl? Ir kam šaukti, jeigu galime pasikalbėti kaip išsiauklėję 
žmonės? Jūsų padėtis nėra tokia puiki, kaip įsivaizduojate, ir... 

Staiga ispanas nutilo. Prie sienos pritvirtintos pliauskos šviesoje jis 
išvydo Katriną. Nusikamavusi ir išbalusi, lyg karalienės mantija apsigaubu- 
si šilkiniais plaukais, auksinės šviesos aureolėje gulėjo Katrina. Iš apstul- 
busio Andradės veido dingo sarkastiška šypsena. Sekundę kitą samdytos 
kariaunos vadas ir jauna moteris žiūrėjo vienas į kitą... Vyriškio akyse 
Katrina įžvelgė aiškų susižavėjimą. Ji suprato, kad prieš ją stovi sudėtingo 
charakterio žmogus. Liesas veidas su šalto pasipūtimo išraiška keistai 
kontrastavo su ta vidine šiluma, kuri spinduliavo iš jo akių. Gal iš tikrųjų 
ispanas buvo plėšrus paukštis, bet labai simpatingas, o moteriška Katrinos 
intuicija sakė: jis iš tų vyrų, į kuriuos žvilgčioja moterys! O Andradę 
netikėtai pagavo poetinis įkvėpimas. 

— Gegužės rože, sklidina šviežumo! Karaliene gėlių, puiki ir geidžia- 
ma... — murmėjo jis. 

— Ką tai reiškia? — grėsmingai paklausė Arno, išdygęs tarp Katrinos ir 
ispano. — Įsivaizduojate esąs menestrelis ir manote, kad mano žmonai šitų 
paistalų klausyti malonu? 

Rodrigas įsispoksojo į Arno nieko nematančiu žvilgsniu. 

— Jūsų žmonai? — jis sumurmėjo. — Nežinojau, kad jūs turite žmoną, 
Monsalvi. O dabar dar matau ir kūdikį... Nieko nesuprantu. 

— Maniau, kad jūs supratingesnis, — nusišaipė Arno. — Viskas labai 
paprasta. Mes skubėjome į mano gimtąsias vietas, bet sunki kelionė mano 
žmonai buvo per daug rūstus išbandymas. Ventadore mes ketinome susitikti 
su savo brangia gimine, surasti poilsį ir ramybę, kurios poniai Monsalvi taip 
labai reikia... deja, mes sutikome gaują maitėdų su kalavijais! Jūs ir jūsų 
žmonės — štai kas kaltas, kad mano žmona pagimdė sūnų šitame kurmia- 
rausyje ir dar džiaugiasi suradusi bent tokią priebėgą! Ar dabar suprantate? 

Šiurkštus vyro tonas Katriną nustebino. Nors ji buvo silpna ir susijaudi- 
nusi, bet ispano nebijojo. Žmogus, žiūrintis į ją tokiomis akimis, negalėjo 

padaryti nieko pikta. O Arno aiškiai norėjo jį įsiutinti. Kodėl? Tai galima 
buvo paaiškinti tik staiga sukilusiu pavydu, o Monsalvi pavydas, kaip ji 
patyrė, buvo baisus ir tūžmingas. 

Bet Rodrigui Andradei viskas buvo nė motais. Lengvai ir gracingai, kaip 
būdinga kilmingiems žmonėms, jis priklaupė priešais Katriną ant vieno 
kelio, pridėjęs prie širdies ranką ir neatitraukdamas akių nuo jos auksiniais 
plaukais vainikuoto išblyškusio veido. 

— Ir švenčiausioji panelė Marija savo dieviškąjį sūnų pagimdė kūtelėje 
ant šiaudų pakloto. Prašau, guoskite save bent tuo. Nuo jūsų spindinčio 
grožio blanksta viskas aplinkui. Jūs daug gražesnė nei vakarinė žvaigždė! 

Šito Monsalvi jau buvo per daug. Jis griebė ispaną už pakarpos ir atgręžė 
jį veidu į save. 

— Gana! Užsičiaupkit! Jūs pakankamai gerai mane pažįstat ir žinot, jog 
aš nepakęsiu, kad su mano žmona kas nors kalbėtų tokiu tonu! 

Plonos kastiliečio lūpos pašaipiai išsiviepė, akys sublykčiojo. Katrinai 
pasirodė, kad jis tyčiojasi iš Arno. 

— Tada įsakykite savo žmonai užsidengti veidą parandža, kaip Mauri- 
tanijos moterys, nes kur tik ji bebūtų, jos grožis naktį nutvieks šviesos 
spinduliais, o vyrų širdyse įžiebs aistros liepsną. Beje, — pridūrė jis klas- 
tingai, — aš sveikinu jus ir pavydžiu jums, Monsalvi. Matyt, jūs turite laimę 
pavergti nepaprastas gražuoles. Izabelė de Severak, su kuria kadaise buvote 
susižiedavęs, irgi buvo neregėto grožio, ir aš dar tada jums pavydėjau. Bet 
palyginti su jūsų žmona — tai tik blausus mėnulis, pradingstantis vasaros 
aušros spindulių atošvaitoje. 

Užuomina apie buvusias Arno sužadėtuves buvo ne atsitiktinė, ir tai 
neprasprūdo pro Katrinos ausis. Nors galvoti apie Izabelę ir buvo nemalonu, 
bet Katrina turėjo pakankamai išminties nepavydėti mirusiai. Ir be to, ar 
Arno Izabelę mylėjo? Katrina buvo beišsigąstanti, kad vyrai puls vienas kitą 
su durklais. Tarp jų galėjai justi seną konkurenciją, ir sprendžiant iš ispano 
balso, dabar atsirado naujas objektas. Arno įraudęs, gniaužė kumščius, 
pasiruošęs vožti į šitą besityčiojantį veidą su sardoniškai žėrinčiomis akimis. 
Bet nespėjo. Vienas iš gaskonų, stovinčių sargyboje prie angos, puolė į 
priekį. 

— Mesire, tamsoje artinasi kažkokie žmonės. Girdžiu atsargius žings- 
nius, kažkas sėlina. 

— Jų daug? 

— Sunku tiksliai pasakyti, mesire, bet, atrodo, per dvidešimt. 

Katrina instinktyviai įsikirto vyrui į ranką ir stipriau prispaudė prie savęs 
kūdikį. Ji ir vėl išsigando. Arno suspaudė jos drebančius pirštus savaisiais. 
Balsas jo buvo ramus: 

— Ką gi, puiku, tegul prisiartina! Eskornebjefai! Tu su savo žmonėmis 
ir Gotjė stokite prie angos! Nemanau, kad kas nors galėtų pro jus įeiti. Aš 
lieku čia, kad prireikus galėčiau sunaikinti šį žmogų... jo gyvybė nieko 
nereiškia! — Jis grėsmingai nusišypsojo belaisviui. — Jeigu mums grės 
pavojus, taip ir padarysiu. 

Vilja Andradė nervingai trūktelėjo pečiais. 

— Jie arti neis! Šapelis, mano leitenantas, ne toks kvailas. Jis žino, kaip 
išrūkyti žvėrį iš irštvos... O dėl jūsų grasinimų mane nužudyti, tai aš jais 
netikiu. Jūs niekada nežudote beginklių, Monsalvi, aš pažįstu jus... Šapelis 
taip pat. Jūs pats atkakliausias prancūzų armijos karys, jūsų charakteris 
pasibaisėtinas, bet esate tikras riteris. 

Pajuokiamas ispano tonas atėmė Arno kantrybę: 

— Aš galėjau ir pasikeisti, ypač kai turiu žmoną ir kūdikį! 

— Nane, tokie žmonės kaip jūs niekada nesikeičia! 

Vilja Andradė pasižiūrėjo į Katriną, kuri žvilgčiojo tai į vieną, tai į kitą, 
ir pridūrė: 

— Pasakykite savo vyrui, kad jis kvailas. Dabar, kai matau čia jus, aš jau 
nesu jūsų priešas. Aš irgi Žinau riterių įstatymus ir kaip kilmingas kastilietis 
moku gerbti moterį. Ir... dar tokią gražią kaip jūs! 

— Mesire, — drebančiu balsu atsiliepė Katrina, — viskas, ką daro mano 
vyras, man atrodo teisinga ir išmintinga. Jis ir tesprendžia, ir jeigu jis pasiryš 
čia numirti, aš irgi mirsiu su juo be jokio apgailestavimo. 

— Nejaugi jūs padovanojote savo kūdikiui gyvybę vien tam, kad kaip 
galima greičiau ją vėl atimtumėt? 

Jaunoji moteris atsakyti nespėjo. Siaubingai rėkdama prišoko Sara. Taip 
ji sureagavo į vieno iš gaskonų skausmingą dejonę. Link urvo angos viena 
po kitos pliūptelėjo strėlės. Viena jų įsmigo į kareivio krūtinę. Negana to, 
ant kiekvienos strėlės buvo pritaisytas gniužulas degančių pakulų. Gotjė su 
Eskornebjefu metėsi į priekį, bandydami išmėtyti strėles lauk, bet jų buvo 
tiek daug, kad požemyje akimirksniu pasidarė šviesu kaip dieną, o uolingas 
skliautas ir visa erdvė viduje prisipildė tirštų dūmų. Katrina prispaudė prie 
krūtinės sūnų. 

— Jie nori mus išrūkyti arba iškepti gyvus! — pareiškė Gotjė. 

Akimirksniu ispanas atsidūrė geležiniuose Arno gniaužtuose ir tą pat 
minutę jam prie gerklės buvo priremti nuogi ašmenys. 

— Įsakykite jiems sustoti! — suriko Arno. — Arba aš perrėšiu jums 
gerklę kaip viščiukui, nors tai ir neriteriška! Su tokiu niekšu kaip jūs jokie 
riterių įstatymai man negalioja. 

Nepaisydamas pavojaus, Vilja Andradė bandė nusišypsoti. 

— Aš labai norėčiau juos sustabdyti, bet abejoju, ar tai pavyks. Kol aš 
čia, Šapelis nesiliaus atakavęs. Galų gale... jis turbūt mano, kad gali koman- 
duoti ne blogiau už mane. Mano mirtis reikštų jam paaukštinimą! 

Durklas prisispaudė dar smarkiau, pahkdamas žymę odoje —plonytę 
kraujo srovelę. Tiršti dūmai graužė Katrinai akis, ji ėmė kosėti, ir Arno trūko 
kantrybė. 

— Darykite ką nors, arba jums galas! 

— Mirties dėl tam tikrų priežasčių aš nebijau, tik bijau kvailų poelgių. 
Išeikime iš čia kartu, aš ir jūs. Mane pamatęs Šapelis nutrauks ugnį. Esu 
tikras, kad jis laukia, jog jūs mane nudėsit, bet nemanau, kad rizikuotų tai 
padaryti pats. 

Netardamas nė žodžio ir neatitraukdamas durklo, Arno išstūmė ispaną į 
lauką. Katrina buvo betiesianti ranką jį sulaikyti, bet jis jau buvo prie angos 
po lekiančių fakelų liūtimi. Staiga strėlės liovėsi skristi. 

— Išnešk mane į lauką! — suriko Katrina Gotjė. — Aš noriu būti su 
vyru! 

Ji sunkiai kvėpavo ir vos neprarado sąmonės, bet normandas abejojo. 
Pasigirdo ispano riksmai: 

— Stok, Šapeli! Įsakau! Nutrauk ugnį! 

Pasigirdo kitas balsas, pasitikintis savimi ir gergždžiantis nuo daugybės 
metų komandavimo: 

— Ne daugiau kaip pusvalandžiui, mesire! Paskui aš atnaujinsiu ataką, 
nors ji ir nulemtų jūsų mirtį! Girdėjau, čia yra moterų. Pasakykite tiems 
žmonėms, kad jus paleistų, antraip jie nesusilauks iš mūsų nei pasigailėjimo, 
nei malonės. Vyrams gyviems nulupsim odą, o moteris išdarinėsim po to, 
kai mano vyrai su jomis pasismagins. Po to... aš sukalbėsiu už jūsų sielas 
“Amžiną atilsį" 

Katrina taip užsikosėjo, kad Gotjė pagaliau ryžosi. Jis padavė kūdikį 
Sarai, pakėlė Katriną ant rankų kartu su visais apklotais ir išnešė į lauką. Ji 
gaudė burna gaivų nakties orą. Gotjė pasodino Katriną ant plokščio akmens, 
šalia jos įsitaisė Sara su kūdikiu. Iš šitos vietos jie galėjo matyti šniokščiantį 
upelį ir tarp medžių šmėsčiojančius ginkluotų vyrų siluetus. Iš už kalnų kilo 
mėnulis, visą apylinkę užliedamas skaisčia šviesa. Truputį nuošaliau Katri- 

na pamatė Arno, tebelaikantį ispaną. Pasigirdo atkaklus Vilja Andradės 
balsas: 

— Mane užmušęs jūs nedaug ką laimėsite, Monsalvi, ir ne kažin kokia 
man bus paguoda, kai mano vyrai niekins jūsų akyse jūsų žmoną. Jie visi iš 
Navaros, iš baskų šalies, žiaurūs kalniečiai, mėgstantys kraują ir nepažįs- 
tantys gailesčio. Jūs patekote į aklavietę, iš kurios išgelbėti galiu tik aš. 

— Kaip? 

Arno balsas tebebuvo atšiaurus, ir iš savo vietos Katrina matė jo dailų 
profilį mėnulio šviesoje. Jis susiliejo su Vilja Andradės veido kontūrais, ir 
abu tarsi likimo broliai išsiskyrė juoduojagčių sąžalynų fone. Katrinai 
pasidarė baisu: kokias pasekmes gali turėti Arno puikybė, kas gali atsitikti 
jai ir jos kūdikiui? Juk Arno niekada nepasiduos, nors nuo to priklausytų net 
jos gyvybė. 

— Paleiskite mane! Kitaip gali būti vėlu. Pajutę kraujo kvapą, mano 
žmonės nesustos. 

Tą pat akimirką Katriną pasiekė Šapelio balsas, ir ji vos nesuriko. 

— Laikas bėga, mesire. Nedaug teliko, — pasakė jis iš tamsos. 

Ispanas vėl prabilo, ir jo balsas skambėjo dar atkakliau negu pirma: 

— Jūsų žmonos ir sūnaus vardu prisiekiu nesiimti jokių kovos veiksmų. 
Duodu jums kastiliečio riterio žodį. Tegu mano atminty lieka vien tai, kad 
vieną kartą, labai seniai, mes kovėmės petys į petį... 

Durklas per colį pajudėjo nuo jo kaklo. 

— Jūs galėtumėt prisiekti prie kryžiaus? 

— Prisiekiu kryžiumi ir mūsų Atpirkėju, kuris numirė už mus ant 
kryžiaus! 

Padelsęs Monsalvi nuleido durklą ir išlaisvino ispano rankas, kurias laikė 
suspaudęs kairiąja savo ranka. Katrina lengviau atsiduso. 

— Gerai. Jūs laisvas. Bet jeigu mane apgavote, tai degsite amžinoje 
pragaro ugnyje. 

— Aš nesu apgavikas... 

Ispanas nuėjo prie kareivių, kurie greitai jį apsupo. Aplink vadą užsivėrė 
geležinis žiedas, ir Katrinai buvo matyti tik kovos kirviai, ietys ir alebardos. 
Ir šitie barbariški įnagiai grėsė jos ir jos bejėgio kūdikio gyvybei! 

Vilja Andradė prakalbo. Jo balsas buvo valdingas ir gaudė lyg vario 
trimitas. 

— Taika sudaryta, ir aš esu laisvas, — pasakė jis. — Dėkui jums, Šapeli. 

— Mes jų nepulsime? — paklausė liesas, žemas, bet raumeningas 
vyriškis, iššokęs į kareivių būrio priekį. Jis buvo visa galva mažesnis už 

Andradę. Tai galėjo būti tik Šapelis, ir Katrina išsigando, jo balse išgirdusi 
apgailestavimą. 

— Ne. Daugiau nekariausime. 

— Bet... Ką jūs pasakytumėt, jeigu mes dar kartą pultume? Aš ir mano 
žmonės? Gal jūs užmiršote, kad senjoras de Monsalvi — išdavikas ir 
valstybės nusikaltėlis? 

Po šių žodžių trenkė smūgis. Ispanas kumščiu tvojo Šapeliui per galvą, 
ir šis nusirito žemyn prie upės. 

— Pakarsiu kiekvieną, kas išdrįs su manimi ginčytis! Įsakymą vykdyt! 
Aš įsakau grįžti į pilį, įkurti užnį ir paruošti kambarį. Tu, Pedritai:.. 

Toliau pokalbis buvo tęsiamas ispanų kalba, ir Katrina nesuprato nė 
žodžio. Bet įsiterpė Arno: 

— Palaukite. Kautis mes nesikausime, bet ir jūsų svetingumo nepriim- 
sime. Mes neįžengsime į Ventadorą tol, kol ten nebus teisėtų šeimininkų. 

— Jūsų žmonai reikia pavalgyti ir pailsėti... 

— Nesirūpinkite mano žmona! Auštant mes keliausime toliau. Dabar 
grįžkite į savo irštvą ir palikite mus vienus... Dėkoju jums. 

Vilja Andradė atsigręžė į Katriną, pažvelgė jai į akis ir sumišęs nusisuko. 

— Ne. Jūs neturite už ką man dėkoti. Kodėl man nereikia jūsų dėkingu- 
mo, greitai sužinosite. Sudie, jeigu jau taip nusprendėte. Kol būsite Venta- 
doro žemėse, jūsų niekas nelies. 

Ispanas žengė į priekį ir atsiklaupė prieš Katriną. 

Jis pažiūrėjo į ją tokiomis dievinančiomis akimis, kad ji neišlaikiusi 
paraudo. 

— Aš norėčiau priimti jus kaip karalienę, puikioji ponia. Atleiskite, kad 
palieku jus tokioje padėtyje. Kada nors galbūt man ir nusišypsos laimė... 

— Gana! — šiurkščiai suriko Arno. — Dabar išeikite! 

Vilja Andradė atsistojo, trūktelėjo pečiais, nusilenkė Katrinai, pridėjęs 
ranką prie širdies, ir pasisukęs ant kulno pasišalino. Ji matė, kaip aukšta 
raudonais drabužiais figūra pranyko tarp medžių balsvoje mėnulio šviesoje. 
Koks nepaprastas žmogus! Jis sudomino Katriną, ir ji anaiptol nejautė jam 
antipatijos. Jis iš tikrųjų elgėsi riteriškai, 1r Katrina negalėjo nepykti ant 
Arno, kam jis atsisakė jo pasiūlymo. Labai jai būtų dabar tikęs patogus 
guolis, traškanti ugnis, gurkšnelis šilto gėrimo ir patikimesnė pastogė kūdi- 
kiui, miegančiam ant Saros rankų. Po drabužiais įsismelkė nakties vėsa, ir 
Katrina suvirpėjo. Sara tai pastebėjo. 

— Ką gi, puiku, — atžagariai pareiškė tarnaitė. — Bet kuo jūs ruošiatės 
maitinti žmoną, patekusią į tokią sunkią padėtį? Labai paprasta svaičioti apie 

garbę ir kilniadvasiškumą, bet Katrina privalo valgyti, antraip vaikas neturės 
pieno... 

— Nutilk, moterie! — pavargusiu balsu nutraukė ją Arno. — Padarysiu 
viską kas reikalinga, suprask gi tai pagaliau! 

— Aš suprantu, bet ar jūs suprantate, kad Katrina ir kūdikis gali numirti 
dėl jūsų tauraus prakilnumo! Tiesiai sakau, mesire, kažkaip keistai supran- 
tate meilę! 

Kandus žodis pataikė į tikslą. Arno nusisuko nuo Saros, palinko prie 
Katrinos ir ją apkabino. 

— Tu irgi manai, kad aš tavęs nemyliu, mano brangioji? Gal iš tikrųjų 
esu per daug rūstus ir išdidus!.. Bet man skaudu būtų priimti šito žmogaus 
svetingumą. Man nepatiko, kaip jis į tave žiūrėjo... 

— Manau, teisingai pasielgei, — atsakė Katrina, apsivijusi rankomis jo 
kaklą ir padėjusi galvą jam ant peties. — Aš stipri, tu žinai... bet man šalta! 
Nešk mane atgal į urvą. Gal jau dūmai bus išsisklaidę. Bijau, kad vaikelis 
nesušaltų! 

Dūmai jau buvo išsisklaidę ir palikę tik silpną degėsių kvapą. Kol Amo 
padėjo įsikurti Katrinai, Sara uždegė laužą. Gotjė nuėjo pažiūrėti, ar nėra 
kur užmušto arklio, kad būtų galima išsikepti mėsos. Vos tik jis išėjo, prie 
urvo angos pasirodė trejetas vyrų. Du iš jų nešė didžiulę pintinę, uždengtą 
balta drobule, o trečiasis rankose laikė nedidelį sidabrinį ąsotį. Visi jie buvo 
apsirengę mundurais su ispano herbu, vaizduojančiu groteles ir pusmėnulį. 
Atėjusieji nusilenkė ir pastatė pintinę ant žemės. Aukščiausias vyriškis 
išsitraukė susuktą pergamentą ir priklaupęs įteikė jį Katrinai. Nelaukdamas 
atsakymo jis nusilenkė, apsisuko ir pasišalino su savo palydovais greičiau, 
negu nustebęs Arno ar Katrina galėjo ištarti bent žodį. Sara pribėgo prie 
pintinės ir atidengė ją. 

— Valgis! — džiaugsmingai šūktelėjo ji. — Paštetas, kepti viščiukai, 
balta duona! Dieve! Kaip seniai mes nevalgėme nieko panašaus! O ąsotyje 
— pienas kūdikiui! Ačiū Dievui! 

— Palaukite! — nutraukė Arno. Jis paėmė pergamentą, kurio Katrina nė 
nemanė išvynioti, ir perskaitė jį. Gražus Monsalvi veidas tapo purpurinis. 

— Šėtonas! — suriko jis. — Šitas prakeiktas kastilietis daro iš manęs 
kvailį... Kaip jis drįsta! 

— Duok man pažiūrėti, — paprašė Katrina. Jis padavė jai ritinėlį. 
Laiškas buvo trumpas. 

— Nuostabioji moterie, — rašė Vilja Andradė, — netgi toks rūstus 
žmogus kaip jūsų vyras nenorėtų mirti badu. Prašau priimti šitas kuklias 

dovanas ne kaip išmaldą, bet kaip pagarbos duoklę jūsų grožiui, kurio 
nepajėgtų sunaikinti netgi badas ir kurį, tikiuosi, man bus lemta dar kada 
nors Iegėti... 

Katrina prieš savo valią paraudo. Arno pagriebė ritinėlį Katrinai iš rankų 
ir įmetė į ugnį. 

— Nejaugi jis mano, kad gali globoti mano žmoną man panosėje, šitas 
sudvisęs šuva? O dėl jo dovanų... 

Jis žengė prie pintinės ryžtingai nusiteikęs, bet susidūrė su Sara. 

— Nane,to jau per daug! Jūs nepaliesite šitos pintinės, mesire! Tik per 
mano lavoną! Prisiekiu, kad Katrina visa tai suvalgys, patinka jums tai ar 
ne. 

Metusi jam tokį iššūkį ji stovėjo liepsnojančiomis akimis, ir buvo matyti, 
kad prireikus gali kibti jam į gerklę. Arno įtūžęs pakėlė ranką ir norėjo tvoti 
Sarai, bet Katrinajį sulaikė. 

— Ne... Arno! Tu išėjai iš proto! 

Ranka lėtai nusileido, ir Monsalvi veidas atgavo įprastą spalvą. Jis 
gūžtelėjo pečiais. 

— Na ką gi, Sara... Tu turbūt teisi. Katrina su kūdikiu turi turėti visa kas 
būtina. Duok truputį ir vyrams, jie irgi alkani. 

— O tu? — karčiai paklausė Katrina. 

— Aš? Aš su Gotjė pasidalysiu jo laimikį — arklieną. 

Normandas, kaip ir Monsalvi, atsisakė pintinės skanėstų, bet Eskorneb- 
jefas ir vienas iš gaskonų, mažas vaikinas, kurio beždžioniškas veidelis 
nervingai trūkčiojo ir kuris buvo žinomas kaip Fortūnatas, įniko į valgį lyg 
būtų badavę jau Dievas žino kaip ilgai. Ventadoro oloje vyko tikrų tikriausia 
puota. Paskui Arno pastatė sargybą nakčiai ir pats nuėjo pirmas. Jis išsitiesė 
prie ugnies, parietęs po savimi ilgas kojas. Paskui atsisėdo, apglėbęs rank- 
omis kelius. Kūdikis miegojo ant didelės Saros krūtinės, o Katrina pasiso- 
tinusi pagaliau užmigo giliu ramiu miegu. Vyrai irgi miegojo sunkiu miegu 
tiesiog ant žemės kaip nuvargę gyvuliai. 

Aplinkui viskas nurimo. Pavojus praėjo. Dabar kelionė ilgai neužtruks. 
Išaušus Arno pasisodins Katriną ant savo arklio, ir greitai stogai ir dantytos 
Monsalvi sienos pasirodys iš už didžiulio plokščiakalnio, ant kurio viešpa- 
tauja viso pasaulio vėtros. Turtingas senovinis namas, menantis šlovingus 
praeities laikus, šiltas ir sklidinas protėvių kuždesių, priims į savo glėbį 
naują šeimą, kurią šeimininkas parsiveš su savimi kaip Dievo dovaną... 

Laikinai užmiršęs neapykantą ir kerštą, Arno de Monsalvi švelniai 
šypsojosi žiūrėdamas į ugnį, kuri gynė nuo šalčio šias dvi būtybes, dabar 

tapusias visu jo gyvenimu. Paskui jo žvilgsnis nukrypo į tamsų dangų virš 
urvo angos. 

— Dėkoju tau, Dieve! Dėkoju už brolišką ugnį, kuri išsklaido tamsą, už 
šitą dosnią ir linksmą, stiprią ir nenugalimą ugnį! 

Dėkoju tau, Dieve, už žmoną ir sūnų, kuriuos tu man dovanojai... 


Dvidešimt pirmas skyrius 


Sugrįžimas į Monsalvi 


Šeštą kelionės iš Ventadoro dieną nedidelė šešių žmonių grupė perjojo 
aukštą Šatanji plynaukštę į šiaurę nuo Oriljako, grumdamasi su smarkiais 
vėjo gūsiais. 

Jie jau pasiekė pačią Overnės širdį, ir Katrinos akys nušvito išvydusios 
senuosius kalnus, juodus ir plikus, kurių žiemišką melancholiją pagyvino 
sodri pušų žaluma. Katrina regėjo upeliukus, triukšmingai krentančius nuo 
uolų žemyn, ežerus, kurių tamsūs ir liūdni vandenys kėlė jai neapsakomą 
ilgesį, ir beribių miškų platumas. 

Gaivus oras, Andradės maisto atsargos ir stiprus organizmas greitai 
pastatė Katriną ant kojų. Praėjus dviem dienoms po sūnaus gimimo ji 
balnojo Morganą, nepaisydama Arno protestų. 

— Aš puikiai jaučiuosi, — sakė juokdamasi Katrina, — mes ir taip gana 
ilgai dėl manęs užtrukome, dabar aš noriu kuo greičiau keliauti. 

Dviem dienom jie apsistojo Švento Jeronimo benediktinų vienuolyne, 
kurio vyresnysis buvo Arno giminaitis. Čia pakrikštijo mažylį. Tėvai nu- 
sprendė pavadinti jį Mišeliu, Arno brolio garbei, kurį prieš daugelį metų 
užmušė Paryžiaus padugnės. Katrina prisiminė, kaip įnirtingai ji tada bandė 
išgelbėti jo gyvybę. | 

— Vaikinas gyvens jame, — tvirtino Arno, džiaugsmingai žiūrėdamas į 
sūnų. — Jis baltaplaukis kaip brolis... ir kaip tu, — pridūrė pažvelgęs į 
žmoną. 

Paskirti savo gyvenimą kūdikiui, kuris, kaip prisiekė Arno, turės tapti 
antruoju Mišeliu de Monsalvi, — jį Katrina dievino nuo pirmųjų pažinties 
minučių, — šita mintis pripildė jaunosios moters širdį viltingo džiaugsmo. 
Kūdikis jai tapo dar labiau brangus ir mylimas. 

Naujagimis Mišelis buvo labai kantrus. Kelionė, nepaisant sniego ir 
šalčio, atrodė, nebuvo jam per sunki. Jis jaukiai įsitaisė ant apvalių Saros 

kelių. Žiema Saros nė kiek nevargino, ir ji triūsė tik apie mažylį. Šiltai 
aptūlotas, jis didžiąją laiko dalį miegojo sugniaužęs kumštukus ir prabus- 
davo tik tam, kad skardžiu balseliu pareikalautų valgyti. Keliautojai tada 
sustodavo kokioje nors užuovėjoje ir kūdikį perduodavo Katrinai. Tai buvo 
patys nuostabiausi jaunos motinos gyvenimo momentai. Ji pasiūlydavo jam 
pieno pritvinkusią krūtį, ir jo maža apvali burnytė čiulpdavo taip godžiai, 
kad Arno net imdavo nerimauti. 

— Padūkėli, — burbėjo jis. — Kai atkeliausim namo, surasim tau 
žindyvę. Jeigu ir toliau taip čiulpsi, tu suvalgysi tikrą savo motiną! 

— Vaikui geriausia yra motinos pienas, — pareiškė Sara prieštarauti 
neleidžiančiu tonu. 

— Nesąmonė! Mūsų namuose berniukus visada atiduodavo auklei. 
Šeimoje visi turėdavo gerą apetitą, ir motinos paprastai pristigdavo pieno. 
Aš pats turėjau dvi žindyves! — iškilmingai baigė Arno. 

Šitie maži susikirtimai linksmino Katriną, kuri puikiai žinojo tikrąją 
priežastį, dėl kurios jos vyras teikė pirmenybę auklėms. Papročiai reikalavo 
neturėti santykių su žmona tol, kol ji maitina kūdikį krūtimi, ir Arno bijojo, 
kad tas laikas labai neprailgtų. Kai ateidavo naktis, jis labai nenoriai leisdavo 
Katrinai miegoti su Sara ir kūdikiu. Katrina jo norus atspėdavo iš to, kaip 
jis žiūrėdavo į ją, maitinančią Mišelį. Arno atsistodavo priešais Katriną, 
įbedęs žvilgsnį į jos apnuogintą krūtį, ir sunerdavo už nugaros rankas, kad 
ji nematytų, kaip jos dreba. 

Viskas apsivertė aukštyn kojom tą rytą, kai Arno parmušė ant Žemės 
Eskornebjefą, užtikęs jį už durų spoksantį į kūdikį maitinančią Katriną. 
Pritūpęs ir visas išraudęs, galiūnas dirsčiojo pro rakto skylutę, kai jaunoji 
moteris vienuolyno celėje atsisagstė korsetą iki pat liemens. Eskornebjefo 
širdis daužėsi taip garsiai, kad jis net neišgirdo greitų Arno žingsnių po 
vienuolyno skliautais. Akimirka, ir augalotasis seržantas surikęs nusirito 
dulkėtomis grindimis. Stipriu kumščio smūgiu Monsalvi sugurino jam nosį, 
Paskui pakėlė už pakarpos ir spyręs į užpakalį sušvokštė: 

— Nešdinkis! Dar kartą pagausiu — užmušiu! 

Seržantas nuspūdino šalin kaip paspirtas šuo, košdamas pro dantis keik- 
smažodžius. Arno nekreipė į tai dėmesio, bet Katrina susijaudino: 

— Jis blogas žmogus ir tau keršys... 

— Neišdrįs! Aš tokius pažįstu. Geriausia būtų atvykus į Monsalvi 
pasodinti jį už grotų, kad atvėstų. 

Bet kai būrys susiruošė judėti toliau, Eskornebjefas netikėtai dingo. 
Niekas vienuolyne jo nebuvo matęs, bet Arno nenusiminė. 


321 


— Juo geriau! Jis daugiau mums nereikalingas. 

Atsisveikindamas jis vis dėlto patarė abatui d'Estanui patupdyti gaskoną 
už grotų, jeigu tas papultų į rankas miesto sargybai. Iš Ksantrajaus žmonių 
liko tik liesas Fortūnatas, bet ir tas, atrodė, nelabai ilgėjosi savo viršininko. 
Po įvykio Šabnero miške jis labiausiai žavėjosi Gotjė ir, žinoma, Katrina, 
kurią apskritai laikė nežemiška būtybe. Fortūnatas buvo paprastas vyrukas, 
šiurkštus ir negailestingas veikiau iš papratimo negu iš prigimimo. 

Artinosi naktis. Aštuonios Ijė, skiriančios Oriljaką nuo Monsalvi, greitai 
pralėkė po arklių kanopomis. Arno negalėjo nuslėpti nekantravimo ir palei- 
do savo didžiulį juodą eržilą šuoliais, staiga išvydęs tamsias bažnyčios 
sienas ir romanišką bokštą, tarsi plaukiantį virš rūke skendinčio horizonto 
ir nerealų kaip miražą. Iš paskos skriste skriejo Morgana, linksmai mojuo- 
dama uodega, iš po kanopų jai tiško akmenėliai. Gotjė ir Fortūnatas su Sara 
jojo kartu. Su Mišeliu ant rankų geroji moteris galėjo joti tik ramia žingine. 
Rustas niekada nesiveržė lėkti šuoliais. 

Susižavėjusi beprotiškomis jotynėmis, Katrina sukirto pentinais Morga- 
nai. Kumelė šovė į priekį ir susilygino su juoduoju eržilu. Arno pasisuko į 
žmoną, įraudusią ir švytinčią iš susijaudinimo. 

— Neaplenksite manęs, gražioji raitininke. Jūs gi nežinote kelio, — 
šūktelėjo jis prieš vėją. 

— Kas ten priekyje, pilis? 

— Ne, vienuolynas. Tarp jo ir kalvos, ant kurios stovi mūsų namai, 
nusidriekęs kaimas. Nuo vienuolyno sienos posūkis į kairę, kelias per mišką, 
o paskui ant kalvos šlaito — pilis. Iš bokšto atsiveria platūs horizontai. Tu 
pamatysi... Tarsi visas pasaulis būtų po tavo kojomis... 

Jis nutilo uždusęs nuo greito jojimo. Katrina nusišypsojo ir vėl paragino 
kumelę. Morgana pasileido iš visų jėgų ir aplenkė eržilą. Katrina linksmai 
nusikvatojo, o likęs užpakaly Arno nusikeikė kaip prasčiokas. Jis šiurkščiai 
suragino žirgą, ir šis išsiveržė į priekį. Raiteliai priartėjo prie vienuolyno 
sienų. Katrina jau įžiūrėjo mažų kaimo namelių čerpių stogus. Netikėtai 
Arno iš pagrindinio kelio pasuko į kairę, į siaurą miško takelį. Katrina 
atsisukusi pamatė, kad jų bendrakeleiviai atsilikę toli užpakaly. 

— Palauk jų! — riktelėjo ji. 

Bet Arno negirdėjo. Gimtosios žemės oras, kurio jis neragavo daugiau 
kaip dvejus metus, apsvaigino kaip vynas. Katrina akimirką svyravo: joti iš 
paskos ar laukti likusiųjų? Jeigu ji paseks jam iš paskos, Gotjė, Sara ir 
Fortūnatas matys, kur ji nujojo. Timptelėjusi Morganai už karčių, ji nušuo- 
liavo į priekį. 

— Pirmyn, mieloji, mudvi pavysime bėglį, kuris mus paliko! 

Mažoji kumelaitė sužvengė, tarsi atsakydama, kad suprato, ir nuskriejo 
į priekį iš paskos Arno. Jas prarijo juodi amžinai žaliuojančių medžių 
šešėliai. Staiga pasidarė tamsu lyg naktį, bet kelio gale švietė ruoželis 
šviesos. Akimirką šmėkštelėjo raitelio siluetas, bet greitai Arno ir vėl dingo 
iš akių. 

Katrina dabar jojo siauru miško keliuku, nekreipdama dėmesio į švelnius 
ankstyvo pavasario miško kvapus. Štai ji išjojo į laukymę, užlietą švelnios 
violetinės šviesos, ir jai atsivėrė nepaprastas vaizdas: virš kalnų ir slėnių, 
uolų ir vandenų landšafto viešpatavo užgesusia vulkano kontūrai; reginys 
buvo toks fantastiškas, laukinis ir didingas, kad net apsisuko galva... Smar- 
kiai įtempusi pavadžius, Katrina sustabdė Morganą ant uolingo skardžio 
krašto ir pakėlė akis į kalno viršūnę, ieškodama Arno. 

Pagaliau jinai įžiūrėjo jį ir vos nesušuko. Arno tiesus sėdėjo balne nugara 
į Katriną. Jis buvo tarsi suakmenėjęs. Priešais jį stūksojo masyvūs griuvė- 
siai, krūvos pajuodavusių suskaldytų akmenų, sutrintų vos ne į miltus, uolų 
liekanos, tarp kurių dar galėjai įžiūrėti bokštą, dantytą sieną, sulaužytą, 
pakrypusią arką. Ilgi juodi rąstai rodė čia siautėjus ugnį, o gegnės lyg 
išskėstos rankos kilo į dangų, tarsi šaukdamosi pagalbos. Akmenys buvo 
sugriuvę į gynybinį griovį, grandinių likučiai apgailėtinai girgždėjo virš 
pajuodavusių griuvėsių ir susiraičiusių gelžgalių — pakeliamojo tilto lieka- 
nų. Tai buvo viskas, kas liko iš Monsalvi pilies. 

Gedulingas blyškiame danguje skrendančios varnos kranksėjimas paža- 
dino Katriną iš sąstingio. Arno atrodė lyg perkūno trenktas: veidas baltas, 
be jokios išraiškos, vyzdžiai išsiplėtę. Tiktai juodos garbanos, vėjo kedena- 
mos, priminė, kad čia gyva būtybė. Kitkuo jis buvo daugiau panašus į 
akmeninę statulą, kurčią ir nebylią. 

Katrina palietė Arno ranką. 

— Arno, — sušnibždėjo. — Brangusis... 

Bet jis jos nei matė, nei girdėjo. Monsalvi hušoko nuo arklio, vis dar 
žiūrėdamas neregėmis akimis priešais save, ir nuėjo prie griuvėsių keistu 
lunatiko žingsniu. Arno žvilgsnis užkliuvo už daikto, kurio sukrėsta Katrina 
iš karto nepastebėjo: didelio pergamento su ryškiai raudonu antspaudu, 
prismeigto ant medžio keturiomis strėlėmis. Katrinai akimirką sustojo šir- 
dis, jai užgniaužė kvapą. Ji pamatė, kaip Arno paliypėjo ant akmenų krūvos, 
nuplėšė pergamentą, peržvelgė jį ir čia pat kaip ąžuolas, palaužtas audros, 
griuvo veidu žemyn šaižiai rėkdamas. Katriną tai sukrėtė iki sielos gelmių. 

Moters aimana aidu atsiliepė į vyro aimaną. Katrina nušoko nuo arklio, 
pribėgo prie vyro ir sukniubo prieš jį ant kelių, mėgindama atgniaužti jo 
rankas, įsikirtusias į sausos žolės kupstą. Veltui! Arno kūną ėmė purtyti 
nervinis drebulys, kurį numalšinti buvo ne Katrinos galioje. Ji apgraibomis 
bandė surasti pergamentą, bijodama, kad vėjas jo nenuneštų. Ji pagriebė jį 
ir norėjo perskaityti, bet sambrėškoje galėjo įžiūrėti tik pirmą eilutę, para- 
šytą didelėmis raidėmis: “Karaliaus įsakymu..." 

Veidu įsikniaubęs į žolę Arno vaitojo. 

Sukrėsta Katrina vėl bandė pakelti jį ir priglausti prie krūtinės. 

— Mano meile... — maldavo ji, pati vos neraudodama. — Mano meile... 
Prašau tavęs! 

— Palikite jį, ponia Katrina, — pasigirdo šalia rūstus Gotjė balsas. — 
Jis jūsų negirdi! Sielvarto prislėgtas jis negirdi ir nemato nieko pasaulyje... 

Stipri normando ranka padėjo jai atsikelti. Vis dar spausdama delne 
pergamentą, Katrina puolė į Saros glėbį. Čigonė visu kūnu drebėjo, bet jos 
glėbys buvo šiltas, o balsas ramino. 

— Laikykitės, mano vaike, — šnibždėjo ji Katrinai. — Jums reikia būti 
stipriai, kad galėtumėte padėti Arno. Jam jūsų pagalbos prireiks. 

Katrina linktelėjo ir norėjo sugrįžti prie Arno, bet Gotjė ją sulaikė: 

— Ne, leiskite man. 

Konvulsijos, draskančios Arno širdį, pamažu nutilo. Iš rūpestingų For- 
tūnato rankų paėmęs mažąjį Mišelį, Gotjė suklupo prie Arno ant kelių. 

— Mesire, — ištarė jis drebančiu balsu. — Senovinės mano tautos sagos 
sako: “Jeigu našta per sunki, nusimesk ją ir pasistenk sau padėti". Jums dar 
lieka kerštas ir... štai jis! 

Mišelis pabudo ir ėmė verkti. Katrina išsilaisvino iš Saros rankų. Širdis 
vos neplyšo, rankos pačios tiesėsi prie sugniužusio Arno. Monsalvi staiga 
atsikėlė. Jis pažvelgė į Katriną, paskui į kūdikį, ir jo veidą iškreipė naujas 
skausmo proveržis. Paskui jis paėmė į rankas verkiantį ryšulėlį, ir šis 
stebuklingai nutilo. Arno karštai priglaudė kūdikį prie savęs, paskui jo 
žvilgsnis nukrypo į normandą, akyse įsižiebė laukinė ryžto ugnis. 

— Tu teisus, — pasakė jis kimiai. — Aš dar turiu sūnų, žmoną... ir 
neapykantą! Tebūnie prakeiktas karalius, taip atsidėkojęs už mano ištikimy- 
bę ir pralietą kraują. Tebūnie prakeiktas Karolis Valua, kuris atidavė savo 
tarnui tai, kas buvo mano, kuris sunaikino mano namus ir nužudė mano 
motiną! Nuo šiol manęs nesaisto ištikimybės priesaika, aš nenurimsiu, kol... 

— Ne! — suriko Katrina, sukrėsta jo griausmingo kaip uraganas balso 
ir baisios neapykantos. Prišokusi ji griebė iš Arno rankų kūdikį ir priglaudė 
jį, lyg norėdama apsaugoti. 

— Ne, — pakartojo ji ramiai. — Aš nenoriu, kad virš mano vaiko galvos 
skambėtų prakeiksmas. Tu negali, Arno, tu negali kalbėti tokių dalykų! 

Dabar jis pirmą kartą kreipėsi į ją, atgręžęs iš įniršio pajuodusį veidą: 

— Mano motina negyva guli po mūsų namų griuvėsiais. Aš už įstatymo 
ribų... — Arno griebė pergamentą, kurį vis dar laikė Katrina, ir pakratė jį 
prieš akis. — Tu moki skaityti? Nusikaltėlis ir išdavikas! Aš? Toks pat 
nusikaltėlis ir išdavikas, kaip Žana — ragana ir eretikė. Pažeminimas, gėda 
ir mirtis nuo budelio rankos. Štai kaip Karolis atsilygina savo tarnams! 

— Tai ne jis, — pavargusiu balsu pasakė Katrina, — ir jūs tai žinote... 

— Jis — karalius! Jeigu jis taip valdo, tai verčiau tegul išsiskuta tonzūrą 
ir stoja į vienuolyną. Sostą turi užimti Burgundijos hercogas! 

Katriną apėmė neviltis. Kaip gali Arno, netgi didžiausio skausmo ir 
įniršio valandą, geisti sau valdovu žmogaus, kurio visą gyvenimą neapkentė 
ir su kuriuo kovojo? Nejaugi jis kreipsis į savo priešą, žmogų, su kuriuo 
Katrina taip skausmingai turėjo nutraukti ryšius, kad galėtų susijungti su 
Arno? Ji palingavo galvą. Iš jos akių didelės ašaros krito ant Mišelio 
veidelio. Katrina aistringai pabučiavo sūnelį ir geriau suvyniojo jį į apsiaus- 
tą. Iš tamsaus padūmavusių slėnių dugno pūtė stiprus vėjas. Fortūnato 
uždegtas fakelas mirksėjo nuo smarkių vėjo gūsių. Žiūrėdama į liūdnas 
sustingusias žmonių figūras, Katrina drebėjo. Arno vis dar stovėjo priešais 
griuvėsius, tiesus kaip durklas, plačiai atmerktas akis įsmeigęs į pilies 
liekanas, kurios prieblandoje atrodė dar niūresnės. Jaunąją moterį prislėgė 
skausmas. Arno nuo jos tarsi nutolo, ir ji neišmanė, kaip pramušti jį 
gaubiantį įniršio ir keršto luobą. Jis neklausė sveiko proto balso, nes šiuo 
metu jam rūpėjo vien kerštas. 

Savo moterišką silpnumą laikydama geriausiu ginklu, Katrina priėjo prie 
vyro ir prigludo prie jo. 

— Arno, — sušnibždėjo, — ar negalima būtų susirasti kokią užuovėją? 
Kyla vėtra, o aš sustirau kaip šunelis. Be to, man neramu dėl Mišelio. 

Arno pažiūrėjo į ją, ir Katrina pamatė, kad jo neapykanta išblėso, bet jis 
labai nusiminęs. Arno apkabino žmonos pečius. 

— Vargšele! Tu pavargusi ir sušalusi! Ir vaikui reikia tavo dėmesio. 
Eime, daugiau čia nėra ką veikti. 

Tvirtos Arno rankos prisilietimas grąžino Katrinai stiprybę. Ji patikliai 
pakėlė į vyrą akis. 

— Pilis bus vėl atstatyta, Arno, ir ašaras nudžiovins laikas! 

— Bet nesugrąžins žuvusiųjų. Vargšė mama... 

Jo balsas sudrebėjo, ir Katrina pajuto, kaip jai į petį įsirėžė Arno pirštai. 
Jis susitvardė ir sielvartingai pakartojo: 

— Esu tikras, kad ji iki galo gynė savo namus! Rytoj aš atsivesiu žmonių 
iš kaimo, kad jie padėtų man tarp griuvėsių surasti jos kūną ir palaidoti kaip 
pridera. O dabar eime į vienuolyną. Su abatu mes ne visais klausimais 
sutardavom, bet mus priglausti jis tikrai neatsisakys. 


Sielvartingai tylėdami jie vėl susėdo ant arklių ir iš paskos Monsalvi 
patraukė medžių alėja atgal. Su kokiu džiaugsmu jie šituo keliu skubėjo dar 
tik prieš valandą! Monsalvi griuvėsiai liko miegoti su dejuojančiais vėjais, 
kurie, atrodė, sulėkė čia apraudoti jų likimo. 

Priekyje pasirodė gelsvai rausva dėmė, kuri greitai didėjo. Katrina 
pamatė, kad tai žibintas, siūbuojantis jiems priešpriešiais einančio žmogaus 
rankose. Fortūnato fakelas ir nepažįstamojo žibintas greitai susitiko ir 
sustojo vietoje. Žvilgčiodama iš už Arno nugaros, Katrina pamatė valstietį 
vėjo nugairintu tamsiu veidu, kažkokį kampuotą, taigi palaidinė ir vilnonės 
kelnės, atrodė, dengia nė žmogų, o seną šakotą medį. Iš po pilkšvai rudos 
kepurės, užtemptos ligi pat ausų, kyšojo šiurkštūs pražilę plaukai, bet po 
gauruotais žilais antakiais įsodintos rudos akys linksmai švytėjo. Valstiečio 
veidas buvo nedailus, lūpos kietai sučiauptos ir vargiai klostėsi į šypseną, 
smakras panašus į aulinio bato užkulnį, o nosis — į peilio ašmenį, bet 
raukšlės aplink burną jo veidui teikė gudrią ir vylingą išraišką. 

Nekreipdamas dėmesio į Fortūnatą valstietis priėjo tiesiai prie Arno ir 
sustojo prie arklio. Jis aukščiau pakėlė žibintą ir nusismaukė kepurę. 

— Pone, — pasakė. — Man dar dykvietėje pasirodė, kad aš jus pažįstu, 
kai jūs šuoliais pralėkėte pro mane lyg šėtono vejamas! Telaimina jus Dievas 
vėl parvykus į gimtuosius kraštus! 

Siaura valstiečio burna ištįso į plačią šypseną, apnuogindama bedantes 
žiaunas, ir senas veidas nušvito tokiu spindulingu džiaugsmu, kad atrodė, 
Jog naktis pasidarė nebe tokia tamsi. Katrina pamatė, kaip gero žmogaus 
akių kampučiuose sužėrėjo dvi ašaros, ir jis tiesiog į purvą atsiklaupė, 
nenuleisdamas akių nuo Arno, tarsi šis būtų iš dangaus nužengęs angelas. 
Arno stryktelėjo nuo arklio, čiupo valstietį į glėbį ir išbučiavo į abu žandus. 

— Saturnenas! Senasis Saturmnenas! O Viešpatie! Kaip man džiugu vėl 
tave matyti! Ar tu gali man viską papasakoti?.. 

Arno glėbyje senis verkė iš džiaugsmo. 

— Dabar, kai jūs vėl čia, mesire Arno, viskas bus gerai! Jūs sutramdysite 
šituos laukinius šunis, kurie sulėkė į jūsų žemes kaip plėšrūs vanagai! 

Kol Saturnenas kalbėjo, jo skvarbios akys spėjo pastebėti Katriną ir Sarą 
su kūdikiu ant rankų. 

— O! — sušuko Saturnenas su neslepiamu susižavėjimu. — Kokia daili 
ponia! Tikra teisybė, aš dar niekad nemačiau tokios gražios moteriškės... Ji 
kaip... 

— Tai mano žmona, Saturnenai, — atsakė Arno su pasididžiavimu, 
sukėlusiu Katrinai juoką. — O čia mano sūnus! Gali pabučiuoti jai ranką... 
Brangioji, Saturnenas — Monsalvi ūkvedys ir ištikimiausias tarnas. Jis 
auklėjo mus, Mišelį ir mane... beveik kaip mūsų motina... 

Prisiminus motiną, Arno balsas vėl suvirpėjo. 

Pabučiavęs Katrinai ranką, Saturnenas vėl ašarodamas kreipėsi į Arno. 

— Kąaščia, senas kvailys, gaišinu jus, užuot vedęs tiesiai pas ją. Vargšė 
mūsų šeimininkė taip apsidžiaugs... 

— Mano motina? Tu žinai, kur ji? Tai ji ne... 

— Mirusi? Jūs taip pamanėte? Jei nebūčiau sugebėjęs priversti jūsų 
motiną pasitraukti iš pilies, kai tie piktadariai ją padegė, jūs daugiau nebū- 
tumėte matęs senojo Saturneno! 

Arno vėl čiupo jį už pečių: 

— Gyva! Ji gyva! Kur ji? Vienuolyne? 

Saturnenas nusispjovė ir paniekinamai gūžtelėjo pečiais. 

— Vienuolyne! Ten Valetas su savo žmonėmis, tais, kurie padegė jūsų 
namus. Kurgi daugiau būti poniai grafienei, jei ne mano namuose? Valeto 
žmonės užėmė geriausius namus mieste. Eime, jau vėlu. Naktį, kaip žinote, 
keliuose pavojinga... 

Šiuos žodžius ištaręs Saturnenas paėmė Morganą už apynasrio ir apgrę- 
žė. Prieš užsidėdamas kepurę jis oriai nusilenkė Katrinai. 

— Ponia, — pasakė jis su didžiausia pagarba, — senajam Saturnenui, 
nors jis to ir nevertas, bus didelė garbė priimti jus savo namuose. Jausitės 
ten ne prasčiau kaip.tarp Monsalvi sienų, jeigu jos dar stovėtų. 

Katrina maloniai jam padėkojo. Jaunąją moterį sujaudino šitas valstietis, 
toks išdidus ir kartu toks paprastas. Su juo Arno kalbėjo kaip su draugu, ir 
tai atskleidė jai naują vyro charakterio bruožą. Kiek gerumo jame slepiasi 
po arogantiška kauke! Jai malonu buvo žinoti, kad greitai su savo artimiau- 
siais žmonėmis bus saugioje pastogėje; antra vertus, po tuo pačiu stogu bus 
ir moteris, kuri kėlė jai pagarbią baimę, — Arno motina. Jų susitikimo 
momentas artėjo, ir Katrina jautė didelį nerimą. Ar priims kilminga dama, 


327 


Izabelė de Monsalvi, paprastą merginą kaip laukiamą ir mylimą marčią, o 
gal sutuoktinių porą sutiks kartūs priekaištai? Jaunoji moteris susigėdusi 
turėjo prisipažinti sau, kad pirmąsyk išvydusi pilies griuvėsius ji šventva- 
giškai pagalvojo apie likimo siųstą atvangą. Dėl šios paikos minties Katrina 
jautė sąžinės graužimą. 

“Tavęs laukia išbandymai, brangioji, — sakė ji sau jodama, —Taip ir 
turi būti: pelnyta bausmė už nuodėmingas mintis" 

Saturneno ferma raudonų čerpių stogu slėpėsi tarp pušų kalvos papėdėje. 
Aukšta uola užstojo ją nuo smalsių akių. Katrinai sunku buvo patikėti, kad 
priešais stūkso nauji jų namai: tamsi beformė masė juodos uolos fone. Namo 
fasade žioravo du siauri langai — lyg dvi blausios raudonos akys. Į juos 

Išgirdusi duslų arklių kanopų dunksėjimą pasirodė kresna juoda valstietė 
su baltu kyku. Virš galvos ji laikė žibintą. 

— Kas čia? — griežtai paklausė moteris. 

— Tai aš, Donatjena, — atsakė Saturnenas. 

— Bet tu ne vienas... 

Moteris žengė į priekį ir staiga sustojo. Iš pradžių jos rankoje sudrebėjo 
žibintas, paskui ji lėtai suklupo ir jos veidas nušvito iš džiaugsmo. 

— Dieve maloningas! Juk tai mesiras Arno!.. 

Jis jau buvo nušokęs ant žemės, o Saturnenas pribėgo padėti Katrinai. 
Arno pastatė senąją Donatjeną ant kojų ir išbučiavo ją į abu žandus. 

— Tai iš tikrųjų aš... O mano motina? 

— Ji čia, pone! O, kaip ji apsidžiaugs! 

Bet Arno jau nebesiklausė. Jis čiupo Katriną už rankos ir nusitempė ją į 
namus taip greitai, kad ši nespėjo nė atsitokėti. Jie pateko į kambarį su 
žemomis lubomis ir plūktine asla. Prie akmeninio židinio sėdėjo moteris 
juodais rūbais. Ji pakilo ir šūktelėjo: 

— Tu! 

“Dieve mano! — pagalvojo Katrina. — Kokie jie panašūs!" 

Iš tikrųjų, aukšta, liekna, tamsiaplaukė moteris, atsirėmusi į židinio 
sienelę, buvo stebėtinai panaši į savo sūnų: ta pati aukšta kakta, tokie pat 
įžūliai ryškūs veido bruožai, tas pat blyškumas ir juodos akys, tik jos 
tankiuose juoduose plaukuose, pridengtuose batistine skarele, jau buvo 
matyti keletas Žilų gijų. Melsvo atspalvio vokai buvo išraižyti raukšlelių, o 
subtilių bruožų burnos kampučiai buvo nulinkę žemyn ir tuo skyrėsi nuo 
tvirtų sūnaus lūpų. 

Arno, palikęs Katriną, iš karto puolė motinai po kojų ir drebančias jos 
rankas nubėrė bučiniais. 

— Mama, brangioji! 

Prisišliejusi prie durų Katrina be žodžių žiūrėjo į sūnų ir motiną. 

Izabelės de Monsalvi skruostais ritosi sraunios ašaros. Ji suėmė rankomis 
sūnaus veidą ir prisilietė prie jo lūpomis. Kurį laiką, — o tai Katrinai 
pasirodė ištisa amžinybė, — motina ir sūnus sustingo vienas kito glėby. 

Už nugaros Katrina girdėjo prislopintą bendrakeleivių alsavimą; jie 
pagarbiai laukė nuošaly. Staiga pasigirdo Mišelio verksmas. Katrina atsisu- 
ko ir beveik griebė vaiką iš Saros rankų, priglaudė jį prie krūtinės tarsi 
norėdama apginti nuo šitos nepažįstamos moters, kurios pirmųjų žodžių ji 
laukė su tokia baime. Mažo kūnelio šiluma suteikė jai tvirtybės. Ji giliai 
įkvėpė ir pakėlė galvą. Atėjo baisusis momentas. 

Katrina pamatė, kaip ponia Monsalvi atmerkė iki šiol iš laimės užmerktas 
akis. Katrina pamatė, kaip jos akys su nuostaba įsmigo į ją. Nuskambėjo 
švelnus balsas: 

— Kas čia? 

Katrina žengė du žingsnius į priekį, bet Arno tuoj pat atsidūrė šalia ir 
apglėbė jaunosios moters pečius. 

— Mama, — tarė jis tyliai, — tai mano žmona Katrina. 

Staigus jausmų proveržis, vienas iš tų, kurių ji niekada neįstengdavo 
sulaikyti, pastūmė Katriną į priekį. Susijaudinusi ji nepajuto kaip suklupo 
prieš vyro motiną ant kelių ir ištiesė jai kūdikį. 

— O čia mūsų sūnus, — sušnibždėjo ji dusliu balsu. — Mes pavadinome 
jį Mišeliu! 

Jos mėlynos akys, nukreiptos tiesiai į anytą, tarsi prašė priimti anūką. 
Katrinos širdis daužėsi, ji vos benulaikė ašaras. Izabelė de Monsalvi nepa- 
tikliai žiūrėjo į jauną moterį prie savo kojų. Ji pravėrė burną, bet negalėjo 
nieko pasakyti. Paskui pasilenkė, žvilgtelėjo į mažutį kūdikio veidelį. 

— Mišelis... — netvirtai ištarė ji. — Ar neduotumėte man palaikyti jį? 

Paėmusi vaiką iš Katrinos rankų, ji priėjo prie ugnies, kad galėtų geriau 
įsižiūrėti. Katrina matė, kaip Arno motinai dreba rankos, akyse vėl tvenkiasi 
ašaros. Katrina nuogąstavo, kad ji kaipmat pratrūks raudoti, bet vietoj to 
pasirodė šypsena, jauna ir šviesi: Arno šypsena. Senelė atsargiai pakedeno 
pirštu purią auksinę Mišelio garbanėlę. 

— Jis baltapūkis! — pasakė ji džiaugsmingai. — Visai kaip vargšas 
mano vaikelis. 

Katrina pajuto, kaip Arno rankos apglėbė jos liemenį; jis pastatė ją ant 
kojų. Vis dar apkabinęs žmoną, Arno pasakė: 

— Mes džiaugiamės, mama, kad jūs laiminga, bet nejaugi neturite ką 
pasakyti mano žmonai, jūsų anūko motinai? 

Ponia Monsalvi atsigręžė, jos žvilgsnis sustojo ties sutuoktinių pora. 
Lėtai priėjusi ji nusišypsojo: 

— Atleiskit man, mano dukra. Po visų mūsų negandų — staiga tokia 
didžiulė laimė. Aš visai pamečiau galvą. Prieikite, aš noriu į jus pažiūrėti. 

Ji ištiesė kairę ranką Katrinai, rūpestingai laikydama Mišelį dešiniąja. 
Katrina klusniai priėjo prie ugnies ir nusmaukė nuo galvos gobtuvą. Lieps- 
nos atšvaistuose jos plaukai blizgėjo, auksinės ugnelės atsispindėjo ir 
akyse. Katrina labai tiesiai ir oriai laikydama mažą lyg nutekintą galvutę 
laukė dabar jau neišvengiamo nuosprendžio. 

— Kokia jūs graži! — atsiduso Izabelė de Monsalvi. — Per daug graži! 

— Pati žavingiausia karalystės moteris, — švelniai pasakė Arno. — Ir 
labiausiai mylima. | 

Jo motina nusišypsojo. 

— Kitokios tu ir nebūtum išsirinkęs, — pasakė ji. — Tau visada būdavo 
sunku įtikti. Prieikite ir pabučiuokite mane, vaikeli. 

Katrinos širdis atlėgo. Ji šiek tiek palenkė galvą, atkišdama kaktą anytai 
pabučiuoti, paskui pati palytėjo lūpomis jos glotnų skruostą. Ir abi moterys 
palinko prie Mišelio, kuris kažko ėmė nerimauti. 

— Jis irgi žavingas, — gyrė senelė. — Kaip mes jį mylėsim! 

Ją nutraukė riksmas prie durų. Nekantriai prasiskverbusi pro Saturneną, 
Donatjeną, Gotjė, Sarą ir Fortūnatą, pasirodė jauna tamsiaplaukė mergina. 

— Arno! Arno... Tu sugrįžai! Pagaliau! 

Lyg sapne Katrina regėjo, kaip mergina pribėgo prie jos vyro, rankomis 
apsivijo jo kaklą, pasistiebė ant pirštų galiukų ir prigludo prie jo lūpų su 
tokia aistra, kuri nepaliko jokių abejonių dėl jos jausmų gilumo. Arno buvo 
užkluptas netikėtai ir ne iš karto sureagavo. O Katrina suirzo. Iš kur atsirado 
šita būtybė ir kokią teisę ji turi taip karštai apkabinti jos vyrą? Ji priėjo prie 
Arno, kuris jau atsitokėjo ir energingai stūmė į šalį nepažįstamąją. 

— Mari! — pasakė jis. — Laikas tau būtų išmokti valdyti savo jausmus! 
Aš ir nežinojau, kad tu čia esi. 

— Mari man patikėjo jos brolis, — paaiškino Arno motina. — Jai taip 
pabodo Komborne! 

— O čia, — įsiterpė Arno vylingai šypsodamasis, — kur kas linksmiau! 
Na, nusiramink, — paliepė jis kiek susierzinęs ir išlaisvindamas savo kaklą 

iš apsivijusių kibių rankų. — Tu jau suaugusi ir tau nedera elgtis kaip mažam 
vaikiui. Brangioji, — pridūrė jis, kreipdamasis į žmoną, — šita maža 
išdykėlė — mūsų pusseserė Mari de Komborn. 

Katrina lengviau atsikvėpė ir prisivertė nusišypsoti. Jai buvo atsakyta 
įtūžusiu tamsiai žalių akių žvilgsniu. Mari de Komborn buvo stebėtinai 
panaši į ožkytę: maža ir nervinga, įtempto kaip styga kūno, kurį išryškino 
gerokai panešiota juoda suknelė. Jos veidas buvo keistos trikampio formos, 
smailėjantis į apačią ir platėjantis ties smilkiniais tarsi vien tam, kad būtų 
kur įsodinti didžiules tamsias akis. Juodi plaukai, garbanoti kaip čigonės, 
buvo nerūpestingai supinti virš ausų, keletas neklusnių sruogų buvo išsipešę. 
Lūpos buvo ryškiai raudonos, putlios, netgi jausmingos, ir aštrūs, labai 
aštrūs dantys. 

“Ožka? — svarstė Katrina. — Galbūt... arba gyvatė! Trikampis veidas 
ir paslaptingos akys..." 

Katrina nusišypsojo iš savo minčių. 

— Labas vakaras, Mari, — maloniai pasakė ji. — Džiaugiuosi su jumis 
susipažinusi. 

— Kas jūs? — sausai paklausė mergina. 

Į šitą klausimą jai atsakė ponia Monsalvi. Jos balsas, šiaip žemas ir 
melodingas, šįkart nuskambėjo griežtai. 

— Mūsų viešnią vadina Katrina de Monsalvi, Mari... Ji Arno žmona. 
Apkabinkite ją! 

Katrinai pasirodė, kad Mari tuoj kris jai prie kojų be sąmonės. Tamsus 
jos veidas papilkėjo, šnervės išsiplėtė. Žalios akys šaudė nuo Arno prie 
Katrinos, nuo Katrinos prie Arno. Merginos burna persikreipė, dantys 
apsinuogino kaip puolančio šuns. 

— Jūs jo žmona? — staugte sustaugė ji. — Ir jūs drįstate tai sakyti man? 
Aš nuo gimimo buvau jam skirta...Aš myliu jį nuo tada, kai apskritai 
išmokau jausti, 0 už jo ištekėjote jūs?... Jūs! 

— Mari! — sušuko ponia de Monsalvi. — Pakaks! 

Katrina duso nuo ašarų ir pykčio. Arno, gūžtelėjęs pečiais, nusigręžė. 

— Manau, ji blogai jaučiasi! 

Mari veidas persikreipė: 

— Blogai jaučiuosi? Taip, Arno, aš kraustausi iš proto dėl tavęs! Taip 
visuomet buvo, ir aš neatiduosiu tavęs šitai moteriškei. Aš nenurimsiu, kol 
neišplėšiu tavęs iš jos nagų. 

Mari ranka, grėsmingai ištiesta Katrinos link, nusviro. Mergina neregin- 
čiu žvilgsniu apsižvalgė, paskui staiga iš jos akių pliūptelėjo ašaros, 1r ji 

išbėgo tekina į naktį. Arno krūptelėjo tarsi ketindamas lėkti iš paskos, tačiau 
Katrina sulaikė jį. 

— Jeigu jūs bėgsite iš paskos, po valandos manęs čia jau nebebus, — 
šaltai tarė ji. — Turiu pasakyti, kad man padarėte “malonų" siurprizą. 

Arno pasipiktinimo kupinose jos akyse išvydo žvilgančias ašaras. Jo 
lūpose šmėkštelėjo šypsenėlė. Jis prisitraukė prie savęs jaunąją moterį ir 
nevikriai apglėbė. 

— Mano meile, juk jūs neketinate pavyduliauti šitai pamišusiai mažylei? 
Vargu, ar aš atsakau už jos svajones, kurias ji puoselėja. Prisiekiu, niekuo- 
met ir nieko jai nežadėjau ir jos neskatinau! 

Arno pabučiavo ašarotas Katrinos akis ir iš lėto atsigręžęs sutiko visiškai 
abejingą Gotijė žvilgsnį. 

— Eik, paieškok jos! — paliepė jis. — Ta kvailelė tamsoje gali įkristi į 
upokšnį. 

— Jau šitai mane nustebintų, — sumurmėjo Donatjena. — Jos akys kaip 
katės... ir tamsoje mato! Ę 

Lydimas Fortūnato Gotjė nepastebimai išnyko. Tuo metu į kambarį grįžo 
Saturnenas, nuvedęs arklius į arklidę. Katrina atsisėdo prie židinio, kur auklė 
vis dar žaidė su Mišeliu, šnibždėdama pačius švelniausius, beprasmius, bet 
jaudinančius žodžius, iš kurių susideda ta paslaptinga kalba, kuria šnekasi 
pagyvenę ir maži. Katrinai buvo tvanku; staiga jai nejučiomis nusviro 
rankos, ir Arno dėl to sunerimo. Jis priklaupė priešais ją, paėmė jos delnus 
ir ėmė juos bučiuoti. 

— Kodėl tu tokia liūdna? Mūsų namai sugriauti, bet šeima gyva ir sveika. 
Turime pastogę, be to, aš myliu tave. Nusišypsok man, mano meile. Gyve- 
nimas nemielas, kai tu liūdi. 

Gražus rūstus jo veidas ir maldavo, ir reikalavo. Katriną vėl beveik 
skausmingai nudegino Arno meilės liepsna ir privertė užmiršti tą šaltą 
aplinką, plikas akmens sienas, pajuodusias sijas, varganus baldus ir įsigėrusį 
dūmų kvapą. Argi ji gali atstumti jį arba jam priešintis? Kai jis sako “aš 
myliu tave", viskas tampa nereikšminga, išskyrus begalinę meilę. Katrina 
padovanojo jam nuostabiai švelnią šypseną, kurios jis prašė. 

— Tu niekuomet iki galo nesužinosi, kaip labai aš tave myliu, — 
sušnibždėjo ji. 

Izabelė de Monsalvi ramiai lyg niekur nieko toliau sūpavo Mišelį. 

Pirmasis vakaras Monsalvi namuose Katrinai paliko keistą ir neapsako- 
mą įspūdį. Viskas pasirodė kitaip, negu ji laukė, negu tikėjosi... Katrina ne 
per daug gailėjosi didingos pilies, kurioje taip ir neteko šeimininkauti, ją 

patenkino Saturneno ir Donatjenos svetingumas, bet ji jautėsi patekusi į 
keistą pasaulį, kuriame gyvena sunkiai suprantamos būtybės. Gal tik Izabelė 
de Monsalvi pasirodė besanti tokia pati, kokią ją Katrina įsivaizdavo: išdidi 
ir kilminga, ponia iki kaulų smegenų, aistringa kaip Arno, kurio būdą jau 
gerai žinojo, bet paslaptinga. Anyta nelabai mielai ją sutiko. Ar Katrina 
sugebės palenkti jos širdį? 

Kai grįžo Gotjė su Mari de Komborn, grafienė de Monsalvi, Arno ir 
Katrina jau pietavo, patarnaujant Donatjenai. Nei pati geroji moteriškė, nei 
jos vyras nesėdo už vieno stalo su savo šeimininkais, nors ir suteikė jiems 
prieglobstį. Kai jaunoji Mari, pažvelgusi į Arno, atsisėdo priešais Katriną, 
ši pajuto, kad ją vėl apima baimė. Tačiau dabar atrodė, kad pyktis, taip 
ryškiai liepsnojęs Mari sieloje, užgeso, ir, didžiausiai Katrinos nuostabai, 
mergina kreipėsi būtent į ją. 

— Aš žinau visas Overnės ir apylinkių šeimas, — tarė Mari, — tačiau 
jūsų, ponia, niekuomet nesu mačiusi. Jūs, tikriausiai, ne iš šių kraštų. 

— Aš iš Paryžiaus, — atsakė Katrina, — bet mano jaunystė praėjo 
Burgundijoje... 

Ji išsyk pasigailėjo, kad ištarė šiuos neapgalvotus žodžius. Grafienė de 
Monsalvi išbalo. 

— Burgundijoje?.. Kodėl? 

Arno neleido motinai pabaigti sakinio. Paskubomis, išduodamas savo 
nerimą, jis tarė: 

— Pirmasis Katrinos vyras, Garenas de Brazi, hercogo Pilypo įsakymu 
buvo pakartas už valstybės išdavimą... Mari, pakaks apie tai. Katrina ne- 
mėgsta prisiminti tų liūdnų įvykių. 

— Mari nieko nežinojo, — įsiterpė Arno motina, žvelgdama į sriubos 
dubenį. — Be to, ji nieko blogo neturėjo galvoje, o tik domėjosi naujosios 
savo giminaitės kilme. Tai natūralus klausimas. Aš pati... 

— Mama, jeigu neprieštaraujate, šitą dalyką vėliau aptarsime, — sausai 
nutraukė Arno. — Šiandien mes pavargę. Mano žmona nusikamavusi, o ir 
aš labiau už viską norėčiau pailsėti. 

Katrina pamatė, kad anyta nepatenkinta susiraukė, o Mari veide šmėste- 
lėjo pašaipa, tačiau niekas daugiau nepratarė nė žodžio, ir kuklūs pietūs 
baigėsi tylint. Ji pajuto, kad atmosfera pamažu kaista, tačiau kaip išblaškyti 
tą įtampą, nežinojo. Kaip elgsis Arno motina, sužinojusi, kad jos marti gimė 
kukliame auksakalio name? Kokia gėda, kad Arno neišdrįso atskleisti tiesos. 
Padėties nė kiek nepalengvino Mari, kuri buvo ne tik įtari, bet ir kupina 
neapykantos. Katrina manė sutiksianti vieną priešą, o rado du. 

Jai iki pat vėlumos pavyko vaidinti viskuo patenkintą, jos su Sara 
rūpinosi kūdikiu; neramus čigonės žvilgsnis nuolat sekiojo čia jaunąją 
ponią, čia senąją grafienę. Katrina ramiai davė pabučiuoti Izabelei kaktą ir 
trumpai palinkėjo labos nakties Mari, tačiau atsidūrusi daržinėje, kur didži- 
ulių Donatjenos pastangų dėka jaunajai porai buvo paruoštas guolis, nebe- 
tramdė savo pykčio ir nusivylimo. 

— Tu gėdijiesi manęs, ar ne? — tarė ji vyrui, kuris apglėbęs kelius sėdėjo 
ant šiaudinio čiužinio krašto. — Nejaugi niekada neišdrįsi pasakyti savo 
motinai, kas aš esu? Ko tu išsigandai? 

Arno pakėlė į Katriną akis ir prisimerkęs, netardamas nė žodžio, akimir- 
ką žvelgė į ją. Paskui ramiu balsu pareiškė: 

— Aš nieko neišsigandau. Tiesiog tokius klausimus verčiau aptarinėti 
akis į akį su motina, o ne prie pašalinių kaimo virtuvėje. 

— Jeigu turi galvoje Sarą ir Gotjė, tai jie mane gerai pažįsta ir nieko 
naujo neišgirs. Tačiau jeigu kalba eina apie brangiąją tavo pusseserę, tuomet 
taip, aš tau pritariu... 

Arno apglėbė Katrinos kelius, stipriai prisitraukė prie savęs, apkabino ir 
karštai ją pabučiavo. 

— Nieko tu nesupranti! Mari — pasipūtusi žąsis, ji niekuomet nieko 
neklauso, paklūsta tik savo įgeidžiams. Jeigu imsi jai pavyduliauti, elgsiesi 
taip pat kvailai kaip ir ji! 

— O kodėl gi ne? Ji jauna, gražutė... ir tave myli, — tarė klastingai 
šypsodamasi Katrina. 

— Bet aš juk myliu tave! — atsakė jis. — Tu dar imsi įtikinėti mane, 
kad Mari patraukli? 

Viena ranka Arno užlaužė Katrinos rankas, o kita greitai ją nurengė, 
paleido puikius jos plaukus ir apsivyniojo aplink kaklą. 

— Laikas pasiieškoti veidrodžio mieloji! Ar tik neužmiršai savo grožio 
ir to, kaip jis mane pavergė? 

— Ne, bet... 

Katrina nebespėjo nieko pasakyti, nes Arno lūpos stipriai užspaudė jos 
lūpas ir užgniaužė kvapą. Tą akimirką dingo noras kalbėti. Stebuklingos 
Arno glamonės išvaikė visą jos baimę, jų meilė buvo sklidina nuostabios 
harmonijos. 

Daug vėliau, prigludusi prie Arno krūtinės, Katrina atsipeikėjo iš užsi- 
miršimo ir surgurmėjo: 

— Arno, ką gi mes veiksime? Ką rytoj mes veiksime? 

— Rytoj? — akimirką jis susimąstė, paskui, tarsi tai būtų paprasčiausias 
dalykas, atsakė: — Rytoj keliausiu į vienuolyną ir perpjausiu gerklę tam 
Valetui. Jis net nespės pasidžiaugti, kad sugriovė Monsalvi pilį... 

Neilga Katrinos palaima buvo žiauriai sugriauta; ji norėjo paprieštarauti, 
tačiau išgirdusi gilų ir ramų vyro alsavimą suprato, kad jis jau kietai miega. 

Bijodama krustelėti, kad nepažadintų Arno, Katrina ilgai gulėjo beveik 
apčiuopiamoje tamsoje plačiai atmerktomis akimis. Pamažu jos ausis ėmė 
skirti gausybę tylių nakties garsų. Ji vaikiškai troško, kad ši naktis, kai 
susijungė jų kūnai, niekada nesibaigtų. Juk pirmą kartą per tokį ilgą laiką 
jie su tokiu užsimiršimu atsidavė vienas kitam. Katrina beveik duso nuo 
savo meilės, tačiau rytoj... tas rytojus, kai vėl turėjo prasidėti neišvengiama 
odą, girdėjo ramiai ir stipriai plakančią jo širdį... Kaip niekuomet anksčiau, 
Arno priklausė jai. Katrina išsyk atmetė nuogąstavimus ir klausimus, į 
kuriuos nebuvo atsakymų. Svarbu buvo tik viena: kad ir kas atsitiktų, niekas 
ir niekuomet neišskirs jos su Arno. Jos kūnas ir kraujas tarsi pratęsė Arno. 
Katrina neleis nei Mari, nei Valetui, nei kokioms nors aplinkybėms, nei 
pačiai mirčiai atimti iš jos žmogų, kuris buvo vienintelė jos gyvenimo 
prasmė. 


Dvidešimt antras skyrius 


Bernaras Jaunesnysis 


Kai kitą rytą Katrina išėjo iš daržinės, Saturnenas iš avidės, iškirstos 
uoloje, jau ginė avis. Kiek tolėliau laukė juodą vilnonį apsiaustą užsisiautęs 
liesas piemuo su dviem didžiuliais rausvai rudais aviganiais. Saturnenas 
plačiai šypsodamasis žemai nusilenkė Katrinai. 

— Kilnioji ponia, būstas nevertas jūsų, bet ar gerai miegojote? 

— Nuostabiai! Net neišgirdau, kaip atsikėlė vyras. Ar jūs matėte jį? 

— Taip, jis su jos malonybe viduje. Ji padeda jam užsivilkti riterio 
šarvus. 

Katrinos širdis suspurdėjo. Matyt, Arno neatsisakė minties beveik plik- 
omis rankomis užpulti samdinius, besislapstančius tarp vienuolyno sienų. 
Ji žvilgtelėjo į pro šalį bėgančių avių tankią gelsvą vilną ir nejučiomis 
pratarė: 

— Saturnenai, jūs turite puikią bandą. Ar nebijote ją išginti, juk ji gali 
patraukti Valeto samdinių dėmesį? 

— Čia ne visos avys mano. Didžioji jų dalis priklauso gerbiamam 
vienuolyno vyresniajam, ir banditai, sudeginę Monsalvi pilį, nedrįs liesti jo 
nuosavybės. Tai brangiai jiems kainuotų. Aš tyčia išgenu jo ir savo avis, kad 
apginčiau savąsias. Tačiau, atleiskite, gyvuliai jau eina į ganyklą, o aš turiu 
reikalų kaime... 

Stipriai kvėpdama gaivų ryto orą, Katrina ėjo namo link; visur buvo 
matyti šviesos atspindžiai, žaidžiantys upokšnių paviršiuje. Jų tūkstančiai 
tekėjo žemyn nuo kalnų, sruvo per tamsią žemę ir sausą žolę. Mėlynavo 
šviesus dangus, prisidengęs tarsi šydu baltais debesėliais, panašiais į plunk- 
snos brūkštelėjimus. Atrodė, kad žemė giliai su palengvėjimu alsuoja, 
nusimetusi sniego naštą. Katrina pamanė, kad šitas kraštas labai gražus, jai 
patinka, ir ji galėtų jį pamilti, jeigu... 

Mintis taip ir liko nebaigta. Prisiartinusi prie atvirų namo durų, jaunoji 
moteris išgirdo piktai ištartą savo vardą. Ji nejučia užsiglaudė už senos 
pušies, kuri augo prie pat namo plačiai išsišakojusi, ir pasislėpė plyšyje tarp 
sienos ir kamieno. Priešais Katriną buvo siauras langas, pro kurį ji galėjo 
matyti prie židinio, kur po didžiuliu puodu plieskė ugnis, stovintį Arno. Jo 
kojos iki pat juosmens jau buvo uždengtos plieno šarvų plokštėmis, o 
viršutinė kūno dalis buvo dar nepridengta: jis sunkiai vilkosi trumpus 
apatinius marškinius, ant kurių reikėjo užsidėti plieno šarvus. Kai iš plieno 
marškinių išlindo Arno galva, jis tęsė piktu balsu: 

— Žinoma, motinėle, aš nesitikėjau, kad jūs apsidžiaugsite sužinojusi, 
jog mano žmona iš paprastų žmonių luomo, tačiau, prisipažįstu, tokios 
paniekos nelaukiau! 

Izabelė de Monsalvi, kurios tamsų šešėlį matė Katrina, sausu balsu 
atsakė: 

— Nejaugi tai keista? Meistro duktė, kurios gyslose nėra nė lašo kilmin- 
go kraujo, ir tu, turėjęs teisę prašyti princesės rankos! 

— Jeigu hercogas Pilypas būtų panorėjęs, Katrina būtų tapusi princese. 

— Visiems žinoma, kad hercogas dėl moterų yra pamišęs, ir aš nesigin- 
čiju dėl šitos... šitos nevėkšlos grožio! 

Žodis kirto Katrinai lyg antausis. Ji jau ketino pulti ir gintis, tačiau 
susilaikė. Visų pirma reikėjo sužinoti, ką atsakys Arno, tačiau vargu ar 
Katrina tai sąmoningai suvokė. 

— Kai kalbama apie mano žmoną, patarčiau vartoti kitokius epitetus, — 
tvirtai atrėžė Arno. — Ir prašau jūsų prisiminti: esate mano motina, aš jus 

gerbiu ir myliu, tačiau ji — mano žmona, mano kūnas ir kraujas, mano 
gyvybės plazdėjimas, ir niekas nė už ką neprivers manęs ją palikti! 

Pajutusi, kad linksta kojos, Katrina, kupina karšto dėkingumo, atsirėmė 
į medį. “O mano meile..." — giliai atsiduso. 

Stojo tyla. Izabelė užsagstė sūnaus kirasą. Katrina išgirdo gilų jo atodūsį, 
kaip būdavo, kai jis norėdavo suvaldyti savo pyktį. Paskui ramiai tarė: 

— Miela motule, išklausykite mane ir jūs galbūt suprasite. Viskas 
prasidėjo tą dieną, kai Paryžiuje Mišelio tykojo mirtis, Kabošo maišto 
dienomis.. 

Pasislėpusi už medžio, kur niekas negalėjo jos matyti, užgniaužusi kvapą 
Katrina klausėsi, kaip vyras prisimena jų meilės istoriją. Jis nenorėjo sukelti 
užuojautos, kalbėjo paprastai ir aiškiai, ir dėl to jo žodžiai darė dar didesnį 
įspūdį. Arno pasakojo apie aklą trylikametės Katrinos ištikimybę nepažįs- 
tamam žmogui, kurį, rizikuodama savo ir savo tėvo gyvybe, bandė išgelbėti. 
Paskui apie jų susitikimą kelyje į Flandriją ir apie visa tai, kas išskyrė juos 
daugeliui metų: nelaimingą Katrinos santuoką, hercogo Pilypo meilę, apie 
tai, kaip ji, gražiausia krikščioniškojo pasaulio moteris, atsisakė visko: turto, 
titulo, šlovės, princo meilės ir, be grašio kišenėje, viena leidosi plėšikų 
knibždančiais keliais, kad kartu su juo, Arno, numirtų apsuptame Orleane. 
Pagaliau, kaip ji, o ir jis pats, bandė padaryti tai, kas neįmanoma, kad iš 
budelių nagų išplėštų Žaną d'Ark, ir tai išmetė juos už įstatymo ribų ir 
baigėsi Monsalvi sugriovimu. 

— Motule, už tai, už mūsų namų praradimą, galite priekaištauti ir 
Katrinai, ir man, tačiau jeigu būtų galima grąžinti gyvybę Žanai,-mes be 
jokios abejonės vėl padarytume tą patį, nors ir tektų užmokėti dvigubai! 

— Viena yra tai, kad jos širdis kilni ir išdidi, — spyrėsi motina, — o 
visai kas kita, kad jos gyslomis teka paprastų žmonių kraujas. Kodėl gi tu 
užmiršti, kad ji gimė krautuvėlėje... 

Arno kantrybė išseko. Katrina krūptelėjo išgirdusi rūstų jo balsą. 

— Motule, prisiekiu Dievu! Aš visuomet maniau, kad jūsų širdis pati 
kilniausia ir geriausia, ir tos nuomonės nenorėčiau keisti. Argi reikia pri- 
minti apie pirmąjį iš kilmingųjų mano protėvių, vienuolį, kuris pirmojo 
kryžiaus žygio metu neteko titulo, prisijungė prie Raimono de Sen Žilio, 
Tulūzos grafo karių, ir grįžo iš Šventosios žemės apdovanotas šlove, kaip 
sultonas turtingas ir iš Jeruzalės karaliaus gavęs bajoro titulą. O Kombornai, 
jeigu jų prosenis Arčibaldas de Bušė“ kauliukų lošime nebūtų laimėjęs 

Normandijos hercogo sesers, galbūt ir šiandien būtų buvę smulkūs ūkinin- 
kai, šiurkštūs, nė kiek ne geresni už valstiečius, su kuriais ilgą laiką dalijosi 
laukinių šernų skerdenas. O dėl Ventadorų, iš kurių kilote, jūs, motinėle... 

— Atrodo, tu nori pasakyti, kad jų šaknys kokioje nors kiaulidėje! — su 
panieka sušuko Izabelė. 

— Nieko nėra panašesnio į kiaulidę už šernų migį. Ir iš kur gi daugiau 
galėjo atsirasti šitie frankų vadai, puslaukiniai barbarai, išlindę iš Vokietijos 
miškų, kur garbino medžius ir krūmus, žmonės, kuriems suteikė bajorystę 
tik už kokią nors sėkmingą medžioklę, arba už priešo žemėje suruoštas 
skerdynes. Ir tai — mūsų kilmingų namų kilmingos “ištakos" 

— Titulus ir garbę jie iškovojo kardais, o ne pirklio svarstyklėmis. 
Prekyba niekuomet nesutepė kilmingo mūsų kraujo! 

Stovėdama šešėlyje Katrina matė, kaip blykstelėjo Arno dantys. 

— Jūs esate tuo tikra? O kiek riterių tamplierių kilo iš Ventadorų ir 
Monsalvi, ir kuo gi daugiau garsėjo tas ordinas, jeigu ne turtų kaupimu? 
Argi tai nebuvo bankas, turtingas ir galingas, grasinęs karaliui Pilypui, kol 
tas jį panaikino? Na, motule, nors kartą pamirškite savo kilmę vardan tos, 
kurią aš myliu, nes ji — verta to. Katrina iš tų moterų, kurioms pakanka 
gajumo, kad pradėtų didžiąsias dinastijas; ji panaši į Romos imperatorienes, 
karūnuotas po pergalių, gimdžiusias karalius. Jai draugystę dovanojo kara- 
lienė Jolanda, garsėjanti savo nuoširdumu; ją mylėjo Orleano Mergelė. Ar 
tik nenorite savo kilmingumu viršyti keturių karalysčių karalienės? 

— Tu ją myli, — karčiai sumurmėjo Izabelė, — ir todėl taip gini. 

Žvangindamas šarvais, Arno suklupo priešais motiną. 

— Taip, aš ją myliu ir tuo didžiuojuosi. Motute, jūs taip pat ją pamilsite, 
kai geriau pažinsite. Nors garbingasis Gošė Legua, žuvęs kartu su Mišeliu, 
ir nenusipelnė to, pamirškite jį, pamirškite, kad Katrina jo duktė. Pamirškite 
ir hercogą Pilypą, ir Gareną de Brazi. Žiūrėkite į Katriną tik kaip į karalienės 
Jolandos freiliną, kaip į moterį, norėjusią išgelbėti Orleano Mergelę, kaip į 
mano bendražygę. Katrina de Monsalvi — mano žmona ir jūsų duktė! 

Katrina užsimerkė. Jos gerklę gniaužė ašaros. Ji niekuomet nepamirš šių 
Arno žodžių, šito kvietimo, šito virpančio meilės šauksmo. Apimta meilės 
ir dėkingumo jaunoji moteris kovojo su apėmusiu ją silpnumu: būna akimir- 
kų, kai žmogaus sielai sunku atlaikyti laimės antplūdį, kai laimė pribloškia 
kaip bėda, ir dabar Katrina vos nenualpo. Ji prigludo prie šiurkštaus medžio 
kamieno, kad galėtų pasisemti iš jo jėgų. Kambaryje viešpatavo tyla. Izabelė 
de Monsalvi susimąstė sėdėdama ant suolo atsirėmusi į sieną, o Arno 
pagarbiai lūkuriavo ramiai maudamasis pirštines. Tačiau netikėtai mažame 


338 


galiniame kambarėlyje pravirko Mišelis, kurį tikriausiai prižiūrėjo Sara. 
Katrina atsimerkė ir vos susilaikė piktai nešūktelėjusi: tiesiog priešais ją, 
petimi atsirėmusi į namo sieną, stovėjo Mari. Ji stebėjo Katriną ir piktai 
šypsojosi. 

— Neblogas gražbylystės pavyzdys, ar ne tiesa? Tačiau, mieloji Katrina, 
nepradėkite tuo didžiuotis, nes ateis diena, kai Arno visa tai pamirš ir 
prisimins tik žemą jūsų kilmę. Ir tuomet pasirodysiu aš, aš... 

Tačiau Katrina buvo tokia laiminga, kad net nesupyko, tik gražų jos veidą 
iškreipė paniekos šypsena: 

— Iš tiesų įdomu, kaip jūs atrodysite, kai išauš ta diena! Jūs ir dabar ne 
per daug graži! Ir kai Arno manęs nebemylės, aš iš tiesų labai nustebsiu, jei 
jis prasidės su pavydo ir pykčio susukta senmerge. 

— Šliurė! — iškošė Mari. Ji sugniaužė kumščius, o akys liepsnojo iš 
pykčio. — Iškabinsiu tau akis! — Iš už juostos ji išsitraukė stiletą, blykste- 
pasirengusią katę. Neapykanta iškreipė jos veidą, o pavojingos liepsnelės 
akyse privertė Katriną atšokti. Ji žengtelėjo atgal, pušis atsidūrė tarp jos ir 
priešininkės. 

— Koks moteriškas ginklas! Dabar aš suprantu, kodėl jūsų protėvį 
vadino Arčibaldu mėsininku! 

— Būkite tikra, jūs teisingai supratote. Negana to, aš, kaip ir jūs, moku 
vikriai žudyti! Pati pamatysite! 

Pamišusi iš įniršio Mari pakėlė ranką ir jau ketino pulti Katriną, tačiau 
tuo metu iš už namo kampo pasirodė Gotjė. Jis akimirksniu puolė merginą 
iš užnugario. Stiletas tuoj pat iškrito iš užsuktos jos rankos ir dingo žolėje, 
o didžiulis normando delnas stipriai uždengė merginos burną, sulaikydamas 
įniršio riksmą... Katrina lengviau atsikvėpė. Giliai širdyje ji prisipažino, kad 
išsigando šitos pasiutusios katės. Įdūkusi Mari bandė ištrūkti iš stiprių Gotjė 
gniaužtų. 

— Nagi, — tarė jis tęsdamas žodžius, — nusiraminkite! Kai ketinate ką 
nors užmušti, turite pasirūpinti, kad jūsų nesektų dešimtys akių. 

Tariant šiuos žodžius pievoje pasirodė darbiniais avikailių drabužiais 
apsirengę ilgaplaukiai valstiečiai su šakėmis ir dalgiais... Įdegę bronziniai 
jų veidai, nugairinti saulės, sniego ir šalčio, spinduliavo ryžtingumu. Slap- 
tais takeliais išbridę iš miško, tylūs ir nenumaldomi kaip pats likimas, jie 
pasuko fermos link. Priekyje ėjo senasis Saturnenas nešinas ilgomis šakė- 
mis, apsiavęs medpadžiais. Gotjė paleido Mari, susirado žolėje stiletą ir 
užsikišo už juostos. 

339 


— Atėjo laikas, — tik tiek pasakė Gotjė. — Aš atvesiu arklius. 

Fortūnatas, irgi ginkluotas, iš arklidžių tempė didžiulį maždaug savo 
ūgio kukmedžio lanką. Mari kiek pasvyravusi sviedė į Katriną pagiežingą 
žvilgsnį ir nuėjo į vidų, susidurdama su šarvuotu Arno. Katrina su nuostaba 
žvelgė į vyrą. Arno buvo užsidėjęs ne šviesiuosius Žako Kero dovanotus 
šarvus, O juodus, tuos pačius, su kuriais šlovingai kovėsi turnyruose ir mūšio 
lauke. Kairėje rankoje jis laikė šalmą su viršuje pavaizduotu vanagu. Katri- 
nai pasirodė, kad laikas Arno visiškai nekeičia. Jis atrodė lygiai taip pat, 
kaip ir Burgundijos princesės sužadėtuvių vakarą, kai po hercogo Pilypo 
kojomis sviedė pirštinę. Arno pasilenkė pabučiuoti Katrinos, ir ji paklausė: 

— Kaip tu išsaugojai šituos šarvus? Kur jie buvo? 

— Pilies ginklų kambaryje, į kurį veda slaptas kelias. Tas kambarys yra 
rūsyje ir, laimė, ten nesunku patekti. Aš ne viską praradau. 

Katrina apsivijo rankomis Arno kaklą ir stipriai prisiglaudė prie jo, tarsi 
norėdama pasilikti jį prie savęs, nors iš anksto žinojo, kad tai neįmanoma. 

— Kur tu keliauji? Ką tu veiksi? 

Jis mostelėjo ranka į nematomą, aukštumoje esantį kaimą, į vienuolyną, 
kurio varpų gaudesys tuo metu sklido ryto erdvėje. Paskui parodė į valstie- 
čius su vilnonėmis kepuraitėmis, stovinčius prie namo, į stambią Gotijė ir 
smulkią Fortūnato figūrą. 

— Einu ten, o čia mano armija. Aš atkeršysiu Valetui už mūsų namus. 

— Tu jį pulsi? 

— Toks mano darbas, — tarė jis lengvai šyptelėdamas. — Nerasiu 
geresnės progos pasimankštinti. 

— Bet ar tu supranti, kad puldamas Valetą tam tikra prasme puoli 
karalių? 

Arno veidas plykstelėjo iš pykčio. Kovine pirštine apmauta ranka jis taip 
trinktelėjo į savo krūtinę, kad net sužvangėjo šarvai. 

— Ką man reiškia karalius? Argi aš turiu karalių, jeigu jis paskelbė, kad 
esu už įstatymo ribų? Aš, kuris niekuo nenusikalto! Jis pražudė mane, kad 
savo favoritui suteiktų malonumo. Ne, Katrina, aš nebeturiu karaliaus, ir, 
puldamas šitą įžūlų šunį, aš nenusidėsiu nei garbei, nei teisei; priešingai, 
pažįstu nemažai žmonių, kurie man tik padėkos, jeigu jį nužudysiu. 

Arno pabučiavo žmoną ir sėdo ant žirgo, kurį Fortūnatas laikė pažabojęs. 
Katrina troško joti drauge su vyru; ji vos nepuolė iš paskos, tačiau susilaikė. 
Arno nė už ką neleis. Geriau tegu dabar išjoja, o paskui ji jos iš paskos šiek 
tiek atsilikusi. 

Į kiemą išėjo Sara su Mišeliu ant rankų, Izabelė de Monsalvi ir Donatje- 
na, kuri prijuostės kampučiu šluostėsi akis. Mari kažkur dingo. Katrina 
tekina puolė prie vaiko ir paėmė jį ant rankų. Šįryt jos sūnus buvo puikiai 
nusiteikęs ir pripildydamas jos širdį švelnumo jai nusišypsojo. Per daug 
didelis kontrastas tarp laimingo kūdikio ir šitų prastai ginkluotų Žmonių, 
kurie ketino kautis su plėšikų gauja, galinčių iškrėsti bet kokią niekšybę. 
Katrinos akyse susikaupė ašaros. Ji net nepamatė, kad Izabelė ją įdėmiai 
stebi. 

Kai Arno ir jo žmonės dingo pušyne, Katrina atsigręžė į anytą ir ištiesė 
jai kūdikį. 

— Paimkite Mišelį, — ramiai tarė. — Aš josiu iš paskos. 

— Tu išprotėjai! Moteriai ne vieta tarp vyrų. Tu gal nesupranti, kuo 
rizikuoji? 

Jaunoji moteris nelinksmai šyptelėjo, tačiau anyta šito nepastebėjo. 

— Aš žinau tik tai, kad rizikuoja Arno, o tai reiškia, kad visa kita man 
neturi jokios reikšmės. 

— Ir sūnus tau nieko nereiškia? — paklausė Izabelė, paniekinamai 
pakėlusi lūpų kampučius. — Tikra motina niekuomet nepalieka savo kūdi- 
kio. 

— Galbūt aš geresnė žmona negu motina. O be to, jūs juk pasirūpinsite 
juo, kol manęs nebus: jūs esate jo senelė. Ir jeigu mane ištiks nelaimė, man 
atrodo, viskas bus paprasčiau, ar ne? 

Nesulaukusi Izabelės, kuri stovėjo nekrustelėdama ir ją stebėjo, atsaky- 
mo, Katrina nusisuko ir nuėjo į arklidę. Pati pasibalnojo Morganą ir nujojo 
paskui Monsalvi. 

Kopdama į viršuje esantį kaimą, ji išgirdo varpus, todėl orientavosi į tuos 
garsus ir neieškojo Arno paliktų pėdsakų. Kaip ir Mergelei Žanai, Katrinai 
visuomet labai patiko varpų gausmas. Jai atrodė, kad gilus ir aštrus jų 
skambėjimas kalba kažkokia paslaptinga kalba, skirta ne šiam pasauliui ir 
laikui. Tačiau šiandien ryte varpų skambesys, atrodo, nieko gero nežadėjo. 
Vienuolyno varpai skambėjo gedulingai, ir Katriną nupurtė drebulys. 

Ji prisiminė, kad prasideda Gavėnia. Liūdni, melodingi varpo dūžiai 
Pelenų trečiadienį kvietė valstiečius į pamaldas, tačiau Katrinos širdyje tie 
dūžiai aidėjo lyg nelaimės pranašai. Kad sušildytų šaltas kaip ledas rankas, 
ji panardino jas į Morganos karčius, norėdama prisiliesti prie kokio nors 
gyvo daikto. Susimąsčiusi ji paragino kumelę ir, įjojo į giraitę. 

Išjojusi į laukymę Katrina sustabdė Morganą ir privertė ją ramiai stovėti. 
Iš šios vietos gerai matėsi galingos sienos ir plačiai atverti šiauriniai vartai. 

Katrina sekė akimis siaurais takeliais žingsniuojančius valstiečius; žmonių 
figūros buvo palinkę į priekį, lyg juos slėgtų kažkokios nelaimės našta. 
Tačiau Arno ir jo žmonių niekur nebuvo matyti. Sutrikusi Katrina stebėjo 
prieš akis atsivėrusį vaizdą. Du šauliai, saugantys vienuolyno vartus, atrodė 
gana apgailėtinai: jų šarvai švytėjo, tačiau drabužiai buvo skurdūs. Paruošę 
lankus, jie rūsčiai žvelgė į valstiečius. Aukštai padangėje ant vienuolyno 
bokštų Katrina pastebėjo plazdančią raudoną vėliavą, kurią jau kartą matė 
ant Ventadoro sienų: ant jos puikavosi ispano Andradės herbas, o greta 
pleveno jo samdinio Valeto languota vėliavėlė. Katrina įtūžo: Valetas 
sudegino Monsalvi ispano įsakymu. Dabar buvo aišku, kodėl Rodrigas 
nepriėmė Arno dėkingumo, — jis jau žinojo, kas įvyko Monsalvi žemėje. 

Kiek pagalvojusi Katrina nusprendė į vienuolyną eiti pėstute, nes Mor- 
ganą daug kas gerai žinojo. Kumelę ji nuvedė į mišką, pririšo prie medžio 
ir, įsakiusi tyliai laukti, patraukė į kaimą. 

Rusva vilnonė Katrinos suknelė ir pilkas apsiaustas, kelionėje gerokai 
apdulkėjęs, per daug nekrito į akis. Tačiau prisiartinusi prie vartų Katrina 
užsimaukšlino gobtuvą. Ji žingsniavo pirmyn, stengdamasi atrodyti rami, 
nors širdis pašėlusiai daužėsi. Tačiau sargybiniai neatkreipė į Katriną jokio 
dėmesio. Vienas iš jų nusišaipė: 

— Nagi, kaimiete, paskubėk! Vėluoji į vaidinimą... 


Vaidinimą? Jaunoji moteris nieko neklausinėjo ir praėjusi pro arką 
atsidūrė siaurutėje gatvelėje, kur benediktinų vienuolyno šešėlyje gūžėsi 
žemi Monsalvi namukai. Bažnyčioje tebeskambėjo varpas, ir liūdni garsai 
brovėsi į Katrinos širdį. Daugybė žmonių, kurių didžioji dalis buvo baisiai 
nuskurę ir suvargę, traukė ten pat kur 1r ji. 

Išėjusi į aikštę priešais didžiulę romaninio stiliaus bažnyčią, Katrina 
pamatė susirinkusią minią, kuri vis didėjo, prie jos dar jungėsi iš bažnyčios 
plūstantys žmonės su pilkomis žymėmis ant kaktų. Šitie ėjo nuleidę galvas, 
nepakeldami akių į karius ir į jų saugomą grandinėmis sukaustytą žmogų. Tai 
buvo nedidelis, kuprotas, pilko veido žmogus. Prislėgta jo povyza ir iškan- 
kintų akių žvilgsnis visai nederėjo prie margaspalvio ir puošnaus jo apdaro. 
Ant kreivų kojų margavo apsmukusios žaliai raudonos kojinės, gelsvą tuniką 
puošė mažyčiai varpeliai, o visą nevykusį kostiumą užbaigė platus raudonas 
apsiaustas ir aukso spalvos popieriaus karūna. Jeigu tas žmogus nebūtų toks 
apgailėtinas, jis būtų kėlęs tik juoką. Tačiau niekas nesijuokė, juo labiau 
Katrina. Ji pastebėjo, kad žmogelio žvilgsnis nudelbtas į žemę, rankų pirštai 
nervingai sunerti, o ant skruostų dar žvilga ašaros. Sunkioje tyloje girdėjosi 


342 


kūkčiojimas, kurį stelbė reti varpo dūžiai. Įžūlūs girtų samdinių veidai labai 
skyrėsi nuo minios veidų, kupinų baimės ir liūdesio. 

Iš bažnyčios pasigirdo laidotuvių giesmė, o pro atviras duris buvo matyti 
plazdančios žvakių liepsnelės. Katrina, nesuvokdama, kas vyksta, apsidairė 
aplink. Kurgi Arno, Gotjė, Saturnenas... ir kiti? Akimirką jai pasirodė, kad 
visa tai sapnas, ir Katrina įsignybo, kad įsitikintų, jog tai tikrovė. 

Staiga minia suūžė. Akmeninėje galerijoje, papuoštoje akmens skulptū- 
romis, pasirodė mitrą užsidėjęs senukas, nešinas lazda, ir lieso, apsukraus 
veido žmogus, kurio siaubingo liesumo negalėjo paslėpti nei sulamdyti 
šarvai, nei subtiliai išsiuvinėtas šilkinis apsiaustas. Rauplėta veido oda 
išryškino žandikaulius ir veidas panėšėjo į pačios mirties kaukę. Žmogus 
atrodė taip siaubingai, kad Katrina sekundei užsimerkė. Margą nepažįsta- 
mojo apdarą užbaigė žalios šalmo plunksnos. Greta jo stovintis abatas, kurio 
veidas po paauksuota mitra buvo visiškai baltas, nedrįso net žvilgtelėti į jį. 

Dar prieš prašnekant liesajam Katrina suprato, kad tai ir yra tas pats 
žmogus, kuris sudegino Monsalvi, kastiliečių samdinių vadeiva Valetas. Jis 
piktai, vertinančiu žvilgsniu apžvelgė vargšus ir garsiai nusikvatojo: 

— Bailių triušių susirinkimas! — sušuko jis. — Tai štai kaip jūs laidojate 
Karnavalo“ valdovą? Jūs privalote dainuoti ir juoktis... Šiandien tik pirma 
Gavėnios diena, ir jūs dar spėsite atlikti pasninką, o šiandien aš reikalauju: 
linksminkitės! Visi dainuokite! Tai įsakymas! 

Varpai nutilo, ir aikštėje įsiviešpatavo mirtina tyla. Vėjo gūsiai taršė 
atkakliai tylinčių žmonių plaukus. Kažkur trinktelėjo langinė... Lyg iš 
gelmių Katrinos ausis pasiekė tylus, pavargęs abato balsas. 

— Mano vaikai! — švelniai pradėjo jis. 

Tačiau Valetas šiurkščiai nutraukė: 

— Abate, tylėkite!.. Ką jūs galite jiems pasakyti! Jūs, na jūs, ar negirdė- 
jote? Aš liepiau “dainuoti"!.. Nejaugi nemokate kokios nors smagios daine- 
lės Karnavalo valdovo laidotuvėms? “Sudie, vargšas Karnavale...“ 
Dainuokite jausmingai ir kuo garsiau! 

Grandinėmis sukaustytas žmogus mėšlungiškai raudodamas parkrito ant 
žemės. Valeto kareiviai — aplink jį ir ant vienuolyno sienų — įtempė lankus 
ir nusitaikė į išsigandusią minią... Katrinos širdis apmirė. Jos sieloje kilo 
bejėgiškas pyktis ant šito gyvulio, ir netgi ant Arno, kuris vis dar nesirodė... 


* Viduramžiais liaudies šventes paprastai siedavo su bažnytinėmis, ir jos vykdavo arba 
bažnyčioje, arba aikštėje priešais ją. Tai buvo bažnytinių apeigų parodijos. Vėliau 
bažnyčia uždraudė tokias šventes, tačiau kai kur jos buvo švenčiamos iki XVIII a. 

Kur jis? Kas jam atsitiko? Dvidešimt penki žmonės negalėjo išgaruoti kaip 
rūkas... 

Staiga pasigirdusi aimana, pritariant vėjo staugimui, pamažu virto ne- 
drąsia, vos girdima daina, kurią traukė baimės sukaustyti, drebantys žmonės. 

— Garsiau! — staiga riktelėjo Valetas. — Arba, prisiekiu, nutilsite 
amžiams! 

Lyg perspėjimo ženklas ore sušvilpė strėlė. Katriną užliejo įniršio banga. 
Apimta nerimo ji buvo pasirengusi pulti samdinių vadeivą ir iškabinti jam 
akis, visai nesusimąstydama apie pasekmes, tačiau netikėtai kažkas stipriai 
spūstelėjo jos ranką po apsiausto skvernu. 

— Dėl Dievo meilės, ponia Katrina, nejudėkite! Jūs viską sugadinsite... 
— Užjos stovėjo senis Saturnenas, žili plaukai dengė jo veidą, o galva buvo 
aukštai iškelta. Kalbėdamas jis plačiai atverdavo lūpas, lyg dainuotų. 

— Ką jūs čia veikiate? — sušnibždėjo Katrina. — Kur mano vyras? 

— Slėptuvėje! Jis laukia, kol išmuš jo valanda! Tačiau, puikioji ponia, 
kur kas labiau derėtų paklausti, ką gi jūs čia veikiate? Kai sužinos mesiras 
Arno... 

Jo žodžius nustelbė liūdni balsai, dainuojantys linksmą karnavalo dainą. 
Priešais bažnyčią Valetas kardu mušė taktą, o bjauri jo šypsena apnuogino 
išpuvusius dantis. Vargšą juokdarį jo žmonės atvilko prie vadeivos kojų ir 
traukdami už grandinių vertė šokti. 

— Kas toks šitas žmogus? — sušnibždėjo Katrina. — Ką jis padarė? 

— Nieko! Arba beveik nieko! Tai Etjenas la Kabretas... geras žmogus, 
tik šiek tiek kvailokas. Kai kas pasakytų, kad jis šioks toks burtininkas, nes 
moka gydyti žolėmis. Labiausiai už viską pasaulyje jis mėgsta groti dūdele, 

"kai šviečia pilnatis. Jį suėmė, nes jis gydė vieną iš sužeistų Valeto žmonių 
ir tas pasimirė. Tuomet ir prasidėjo Etjeno kančios. Tai atsitiko tą pačią 
dieną, kai pilis... 

Saturnenas nutilo, skubiai žvilgtelėjo į Katriną, tačiau ta nesuvirpėjo, tik 
trumpai pratarė: 

— Pasakok toliau! 

— Jį žiauriai kankino, tiesiog pramogos dėlei. Užuot karūnavę baidyklę, 
kaip kad būdavo anksčiau, jį paskelbė Karnavalo karaliumi! O dabar kaip 
baidyklę ketina sudeginti. Vargšelis! 

Lazdų smūgiais kareiviai jau stūmė minią pietinių Monsalvi vartų link, 
už kurių atsivėrė gilus Loto slėnis. Etjenas ir jį saugantys sargybiniai buvo 
jau po arka. Už jų su paruoštais ginklais ėjo šauliai. O iš paskos žengė 
Valetas, tempdamas su savimi senąjį abatą, ir tik už jų liūdnai žengė 

vienuolių, skaitančių “Miserere"" vorelė. Šlykšti kakofonija kėlė Katrinai 
beveik fizinį skausmą. Visa tai, kas vyko, vis labiau panėšėjo į nakties 
košmarą. Šitame tragizmo ir pažeminimo kupiname pasaulyje tik vienas 
Saturnenas atrodė gyvas. Atsargiai ir pagarbiai jis laikė Katriną už parankės, 
kad ši neužkliūtų už akmenų purviname kelyje. Ją nuolat stumdė aplink 
besigrūdantys žmonės, ir Katrina kartais pasijusdavo lyg avis bandoje. 

Po arka spūstis sustiprėjo, o paskui Katrina ir Saturnenas su minia 
išsiveržė iš miestelio į apsodintą kaštonais lauką, kurio centre buvo sukrau- 
tas laužas. Nelaimingąjį Karnavalo valdovą, surakintą grandinėmis ir vis 
dar su juokdario karūna, šiurkščiai vilko žeme, nes jis jau nebegalėjo 
pastovėti ant kojų. Jo galva nusviro ant krūtinės, iš po karūnos išsipešė ilgi 
plaukai. Katrina pajuto didžiulį gailestį. Pamatę sukrautą laužą valstiečiai, 
nepaisydami įniršusio Valeto riksmo, nustojo dainuoti... 

Katrina pajuto, kad jėgos ją apleidžia. Nuo to laiko, kai Ruane įvyko 
tragedija, ją nuolat persekiojo į ryšulėlius surištų žabų, prie kurių žmonės 
pririša vieni kitus, vaizdas. Prieš jos akis kaip vaiduoklis vėl pasirodė baltai 
apsirengusi, prie stulpo prirakinta Žana... ir laidotuvių laužas Šamptoso 
kieme, sukrautas Sarai. 


— Dainuokite gi, kad jus nutrenktų Romos popiežius! — sušuko Valetas, 
išsitraukdamas špagą. — O tu, budeli, imkis savo darbo! 

Pasirodė driskius, apsirengęs suplyšusią striukę, visiškai plikai nuskusta 
masyvia galva su fakelu raumeningoje rankoje. Jis mostelėjo pavėjui, kad 
fakelas įsidegtų, ir jau nešė jį prie žabų, bet tuo metu ore kažkas sušvilpė, ir 
budelis kriokdamas griuvo aukštielninkas. Šaudė iš už kaštonų, strėlė patai- 
kė tiesiai į gerklę. 

Ką tik pasigirdusi daina vėl nutilo. Katrina pamatė, kaip Valetas iš 
nuostabos išplėtė akis, ir atsigręžė į Saturneną, tačiau Monsalvi valdytojas 
buvo jau dingęs... Tuo metu minioje pasigirdo džiugus šurmulys. Šalia 
Katrinos aukštas barzdotas jaunuolis susižavėjęs murmėjo: 

— Žeme ir dangau! Mesiras Arno! Dieve maloningas! — Ir iš tiesų, iš 
kaštonų giraitės, nusidriekusios iki pat slėnio vidurio, išjojo Arno, vienoje 
rankoje laikydamas skydą, o kitoje kovinį kirvį. Katrinos širdis šoktelėjo iš 
susižavėjimo ir pasididžiavimo. Kuris dar iš riterių galėjo pasigirti tokia 
šaunia laikysena? Gotjė ir Fortūnatas, kaip ir dera didžiojo riterio ginklane- 
šiams, ramiai ir išdidžiai jojo atsilikę trejetą žingsnių nuo jo. Paleidęs arklį 


* Miserere — 50-osios Biblijos psalmės pradžia: “Pasigailėk manęs, Viešpatie... 

žingine, Monsalvi prijojo prie laužo, pakėlė antveidį ir mostelėjo vargšo 
Etjeno link. 

— Martinai, — tarė jis, — atrišk jį! 

Vaikinas, stovėjęs prie Katrinos, veržliai puolė į priekį, nekreipdamas 
dėmesio į įtūžusio Valeto šauksmą: 

— Nužudyktite jį! 

Vienas iš šaulių pakėlė lanką, tačiau iššauti nespėjo, kita strėlė jį parmu- 
šė, o tuo metu Martinas užlipo ant laužo, atrišo vargšelį nualpusį “burtinin- 
ką" ir užsivertęs jį ant pečių, pritariant minios šūksniams, nunešė į šalį. 

— Nutilk, Valetai! — šaltai sudraudė Arno. — Už šių medžių slepiasi 
kareiviai. Pakaks vieno tavo judesio, strėlė pasieks ir tave. 

Jo balsą užgožė valstiečių šūksmai. Jie mėtė į viršų kepures, o daugelis 
išsyk puolė prie savo šeimininko, tačiau tas juos sulaikė. 

— Stokite! Aš turiu atsiskaityti su šituo žmogumi, todėl palikite vietos. 

Katrina buvo bepuolanti prie vyro, tačiau sustingo, o paskui iš lėto kartu 
su visais atsitraukė ir paliko priešais laužą plačią aikštelę. Visus užkerėjo 
Arno. Kaip visuomet, jis pasitikėjo savimi. Jo žirgas nerimavo, 0 jis pats 
atrodė taip, lyg kviestų priešininką į riterių turnyrą. Niekšas Valetas drebėjo 
iš neapykantos. Jis mostelėjo savo priešo link ir įsakė: 

— Suimkite jį! Karaliaus vardu, jis už įstatymo ribų! 

— Karaliaus Tremujo vardu, — su panieka sviedė Arno. — Nagi, 
Valetai, kviečiu į dvikovą, pagerbk savo šeimininką... ar tau geriau patiktų, 
jei tave nušautų vietoje? 

Tarsi patvirtindama tai, kas pasakyta, trečioji strėlė nuskynė artimiausią 
Valeto karį. Valetas pažaliavo iš baimės, o Arno nusijuokė. 

— Ko gi tu, Valetai, nebesijuoki? Tu netgi nenori dainuoti? Ne per 
seniausiai visai neblogai dainavai... Nagi! Pasiimk ilgąjį savo kardą, su 
kuriuo narsiai jautiesi... 2 

Staiga Arno paleido šuoliais žirgą ir lėkdamas pro šalį užkliudė Valetą. 
Kovinis kirvis sušvilpė virš samdinio šalmo plunksnų, ir Arno staigiu 
smūgiu parbloškė Valetą ant žemės. 

— Pasakiau “dainuok"! — su panieka sušuko. 

Valetas akimirksniu pašoko ant kojų. Jo veidas persikreipė, piktai iššiep- 
tų lūpų kampučiuose pasirodė putos. Rizikuodamas patekti po kanopomis, 
jis puolė į priekį. 

— Ne! — suriko siaubo apimta Katrina. 

— Jis išprotėjo! — sumurmėjo Saturnenas, vėl grįžęs pas ją. 

Katrina buvo taip įsitraukusi į įvykius, kad jo nepastebėjo. 

— Negalima gi su dvėseliena elgtis riteriškai! — tarė senukas. 


Katrina sugriebė Saturneno ranką. Ją gąsdino šlykšti Valeto išvaizda. Jai 
atrodė, kad Arno rengiasi susikauti su pačia giltine, įsikūnijusia žmoguje. 
Nuleidęs antveidį, Arno prisidengė skydu, kad galėtų atmušti smūgius, ir 
tvirtu žingsniu leidosi pasitikti priešo. Plienas sužvilgo saulėje, pasigirdo 
pirmieji smūgiai į šarvus. Valetas žingsnis po žingsnio traukėsi, be jokios 
abejonės, norėdamas pasiekti vienuolyno vartus. Jo žmonės stovėjo nekru- 
tėdami, sulaikę kvapą, bijodami strėlių, kurios lėkė tiesiai į taikinį. Katrina 
meldė dangų, kad vyras liktų gyvas. 

Netikėtai kažkas už Arno nugaros riktelėjo: 

— Kapitone, įkrėskite šitam vanagui! Jis mus apkvailino. Medžiuose 
slepiasi tik saujelė valstiečių, ginkluotų... 

Daugiau pasakyti nespėjo. Gotjė suplakė arklį, ir kanopos sutraiškė šitą 
per daug smalsų kareivį, kuris iš kito lauko galo įsigudrino slapta nusigauti 
prie medžių. Deja, savo darbą jis padarė! Valstiečiai iššoko iš medžių, Gotjė 
užsimojo kardu ir pasitiko pirmąją kareivių bangą, Fortūnatas taip pat 
stengėsi iš visų jėgų, tačiau Valetas jau traukėsi už kareivių nugarų, palik- 
damas Arno vieną kautis su šešiais. Katrina, kone pamišusi, akimis ieškojo 
Saturneno, tačiau senis su jaunatvišku įkarščiu šoko savo šeimininkui į 
pagalbą, iš už juostos išsitraukdamas durklą. Apsupta kitų moterų, vaikų ir 
senių, Katrina, sukrėsta beviltiškai pakrypusių grumtynių, atsitraukė prie 
miesto sienos. Valstiečiai, kurių siaubą išvaikė Arno drąsa, kovėsi plikomis 
rankomis, griebdami viską, kas tik pasitaikė: prieš samdinių kardus ir ietis 
jie ėjo su akmenimis ir pliauskomis. 

Arno, Gotjė, Fortūnatas ir Saturnenas pačiame grumtynių centre rodė 
neįsivaizduojamus šaunumo stebuklus. Milžinas normandas griebdavo iš- 
kart du kareivius ir daužė kaktomis. Kovos kirvis sukosi nesustodamas, 
triuškindamas šalmus ir kaukoles tarsi riešutų kevalus, tačiau samdinių buvo 
labai daug ir jų vis daugėjo. 

Netrukus Arno ir jo žmonės pajuto nuovargį; Katrinai ėmė rodytis, kad 
kovos baigtis jau nulemta: tai buvo viskas, narsuolių laukė neišvengiama 
mirtis. 


Apie dešimt kareivių, atskyrę Arno nuo bendražygių, buvo gerokai 
stipresni už jį. Susitvarkyti su Gotjė reikėjo ne mažiau kaip dvidešimties 
žmonių. Praėjus keletui minučių juos, nuginkluotus ir stipriai surištus, su 
Saturnenu ir Fortūnatu atvilko pas Valetą, kuris netikėtai išdygo nežinia iš 
kur. 

— Dieve gailestingasis! — šalia Katrinos sudejavo kažkokia valstietė. 
— Mes pražuvę. 

— Tyliau, — griežtai nutraukė ją jaunoji moteris, — jeigu jie mirs, 
tuomet nesvarbu, kas atsitiks su mumis. 

Jos žodžius nustelbė garsus Valeto juokas. Banditas prisiartino prie 
Arno, surišto ir saugomo dviejų kareivių. Jie nuplėšė šalmą. Arno per 
skruostą iš perskelto antakio sruvo kraujas, tačiau juodos akys nebuvo 
praradę išdidumo ir pasitikėjimo. Paniekos kupinu žvilgsniu jis apmetė 
samdinį, kuris lyg išsigimusi gervė, nutaisęs rimtą miną, stypčiojo priešais, 
ir gūžtelėjo plačiais pečiais. Valeto tuštybė šito pakęsti negalėjo: jis du 
kartus iš visų jėgų smogė belaisviui. 

— Šunie, išmokysiu tave gerbti šeimininką! 

Katrinos akys aptemo. Valetas net nespėjo pastebėti, iš kur ji atsirado, o 
ji jau puolė prie jo ir kaip laukinė katė suleido nagus. Samdinys tik riktelėjo, 
griebėsi už skruosto, kuriame jaunosios moters nagai buvo palikę kruvinus 
pėdsakus. Jis mėgino atsitraukti, tačiau ji iš visų jėgų įsikibo, norėdama 
pasiekti akis, užvaldyta instinkto, seno kaip pasaulis: moters, ginančios savo 
vyrą, instinkto. 

Kai pribėgę du kareiviai pagaliau atplėšė Katriną nuo aukos, visas Valeto 
veidas sruvo kraujais, o pats jis žviegė kaip skerdžiama kiaulė. Netgi 
kareivių gniaužtuose Katrina rangėsi iš įtūžio ir lyg plėšrus laukinis žvėrelis 
stengėsi suduoti smūgį ar apdraskyti. Nusišluostęs nuo apsiausto kraują, 
samdinys priėjo prie jos. 

— Ak tu, šlykšti bjaurybe! — sumurmėjo jis. — Kas tu tokia? 

— Ji mano žmona! — išdidžiai tarė Arno. Po to švelniai šypsodamasis 
ir tiesdamas Katrinai sužalotas rankas pridūrė: — Ir kada gi, Katrina, imsi 
manęs klausyti ir išmoks! pasilikti namuose, kai aš pasakau, jog taip reikia? 

— Kai tu pagaliau nustosi veltis į kiekvienas muštynes! — atšovė ji. 

— Jau greitai nustos, šiek tiek pakentėkite! — švebeldžiavo Valetas. — 
Dar keletas minučių ir tu visam laikui išsivaduosi iš beprasmio jaudinimosi. 
Ei, jūs ten, suriškite šituos abu ir ant laužo! Na, greičiau! 

Minia grėsmingai suūžė, tačiau sargybiniai užsimojo ietimis, ir pora 
žmonių krito negyvi. Kareiviai šiurkščiai nutempė Arno ir Katriną prie 
laužo. Jaunosios moters akys išsiplėtė iš siaubo: kokia baisi mirtis jų laukia. 
Ji sušuko: 

— Jūs nepadarysite šito! Ne!.. Tik ne tai! 

— Prašau tavęs, būk narsi, mano meile, — paprašė Arno. — Nesuteik 
jiems malonumo girdėti tavo maldavimus. 

Juos jau vilko ant žabų krūvos. Katrina užkliuvo ir suklupo. Gotjė 
didvyriškai pabandė nusimesti pančius. Jo raumenys įsitempė, krūtinė iški- 
lo, ir virvės neišlaikė. Urgzdamas lyg liūtas, normandas visu svoriu puolė 
karius, vienam iš jų smogdamas į galvą, kitam — į dantis. Jis prasiveržė prie 
belaisvių. Atrodė, kad jis — Dievo bausmės įrankis. Jo akys liepsnojo kaip 
ugnis, o įniršis dvigubai sustiprino jėgas. Kaip pjautuvas rugių varpas, jis 
skynė aplink save priešus. Valstiečiai, apimti prietaringo susižavėjimo, 
išsižioję spoksojo į jį. 

Galiūnas jau pasiekė laužą, tačiau į jo petį įsmigo strėlė. Gotjė vaitoda- 
mas griuvo ant žabų, ir į tą vaitojimą atsiliepė neviltingas Katrinos šūksnis 
ir šlykštus Valeto riksmas: 

— Pririškite prie jų ir šitą! Ir pradėkite! 

Katrina užmerkė akis. Arno ranka užčiuopė ir prispaudė jos delną prie 
tvirto medinio stulpo. 

— Viskas, — sušnibždėjo Katrina, dusdama nuo ašarų. — Mes mirsime. 
Vargšas mano mažylis!.. Mūsų vargšelis Mišelis! 

Jos akys buvo sklidinos ašarų. Lyg sapne ji matė išsišiepusį kareivio, 
kuris netoliese uždegė fakelą, veidą... Tačiau, nepaisant to, kad mirtis buvo 
jau visai čia pat, jai atrodė, kad viskas, kas aplinkui vyksta, yra nerealu. “To 
negali būti, — galvojo ji. — Turi įvykti stebuklas..." 

Ir iš tikrųjų įvyko stebuklas! Staiga pasigirdo skardūs ir valdingi trimitų 
garsai. Akimirksniu kelyje, kylančiame aukštyn iš slėnio, pasirodė arkliai, 
šarvuoti kareiviai ir vėliavos, didžiulis ginkluotų ir prabangiai apsirengusių 
žmonių būrys. Žemė drebėjo po arklių kanopomis, ir visi, susirinkę lauke, 
sustingo. Valetas, pakėlęs antakius, neatplėšdamas akių žvelgė į besiarti- 
nančius. Tarsi gyva plieno siena į lauką eilė po eilės, išsirikiavę po keturis, 
jojo ir jojo raiteliai, nulenkę žemyn ietis, o spalvotos plunksnos ant jų šalmų 
virpėjo nuo vėjo. Lauko gale būrys sustojo, pasidalijo į dvi dalis, raiteliai 
išsirikiavo abiejose kelio pusėse, palikdami praėjimą puikiu raudonai baltu 
kostiumu apsirengusiam heroldui. Jis rankoje išdidžiai nešė didžiulę vėlia- 
vą, kurios sidabriniame fone buvo pavaizduotas ant užpakalinių kojų sto- 
vintis raudonas liūtas... 

Vos išvydęs herbą, Arno iš visų jėgų sušuko: 

— Armanjakai, į pagalbą! 

Efektas buvo magiškas. Gražusis heroldas net nespėjo išeiti į priekį, o 
per lauką jau lėkė raitelių būrys. Jų šalmus puošė keisčiausi herbai, šuoli- 
uojant plazdėjo žirgų karčiai, o kanopos drebino žemę. Akimirksniu visas 
laukas prisipildė triukšmingų, spalvingai apsirengusių riterių. Jie apsupo 

raudonos ir sidabro spalvos drabužiais apsirengusį raitelį; jo šalmą puošė 
grafo karūna. Raiteliui iš paskos jojo kiti riteriai, šaulių būrys, ietininkai, 
ginklanešiai ir, pagaliau, jaunučiai pažai, vos benulaikantys už auksinių 
antkaklių didžiulius kurtus. Reginys buvo puikus ir didingas. Palyginti su 
šia armija Valeto žmonės atrodė labai apgailėtinai. Samdiniai pabandė grįžti 
į vienuolyną, tačiau valstiečiai, sudarydami glaudžias gretas, užtvėrė jiems 
kelią. Visas laukas buvo pilnas kareivių, ir Katrina neramiai dairėsi, bandy- 
dama suprasti, ar čia draugai, ar priešai. Tačiau ilgai svarstyti nereikėjo. 

Grafas atšuoliavo prie paruošto, bet dar neuždegto laužo ir, nepaisant 
šarvų svorio, vikriai nušoko nuo žirgo. Smailianosiais batais jis išspardė 
žabus ir šiaudus, o plieno pirštinėmis apmautomis rankomis nudraskė 
belaisvių pančius. Po pakeltu antveidžiu Katrina pamatė siaurą, iš pykčio 
paraudusį veidą; žalių akių žvilgsnis buvo rūstus ir grėsmingas, tačiau Arno 
su palengvėjimu atsiduso. Jo šūksnyje pasigirdo švelnumo gaidelė: 

— Jaunasis Bernaras! Šventoji Madona! Tave mums atsiuntė šventasis 
Mykolas! 

— Ir jo garbei aš pastatysiu koplyčią, — stipriu gaskonišku akcentu tarė 
riteris. — Broli Arno! Ką tu veiki ant žabų krūvos, panašus į veršelį ant 
iešmo? 

— Paklausk Valeto. 

Vyrai draugiškai apsikabino, Bernaras paplojo draugui per nugarą... 
Arno išsivadavo iš glėbio ir vos spėjo sulaikyti Katriną, kuri nuo sukrėtimų 
ir skausmo neteko sąmonės. Jis pakėlė Katriną ant rankų, o Bernaras 
pasilenkė ir įdėmiai pažvelgė į jos veidą. 

— Ji labai graži! Kas ji tokia? 

— Mano žmona! Bet padėk man... Išneškite šitą žmogų! — pridūrė Arno, 
rodydamas į Gotjė, vis dar neatgavusį sąmonės ir sukniubusį veidu į žabus. 
— Jis sužeistas. 

Riteris su šalmu, ant kurio buvo pavaizduota sidabrinė delfino su nefrito 
akimis figūrėlė, ištiesęs ranką palietė niekaip negalinčią atsigauti Katriną. 
Arno ketino nušokti nuo laužo, tačiau grafas jį sulaikė. 

— Pasilik čia. Dar yra darbo, o šita malkų krūva — puikus stebėjimo 
taškas. 

Po to jis garsiai sušuko: 

— Armanjako kariai, pirmyn! Pasigailėkite valstiečių ir miestelėnų, o 
visą šitą purvą nušluokite! Vadeiva man reikalingas gyvas! 

Tarsi tik laukę šios komandos, kariai ir riteriai puolė samdinius. Kardai, 
kalavijai, ietys, durklai ir kirviai susirėmė žūtbūtinėje kovoje. Per keletą 

akimirkų visame lauke iki pat kaštonų įsiliepsnojo mūšis. Kraujas gėrėsi į 
žemę ir upeliais tekėjo tarp medžių. Orą skrodė riksmai ir priešmirtinės 
dejonės. Prie vartų susirinkusi pilka valstiečių minia žvelgė į mūšį ir su 
siaubu, ir su palengvėjimu, o Bernaras Jaunesnysis plačiai išsižergęs stovėjo 
ant laužo ir tarsi iš akmens nutašytu veidu stebėjo visa tai, kas vyksta. 

Ir tik tuomet, kai krito paskutinis samdinys, o Valetas buvo surištas ir 
nuvestas į vienuolyną, Raudonojo Liūto grafas, uždėjęs ranką ant Arno 
peties, paliko savo stebėjimo punktą. 

Katrina atsipeikėjo nuo šilumos. Ji atmerkė akis ir pamatė, kad guli prie 
židinio. Arno klūpojo šalia, trynė jos delnus ir su nerimu žvelgė į Katrinos 
veidą. 

— Tau geriau? Žinai, tu mane išgąsdinai. Mes niekaip negalėjome tavęs 
atgaivinti. 

— Kuri gi iš moterų išsaugotų sveiką protą, jeigu ją pririštų prie stulpo! 
Niekuomet sau neatleisčiau, jeigu nors kiek būčiau pavėlavęs, ponia... 

Iš už Arno pečių, apšviestas liepsnos, pasirodė grafas Bernaras. Ant pilkų 
šarvų jis tebebuvo užsimetęs prabangų apsiaustą. Siauras jo veidas atrodė 
linksmas, nors bruožai buvo netaisyklingi, tačiau mieli. Grafo akys buvo 
jūros bangų spalvos, o trumpų juodų plaukų kepurė virš atlėpusių ausų darė 
jį panašų į fauną. Geros grafo akys susižavėję žvelgė į Katriną. 

— Grafe, — tarė Katrina, — aš skolinga jums ne tik už savo gyvybę, bet 
svarbiausia už mano mylimo vyro gyvybę. Šito niekuomet nepamiršiu ir esu 
labai dėkinga jums už šią dovaną. Ar galiu pridurti, — nusišypsojo ji, — 
kad būčiau laiminga, jeigu sužinočiau, kas jūs? 

Arno supažindino savo žmoną su Bernarui d'Armanjaku, vadinamu 
Bernaru Jaunesniuoju, savo vaikystės draugu. Sėdėdama nugara į židinį, 
Katrina apžiūrinėjo nepažįstamą jaunuolį, kurio vardas jos jaunystės metais 
tiek daug reiškė. Tai štai koks jis, vienas garsiosios Armanjakų giminės 
atstovų. Katrina pastebėjo, kad Bernaras Jaunesnysis — vertas savo giminės 
vardo. 

Jis buvo antrasis konetablio Bernaro Armanjako, kuris kadaise iš Kabošo 
Mėsininko atėmė Paryžių, sūnus. Bernaras vyresnysis žuvo nuo burgundų 
rankų 1418 metais. Bernaras Jaunesnysis buvo vienas pačių kilmingiausių 
Prancūzijos dvariškių, nes pagal motiną, ponią de Beri, jis, kaip ir vyresnysis 
jo brolis grafas Žanas IV, buvo karaliaus Karolio V anūkas. Karališkas 
kraujas buvo pastebimas grakščioje jo povyzoje, plonuose riešuose, išdi- 
džioje laikysenoje. Tačiau iš savo protėvio, pirmojo Gaskonės hercogystės 
valdytojo Sančeso Mitaros jis paveldėjo tamsią odą, juodus kaip derva 

plaukus ir prigimties gyvumą, iššaukiantį šaltumą, sumišusį su nesantūru- 
mu, O tai ir buvo jo charakterio esmė. Didingi kariai, talentingi medžiotojai 
Armanjakai garsėjo savo žiaurumu ir poetiniais talentais. Jie niekino mirtį 
ir negailestingai keršijo; Katrina prisiminė kažkada girdėjusi, jog grafas 
Žanas IV prie savo vėliavos prisiuvo odos gabalėlį, kurį prieš nužudydami 
iš jo tėvo nugaros išpjovė burgundai. Tačiau tie patys narsuoliai kariai 
dievino moteris ir savo išrinktųjų bei Madonos garbei kūrė švelnias eiles... 

Būtent šiuo giminės talentu ir nusprendė pasinaudoti Bernaras. Pasiūlęs 
jaunajai moteriai ranką, jis padėjo jai pakilti, nuvedė prie aukšto, minkšto 
raižytinio krėslo ir galantiškai tarė: 

— Puikioji grafiene, šiandien vakare jūsų gracijos ir grožio garbei aš 
liutnia pagrosiu serenadą, tačiau dabar, labai gaila, turiu jus palikti ir, be to, 
išsivesti jūsų vyrą. 

— Kurgi jūs trauksite? 

Bernaras d' Armanjakas lūpomis palytėjo Katrinos ranką ir pakilo. 

— Įsitikinti, kad yra teisingumas! Po minutės Valetas kabos kartuvėse. 
Banditas visiškai to nusipelnė. Jis dangstosi tarnyba karaliui Karoliui VII, 
tačiau, kaip ir Vilja Andradė, tarnauja tik la Tremujui... O, kaip aš nekenčiu 
la Tremujo! Pailsėkite ir palaukite mūsų! Dabar jūs esate vienuolyno 
ligoninėje, netrukus pasirodys jūsų žmonės. 

Taręs šiuos žodžius Bernaras paėmė nuo skrynios savo šalmą, kurį ten 
padėjo įeidamas į kambarį, ir pasuko durų link. Arno pasilenkė pabučiuoti 
žmonos, tačiau ši jį sulaikė. 

— Kur Gotjė?.. Ir šeima? 

— Normandu rūpinasi brolis gydytojas. Jo žaizda nėra pavojinga. Nusi- 
unčiau Žmones pas motiną ir mūsų mažylį. Gerbiamasis abatas siūlo mums 
pasinaudoti jo svetingumu. Na, pabūk kol kas čia. Tau reikia atgauti jėgas. 

Arno jau ketino eiti, tačiau Katrina vėl jį sulaikė. Ji tik dabar prisiminė, 
kad Morgana liko pririšta miške už miesto. 

— Nusiųsk jos atvesti, — paptašė ji. — Reikia ją išgelbėti. 

— Aš pats pas ją nujosiu, tik dar... 

Varpo dūžiai bokšte geriau negu jis pats paaiškino žodžius. 

Katrina klausėsi varpo dūžių. Vėl skambėjo pažįstamas gaudesys, tačiau 
kaip viskas pasikeitė! Juk praėjo tik keletas valandų, bet atrodė, kad Satur- 
neno fermą ji paliko labai seniai, kažkur aname gyvenime. Užmerkusi akis 
Katrina atsilošė krėsle, o gedulingas varpo skambesys, skelbiantis apie 
paskutinę bandito kelionę, vis sklido kažkur virš jos, grąžindamas saugumo 

ir ramybės pojūtį. Ir jau nejausdama jokio nerimo, Katrina ištiesė ranką prie 
ugnies. 

Bernaras Jaunesnysis, ištiesęs ilgas, pilkos elnio odos batais apautas 
kojas ir atsirėmęs padais į židinio groteles, su akivaizdžiu malonumu 
gurkšnojo pašildytą vyną. Žaliose, pusiau primerktose jo akyse kartas nuo 
karto blykstelėdavo budrumas. Arno, palinkęs į priekį, alkūnėmis atsirėmęs 
į kelius ir sunėręs rankas, tylėdamas jį stebėjo. O Katrina, susiraičiusi 
didžiuliame krėsle, laukė kuo baigsis ta netikėta tyla, kuri, atrodė, tęsis 
amžinybę. Tylą, kurioje skendėjo vienuolyno priestatas, drumstė tik malkų 
traškesys židinyje. Monsalvi vienuoliai miegojo savo celėse, iki rytinių 
pamaldų buvo dar toli. 

Vakarienė, linksma ir gausi, įrodanti, kad vienuolyno ištekliai nė kiek ne 
menkesni kaip anksčiau, tęsėsi gana ilgai. Izabelė de Monsalvi jau beveik 
valandą ilsėjosi jai skirtoje vienuolyno celėje kartu su mažuoju Mišeliu, 
kuriuo ji rūpinosi labai dėmesingai, dėl to Sara nepatenkinta raukėsi. Mari 
de Komborn, lydima Saros, kuri nė minutei nepaliko merginos vienos, taip 
pat nuėjo ilsėtis į savo kambarį. Dabar Katrina, Arno ir jų išgelbėtojas 
pasiliko vieni, ir juos gaubė artumo atmosfera, dažnai atsirandanti ramiomis 
valandėlėmis po sočios vakarienės. Armanjako kariai aplink kaimą įkūrė 
stovyklavietes ir pastatė palapines. Kartkartėmis vėjas iš lygumos atnešdavo 
iki senojo benediktinų vienuolyno stovyklos laužų dūmų kvapą. 

Katrina mėgavosi šia netikėta ramybe. Miego ji nenorėjo, nes poilsis po 
priepuolio buvo išsklaidęs nuovargį. Pirmą kartą viskas klostėsi būtent taip, 
kaip ji svajojo. Ką tik nutilo Monsalvi gyventojų, šventusių išvadavimą iš 
piktadarių, dainos ir šokiai. Vargšelis Etjenas, neseniai apšauktas Karnavalo 
valdovu, nešinas savo dūdele užėjo padėkoti už išgelbėjimą. Kaimą, išva- 
duotą nuo košmaro, gaubė nuostabi rami naktis, žvaigždėta, teikianti vilčių, 
tikra pavasario naktis. 

Bernaras d' Armanjakas staiga smarkiai pasirąžė ir plačiai nusižiovavo. 
Tingiai pažvelgė į Arno. 

— Ką gi dabar ketini veikti? 

— O kąaš galiu veikti? — liūdnai atsakė Arno. — Statyti viską iš naujo? 
Betgi šalis nuniokota, žemei reikia rūpestingų rankų, ir dabar nedera pra- 
bangiai gyventi, nes karas viską sunaikino. O be to, tu pamiršti, kad aš esu 
už įstatymo ribų ir kad mano žemės man nebepriklauso! Reikia atstatyti 
Overnę, ir tik tada galima bus atstatyti sugriautas pilis... Tačiau bokštai 
negali žvelgti į dykynę, aplink juos turi banguoti rugiai. 

— Taigi, kas toliau? 

— Tu sakei, kad kariausi su la Tremuju. Ketini susijungti su konetabliu 
de Rišmonu. Rišmonas, kaip ir mano siuzerenas hercogas Burgundietis, nori 
nugalėti šitą bjaurybę. Man atrodo, kad geriausia — palikti žmones saugoti 
abatiją, o pačiam keliauti su tavimi. 

— Būtent tokių tavo žodžių ir tikėjausi, — nutraukė jį Bernaras, — tačiau 
noriu pasiūlyti tau kai ką geresnio. Tavo žmonės nebus čia saugūs. Abatas 
jau senas, o vienuolynas blogai įtvirtintas, valstiečiai vos suduria galą su 
galu. Aš pakoriau Valetą, tačiau netoliese yra Vilja Andradė, o žinia apie 
parankinio mirtį paskatins jį kuo skubiau atlėkti. Man žmonių neužtenka, 
kad galėčiau ką nors palikti čia. Antra vertus, dėl tavo dalyvavimo de 
Rišmonas gali atsidurti nepatogioje padėtyje. Karaliui, kuris į viską žvelgia 
la Tremujo akimis, tu — maištininkas, ir jei Rišmonas paliks tave ramybėje, 
tai ir pats taps tokiu. Karalienė Jolanda, be abejonės, grįš, kai pagerės orai. 
Tik ji viena tavo šalininkė. O kai ateis laikas, aš tau pranešiu... 

— Laukti! Amžinai laukti! — suniurzgė Arno. Staiga jis pakilo ir ėmė 
nervingai vaikštinėti po kambarį. Katrina sunerimusi sekė jį. — Aš — 
kareivis, o ne mąstytojas! Kiek dar lauksiu? 

— Kol neatsiųsiu tau žinios! 

— Aš gimiau ne tam, kad sukčiau ratelį ir gėrėčiausi horizontu. 

— Tu tikras kalnų vilkas! Aš žinau! Netrukus pasiūlysiu tau ieties 
pavidalo ratelį. Aš keliavau šituo keliu, nes turiu patekti į Karlą. Žinai, kad 
mano motina, ištekėjusi už tėvo, padarė jį vikontu. Karla — tai vartai į 
Overnę ir raktas į pietines lygumas. Karlą valdo Žanas de Kabanas. Deja, 
jis per senas! Kardas jau per sunkus drebančioms jo rankoms, ir vyskupas 
Sen Floras, Burgundijos hercogo šalininkas, dažnokai apsilaižo, žvelgda- 
mas į Karlos pusę. Negalima palikti be apsaugos šito puikiausio brilianto 
mano motinos karūnoje. Ketinau Karlos valdytoju paskirti vieną iš savo 
riterių, tačiau dabar man kilo puiki idėja: tvirtovę patikėsiu tau! 

Kai Arno pradėjo šitą ginčą, Katrinos kraujas, lyg perspėdamas apie 
gresiantį pavojų, ėmė greičiau tekėti gyslomis. Žodis “tvirtovė" paskatino 
ją pratrūkti: 

— Vėl kova! Visuomet karas, vien tik karas! Nejaugi mes negalime 
ramiai gyventi mūsų vardu pavadintoje žemėje su žmonėmis, kurie visai 
neseniai buvo pasirengę už mus padėti galvas? Abatija gana didelė ir vietos 
mums visiems užteks. Juk taip... taip norisi nors šiek tiek ramybės! 

Tariant paskutinius žodžius Katrinos balsas suvirpėjo, bet pašaipi liep- 
snelė, blykstelėjusi Bernaro akyse, privertė ją nutilti. Bernaras priėjo prie 
jos ir priklaupęs ant suolelio prie jos kojų tarė: 

— Šiuo neramiu metu, mieloji Katrina, ramybė mums visiems nepasie- 
kiamas dalykas. Argi mes galime trokšti taikos, kai čia pat šalia anglai, kai 
iki šiol jų rankose Rošforo kalnai ir Besi, ir Turnelis, o laivynas su anglų 
leopardo vėliavomis plaukioja prie Overnės kuorų? Čia jūs nebūsite saugūs. 
Dar daugiau, būdami čia, jūs užtrauksite nelaimę kaimui, didelę nelaimę, 
valstiečiai neapsigins. Karla — sena tvirtovė, tačiau akmeninės jos sienos 
neįveikiamos. Ji apsaugos jus. 

Bernaras paėmė Katrinos ranką ir švelniai priglaudė prie savo lūpų. 

— Man atrodo, poetas Bernaras iš Ventadoro kažkur rašė: “Iš tiesų miręs 
tas, kuris savo širdyje nejaučia saldaus meilės aromato" Jūs tapsite tuo 
“meilės aromatu" senųjų, iki šiol negyvų kalnų širdyje, jūs tapsite lobiu, kurį 
saugos Karla, ir niekuomet nesužinosite, kokį didžiulį pavydą jaučiu šiai 
tvirtovei. 

Katrina pajuto įsmeigtą iš už palinkusios Bernaro nugaros Arno žvilgsnį, 
ir jai pasirodė, kad vyras paniuro, tačiau tas įspūdis netrukus išblėso. 
Monsalvi tuoj pat nusigręžė ir žvelgė į ugnį. Patenkinta Katrina žvilgsniu 
glostė plačius vyro pečius. Prieš jos akis išplaukė aukštai į padanges 
kylančios pilies, iš vidaus spinduliuojančios stebuklingą šviesą, vaizdas, 
vaizdas namų, trykštančių saulės šviesa, su tuo šeimos židiniu, kuris paga- 
liau taps jų meilės uostu. 

— Galbūt jūs teisus, grafe Bernarai, — mįslingai tarė ji. — Galbūt aš ir 
būsiu laiminga Karloje. 

Nepaleisdamas Katrinos rankos Bernaras pakilo ir atsigręžė į draugą. 

— Arno, tu dar neatsakei man. Ar ginsi Karlą Armanjakų namams? 

— Nuo ko? — šaltai paklausė Monsalvi nė neatsigręždamas. Bernaras 
nusišypsojo, ir Katrina jo akyse pamatė pašaipią liepsnelę. 

— Nuo bet kurio grobiko, iš kur jis beateitų: iš Sen Floro, Ventadoro... 
ar Buržo! 

Arno nesujudėjo. Netrukus kiek patylėjęs paklausė: 

— Iš Buržo? Nuo... karaliaus Karolio VII? 

Bernaras suspaudė Katrinos pirštus. Šypseną jo veide pakeitė tvirtas 
ryžtas. 

— Netgi nuo karaliaus! — griežtai tarė jis. — Nuo to laiko, kai valdo la 
Tremujis, mes, Armanjakai, nepripažįstame jokių siuzerenų, tik pačius 
save! Jeigu net pats karalius ateitų ir paprašytų atiduoti Karlą, broli Arno, 
tu atsisakysi tai padaryti! 

Netardamas nė žodžio Arno atsigręžė. Ryškios ugnies fone juodas aukš- 
tas jo siluetas atrodė dar rūstesnis. Prietemoje blykstelėjo Arno dantys, ir 

staiga Katriną apėmė begalinė meilė sumišusi su liūdesiu. Kas gi kitas galėtų 
jos širdyje užimti jo vietą? Ji mylėjo vyrišką jo grožį, nesuvaldomą polėkį 
ir gyvybingumą, tiesų, teisingą bei išdidų jo būdą... jis buvo vienintelis, ir 
tik jam ji paklūs... Katrina švelniai ištraukė savo ranką. 

Arno plačiu žingsniu priėjo prie draugo. 

— Bernarai, aš su tavimi! Palik man Karlą ir ramiai keliauk! Tačiau su 
viena sąlyga. 

— Kokia? 

— Aš noriu būti greta, kai konetablis Rišmonas kausis su la Tremuju! 

— Duodu žodį! Tu ten būsi! 

Bernaras apglėbė Monsalvi pečius. 

— Broli Arno, turėk kantrybės ir būk atsargus! Tu atgausi savo žemes ir 
kada nors Monsalvi pilis pakils iš pelenų! 

Vyrai karštai apsikabino. Katrinos širdyje sukirbėjo baisus pavydas. Ji 
suvokė, kad šią akimirką jiedu pamiršo apie ją, nesuprantamame, vyriškame 
jų pasaulyje, kur žiaurumas ir karas vaidino tokį svarbų vaidmenį, moterims 
nebuvo vietos. Ji tyliai pakilo ir išėjo iš kambario. Arno ir Bernaras dabar 
galvojo tik vienas apie kitą, ir staiga Katrinai kilo nenumaldomas noras 
pabūti su sūnumi. 


Dvidešimt trečias skyrius 


Prieglobstis 


Karla! Skardinga juodo bazalto uola, užtverianti Ambenos lygumą, 
kylanti iš aukštos, siauros plokštikalnės, per kurią lyg kardo kirtis eina gilus 
tarpeklis. Papėdėje — nuo pasaulio aukštomis sienomis atsitvėrusi nejauki 
gyvenvietė: tarsi granito rieduliai nameliai, susigrūdę aplink paprastą baž- 
nytėlę su kiek toliau stovinčia varpine. O viršuje išdidi uola, šaunanti į 
dangų, svaiginamai aukštos sienos, apvainikuotos masyviais bokštais, ir už 
jų — varpinių, stogų, bokštelių ir dantytų ambrazūrų miškas. Tvirtovė, 
daugelį amžių teikusi prieglobstį gausybei maištininkų, atrodė atsitvėrusi 
nuo viso pasaulio nebyliu miestu, keliančiu šiurpą savo tyla, tokia gilia tyla, 
kad Katrina priartėjusi prie miesto buvo įsitikinusi, jog girdi, kaip vėjuje 
blaškosi ant pagrindinio bokšto iškelta vėliava su oriflama. Kol Morgana 
žingine kilo aukštyn, jaunoji moteris galėjo stebėti, kaip vis žemiau lieka 
didingas peizažas — laukai ir miškai, rausvai rudos dykynės, aukšti paparčių 

sąžalynai, uolos, užlietos baltomis veržlių upokšnių putomis. Kelias buvo 
toks status, o dangus toks žydras, toks giedras, kad atrodė, jog nusileidžian- 
čios saulės šviesos paauksuoti dantyti vartai veda tiesiog į rojų. Du vyriškiai, 
šuoliuojantys greta Katrinos, — juodasis grafas su sidabro vanagu ir pilkasis 
grafas su raudonu liūtu — ar tik nebus arkangelai su aukso kardais, kurie po 
akimirkos prieš ją atvers žvilgančius vartus žydrais vyriais? Taigi, dabar jos 
namais taps šita didinga pilis, kurios juodo akmens sienos, atrodė, remiasi 
į dangų, ir, pagaliau, čia eis jos meilės ir vedybinio gyvenimo dienos, čia ji 
stebės, kaip auga ir vyriškėja Mišelis. Ją guodė rūsčių bastionų ramybė. Argi 
kokia nors nelaimė pasieks juos, esančius taip toli ir taip aukštai? 

Katrina krūptelėjo išgirdusi vos už keleto žingsnių nuskardėjusį trimitą. 
Jie prijojo sieną. Raitelius gaubė dantytas medinių pastatų šešėlis. Dangaus 
fone išryškėjo siluetas kareivio su trimitu, kurio garsas, rodės, skardėjo 
visoje apylinkėje. Bet štai pirmieji raiteliai pasiekė plokštikalnę, vartai iš 
lėto atsidarė, o pro juos išsiveržė rausvas saulės šviesos srautas. 

Prieš Katrinos akis atsivėrė platus kiemas, kurio pakraščiuose stovėjo 
visokiausi pastatai: koplyčia, kažkas panašaus į didelį gyvenamąjį namą su 
strėlės pavidalo langais, senovinė komendantūra, ginklų sandėliai, masyvus 
pagrindinis bokštas, iškilęs aukščiau už keturis kampinius, ir pagaliau 
didžiulis kartuvių ąžuolas, kurio kreivos ir aplaužytos šakos—skersiniai 
buvo susiraizgę lyg juodos gyvatės. Kėlė siaubą baisūs šio medžio vaisiai 
— sustingę penkių pakartųjų lavonai. 

Jodama pro kartuves Katrina nusigręžė. Iš visų pusių ėmė bėgti kareiviai 
su arbaletais, taisydamiesi šalmus; jų veiduose buvo matyti susijaudinimas 
— jie pažino savo šeimininko spalvas. Suskambėjo koplyčios varpai ir išsyk 
trys heroldai, pasirodę ant gyvenamojo namo slenksčio, pakėlė prie lūpų 
sidabro trimitus. Štai išėjo šarvus užsidėjęs senukas, žengė jis netvirtai, 
pasiramsčiuodamas lazda. 

— Ponas Žanas de Kabanas, — palinkęs prie Arno sušnibždėjo Bernaras 
d' Armanjakas. — Kaip matote, jis pernelyg senas. Atėjo laikas įlieti čia 
naujų jėgų. 

Ir iš tiesų, didžiulis vidinis kiemas buvo netvarkingas ir apleistas. Pasta- 
tai jau griuvo — kai kurie buvo visai aptriušę, gyvenamojo namo languose 
daug kur nebuvo stiklų. Bernaras Jaunesnysis nusišypsojo Katrinai, o jai 
pavyko atsakyti panašia grimasa. 

— Bijau, mieloji Katrina, kad jūsų nepatenkins rūmai. Tačiau jūsų 
šypsena pavers juos malonia buveine. 

Kad ir kaip miela buvo girdėti tokius žodžius, tačiau Katrina suprato, jog 
net pati puikiausia šypsena žemėje nepakeis stiklų languose, neužmūrys 
sienose esančių skylių, nesulaikys skersvėjų. Tiesa, artėjo pavasaris, tačiau 
buvo šalta, ir skvarbus Katrinos žvilgsnis jau pastebėjo viską, ką reikia 
padaryti iki kitos žiemos, kad moterys ir kūdikis galėtų ramiai gyventi šiame 
sename pastate. Kol Arno ir Bernaras sveikinosi su senuoju įgulos vadu, 
Izabelė de Monsalvi ant savo mulo prijojo prie Katrinos. 

— Bijau, kad čia daugiau žiurkių negu gobelenų, — tarė ji, — vargu, ar 
vidus atrodo geriau negu išorė... 

Izabelės žvilgsnis nukrypo Mišelį laikančios Saros link. Kūdikis — štai 
apie ką ji kalbėjosi su marčia, ir abi moteris siejo tik rūpestis dėl jo gerovės. 
Daugiau jos neturėjo nieko bendro, Izabelė niekaip negalėjo pamiršti Kat- 
rinos kilmės, o Katrina — atleisti Izabelei už jos išpuikimą. Be to, Izabelė 
reikalavo, kad Mari de Komborn pasiliktų su jais, netgi po to, kai ir Katrina, 
ir Arno pareiškė norį, jog ta sugrįžtų pas brolį. 

— Pačiomis sunkiausiomis dienomis Mari buvo man kaip duktė, — 
pasakė tuomet Izabelė, — jos draugija mane ramina... 

Žvilgsnis, lydintis tokį pareiškimą, aiškiai rodė, kad poniai jokia kita 
draugija Mari nepakeis, ir Arno, ketinantis prasižioti, kad primintų motinai, 
jog turi dukterį Katrinos asmenyje, nieko nepasakęs užsičiaupė. Argi verta 
didinti priešiškumą? Priverstos gyventi kartu, galbūt abi moterys pagaliau 
tinkamai viena kitą įvertins. Arno tikėjo sutaikančia laiko ir įpročio jėga... 

Gerbdama pagyvenusios moters amžių ir mylėdama savo vyrą Katrina 
pasiryžo gyventi kartu su Izabele, tačiau mintis apie tai, kad po vienu stogu 
teks gyventi dar ir su ūmaus būdo Mari de Kombom, kuri savo dygiu 
žvilgsniu nuolat ją persekiojo, Katrinai beveik atėmė sveikatą. Pakęsti tą 
mergelę buvo vis sunkiau, o ši su pikta įžvalga puikiausiai tai suprato. Mari 
niekšingai, jausdama pasibjaurėtiną malonumą, tarsi šešėlis sekiodavo pas- 
kui Arno. 

Kai moterys įėjo pro aukštas drožinėtas šeimininkų namo duris, Mari 
tyliai prisėlino prie Katrinos, kuri tuo metu kritišku žvilgsniu apžiūrinėjo 
skliautuotas pajuodusias lubas, išdaužytas, nelygias akmenines grindų 
plokštes, aptaškytas riebalais ir purvu. 

— Ar kilmingajai poniai patinka rūmai? — sumurkė mergina. — Žino- 
ma, jie puikūs! Palyginti su dvokiančia pirklio krautuvėle, bet kokia bjauri 
skylė gali pasirodyti nepaprastai graži. 

— Jums patinka? — atsakė angeliškai nusišypsojusi jaunoji moteris, 
apsimesdama, kad priešininkės klausimą priima kaip gryną pinigą. — Iš 
358 


tiesų, nesunku jums įtikti, juk gyvendama sugriuvusiame brolio bokšte 
nieko geresnio ir negalėjote matyti. Taip, buveinė visiškai verta... mėsinin- 
ko, tinkama Kombornų šeimos atstovui. 

— Klysti, — sušnypštė Mari, įniršio kupinu žvilgsniu pažvelgusi į 
Katriną. — Tai ne skylė... tai kapas! 

— Kapas? Kokia liguista vaizduotė! 

— Ne vaizduotė, o tiesiog įsitikinimas. Kapas, kartoju... tavo kapas! 
Todėl, mano brangioji, gyva iš čia neišeisi! 

Katrina pajuto, kad rausta iš pykčio, tačiau didžiulėmis valios pastango- 
mis susitvardė. Ji nesuteiks tai mažai gyvačiukei malonumo pamatyti, kad 
yra įžeista! Katrinos lūpos, atidengdamos puikius dantis, prasivėrė sarkas- 
tiškai šypsenai. 

— Reikia manyti, mano mirties priežastis būsi tu? Ar nepavargai nuo 
grasinimų, tų pompastiškų, tragiškų frazių? Kaip gaila, kad tau buvo lemta 
gimti pilyje! Paryžiaus scenose būtum turėjusi didelį pasisekimą! 

Mari apsidairė, kad įsitikintų, jog niekas jų nesiklauso. Izabelė de Mon- 
salvi su Sara jau užlipo į viršų, vyrai susirinko kieme. Katrina ir Mari, atrodo, 
buvo vienos prie ne itin dailaus židinio. 

— Juokis, — sušvokštė mergina. — Juokis, mano gražuole! Neilgai 
juoksies! Greitai tapsi tik lavonu, pūvančiu kokios nors duobės dugne, o aš, 
aš gulėsiu tavo vyro lovoje! 

— Tą dieną, kai ponia Katrina atsidurs duobės dugne, — tarė žemas 
balsas, nuskambėjęs tarsi iš kamino, — pono Arno lova bus tuščia, nes jūs, 
madmuazele, nesulauksite tos dienos, kad galėtumėte prie jos prisiartinti! 

Iš už židinio pasirodė Gotjė. Jis sukryžiavo ant krūtinės rankas, o jo 
išvaizda buvo tokia įspūdinga ir baisi, kad Mari nutilusi atšoko. Bet čia pat, 
atlošusi mažą galvutę ir paniekinamai perkreipusi lūpas, sušnypštė: 

— A, kiemsargis šuo! Žinau, jis visuomet seka paskui tavo sijonus, 
visuomet pasiruošęs atlėkti į pagalbą. Keista, kad Arno, jeigu jau vaidina, 
kad tave myli, su šituo taikstosi. 

— Madmuazele, dabar kalbame ne apie pono Arno jausmus, — griežtai 
nutraukė ją normandas. — Aš seniai saugau ponią Katriną, ir ponas tai žino. 
Ir man, kaip sarginiam šuniui, leiskite pasakyti: jei jūs paliesite ponią de 
Monsalvi, aš savo rankomis jus užmušiu! 

Didžiulės milžino letenos, ištiestos Mari veido link, kad patvirtintų šiuos 
žodžius, buvo labai įspūdingos, ir mergina pabalo. Tačiau tuoj pat pasitelkė 
į pagalbą išdidumą ir neapykantą: 

— O... jeigu aš pasakysiu pusbroliui, kad tu man grasinai? Manai, kad 
jis ilgai tave čia laikys? 

— Tiek, kiek aš panorėsiu! — atrėžė Katrina, įsisprausdama tarp prieši- 
ninkų. — Įsidėmėk ir nepamiršk... mieloji! Arno — tavo pusbrolis ir mano 
vyras. Ir jis myli mane, girdi, jis myli mane, nors tu sprogtum iš pasiutimo 
ir pavydo! Jis nesvyruos nė minutės, ką pasirinkti — tave ar mane! Kalbėk 
ką tik nori, tačiau būk atsargesnė ir neperženk ribų, o aš visuomet būsiu 
pasiruošusi. Pažiūrėsim, kas laimės. Gotjė, eime. 

Katrina, su panieka gūžtelėjusi pečiais, nusigręžė nuo Mari ir pagriebusi 
normando ranką, tarsi pabrėždama pasitikėjimą, su juo nuėjo laiptinės link. 

— Ponia Katrina, būkite atsargi, — sušnibždėjo Gotjė, žvelgdamas į ją 
su nerimu. — Mergina jūsų nekenčia. Ji gali bet ką padaryti. 

— Puiku, mano drauge, tik jūs rūpinkitės manimi! Jūsų globojama aš 
visuomet jaučiuosi saugi. Tegul taip ir toliau būna! 

— Vis tiek saugokitės! Žinoma, aš rūpinsiuos jumis, bet būna akimirkų, 
kai esu toli nuo jūsų. O kol kas aš perspėsiu Sarą. Kai turi reikalų su 
šlykštyne, dviejų sargų nebus per daug... 

Katrina tylėjo. Nors ir pasitikėdama savimi, ji vis dėlto juto kažkokį 
slaptą nerimą. Kaip pasakė Gotjė, Mari buvo viena iš tų gyvačių, kurios bet 
kurią akimirką gali pakelti galvą, kad įgeltų. Tačiau kartu Katrina jautė: 
tereikia tik parodyti šitą baimę, ir ji neteks didžiausios apsauginių savo šarvų 
dalies. 

Bernaro Jaunesniojo kariai plušo iki vėlumos, norėdami senoviniams 
rūmams suteikti gyvenamojo namo vaizdą. Bernaro gurguolės vežimai, 
laimė, buvo prikrauti portjerų, užtiesalų, drapiruočių ir visko, ko reikia, kad 
gyvenimas būtų jaukesnis. Didžioji antrojo aukšto salė ir trys kambariai 
trečiajame aukšte buvo šiaip taip sutvarkyti. Didžiulės lovas — kiekvienoje 
galėjo tilpti penki žmonės — užvertė duknomis, čiužiniais ir pagalvėmis. 
Viename miegamajame įsikūrė Arno ir Katrina, kitame — Izabelė de 
Monsalvi, Sara ir kūdikis, o trečiajame — Mari ir senoji Donatijena, kuri 
nepanoro palikti savo šeimininko. Bernaras ir jo riteriai pasistatė palapines 
didžiuliame vidiniame kieme. O dėl senojo pono de Kabano, tai jis jau seniai 
nebegyveno kambariuose dėl neįtikėtinos nešvaros visame name, kur pir- 
mojo aukšto salė buvo paskirta šarvuotiems kariams, ir persikėlė į pagrindinį 
bokštą su visa savo manta. Kitose patalpose nebuvo nė gyvos dvasios. 

Laimė, malkų užteko, ir visuose židiniuose suliepsnojo karšta ugnis. 

Pagaliau atsidūrusi kambaryje su savo vyru, Katrina jautėsi bejėgė ir 
pažeminta. Ji priėjo prie lango nišoje pastatyto siauro akmeninio suolo, 

atsisėdo ir klaidžiojančiu žvilgsniu apžvelgė vidinį kiemą, kuriame vis dar 
liepsnojo laužai. Ten kareiviai virė sau vakarienę. Gęstančios liepsnos metė 
šiurpius atšvaitus ant pakaruoklių. Jaunoji moteris krūptelėjo ir tvirčiau 
apsigaubė didelį vilnonį apsiaustą. 

— Katrina, ką tu ten veiki? — paklausė Arno, gulėdamas lovoje. — Ko 
neateini? 


Katrina tylėjo. Jos žvilgsnį prikaustė kartuvės. Kaip ją iškankino šitas 
siaubas, nuolat sutinkamas gyvenimo kelyje! Kraujas! Visuomet ir visur 
kraujas! Viską užbraukdavo vyrų žiaurumas, netgi tyrą gamtos grožį. Čia ji 
tikėjosi rasti ramybę ir gerumą, bet išsyk susidūrė su žiauriu negailestingu- 
mu! Argi galima svajoti apie meilę ir gyvenimą kartuvių šešėlyje? 

— Šitie pakaruokliai, — pagaliau pratarė Katrina. — Ar negalėjo kas 
nors... 

Iš už lovos užuolaidų pasirodė Arno galva, o paskui ir visas nuogas jo 
kūnas — jis buvo nepratęs rengtis naktinius marškinius. Ryžtingai žengte- 
lėjęs prie žmonos, Arno pakėlė ją ant rankų ir dingo su ja už lovos užuolaidų. 

— Jei pasakiau “ateik", ponia Katrina, privalai man paklusti! Nesika- 
muok dėl šitų numirėlių. Liepsiu rytoj juos nukabinti, nors jie neverti, kad 
su jais terliotųsi: tai nedidelė vyskupo Sen Flo dovanėlė, keletas iš tų pačių 
“tiušenų"", kuriuos jis globoja skurdžiame savo miesto kvartale. Kartkartė- 
mis jis pasiunčia būrį į pilį arba miestą, kurio jam labai reikia. Tačiau jiems 
retai pavyksta. Kiekvieną kartą pagauna ir pakaria keletą žmonių, štai ir 
viskas — iki kito karto. Laimė, dabar jų ne tiek daug, kaip didžiojo maišto 
metais, tačiau ir šiuo metu jie pridaro bėdų... 

Arno staiga nutilo. Kalbėdamas jis spėjo nurengti Katriną, paleisti jos 
plaukus ir žaismingai apsukti juos aplink savo kaklą. Už užuolaidų buvo 
visiškai tamsu. Arno nekantriai skubėjo, panardinęs rankas į tankias garba- 
nas, kuriose blykčiojo liepsnų atšvaitai. 

— Noriu pažiūrėti į tavo akis, — tarė jis švelniai. — Kai mes mylimės, 
jos skaidrėja... jos tampa beveik permatomos. 


— Klausyk, — sumurmėjo Katrina, — noriu tau papasakoti... 


* Prieš penkiasdešimt metų iki aprašomo laiko “tiušenai" dalyvavo valstiečių sukilime, 
kuris įvyko dėl siaubingo skurdo, nuniokojusio visą kraštą. Sukilėlių pravardė kilo iš 
prancūzų kalbos žodžio “Tue-Chiens" (šunų žudikai), nes jie užmušinėjo šunis ir juos 
valgė. Vyskupas Sen Flo atidavė tiušenams dalį miesto. Tiušenų būrių likučiai dar daugelį 
metų bastėsi Overnėje. 

— Tsss... Užmiršk viską, apie nieką negalvok... Aš myliu tave! Nieko 
nėra, tik mudu, tu ir aš... Mes vieni tuščio pasaulio viduryje! Bernaras buvo 
teisus, kai pasakė, kad tu — pats brangiausias iš lobių, o viskas, ką jis žino 
apie tavo grožį, tai veidas. Bet jis nežino, koks saldus tavo kūnas. Katrina, 
aš myliu tave. Ir mylėsiu iki pat mirties. 

Katrinos akis užplūdo ašaros. 

— Iki mirties? Tai aš pasmerkta mirčiai. Mari pasakė, kad iš čia gyva 
neišeisiu, kad ji užmuš mane... 

Ji pajuto, kad Arno rankos tvirčiau ją apglėbė. Jis susiraukė, o paskui 
netikėtai nusikvatojo: 

— Įdomu, kuri iš jųdviejų labiau pamišusi: ar ta nevykusi mergiotė, kuri 
kalba niekus, kad tik apnuodytų tau gyvenimą, ar tu, tikinti kiekvienu jos 
žodžiu tarsi Evangelija? Mari pernelyg gerai mane pažįsta, kad tave paliestų. 

— Tačiau jeigu tu būtum girdėjęs... 

— Na, užteks, Katrina, būk išmintinga! — nuskambėjo rūstus Arno 
balsas, tačiau jo rankos ir toliau glamonėjo. — Aš tau įsakau viską pamiršti! 
Pasaulyje esame tik tu ir aš, vieni du, supranti? Daugiau nieko, tik mudu... 

Katrina tylėjo. Vieni du? Gretimame kambaryje prie Mišelio lopšio 
miega Izabelė. Sara, nenorėdama atiduoti kūdikio senelei, įsikūrė tame 
pačiame kambaryje. Ji suprato, kad Izabelė nori pasisavinti vaiką, ir visaip 
mėgino tam sukliudyti. Kitoje pusėje miega Mari, ir Katrina karčiai pamanė, 
kad abi moterys galvoja, kaip atimti iš jos tai, kas brangiausia: Izabelė — 
sūnų, Mari — vyrą... Argi Arno gali nunešti Katriną ten, kur jie būtų tik 
dviese? 

— Neišsisukinėk, — pasakė Arno jai į ausį. — Kai mes kartu, galvok tik 
apie mūsų meilę... 

Jis bučiavo ją, tačiau jos lūpos buvo šaltos ir virpėjo. Katrina užmerkė 
akis, mėgindama sulaikyti skruostais riedančias ašaras. Arno staiga apėmė 
įniršis, jis iškošė pro dantis: 

— Dabar tu dar ir verki! Teks išrauti iš tavo galvos tas kvailas mintis! 

Ir jis užgriuvo Katriną audringomis glamonėmis ir bučiniais. Negailes- 
tingai nukamuota, išsekinta gaivališkos aistros, tačiau pajutusi ekstazę, ji 
suriko, nebepajėgdama tramdyti įsiaudrinusių jausmų. Ji išgirdo, kaip jis 
švelniai, šiek tiek su pašaipa, bet pergalingai šnabžda: 

— Aš juk sakiau, kad priversiu tave pamiršti visas kvailystes! 

Staiga jis pašoko iš lovos ir nuskubėjo prie komodos, ant kurios buvo 
padėtos taurės ir vyno butelis. Bejėgė, nugalėta nuovargio, Katrina sunkiai 

atsimerkė. Tas visiškas jos bejėgiškumas sukėlė juoką jaunajam vyriškiui. 
Jis pakėlė sidabro taurę. 

— Gal nori truputį vyno? Man velniškai karšta! : 

Atsisakydama ji mostelėjo ranka — neturėjo jėgų net kalbėti. Katrina 
matė, kaip Arno iki paskutinio lašelio ištuštino taurę ir ranka nusišluostė 
lūpas. Katrinos akys jau merkėsi, bet staiga aštrus metalo skimbtelėjimas 
privertė ją pašokti. Taurė nukrito ant grindų, tačiau Arno į tai nekreipė 
dėmesio. Jis priėjo prie ugnies ir ėmė kažką apžiūrinėti vidinėje dilbio 
pusėje. Katriną pribloškė jo sustingimas, ir ji nerimastingai atsisėdo tarp 
netvarkingai išmėtytų pagalvių. 

— Kas yra? Ką tu ten apžiūrinėji? 

Jis nė nekrustelėjo. Katriną gąsdino tas jo nejudrumas, ir ji suriko: 

— Arno! Kas atsitiko? 

Nuleidęs ranką jis atsigręžė ir nusišypsojo, tačiau tai buvo ne šypsena, o 
grimasa: 

— Nieko nėra, mano meile! Užsidegė šakelė, ir žiežirba nudegino ranką. 
O dabar miegok, tau reikia... 

Vyro balsas skambėjo tarsi iš tolumos. Jis vilkosi ilgą žalios drobės 
chalatą, apvedžiotą kurmio kailiu. Katrina su nerimu stebėjo jį. 

— Kurgi taip vėlai susiruošei? S 

— Patikrinti, ar viskas gerai, ar sargybiniai savo postuose. Šį vakarą 
kareiviai daug gėrė, o mus gali netikėtai užpulti. 

Jis priėjo prie lovos, pasilenkė, paėmė jos plaukų sruogą ir karštai 
priglaudė prie lūpų. 

— Miegok, mano angele, miegok... Aš šiek tiek užtruksiu. 

Pilies komendantui tokia naktinė apžiūra — įprastas dalykas. Be to, 
Katrina buvo per daug išvargusi, kad dar ko nors klausinėtų. Iš tikrųjų, Arno 
didžiausias slapukas. Štai jis rūpestingai antklodėmis užklojo žmonos pe- 
čius ir ant pirštų galiukų nuėjo durų link, o Katrina, apimta saldaus tingulio, 
užmerkė akis. Ir vis dėlto prieš pasinerdama į miegą, ji vėl pajuto keistą 
nerimą. Ar tai buvo sapnas, ar iš tikrųjų Arno žvilgsnyje šmėstelėjo nerimas 
ir baimė? Akimirką jo veidas pasirodė tarsi iškaltas iš granito. Jame nebuvo 
nieko gyvo, tik akys, jo akys... Tačiau, matyt, tai tik jos vaizduotės vaisius, 
pagimdytas nuovargio! Ir Katrina nusišypsojusi kietai įmigo. 

Ją pažadino Saros, niūniuojančios senovinę kantileną, balsas. Katrinai 
pasirodė, kad ji nusnūdo tik penketą minučių, tačiau lauke jau seniai buvo 
šviesu. Sara sėdėjo prie jos kojų gerai pažįstama poza, kurią Katrina, dar 
maža mergaitė, matė šimtus kartų. Tik dabar ant Saros rankų buvo Mišelis. 


363 


vomis kaip jūros kriauklelės rankutėmis. 

— Nejaugi taip vėlu? — paklausė atsisėsdama Katrina. 

— Laikas maitinti sūnelį! Jis labai išalkęs. 

Su švelnia meile Katrina ištiesė rankas ir paėmė mažylį. Prie jos prigludo 
šviesi galvutė, plačiai išskėsti pirštukai suspaudė apvalią krūtį. Mišelis ėmė 
godžiai žįsti. Katrina nusijuokė: 

— Garbės žodis, na ir traukia! Pažvelk, Sara... tikras besotis! 

Katrinos mintys nuo kūdikio peršoko prie Arno, ir ji paklausė Saros, kur 
jis. 

— Kieme. Grafas Bernaras rengiasi išjoti. Štai pamaitinsite kūdikį ir 
paskubėkite. 

Sėdėdama lovoje Katrina žvilgsniu sekė Sarą. Ji nustebo, kad anksčiau 
nepastebėjo keistai pakumpusių auklės pečių. Juk jai nėra nė penkiasdešim- 
ties! Ir tie tamsūs šešėliai po akimis. Gal iš nuovargio? Sara visą save 
atiduodavo Mišeliui ir Katrinai. Tą akimirką ji atidarinėjo oda apmuštą 
kelioninę skrynią ir iš ten traukė kažkokius drabužius; pirmiausia ištraukė 
violetinio aksomo marškinius su pilko atlaso aplikacija. 

— Grafas Bernaras paliko keletą dėžių drabužių. Iš šitų vyriškų marški- 
nių ir apsiaustų galėsiu pasiūti tau keletą apdarų. Tu juk visiškai neturi kuo 
apsirengti. 

— Briugės ir Dižono suknelės dabar nepasiekiamos, ar ne tiesa? — 
Katrina lengvai šyptelėjo. — O kvepalai, o brangenybės... 

— Ar tu nieko nesigaili? Iš tikrųjų nieko? 

Katrina pažvelgė į garbanotą berniuko galvutę, paskui į žydrą lango angą, 
pro kurią sklido įsakmus Arno balsas, ir jos veidą nutvieskė akinama 
šypsena. 

— O ko man gailėtis? Šie abu vyrai man — viskas. Man jie reiškia daug 
daugiau negu rūmai, aksomas ir briliantai. Žinai... 

Žodžiai pakibo ore. Įniršusi Sara rankove šluostėsi akis. Iš nuostabos 
Katrinos vyzdžiai išsiplėtė. 


— Tu verki? 
— Žinoma, ne!.. Iš kur ištraukei, — liūdnai tarė ji. — Tiesiog šitie 
drabužiai labai dulkini. 


— Taip pat ir tavo balsas... Na štai, jis prisivalgė! Paimk, aš keliuosi! — 
tarė Katrina, grąžindama vaiką čigonei. 

Katrina stebėjo Sarą, kai ši vandeniu šlakstė Katrinos veidą, rengė ją ir 
šukavo plaukus. Dulkės? Ne, tai ne dulkės... Ji ką tik verkė, ir keletas ašarų 

dar žibėjo ant skruostų. Tačiau buvo aišku, kad Sara neketina daugiau apie 
tai kalbėti. Pro langą buvo girdėti triukšmas ir bruzdesys, kuris būdingas 
žmonių būriui, besiruošiančiam į tolimą kelionę: šarvų žvangėjimas, duslus 
arklių kanopų bildėjimas, vežimų dardėjimas, garsūs trumpi įsakymai, 
šūksniai ir juokas. Priėjusi prie lango Katrina pamatė, kad šilko palapinės 
jau sukrautos į vežimus. Dar ji pastebėjo, kad Arno išpildė savo pažadą: 
baisūs vaisiai jau nekabėjo ant seno ąžuolo šakų. Vidinis kiemas buvo pilnas 
ginkluotų žmonių, ramiai laukiančių ženklo žygiuoti. 

Riteriai jau sėdėjo balnuose. 

Katrina persilenkė per akmeninę palangę, kad giliau įkvėptų gaivaus ryto 
Oro, pajustų švelnias pavasario saulės glamones. Tuo metu iš koplyčios išėjo 
Arno ir Bernaras. Abu buvo apsiginklavę, šalmus nešėsi po pažastimis. 
Riteriai nuėjo prie savo žirgų, kuriuos už apynasrių laikė ginklanešiai, ir 
šoko į balnus. Be abejonės, Arno norėjo savo draugą palydėti kiek toliau. 
Bernaras ketino užsidėti šalmą, bet čia pastebėjo pro langą žiūrinčią Katriną. 

— Ponia Katrina, nenorėjau jūsų trukdyti! — sušuko jis. — Tačiau aš 
laimingas, kad prieš išjodamas jus pamačiau. Nepamirškite manęs! Padary- 
siu viską, kad jūsų grakštumas ir grožis kuo greičiau vėl spindėtų karaliaus 
Karolio VII rūmuose. 

— Nepamiršiu jūsų, pone! Ir melsiuosi, kad jums sektųsi kovoti. 

Ristūnas, apdengtas raudona pasidabruota gūnia, šoko grakščiai tarsi 
jauna dama. Bernaras Jaunesnysis, nenuleisdamas šypsančių akių nuo Kat- 
rinos, balne jai nusilenkė, o Katrina padarė reveransą. Paskui Bernaras 
d' Armanjakas lengvais šuoliais paleido žirgą į savo kortežo priekį. Jam iš 
paskos sekė Arno, nuo kurio nė per žingsnį nesitraukė Fortūnatas, naujasis 
Arno ginklanešys. Jodamas pro žmoną, Arno pakėlė pirštine apmautą ranką 
ir nusišypsojo, ir netikėtai Katrina pajuto keistą nerimą, kuris buvo ją 
užvaldęs praėjusią naktį. Jo šypsena buvo liūdna, o veido bruožai iškreipti, 
lyg visą naktį jis būtų nesumerkęs akių. 

Bet štai staiga Katrinos dėmesį patraukė kitkas. Priešais, beveik tokiame 
pat aukštyje kaip Katrinos langas, prie sienos stovėjo šarvuotas kareivis, 
pasirėmęs į žvilgančią ietį. Plieno šalmas gaubė stambų, alyvinės spalvos 
veidą, kuriame blizgėjo nedidelės kiaulės akutės. 

Pažvelgęs į Katriną, šarvuotasis karys nejučia nusišypsojo, ir ji nustebusi 
pažino seržantą Eskornebjefą, vadovavusį palydai, kurią jiems davė Ksan- 
trajus, — tą patį, kuris paslaptingomis aplinkybėmis dingo po to, kai Arno 
jį nubaudė. 

Katrina pasitraukė nuo lango, mostelėjo Sarai ir parodė į kareivį, kuris 
nė nekrustelėjo. 

— Žiūrėk, — tarė Katrina. — Ar pažįsti? 

Sara susiraukė, paskui gūžtelėjo pečiais. 

— Aš dar vakar vakare sužinojau, kad jis čia. Išsyk jį pažinau. Atrodo, 
kad jis atvyko tiesiai iš Oriljako, nes tai — artimiausias miestas ir vienintelė 
Eskornebjefo šeimininko, grafo Armanjako tvirtovė. Taigi nieko nuosta- 
baus, kad jis čia atsidūrė. 

— O Arno žino? 

— Taip, nuo jo nieko nepaslėpsi. Tačiau Eskornebjefas, iš anksto papra- 
šęs grafo Bernaro užtarimo, meldė atleisti. Aš pastebėjau, kad ponas Arno 
nepatenkintas, tačiau jis negalėjo atsakyti. 

— Meldė atleisti! — pratarė Katrina, nenuleisdama nuo stambiojo 
seržanto akių. — Kažkaip sunku patikėti! 

Užteko pamatyti grėsmingą šypseną drimbos veide, kad suprastum, jog 
tai tik priedanga, už kurios slypi keršto troškimas. 

— Man irgi, — tarė Sara. — Ir dar ne viskas. Vakar vakare mačiau 
Eskornebjefą prie koplyčios. Jis šnekučiavosi su tavo “drauguže" Mari, ir 
jų pokalbis, patikėk, buvo labai gyvas. Tačiau mane pastebėję jie išsiskyrė. 

— Keista, — tarė Katrina, perpindama kasas. — Iš kur jie pažįstami? 

Sara su neslepiamu pasibjaurėjimu nusispjovė. 

— Šita mergelė pasiryžusi viskam, — tarė ji. — Tikra raganiūkštė, ir aš 
niekuo nesistebiu. Ji greitai įžvelgė, kad Eskornebjefas jaučia tokį pat pyktį, 
kaip ir ji. 

Tyliai atsivėrė durys. Ant slenksčio pasirodė Izabelė de Monsalvi, apsi- 
rengusi juodais drabužiais. Ji buvo apsisiautusi ilgą apsiaustą, o muslino 
vualis, irgi juodas, siauram senosios grafienės veidui teikė įspūdingo išdi- 
dumo. Už jos nugaros šmėstelėjo Mari veidas. Ji kažkuo panėšėjo į šešką. 
Arno motina sustojo ant slenksčio ir net nepasisveikinusi tarė: 

— Ar eini? Tuojau prasidės mišios... 

— Einu, — trumpai atsakė Katrina. Ji užsivilko apsiaustą su gobtuvu, 
galvą paliko vienplaukę, ir pabučiavusi Mišelio kaktytę nusekė paskui 
anytą. Sara paguldė berniuką į minkštą lizdelį, susuktą ant didžiulės lovos. 

Arno grįžo į namus prieš pat saulėlydį. Per dieną su Fortūnatu ir dar kokiu 
tuzinu žmonių, kuriuos pasiėmė su savimi, jis apjojo apylinkę ir įsitikino, 
kad viskas gerai. Gana daug laiko praleido Karloje: pasikalbėjo su seniūnais, 
patikrino maisto atsargas, padrąsino įbaugintus valstiečius. 

Kai Arno įžengė į didžiają salę, išblizgintą ir pabarstytą šviežiais šiau- 
dais, kur šeima jau laukė vakarienės, Katriną pribloškė du dalykai: nerami 
jo veido išraiška ir tai, kad jis nenusiėmė šarvų. Arno atrodė dar labiau 
išbalęs negu ryte. Sunerimusi Katrina išskėstomis rankomis nubėgo pas jį, 
tačiau Arno švelniai ją atstūmė. 

— Ne, mano meile, nebučiuok manęs! Aš purvinas ir turiu karščio. Senos 
žaizdos neduoda ramybės. Tikriausiai peršalau, o tu neturi rizikuoti, nes gali 
ir pati susirgti. 

— Manęs tai nejaudina! — sušuko Katrina, su nerimu pajutusi, kad Mari 
už jos nugaros šaiposi. Arno nusišypsojo ir pakėlė ranką tarsi norėtų 
apkabinti Katriną, tačiau to nepadarė. 

— Pagalvok apie mūsų sūnų. Tu juk jį maitini, dai privalai būti visiškai 
sveika. 

Tai buvo logiška, netgi išmintinga, tačiau Katrina įsižeidė. Be to, ji 
pastebėjo, kad Arno neleido ir motinai jo pabučiuoti, tik nusilenkė jai ir 
Mari. Izabelė de Monsalvi įdėmiai ir su nuostaba pažvelgė į sūnų, ir jos 
žvilgsnyje šmėstelėjo nerimas. 

— Kodėl tu vis dar su šarvais? Argi galima vakarieniauti su tokiu 
geležies svoriu ant pečių? 

— Nieko baisaus, motule, aš nevakarieniausiu... bent jau čia. Man 
neramu. Valstiečiai pasakoja apie keistus naktinius lankytojus. Prie išorinių 
sienų buvo priartėję kažkokie žmonės, kai kurie netgi ropštėsi per atbrailą. 
Aš privalau patikrinti, ar pilis pasiruošusi gynybai, ir gerai susipažinti su 
savo žmonėmis. Kurį laiką pagyvensiu su jais. Jau pasirūpinau, kad švento 
Jono bokšte man pastatytų sudedamąją lovą, nes tai pati atviriausia uola... 

Jis atsigręžė į Katriną. Ši, išbalusi ir nuliūdusi, tik dėl išdidumo neprieš- 
taravo... Kodėl Arno nori būti kuo toliau nuo jos, atsisakyti to, kas taip 
svarbu jo laimei: nuostabių jų artumo valandų? 

— Mano širdele, būk išmintinga. Mes kariaujame, ir mano pareiga... 

— Jeigu tu nori gyventi švento Jono bokšte, tai kodėl ir aš negaliu ten 
persikelti? 

— Todėl, kad sargybos poste moteriai ne vieta! — šaltai nutraukė Arno 
motina. — Laikas tau suprasti, kad kario žmona turi išmokti paklusti! 

— Nejaugi kario žmonos širdis turi būti plieninė, o jos siela apvilkta 
šarvais?! — sušuko Katrina. 

— O kodėl gi ne? Mūsų šeimos moterys niekuomet neparodo silpnumo, 
netgi kai joms sunku, ir būtent, kai sunku! Matyt, tau neįskiepijo tokių 
savybių. 

Ponios Izabelės balse pasigirdo panieka, ir Katrina liguistai priėmė jos 
žodžius. Ji ketino atsikirsti, bet čia įsiterpė Arno: 

— Motinėle, palik Katriną ramybėje! Jeigu negali jos suprasti, tai bent 
jau taip aiškiai to nerodyk! O tau, mano meile, teks būti tvirtai, nes taip 
reikia. Su tavimi miegos Sara. Aš nenoriu, kad liktum viena. 


Mostelėjęs ranka, Arno pasitraukė į šalį, o Katrina, tramdydama norą 
pravirkti, pasistengė nutaisyti ramų veidą. Koks trumpas buvo taikos ir 
ramybės metas! Štai ir vėl nuo šio vakaro prasideda kažkas nesuprantamo. 
O gal Bernaras su savimi išsivežė saugumo, laimės ir nerūpestingumo 
pojūtį? Nejaugi lemta grįžti vaiduokliškai baimei ir abejonėms, laikinai 
išblaškytoms šalto jo proto? Katrina pajuto, kad dūsta. Jai pasirodė, jog 
sienos linksta ir nori ją praryti. Ką ji veikia šioje svetimoje salėje, tarp šių 
priešiškai nusiteikusių moterų? Kodėl Arno ją palieka? Nejaugi jis nežino, 
kad be jo jai nyku? Kiekviena jo išvyka — kaip ilga žiema... Paskendusi 
savo vienatvėje, Katrina sutiko šaltą anytos žvilgsnį. 

— Ką gi, pradėkime pagaliau vakarieniauti! Nėra prasmės laukti. 

— Atleiskite, — tarė Katrina, — aš neišalkusi. Norėčiau eiti į savo 
kambarį. Esu tikra, kad niekas neliūdės, jei manęs čia nebus. Leiskite 
palinkėti jums labos nakties. 

Skubus reveransas — ir Katrina išėjo iš salės. Koridoriuje nebuvo taip 
tvanku. Be Izabelės ir Mari alsuoti buvo lengviau. Katrina suėmė sunkias 
suknelės klostes ir pasileido kone bėgte laiptais į viršų. Sara ką tik užmigdė 
Mišelį. Virpėdama iš nusivylimo ir šalčio, Katrina apkabino senos savo 
draugės kaklą, ieškodama jos užuojautos. 

— Jeigu jis visą laiką palikinės mane su šiomis dviem moterimis, aš su 
tuo nesitaikstysiu, Sara, aš tiesiog negalėsiu! Nuolat jaučiu jų neapykantą ir 
panieką. Ryt pakalbėsiu su Arno. Pasakysiu jam, kad turi pasirinkti, kad jis... 

— Ramiau! — ryžtingai nutraukė Sara. — Gėda elgtis kaip prastuolei iš 
landynės. Ir dėl ko? Dėl to, kad tavo vyras turi tam tikrų pareigų ir negali 
visą laiką su tavimi burkuoti ir mylėtis? Kaip vaikiškai įsivaizduoji! Argi 
užmiršai, kad jis vyras ir turi savo gyvenimą? Tavo pareiga — padėti jam. 
Būna sunkių akimirkų, tačiau tu privalai būti narsi. 

— Būti narsi, būti narsi! — sumurmėjo Katrina. — Ar ateis tokia diena, 
kai jūs liausitės reikalavę, kad būčiau narsi? Sakau tau, daugiau nebeturiu 
Jėgų. 

— Turi! 

Tarsi rūpestinga motina Sara pasodino nuliūdusią jaunąją moterį ir viena 
ranka ją apglėbė. Kaip ir reikėjo tikėtis, baltaplaukė galvutė nusviro ant 
Saros peties. 

— Mažyle, narsos tau visuomet reikės. Galbūt dar daugiau, negu galima 
įsivaizduoti, tačiau tu nepasiduosi, nes tu myli Arno... nes tu — jo žmona. 

Švelni Saros ranka glostė palinkusią Katrinos galvą, ir ši nematė ašarų, 
kuriomis vėl paplūdo čigonės akys. Ji negirdėjo tos Aistringos maldos, 
kylančios senos draugės širdyje, nebylios maldos, kad Baisus smūgis, kuris 
laukė ateityje, aplenktų Katriną... 

— Kilnioji ponia, — sušuko nuo bėgimo uždusęs karys. — Jus šaukia 
ponas Arno! Greitai... tai labai skubu! Jam reikia jūsų... Jam... jam bloga! 

— Bloga? — Katrina pastūmė į šalį ratelį su verpalu ir pašoko. — Kas 
jam? Kur jis? 

— Pagrindiniame bokšte. Jis apžiūrinėjo aukštutinius gynybinius įtvir- 
tinimus. Ir netikėtai parpuolė... Eime, ponia, greičiau eime! 

Katrina negaišo laiko klausinėjimams. Žvilgtelėjusi į miegantį sūnų ir 
net nepakvietusi Saros, kuri tuo metu buvo apačioje, virtuvėje, ji susirinko 
sijonų klostes ir išbėgo paskui kareivį. Kieme stiprus vėjo gūsis suknele tarsi 
šlapiu skuduru supančiojo kojas. Žemai tarp ilgų rūko juostų kilo pagrindi- 
nis bokštas. Katrina stabtelėjo pasirengusi kautis su veržliu vėju ir lietumi 
ir įtraukusi galvą kaip jautis koridoje puolė pirmyn per plačią aikštę. Ją vijo 
nerimas, tačiau kartu ji juto ir keistą džiaugsmą. Pagaliau Arno ją kviečia! 
Pagaliau ji reikalinga jam!!! 

Per tas porą savaičių, kai Arno apsigyveno švento Jono bokšte, jie beveik 
nesimatė. Kiekvieną rytą ir vakarą Arno ateidavo į namus, pasisveikindavo 
su žmona ir motina, tačiau jų neapkabindavo. Jis pasakė, kad jam skauda 
gerklę ir jis kosti. Ir dar kažkodėl nenorėjo liesti sūnaus. Katrina išklausinėjo 
Fortūnatą, ir tai, ką iš jo sužinojo, vargu ar galėjo ją nuraminti! Arno beveik 
nieko nevalgė ir ištisas naktis valandų valandas žingsniavo po savo kambarį. 

— Šitie naktiniai vaikščiojimai išves jį iš proto... — pasakė Fortūnatas. 
— Ponas turi kažkokį slaptą rūpestį. 

Keletą kartų Katrina norėjo pasilikti viena su vyru, tačiau su liūdesiu 
turėjo prisipažinti, kad jos jis ypač vengė. Atrodė, kad vienintelis jo rūpestis 
buvo Karla ir jos gyventojų saugumas: jis visiškai pasišventė šitam reikalui. 
Katrina žinojo, kad Arno sąmoningai aplenkia namą, kuriame trys moterys, 
nemėgdamos viena kitos, leido dienas prie Mišelio lopšio. Visos trys stebėjo 
viena kitą, ieškojo klaidų, tykojo silpnumo ir nusivylimo akimirkų, pasiren- 
gę tuoj pat pradėti karo veiksmus. Mari buvo nenugalima tokių negailestin- 

gų dvikovų meistrė, o Katrinai jos draskė sielą. Ji beviltiškai stengėsi 
suprasti, suvokti tą nepastebimą, galbūt menką priežastį, kuri paskatino jos 
ir vyro išsiskyrimą. Tačiau dabar, skubėdama per kiemą, košiama smarkaus 
pietų vėjo, Katrina kalbėjo sau, jog netikėtos ligos dėka Arno atsidurs jos 
valdžioje: dabar tai jau jis papasakos jai visą tiesą! 

Katrina pribėgo prie apatinių bokšto durų ir puolė į laiptinę. Priešingai 
negu buvo įprasta bokšto viduje nedegė nė vienas fakelas, tik gūdžiai kaukė 
vėjas. Tikriausiai fakelus bus užgesinęs vėjas, pučiantis pro šaudymo angas. 
Katrina įsikibo į drėgnus akmeninius turėklus, kojomis ieškodama neaiškių 
laiptelių. Pamažu jos akys priprato prie tamsos. Katriną apėmė keistas 
vienatvės jausmas. Bokšte nebuvo nė vieno šarvuoto kario, laiptais niekas 
nei kilo, nei leidosi, tik ritosi šiurpus gausmas tarsi bokšto viršuje griaudėtų 
perkūnas. 

Netikėtai Katrina pastebėjo, kad kareivis, atvedęs ją čia, kažkur dingo. 
Paskendusi savo mintyse, ji neatkreipė į tai dėmesio. Buvo keista, kad Arno 
liga nesukėlė jokio sąmyšio. O laiptai, atrodė, niekuomet nesibaigs! 

Katrina pralėkė pro pagrindines salės duris ir kopė dar aukščiau, bet čia 
jai pritrūko oro. Ji prigludo prie gličios sienos, kad šiek tiek atsipūstų. Kol 
sunkiai alsuodama stovėjo, klaidžiojantis jos žvilgsnis pasiekė greta esančią 
šaudymo angą... Katrina priėjo, iškišo galvą pro ilgą akmeninį plyšį ir 
aiktelėjo iš nuostabos. Ji pamatė, kad ten, toli apačioje, iš senosios komen- 
dantūros įprastai apsirengęs ir apsiginklavęs išeina Arno. Atrodė jis visai 
sveikas ir viena ranka prilaikė netvirtais žingsniais žengiantį senąjį poną de 
Kabaną. Katrina prisimerkė, kad geriau matytų. Ne, nėra jokios abejonės: 
tai iš tikrųjų jis, Arno! 

Katrina pakėlė akis į bokšto viršūnę: triukšmas buvo nutilęs. Netikėtai 
stojusioje tyloje staiga aiškiai pasigirdo garsus, sunkus alsavimas — kažkas 
kilo į viršų. Katrina išsigando ir mojuodama ranka pro šaudymo angą 
sušuko: 

— Arno! Arno! 

Tačiau anga buvo per toli ir per aukštai! Monsalvi jos neišgirdo. Net 
neatsigręžęs, jis su de Kabanu pasuko į kalvę. 

Katrina greitai ėmė leistis žemyn. Skubėdama tamsoje ji peržengė laip- 
telį, pakreipė koją ir vos neparpuolė. Akimirką ji turėjo sustoti ir palaukti, 
ko! šiek tiek aprims skausmas, ir tuomet laiptų šešėlyje ji išvydo tamsiai 
raudoną Eskornebjefo veidą. Seržantas žengė sunkiai, į priekį ištiesęs rankas 
ir išsproginęs akis, purtomas nebylaus vidinio juoko. Katrinos gyslose 
sustingo kraujas: ji suvokė, kad jai gresia mirtinas pavojus. Stambus gask- 

ono kūnas visiškai užtvėrė siaurą laiptinę, ir neatrodė, kad jis ketintų ją 
praleisti. 

— Nagi! — ryžtingai tarė Katrina. — Leisk praeiti! 

Gaskonas, netardamas nė žodžio, toliau artinosi prie jos. Sunkus jo 
alsavimas panėšėjo į riaumojimą ir žeidė jaunosios moters klausą. Šitos 
išsprogusios akys, šitas bjaurus, idiotiškas juokas! Katrina žengė atgal. 
Vyriškis pasilenkė į priekį, ištiesė didžiules letenas norėdamas ją sugriebti... 
Katrina, apimta siaubo, staiga suprato, kad visame bokšte ji viena, šito 
niekšo, kurio kėslai buvo labai jau aiškūs, valioje. Beviltiškai šaukdama ji 
puolė į viršų... Reikėjo spėti pasiekti viršutinį aukštą ir užsirakinti apvaliame 
kambaryje, kuriame gyveno Žanas de Kabanas. Katrina prisiminė, kad ten 
matė didžiules duris ir tvirtas velkes. Kad nors šiek tiek galėtų atsikvėpti! 
Kaip skausmingai daužosi širdis! Laiptinėje taip tamsu, taip tamsu! Nejaugi 
Katrina niekuomet nepasieks už tų durų esančios slėptuvės? Iš akių plūste- 
lėjo nevilties ašaros! 

Viršuje tarsi kažkas sprogo. Pasigirdo stiprus trakštelėjimas ir veriamo 
metalo cypimas. Keletu laiptelių aukščiau, įleisdamos srautą šviesos, su 
griausmu atsivėrė durys, ir Katrina, jau pasirengusi pulti į stebuklingai 
atidarytą kambarį, taip stipriai atšoko, kad susitrenkė į sieną petį. 

Tarp jos ir atlapotų durų, kurių slenkstį buvo beperšokąs įtūžęs Gotjė, 
žiojėjo bedugnė... juoda, bauginanti tuštuma... Kažin kokio piktadario ranka 
pašalino medinius laiptus, kurie jungė vieną didžiojo bokšto aukštą su kitu. 
Tie laiptai buvo klastingi spąstai puolančiam priešininkui, kai jis susižavėjęs 
ataka staiga aptikdavo po savo kojomis vien juodą tuštumą ir nugarmėdavo 
stačia galva į prarają. 

Katrina suvokė, kad atlapodamas duris ir apšviesdamas laiptus Gotijė ją 
išgelbėjo nuo pražūties. Dar žingsnelis — ir ji būtų prasmegusi ir niekas 
niekada nebūtų jos radęs. Katrinai iš baimės užėmė kvapą, pašėlusiai ėmė 
suktis galva, ir neįstengdama išspausti nė garso, ji lyg skęstantysis ištiesė 
ranką Gotjė, nepastebėdama, kaip baisiai jis atrodo. Stambų Gotjė veidą 
buvo iškreipęs nirtulingas įtūžis, iš jo peties sunkėsi kraujas... 

— Nė žingsnio, ponia Katrina! — dusdamas sušvokštė jis. — Dabar jau 
pradedu suprasti, kodėl mane uždarė čia viršuje! 

Kaip tik tuo metu pasirodė Eskornebjefas. Jis buvo taip įnikęs vytis 
Katriną, kad normandą pastebėjo ne iškart. Džiaugsmingai maurodamas jis 
jau buvo bečiumpąs jaunąją moterį, tik staiga jam sutrukdė griausmingas 
Gotjė balsas: 

— Šį kartą tu nepaspruksi nuo manęs, šunie! 

Katrina nesuspėjo net prie sienos prisiglausti. Gotjė vienu gigantišku 
šuoliu liuoktelėjo per kiaurymę, parmušdamas ją ant žemės. Katrina akimir- 
ką lyg suakmenėjo, o normandas visu savo svoriu užgriuvo ant gaskono, ir 
jiedu nusirito atgal. Susiviję į kamuolį, vyrai nubumbsėjo žemyn laiptais iki 
kitos laiptų aikštelės. 

Šalti mūro akmenys grąžino Katrinai sąmonę. Atsistojusi ji pajuto ge- 
liantį skausmą nugaroje. Prisilaikydama sienos, šiaip taip nusileido iki 
aikštelės, kur raičiojosi abu vyriškiai: imtynės buvo pačiame įkarštyje — 
nuožmios ir negailestingos. 

Eskornebjefas su Gotjė buvo taip susipynę, kad neįmanoma buvo jų 
atskirti. Mėšlungiškai tįsčiojo rankos ir kojos; gyvuliškai urgzdami, prieši- 
ninkai murkdėsi ankštoje erdvėje: kartais viršuje atsidurdavo normandas, 
kartais — gaskonas. 

Katrina karštai meldėsi, kad nugalėtų Gotjė, nes pralaimėjimas abiems 
kainuotų gyvybę. O gaskonas irgi buvo ne iš kelmo spirtas. Be to, Gotjė 
kliudė šviežia peties žaizda, kuri vėl atsivėrė. Padėtį sunkino dar ir tai, kad 
imtynininkai savo kūnais buvo užgriozdinę perėją, ir Katrina negalėjo nieko 
pasišaukti į pagalbą. Ji nusprendė dėmesį į save atkreipti riksmu ir iš visų 
Jėgų suriko: 

— Gelbėkite! Gelbėkite! 

— Tylėkit! — dusdamas prašvokštė Gotjė. — Velnias žino, ką galit 
prisišaukti! Aš dar laikausi... geriau pribaigsiu jį pats. 

Trūktelėjęs visu kūnu, jis pagaliau įgijo persvarą: jam pavyko pagriebti 
priešininką už gerklės ir abiem rankomis jį prispausti. Gotjė ėmė smaugti 
gaskoną — lėtai ir nepermaldaujamai. Tas pradėjo Žiopčioti, jo smūgiai 
susilpnėjo. Gotjė spūstelėjo dar smarkiau. O paskui, kilstelėjęs priešo galvą, 
tėškė ją į grindis. Eskornebjefas suriaumojo: 

— Pasigailėk! Nežudyk manęs! 

— Pirma atsakysi man į klausimus, po to aš jau nuspręsiu. Kas uždarė 
mane bokšto kambaryje? 

— Aš! Manęs prašė! 

— Kas? 

— Jauna ponia... Mari de Kombom! 

— Taitują pažįsti? — įsiterpė Katrina, kuri vėl atgavo drąsą. Gotjė rankų 
gniaužtuose Eskornebjefas žiopčiodamas gaudė orą lyg išmesta į krantą 
žuvis. Gotjė atleido pirštus ir leido jam du tris kartus mėšlungiškai gurkšte- 
lėti oro. 

— Taip, — sušvokštė jis pagaliau, — prieš daugelį metų aš buvau 
parsisamdęs tarnauti jos brolio svitoje Komborne. Ji pažadėjo man... vieną 
iš savo motinos brangenybių... ir atsiduoti man... jei užmušiu jus abu! 

— Štai kaip! — ištarė Gotjė. — O kas nuėmė laiptus? 

— Irgi aš. Pasinaudojau tuo, kad ponas Arno ir ponas Žanas žvalgo 
gynybos įrenginius. Paskui... pasiunčiau kareivį ponios Katrinos... Pamatęs, 
kad ji bėga prie bokšto, nusekiau iš paskos. Aš norėjau... Ne! Pasigailėkite! 

Paskutinieji žodžiai nuskambėjo maldaujamai, mat Gotjė veidas 1š įtūžio 
pasidarė purpurinis. Normando veidą iškreipė mėšlungis, ir Eskornebjefas 
pajuto, kaip vėl stingsta aplink jo kaklą mirties gniaužtai. 

— Tu norėjai nustumti ją, taip? Ir jeigu ji per stebuklą nebūtų pamačiusi 
prarajos... 

Aistros sklidiname priešininko balse Eskornebjefas išgirdo savo mirties 
nuosprendį ir kažkaip vaikiškai, lyg maldai, sudėjo rankas. Kalbėti jis 
daugiau neįstengė. 

— Jis prašo pasigailėti... — pradėjo Katrina. 

— Prisiekiu Odinu! Jūs dar jo gailitės... Ką gi man daryti? 

Katrina jau norėjo jam atsakyti, bet normandas, pats to nejusdamas, 
atleido gniaužtus. Eskornebjefas, nors ir buvo beveik be sąmonės, netruko 
tuo pasinaudoti. Jis iš visų jėgų įsiręžė ir netikėtai parvertė Gotjė ant šono. 
Akies mirksniu prismaugtas karys pašoko ant kojų ir tekinas pasileido 
žemyn laiptais. Jo aulinių batų kulnai nudunksėjo akmeniniais laiptais, 
triukšmingai užsitrenkė durys. Gotjė pasikėlė niurnėdamas: 

— Paspruko! Bet aš jį dar sučiupsiu... 

Katrina nerišliai vapėjo: 

— Ne... maldauju... Tegul sau eina... Ne... nepalik manęs vienos! Aš... 
aš taip bijau! 

Blausiai apšviestas jos veidas atrodė kaip blyški gėlė. Ji visa drebėjo. 
Katrina prisiglaudė prie Gotjė, ieškodama nusiraminimo: baimės jausmą 
buvo pakeitęs nervinis silpnumas. Katrinos pirštai netyčia palietė žaizdą ant 
Gotjė peties. Susitepusi krauju, Katrina lyg nudegusi atitraukė ranką ir 
pasibaisėjusi žvelgė į savo delną. 

— Tavo žaizda!.. — sušuko ji. 

— Niekis. Greitai užgis! Leiskite, aš jus panešiu, nes taip mes niekad 
nenusileisime šitais velnio laiptais. 

Ir Gotjė pakėlė ją nuo žemės. Kaip įbaugintas vaikas Katrina prigludo 
prie galiūno krūtinės. 

— Tu mane išgelbėjai, — sušnabždėjo ji. — Aš ir vėl esu dėkinga tau 
už gyvybę! 

Gotjė geraširdiškai nusijuokė. 

— Tam aš čia ir esu, — pasakė. — Kaip sako Mari, aš jūsų sarginis šuo! 

Paklususi netikėtam impulsui, kurio paskui ilgai negalėjo paaiškinti, 
Katrina staiga pasielgė gana keistai. Jiedu jau pradėjo leistis pavojingais 
laiptais, bet ji staiga apsivijo rankomis stiprų galiūno kaklą ir prisispaudė 
lūpomis prie jo lūpų. Gotjė staiga sustojo ir iš pradžių neatsiliepė. Nelauktas 
bučinys jį tarsi sustingdė. Bet tai truko tik akimirką. Kai jaunoji moteris jau 
ruošėsi nuo jo atšlyti, jis paėmė ją į glėbį ir grąžino bučinį su tokia aistra, 
nuo kurios Katrinai apsisuko galva. Jo tvirtos lūpos pasirodė esančios šiltos 
ir saldžios kaip vaiko. Katriną apėmė keistas jausmas. Gotjė bučinys turėjo 
jai nepažįstamo skonio: jis buvo švelnus, nes aistrą tramdė pasiaukojimas. 
Jame buvo susitvenkęs visas pirmosios meilės šviežumas, ir Gotjė glėbyje 
Katrina nelauktai prisiminė Landri, savo vaikystės draugą, kuris iš nevilties 
stojo į vienuolyną. Būtent šitaip kadaise mylėjo ją Landri. Taip, Gotjė irgi 
mylėjo Katriną pasiaukojančia ir begaline meile, natūralia kaip laukų vėjas 
ar paukščio skrydis. Jame Katrina atpažino tą pačią prigimtį, tą pačią rasę, 
kokios buvo ji pati... 

Gotjė ryžtingai pastatė Katriną ant kojų ir atsitraukė keletą žingsnių. Pro 
atviras duris sklindančioje šviesoje buvo gerai matyti jo veidas, aptemdytas 
liūdesio; iš pilkų normando akių, iš jo duslaus balso smelkėsi kančia. 

— Daugiau niekada to nedarykite... dėl Dievo meilės! Niekada to neda- 
rykite! 

— Aš tik norėjau padėkoti tau, parodyti tau, kaip stipriai... 

Jis palingavo didžiulę, pasišiaušusią galvą ir nusisukęs pasakė: 

— Jūs turite tokios galios, kuri veda mane iš proto, ir labai gerai tai 
žinote. j 

Ir nuėjo šalin, priešais stiprėjantį vėją. Katrinos veidu ritosi lietaus lašai. 
Ji žiūrėjo, kaip Gotjė susigūžęs eina prie arklidės, ir suvokė jį įskaudinusi. 
Jis nesuprato Katrinos poelgio. Ir ar galėjo suprasti, jeigu ir ji pati negalėjo 
jo paaiškinti? Jam tegalėjo atrodyti, kad tai išmalda, atsakas į tylią jo meilę. 
Katrinai į galvą atėjo kelios eilutės iš senos dainos, kurią mėgo dainuoti 
Gotijė, tos senovinės Haroldo Narsiojo baladės: “Mano laivai įvaro baimės 
pasauliui; aš perplaukiau septynias jūras, o rusų mergaitė vis tiek šaiposi iš 
manęs" 

Gotjė buvo labai panašus į Katriną. Jis, kaip ir ji, buvo išdidžios ir 
kantrios prancūzų tautos dalis. Ar išauš kada nors diena, kai ji pagaliau 
supras jo esmę, iki galo pažins šį Normandijos miškų sūnų? 

Katrina lyg per sapną grįžo namo, jos mintys klajojo kažkur toli. Ji 
atgręžė veidą lietui, atsiduodama jo siautulingam šėlsmui, tarsi jis būtų 
galėjęs nuplauti jos baimę ir abejones. Ką jai dabar daryti? Nedelsiant 
susirasti Arno ir priversti jį viską išklausyti? Jeigu jis iš tikrųjų nori, kad 
Katrina būtų saugi, tai turi pašalinti nuo jos kelio Mari de Komborn dar 
saulei nepatekėjus. 

— Aš negaliu daugiau būti su ja nė dienos, — garsiai pakartojo Katrina. 
— Jis turi pasirinkti! 

Ji pabandė įsivaizduoti, kas galėjo atsitikti, ir ją sukaustė pavėlavusi 
baimė. Jeigu ne Gotjė, jos kūnas būtų jau subyrėjęs, iš jos dvokiančioj 
duobėj būtų telikusi beformė kaulų ir kruvinos mėsos krūva... Katrina 
sugniaužė kumščius ir prikando lūpą. Tai, kas nepavyko šį kartą, gali pavykti 
kitą. Šiandien ji stebuklingai išvengė mirties, o rytoj?.. Kokio pavidalo 
mirtis prisėlins prie jos iš klastingų sutemų? 

Katrinos lūpose sustingo tūžmingas šūksnis. Per keletą žingsnių nuo jos 
iš gyvenamojo namo išbėgo Mari ir apsidairydama, ar jos niekas neseka, 
nuskuodė į kiemo galą, kur buvo bokštas. Katrina jau buvo belekianti iš 
paskos, bet prisiminė, kad skubėdama į pagalbą Arno paliko visai vieną 
mažąjį Mišelį. Sara, žinoma, jau bus grįžusi prie jo, gal bus grįžusi iš kaimo 
ir senelė, kur ji susiruošė dalyti išmaldos, bet geriausia būtų Katrinai pačiai 
žvilgtelėti į jį, o tada jau pasekti Mari. Įkalinta, kaip ir Katrina, už tvirtovės 
sienų, mergina niekur nuo jos nepaspruks. Su piktdžiuga Katrina sau prisie- 
kė, kad Mari suras visur... 

Ji nubėgo į savo kambarį, genama staiga sukilusio troškimo vėl pamatyti 
sūnų. Reikėtų dar persivilkti šitą šlapią suknelę, nemaloniai limpančią prie 
kūno ir varžančią judesius. Katrina įėjo į kambarį ir pasuko prie ąžuolinio 
lopšio, bet pusiaukelėje staiga sustingo, jos širdis apmirė. Kūdikio nebuvo 
matyti. Ant Mišelio galvelės kažkieno žiauri ranka buvo užmetusi antklodę. 
Prie mažos lovytės buvo tylu kaip prie kapo... 

Riksmas, išsiveržęs iš Katrinos gerklės, buvo lyg vilkės staugimas prie 
tuščio guolio. Jis nusirito didžiulėmis tuščiomis menėmis ir sukrėtė seną 
būstą iki tolimiausių užkaborių. Jis išgąsdino Sarą, triūsiančią virtuvėje 
rūsyje, pasiekė sargybinius, budinčius prie sienų, valstietį, vežantį šiaudus 
savo nedailaus darbo mediniu vežimu. Katrina nutraukė antklodę ir pakėlė 

Mišelį ant rankų. Mažylio veidelis buvo pamėlęs. Jo maža galvutė bejėgiškai 
nusviro atgal... Katrina susmuko ant kelių. 

— Dieve mano! Ne!.. Tik ne tai! Tik ne tai! 

Ji neteko žado. Springdama iš skausmo, nubėrė kūdikio kūnelį beprotiš- 
kais bučiniais. Tai buvo pats baisiausias smūgis, kokį jai teko patirti! 
Piktadarystė varė Katrinai siaubą, skandino ją į tokią kančių gelmę, iš kurios, 
atrodė, jau niekada neišplauks... Katrina vis rėkė ir rėkė. Atbėgusi Sara 
jaunąją moterį pamatė pasliką ant grindų su kūdikiu rankose. 

— Kas atsitiko? 

— Jie jį nužudė! Jie atėmė jį iš manęs. Mano mažylis! Kažkas uždusino 
jį lovytėje! Dieve! Dieve mano! 

Bet Sara nesiklausė. Ji čiupo kūdikį ir nuplėšė vystyklus nuo kūnelio, 
kuris voliojosi ant jos rankų kaip skudurinė lėlė. Ji keletą kartų smarkiai 
sudavė vaikeliui per užpakaliuką, paguldė jį ant motinos lovos ir ėmė lėtai 
ir atsargiai pūsti jam orą į pravirą burnytę... Katrina apstulbusi ją stebėjo. 

— Ką tu darai? — sulemeno ji. 

— Bandau jį atgaivinti. Prieš daugelį metų esu mačiusi vaikų, kurie gimė 
apie kaklą apsivijusia bambagysle, ir jie atrodė lygiai taip. Pribuvėjos visada 
taip darydavo... 

Ji vėl palinko prie Mišelio. Katrinos kojos, rodos, įaugo į žemę. Ji 
negalėjo net pajudėti. Nevilties sklidinos akys siurbte siurbė kiekvieną Saros 
judesį. Staiga priešais Katriną iš kažin kur išdygo juoda figūra, ir ji išgirdo 
šiurkštų Izabelės de Monsalvi balsą: 

— Ką tu darai, pasiutusi kale? Ką tu darai mano anūkui? 

Ji papurtė Sarą už pečių. Katrinai netikėtai sugrįžo jėgos. Genama 
nežaboto įsiūčio, ji puolė prie anytos, griebė ją už pečių ir sviedė atgal. Iš 
nuostabos prasižiojusi, senė atsisuko ir įsispitrijo į Katriną, o ši žybčiodama 
violetinėmis akimis suriko: 

— Ji stengiasi jį išgelbėti! Įsakau ją palikti ramybėje! — ir tęsė: — Jie 
nužudė mano sūnų, girdite? Jie jį nužudė! Aš radau jį uždususį po antklo- 
dėmis, kurias kažkas užmetė jam ant galvos! Jis negyvas... tai jūs jį nužu- 
dėte! 

Staiga Izabelė mirtinai išbalo, susvyravo ir įsikibo į židinio lentynėlę. 
Sukrėtimas, atrodė, ją susendino, ji susigūžė, visa susiraukšlėjo. Balsas, 
nuslydęs nuo jos bespalvių lūpų, buvo ne ką garsesnis už šnabždesį: 

— Negyvas... nužudytas? 

Izabelė pakartojo šiuos kraupius žodžius, tarsi jų nesupratusi. Ji atsigręžė 
į Katriną: jos veidas buvo subliuškęs, akys lyg neregės. 

— Kas jį nužudė? — trūkčiojamu balsu paklausė ji. — Kodėl sakai, kad 
tai — aš? Aš nužudžiau mūsų mažąjį Mišelį? Tu turbūt išėjai iš proto! 

Ponia Monsalvi tai pasakė be pykčio, beveik ramiai, tiesiog konstatuo- 
dama faktą. Ir šituose keliuose žodžiuose buvo tiek tikro skausmo, kad 
Katrina pajuto, jog jos neapykanta užleidžia vietą liūdesiui... Ji staiga pajuto 
nuovargį, mirtiną nuovargį. 

— Atleiskite man, — suvapėjo ji. — Bet jeigu jūs nebūtumėt čia palikusi 
tos prakeiktos Mari prieš mano ir Arno valią, šito nebūtų atsitikę. Ji žmog- 
žudė! 

Šitas kaltinimas išsprūdo iš krūtinės savaime, bet ištarusi šiuos žodžius 
Katrina buvo pritrenkta jų teisingumo. Ji tarsi iš naujo matė, kaip Mari 
sprunka iš namo — greitai, beveik vogčiom... Kas dar neapkentė Katrinos 
taip stipriai, kad išdrįstų pakelti ranką prieš jos vaiką, jei ne šita Komborno 
gyvatė? Bet Izabelės de Monsalvi veide galėjai išskaityti nuostabą, sumišu- 
sią su nepasitikėjimu. 

— Tai neįmanoma! Šito ji nepadarytų. Tu nekenti jos dėl to, kad ji myli 
mano sūnų. Bet ji visada jį mylėjo... ir tai ne jos kaltė. Juk širdžiai neįsakysi! 

Katrina pasilenkė virš lovos. Sara ir toliau trynė kūdikio kūnelį ir darė 
jam dirbtinį kvėpavimą. 

— Ji taip manęs neapkenčia, kad jai nėra nieko: švento. Ji ir mane bandė 
nužudyti — dar nė valanda nepraėjo! Jeigu ne Gotjė, aš jau gulėčiau negyva 
didžiojo bokšto požemiuose. Jūs sakote, kad šito ji neišdrįstų padaryti. Ji 
padarytų ir blogiau, kad tik nušluotų mane nuo žemės paviršiaus ir išrautų 
mano atminimą iš mano valdovo širdies. 

— Nutilk! Aš draudžiu tau kaltinti Mari! Mes su ja vieno kraujo. Tiesą 
pasakius, aš ir užauginau ją. 

— Sveikinu! — karčiai tarė Katrina. — O, aš niekada nemaniau, kad 
būsiu jums tokia šiurkšti! Bet prisiekiu, kad šį vakarą ji išsidangins iš šitų 
namų. Jeigu neišvažiuos ji, išvažiuosiu aš! Širdies gilumoje, — su liūdesiu 
pridūrė jaunoji moteris, — jūs pritartumėt būtent antrajam atvejui, jeigu 
mano kūdikis... 

Kaip atsakymas į šiuos žodžius pasigirdo Saros balas: 

— Jis gyvas! Jis kvėpuoja! 

Motina ir senelė abi kartu šoko prie lovos. Ant stiprių Saros rankų 
gulinčio kūdikio oda buvo praradusi baisųjį violetinį atspalvį. Burnytė 
prasivėrė kaip iš vandens ištrauktos mažos žuvelės. Rankytės ir kojytės vos 
vos sukrutėjo. Sara metė pro petį Izabelei: 

— Sušildykit jam prieš ugnį vystyklus! 

Senelė nedelsdama pakluso. Jos akys dar buvo pilnos ašarų, bet jau 
švytėjo. 

— Gyvas! — sušnibždėjo ji. — Ačiū Dievui! 

Suklupusi prie lovos, Katrina ir verkė, ir juokėsi. Mišelis greitai atsigavo; 
Sara vis dar nesmarkiai jį plekšnojo. Galų gale ši procedūra mažyliui ėmė 
labai nepatikti. Jis visas išraudo, plačiai išsižiojo ir garsiai užbliovė. Šią 
akimirką gražesnės muzikos susižavėjusiai Katrinai negalėjo būti visame 
pasaulyje. Sara tuoj pat paėmė iš Izabelės rankų šiltus vystyklus ir vikriai 
suvystė į juos besispardantį mažylį. Katrina griebė savo senos draugės 
ranką, prisispaudė prie jos šlapiu nuo ašarų veidu ir apibėrė ją bučiniais. 

— Tu jį išgelbėjai! — vapėjo ji. — Tu jį man grąžinai! Dėkoju tau, 
mieloji! O, dėkoju, dėkoju tau! 

Sara žvilgtelėjo į jaunąją moterį švelnumo sklidinu žvilgsniu. Greitai 
palinkusi ji pabučiavo ją į kaktą ir atitraukė ranką. 

— Na, užteks, — suniurnėjo ji. — Nereikia verkti! Viskas praėjo. 

Ji vikriai suvystė kūdikį ir atidavė jį motinai. Katrina netverdama dži- 
augsmu paėmė Mišelį ant rankų. Sūnus buvo tarsi šilta jos esybės ugnelė. 
Ji jautėsi taip, tarsi jai būtų grąžinę patį gyvenimą, ir šis gyvenimas dabar 
veržėsi šilta kunkuliuojančia srove. Katrina išbučiavo baltus šilkinius sū- 
naus plaukus, ir jos žvilgsnis staiga virš vaiko galvos susitiko su Izabelės 
žvilgsniu. Ši stovėjo kitame lovos gale, nuleidusi rankas ir stebėjo motiną 
ir vaiką tokia išsikankinusi, kad Katrinai jos pagailo. Ne, per daug ji dabar 
laiminga, kad nebūtų kilniaširdė. Žavingai šypsodamasi Katrina ištiesė 
kūdikį Izabelei. 

— Imkite jį, — pasakė ji švelniai. — Jis jūsų! 

Kažin kas suvirpėjo sustingusiame senosios damos veide. Ji ištiesė į 
Mišelį rankas ir pažvelgė į akis Katrinai, pravėrė burną, bet netarė nė žodžio. 
Ji trūkčiojamai nusišypsojo, priglaudė mažylį prie širdies tarsi brangenybę 
ir lėtai nuėjo prie židinio. Katrina gėrėjosi šituo juodaplaukės madonos, 
palinkusios prie knirkiančio kūdikio, paveikslu. Paskui nusisuko nuo Izabe- 
lės ir nusivilko šlapią suknelę, pakeisdama ją kita. Dabar ji apsivilko vilnonę 
su juodais aksomo kaspinais, tą pačią, kurią dėvėjo savo vestuvių dieną. 
Paskui Katrina susitvarkė plaukus: susipynė kasas ir susisuko juos vainiku 
aplink galvą. Po to užsimetė apsiaustą. Sara netardama nė žodžio ją stebėjo. 
Katrinai baigus rengtis čigonė paklausė: 

— Kurtueini? > 

— Suvesti sąskaitų. Tai, kas atsitiko šiandien, daugiau neturi pasikartoti. 

Sara dėbtelėjo į Izabelę, po to vėl į Katriną. Ji prislopino balsą: 

— Su kuo tu nori suvesti sąskaitas? Su ta mergužėle? 

— Ne. Ją pakaks išsiųsti. Aš noriu šį reikalą aptarti su Arno. Būtinai 
reikia jam papasakoti, kas mums atsitiko, Mišeliui ir man. Tikiuosi, šįkart 
jis manim patikės. Šiaip ar taip, bent jau nepabėgs nuo manęs, kaip kad daro 
paskutiniu metu. 

Nuoskauda Katrinos balse sujaudino Sarą. Ji prisitraukė jaunąją moterį 
ir suspaudė ją glėbyje taip stipriai, kad Katrina pajuto savo ištikimosios 
draugės smarkų ir tolygų širdies tuksėjimą. Ji nuleido galvą į paslaugiai 
atkišto peties lankstą ir leido išsilieti savo susikaupusiai širdgėlai. 

— Aš nežinau, Sara! Kuo man tikėti? Ką galvoti? Paskutiniu metu jis 
pasidarė toks keistas. Ką aš jam padariau? Ko jis manęs vengia? 

— Manau, jis bėga ne tik nuo tavęs. 

— Na, labiausiai nuo manęs, o aš per daug jį myliu, kad nejusčiau to visa 
širdimi. Bet kodėl?.. Kodėl jis toks? 

Akimirką Sara tylėjo. Jos veidas buvo persmelktas nuoširdžiausios užuo- 
jautos. Staiga ji ėmė ir skambiai pabučiavo jaunąją moterį į smilkinį. Paskui 
atsiduso: 

— Galbūt jis bėga visai ne nuo tavęs. Matai, Katrina, viskas kur kas 
rimčiau. Jis bando pabėgti nuo savęs! 


Dvidešimt ketvirtas skyrius 
Priešas 


Karlos pirtis buvo senovinė. Nė lyginti jos negalėjai su erdviais, fresko- 
mis ištapytais kambariais, kur poliruoto alavo ar kalto sidabro voniose 
maudydavosi Burgundijos rūmų gyventojai. Čia reikėjo tenkintis vienu 
žemaskliaučiu kambariu, kurio centre stovėjo akmeninė vonia. Šalia vonios 
ant geležinio trikojo pastatytame katile kaito vanduo. Kitame kampe ant 
ožių patiesta obliuota lenta buvo naudojama masažui. Pirtyje buvo visiškai 
tamsu. Į ją galėjai nusileisti trimis uoloje iškirstais laipteliais, o apšvietė ją 
ant metalinių grotelių pastatytas anglių puodas. 

Kai Katrina prisiartino prie pirties, pro pusiauviras duris šmurkštelėjo 
kūninga raudonveidė merga, matyt, pirtininkė. Susidūrusi su Katrina ji dar 
labiau paraudo. 

— Kurtu? — paklausė jos Katrina. — Sakė, kad mano vyras čia maudosi. 
Ar jis jau baigė? 

Mergužėlė, baimingai dirsčiodama į duris, dar labiau sutriko. Prieš 
atsakydama ji žengė keletą žingsnių atatupsta. 

— Ne, kilmingoji ponia! Jis vis dar čia. 

— Nair ką? 

Pirtininkė nunarino galvą. Storais savo pirštais ji nervingai pešiojo šlapią 
mėlyną prijuostę. Šelmiškai pažvelgusi į Katriną, ji greitakalbe išrėžė: 

— Jauna ponia davė man sidabrinį, kad užleisčiau jai savo vietą ir 
palikčiau ją įtrinti poną aliejais. Ji... ji pasislėpė ten, už didžiosios kolonos. 

Dabar raudonis išmušė Katriną — ir ne iš drovumo, o iš įniršio, ir merga 
išsigandusi prisidengė ranka veidą, lyg laukdama antausio. Bet Katrina 
tepasakė: 

— Mauk šalin!.. Ir laikyk liežuvį už dantų! 

Merga negaišdama spruko. Katrina nuėjo prie pravirų pirties durų. Iš 
vidaus nebuvo girdėti nė garso, tik čiurleno į vonią tekantis vanduo. Katrina 
dirstelėjo vidun. Tai, ką ji išvydo, privertė ją atšokti atgal, ir tik begalinėmis 
pastangomis ji susivaldė nesurikusi. Katrinai magėjo sužinoti, kas bus 
toliau. 

Arno tysojo ant pilvo, pasidėjęs galvą ant sunertų rankų. Mari stovėjo 
šalia ir varvino jam ant nugaros aliejų iš mėlyno stiklinio buteliuko. Paskui 
ji ėmė lėtai trinti aliejų į visą Arno kūną. Jis nejudėjo. Siauros įdegusios 
merginos plaštakos jautriai klaidžiojo raumenų kontūrais, ryškiai išsiskiri- 
ančiais rausvoje anglių šviesoje. Oda švytėjo lyg rudas atlasas, ir Katrina 
negalėjo atplėšti nuo jo akių. Ji aštriai, tiesiog skausmingai jautė, kaip šitos 
rankos glamonėdamos slenka Arno kūnu. Prakaito lašeliai, nubėrę Mari 
veidą ir kaklą, nuo šviestuvo liepsnos blizgėjo lyg karoliukai. Mergina 
kvėpavo tankiai ir alsiai. Geidulinga aistra, kurią jai sukėlė priešais išsitiesęs 
vyriškis, buvo tokia begėdiškai akivaizdi, kad graužiama pavydo Katrina 
sudrebėjo. Ji matė, kaip liežuvio galiuku Mari apsilaižė išdžiūvusias lūpas... 

Staiga aistros pastūmėta Mari palinko į priekį ir lūpomis prilipo prie 
kairiojo Arno peties... Tai pamačius Katrinos galvoje plykstelėjo aklo 
įsiūčio liepsna, ir ji metėsi kaip katė išskėtusi nagus. Arno apstulbęs pašoko, 
ir Katrina puolė Mari. Ji atplėšė merginą nuo Arno ir tėškė ant žemės. Mari 
suinkštė ir bandė stotis, bet Katrina užgriuvo ją visu kūnu. Pasiutusi lyg 
laukinė Katrina visiškai prarado savitvardą. Ji talžė kumščiais varžovės 
veidą, taikydama į gerklę arba į akis, pasiryžusi užmušti. 

Viena tik mintis liepsnojo įkaitusiose Katrinos smegenyse: suknežinti 
šitą begėdišką veidą, išdraskyti šitas žalias akis, sutriuškinti bjaurybę vi- 
siems laikams. Bet Mari po patirto šoko atsipeikėjo ir dabar jau ėmė gintis. 

Iš pažiūros trapi, mergina turėjo elastingos vytelės jėgą. Pakėlusi kojas, Mari 
taip bakstelėjo keliais Kattinai į krūtinę, kad ši vos atgavo kvapą. Jos 
gniaužtai atsileido. Vikriu šuoliu Mari pašoko ant kojų ir puolė Katriną... 

Atsikėlęs Arno iš pradžių nustebęs žiūrėjo į įnirtingas dviejų moterų 
grumtynes, bet greitai susivokė, čiupo nuo stalo numestą audeklo atraižą ir 
apsivyniojo ja klubus. Paskui paprasčiausiai pakėlė už pakarpos Mari, 
tuokart atsidūrusią viršuje, ir pastūmė šalin. Ne švelniau jis pastatė ant kojų 
ir Katriną. Šias dvi furijas buvo apakinusi tokia neapykanta, jog Arno turėjo 
sutelkti visas jėgas, kad jas sutramdytų. 

— Gana! — sušuko jis. — Ar nelabasis jus apsėdo? Mari, ką tu čia veiki? 

— Šita šliundra nusipirko teisę pasikloti tave kaip vanotoja. Kol tu 
maudeisi, ji slėpėsi už kolonos... — vietoj Mari atsakė Katrina. 

Monsalvi ši situacija pasirodė tokia komiška, kad jis nusikvatojo. Pirmą 
kartą per dvi savaites Katrina išgirdo jo juoką, kuris, deja, tik dar labiau 
pabrėžė Arno veido išsekimą. Juokas nepralinksmino jo akių, ir jos tebebuvo 
liūdnos ir blausios. Katrina pasijuto įskaudinta. 

— Tau linksma? Ar juoksies, jei pasakysiu, kad šiandien ji bandė mane 
nužudyti? Iš pradžių mane, o paskui Mišelį... Jei ne Gotjė, manęs jau nebūtų 
tarp gyvųjų. Jei ne Sara, tu jau neturėtum ir sūnaus! 

Arno išblyško, bet Mari neduodama jam atsakyti suriko: 

— Kad aš bandyčiau ją nužudyti? Norėčiau sužinoti, kaip? Jeigu tu vis 
dar abejoji, kad tavo žmona beprotė, tai įsitikink pagaliau tuo pats! 

— Nesirūpink, aš jam papasakosiu... 

Prisivertusi bent kiek nusiraminti, Katrina papasakojo Arno viską, kas 
atsitiko, pradėdama nuo to momento, kai į kambarį jos pakviesti atbėgo 
kareivis. Ji nieko nepraleido. Kai Katrina užsiminė apie Eskornebjefo 
prisipažinimą, Mari gūžtelėjo pečiais ir paniekinamai tėškė: 

— Tas žmogus — melagis. Jis pasakytų ką nori, kad tik išgelbėtų savo 
kailį. O kai dėl istorijos bokšte, tai tu geriau išklotum visą teisybę. 

— Kokią teisybę? — šūktelėjo Katrina. 

— Tik tokią, — atrėmė Mari klastingai šaipydamasi, — kad bokšte tu 
turėjai pasimatyti su tuo juodnugariu. Visi žino, kad jis tavo meilužis! 

Arno paleido Katriną ir abiem rankom čiupo Mari. Jo veidas nuo pykčio 
pajuodo. 

— Nedrįsk šitaip kalbėti, — iškošė jis, — jeigu nenori, kad tave pas- 
maugčiau! 

— Tai pasmauk! Kas nuo to pasikeis? Visi žino, kad teisybė akis bado. 

— Palik ją man, — šaižiu lyg ne savo balsu suriko Katrina. — Prisiekiu 
tau, kad priversiu ją paspringti šlykščiu melu! Aš... 

— Liaukis! — sustabdė ją Arno. — Pats išsiaiškinsiu visą teisybę. Aš 
išplėšiu ją iš šito niekingojo Eskornebjefo, net jeigu man tektų jį svilinti ant 
laužo. 

— Jeigu nori sužinoti tiesą, — įsiterpė Katrina, — atiduok kankinti 
Eskornebjefą, bet neužmiršk ir jo bendrininkės! Ant suolo ji viską prisipa- 
žins! 

— Ach tu! — sukliko Mari. — Jeigu ant jo paguldytų tave... tai išaiškėtų 
viskas, kas dedasi tavo kambaryje nuo to laiko, kai tavo lovoje nustojo 
lankytis vyras! 

Isteriškas merginos balsas perėjo į spigų juoką, tokį veriantį, kad ne- 
malonu buvo jo klausytis. Staigiai atsivedėjęs Arno tėškė Mari tokį antausį, 
kad ji parpuolė į telkšančią prie akmeninės vonios balą. 

— Nešdinkis! — suriko jis gniauždamas kumščius. — Nešdinkis, nes aš 
tave pritrėkšiu. Tu dar už tai atsakysi! 

Mari, visa purvina, sunkiai pasikėlė, ištiesė ranką, norėdama pasilaikyti 
už Arno, bet jis pačiupo ją aukščiau riešo, privertė užkopti tris laiptelius 
aukštyn ir be ceremonijų išstūmė ją lauk. Sunkios durys prasivėrė ir vėl 
užsitrenkė... Arno lėtai priėjo prie Katrinos, sėdinčios ant akmeninės vonios 
krašto ir taisančios per grumtynes susilamdžiusią suknelę. Arno elgesys su 
Mari sugrąžino Katrinai sielos ramybę ir ji į vyrą pakėlė šypsena pražydusį 
veidą. Paėmusi skudurėlį suvilgė jį kibirėlyje vandens ir nusivalė kraujo 
srovelę, kurią ant kairiojo skruosto buvo palikę varžovės nagai. Arno, 
atsistojęs keletą žingsnių nuo Katrinos, niauriai stebėjo visa tai ant krūtinės 
sukryžiavęs rankas. 

— Kas atsitiko Mišeliui? 

— O, mylimasis... Maniau, išeisiu iš proto! 

Vos besulaikydama plūstančias ašaras, Katrina papasakojo, kaip rado 
kūdikį jau beveik mirusį ir kaip Sara jį atgaivino. Skausmingi prisiminimai 
buvo dar tokie gyvi, kad Katrina neišlaikiusi pašoko ir pribėgo prie vyro, 
norėdama jį apkabinti ir rasti jo glėbyje nusiraminimą. Bet Arno ją švelniai 
atstūmė ir sušuko: 

— Ne! Nesiliesk prie manęs! 

Katrina sustojo lyg perkūno trenkta. Jos veidas sustingo, nustebusios 
akys išsiplėtė lyg kareivio, perverto strėlės ir į mirties glėbį įstumto tuo 
metu, kai jis jau manė pakilęs į pačią šlovės viršūnę. Arno šaltumas sužeidė 

ją iki pat širdies gelmių. Po to stojusioje spengiančioje tyloje Katrina ilgai 
dar klausėsi blėstančio šių neįtikėtinų žodžių aido. 

— Tu sakei... “nesiliesk prie manęs?" 

Ir vėl tyla! Žudanti, nepakeliama! Arno nusisuko, susirinko savo drabu- 
žius, sumestus į krūvą ant taburetės, ir ėmė rengtis. Katrina sekė kiekvieną 
jo judesį nenuleisdama akių ir laukė, kad jis prakalbėtų, ką nors paaiškintų... 
Bet jis nepasakė nieko, nė vieno žodžio! Jis net nepažvelgė į Katriną. 

— Kodėl? — tyliai paklausė ji. | 

Jis atsakė ne iš karto. Nuleidęs galvą, vieną koją užkėlęs ant laiptelio, 
segiodamasis odinį striukės diržą jis, rodos, kažką svarstė. Pagaliau pakėlė 
galvą. 

— Aš negaliu tau nieko pasakyti... dabar! Visa tai, kas šiandien įvyko, 
tiesiog neįtikėtina. 

— Argi tu manimi netiki? 

— Šito aš nesakiau! Bet man reikia viską apsvarstyti! Būtent todėl turiu 
pabūti vienas. 

Katrina visa įsitempė ir išdidžiai pakėlė galvą. Kur dingo švelnus jų 
artumas, jų Žavingas pasitikėjimas vienas kitu? Dabar tarp jų atsivėrė 
praraja, kurios gylis buvo neišmatuojamas ir kuri atrodė grėsminga. Arno 
su Katrina kalbėjo kaip su svetima. Jis dar nori kažką svarstyti?.. Šitą 
dvigubos žmogžudystės bandymą, už kurį derėtų tučtuojau nubausti pačia 
negailestingiausia bausme! Katriną perliejo kartaus nusivylimo banga, bet 
ji atsispyrė pagundai duoti valią savo jausmams. 

— O šita mergužėlė, Mari? Ką tu manai su ja daryti? 

— Ir apie tai aš turiu pagalvoti! 

— Tu turi pagalvoti! — su panieka tarė Katrina. — Na ką gi, galvok, bet 
pirma išklausyk manęs: šita mergužėlė turi dingti dar šį vakarą, antraip aš 
pasiimsiu savo kūdikį ir išvyksiu iš čia. 

— Kur tu gali išvykti? 

— Tai mano reikalas. Kad ir kaip ieškotum, tu manęs jau nesurasi! Nė 
dienos neketinu daugiau gyventi po vienu stogu su šita žmogžude! 

Arno žengė prie Katrinos. Geriau apšviestas jo veidas apstulbino Katri- 
ną: įdubusiose jo akyse glūdėjo didžiulis sielvartas. 

— Palauk iki rytojaus, labai prašau! Tik iki rytojaus! Tada aš pasakysiu. 
Aš apsispręsiu. Duok man dar vieną naktį! 

Drebančia nuo susijaudinimo ranka Arno nuo kaktos nusibraukė staiga 
išsimušusį prakaitą. Netikėtai jis jai pasirodė toks prislėgtas, kad Katrina 

akimirksniu pamiršo visą savo išdidumą. Meilė jam siūbtelėjo iš jos širdies 
karšta banga. Katrina maldaujamai ištiesė į Arno rankas: 

— Mielasis! Jau daug dienų tu vaikštai kaip nesavas, o aš gyvenu lyg 
baisiame sapne. Nejaugi tu viską užmiršai? Aš, tavo žmona, myliu tave 
labiau už viską pasaulyje! Nejaugi tu pamiršai mūsų meilę, mūsų bučinius... 
mūsų aistringas naktis? Tą paskutiniąją naktį, kai tavo glėbyje aš šaukiau iš 
pasitenkinimo? 

Arno staigiai nusisuko, tarsi jam būtų nepakeliamai sunku į ją žiūrėti, ir 
virpančiomis rankomis užsidengė ausis. 

— Patylėk, Katrina! Patylėk... ir dėl Dievo meilės, palik mane vieną! 
Taip, ir tu! Rytoj, garbės žodis, aš išsklaidysiu visas tavo abejones... Aš 
apsispręsiu! Prižadu tau! O kol kas palik mane! 

Katrinos rankos suglebo ir nevalingai nusviro. 


— Gerai, aš palauksiu iki rytojaus. Pakviesk, kai norėsi mane matyti! 
Bet ne vėliau kaip rytoj, Arno! Ilgiau aš nelauksiu! 


Visą naktį Katrina nesumerkė akių. Klausėsi, kaip aplink tvirtovės sienas 
šėlsta audra. Susisupusi į antklodę ji nejudėdama sėdėjo priešais židinį ant 
akmeninių grindų. Parietusi po savimi kojas, rankomis apsikabinusi kelius, 
nieko nereginčiomis akimis spoksojo į židinio liepsną. Audra įnirtingai šėlo 
po plačią erdvę. Kartkartėm, pritilus veriančiam vėjo kauksmui, buvo 
girdėti, kaip girgžda langinės, braška medžių šakos, kaip nuo stogo krenta 
žemyn čerpės. Šitą naktį į laisvę buvo paleisti turbūt visi dangaus ir žemės 
demonai, bet Katrinai patiko šita sumaištis, tokia panaši į tą, kuri siautėjo 
jos širdyje. Ji kamavosi, ieškodama atsakymų į visus klausimus, kuriuos pati 
sau užduodavo. Sara girdėjo, kaip Katrina murma sau po nosimi: 

— Kodėl?.. Bet kodėl?.. 


Jos skruostais be garso sruvo karčios ašaros ir krito ant žalios suknelės. 
Šitas nebylus skausmas buvo toks slegiantis, kad Sara ryžosi nors kiek jį 
išblaškyti. 

— Be reikalo tu kankiniesi, Katrina, — sušnibždėjo ji, — neįmanoma 
suvokti nesuvokiamo. Kodėl gi tau ramiai nepalaukus rytojaus? 

— Rytojaus? O ką daugiau atneš man rytojus, jei ne dar didesnį sielvartą? 
Taip taip, aš žinau!.. Aš jaučiu, — pasakė ji prispaudusi delną prie širdies. 
— Aš noriu sužinoti, kas atsitiko, kodėl Arno taip netikėtai pasikeitė. Juk 
jis mylėjo mane. Esu tuo tikra. O! Kaip jis mane mylėjo! Ir vis dėlto jis nuo 
manęs nusigręžė, tarsi mes būtume svetimi. Mes buvome vienas kūnas ir 
vienas kraujas... O dabar? 

— Dabar, — atsakė Sara ramiai, — tu duodi valią savo vaizduotei. Argi 
tavo vyras sakė, kad daugiau tavęs nemyli? 

— Jo elgesys tai byloja, o tai dar blogiau. 

— Bet prisimeni, kaip jis vos nepasmaugė Mari už tą nesąmonę tarp 
Gotjė ir tavęs, surengė šito prakeikto niekšo Eskornebjefo paieškas ir nori 
jį pakarti? Beje, jis vėl kažkur dingo. Jeigu tai ne pavydas... 

— Taip, jis mėgsta suvedinėti sąskaitas, bet tai visai kas kita! 

Sara atsiduso ir priėjo prie lango. Dar prieš vakarinius varpus ji pastebėjo 
į koplyčią nuskubėjusią ponią Monsalvi, matyt, paskutinei maldai. Tai buvo 
ne mažiau kaip prieš tris valandas. Ir štai dabar čigonė vėl pamatė aukštą 
senosios damos siluetą. 

— Tavo anyta tik dabar grįžta iš koplyčios, — tarė Sara. — Keista, ką 
ji ten taip ilgai veikė? 

Katrina priėjo prie Saros ir pažvelgė į kiemą. Tiesą sakant, niekas jos 
nebedomino, bet Izabelės elgesys iš tikrųjų buvo keistokas. Ji ėjo zigzagais 
lyg girta. Dukslus jos apsiaustas plaikstėsi vėjuje kaip vėliava. Vualį nuplėšė 
vėjas, bet Izabelė to net nepastebėjo. Katrina pamatė, kaip anyta rankomis 
stvarstosi už galvos. Kai Izabelė priėjo prie namo, pro švininėmis grotomis 
aptaisytus sargybinių langus ant jos raukšlėto veido krito šviesos atšvaitai. 
Veidas buvo pelenų spalvos, akys sustingę lyg neregės. Izabelė įsitvėrė 
sienos ir akimirką prie jos prigludo. Atrodė, kad šitie trūkčiojantys judesiai 
reikalauja iš jos nežmoniškų pastangų. 

— Padėk jai, — pasakė Katrina. — Atrodo, ji nesveikuoja. 

Bet Izabelė jau dingo už durų. Po minutės moterys išgirdo, kaip greti- 
mame kambaryje nuo sunkaus kūno svorio sugirgždėjo lova. Pasigirdo 
nenumaldoma rauda. Katrina ir Sara tylėdamos klausėsi. 

— Nueik pažiūrėti! — paliepė Katrina. — Jai kažkas atsitiko. 

Netarusi nė žodžio Sara išėjo ir neilgai trukus sugrįžo. Jos veidas buvo 
apniukęs, tarp antakių įsirėžė gilios raukšlės. Atsakydama į klausiamą 
Katrinos žvilgsnį ji tik gūžtelėjo pečiais. 

— Ji nenori nieko kalbėti! Manau, ją priveikė visas šios dienos siaubas. 
Matyt, ji tikėjosi atgauti ramybę bažnyčioje, bet nepavyko... 

Tylus Saros balsas nenustelbė per sieną sklindančių garsų... Izabelė de 
Monsalvi savo kambaryje vis dar raudojo. Bet netikėtai Katrina liovėsi 
jaudintis. Galų gale, šitų ašarų priežastis jai, Katrinai, gali nieko nereikšti,.. 
Kiekvienam savo, tik Dievas visiems! Pakankamai ji turėjo ir savų rūpesčių. 
Katrina lėtai pasisuko ir norėjo vėl įsitaisyti senoje vietoje prie židinio. 
Praeidama pro lopšį, ji akimirką žvilgtelėjo į Mišelį. Miegantis mažylis 


385 


buvo panašus į angelą... Katrinos širdyje sukilo švelnumas, ir kartu jos 
galvoje susiklostė planas. Jei Arno ja nepatikės, jei jis atsisakys išvyti Mari, 
ji, kaip ir žadėjo, iš čia išvažiuos! Ji sugrįš į savo namus... Į Burgundiją! 

Vos pagalvojusi apie Burgundiją, Katrina tuoj pat išsigando savo minčių. 
Burgundija! Katrina taip stipriai susiejo savo gyvenimą su vyru, taip užsi- 
krėtė jo mintimis, jo neapykanta, kad Burgundija tapo jai priešiška šalimi... 
O juk ten gyveno jos motina, sesuo ir dėdulė Matjė. Jau treji metai jie 
nesimatė, ir Katrina staiga pajuto neapsakomą ilgesį. Šitoje pilyje, purto- 
moje įnirtusių vėtrų, Katrina akimirką pabandė įsivaizduoti krautuvėlę 
Grifono gatvėje Notr Dam de Dižono bokšto paunksnėje; prie žemės pri- 
gludusį namelį laukuose, tarp vešlių ir dosnių vynuogynų; pilkai žydrą 
Dižono dangų, permainingą Burgundijos dangų, į kurį Dižonas kilo savo 
stogais, bokštais ir bažnyčių smaigaliais, — juodais, mėlynais ir auksiniais. 
Katrina užmerkė akis ir vėl išvydo mielą, skaistų motinos veidą, siaurą, 
blyškų sesers Loizos, vienuolės profilį. Katrinos akys priplūdo ašarų — taip 
jai norėjosi vėl juos visus pamatyti, vėl turėti saugų prieglobstį motinos 
glėbyje. Apie ką dabar galvoja Žaketė Legua, taip seniai nesulaukianti 
žinelės iš dukters? Ji turbūt tik verkia ir meldžiasi... Ir staiga už motinos 
paveikslo, kurį su švelniu liūdesiu ji prisiminė, iškilo kitas siluetas: aukštas, 
liesas ir rūstus vyriškis — hercogas Pilypas, teisingas, bet pasipūtęs žmogus! 
Ar tik jis nelieja pamesto meilužio pagiežos ant nekaltų žmonių galvų? 
Katrina vylėsi, kad ne. Staiga jai labai parūpo sužinoti, koks dabar jų visų 
likimas... Ermengardos de Šatovilen, pilnos, įspūdingos ir žavios su savo 
mėgstamais aviečių spalvos rūbais, elegantiškojo Žako de Rusė, jauno 
gvardijos kapitono, taip švelniai mylėjusio Katriną, Jano van Eiko, nusisag- 
sčiusio auksu ir brangakmeniais, kerinčio Žano de San Remi, Katrinos 
draugo, tapusio Aukso vilnos ordino kavalieriumi ir Burgundijos heroldu. 

Bet štai išdygo kiek trapesnių kontūrų vizija su mėlyno šilko mantija, su 
didžiuliu turbanu, spalva ir apimtimi primenančiu nemažą moliūgą. Ryškios 
akys, balta kaip sniegas barzda... Tai Abu al Chairas, mažasis Mauritanijos 
gydytojas, filosofas ir puikus draugas. 

Kartą jis pasakė: “Tikros meilės kelias grindžiamas kūnu ir krauju. Ir 
jeigu kas juo ryžtasi eiti, turi pasikelti padurkus" O Dieve! Ar gali būti 
labiau akmenuotas ir erškėčiuotas meilės kelias negu jos? Šitiek kraujo ir 
skausmo! Štai ir dabar: kokią naują žaizdą jai padarys vyras, dėl kurio ji 
atsisakė turto ir šlovės, vyras, kurio ji turbūt niekada nesiliaus dievinusi? 

Pavargusiu judesiu Katrina atmetė tankią plaukų sruogą, užkritusią ant 
veido, ir pro ašaras pažvelgė į Sarą. 

— Sara, — sušnibždėjo, — aš noriu namo. Noriu vėl pamatyti motutę, 
ir dėdulę Matijė, ir visus... kitus. 

— Ir hercogą Pilypą? 

Katrina puolė Sarai prie kojų ir ėmė graudžiai raudoti: 

— Nežinau! Aš daugiau nieko nebežinau!.. Aš tokia nelaiminga. Noriu, 
kad šita kankynė greičiau baigtųsi ir mes vėl būtume tokie kaip anksčiau! 

Sara nieko neatsakė. Ji klausėsi prislopintų garsų, sklindančių iš už durų. 
Tai buvo tarsi ašaringas motinos ir žmonos dialogas. Abi raudojo dėl to 
paties žmogaus, ir Sara žinojo, kad abiejų moterų sielvarto priežastis ta pati. 
Ji žinojo Arno paslaptį, kurią jis atskleidė jai vieną naktį, prisaikdinęs 
neišduoti jos niekam pasaulyje. Jei nuo to palengvėtų Katrinos kančios, Sara 
su džiaugsmu sulaužytų savo priesaiką, bet čigonė žinojo: šitą paslaptį 
atskleidus liūdesį pakeistų juoda neviltis. Geriau netrukdyti įvykių eigos, 
meldžiant Dievo, kad vargšė mergaitė taip baisiai nesikamuotų. 

— Dieve mano, — mintimis meldėsi Sara, — Dieve mano, teisingas ir 
geradari. Ji nepadarė nieko blogo, ji tik myli šitą žmogų — labiau už viską, 
labiau už save, netgi labiau už tave! Nesudaužyk jos širdies! 

Kaip tik tuo momentu sustaugė vėjas ir taip garsiai užriaumojo kamine, 
kad židinio liepsna plykstelėjo ir privertė Sarą atšokti į šalį. Jos prietaringa 
širdis liepsnos liežuviuose išskaitė atsakymą į savo maldą. Turbūt tai — 
pikta lemiantis ženklas? Sara greitai persižegnojo, laisva ranka nesiliauda- 
ma glostyti Katrinos plaukus. 

Kai lygumą nurausvino šalta aušra, atėjo Fortūnatas ir tyliai pabarbeno 
į Katrinos duris. Sara atidarė: Mažasis gaskonas, rankoje laikydamas skry- 
bėlę, prasmuko į vidų ir ant pirštų galiukų per visą kambarį patraukė prie 
Katrinos, tarsi eitų prie altoriaus. Buvo matyti, kad šiąnakt jis irgi neilgai 
miegojo. Jo veidas, nežiūrint įdegimo, buvo papilkėjęs, lūpų kampučiai 
nulinkę, nuovargis merkė akis, jis vos laikėsi ant kojų. Nusilenkęs Fortūna- 
tas pasakė: 

— Ponia, mesiras Arno atsiuntė mane sužinoti, ar patogu jums būtų 
susitikti su juo apie devintą valandą ryto, po mišių? 

Procedūros manieringumas sukėlė Katrinai karčią šypseną. Nejaugi 
jiedu su Arno tegali bendrauti per pasiuntinius? Mažytė viltis, kurią, atrodė, 
sužadino Sara, Katrinos širdyje vėl užgeso. 

— O kodėl man turėtų būti nepatogu? Tuo laiku ar kuriuo nors kitu... 
Kur aš susitiksiu su vyru? Jis ateis čia? 

Nesunku buvo pastebėti išblyškusio ginklanešio sutrikimą. Jis nunarino 
galvą, o pirštais pašė skrybėlės kraštą. 

— Ne, jūsų pasiimti jis atsiųs mane. Patekėjus saulei laukuose buvo 
pastebėtas įtartinas sujudimas, ir ponas negal“ palikti įtvirtinimų be priežiū- 
TOS. 

Šitas pagarbiai oficialus atsakymas išvedė Sarą iš kantrybės. Ji įtūžusi 
čiupo Fortūnatą už pečių, supurtė jį ir pasuko veidu į save: 

— Gana tų ceremonijų. Aš ir pati turiu tau keletą klausimų. Manau, tu 
buvai su šeimininku nuo pat vakar vakaro? 

— Taip. 

— Ką jis veikė po to, kai grįžo iš pirties? 

— Jis apėjo įtvirtinimus ir davė nurodymus nakčiai. Paskui nuėjo į savo 
kambarį, ir aš jam patiekiau truputį šaltos elnienos. Po to koplyčioje susitiko 
su motina. Apie ką jiedu kalbėjo, aš nežinau, bet kalbėjo ilgai. 

Sara linktelėjo. Paskui pasakė: 

— Pasakok toliau... Išėjęs iš koplyčios jis susitiko su madmuazele de 
Komborn? 

— Taip, — atsakė Fortūnatas, nuleidęs balsą ir neramiai idairydamasis. 
— Jis pasiuntė mane jos pašaukti, kai tik grįžo iš koplyčios pasikalbėjęs su 
motina. Madmuazelė miegojo, ir man teko ją pažadinti. Apie ką jie kalbėjo, 
aš taip pat nežinau, bet girdėjau raudant. 

— Raudant? Kas raudojo? 

— Jaunoji panelė! Aš, žinoma, tada nežinojau, koks reikalas, bet viską 
supratau po akimirkos, kai atsidarė durys ir išėjo ponas. Rankoje jis laikė 
rimbą... ir jis, matyt, juo kaip reikiant pasidarbavo, nes jaunoji panelė buvo 
susigūžusi kambario kampe; jos drabužiai buvo suplyšę, o pati ji drebėjo 
lyg epušės lapelis. Ponas parodęs į ją man įsakė: “Uždaryk ją Gijo bokšte, 
— pasakė. — Ji turi gauti viską, ko reikia, bet jokia dingstimi neišleisk jos 
iš ten. Pastatyk prie durų du sargybinius. Nieko prie jos neprileisk..." 

Katrina su Sara klausiamai susižvalgė. Tokį žiaurų Arno elgesį su Mari 
paaiškinti nebuvo sunku, ypač po to, kas įvyko, bet kodėl jis ją įkalino, ar 
ne paprasčiau būtų buvę su sargyba išsiųsti į Komborną? 

— Matyt, jis nori laikyti ją čia! — nepatenkinta svarstė Katrina. 

— Fortūnatas sakė, kad slėnyje pastebėtas įtartinas sujudimas, — greitai 
įsiterpė Sara. — Vargu ar ponas Arno gali išsiųsti ją šiandien arba skirti 
žmonių palydai! 

— O kodėl jam nepasiuntus jos vienos? — niršo Katrina. — Kam tokios 
atsargumo priemonės žudikei? Tegul joja sau... šėtono globojama, o jeigu 
kas atsitiks, tai bus jai kaip tik pagal nuopelnus! 

Ginklanešys tik skėstelėjo rankomis. Katrinos pyktis jam atrodė visiškai 
motyvuotas, bet jis per daug dievino savo poną, kad galėtų nors truputėlį 
suabejoti jo teisumu. Fortūnatas dar kartą nusilenkęs pasakė: 

— Devintą valandą po mišių, — ir išėjo. 

Katrina ėmė greitai žingsniuoti po kambarį, sunkiai valdydama savo 
įsiaudrinusius jausmus. Ji troško išlieti juos kokiu nors pašėlusiu būdu — 
surikti, prapliupti prakeiksmais, lyg prasčiokė apipilti keiksmažodžiais 
viską pasaulyje, palengvinti širdies gėlą, sukelti aplinkinių pasmerkimą bei 
pasipiktinimą. 

— Žinau, apie ką tu galvoji, — pasakė Sara skaitydama jos mintis, — 
bet moterims dera gelbėtis ašaromis arba tylėjimu. Dabar žiūrėk mažylio, o 
paskui aš tau padėsiu išsiruošti į mišias. 

Pilyje budo gyvybė. Nuo tvirtovės sienų aidėjo sargybinių šūksniai. 
Triukšmingai vėrėsi arklidžių ir karvidžių durys. Arklininkai vedė maudyti 
arklius. Vidinis kiemas skardėjo nuo vištų kudakavimo ir riebių dvariškių 
juokelių. Kalvis jau kalė į priekalą, o koplyčios varpas šaukė rytinėms 
pamaldoms. 

Katrinai patikdavo rytinis sambrūzdis, bet šiandien jis ją erzino. Jau 
geriau būtų tylu, taip tylu, kad girdėtum vien savo širdies plakimą. Pamai- 
tinusi Mišelį, Katrina paprašė atnešti geldą karšto vandens ir pasinėrė į ją, 
tikėdamasi atsikratyti bemiegės nakties nuovargio. Sara trynė Katriną šepe- 
Čiu tol, kol ji pajuto visame kūne malonią šilumą. Po kelių tokios procedūros 
minučių Katrina atsipalaidavo, grįžo pasitikėjimas savo jėgomis ir pirmykš- 
tė kovos dvasia, o kartu ir troškimas išsiveržti iš slogaus sąstingio, į kurį ji 
buvo įstumta ne savo noru. Bet grįžti namo viską metus dar buvo per anksti. 
Katrina dabar tvirtai pasiryžo kautis iki pergalingos pabaigos. 

Katrinos nuotaikos pokyčius Sara pastebėjo iš to, kaip ji dėjosi plono 
siuvinėto batisto kyką, pritvirtintą prie trumpos pastandintos juostelės. 
Liauno Katrinos kaklo posūkis buvo didingas, didžiulės akys blakstienų 
šešėlyje degė kovinga ugnimi. 

— Na, dabar jau geriau, — pasakė Sara nepaaiškindama, ką ji turi 
galvoje: galvos apdangalą ar Katrinos nuotaikos pasikeitimą. — O dabar 
eik! Aš liksiu čia su mažyliu. 

Katrina užsivilko savo didžiulį juodą apsiaustą. Koplyčioje kaip tik 
suskambėjo mišių varpai. Nusileidusi laiptais ir perėjusi sargybinių patalpą, 
kur Fortūnatas dalykiškai valė ilgą kalaviją, o du kiti kareiviai bandė įdegti 
blėstančią ugnį, ant slenksčio ji stabtelėjo įkvėpti tyro ryto oro. Audra 
praėjo, ir dangus buvo visiškai giedras, malonus akiai savo perregima 

žydryne. Viskas buvo kuo švariausiai išprausta — oras, pritvinkęs jaunos 
žolės ir šlapių medžių aromato, kiemas, netgi senas kartuvių ąžuolas. 
Akimirką Katrina gėrėjosi šiuo vaizdu, paskui lėtai nuėjo į koplyčią. Ji 
pažvelgė į šventojo Jono bokštą, dabar tylų ir be gyvybės, o paskui į Gijo 
bokštą, kur viešpatavo lygiai tokia pat tyla. Tarnai prasiskyrė, kad duotų 
kelią savo poniai. 

Koplyčioje buvo drėgna, trenkė pelėsiais lyg požemyje. Pro storas 
netašyto akmens sienas sunkėsi vanduo, ant geležies įtvarų palikdamas 
rūdžių pėdsakus ir ilgas pajuodavusias pelėsių nuotėkas ant negrabiai tašyto 
kryžiaus. Priėjusi prie altoriaus ji persižegnojo ir įsitaisė savo vietoje. Mišias 
pradėjo Karlos kunigas, smulkus drovus senukas, kuris, regis, nuolatos 
saugojosi kažin kokios grėsmės, tik akys jo buvo geros ir gailestingos. 
Katrina eidavo pas jį išpažinties ir žinojo, kad senukas tikras šventasis, kurio 
širdis kupina meilės vargšams mirtingiesiems, sulinkusiems po nuodėmių 
našta. 

Katrina atsiklaupė, atvertė sunkų sidabriniais viršeliais maldyną ir prisi- 
vertė sekti mišias. Bet jos mintys skrajojo toli. Ji galvojo apie Arno, apie 
įkalintą Mari ir ypač apie anytą. Kas sutrukdė tokiai pamaldžiai moteriai 
dalyvauti mišiose? Katrinai atrodė, kad ji ir dabar girdi senosios damos 
kukčiojimą. Tai buvo širdgėlos ir nevilties ašaros... Bet kodėl, kodėl? 

Katriną apėmė nekantrus kovos ilgesys, kovos, į kurią jai netrukus teks 
leistis, ir žodžius Ite, Missa est“ ji išklausė su palengvėjimo atodūsiu. 

Persižegnojusi Katrina ryžtingai atsistojo ir išėjo iš koplyčios. Lauke ten 
ir atgal žingsniavo Fortūnatas. Pasitikdamas Katriną jis tarė: 

— Mesiras laukia jūsų, ponia... 

— Gerai, aš einu paskui tave, — nutraukė jį jaunoji moteris. 

Pakeliui Katrina nesišnekėjo su Fortūnatu bijodama išeikvoti tas jėgas, 
kurias sukaupė per šį rytą, ruošdamasi būsimam pokalbiui. Ji pusbalsiu 
meldėsi, ir visai galimas daiktas, jog jos malda buvo gana nerišli. Bet jeigu 
Dievas negalėtų įžvelgti, kas dedasi žmogaus sieloje, tai kas tada įstengtų 
tai padaryti? 

Su savo vedliu Katrina perkirto vidinį kiemą ir ėmė kilti siaurais akmens 
laiptais, kurie vedė ant pilies sienų. Greitai jie atsidūrė dengtoje perėjoje, 
kuri jungė visus bastionus, glausdamasi prie sienų ir bokštų ir juosdama visą 
tvirtovę. Pagaliau jie pamatė Arno. Jis buvo su šarvais ir prigludęs prie 
šaudymo angos niūriai žvalgėsi po apylinkę. Besisklaidantis ryto rūkas 


* Ite, Missa est — “Eikite, mišios pasibaigė" — paskutiniai katalikų mišių žodžiai. 

atvėrė jo akims aksominį laukų žalumą ir poromis sukinkytus rudus jaučius, 
ariančius žemę. 

Išgirdęs Fortūnato ir Kristinos žingsnius jis neatsisuko ir net nepajudėjo. 
Gal jis vis dar įtemptai mąstė, gal dar nebuvo pasirengęs akis į akį susitikti 
su mylimąja? 

Fortūnatas priėjęs tyliai jam kažką sušnibždėjo. Ir štai Arno lėtai atsisuko 
į Katriną, o Fortūnatas paskubėjo dingti. Katrina pamatė, kaip šviečia 
tamsios vyro akys iš po pakelto antveidžio. Arno žvelgė į ją nieko netarda- 
mas. Katrina, pasitelkusi visą savo ryžtą, nutraukė slogią tylą, švelniai 
pasakydama: 

— Tu siuntei manęs pakviesti? Štai aš... 

Arno nepajudėjo. Jis stovėjo laikydamas rankose durklą su Monsalvi 
herbu ant rankenos, o saulė grėsmingai blykčiojo ant jo šalmo. Bet štai Arno 
pasiryžo. Jis pakėlė galvą ir pažvelgė į žmoną. 

— Aš pakviečiau tave, kad atsisveikintume. 

— Atsisveikintume? Tu nori, kad išvykčiau? 

— Ne, Katrina, noriu, kad liktum čia! Išvažiuoti turiu aš. Išvažiuoti ir 
niekad negrįžti. Noriu, kad žinotum... 

— Tu nori palikti mus? Išvykti? — ji pakartojo šiuos žodžius, lyg 
nesuvokdama prasmės. Mirtinas nuovargis prislėgė jos kūną, tarsi pripildė 
švino. Pagaliau tikrasis Arno pareiškimo turinys prasimušė pro tirštą rūką, 
temdantį jos sąmonę. 

— Išvykti? — pakartojo ji. — Bet kodėl? Kur tu trauksi? 

Arno nusisuko ir vėl įsmeigęs akis į plytinčią lygumą gūžtelėjo pečiais. 

— Kol kas nežinau kur... bet tikriausiai į Provansą! Ten gera gyventi prie 
mėlynos jūros, mėlynesnės net už dangų. Ten baltos pilys, skęstančios tarp 
nematytų gėlių. 

— Bet jeigu tu nori ten gyventi, tai ir aš noriu! Jeigu tu nori išvažiuoti, 
galime važiuoti kartu. Aš pasirengusi. 

Arno liūdnai nusišypsojo, paskui nulenkė galvą. Jo balsas skambėjo 
sielvartingai: 

— Žinau, kad elgiuosi su tavimi rūsčiai. Bet privalai būti tvirta, Katrina. 
Žinau, tu narsi. Jeigu du žmonės padarė klaidą, manau, jie privalo sukaupti 
drąsą ir ištaisyti tą klaidą, kol dar ne vėlu. Drauge aš pasiimsiu ne tave, o 
Mari! 

Apstulbusi Katrina atsišliejo akmens sienos. Arno veidas buvo išsekęs 
ir sulysęs nelyginant kankinio krikščionio, kuris atiduotas sudraskyti liū- 
tams. Bet jo balsas skambėjo nepaprastai tvirtai. Jis pasakė “Aš pasiimsiu 

Mari" visiškai ramiai ir šaltakraujiškai. Tai buvo gerai apgalvotas sprendi- 
mas. 

— Mari! — klumpančiu liežuviu ištarė Katrina. — Tu nori pasiimti 
Mari? Bet kodėl? 

Atsakymas pervėrė ją kaip durklo smūgis: 

— Aš myliu ją! 

Katrina buvo taip apstulbinta, kad negalėjo ištarti nė žodžio, o Arno 
tvirtai tęsė: 

— Klausyk, žmonėms būdinga daryti klaidas; o mes su Mari seniai 
pažįstame vienas kitą... ir aš visuomet galvodavau apie ją kaip apie mažą 
mergaitę. Tu apakinai mane, ir aš ėmiau trokšti tavęs... Bet... kai grįžome, 
pamačiau, jog Mari pasikeitė. Ji ir aš — vienodo kraujo. Privalai suprasti, 
Katrina. 

Baisaus įniršio banga, plūstelėjusi Katrinai į širdį, privertė ją atsipeikėti. 
Siaubingi žodžiai griaudėjo galvoje lyg griaustinis. Tai negalėjo būti tiesa, 
negalėjo! Tai net skambėjo neįtikinamai. Katrina pakėlė rankas. 

— Sakai, myli ją? Drįsti tai sakyti man? Argi užmiršai viską, kas siejo 
mus ištisą dešimtį metų? Gal išėjai iš proto ar nesuvoki, ką kalbi. Jeigu tai 
tiesa, jeigu tu tikrai myli ją, tai keista tavo maniera reikšti meilę rimbo 
smūgiais! 

Arno pabalo, jo šnervės išsipūtė, o lūpos susispaudė taip stipriai, kad 
atrodė kaip plona linija. 

— Ir šunį muša, jei jis neklauso šeimininko, bet nepaisant to myli! Juk 
sakiau tau — mes vienodo kraujo. Ji suprato, kodėl turėjo būti nubausta. 
Todėl, kad nepaklausė manęs. Aš liepiau jai palikti tave ramybėje. 

Katrina pradėjo juoktis ir negalėjo nustoti... Ją purtė šaižus nesulaikomas 
kikenimas, šlykštus kikenimas, baisesnis už raudą. 

— Tai, kad jinai mėgino nužudyti manė ir Mišelį, tu vadini nepaklusnu- 
mu, taip? Ką gi, tada judu tikrai vieno kraujo. Tu neturi širdies! Jokios! Šių 
sienų akmenys ir vilkai, naktimis kaukiantys miškuose, turi daugiau žmo- 
giškumo, negu bet kuris iš judviejų. Tu nori išvykti? Puiku, mano pone! 
Keliauk iš čia su savo naująja meile! O aš grįšiu pas savąją! 

Net jeigu nuo to priklausytų jos gyvybė, Katrina neįstengtų paaiškinti, 
kuo paremta ši frazė. Ją pagimdė vien aklas troškimas atsakyti smūgiu į 
smūgį, įžeidimu į įžeidimą. Karčiai džiūgaudama ji įsitikino, kad strėlė 
pataikė į taikinį, — Arno žengė žingsnį atgal tarsi nuo smūgio. 

— Ką tu pasakei? — įniršęs paklausė jis. — Pas ką tu grįši? 

— Pas tą, kurio man apskritai nereikėjo palikti: pas hercogą Pilypą. Aš 
irgi iškeliausiu iš čia, Arno de Monsalvi. Aš grįšiu į savo namus, į Burgun- 
diją, kur manęs laukia mano žemės, mano pilys, mano brangenybės... 

— Ir puolusios moters šlovė! 

— Puolusios? — Katrina trumpai ir be galo liūdnai nusijuokė. — Ar 
nepakankamai daug savo gyvenimo aš pragaišinau čia? Nejaugi tikiesi, kad 
liksiu šitoj pusiau sugriuvusioj pilyje ir eikvosiu savo jaunystę bei grožį 
melsdamasi drauge su tavo motina ir tuščiai laukdama, kada gi dangus 
grąžins man tave, kada gi praeis tavo meilė tam kaulų maišui? Ne, mano 
pone, klystate, jeigu to tikitės! Aš išvyksiu namo... ir pasiimsiu drauge sūnų! 

— Ne! 

Arno balsas nuskambėjo taip skardžiai, kad vienas iš sargybinių, žings- 
niuojantis ant kaimyninio bokšto, sustojo su paremta ietimi ir įsiklausė iš 
kur atsklido balsas... Paskui tyliau, bet su nuožmiu ryžtingumu Arno pakar- 
tojo: 

— Ne, Katrina! Tu neiškeliausi. Tu liksi čia, nori to ar nenori. 

— O tu išvyksi su ja! Matyt, išėjai iš proto! Aš neliksiu čia nė dienos. 
Vakare drauge su savo žmonėmis paliksiu šią nelaimingą vietą. Pasiimsiu 
Sarą, Gotjė... ir savo kūdikį! 

Tariant paskutinius žodžius Katrinos balsas užlūžo. Ji jau įsivaizdavo, 
kaip išvyksta — arklių kanopų kaukšėjimas ir tolstanti pilis, kuri pamažu 
dingsta migloje... lyg išsisklaidantis sapnas, sapnuotas dešimtį ilgų metų. 

— Taigi tau nereiks nutraukti ryšių su savo praeitimi, — tarė ji. — Gali 
pasilikti čia su savo motina ir ta... bent jau nereikės sutepti savo riteriškos 
garbės! 

— Kas gali pakenkti mano garbei? — šaltai paklausė Arno. 

— Tu palieki pilį, kurią tau patikėjo draugas. Tu privalai saugoti Karlą! 
Tikriausiai labai myli tą savo merginą, jeigu gali taip elgtis su manimi ir 
išduoti savo draugą! 

Katrina tai sakydama visa drebėjo, o Arno labiau negu bet kada priminė 
plieno statulą. Pakeltas antveidis metė šešėlį ant jo veido, tad Katrina 
negalėjo matyti nevilties jo akyse. Kad paslėptų savo tikruosius jausmus, 
Arno pasitraukė nuo Katrinos dar per keletą žingsnių. 

— Paklausyk manęs, Katrina, — tarė jis kažkokiu bespalviu balsu, — 
patinka tau ar ne, bet tu — ponia Monsalvi, mano sūnaus motina, ir nė vienas 
Monsalvi niekuomet negyvens Burgundijoje. Ištikimybė — šventa pareiga. 

— Išskyrus tuos atvejus, kai ištikimam reikia būti savo žmonai, — 
karčiai atsakė Katrina. — Gal tu ir paleistum mane, jeigu būčiau viena, bet 

tau užtenka negarbingumo pasinaudojant sūnumi paversti mane belaisve — 
prieš mano valią, nepaisant nieko, net tavo paties išdavystės... Ir tu nori, kad 
likčiau viena čia, svetimame krašte, kur iš visų pusių gresia pavojai, o tu 
išvyksi ir gyvensi su savo meiluže... 

Užplūdęs liūdesys išsklaidė Katrinos pyktį. Ji pribėgo prie vyro ir 
apkabino jo kaklą rankomis, prisispausdama šlapiu nuo ašarų skruostu prie 
jo šalto plieninio antkrūtinio. 

— Visa tai, matyt, košmariškas sapnas. Aš greitai pabusiu. O galbūt tu 
nori įsitikinti, ar aš tau iš tikrųjų ištikima? Taip, ko gero, taip ir yra! Savo 
šmeižtu ta mergiotė pažadino tavo pyktį, ir tu nusprendei įsitikinti... Bet 
dabar tu neabejoji, juk neabejoji, kad aš tave myliu? Maldauju, liaukis 
kankinęs mane, liaukis elgęsis su manim taip žiauriai... juk matai, kaip man 
skaudu! Gyvenimas be tavęs man neturi prasmės... Aš kaip vaikas, pasikly- 
dęs miške per audrą. Pasigailėk manęs, lik su manimi... mes taip mylėjome 
vienas kitą... 

Prisiglaudusi prie Arno krūtinės, Katrina girdėjo, kaip po plieno šarvu 
plaka jo širdis. Ji plakė stipriai — dusliais galingais tvinksniais, tačiau... per 
daug greitai? Nejaugi širdis, kurios dūžių ji taip dažnai klausydavosi prieš 
užmigdama, liovėsi plakusi dėl jos? Iš širdgėlos jai norėjosi garsiai šaukti. 
Ji pamėgino stipriau suspausti Arno savo glėbyje, tačiau jis atsargiai atplėšė 
jos rankas. 

— Kam žadinti tai, kas jau mirė, Katrina? Aš nieko nebegaliu pakeisti, 
ir tu taip pat. Vis dėlto mudu nebuvom sukurti vienas kitam. O dabar 
klausyk, nes tai paskutiniai mano žodžiai. Aš nepalieku šios pilies likimo 
valiai. Aš pasiunčiau žmogų pas Bernarą su prašymu atleisti mane iš vado 
pareigų ir tučtuojau atsiųsti kapitoną... Kai tik jis atvyks, o tai bus greitai, 
aš iškeliausiu. Tau pavedu savo sūnų, savo giminės vardą, savo motiną. 

— Tai yra viską, kas galėtų būti našta tau! Bet tu neįstengsi sulaikyti 
manęs čia... nei tu, nei kas nors kitas. Kai tik tu pasisuksi į mane nugara, aš 
išvyksiu! Ir Monsalvi vardas netrukus suspindės Burgundijos herbe! Bur- 
gundijos, ar girdi! Aš išmokysiu Mišelį neapkęsti Armanjakų, padarysiu jį 
hercogo Pilypo pažu, Burgundijos kariu, kuris nepažins kito pono, be 
didžiojo krikščioniškojo pasaulio hercogo! 

— Greitai aš padarysiu tam galą!.. — grasinamai tarė Arno. 

— Niekam niekuomet nepavyko sutrukdyti man padaryti tai, ką aš noriu, 
— net Pilypui Burgundiečiui, o jis buvo galingesnis už tave! 

— Sargyba! 

Šis žodis nuskambėjo kaip šūvis. Vyras ir žmona, stovintys vienas 
priešais kitą, staiga tapo priešais. 

Pribėgo sargybiniai, stovėję netoliese. Arno parodė į savo žmoną, sto- 
vinčią nugara į šaudymo angą. Ji buvo išblyškusi nuo pykčio ir kančios. 

— Palydėkite ponią Monsalvi į jos kambarį. Ji neturi iš jo išeiti jokia 
dingstimi. Būkite budrūs. Tai įsakymas, ir už jo vykdymą atsakote savo 
galvomis. Pastatykite du žmones prie jos durų ir vieną kambaryje. Jeigu 
ponia Monsalvi pageidaus nueiti pas mano motiną, jie turi sekti paskui ją. 
Niekur kitur eiti jai negalima. Pas ponią gali būti įleidžiami jos tarnai Sara 
bei Gotjė. Dabar eikite ir pasakykite ponui de Kabanui, jog kviečiu jį. 

Jis pasisuko į Katriną. 

— Apgailestauju, kad esu priverstas elgtis su jumis taip rūsčiai, ponia, 
tačiau jūs privertėte mane. Bent jau duokite man žodį, kad nemėginsite bėgti. 

— Niekuomet! Geriau uždarykite mane į kalėjimą, mano pone. Tai 
apvainikuos malones, kuriomis apipylėte mane. 

Žengdama tiesiai ir aukštai iškėlusi galvą, Katrina pasuko laiptų link. 
Sargybiniai nusekė jai įkandin. Ji ėjo kaip lunatikė, jos protas drumstėsi, 
akis degino ugnis, skaudėjo galvą. Ji jautėsi taip, lyg jai jau būtų įvykdyta 
mirties bausmė, o ji jau mirusi, vis dėlto žengia ešafoto laiptais... Katriną 
ištikusi tragedija buvo tokia baisi, kad ji neįstengė įsisąmoninti jos iki galo. 
Ji jautėsi sutrypta, apstulbinta... ir žinojo, kad kai praeis šis išganingas 
sąstingis, skausmas užgrius su dviguba jėga. Šią akimirką, be pykčio ir 
įniršio, Katrina jautė dar ir panieką, nuo kurios jos sielai buvo šiek tiek 
lengviau. 

Pasiekusi savo kambario tarpdurį ji sustojo. Sara, rymojusi prie Mišelio 
lopšio, atsisuko ir pamatė Katriną, išblyškusią lyg šmėkla, atlydėtą dviejų 
ginkluotų sargybinių. Sara riktelėjo ir puolė prie jos: 

— Katrina! Viešpatie, pasigailėk! 

Katrina maldaujamai ištiesė rankas ir pravėrė burną kažką sakyti... bet 
staiga karščio banga užliejo jos galvą, Katrinai pasirodė, kad jos smegenys 
dega kaip ugnyje. Klaikus skausmas sugniaužė visą jos kūną ir ji suaimana- 
vusi griuvo po Saros kojomis, tampoma siaubingų konvulsijų. Katrinos akys 
užvirto aukštyn, ant lūpų pasirodė putos, rankos ir kojos trūkčiojo. Katrina 
nusirito šaltomis akmens plokštėmis, baisiausiai išgąsdindama šarvuotus 
sargybinius. Katrina negirdėjo nervingo Saros riksmo, nematė, kaip į 
kambarį įsiveržė Gotjė, kaip subėgo kiti tarnai. Katriną surakinęs fizinis 
skausmas buvo toks kankinantis, kad bent jau šiomis akimirkomis ji nerea- 
gavo į išorinį pasaulį. Ji buvo išvaduota nuo suvokimo, kad jos meilei atėjo 

galas. Galbūt taip pasireiškė Dievo gailestingumas, ir Sara negalėjo atsik- 
ratyti minties, kad mėgindami suteikti Katrinai pagalbą visi tik prailgins jos 
kančias. 


Dvidešimt penktas skyrius 
Monsalvi durklas 


Kiek laiko Katrina išbuvo nugrimzdusi į užsimiršimo bedugnę, į juodas 
skausmo ir siaubo bangas, kurios tyko moters, įstumtos į baisią neviltį? Net 
Sara, nė akimirkai nepasitraukusi nuo guolio tos, kurią brangino labiau už 
savo gyvybę, nebūtų galėjusi atsakyti į šį klausimą. Čigonė prisiminė tą 
klaikų vakarą, kai įsišėlę maištininkai niokojo Paryžių ir Barnabi Kriaukli- 
ninkas atėjo pas ją prašyti, kad paslaugytų vaiką. Vėl matė Sara mažytį 
nejudrų kūnelį, blyškų veidą, baugiai tuščią žvilgsnį... Sara plėšė kūdikį iš 
mirties ir beprotybės glėbio atkakliai, nenuleisdama rankų nei dieną, nei 
naktį. Tai buvo naktis, kai Katrina pamėgino išgelbėti Mišelį de Monsalvi 
nuo minios ir už tai jos pačios tėvas užmokėjo savo gyvybe. Nejaugi viskas 
pasikartos, nejaugi Katrinai lemta atsidurti ant pražūties slenksčio kiekvieną 
sykį, kai Monsalvi išeina iš jos gyvenimo? Kaipgi ištverti moteriai, kurią 
taip baisiai įskaudino? 

Tuo metu Katrina tebeglūdėjo miglotoje karštinės karalystėje ir tik 
kartkartėmis atsigaudavo. Ji pažindavo Sarą, taip pat ir tamsią juodą figūrą, 
tyliai į ją žiūrinčią ir liejančią ašaras. Tai Katriną stebino labiausiai — ko 
poniai de Monsalvi verkti prie jos lovos? Gal Katrina iš tikrųjų mirė ir ją 
rengiamasi laidoti? Ši mintis, saldi ir teikianti ramybę, pasklido Katrinos 
sieloje, akimirkai leisdama atsikvėpti, o paskui demonai vėl sugrįžo, ir ji vėl 
nugrimzdo į tamsą. 

Iš tikrųjų, kol Katrina visai atgavo sąmonę, praėjo penkios dienos. Ji 
pravėrė akis ir išvydo saulėtą mėlyną dangų už praviro lango. Ant Katrinos 
kaktos gulėjo kažkieno ranka, ir pasukusi galvą ligonė įsitikino, kad ir šį 
kartą viskas yra taip, kaip būdavo kiekvieną sykį, kai ji atgaudavo sąmonę: 
Izabelė de Monsalvi, vilkinti juodais drabužiais, stovėjo prie jos lovos 
galvūgalio. 

— Karštinė praėjo! — Saros balse skambėjo džiugus susijaudinimas. 

— Dėkui Dievui! — atsiliepė moteris prie galvūgalio ir palinko ties lova. 
Ir tuomet atsitiko keistas, beveik neįsivaizduojamas dalykas: Izabelė de 

Monsalvi paėmė glebią Katrinos ranką, bejėgiškai gulinčią ant antklodės, ir 
prispaudė ją prie savo lūpų. Paskui nusisuko ir atsitraukė toliau lyg bijodama 
per daug sujaudinti ligonę. Kurį laiką Katrina tiesiog traukė į save kvepiantį 
šiltą orą, plūstantį pro langą, ir mėgavosi nuostabia auksine saulės šviesa 
bei žavingu mažylio Mišelio burbuliavimu: jis gulėjo savo lopšyje, saviškai 
džiaugdamasis puikia diena... Koks jis buvo mielas ir šaunus! 

Bet štai netikėtai tiesa apie tai, kas įvyko, siūbtelėjo Katrinai į galvą ir 
apgaubė ją visą kankinančiu liūdesiu. Ligonė pamėgino atsisėsti, tačiau Sara 
sudraudė ją: 

— Gulėk ramiai. Tu per daug silpna. 

— Arno, — ištarė Katrina užtirpusiom lūpom. — Arno... Kur jis? O, aš 
prisiminiau... viską prisiminiau! Jis nebemyli manęs! Jis niekada manęs 
nemylėjo! Jis myli kitą... kitą. 

Katrinos balse skambėjo veriantis skausmas, ir Izabelė de Monsalvi 
bijodama, kad neatsinaujintų liga, priėjo prie marčios. Ji paėmė permatomą 
ranką, virpančią ore lyg balandės sparnas. 

— Nusiraminkite, mano kūdiki... tau negalima kalbėti... pagalvok geriau 
apie save, apie savo sūnų! 

Katrina, laikydamasi Izabelės rankų, pakilo nuo pagalvės. Gaubiamas 
spindinčių aukso plaukų Katrinos veidas degė raudoniu, akyse spindėjo 
pranašiška šviesa: 

— Jis išvyko, taip? Sakykite man, maldauju. Jis išvyko? Oo!.. — staiga 
ji paleido anytos rankas ir atvirto ant pagalvės. — Nesakykite man nieko, 
— tęsė ji skausmingo liūdesio kupinu balsu, — aš žinau, kad jis išvyko! 
Jaučiu iš to, kaip tuščia aplinkui... jis išvyko... su ja! 

— Taip, — sumurmėjo Sara, — jis išjojo vakar. 

Katrina neatsakė. Iš visų savo silpnų jėgų ji grūmėsi su gerklę veržian- 
čiom ašarom. Užmerkė akis. 

— Čia per daug šviesos, Sara, — pasiskundė ji. — Man tai nepatinka. 
Kodėl šviečia saulė? Matyt, ji irgi mano priešas... 

Bet ir pro užmerktus vokus Katrina vis tiek matė saulę. Ji nušvietė kelią 
dviem raiteliams, kurie jojo greta vienas kito tarp žalių kalvų, užlieti 
kurtinančio paukščių čiulbėjimo, stelbiančio arklių pasagų dundesį. Abu 
raiteliai labai skubėjo, jie bėgo, kad greičiau pasislėptų su savo nusikalsta- 
ma, pavogta laime. Ir atrodė, kad ir kanopos, ir kelio akmenys negailestingai 
užgriūna vargšės jaunosios moters galvą. Sara pamatė, kaip Katrina sudėjo 
blyškias rankas ant krūtinės ir silpnai sugniaužė jas, tarsi norėdama išplėšti 

sau širdį. Iš kur Sara galėjo žinoti, kad sudaužytą širdį taip baisiai skauda? 
Sara išgirdo, kaip Katrina šnibžda: 

— Man taip norisi jį pamatyti... nors vieną kartą! Vėl išgirsti jo balsą... 
dar kartą pajusti, kaip jis lūpomis paliečia mano skruostą — ir paskui 
numirti! Dar nors kartą... 

Katrina atrodė tokia silpna ir nelaiminga tardama šiuos nužemintus 
žodžius, kad Sara atsiklaupė šalia jos, apkabino ir prisiglaudė skruostu prie 
jos skruosto. 

— Mano mažyte, nesikankink veltui. Pasistenk nugalėti... visa tai... dėl 
savo kūdikio... dėl manęs! Ką be tavęs darytų vargšė senoji Sara? Pasaulyje 
liko dar tiek daug visko, tiek laimės, kuri laukia tavęs. Gyvenimas nesibai- 
gia. 

— Jis buvo mano gyvenimas... 

Dar niekad duotas pažadas taip sunkiai neslėgė Saros. Ji troško papasa- 
koti Katrinai, ką matė per šias penkias dienas ir naktis. Apie vyriškį, kuris 
sugniuždytas skausmo stovėjo nejudėdamas lango nišoje, ten, kur ligonė 
negalėjo jo pastebėti. Jis stovėjo sugniaužęs rankas, nevalgęs, nemiegojęs... 
Jis nepajudėjo visą tą laiką, kol Katrinos gyvybei grėsė pavojus. Bet paskui, 
kai vaistininkas iš Oriljako paskelbė, kad Katrina išgelbėta, jis neatsisukda- 
mas išėjo iš kambario. Ir jo akys buvo sausos. Po valandos jis išjojo iš pilies, 
vesdamas už pavadžio kitą arklį, ant kurio sėdėjo susisupusi į apsiaustą Mari 
de Komborn. Kad pasektų, kaip jie išvyksta, Sara pakilo į Juodąjį bokštą, 
palikusi Katriną anytos globoje. Visą kelią, kol dingo iš akių, Arno nė karto 
nepažvelgė į savo palydovę, neištarė jai nė žodžio. Ji jojo greta nuleidusi 
galvą ir buvo labiau panaši į belaisvę negu į moterį, jojančią pasitikti 
laimingo likimo... Bet Sara nieko neprasitarė Katrinai, nes žinojo, kad jai 
tai išgirdus būtų dar sunkiau. 

Dar ilgai abi moterys nepaleido viena kitos iš glėbio, ir jų ašaros 
susimaišė. Pagaliau Katrinai kiek palengvėjo. Ašaros truputį sušvelnino 
skausmą, o motiniškas Saros švelnumas turėjo tiesiog gydomąją galią. 
Padėjusi galvą ant draugės krūtinės, Katrina jautėsi kaip mažas Žvejų 
laivelis, per stebuklą pasiekęs uostą audringoje jūroje. 

— Sara, — ištarė Katrina, — kai aš visai pasitaisysiu, mes grįšime namo, 
į Dižoną! 

Čigonė nieko neatsakė, nes kaip tik tą akimirką vidiniame pilies kieme 
pasigirdo neįprasta, keistoka melodija. Jaudinantys šaižūs garsai kėlė mintis 
apie rūkus ir lietų. Muzika, rodės, erzino nervus, o drauge turėjo nesupran- 
tamos jėgos ir gyvybinės energijos. Katrina klausėsi apstulbusi. 

— Kas tai galėtų būti? — paklausė ji. — Panašu į fleitą, kuria vargšas 
Etjenas griežė Monsalvi... 

Ji sunkiai ištarė šį pavadinimą: rodės, jis strigo jos gerklėje. Sara, 
tikėdamasi, kad ligonė nors trumpam išsiblaškys, skubiai paaiškino: 

— Tai ne fleita. Škotai, kurie groja šiuo instrumentu, vadina jį dūdmaišiu. 
Tai odinis maišas su keletu styrančių dūdelių — jomis muzikantas ir groja. 
Muzika gana keista, o jų drabužiai dar keistesni. Škotai kaunasi plikomis 
kojomis, dėvėdami keistus trumpus languotus sijonėlius, o visa jų išvaizda 
gana barbariška. 

— Škotai? — nustebusi paklausė Katrina. — Škotai — čia? 

— Jau dvi dienos, — atsakė Sara. — Naujasis kapitonas, atsiųstas grafo 
Bernaro, atsivedė drauge nedidelį šių žmonių būrį. Jie visi apačioje. 

Katrina dažnai matydavo škotus karaliaus Karolio dvare — tuos, kurie 
atvyko tarnauti Prancūzijai paskui Stiuartus ir konetablį Biušaną, de Rišmo- 
no pirmtaką... Arno rodė škotus Katrinai, keletas jų buvo Žanos, Orleano 
Mergelės, svitoje. Bet staiga Katrinos susidomėjimas užgeso. Mintys apie 
škotus priminė jai Arno, prikėlė nuostabius prisiminimus, kurie dabar tik 
žeidė ją. O Sara tebepasakojo apie naująjį Karlos šeimininką, ir Katrina, 
norėdama, kad ji liautųsi, paklausė: 

— Kuo jis vardu? 

— Kenedis, — atsakė Sara. — Mesiras Hjū Kenedis. Atrodo jis keisto- 
kai, bet yra tikras riteris. 

Raiškūs dūdmaišio garsai apačioje pritilo ir greitai tapo ne garsesni už 
vėjo ūkavimą. Jie ir užmigdė Katriną. 

Liga atsitraukė taip pat staiga, kaip ir užgriuvo. Karštinė iš dalies buvo 
sukelta išsekimo ir poilsis greitai išgydė Katriną. 

Po dviejų dienų ligonė persikėlė prie židinio, kur dabar ir sėdėjo didži- 
uliame krėsle tarp daugybės pagalvėlių. Bet kai Sara atnešė Katrinai rau- 
donai rudą suknelę, ji ją atstūmė. 

— Ne! Nuo šiol aš rengsiuosi juodai! 

— Juodai? Bet kodėl? 

Menka šypsena greičiau iškreipė negu nušvietė išblyškusį Katrinos 
veidą. 

— Aš kaip ir anksčiau ponia+de Monsalvi, bet vyro dabar neturiu. 
Vadinasi, esu našlė. Atnešk man juodą suknelę. 

Sara neatsakė. Ji nuėjo suknelės, kurios pareikalavo Katrina, širdies 
gilumoje jausdama, jog juoda spalva tik pabrėš jaunosios moters grožį. Taigi 
su juodo aksomo suknele ir dygsniuota medžiagos kepuraite, nuo kurios 

driekėsi muslino vualis, Katrina laukė pasirengusi priimti naująjį pilies 
komendantą. Ji pakvietė jį ne iš smalsumo, o kad užduotų keletą klausimų 
apie savo pačios padėtį. Išgyvenimai galėjo laikinai nustumti kasdieninius 
rūpesčius į antrąjį planą, bet Katrina buvo įpratusi drąsiai juos sutikti, todėl 
negalėjo ilgai vengti šeimininkės pareigų. Be to, jai buvo labai svarbu 
nusitverti ko nors gyvenime. Ji žinojo, kad nieko neveikdama ir tik stebė- 
dama, kaip bėga laikas, ji šioje pilyje tiesiog išeitų iš proto. 

Kenedžiui įėjus į kambarį, Katrina prisiminė, kad šį įspūdingą vyrą matė 
karaliaus Karolio rūmuose. Škotas buvo beveik vieno ūgio su Gotijė, tokios 
pats sveikatingos veido spalvos, tik jo plaukai priminė tamsiai rusvą kriau- 
šės medžio spalvą ir derėjo su įdegusiu veidu. Kenedžio bruožai buvo 
stambūs, o akių išraiška linksma. Truputį riesta nosis ir žydros kaip rugia- 
gėlės akys nuteikė Katriną svečio atžvilgiu palankiai. Tačiau kapitono 
šypsena, atidengusi puikius baltus dantis, išėjo truputį dirbtinė, ir Katrina 
suprato, jog ne visada galės pasikliauti šio žmogaus geraširdiškumu. 

Iš tikrųjų Hjū Kenedis, kuris atvyko iš kalnuotosios Škotijos drauge su 
Džeimsu Stiuartu, buvo rūstus karys ir nuotykių ieškotojas. Jis visuomet 
įnirtingai kovojo su anglais dėl įgimtos neapykantos jiems, ir darė tai iki 
šiol... Po laukinio gyvenimo gimtuosiuose kalnuose Prancūzijos žemė, nors 
ir nuniokota, pasirodė jam pakankamai patraukli ir jis panoro likti joje. 
Stiuartai valdė karaliaus dovanotą Obinji leną, esantį į šiaurę nuo Buržo, ir 
šis lenas tapo traukos centru visiems kitiems škotams. Padoriems Luaros 
slėnio gyventojams tai reiškė gyventi nuolat bijant Kenedžio ir panašių į jį 
išpuolių, mat šis Prancūzijos draugas elgėsi su jais taip pat blogai kaip 1r 
anglų grobikai. 

Visa tai akimirksniu prabėgo Katrinos galvoje, kai komendantas lenkėsi 
jai — pakankamai grakščiai, turint omeny jo sudėjimą. Kenedis vilkėjo 
škotiškais drabužiais: trumpu ryškiu languotu sijonėliu ir didžiule vilnos 
pečiajuoste, susegta ant vieno peties masyvia sidabro sage. Kirasa buvo 
uždėta ant buivolo odos liemenės, dengiančios plačius škoto pečius. Ant 
pečiajuostės kabėjo kalavijas, panašus į Romos gladiatoriaus kardą, 1r 
keistas ožio odos maišelis. Įėjęs į Katrinos kambarį Kenedis pastatė kampe 
savo dviašmenį palašą, kurio pavadinimą škotai vartojo kaip kovos šūkį per 
mūšius. Nors kardas pasižymėjo įspūdingu dydžiu ir svoriu, Kenedis su juo 
darbuodavos: stulbinamai lengvai. 

— Ponia, atvykdamas čia nesitikėjau, kad man bus suteikta garbė vėl 
pasveikinti pačią gražiausią Prancūzijos damą, — kitaip būčiau atskubėjęs 
dar greičiau. 

Prancūziškai jis kalbėjo beveik be akcento. Tai liudijo, kad jis turi 
nemažą bendravimo su Prancūzijos valstiečiais patirtį! Katrinos lūpos susi- 
kiostė į šypseną, tačiau jos akyse tai neatsispindėjo. 

— Dėkoju, jūs esate labai malonus. Atleiskite, kad negalėjau priimti jūsų 
anksčiau, tačiau mano sveikata... 

— Žinau, ponia. Nereikia atsiprašinėti. Aš dėkingas už garbę, kurią man 
suteikėte. Šiandien vakare mano žmonės jūsų garbei koplyčioje sugiedos Te 
Deum. 

Kol Kenedis kalbėjo, Katrinos viltys darėsi vis tvirtesnės. Ji bijojo, kad 
susidurs su nepermaldaujamu kalėjimo sargu, tačiau škoto elgesys tarsi 
rodė, kad jis nebus jai labai rūstus. Katrina draugiškai paspaudė jam ranką 
ir gestu pasiūlė sėstis. Paskui ji tęsė pokalbį: 

— Nežinau, pone, ką jums sakė grafas Bernaras, siųsdamas čia ar ką 
kalbėjo ponas de Monsalvi, kai atvykote, bet norėčiau žinoti, kokia mano 
padėtis. Aš — belaisvė? 

Kenedžio akys išsiplėtė po pakeltais antakiais ir priminė du mėlynus 
rutuliukus. 

— Belaisvė? Kaip galima, ponia? Jūsų vyras, kurį pažįstu daugelį metų, 
patikėjo man globoti šią tvirtovę ir jus, paaiškinęs, jog turi išvykti daugeliui 
mėnesių. Dėl to, ponia, aš turiu garbės ginti jus ir malonumo rūpintis jumis. 

— Puiku! — tarė Katrina. — Tada jūs turėtumėt jaustis laimingas, 
padarydamas man paslaugą. Žinote, gana greitai aš norėčiau trumpam 
išvykti. Ar nebūtumėt malonus lydėti mane? 

Katrinai pavyko visa tai pasakyti su žavia šypsena, tačiau Kenedis 
neatsakė tuo pačiu. Jo linksmumas išnyko akimirksniu, veidas ištįso, o 
kaktoje susimetė gili raukšlė. 

— Maloningoji ponia, — tarė jis prisiversdamas, — tai... deja, vienintelis 
jūsų pageidavimas, kurio aš negalėsiu patenkinti. Jūs negalite palikti Karlos 
jokiu pretekstu... nebent norėtumėt aplankyti Monsalvi. Tokiu atveju priva- 
lėčiau pavesti jus garbiojo tėvo abato rūpesčiui ir paskirti du savo žmones 
garantuoti jūsų saugumą. 

Katrinos pirštai suspaudė krėslo atramas, akys sužėrėjo. 

— Jūs suprantate, ką ir kam sakote? 

— Savo brangaus draugo žmonai, — tyliai ištarė škotas. — Tai, kuria 
rūpintis man buvo patikėta ir kuri brangesnė man už savo paties gimines. 
Net jeigu taip užsitrauksiu jūsų pyktį, vis tiek negaliu atsisakyti pareigų, 
kurias man pavedė Monsalvi, ar sulaužyti jam duotą žodį. Jūsų vyras — 
mano ginklo draugas. 

Katrinos šnervės išsipūtė nuo pykčio. Nejaugi jai visuomet trukdys šis 
nepaaiškinamas vyriškas solidarumas? Jie susiję vienas su kitu kaip vienos 
rankos pirštai ir, atrodo, niekas negali nutraukti jų ryšių. Katrinai, be abejo, 
teks griebtis klastos... ar net šiurkščios jėgos. Škotas stiprus, bet koks vyras 
galėtų įveikti jos ištikimąjį normandą? 

Katrina grakščiu galvos linktelėjimu pasišaukė Sarą. 

— Eik ir surask man Gotjė, — tarė ji neįprastai švelniai. — Noriu jam 
kai ką pasakyti. 

— Atleiskite, ponia, — paaiškino Sara, — bet Gotjė auštant išėjo į 
medžioklę. 

— Į medžioklę? O kas jį išleido? 

Čia įsiterpė komendantas. 

— Aš, maloningoji ponia. Vieną vakarą, kai atvykome čia, mano vyrai 
nudobė lokį. Dabar įniršusi patelė bastosi po apylinkes, vienas žmogus jau 
žuvo. Jūsų tarnas... beje, tikras šaunuolis... paprašė manęs, kad leisčiau jam 
sumedžioti lokę. Atrodo, jis geriausiai išmano, kaip tai daroma. Manau, jam 
pasiseks. 

Katrina atsiduso. Gotjė aistra medžioklei nebuvo jai naujiena. Ją truputį 
pralinksmino mintis, jog dabar, kai jos gyvybei niekas negresia, milžinas 
nesugalvojo nieko kito, kaip tik klajoti miško keliais ir takeliais. 

— Iš tikrųjų, pone, jūs visiškai teisus. Mano ginklanešys — tikras miško 
gyventojas ir puikus medžiotojas. Tikėsimės, kad jis sutiks jūsų lokę... 

Katrina ištiesė ranką, leisdama suprasti, jog audiencija baigta. Kenedis 
paėmė jaunosios moters pirštus ir priglaudė prie lūpų. 

— Ar nieko daugiau nenorite manęs paprašyti? Aš pasirengęs dėl jūsų 
padaryti viską, išskyrus... 

Jis nespėjo baigti. Durys atsilapojo ir ant slenksčio pasirodė Gotjė su 
keistu nešuliu ant peties. Normandas buvo neapsakomai purvinas, o jo 
veidas įraudęs nuo įtampos. 

Gotjė akimirkai sustojo, žvelgdamas tai į Kenedį, tai į Katriną. Šioji 
smarkiai išblyško. Paskui jis nuleido savo naštą ir, nespėjus Katrinai ištarti 
nė žodžio, paguldė po jos kojomis Mari de Komborn kūną. 

— Aš radau ją prie upės, — tarė Gotjė, — brūzgynuose. Kūnas nebūtų 
aptiktas iki vasaros vidurio, kol irimo kvapas nebūtų nurodęs, kur jis 
paslėptas. 

Katrina pasibaisėjusi žvelgė į juodas garbanas, pasklidusias ant grindų. 
Negyvose Mari akyse sustingo siaubas ir įtūžis. Matyt, ji ir mirė taip, kaip 
gyveno, — keikdama visą pasaulį. Ant jos krūtinės rudavo sudžiūvusi kraujo 

dėmė. Kenedis apstulbęs pakėlė akis nuo lavono į Gotjė, kuris stovėjo 
šalimais sukryžiavęs rankas ant krūtinės. Įgimtas škoto šaltakraujiškumas 
čia pasirodė esąs kaip tik vietoje. 

— Oho! — tarė jis, rodydamas į kūną. — Atrodo, tai nelabai panašu į 
lokę. 

— Ji buvo ragana, — metė normandas, — kurios prakeiktą sielą demonai 
nusitempė į požemio karalystę. 

Katrina pasilenkė, kad geriau apžiūrėtų mirusiąją. Jos veide jau pasirodė 
violetinės irimo dėmės. Mėlynos lūpos atidengė dantenas. Mirtis siaubingai 
subjaurojo Mari de Kombom, ir Katrina krūptelėjusi persižegnojo. Ji pa- 
žvelgė į Gotjė. 

— Kas ją užmušė? Tu ką nors žinai? 

Užuot atsakęs Gotjė išėmė iš savo odinės striukės kišenės durklą ilgais 
ašmenimis ir numetė jį Katrinai ant kelių. Durklas buvo išteptas sukrešėjusiu 
krauju. 

— Radau jos krūtinėje, ponia Katrina. Žmogus, kuris ją nužudė, turėjo 
svarbių priežasčių. 

Katrina žiūrėjo, kaip durklas spindi ant juodos suknelės. Arno durklas. 
Paskutinį kartą šį ginklą vyro rankose Katrina matė ten, ant tvirtovės 
sienos... jis vartė jį rankose, pranešdamas Katrinai, jog myli savo pusseserę 
ir nori išvykti drauge su ja. Ir štai Mari guli negyva, ir ją nužudė Monsalvi. 

— Arno! — sušnibždėjo Katrina. — Tikriausiai man sapnuojasi. To 
negali būti! 

— Ne, gali! — patvirtino Sara, prieidama arčiau. — Be abejonės, užmušė 
ją būtent tavo vyras. 

— Bet kodėl.... jis sakė man, kad myli ją? 

Sara palingavo galvą. Ji paėmė į rankas durklą, ant kurio ašmenų laikėsi 
sukrešėjęs kraujas, ir apžiūrėjo jį. 

— Ne, — švelniai tarė ji, — jis niekada nemylėjo Mari! Jis tik norėjo, 
kad tuo patikėtum tu. Jis negalėjo ilgiau iškęsti ir todėl nužudė ją. 

Katrina pašokusi sugriebė Sarą už pečių. 

— Tu kažką slepi nuo manęs! Kas tau žinoma? Kodėl tylėjai, kai aš 
miriau iš nevilties? Kaip galėjai dalyvauti šitoje žiaurioje komedijoje? Tai 
varo mane iš proto! Kalbėk! Turiu sužinoti teisybę, net jeigu teks išplėšti 
žodžius tau iš gerklės, net jeigu teks... 

Bet čia, nors ir apimta pykčio, Katrina nutilo ir susigėdo: juk ji vos 
nepagrasino kankinimais Sarai, savo seniausiai, pačiai ištikimiausiai drau- 
gei! Kraujas pašėlusiai tvinksėjo Katrinos galvoje, vien užsiminus apie Arno 

ją buvo galima privesti iki beprotybės. Sara nuleido galvą kaip atgailaujanti 
nusidėjėlė. 

— Daryk ką nori, — sumurmėjo ji. — Aš neturėjau teisės tau pasakyti... 
Prisiekiau Madona ir savo sielos išganymu. 

— Ačiū! Tu išlaikei savo žodį, Sara... 

Išgirdusi šį balsą Katrina riktelėjo ir staigiai atsisuko. Kad neparkristų, 
ji griebėsi už krėslo atkaltės. Ant slenksčio stovėjo Arno de Monsalvį, 
išblyškęs ir liesas, vilkintis juodais drabužiais. Katrinai užgniaužė gerklę. 
Ji buvo tikra, kad mato vaiduoklį, bet tas vaiduoklis buvo gyvas! Arno lėtai 
artinosi prie jos, 0 jo tamsiose akyse švietė begalinė meilė žmonai. Niekad 
anksčiau jo žvilgsnyje nebuvo tokios beviltiškos aistros. 

— Tu! — sušnibždėjo Katrina. — Tai tu! Dievas išgirdo mano maldą. 
Jis leido pamatyti tave dar sykį! 

Dabar, kai Arno buvo čia, niekas daugiau neturėjo jai reikšmės, visa kita 
išnyko: kambarys, kur ji gulėjo mirdama iš meilės, Gotijė, škotas, net Sara, 
net apgailėtini jos varžovės palaikai. Nieko nebuvo, tik jis... vyriškis, kurį 
ji mylėjo labiau už viską pasaulyje! 

Katrina žengė link Arno ištiesusi rankas. Bet jis vėl sulaikė ją. 

— Ne, mano meile... nesiartink prie manęs! Niekada daugiau negali liesti 
manęs! Ponai, dabar prašom palikti mus vienus. Dėkoju už viską, ką 
padarėte! 

Kenedis nusilenkė ir išėjo. Gotjė priklaupė ant kelio, įsmeigęs savo 
liūdnų akių žvilgsnį į žmogų, kurį jis dabar pirmą kartą pripažino savo 
šeimininku. 

— Mesire Arno, — tarė jis. — Jūs pasielgėte teisingai. Atleiskite, kad 
nepasitikėjau jumis. Nuo dabar aš — jūsų tarnas. 

— Dėkoju, — liūdnai atsiliepė Arno, — bet tavo tarnyba tęsis neilgai. 
Ir man gaila, drauguži, kad šį sykį negaliu paspausti tau rankos. 

Gotijė irgi išėjo, o Sara nuskubėjo pas Mišelį, kurį prižiūrėjo senelė. 
Katrina ir Arno liko vieni. 

— Kodėl? — nutirpusiom lūpom ištarė ji. — Kodėl tu pasakei... kad 
niekad neturiu liesti tavęs? Kam šis šlykštus spektaklis? Kam privertei mane 
patikėti, kad myli moterį, kurios neapkentei? Kam privertei mane taip 
kentėti? 

— Privalėjau tai padaryti! Aš buvau pasirengęs bet kuria kaina išsiskirti 
su tavimi. Katrina, aš nebeturiu teisės mylėti tave... ir kartu niekad nemylė- 
jau tavęs taip stipriai kaip dabar. 

Ji užmerkė akis, kad geriau pajustų šitų kelių žodžių stebuklingą skam- 
besį. Juk ji jau buvo praradusi viltį dar kartą išgirsti juos iš Arno lūpų. 
Galingasis Dieve! Maloningasis Dieve! Arno myli ją kaip ir anksčiau! Jis 
dega ta pačia aistra, kurią jaučia ir ji. Bet kam tuomet tie keisti žodžiai? 
Kodėl Arno taip atkakliai stumia ją nuo savęs? Rodės, paslaptis, taip ilgai 
gaubusi Arno, pagaliau išaiškės, bet dabar... Katrinai tapo baisu! Ji drebėjo 
tarsi jausdama visą paslapties siaubą. 

— Tu daugiau neturi teisės liesti manęs? — nesuprasdama pakartojo 
Katrina. — Bet kas tau gali sutrukdyti? 

— Liga, mano liga, mylimoji. Liga, kurią norėjau nuslėpti nuo tavęs, nes 
labai bijojau, jog ji sukels tau siaubą. Bet dabar supratau, kad dar labiau 
bijau tavo neapykantos ir paniekos. Man buvo baisu — taip baisu, kad tu 
sugrįši pas tą... kitą! Žinoti, kad esi su juo, įsivaizduoti tavo kūną jo glėbyje, 
tavo lūpas, susiliejusias su jo lūpomis... tai būtų pragaras! Aš to neįstengiau 
pakelti. Geriau grįžti... geriau papasakoti tau viską. 

— Bet ką? Dėl Dievo meilės, Arno, kalbėk! Aš galiu susitaikyti su 
viskuo... išskyrus tavo netekimą. 

— Ir vis dėlto tu mane jau praradai, Katrina! Manyje glūdi mirtis — aš 
jau pusiau miręs! 

— Ką tu kalbi? Ar išėjai iš proto? Tu — miręs? 

Arno staiga nusisuko negalėdamas ilgiau žiūrėti į kančios kupiną Katri- 
nos veidą. 

— Geriau būčiau miręs. Dievas būtų buvęs man maloningas leisdamas 
žūti Azenkūre ar Orleane, kaip žuvo daugelis kitų... 

Visa įsitempusi Katrina sušuko: 

— Kalbėk, maldauju! 

Ir Arno prabilo. Jis ištarė du žodžius, du siaubingus žodžius, kurie nuo 
šiol persekios Katriną net sapnuose, kiekvieną kartą ji pabus sukrėsta, išpilta 
šalto prakaito, o tie žodžiai vėl draskys jos širdį. 

— Aš raupsuotasis! Raupsuotasis! 

Arno vėl atsisuko į Katriną ir vos susilaikė sielvartingai nesušukęs, nes 
dar niekad nematė veido, taip iškreipto skausmo. Katrina užmerkė akis, ir 
didžiulės ašaros ritosi jos blyškiais skruostais. Ji stovėjo prispaudusi rankas 
prie lūpų ir, rodės, sunkiai išlaikė pusiausvyrą. Ji atrodė tokia trapi, tokia 
bejėgė... Arno ištiesė rankas — bet tučtuojau vėl atitraukė. Iš jų atimta net 
paskutinė paguoda — paverkti vienas kito glėbyje. Katrina alsavo tankiai ir 
paviršutiniškai lyg užvaikyta danielė. Arno girdėjo, kaip ji šnibžda: “O, 
negali būti! Negali būti!" 

Tylą nutraukė paukščio riksmas, drauge su juo į kambarį plūstelėjo 
žemės kvapas, gyvybės šauksmas. Katrina atsimerkė, ir Arno, kuris bijojo 
tos akimirkos, kai jos švelnios, žibuoklių spalvos akys vėl sustos ties juo, 
pajuto, kaip susigniaužė širdis. Spindinčioje Katrinos žvilgsnio gelmėje 
nebuvo nei siaubo, nei pasibjaurėjimo... vien meilė, beribė kaip žydras 
"dangus meilė. Jos žavingos lūpos pražydo šypsena, kuri akino savo švelnu- 
mu. 


— Kokią tai turi reikšmę? — meiliai ištarė Katrina. — Daugelį metų 
mirtis tykojo mūsų diena iš dienos. Kokią mums turi reikšmę jos pavidalas? 
Tavo liga taps mano liga. Jeigu tu raupsuotasis, aš irgi tapsiu raupsuotąja: 
kad ir kur tu eitum, aš eisiu paskui tave, kad ir koks likimas mūsų lauktų, 
jis bus geidžiamas, jeigu bus abiem vienodas. Vienodas abiem — amžinai! 
Atskirti nuo pasaulio, atstumti, net niekinami ir keikiami — bet abu drauge! 

Šią akimirką Katrinos grožis, nušviestas jos begalinės meilės, buvo toks 
akivaizdus, jog Arno užmerkė akis. Jis nematė, kaip Katrina ištiesė rankas 
ir pribėgo prie jo. Tik kai ji prisispaudė visu kūnu abiem rankom apsikabi- 
nusi kaklą, Arno nusileido į žemę ir pamėgino atstumti ją. Bet ji įsikirto į jį, 
ir šis mielas veidas, aistringos lūpos, atsidūrusios taip arti, buvo saldi, bet 
siaubinga kankynė. 

— Mieloji, mylimoji mano, — sukrėstas murmėjo Arno, — tai neįma- 
noma. Jeigu pasaulyje būtume tik tu ir aš, ištiesčiau tau rankas ir neklausy- 
čiau nieko, išskyrus tavo meilės šauksmą. Aš nusineščiau tave į tolimą ir 
apleistą vietą, kur niekas ir niekada negalėtų mūsų rasti. Bet mes turime 
kūdikį... Mišelis negali likti vienas pasaulyje. 

— Jis turi senelę! 

— Ji sena, silpna ir taip pat vieniša. Ji negalės jam niekuo padėti, tik 
apverks jo vargus. Katrina, tu dabar — paskutinioji Monsalvi, mūsų vien- 
intelė viltis. Tu drąsi ir stipri... tu kovosi už mūsų sūnų, tu prikelsi Monsalvi 
giminę naujam gyvenimui! 

— Be tavęs? Aš niekada neįstengsiu to padaryti! O tu, kas laukia tavęs? 

— Manęs? — jis nusisuko ir priėjo prie lango. Akimirką jis žvelgė į 
saulės užlietą lygumą, o paskui ištiesė ranką į pietus. — Ten, pusiaukelėje 
tarp mūsų ir Monsalvi, Oriljako vienuoliai senų senovėje pastatė prieglaudą 
tiems, kurie nuo šiol taps mano broliais. Kažkada jų buvo daug, o dabar liko 
keliolika žmonių. Juos prižiūri vienuolis benediktinas. Aš keliausiu tenai. 


Bukas skausmas prislėgė Katrinos krūtinę. 

— Tu — į leprozoriumą? Tu su savo... — ji vos nepridūrė “su savo 
išdidumu, savo aistringumu, savo valdingumu", — tu, kuris esi pats gyve- 
nimas, dabar pasmerktas lėtai mirčiai, pačiai baisiausiai iš visų mirčių! 

Bet sielvartas Katrinos balse skambėjo taip aiškiai, kad Arno viską 
suprato ir švelniai nusišypsojo jai. 

— Taip, ten būdamas aš kvėpuosiu tuo pačiu oru kaip ir tu. Iki pat mirties 
aš iš tolo matysiu savo gimtinės kalnus, tuos pačius medžius ir dangų, kurį 
matysi ir tu. Aš mielai numirčiau už tave, Katrina... bet galbūt tu vis tiek 
panorėsi išvažiuoti... 

— Argi gali dabar taip manyti... 

— Ne. Žinau, kad liksi čia. Pažadėk, kad būsi Mišeliui ir motina, ir tėvas, 
kad gyvensi dėl jo, kaip būtum gyvenusi dėl manęs. Sakyk, tu pažadi? 

Ašaros vėl užliejo Katrinos akis. Ji užsidengė rankomis veidą, kad 
atsitvertų nuo to kilnaus juodo silueto lange, rodos, jau priklausančio kitam 
gyvenimui. Rauda draskė jai krūtinę. Praėjo keletas akimirkų, kol Katrinai 
pavyko vėl sukaupti jėgas. 

— Aš myliu tave, — ištarė ji, — aš myliu tave, Arno. 

— Aš myliu tave, Katrina. Net tapęs pabaisa, žmogaus griuvėsiais, per 
daug atstumiančiais, kad juos galėtų matyti kiti žmonės, aš mylėsiu tave 
kaip ir anksčiau, ir prisiminimai apie mūsų meilę, apie visą jos puikumą 
guos mane. Norėčiau sutikti mirtį svetimoje žemėje, su kalaviju rankose, 
bet jeigu tokia Dievo valia — ką gi, gerai, mirsiu čia, šitoj žemėj, kuri 
priklauso man ir į kurią aš sugrįšiu... 

Arno balsas skambėjo silpnai, rodės, sklido iš toli. 

Katrinos rankos nusviro, ji atsimerkė, ir veriantis klyksmas išsiveržė iš 
jos krūtinės: 

— Arno! 

Tačiau Arno nebebuvo. Jis tyliai išėjo iš kambario. 

Tą naktį Sarai teko užsirakinti drauge su Katrina jos kambaryje, liepus 
Gotjė atsigulti prie durų. Pamiršusi vyro prašymus susitaikyti su/likimu, 
Katrina norėjo tik vieno: pabėgti su juo, vėl būti drauge. Arno išėjo ieškoti 
prieglobsčio pas gerąjį Karlos kleboną. Baisi naujiena pasklido pilyje ir 
kaime žaibo greitumu, ir dabar visi drebėdami stengėsi prisiminti, ar kada 
nors lietėsi prie ligonio. Už pilies sienų girdėjosi triukšmas. Vyrai garsiai 
protestavo, reikalaudami, kad raupsuotasis tučtuojau išeitų iš Monsalvi. 
Senasis klebonas turėjo parodyti ryžtą ir prisiekti, kad numirs drauge su 
Arno, jeigu kas nors pamėgins padaryti ligoniui ką nors blogo. Ligos baimė 


407 


buvo tokia didelė, kad mirtinai išsigandę valstiečiai galėjo padegti namą, 
kuriame rado prieglobstį nelaimingasis. Tik klebonijoje buvo kiek saugiau. 
“Tik dabar pirmą sykį Katrinai buvo pristatytas senasis Žanas de Kabanas. 
Jis pagarbiai nusilenkė sielvarto prislėgtai jaunai moteriai ir pranešė jai, kad 
kitą dieną, kaip to reikalauja įstatymas, užkrėstąjį patalpins į Kalvė lepro- 
zoriumą. Bet prieš tai kaimo bažnyčioje už jį bus atlaikytos mišios. Ponas 
de Kabanas norėjo Žinoti, ar ponia de Monsalvi ketina dalyvauti šioje 
žiaurioje ceremonijoje. 

— Manau, dėl to negali kilti abejonių, — ryžtingai atsakė Katrina. Tam, 
kad vėl pamatytų Arno, nors akimirką pabūtų su juo, ji buvo pasirengusi 
pereiti patį pragarą. 

Ir štai atėjo naktis. Karlos gyventojai užsibarikadavo savo namuose, ant 
klebonijos durų kreida buvo nupieštas geltonas kryžius. Sargybiniai užsira- 
kino sargybinėje, nedrįsdami išeiti ant sienų. Gal jie bijojo, jog iš tamsos 
pasirodys baisi raudonosios mirties šmėkla? Tas keletas, kuriuos Kenedžio 
grasinimai privertė stovėti sargyboje, gūžėsi iš baimės. Katrina stovėjo prie 
lango sukryžiavusi rankas ant krūtinės ir stengdamasi tamsoje įžiūrėti namą, 
tapusį paskutiniu Arno prieglobsčiu. Jos akys buvo sausos, veidas degė. Ji 
tylėjo. 

Izabelė de Monsalvi, sėdinti netoliese krėsle irgi tylėjo. Blyškūs senosios 
damos pirštai vieną po kito lietė rožančiaus karoliukus. Katrina jau nebe- 
įstengė melstis. Dievas per daug aukštai, per daug toli, kad jį pasiektų 
paprastų mirtingųjų maldos. Dievas išpildė Katrinos norą dar kartą pamatyti 
mylimąjį ir paliesti jo ranką. Bet kokią kainą teko jai užmokėti už šią 
malonę! 

Dabar Katrina žinojo tai, kas anksčiau atrodė nepaaiškinama. Jau nebe- 
saistoma priesaikos Sara papasakojo, kaip kartą naktį Arno prikėlė ją ir 
parodė baltą gruoblėtą dėmę ant savo rankos, į kurią su siaubu įsispoksojo 
čigonė. Ir buvo ko išsigąsti: tokia dėmė — pirmasis baisios ligos pranašas, 
prakeikta raupsuotojo žymė. Sara papasakojo, kaip Arno privertė ją prisiek- 
ti, kad tylės. Jis buvo kupinas ryžto atstumti nuo savęs Katriną, kad paskui 
galėtų be apgailestavimų pradėti naują gyvenimą. Bet jis neapskaičiavo, 
kokia beprotiška Katrinos meilė jam ir kaip jis pats myli Katriną. Jo kilnus 
planas sužlugo, ir dabar Katrina viską sužinojo... taip pat kaip sužinojo 
Izabelė — tą naktį koplyčioje! 

Katrina atsisuko į anytą ir nustebo: ši atrodė sugniuždyta baisaus siel- 
varto, prilygstančio pačios Katrinos skausmui. Nejaugi dar kas nors kenčia 
taip pat kaip ji?.. 

Gilią naktį sustaugė vilkas. Buvo meilės metas, ir jis šaukė savo draugę. 
Katrina krūptelėjo. Jos meilės laikas pasibaigė... Liko tik pareiga — rūsti ir 
neišvengiama, vienintelis užsiėmimas širdžiai, pasmerktai nugrimzti į juodą 
liūdesį... 

Ateis laikas, ir Katrina taip pat pasens, kaip ir ši moteris, taip nebyliai 
liejanti ašaras. Katrina bus vieniša, paskirs visą savo gyvenimą sūnui, o tas 
irgi kada nors ją paliks, o paskui ateis laikas ir jos amžinam poilsiui. 

Staiga Katriną pagavo begalinis gailestis šitai senai moteriai, kuri žing- 
snis po žingsnio lipo į savo siaubingąją Golgotą ir vis dar nepasiekė savo 
kryžiaus. Madam de Monsalvi vyras mirė, kai ji buvo dar jauna moteris, 
paskui — siaubinga Mišelio mirtis. O dabar — ši baisi Arno liga. Kiekviena 
nelaimė buvo išgraviruota senosios damos veide naujomis raukšlėmis. Argi 
gali moters širdis pakelti tiek sielvarto ir nesudužti, neprarasti ryžto? 

Katrina priėjo prie Izabelės ir drovėdamasi padėjo ranką jai ant peties. Į 
ją pažvelgė gailios, nuo ašarų paraudusios akys. Katrina sunkiai prisivertė 
prabilti. Jos balsas visai nusilpo ir skambėjo vos garsiau už šnabždesį. 

— Mišelis liks su jumis... — pradėjo ji, — ir aš taip pat... jeigu esu 
reikalinga. Aš nemoku kalbėti tokių dalykų ir žinau, kad jūs niekada 
nemylėjote manęs. Tačiau esu pasirengusi atiduoti jums visą tą pagarbą ir 
švelnumą, kurių jau nebereikės Arno! 

Katrinos jėgos baigėsi, skausmas užtvindė ją visą. Suklupusi priešais 
anytą, ji padėjo galvą jai ant kelių ir įsikibo į juodą jos suknelę. Izabelė de 
Monsalvi apkabino ją ir priglaudė prie savęs. 

Katrina nustebusi pajuto, kad jai ant kaktos laša karštos nesulaikomos 
ašaros. 

— Dukra, — ištarė senoji dama. — Tu tapai mano dukra! 

Ilgai dar jos išbuvo apsikabinusios, susietos bendro skausmo taip glau- 
džiai, kaip nesusietų jų visas gyvenimas, nugyventas drauge džiaugsme ir 
palaimoje. Toli praeity liko ta naktis, kai Izabelė parodė panieką prasčioko 
Gošė Legua dukrai. Bendras skausmas sulaužė visus Arno motiną ir žmoną 
skiriančius barjerus ir sutvirtino šias vienišas ir sielvarto sugniuždytas 
moteris gilia, švelnia tarpusavio meile. 

Vilkas miško tankmėje tebekaukė. Izabelės ranka ne taip smarkiai laikė 
apkabinusi Katriną, kad marti nepajustų, kaip jos virpa. 

— Vilkai! — liūdnai ištarė Katrina. — Nejaugi šiame pasaulyje tik vilkai 
turi teisę mylėti? 

Dvidešimt šeštas skyrius 


Tuščias kelias 


Kenedžio škotai ir negausios įgulos kareiviai stovėjo išsirikiavę abipus 
kelio, stačia nuokalne vedančio žemyn nuo pilies į kaimą. Lengvas vėjelis 
kedeno šalmų plunksnas ir languotus pledus. Saulė buvo pakilusi aukštai ir 
skaisčiai spindėjo atsimušdama nuo nušveistų antkrūtinių ir ginklų. Visas 
šis apiforminimas galėjo tikti šventei, jei ne niūrūs, suakmenėję visų veidai 
ir iš apačios sklindantis laidotuvių varpų skambėjimas. 

Išėjusi drauge su. Arno motina, pasirėmusia į jos ranką, ant kalvos 
viršūnės Katrina sukaupė jėgas. Ji norėjo atrodyti tvirta šiomis paskutinėmis 
paskutinio pasimatymo su vyru akimirkomis. Apleisdama8 pasaulį jis turi 
didžiuotis ja. Katrina išdidžiai pakėlė galvą, nenuleisdama žvilgsnio nuo 
akmenuoto tako. Ji žengė į priekį. Izabelė suklupo, prarasdama paskutines 
jėgas, bet Katrina sulaikė ją: 

— Nepraraskite drąsos, motule, — sušnibždėjo ji. — Jūs turite būti 
tvirta... dėl jo! 
akinančioje ryto saulėje. Garavo laukai ir skardeno paukščiai, nieko nenu- 
manantys apie vykstančią dramą. 

Paskui jas sekė Kenedis, laikydamas rankose savo milžinišką kalaviją, 
senasis Kabanas, besiramstantis ietimi, akmeniniais veidais ėjo Sara ir 
Gotjė. Vargšas Fortūnatas nesurado savyje jėgų dalyvauti šioje niūrioje 
ceremonijoje, skirtoje jo šeimininkui, — jis užsidarė rūsyje ir verkė. 

Kai nedidelė procesija prisiartino prie bažnyčios, Katrina pamatė netvar- 
kingą valstiečių minią, iš baimės susispietusią į krūvą per nepavojingą 
atstumą nuo šventojo pastato, kuris šiam laikui tapo nešvarus. Kai viskas 
baigsis, bažnyčią išsmilkys smilkalais ir iššlakstys švęstu vandeniu, kad 
panaikintų raupsuotojo buvimo pėdsakus. Visi — vyrai ir moterys, vaikai 
ir seniai — klūpėjo ant kelių dulkėse nuleidę galvas ir iškilmingais balsais 
giedojo šermenų giesmes. Jos skambėjo niūriai ir aidžiai, pabrėždamos 
gedulingus varpų dūžius. 

— Dieve mano! — sušnibždėjo Izabelė. — Dieve, suteik man jėgų! 

Nors senosios damos veidas buvo uždengtas vualiu, Katrina pajuto, kad 
iš vargšės Izabelės akių tuoj pasipils ašaros, ir iš visų jėgų pasistengė 
susilaikyti nuo jų pati. Ji paskubino žingsnį, kad greičiau įveiktų paskutinius 
kelis sieksnius, likusius iki bažnyčios durų. Katrina nesiteikė net pažvelgti 

į klūpančius valstiečius. Jie buvo atstumiantys dėl savo baimės ir kėlė jai 
pyktį. Katrina nenorėjo jų matyti, 0 jie vogčia apžiūrinėjo ją, nuostabiausią 
iš moterų, kurios trapius pečius, rodės, prislėgė viso pasaulio liūdesys. 

Bažnyčia buvo nedidelė, tačiau Katrinai ji atrodė kaip ilgas juodas 
tunelis, kurio gale skaisčiai švietė geltona šviesa. Ant altoriaus, prie kurio 
laukė juodai vilkintis klebonas, liepsnojo žvakės. Priešais jį, pakopų papė- 
dėje, klūpėjo juodas siluetas. Katrinos širdis akimirkai apmirė, o paskui ėmė 
pašėlusiai daužytis. Ji paėmė Izabelę už parankės, lėtai privedė ją prie suolo 
ir pasodino, o pati liko stovėti, žiūrėdama į klūpantį žmogų. 

Ar pajuto Arno Katrinos žvilgsnį, įsmeigtą į jį? Jis vos vos pasuko galvą. 
Akimirką Katrina matė pažįstamą išdidų profilį. Ar atsisuks Arno, kad 
pažiūrėtų į ją? Ne... jo akys vėl nukrypo į altorių. Nėra abejonių, jis neleis 
sau nieko, kas galėtų palaužti jo tvirtumą. 

— Mylimasis mano! — vos girdimai, su vargu ištarė Katrina. — Mano 
vargše mylimasis! 

Pasigirdo virpantis klebono balsas, silpnas ir graudus: “Reguiem aeter- 
nam dona eis, Domine, et lux perpetua luceat eis" 

Kaip košmariškame sapne stebėjo Katrina tai, kas vyksta, klausėsi šių 
gedulingų mišių už gyvą žmogų. 

Dar truputį — ir Arno de Monsalvi liausis egzistavęs lygiai taip pat 
negrįžtamai, kaip kad jeigu jam būtų nukirsta galva. Jis taps leprozoriume 
įkalintu nežinomuoju, būtybe vis dar gyva, bet jau netekusia vardo, pas- 
merkta kentėti už vartų, kurie jau niekada neatsivers į pasaulį. O Katrina... 
Katrina taps našle! Ją apėmė troškimas sukilti, pasipriešinti, ji pajuto 
netikėtą norą sutrikdyti šias gedulingas mišias ir išplėšti dievinamą vyrą iš 
vienuolių rankų, kaip kažkada išplėšė jo brolį Mišelį iš Paryžiaus minios 
nagų. Taip, štai jis, sprendimas... čiupti Arno už rankos ir pabėgti! Bet dabar 
Katrina negali pasikliauti Landri sėkme ir gudrumu ar sveiku Barnabi protu. 
Kas jai padės... kas supras ją? Gal Gotjė? Bet milžinas liko lauke, atsisakęs 
eiti į bažnyčią. O tie valstiečiai, susibūrę kaip gyva siena? Jiedu su Arno 
neprasibraus pro juos. Ir be to, argi Arno sutiks bėgti paskui Katriną? Jis, 
kuris visą gyvenimą pats gynė ją? 

Savo pačios bejėgiškumo suvokimas nugalėjo Katrinos ryžtą. Deginan- 
čios ašaros suplūdo jai į akis ir ji vaikiškai ištiesė rankas tartum priekaištau- 
dama joms už silpnumą. Rankos, kurios neįstengė išlaikyti meilės, 
nemokėjo mylimam kūne aptikti siaubingos ligos pėdsakų, ligos, kurią jis, 


* Amžiną atilsį duok jiems, Viešpatie, ir amžinoji šviesa jiems tešviečia (lot.). 


411 


be abejo, gavo užkratu knibždančiame la Tremujo kalėjime. La Tremujis! 
Pagalvojusi apie šį riebų šiurkštų žmogėną, Katrina suliepsnojo keršto 
troškimu. Kas žino, kaip ilgai Katriną kankins šios meilės skausmas, tačiau 
žmogus, tapęs visų jų nelaimių priežastimi ir persekiojęs Katriną su nesu- 
valdoma beprasmiška neapykanta, turės už viską sumokėti. Ir tada Monsalvi 
vardas vėl bus išaukštintas, prieš Mišelį atsivers puiki ateitis, o pati Katrina 
galės pagaliau ramiai numirti. 

— Aš atkeršysiu už tave, — sušnibždėjo Katrina. — Prisiekiu, kad 
atkeršysiu... Dievas liudininkas... 

Mišios artėjo į pabaigą. Šventikas kalbėjo maldą apie nuodėmių atleidi- 
mą. Smilkalai draikėsi aplink klūpantįjį, kuris daugeliui jau nustojo egzis- 
tuoti. Štai jį apšlakstė švęstu vandeniu ir paskutinį kartą palaimino. Katrinos 
širdis skausmingai krūptelėjo. Tai Arno balsas suskambo po bažnyčios 
skliautais. Jis giedojo rekviem sau pačiam. 

Nuostabu, bet Katrina retai girdėdavo Arno giedant. Jo balsas buvo 
žemas, skambus ir turėjo tragiško grožio, kuris sukrėtė jos sielą. Tai buvo 
nevilties kupinas atsisveikinimas su gyvenimu, atsisveikinimas žmogaus, 
kuris karštai mylėjo tą gyvenimą... Katrinos ausyse ūžė, dar akimirka, ir ji 
būtų kritusi be sąmonės, tačiau sugriebė ranka medinį suolo atlošą, tokį 
šiurkštų, kad jai į delną įsmigo rakštis. Skausmas privertė Katriną atsipei- 
kėti... Greta nesiliaudama raudojo Arno motina, klūpanti ant akmens grindų. 

Šviesos Katrina jau nematė. Ašaros ir vualis visai paslėpė ją. Katrina 
greičiau pajuto, negu pamatė, kaip pakilo Arno — juodas siluetas — ir 
tebegiedodamas vienišas pasuko išėjimo link. Tada Katrina nusiplėšė savo 
vualį, kaip paskutinę dovaną siūlydama jam savo nepridengtą, ašaromis 
paplūdusį veidą — tikrą kančios įsikūnijimą. Arno sustojo, prieš savo valią 
trokšdamas dar sykį pažvelgti į tas didžiules akis, į tą atvirą veidą. Giesmė 
nuščiuvo jo lūpose. Paskutinį sykį jo Žvilgsnis pasinėrė į tuos ašarotus 
violetinius ežerus. Jis buvo taip arti Katrinos, kad ji girdėjo alsavimą. Bet 
štai jis žengė į priekį, jai pro šalį — ir ant šaltų gruoblėtų bažnyčios grindų 
pasiliejo spindinčio aukso srovė, šiltos šilkinės bangos prigludo prie Arno 
kojų. Tai buvo Katrinos plaukai, kurių akinančiu grožiu taip didžiavosi ji 
pati, kuriais taip žavėjosi jos vyras. Auštant šiai sielvartingai dienai Katrina 
be gailesčio juos nusikirpo. Tai buvo paskutinė Katrinos dovana savo 
mylimajam. 

Arno išblyško ir kluptelėjo. Ašara nusirito jo skruostu ir nukrito ant juodo 
apsiausto. Jis užmerkė akis ir vieną akimirką Katrinai pasirodė, kad jis 
neišsilaikys ant kojų. Bet ne... Arno lėtai atsiklaupė, abiem rankom susėmė 

šią plaukų gausybę ir priglaudė prie krūtinės kaip brangenybę. Paskui jis 
atsistojo ir neatsisukdamas nuėjo durų link. Arno pasirodė saulėje, ir ji 
sukibirkščiavo jo surinktame meilės derliuje. Valstiečiai atšoko apimti 
siaubo, bet Arno jų nepastebėjo. Jis žingsniavo šypsodamasis, pakėlęs akis 
į mėlyną dangų ir net neatkreipė dėmesio į rudu abitu vilkintį vienuolį, kuris 
laukė prie kelio posūkio. Vienuolis laikė rankose raudoną kepurę ir pilkus 
trinyčius, kurie turėjo tapti vieninteliais nelaimingo raupsuotojo drabužiais. 
Daugiau nebus spindinčių šarvų ir kalavijų, prabangių kario ir didiko 
drabužių — tik šitie vargani skarmalai ir tarškynė, iš tolo įspėjanti, kad 
ateina atstumtasis. Iš bažnyčios varpinės vėl pasigirdo gedulingi garsai. 

Pamiršusi Izabelę Katrina kaip sapne ėjo Arno iš paskos. Prie slenksčio 
ji atsirėmė į sieną — jos kojos taip drebėjo, jog, rodės, jas tuoj pakirs, — 
bet Katriną sulaikė stipri ranka. 

— Susiimkite, ponia Katrina, — maldaujamai kreipėsi į ją Gotjė. — 
Nedera rodyti silpnumo šitai miniai. 

Katrina nieko nematė, net juodo silueto vyriškio, einančio vis tolyn ir 
tolyn ir nusinešančio saulę rankose. Iš bastiono į gedulingų varpų dūžius 
atsiliepė trimitas, o paskui nuo uolos viršūnės atsklido raiški laukinė dūd- 
maišio rauda, kurios tragiškuose garsuose skambėjo ir karingos, drąsinan- 
čios gaidos. Tai kapitonas Kenedis atsisveikino su savo ginklo draugu. 

Arno priėjo prie vienuolio. Dūdmaišio garsai privertė jį paskutinį kartą 
atsisukti: Arno pažvelgė į kaimą, pilį, stūksančią ant didingos uolos, paskui 
nukreipė akis į blyškų gailestingą benėdiktino veidą. 

— Sudie, gyvenime, — sušnibždėjo jis. — Sudie, meile! 

— Mano sūnau, — tyliai ištarė vienuolis, — tu privalai dėti viltis į Dievą. 

Dievas? Jis taip toli... Beviltiškas įniršis užliejo Arno krūtinę. Jo balsas 
sugriaudėjo taip, kad per lygumą nuvilnijo aidas: 

— Sudie, Katrina! — sušuko jis. 

Tas balsas... tai Katrinos mylimojo balsas! Ar gali ji neatsiliepti į savo 
vyro šauksmą! Tas pats paskutinis maištingas protestas, kuris pagimdė šį 
galingą riktelėjimą Arno krūtinėje, dabar uždegė Katrinos širdį. Ji ištrūko 
iš Gotjė rankų ir nubėgo akmenuotu keliu ištiesusi rankas į Arno, kurį vedėsi 
vienuolis. 

Katrina suklupo ant akmens ir parpuolė į kelio dulkes. 

Vienuolis ir raupsuotasis jau dingo už posūkio. Prieš Katriną driekėsi 
tuščias kelias... 

